\NormalFont\ShortTitle{Wani}

{\MT Wani

\par }{\MTB Niuki 'aixɨa manuyɨne kemɨraka'utɨa



\par }\ChapOne{1}{\SH Niukitɨtɨ tewi kemɨratɨa
\par }
{\Q \VerseOne{1}Tsutɨapai Niuki kaniyɨanekaitɨni,

\par }{\QB Niuki Kakaɨyari hetsɨa kaniuyeikakaitɨni,

\par }{\QB Niukitɨtɨ Kakaɨyari kanihɨkɨtɨkaitɨni.


\par }{\Q \VS{2}Mɨkɨtɨtɨ niuki tsutɨapai Kakaɨyari hamatɨa kaniuyeikakaitɨni.


\par }{\Q \VS{3}Naitɨ katiniuneni mɨkɨ 'inetɨaku,

\par }{\QB xɨka mɨkɨ ka'inetɨanike, pɨkanenikeyu nixewitɨ.


\par }{\Q \VS{4}Mɨkɨ hetsie tukari kanixuawekaitɨni,

\par }{\QB tukari teɨteri wahekɨariwiyame kanihɨkɨtɨkaitɨni.


\par }{\Q \VS{5}Hekɨariya yɨwipa kanihekɨariwieka,

\par }{\QB yɨriya pɨkahe'iwawe.


\par }{\PP \VS{6}Merikɨtsɨ tewi Kakaɨyari meiyenɨ'a 'aniuyeikakaitɨni Wani titewatɨ.

\VS{7}Mɨkɨ mɨtitahekɨatakɨ, hekɨariya hepaɨtsita, yunaitɨ yuri memɨteta'erienikɨ mɨkɨ tihekɨatakaku.

\VS{8}Wani hekɨariya pɨkahɨkɨtɨkai, titahekɨatake hekɨariya hepaɨtsita xeikɨa kaninuani.

\VS{9}Tita yurikɨ mɨtihekɨariya, tita mɨtiwahekɨatɨa yunaime teɨteri, mɨkɨ kwiepa kaninuaximekaitɨni.


\par }{\PP \VS{10}Kwiepa kaniuyeikakaitɨni, kwie kaniuneni mɨkɨ 'inetɨaku, matsi kwiepa memɨtama mepɨkaheitima.

\VS{11}Yukie kaninuani, teɨterimama mepɨka'itanaki'eri.

\VS{12}Matsi keyupaɨmetɨ memitanaki'eri, mɨkɨ yuri memɨte'erie kemɨ'ane mɨhɨkɨtsie, mɨkɨ heitserie kaniwarupitɨani Kakaɨyari niwemama memakɨnekɨ.

\VS{13}Teɨteri kememɨte'ununuiwatsie mepɨkayekɨ, wapaapama meyuhiwe'eriekaku teɨteri kememɨteyurie, mana mepɨkayekɨ, 'uki tɨɨri wawewimɨkɨkaku, mana mepɨkayekɨ, Kakaɨyaritsie pɨta mepɨyekɨ.


\par }{\PP \VS{14}Mɨkɨ niukitɨtɨ tewi kanayani, tatsata 'ukaitɨ ratɨa. Tame tekanixeiya witsikemɨ'anekai, 'ukiyarieya witsikemɨtipitɨa yuniwe muyuxewi, kanaye'ani 'aixɨa tiuka'iyaritɨ yuri tikuxatatɨ.


\par }{\PP \VS{15}Wani katinihekɨatakaitɨni hepaɨtsitana, kanahiwakaitɨni mɨpaɨ 'utaitɨ: «'Ikɨ kanihɨkɨtɨni nemikuxatakai mɨpaɨ ne'utaitɨ: “Mɨkɨ ne'utɨa 'umamie kanimariweni ne hepaɨna neka'anekaku meripaitɨ mɨmiemekɨ, ne meripaitɨ nekamiemetɨkaku”».


\par }{\PP \VS{16}Mɨkɨ tinaime kemɨrexeiya, 'aixɨa tiuka'iyaritɨ teyunaime tame waɨkawa katatiniumini.

\VS{17}'Inɨari niukiyari tekaniupitɨarieni Muitsexi tatsi'upitɨaku. Peru matsi tepupitɨarie naki'eriya meta tita yuri mɨraine temɨtehexeiyanikɨ, Ketsutsi Kɨritsitu 'aixɨa tiuka'iyaritɨ yatatiupitɨaku.

\VS{18}Xewitɨ hatsuaku pɨka'ixeiyawe Kakaɨyari, Nu'aya muyuxewi, Kakaɨyari mɨhɨkɨ kemɨ'ane yu'ukiyaritsie mɨtiwiya, mɨkɨ katanihekɨatsitɨiyani.


\par }{\SH Wani Ti'ɨyame kemɨtiutahekɨataxɨ
\par }
{\PP \VS{19}'Ikɨ kanihɨkɨtɨni Wani kemɨtiutahekɨataxɨ kepauka huriyutsixi hetsɨana memɨwareyenɨ'a mawari wewiwamete meta rewitsixi Kerutsareme memeyekɨ memita'iwawiyakɨ kemɨ'ane mɨyɨanekai.

\VS{20}Mɨkɨ puyutahekɨataxɨ, pɨkayuku'imawakai, matsi puyutahekɨataxɨ mɨpaɨ 'utaitɨ:

\par }{\PP —Neri Kɨritsitu nepɨkahɨkɨ.


\par }{\PP \VS{21}Hikɨ mɨpaɨ mekatenita'iwawiya:

\par }{\PP —¿Kamɨtsɨ kemɨ'ane pepɨyɨane? ¿Kamɨtsɨ 'Eriyaxi petiyɨane?

\par }{\PP Mɨkɨ mɨpaɨ kaniutayɨni:

\par }{\PP —Ne mɨkɨ nepɨkahɨkɨ.

\par }{\PP —¿Kakaɨyari niukameya petiyɨane?

\par }{\PP Mɨkɨ tiwaruta'ei:

\par }{\PP —Hawaikɨ.


\par }{\PP \VS{22}Mɨkɨ 'ayumieme mɨpaɨ mekatenitahɨawe:

\par }{\PP —¿Kamɨtsɨ kepaikɨ pepɨyɨane? Xatsunikɨ yatemɨtewaretahɨawekɨ mɨkɨ memɨtatsiheyenɨ'a. ¿Kepetayɨni 'ahepaɨtsita?


\par }{\PP \VS{23}Mɨkɨ mɨpaɨ kaniutayɨni, Kitsariyaxi Kakaɨyari niukameya kemutayɨ hepaɨ:

\par }{\PP —Netsɨ nekanihɨkɨtɨni kemɨ'ane mahiwa makumawetsie: “Xeuraɨyeme xekeneutawewi Ti'aitame huyeya”.


\par }{\PP \VS{24}Mɨkɨ memeyenɨ'arie paritseutsixi wahetsɨa mekanimiemetetɨkaitɨni.

\VS{25}Hikɨ mɨkɨ mɨpaɨ mekatenita'iwawiya:

\par }{\PP —Merikɨte, xɨka Kɨritsitu pekahɨkɨtɨni, xɨka 'Eriyaxi pekahɨkɨtɨni, xɨka Kakaɨyari niukameya pekahɨkɨtɨni, ¿titayari peti'ɨyane?


\par }{\PP \VS{26}Wani mɨpaɨ katiniwarutahɨawe:

\par }{\PP —Neri nekatini'ɨyaneni hakɨ, peru xetsata 'akaniuweni xewitɨ, xemɨka'imate xeme,

\VS{27}mɨkɨ ne'utɨma 'ukanamieniri, ne 'aixɨa nepɨkatiuka'iyari nehetsie mɨtinakenikɨ yatɨni nemixɨnirienikɨ kakaiya kwitaxiyari.


\par }{\PP \VS{28}Mɨpaɨ katiniuyɨni Wetaniyatsie Kurutani hatuxame 'anutaɨye, mana katini'ɨyanekaitɨni Wani.


\par }{\SH Muxa Nunutsi Kakaɨyari hetsɨa mɨmieme
\par }
{\PP \VS{29}Merikɨtsɨ 'uxa'arieka Wani kanixeiya Ketsutsi 'a'amiekame hepana, mɨpaɨ kaniutayɨni: «Kamɨ muxa nunutsi Kakaɨyari hetsɨa mieme, kwiepa memɨtama tita 'axamemɨteyurie kaniwakunawairiwani mɨkɨ.

\VS{30}Mɨkɨ kanihɨkɨtɨni kemɨ'ane hepaɨtsita mɨpaɨ nemainekai: “Xewitɨ tewi ne'utɨma 'ukanamieni kanimariweni ne hepaɨna neka'anekaku meripaitɨ mɨmiemekɨ, ne meripaitɨ nekamiemetɨkaku”.

\VS{31}Netsɨari nepɨkaheitimaitɨyeikakai, peru mɨmatsiɨkɨnikɨ 'ixaheritsixi wahɨxie, 'ayumieme nekaninuani hakɨ netiuka'ɨyatɨ».


\par }{\PP \VS{32}Hikɨ Wani katiniutahekɨata mɨpaɨ 'utaitɨ: «Ne nekanixeiya 'Iyari taheima 'akamieme kukuru 'amakamieni hepaɨ tiyuxexeiyame meta hetsiena kaniyuhayewa.

\VS{33}Ne nepɨka'imatekai 'akuxi, matsi kemɨ'ane mɨnetsiheyenɨ'a nemɨtiuka'ɨyanikɨ hakɨ, mɨkɨtɨtɨ mɨpaɨ pɨnetiutahɨawixɨ: “Kemɨ'ane heima pemixeiya 'Iyari 'a'akamieme hetsiena yuhayewame, mɨkɨ kanihɨkɨtɨni kemɨ'ane mɨtiuka'ɨya 'Iyari Mɨtiyupata rapitɨatɨ”.

\VS{34}Netsɨ nekaniuniere, nekatiniutahekɨata 'ikɨ Kakaɨyari Nu'aya kanihɨkɨtɨni».


\par }{\SH Matɨari teyɨ'ɨkitɨwamete memakɨ
\par }
{\R (Wa 1:40-42 – Mat 4:18-22, Mar 1:16-20, Ruk 5:2-11)

\par }{\PP \VS{35}Hikɨ 'uxa'arieka tawarita mana kaniutiwekaitɨni Wani, teyɨ'ɨkitɨwametemama yuhutatɨ mana meteti'ukaita.

\VS{36}'Ixeiyaka Ketsutsi mana 'uyemiekaku, mɨpaɨ kaniutayɨni:

\par }{\PP —Kamɨ muxa nunutsi Kakaɨyari hetsɨa mieme.


\par }{\PP \VS{37}Yuhutatɨ teyɨ'ɨkitɨwametemama me'i'enieka mɨpaɨ haineme, Ketsutsi mekaneweiya.

\VS{38}Hikɨ Ketsutsi ta'aurie 'aweka, waruxeiyaka 'utɨana me'uhukaku, mɨpaɨ katiniwarutahɨawe:

\par }{\PP —¿Tita xetekuwautɨwe?

\par }{\PP Mɨkɨ mɨpaɨ mekatenitahɨawe:

\par }{\PP —¿Xawi, hakewa pepeka? (Xawi taniukikɨ Ti'ɨkitame panuyɨne).


\par }{\PP \VS{39}Mɨkɨ mɨpaɨ katiniwarutahɨawe:

\par }{\PP —Xekenakɨni xepɨneniere.

\par }{\PP Hikɨ mana mekaniu'axɨani, mekaniuneniere hakewa mekatei. Mɨkɨ tukaritsie hamatɨana mekaniuyuhayewa, memenuweiyakɨ tau kɨa heuwiekaku.


\par }{\PP \VS{40}Merikɨtsɨ yuhutatɨ memu'enana Wani kemainekai, Ketsutsi memewei, xewitɨ 'Atɨrexi katinitewakaitɨni Tsimuni Pekuru mɨ'iwayatɨkai.

\VS{41}'Atɨrexi yu'iwa Tsimuni kanetaxeiya meri, mɨpaɨ katinitahɨawe:

\par }{\PP —Tekaneitaxeiya Metsiyaxi (taniukikɨ Kɨritsitu heitserie mupitɨarie maine).


\par }{\PP \VS{42}Ketsutsi hetsɨa kaneiwitɨni, Ketsutsi 'ixeiyaka mɨpaɨ kaniutayɨni:

\par }{\PP —'Ekɨ Tsimuni pekanihɨkɨtɨni, Wani pemɨnu'aya. Tsepaxi pepɨtiterɨwarieni (taniukikɨ Pekuru Tete manuyɨne).


\par }{\SH Ketsutsi kemɨtiwaruta'ini Peripe meta Natanaheri
\par }
{\PP \VS{43}Hikɨ Ketsutsi 'uxa'arieka Karereya paitɨ kaniyeimɨkɨkaitɨni. Kanitaxeiya Peripe, mɨpaɨ katinitahɨawe:

\par }{\PP —Kenenanuweiya.


\par }{\PP \VS{44}Peripe Wetsaira kanikiekametɨkaitɨni 'Atɨrexi meta Pekuru wakiekaritsie.

\VS{45}Hikɨ Peripe Natanaheri hetaxeiyaka, mɨpaɨ katinitahɨawe:

\par }{\PP —Kemɨ'ane xatatɨ Muitsexi mɨtiuta'utɨa 'inɨari niukiyaritsie, meta Kakaɨyari niukametemama memɨte'uti'utɨa me'ixatatɨ, mɨkɨ tekanetaxeiya, Ketsutsi kanihɨkɨtɨni Kutse nu'aya natsaretitanaka.


\par }{\PP \VS{46}Natanaheri mɨpaɨ katinitahɨawe:

\par }{\PP —¿Ketiyɨwe Natsareti hetsie 'aixɨa ti'anetɨ mɨrayeneni?

\par }{\PP Peripe mɨpaɨ katinitahɨawe:

\par }{\PP —Patsɨ kenenierimie.


\par }{\PP \VS{47}Kepauka Ketsutsi Natanaheri muxei 'a'amiekame hetsɨana, mɨpaɨ kaniutayɨni hepaɨtsitana:

\par }{\PP —Kamɨ, 'ikɨ yurikɨ 'ixaheri tewiyari kanihɨkɨtɨni, hetsiena 'irɨmari pumawe.


\par }{\PP \VS{48}Natanaheri mɨpaɨ katinitahɨawe:

\par }{\PP —¿Hakewa pepɨnetsihetima 'ekɨ?

\par }{\PP Ketsutsi mɨpaɨ katinitahɨawe:

\par }{\PP —Peripe kamatitaxatɨawekaku 'akuxi, kepauka pini hetɨa pe'ukaiku, 'ana nepɨmatsi'uxei.


\par }{\PP \VS{49}Natanaheri mɨpaɨ katinita'eiya:

\par }{\PP —Ti'ɨkitame, 'ekɨ Kakaɨyari pekaninu'ayatɨni, 'ixaheritsixi tati'aitɨwame pekanihɨkɨtɨni.


\par }{\PP \VS{50}Ketsutsi mɨpaɨ katinitahɨawe:

\par }{\PP —¿Pini hetɨa pe'ukaime nepɨmetsi'uxei, nemutayɨkɨ yuri pepɨtiuta'eri? 'Ipaɨ 'aneneme matsi waɨkawa mamariwaweme pekatinixeiyamɨkɨ.

\par }{\PP Mɨpaɨta katinitahɨawe:


\par }{\PP \VS{51}—Yurikɨ mɨpaɨ nekanaineni, xekanixeiyakuni muyuawitsie reuyepiyakame, Niuki tuayamete Kakaɨyari hetsɨa miemete xetewaxeiyata me'anutikɨkame meta me'anakakɨkame Yuri Tewi hetsie.




\par }\Chap{2}{\SH Neɨkiya kememɨte'uwewi Kanaha kiekariyaritsie
\par }
{\PP \VerseOne{1}Merikɨtsɨ hairieka tukari 'aye'aku mekaneitineɨkitɨani xeime, mɨkɨ 'ixɨarari mepewewiekai Kanaha kiekariyaritsie Karereya kwieyaritsie, Ketsutsi maamaya mana kaniuyeikakaitɨni.

\VS{2}Ketsutsi neɨkiyapa kaniuta'inierieni, teyɨ'ɨkitɨwamete meta mete'uta'inierie.

\VS{3}Hikɨ kaxie winuyari 'uyexɨxɨaku Ketsutsi maamaya mɨpaɨ katinitahɨawe:

\par }{\PP —Kaxie winuyari mepɨkahexeiyari.


\par }{\PP \VS{4}Ketsutsi mɨpaɨ katinitahɨawe:

\par }{\PP —Nemaama, ¿ketita mɨkɨkɨ tetehexeiya? Netukari 'akuxi pɨka'aye'awe.


\par }{\PP \VS{5}Hikɨ maamaya mɨpaɨ katiniwarutahɨawe teparewiwamete:

\par }{\PP —Mɨkɨ kemɨtixetahɨawe yaxeketenekahuni.


\par }{\PP \VS{6}Merikɨtsɨ mana pɨtitekai tete ye'ɨrɨteyarite 'ataxewi paɨmetɨ huriyutsixi memukamaimawa memɨ'itiyanikɨ. Xexuimetsie katinakananakekaitɨni nauka tewiyari yatɨni xeitsienituyari rituruyari.


\par }{\PP \VS{7}Hikɨ Ketsutsi mɨpaɨ katiniwarutahɨawe:

\par }{\PP —Haa xekeneutihɨniya tete ye'ɨrɨteyariteta.

\par }{\PP Hikɨ kɨtsitana paitɨ mekanitihɨniya.


\par }{\PP \VS{8}Mɨpaɨta katiniwarutahɨawe Ketsutsi:

\par }{\PP —Hikɨtari xekeniwatihapani, 'ixɨarari mɨhɨritɨarie hetsɨa xekenanuhapani.

\par }{\PP Hikɨ mɨkɨ mekaneihapanirieni.

\VS{9}Mɨhɨritɨarie kepauka menuti'inɨataxɨ haa kaxie winuyari matɨa, 'atsikatimaitɨ hakewa memiemetɨkai, tsepa teparewiwamete yamemɨtemaikai haa memɨwatihanakaikɨri, 'ixɨarari mɨhɨritɨariekai neneɨkeme kaniutahɨawe.

\VS{10}Mɨpaɨ katinitahɨawe:

\par }{\PP —Yunaitɨ teɨteri kaxie winuyari 'aixɨa ma'ane mekaniwa'itɨaka meri, kepauka memɨtitarɨweni 'axamɨ'ane 'ana mepɨwa'itɨa. 'Ekɨtsɨ pɨta pekanitikwerieni kaxie winuyari 'aixɨa ma'ane hikɨkeri temenu'ienikɨ.


\par }{\PP \VS{11}'Ipaɨ matɨari katiniuyurieni Ketsutsi Kanahatsie Karereya kwieyaritsie 'itsutɨatɨ 'inɨari kemɨtiyurienekai. Matsiɨkɨtɨ kanayuyeitɨani kemɨtimariwekai, teyɨ'ɨkitɨwamete yuri mekateniuta'erieni hetsiena.


\par }{\PP \VS{12}Merikɨtsɨ 'arikeke Kaperunaume mɨkɨ kaneuyeyune, maamaya, 'iwamama, meta teyɨ'ɨkitɨwametemama, mana mɨixa mepɨka'uyuri.


\par }{\SH Ketsutsi tukita kemɨtiwarayeweiyaxɨa
\par }
{\R (Wa 2:14-16 – Mat 21:12-13, Mar 11:15-17, Ruk 19:45-46)

\par }{\PP \VS{13}Merikɨtsɨ huriyutsixi wa'ixɨarari Patsikwa mɨtitewa kanahurakaitɨni, Ketsutsi Kerutsareme kaneutiyune.

\VS{14}Mana tuki kuraruyarita kaniwaretaxeiya tuurutsixi memɨwatuakai, muxatsi, kukuruxi meta tumini patamete tiwaretaxei muwa me'ayeteme.

\VS{15}Kaunari tiyuwayame 'utawewieka tuki kuraruyarita meyunaime kaniwaranuyeweiya, muxatsi meta tuurutsixi wahamatɨa. Tumini patamete watumini kananakaxɨrieni, wamexate kanatixɨriexɨani.

\VS{16}Kukuruxi memɨwatuakai mɨpaɨ katiniwarutahɨawe:

\par }{\PP —'Ikɨ xekenanuye'ɨi takwa paitɨ. Ne'ukiyari kiiya tetuayamete wakii xepɨka'ayeitɨwani.


\par }{\PP \VS{17}Teyɨ'ɨkitɨwamete mekaneye'erieni niuki mɨpaɨ mɨre'uxa: «'Akii nemɨkweriekɨ netaɨta nepɨtaxɨtsitɨariexime».

\VS{18}Hikɨ huriyutsixi mɨpaɨ mekatenita'eiya:

\par }{\PP —¿Ketita 'inɨariyari petatixeiyatsitɨani mɨyapemɨtiyurienekɨ?


\par }{\PP \VS{19}Ketsutsi mɨpaɨ katiniwaruta'eiya:

\par }{\PP —'Ikɨ tuki xekeneuka'una, ne hairieka tukari 'anukayayu nekanenukuketɨamɨkɨ hutarieka.


\par }{\PP \VS{20}'Ayumieme huriyutsixi mɨpaɨ mekaniutiyuani:

\par }{\PP —'Ikɨ tuki wewiyanetɨ huta tewiyari heimana 'ataxewime wiyari mekaniuyurieni. 'Ekɨri haika tukari perenukuketɨani.


\par }{\PP \VS{21}Matsi mɨkɨ yuwaiyari kanixatakaitɨni tukitɨme.

\VS{22}Kepaukari mɨkite watsata manukuketɨarie, teyɨ'ɨkitɨwametemama mekane'eriwakaitɨni mɨpaɨ mutayɨkɨ. 'Ana 'utɨarika yuri mekateniuta'eririeni, meta Ketsutsi niukieya yuri mete'uta'eriri.


\par }{\SH Ketsutsi kemɨtiwamaikai yunaime teɨteri
\par }
{\PP \VS{23}Merikɨtsɨ Kerutsareme 'uyeikakaku Patsikwa 'ixɨararipa, yumɨiretɨ yuri mekateniuta'erieni hetsiena me'ixeiyaka 'inɨarite mɨkɨ kemɨtiyurienekai.

\VS{24}Matsi Ketsutsi yuri pɨkatiwa'eririekai, mɨkɨ yunaime mɨwamaikaikɨ,

\VS{25}xewitɨ tewi hepaɨtsita mɨtitahekɨatɨanikɨ pɨkaheuyehɨakai, mɨkɨ yɨkɨmana mɨtimaikaikɨ tita tewi 'iyarieyatsie mɨtiyeka.




\par }\Chap{3}{\SH Ketsutsi Nikuremu hamatɨa kememɨtekuxatakai
\par }
{\PP \VerseOne{1}Merikɨtsɨ tewi 'aniuyeikakaitɨni paritseu mɨhɨkɨtɨkai Nikuremu titewatɨ, huriyutsixi tiwa'aitɨwamete mɨhɨkɨtɨkai.

\VS{2}Mɨkɨ Ketsutsi hetsɨa kaninuani yɨwikɨta, mɨpaɨ katinitahɨawe:

\par }{\PP —Ti'ɨkitame, tame mɨpaɨ tekatenimaika, 'ekɨ Kakaɨyari hetsɨa pemiemetɨtɨ pemunuakɨ peti'ɨkitametɨtɨ, xewitɨ pɨkayɨwe 'ikɨ 'inɨarite mɨtiwewienikɨ kepemɨtiyuriene hepaɨ xɨka Kakaɨyari hamatɨana ka'uyeikanike.


\par }{\PP \VS{3}Ketsutsi mɨpaɨ katinita'eiya:

\par }{\PP —Yurikɨ mɨpaɨ nekanaineni, xɨka hutarieka ka'utinuiwa tewi, pɨkayɨwe mixeiya tita Kakaɨyari mɨra'aita.


\par }{\PP \VS{4}Nikuremu mɨpaɨ katinitahɨawe:

\par }{\PP —¿Tewi kehepaɨ tiyɨwe mutinuiwakɨ 'ukiratsitɨtɨri? ¿Tiyɨwe hutarieka yumaama hetsie meutahani mutinuiwakɨ?


\par }{\PP \VS{5}Ketsutsi mɨpaɨ katinita'eiya:

\par }{\PP —Yurikɨ mɨpaɨ nekanaineni, hatsie meta 'iyaritsie xɨka ka'utinuiwa, pɨkayɨwe meutahani Kakaɨyari mɨra'aitatsie.

\VS{6}Tita tewitsie mɨtiyenuiwa kanitewitɨni, tita 'iyaritsie mɨtiyenuiwa kani'iyaritɨni.

\VS{7}Pepɨkahɨxiyaka mɨyanemetikɨhɨawekɨ: “Peuyewetse xeme hutarieka xemɨtinunuiwa”.

\VS{8}Kemɨtinake kaniu'ekani, pekani'enieka yuariyaya, perutsɨ 'atsipepɨkatimate kemɨraneika meta kemɨreumie. Mɨpaɨ mekani'aneneni yunaitɨ 'iyaritsie memɨyenunuiwa.


\par }{\PP \VS{9}Nikuremu mɨpaɨ katinita'eiya:

\par }{\PP —¿Ketiyɨwe kuta mɨpaɨ mɨtiyɨnikɨ?


\par }{\PP \VS{10}Ketsutsi mɨpaɨ katinita'eiya:

\par }{\PP —'Ekɨ 'ixaheritsixi pekatiniwa'ɨkitɨwametɨni, ¿kari 'ikɨ pepɨkatimate?

\VS{11}Yurikɨ mɨpaɨ nekanaineni, tekatenikuxatani tita temɨtemate hepaɨtsita, tekatenihekɨatani tita temɨte'uxei hepaɨtsita. Xemetsɨ xepɨka'inaki'erie tita temɨtehekɨata.

\VS{12}Xɨka yuri xekate'erieka tita kwiepa mɨtimieme netixekuxaxatɨwakaku, ¿kehepaɨ yuri xepɨte'uta'eriwawe xɨka netixekuxaxatɨwani tita taheima mɨtimiemekɨ?

\VS{13}Xewitɨ taheima pɨka'anutiyeiwe, mɨkɨ taheima makane Yuri Tewitɨtɨ xeikɨa pemarie.


\par }{\PP \VS{14}»Muitsexi makumawetsie 'uyeikatɨ kuu muyete hepaɨ, mɨpaɨrita kaneuyewekani Yuri Tewi muyetekienikɨ

\VS{15}yunaitɨ yuri memɨte'erie hetsiena tukari mɨkaxɨwe memexeiyanikɨ.


\par }{\SH Kakaɨyari kemɨtiwanaki'erie kwiepa memɨtama
\par }
{\PP \VS{16}»Kakaɨyari 'ipaɨ katiniwanaki'erieka kwiepa memɨtama. Yuniwe muyuxewi kaniyetuani memɨkatatɨmaiyarienikɨ, yunaitɨ yuri memɨte'erie hetsiena, tukari mɨkaxɨwe memexeiyanikɨ pɨta.

\VS{17}Kakaɨyari kwiepa kemɨreiyenɨ'a yuniwe, mɨpaɨ pɨkatiuyuri mɨwaranutaxɨrienikɨ kwiepa memɨtama. Matsi kwiepa memɨtama memɨtawikweitsitɨarienikɨ kɨmana, 'ayumieme pɨta kaneiyenɨ'ani.

\VS{18}Kemɨ'ane yuri mɨti'erie hetsiena, pɨka'anutahɨiyani. Kemɨ'ane yuri mɨkati'erie 'ari kananutahɨiyaniri, yuri mɨkatita'eriwekɨ kemɨ'ane Kakaɨyari Nu'aya muyuxewi mɨhɨkɨtsie.

\VS{19}'Ipaɨ katiniwaranutaxɨrɨwani 'itsɨkame: Hekɨariya kwiepa kaninuaniri, teɨteri yɨriya mekaninaki'eriekaitɨni, hekɨariya mekanaki'erietɨ, 'axamemɨteyuriekaikɨ.

\VS{20}Yunaitɨ 'axamemɨteyurie mekani'uxieka hekɨariya, hekɨaripa mepɨkakɨniku kapa me'utahekɨatsienikɨ kememɨteyurie.

\VS{21}Kemɨ'ane yamɨtiyuriene tita yuri mɨrainetsie, hekɨaripa paye'axe mɨmatsiɨkɨnikɨ kemɨtiyuriene Kakaɨyari hetsie tiwiyatɨ».


\par }{\SH Neneɨkeme teɨtameya kemɨtiyutemawie
\par }
{\PP \VS{22}Merikɨtsɨ mɨpaɨ tiuyɨku Ketsutsi meta teyɨ'ɨkitɨwametemama mekanekɨne Kureya kwieyaritsie. Mana wahamatɨa 'ekatineutere ti'ɨyanetɨ.

\VS{23}Wani meta katini'ɨyanekaitɨni 'Enunitsie Tsarimi 'aurie, haa mana waɨkawa muhanekaikɨ. Mekaniu'axekaitɨni mekaniuka'ɨyarɨwakaitɨni.

\VS{24}(Wani katsariyanata pɨka'anutahɨiyawekai 'akuxi).


\par }{\PP \VS{25}'Ayumieme Wani hetsɨa miemete teyɨ'ɨkitɨwamete hipatɨ huriyutsixi wahamatɨa niuki mekanixɨatɨakaitɨni 'itiya hepaɨtsita.

\VS{26}Wani hetsɨa me'u'axɨaka mɨpaɨ mekatenitahɨawe:

\par }{\PP —Ti'ɨkitame, 'iya 'ahamatɨa meyeikakai hatuxame Kurutani 'anutaɨye, kemɨ'ane hepaɨtsita pemɨtihekɨatakai, katine'ɨyaneni hikɨ, meta yunaitɨ hetsɨana mekani'axeni.


\par }{\PP \VS{27}Wani mɨpaɨ katiniwarutahɨawe:

\par }{\PP —Tewi pɨkayɨwe tixaɨtɨ mɨtiutanaki'erieni, xɨka taheima miemekɨ yatipitɨarieka xeikɨa pɨyɨwe.

\VS{28}Xemetɨtɨ xekatenihekɨatani nehepaɨtsita kenemainekai: “Ne Kɨritsitu nepɨkahɨkɨ, matsi hɨxiena nemetanɨ'arie nepɨhɨkɨ”.

\VS{29}Kemɨ'ane 'uka wikiwame yuhetsiemieme mexeiya, 'uki neneɨkeme kanihɨkɨtɨni. Neneɨkeme teɨtameya 'auriena mutiwe mi'enie, mɨkɨ kaniyutemawieka neneɨkeme 'enietɨ. 'Ayumieme 'ikɨ netemawierika kanaye'aniri.

\VS{30}Kaneuyeweka mɨkɨ mariwatɨ mayeiximenikɨ, ne pɨta nekamariwatɨ nemayanikɨ.


\par }{\SH Kemɨ'ane taheima makane
\par }
{\PP \VS{31}»Kemɨ'ane taheima makane kanimariweni, kemɨ'ane kwiepa mutine kwiepa kanimiemetɨni, katinikuxatani tita kwiepa mɨtimieme. Kemɨ'ane muyuawitsie makane kanimariweni.

\VS{32}Tita mɨtiuxei, tita mɨtiu'eni, mɨkɨ hepaɨtsita katinihekɨatani. Xewitɨ pɨka'itanaki'eri tita mɨtiutahekɨataxɨ.

\VS{33}Kemɨ'ane mitanaki'eri tita mɨtiutahekɨataxɨ, mɨkɨri matsiɨkɨme kanayeitɨani mɨpaɨ 'utaitɨ Kakaɨyari yuri mainekɨ.

\VS{34}Kemɨ'ane Kakaɨyari meiyenɨ'a, mɨkɨ Kakaɨyari niukieyakɨ katinikuxatani, Kakaɨyari kanipitɨani yu'iyari, kemɨreupaɨme kati'inɨatatɨ.

\VS{35}'Ukiyarieya yuniwe kaninaki'erieka, naime katiniyetuirieni mamayatsie.

\VS{36}Kemɨ'ane nu'ayatsie yuri mɨti'erie tukari mɨkaxɨwe kanexeiyani, kemɨ'ane yamɨkatikamie nu'aya kemaine, pɨkaheitimani tukari, matsi Kakaɨyari 'ihekakaku pɨyuhayewa».




\par }\Chap{4}{\SH Ketsutsi meta 'ukaratsi tsamariyatanaka
\par }
{\PP \VerseOne{1}Merikɨtsɨ Ti'aitame katiniutamarieni paritseutsixi memu'enanakɨ kename Ketsutsi yumɨireme teyɨ'ɨkitɨwamete warayeitɨwakai meta wa'ɨyanekai, Wani yakɨ meyɨpaɨmeme xeikɨa wa'ɨyanekaku.

\VS{2}(Ketsutsi yɨkɨmana pɨkawaruka'ɨyakai, teyɨ'ɨkitɨwametemama pɨta mepɨwaruka'ɨyakai).

\VS{3}Mɨpaɨ tiumarieka Kureya kanayeyani, hutarieka Karereya kaninuani.


\par }{\PP \VS{4}Kaneuyewekaitɨni Tsamariya kwieyaritsie meutayunekɨ.

\VS{5}Hikɨ kiekaritsie kaninuani Tsamariya kwieyaritsie Tsikari mɨtiuyetewatsie, mana kanehurakaitɨni kwie Kakuwu yuniwe Kutse mɨyetuiritsie.

\VS{6}Putsu Kakuwu mɨwati'inixɨ mana kanitinierekaitɨni. Merikɨtsɨ Ketsutsi 'uxetɨ yeiyakɨ mana kanayerɨni putsu 'aurie tuka. Tuka 'ayeiximekaku.

\VS{7-8}Teyɨ'ɨkitɨwametemama kiekari hixɨapa mekane'uwakaitɨni 'ikwai meheunanaiyuka.

\par }{\PP Merikɨtsɨ 'ukaratsi mana kaninuani Tsamariya kiekame kuhanɨnetɨ, hikɨ Ketsutsi mɨpaɨ katinitahɨawe:

\par }{\PP —'Etsiwa keneneuharitɨa.


\par }{\PP \VS{9}Huriyutsixi tsamariyatari wahamatɨa 'aixɨa memɨkateyuxeiyakaikɨ. 'Ayumieme 'ukaratsi tsamariyatanaka mɨpaɨ katinitahɨawe:

\par }{\PP —¿Kehepaɨtɨtɨri 'ekɨ pehuriyutɨtɨ, neta 'ukaratsi nemɨtsamariyatanaka, haa pepɨnetsiwawirie?


\par }{\PP \VS{10}Hikɨ Ketsutsi mɨpaɨ katinita'eiya:

\par }{\PP —Xɨka pe'imatenike tita Kakaɨyari mɨtiyumikwa, meta xɨka pe'imaikake kepaikɨ haa mɨmetsiwawirie, 'ekɨtsɨ pɨta pepɨnetsitawawirienikeyu, nepɨmatsiharitɨanikeyu haa muhanetsie mieme.


\par }{\PP \VS{11}'Ukaratsi mɨpaɨ katinitahɨawe:

\par }{\PP —Neuxei, hanɨweme pepɨkahexeiya, putsu 'apeukatewa, ¿hakewa pepeixeiya mɨkɨ haa tukari mɨtiyupitɨwa?

\VS{12}Tapaapa Kakuwu kanimariwekaitɨni 'ikɨ putsu mɨtatsi'umi, 'ena kanitiharewekaitɨni mɨkɨ meta niwemama meta tewamama. ¿'Ekɨ matsi kepetimariwe keyuri mɨkɨ?


\par }{\PP \VS{13}Ketsutsi mɨpaɨ katinita'eiya:

\par }{\PP —Yunaitɨ 'ikɨ haa memɨtihareni tawarita mepeuharikuni,

\VS{14}peru kemɨ'ane manuhareni ne ne'iharitɨayu tawariri hatsuaku pɨkaheuharimɨkɨni, matsi mɨkɨ haa nemiharitɨani, mɨkɨ haixa kanayeimɨkɨ hetsiena 'atineikatɨ tukari mɨkaxɨwe 'ipitɨatɨ.


\par }{\PP \VS{15}'Ukaratsi mɨpaɨ katinitahɨawe:

\par }{\PP —Ti'aitame, mɨkɨ haa keneneuharitɨa tawari nemɨkaheuharimɨkɨnikɨ, 'uwa paitɨ nemɨkahanɨnenikɨ.


\par }{\PP \VS{16}Ketsutsi mɨpaɨ katinitahɨawe:

\par }{\PP —Merikɨte, 'akɨna kene'inimie, 'ena xekenakɨni.


\par }{\PP \VS{17}'Ukaratsi mɨpaɨ katinita'eiya:

\par }{\PP —Nepɨkarekakɨna.

\par }{\PP Ketsutsi mɨpaɨ katinitahɨawe:

\par }{\PP —Herite, 'aixɨa pekanaineni nepɨkarekakɨna pemaine.

\VS{18}Yu'auxɨwime pepɨwarexeiyakai 'akɨnama. Mɨkɨ meta, hikɨ pemeixeiya, mɨkɨ pɨka'akɨna. 'Ayumieme yurikɨ peputaine.


\par }{\PP \VS{19}'Ukaratsi mɨpaɨ katinitahɨawe:

\par }{\PP —Ti'aitame, nekamenetimaniri 'ekɨ Kakaɨyari niukameya pekanihɨkɨtɨni.

\VS{20}Tame tatutsima 'ikɨ yemuritsie mekaniyutinenewiwakaitɨni. Peru xeme huriyutsixi xekaniutiyuaneni kename heuyewetse Kerutsareme temuyutinenewiwanikɨ.


\par }{\PP \VS{21}Ketsutsi mɨpaɨ katinita'eiya:

\par }{\PP —Neuxei 'ukaratsi, yuri kenetine'eririeka, tukari kanaye'amɨkɨ kepaukari nenewieri xemɨka'ipitɨaka yu'ukiyari 'ikɨ yemuritsie meta Kerutsareme.

\VS{22}Xeme nenewieri xepipitɨa kemɨ'ane xemɨkamate. Tame pɨta nenewieri tekanipitɨaka kemɨ'ane temɨmate, wikweitsitɨarika mayeneikakɨ huriyutsixi tahetsie.

\VS{23}Matsi tukari kanaye'amɨkɨ, hikɨ kanaye'aniri, kepauka mɨkɨ yurikɨ memɨyutinenewiwa nenewieri memipitɨani yu'ukiyari yu'iyarikɨ yuri me'utiyuatɨ. Mɨkɨ meta, ne'ukiyari mɨya me'aneneme kaniwakuwauneni nenewieri memipitɨanikɨ.

\VS{24}Kakaɨyari kani'iyaritɨni, kaneuyeweka mɨkɨ nenewieri memipitɨa yu'iyarikɨ memipitɨanikɨ yuri me'utiyuatɨ.


\par }{\PP \VS{25}'Ukaratsi mɨpaɨ katinitahɨawe:

\par }{\PP —Ne nekatinimaika kename 'uhamie Metsiyaxi, Kɨritsitu mɨtitewa. Kepauka mɨkɨ munuani, naime katatinitahekɨatɨamɨkɨ.


\par }{\PP \VS{26}Ketsutsi mɨpaɨ katinita'eiya:

\par }{\PP —Netsɨ nekanihɨkɨtɨni 'ahamatɨa nemɨtikuxata.


\par }{\PP \VS{27}Hikɨ teyɨ'ɨkitɨwamete mekaniu'axɨani, mekaniuhɨxiyani 'ukaratsi hamatɨa mɨtikuxatakaikɨ. Nixewitɨ mɨpaɨ pɨkatitahɨawixɨ: «¿Ketitakɨ petiku'iwawiya?» yatɨni «¿Ketitakɨ petikuxata hamatɨana?»


\par }{\PP \VS{28}Hikɨ 'ukaratsi yuye'ɨ 'uku'eirieka kiekaritsie kaneyani, teɨteri mɨpaɨ katiniwaretahɨawe:


\par }{\PP \VS{29}—Xekenakɨni xekenexeiyayu tewi mɨneretahekɨatɨa naime kenemɨtiuyuri. ¿Katikɨritsitu 'ikɨ?


\par }{\PP \VS{30}Teɨteri kiekaritsie mekanayekɨne, hepana mekanahukaitɨni.

\VS{31}Merikɨtsɨ mexi 'ame'ahukai, teyɨ'ɨkitɨwamete mekanita'inieni mɨpaɨ me'utiyuatɨ:

\par }{\PP —Ti'ɨkitame, ketineukwakari.


\par }{\PP \VS{32}Ketsutsi mɨpaɨ katiniwarutahɨawe:

\par }{\PP —Ne 'ikwai nekanexeiyani xemɨka'imate xeme.


\par }{\PP \VS{33}'Ayumieme mɨpaɨ mekateniyɨkɨhɨawekaitɨni teyɨ'ɨkitɨwamete: «Xewitɨ kati'atɨiri katiukwairi».


\par }{\PP \VS{34}Ketsutsi mɨpaɨ katiniwarutahɨawe:

\par }{\PP —Kenemɨtikamie tita mɨtinake 'iya mɨnetsiheyenɨ'a, 'uximayatsikaya kenemɨtinɨxime, mɨkɨ kanine'ikwaitɨni.

\VS{35}¿Xeme mɨpaɨ xekate'utiyuane: “Nauka metseri tixɨyu 'itsanaxa kanaye'amɨkɨ”? Kamɨ mɨpaɨ nepɨtixekɨhɨawe: Xekeneutanierixɨa, waxa xekeneuxeiya. Kaniwawakiniri xemɨka'itsanakɨ.

\VS{36}Hikɨ 'itsaname katini'iwaneniri, kanikuxeɨrieni tita mɨtiutixuawerixɨ, tukari mɨkaxɨwe memexeiyanikɨ, 'etsame 'itsaname hamatɨa yaxeikɨa memɨyutemamawiekakɨ.

\VS{37}'Ikɨ hepaɨtsita niuki yuri paine: “Xewitɨ kani'etsametɨni, xewitɨta ti'itsaname”.

\VS{38}Ne nepɨxeheutanɨ'axɨa xemɨka'itsanakɨ xemɨkateha'uximayakaitsie. Hipatɨ mekateni'uximayakaitɨni. Wa'uximayatsika xehetsie katiniunake.


\par }{\PP \VS{39}Merikɨtsɨ yumɨiretɨ mana kiekatari Tsamariyatari yuri mekateniuta'erieni hetsiena 'ukaratsi tiutahekɨataku yuniukikɨ mɨpaɨ 'utaitɨ: «Naime kenemɨtiuyuri kanetiniutahekɨatɨani».

\VS{40}'Ayumieme Tsamariyatari hetsɨana me'u'axɨaka mekanita'inieni wahetsɨa muyuhayewakɨ. Mana huta tukari kaniyuhayewa.

\VS{41}Hipatɨta yumɨiretɨ yuri mekateniuta'erieni niukieyakɨ.


\par }{\PP \VS{42}Mɨpaɨ 'ukaratsi mekateniutahɨawe:

\par }{\PP —Hikɨrixɨa 'aniukikɨ xeikɨa yuri tepɨkate'erie, tameri tekani'enieni, tekatenimaika 'ikɨ yurikɨ kwiepa memɨtama wawikweitsitɨwame mɨhɨkɨkɨ.


\par }{\SH Ketsutsi kemɨrenayehɨa ti'aitame parewiwameya nu'aya
\par }
{\PP \VS{43}Merikɨtsɨ huta tukari 'anukayaku mana kaniyeyani, Karereya kaninuani.

\VS{44}(Ketsutsi yɨkɨmana katiniutahekɨata kename nixewitɨ Kakaɨyari niukameya yukwiepa 'aixɨa katixeiyarie).

\VS{45}Peru kepauka Karereya munua Karereyatari mekanitanaki'erieni naime mete'uxeiyaka kemɨreyurienekai Kerutsareme 'ixɨararipa. Mɨkɨta memeku'ixɨarakaikɨ.


\par }{\PP \VS{46}Merikɨtsɨ hutarieka Kanahatsie kaninuani Karereya kwieyaritsie haa kaxie winuyari mayeitɨatsie. Xewitɨ kwiepa ti'aitame mɨparewiwameyatɨkai mana kaniuyeikakaitɨni, nu'aya katinekuyekaitɨni Kaperunaumetsie.

\VS{47}Tiutamarieka kename Ketsutsi Kureya heyeyaka Karereya nuakai, hetsɨana kaneyani, kanitawawirieni meukayanikɨ nu'aya 'aixɨa reu'eriekame mayeitɨanikɨ. Mɨkɨ kanemɨximekaitɨni.

\VS{48}Ketsutsi 'ayumieme mɨpaɨ katinitahɨawe:

\par }{\PP —Xɨka 'inɨarite xeka'uxeiya, mamariwaweme, yuri xepɨkateta'erieni.


\par }{\PP \VS{49}Mɨkɨ ti'aitame parewiwameya mɨpaɨ katinitahɨawe:

\par }{\PP —Ti'aitame, mana keneukayuni neniwe mexi 'akuxi kahemɨwe.


\par }{\PP \VS{50}Ketsutsi mɨpaɨ katinitahɨawe:

\par }{\PP —Kenemie, 'aniwe kanayeniereniri.

\par }{\PP Hikɨ mɨkɨ tewi yuri katiniuta'erieni niukieyatsie Ketsutsi kemɨtitahɨawixɨ. Kaneyani.

\VS{51}Mana heukamiekaku te'uximayatametemama mekanenukunake mɨpaɨ mekatenitahɨawe kename nu'aya 'ayenierekairi.

\VS{52}Mɨkɨ kaniuta'iwauni ya'utaitɨ ke'upaukakaku 'aixɨa reu'erietɨ matɨa. Mɨkɨ mɨpaɨ mekatenitahɨawe:

\par }{\PP —Takai tau 'etsiwa kɨa heuwiekaku kahɨiyatɨ kanayani.


\par }{\PP \VS{53}Hikɨ paapaya katinetimani 'ana mɨya'upaukakaku Ketsutsi mɨpaɨ mɨreitahɨawixɨ: «'Aniwe kanayeniereniri». Hikɨ mɨkɨ yuri katiniuta'erieni, meta yunaitɨ kiena kiekatari.


\par }{\PP \VS{54}'Ipaɨ hutarieka 'inɨari katiniuwewieni Ketsutsi Kureya heyeyaka Karereya nuaka.




\par }\Chap{5}{\SH Tikwikame Wetetsita mayekatei
\par }
{\PP \VerseOne{1}Merikɨtsɨ 'arike mɨyatiuyɨku huriyutsixi wa'ixɨarari kanaye'ani, Ketsutsi Kerutsareme kaneutiyune.

\VS{2}Kerutsareme haa mana kaniyemakaitɨni Muxatsi Wakitenie hehurakaku, hepɨrayutsixi waniukikɨ Wetetsita katiniuyetewakaitɨni haa mayemakai, 'auxɨwitɨ kitenie waritana pawetɨkatei 'etɨpiwari hexeiyatɨkaitɨ.

\VS{3}Mɨkɨ kiteniete 'etɨpiwariyari hetɨa mekanayeheteitɨni yumɨiretɨ tekwikwikate, memɨkaheuneniere, memɨhurietɨka, memɨmamawawaki, meta'ikwewatɨ haa mɨkuyuitɨarienikɨ.

\VS{4}Heiwa mana kaniuta'axekaitɨni niuki tuayame, haa kanikuyuitɨwakaitɨni, kemɨ'ane meri mana meuweni haa kuyuitɨarieyu yukuiniya kaniku'itiyarɨwakaitɨni tsepa ketitakɨ mɨtikuyekai.

\VS{5}Merikɨtsɨ xewitɨ tewi mana kanayekateitɨni xeitewiyari heimana tamamata heimana 'atahaika wiyari mɨtikuyekai.

\VS{6}Ketsutsi 'ixeiyaka mana 'ukaikame, heitimaika mɨixa mɨyuriekaikɨ, mɨpaɨ katinitahɨawe:

\par }{\PP —¿Peti'awaɨriya 'aixɨa pereu'erietɨ pemayanikɨ?


\par }{\PP \VS{7}Tikwikame mɨpaɨ katinita'eiya:

\par }{\PP —Neuxei Ti'aitame, netsiparewiwame nepɨkahexeiya hapa mɨnetsiheukahɨanikɨ kepauka haa mukuyuitɨarienitsie, mana ne'ukamiekaku xewitɨ meri mana kaneuwautseni.


\par }{\PP \VS{8}Ketsutsi mɨpaɨ katinitahɨawe:

\par }{\PP —Kenanukukexi, 'a'itari kenanukukwe'i, kenekuyeikani.


\par }{\PP \VS{9}Yapauka tewi 'aixɨa reu'erietɨ kanayani, hikɨ yu'itari kananukukweni, kuyeikatɨ kanayani.

\par }{\PP Merikɨtsɨ 'ana tukaritsie 'uxipiya tukari kanihɨkɨtɨkaitɨni.

\VS{10}'Ayumieme huriyutsixi mɨpaɨ mekatenitahɨawe 'aixɨa reu'erietɨ mayeitɨarie:

\par }{\PP —Hikɨ 'uxipiya tukari kanihɨkɨtɨni, heitserie pepɨkahexeiya 'a'itari pemanukukwenikɨ.


\par }{\PP \VS{11}Mɨkɨ mɨpaɨ katiniwaruta'eiya:

\par }{\PP —Kemɨ'ane 'aixɨa nereu'eriekame mɨnetsi'ayeitɨa, mɨkɨ mɨpaɨ kanetinetahɨawe: “'A'itari kenanukukwe'i, kenekuyeikani”.


\par }{\PP \VS{12}Mɨkɨ mɨpaɨ mekatenita'iwawiya:

\par }{\PP —¿Kepaikɨ pɨhɨkɨ mɨkɨ tewi mɨya mɨmetiutahɨawixɨ: “'A'itari kenanukukwe'i, kenekuyeikani”?


\par }{\PP \VS{13}'Aixɨa reu'erietɨ mayeitɨarie 'atsipɨkatimaikai kemɨ'ane mɨhɨkɨtɨkai, Ketsutsi metɨakɨ yumɨiretɨ mana me'u'uwakaku watsata.


\par }{\PP \VS{14}Hikɨ 'arikeke Ketsutsi kanitaxeiya tuki kuraruyarita, mɨpaɨ katinitahɨawe:

\par }{\PP —Kamɨ, 'aixɨa pereu'erietɨ pekanayaniri. Tawariri 'axapepɨkareyurieneni kapa waɨkawa pe'u'itɨarienikɨ matsi.


\par }{\PP \VS{15}Tewi kaneyani, mɨpaɨ katiniwarutahɨawe huriyutsixi kename Ketsutsi hɨkɨtɨkai kemɨ'ane 'aixɨa reu'eriekame meyeitɨa.


\par }{\PP \VS{16}'Ayumieme huriyutsixi mekaniweiyakaitɨni Ketsutsi mɨpaɨ mɨtiyurienekaikɨ 'uxipiya tukaritsie.

\VS{17}Peru Ketsutsi mɨpaɨ katiniwakɨhɨawekaitɨni:

\par }{\PP —Ne'ukiyari hikɨ mɨyakatini'uximayaka, neta 'ayumieme yanekatini'uximayaka.


\par }{\PP \VS{18}'Ayumieme matsi kwinimieme mekanikuwautɨwekaitɨni huriyutsixi me'imienike, 'uxipiya tukari 'inɨariyari mɨtitsanakaikɨ xeikɨa hawaikɨ, matsitsɨ 'akuxi Kakaɨyari mɨxatakaikɨ yu'ukiyaritɨme, Kakaɨyari hepaɨ 'anetɨ 'ayuyeitɨwatɨ.


\par }{\SH Kakaɨyari Nu'aya heitserie kemɨrexeiya
\par }
{\PP \VS{19}Hikɨ 'ayumieme Ketsutsi heitseriemekɨ mɨpaɨ katiniwarutahɨawe:

\par }{\PP —Yurikɨ mɨpaɨ nekanaineni, nu'aya 'atsimɨtiuyurieni pɨkayɨwe yɨkɨmana, kemɨtixeiya yu'ukiyari yatiyurieneme xeikɨa pɨyɨwe. Tita 'ukiyarieya mɨtiyuriene, mɨpaɨta katiniyurieneni nu'aya.

\VS{20}Ne'ukiyari yuniwe pɨnaki'erie. Naime katinixeiyatsitɨani kemɨtiyuriene mɨkɨ. 'Ikɨ kemɨtiyuriene 'etsiwa mariwemekɨ xeikɨa, matsi yemekɨ kanixeiyatsitɨamɨkɨ waɨkawa mamariwawemekɨ, xemɨhɨxiyanikɨ xeme.

\VS{21}Ne'ukiyari mɨkite mɨtiwaranuku'uitɨwa hepaɨ, tukari mɨtiwarupitɨwa hepaɨ nu'ayata mɨpaɨ tukari pɨtiwakupitɨwa kemɨ'ane mɨkɨ mɨwareupitɨamɨkɨ.

\VS{22}Mɨkɨ meta, ne'ukiyari xeime heitserie pɨkapitɨani 'itsɨkame hepaɨ, matsi heitserie kanipitɨani yuniwe 'itsɨkame hepaɨ naime 'aixɨa mɨtiyurienikɨ,

\VS{23}yunaitɨ 'aixɨa memɨtehehɨawenikɨ nu'aya, yaxeikɨa 'aixɨa kememɨtehahɨawe hepaɨ 'ukiyarieya yuniwe meyenɨ'a. Kemɨ'ane nu'aya 'aixɨa mɨkarahɨawe, mɨkɨ 'ukiyarieyata 'aixɨa pɨkarahɨawe meiyenɨ'a.


\par }{\PP \VS{24}»Yurikɨ mɨpaɨ nekanaineni, kemɨ'ane neniuki mɨ'enie, yuri ti'eririetɨ 'iya mɨnetsiheyenɨ'a, mɨkɨ tukari mɨkaxɨwe kanexeiyani. 'Itsɨkame hɨxie pɨkatakwewiyaniri, matsi kaniuyupatari, kemɨtimɨkikai, 'ayenieretɨri pɨta kanayani.

\VS{25}Yurikɨ mɨpaɨ nekanaineni, tukari kanaye'amɨkɨ, hikɨ kanaye'aniri, kepauka mɨkite memi'enieni Kakaɨyari Nu'aya 'utaniukame. Mɨkɨ memɨ'enanani mekanayenenierekakuni.

\VS{26}Ne'ukiyari yɨkɨmana tukari kemɨrexeiya, mɨpaɨ yaxeikɨa katinipitɨani yuniwe tukari mexeiyanikɨ yɨkɨmana.

\VS{27}Heitserie kanipitɨanita 'itsɨkame hepaɨ 'aixɨa mɨtiyurienikɨ Yuri Tewi mɨhɨkɨkɨ.


\par }{\PP \VS{28}»Xepɨkahɨxiyaka 'ikɨkɨ, tukari kanaye'amɨkɨ kepauka yunaitɨ memukateukie memi'enieni 'iya 'utaniukame,

\VS{29}meta mepɨwatikɨne. Mɨkɨ 'aixɨa memɨteyuriekai mekananuku'uikuni tukari memɨpitɨarienikɨ, peru 'axamemɨteyuriekaita mete'anuku'uni memanutaxɨriyanikɨ.

\VS{30}Ne nekɨmana 'atsinepɨkatiyɨwe, kenemɨti'ena, mɨpaɨ heitserie nepɨtiyuriene 'itsɨkame hepaɨ neyɨanetɨ, kemɨtiheitseriekɨ nepɨwayuriene nemɨka'ikuwaunekɨ tita mɨnetinake ne, tita mɨtinake 'iya mɨnetsiheyenɨ'a pɨta nemɨkuwaunekɨ.


\par }{\SH Kememɨte'ihekɨata Kɨritsitu
\par }
{\PP \VS{31}»Ne xɨka nehepaɨtsita netihekɨatanike, yurikɨ nepɨkatihekɨatanikeyu.

\VS{32}Xewitɨ 'akaniuyeikani mɨtihekɨata nehepaɨtsita, nekatinimaika mɨkɨ yuri mɨtihekɨatakɨ nehepaɨtsita kemɨtihekɨata.


\par }{\PP \VS{33}»Xeme Wani hetsɨa xekaniwarenɨ'ani memita'iwawiyakɨ, mɨkɨ tita yuri mɨraine hepaɨtsita katiniutahekɨata.

\VS{34}Ne matsi nepɨka'itanaki'eri tita teɨteri memɨtehekɨata nehepaɨtsita, perutsɨ 'ipaɨ nekaniutaineni xemɨtawikweitsitɨarienikɨ xeme.

\VS{35}Wani kɨxeme kanihɨkɨtɨkaitɨni tatɨ hekɨariwietɨ. Xeme xekaniyuwaɨriyakaitɨni xemɨyutemamawiekakɨ mɨkɨ yatixehekɨariwiyakaku yapaɨmexɨa.


\par }{\PP \VS{36}»Ne matsi waɨkawa nekatinihekɨatani Wani 'etsiwa xeikɨa tihekɨatakaku. Tita nemɨtiyuriene, ne'ukiyari kemɨnetiupitɨa nemeye'atɨanikɨ, 'ikɨ 'uximayatsika kenemɨtiyuriene, 'ikɨ nehepaɨtsita katinihekɨatani kename ne'ukiyari netsiheyenɨ'a.

\VS{37}Mɨkɨrita ne'ukiyari mɨnetsiheyenɨ'a, mɨkɨtɨtɨ nehepaɨtsita katinihekɨatani. Xeme hatsuaku xepɨka'i'eniewawe 'utaniukame, meta xepɨka'ixeiyawawe kemɨtiyuxexeiya.

\VS{38}Niukieya xepɨkahexeiya yuhetsie yuri xemɨkate'i'eririekɨ kemɨ'ane mɨkɨ meyenɨ'atsie.

\VS{39}Xeme 'utɨarikatsie xepɨtekuwautɨwe xeyukweriwayurietɨ, mɨpaɨ xemɨteku'eriwakɨ kename mɨkɨkɨ tukari mɨkaxɨwe xehexeiyatɨ xe'akɨne. Mɨkɨtɨtɨ kanihɨkɨtɨni tita nehepaɨtsita mɨtihekɨata.

\VS{40}Peru xepɨkayuwaɨriya nehepa xemakɨnekɨ tukari xemexeiyanikɨ.


\par }{\PP \VS{41}»Tita teɨteri memɨtexata witsimenetexeiyatɨ, mɨkɨ nepɨkanaki'erie.

\VS{42}Matsi nepɨxehetima xeme, Kakaɨyari heitseriekamekɨ xemɨkanaki'eriekɨ.

\VS{43}Ne nekaninuani ne'ukiyari hetsɨa nemiemetɨtɨ. Xemeri xepɨkanetsi'utanaki'eri. Xɨka xewitɨ pɨta nuani yuhetsɨa mieme tikuxatatɨ, mɨkɨ xekanitanaki'erikuni.

\VS{44}¿Kexeteyɨwawe yuri xemɨteta'erienikɨ xɨka xe'itanaki'erieni tita xemɨtexata witsixeteyuxeiyatɨ, xɨkarita xekatekuwautɨweni 'iya muyuxewi Kakaɨyaritɨtɨ witsimɨtixexeiyanikɨ xeme?


\par }{\PP \VS{45}»Mɨpaɨ xepɨkateku'eriwani kename nexetaxaneta ne'ukiyari hɨxie. Xewitɨ 'akaniuyeikani mɨxexaneta. Muitsexi kanihɨkɨtɨni, kemɨ'ane hetsie yuri xemɨte'erie.

\VS{46}Xɨkatsɨ yuri xete'eriekake Muitsexi hetsie, nehetsieta yuri xepɨte'eriekake, mɨkɨ nehepaɨtsita mɨraka'utɨakɨ.

\VS{47}Xɨka mɨkɨ 'utɨarikayatsie yuri xekate'erieka, ¿keri yuri xeteta'erieni tita nemɨtikuxatatsie?»




\par }\Chap{6}{\SH Kemɨtiwarumi 'auxɨwime miriyari
\par }
{\R (Wa 6:1-13 – Mat 14:13-21, Mar 6:32-44, Ruk 9:10-17)

\par }{\PP \VerseOne{1}Merikɨtsɨ yapaɨmexɨa 'anukayaku Ketsutsi kaneyani, Karereya harakunayaritsie Tiweriya mɨrakutewatsie 'anutaɨye kaneta'ani.

\VS{2}Yumɨiretɨ mekanikuweiyatɨwekaitɨni teɨteri 'inɨarite memɨxeiyakaikɨ kemɨtiyurienekai tekwikwikate wahetsie.

\VS{3}Hikɨ Ketsutsi hɨritsie kaneutiyune, mana kanetayerɨni, teyɨ'ɨkitɨwametemamata hamatɨana mekanetitekaitɨni.

\VS{4}Merikɨtsɨ huriyutsixi wa'ixɨarari Patsikwa mɨtitewa kanahurakaitɨni.


\par }{\PP \VS{5}Hikɨ kepauka Ketsutsi munierixɨ, meta yumɨireme muwaruxei hepana me'ahume, mɨpaɨ Peripe katiniutahɨawe:

\par }{\PP —¿Hakewa tepeinanaiyu paa 'ikɨ memɨtekwanikɨ?


\par }{\PP \VS{6}Mɨpaɨ kaniutayɨni 'i'inɨatanetɨ, mɨkɨ tsietɨ katinimaikaitɨniri kemɨtiyurienikekai.


\par }{\PP \VS{7}Hikɨ Peripe mɨpaɨ katinita'eiya:

\par }{\PP —Paa huta tsienituyari 'inɨariyaritsie 'atɨ pɨkatinake wahetsiemieme yuxexuitɨ 'etsiwa xeikɨa memita'ɨixɨanikɨ.


\par }{\PP \VS{8}Xewitɨ teyɨ'ɨkitɨwametemama 'Atɨrexi mɨtitewakai Tsimuni Pekuru 'iwaya mɨpaɨ katinitahɨawe:


\par }{\PP \VS{9}—'Ena puyeika xewitɨ temaikɨ tsewara payari 'auxɨwime hexeiyatɨ meta tsapari yuhutame. ¿Perutsɨ 'ikɨ tixaɨtɨ pɨkatihɨkɨ yumɨireme wahetsiemieme?


\par }{\PP \VS{10}Hikɨ Ketsutsi mɨpaɨ kaniutayɨni:

\par }{\PP —Xekeniwaranukayatsa teɨteri.

\par }{\PP Mana waɨkawa kanaku'ɨxayakaitɨni. Hikɨ 'ukitsi mekananukayaxe 'auxɨwime miriyari meyupaɨmetɨ 'etsiwatɨkaku.

\VS{11}Hikɨ Ketsutsi kanenu'ɨni paa, pamɨpariyutsi 'ipitɨaka Kakaɨyari katiniwarumini mana memɨtitekai. Yaxeikɨata tsapari kaniwarumini kememɨtewareukwaikukai.


\par }{\PP \VS{12}Hikɨ me'utihuxaku mɨpaɨ katiniwarutahɨawe teyɨ'ɨkitɨwamete:

\par }{\PP —Xekeneukuxeɨri tarimeyari muyuhayewaxɨ kapa reuyewenikɨ.


\par }{\PP \VS{13}'Ayumieme mekanikuxeɨrieni, tamamata heimana huta tsikɨiwitiyari mekaniutihɨniya tarimeyari tekwa'amete memiku'eiri 'auxɨwime tsewara payaritsie mieme.


\par }{\PP \VS{14}Merikɨtsɨ teɨteri me'ixeiyaka 'inɨarikɨ kemɨtiuyuri mɨpaɨ mekaniutiyuanekaitɨni: «Kaniyuritɨni 'ikɨ kanihɨkɨtɨni Kakaɨyari niukameya kwiepa 'umamiekai».

\VS{15}Hikɨ retimaika Ketsutsi kename me'axɨanikekai me'iwiyake tiwa'aitɨwame memayeitɨanikɨ, tawarita yuxaɨta mana hɨritsie kaneutiyune.


\par }{\SH Ketsutsi kemɨtiuyeikakai harakunatsie
\par }
{\R (Wa 6:16-21 – Mat 14:22-33, Mar 6:47-51)

\par }{\PP \VS{16}Merikɨtsɨ kepauka tau makayunixɨ teyɨ'ɨkitɨwamete mana mekaniukanexɨani harakuna mayema paitɨ.

\VS{17}Kanuwatsie mekayaxeka harakunatsie me'uhukaku 'anutaɨye mehanɨkɨneke Kaperunaume paitɨ meye'axɨanike. Hikɨ kaniukuyɨrekaitɨniri Ketsutsi 'akuxi wahetsɨa pɨkanuawekai.

\VS{18}Karima mu'ekakaikɨ harakunatsie hamewari waɨkawa kanixuawekaitɨni.

\VS{19}Hikɨ yateewa 'auxɨwi yatɨni 'ataxewi kirumeturuyari me'uhutɨ kanuwa me'uwekirɨmetɨ mekanixeiya Ketsutsi harakunatsie 'umiekame kanuwatsie 'aye'aximeme, hikɨ mekaniutimamani.

\VS{20}Peru mɨkɨ mɨpaɨ katiniwarutahɨawe: «Ne nepɨyɨane. Xepɨkamamaka».

\VS{21}Hikɨ mekanipitɨani kanuwatsie mɨkayerɨnikɨ. Yapauka kanuwa kaneutaneni kwiepa hakewa memeukɨnekai.


\par }{\SH Teɨteri kememɨte'ikuwautɨwekai Ketsutsi
\par }
{\PP \VS{22}Merikɨtsɨ 'uxa'arieka teɨteri harakuna 'anutaɨye memɨti'ukai mekaniuneniere mana mukateikɨ xewitɨ kanuwa xeikɨa. Mepunenierixɨ Ketsutsi mɨka'akayerɨwekai mɨkɨ kanuwatsie teyɨ'ɨkitɨwamete wahamatɨa, matsi teyɨ'ɨkitɨwamete yuxaɨtame memekɨnekaikɨ.

\VS{23}Hipatɨta kanuwate mekaneyekɨne Tiweriya. Mana 'ahurawa mekaniu'axɨani hakewa paa memetikwaitsie Ti'aitame pamɨpariyutsi 'ipitɨaku Kakaɨyari.

\VS{24}Me'uneniereka teɨteri Ketsutsi mana mɨka'uyeikakaikɨ, meta teyɨ'ɨkitɨwametemama mana memɨka'u'uwakaikɨ, mɨkɨtari kanuwatetsie mekayaxeka mekanekɨne Kaperunaume paitɨ Ketsutsi mekuwautɨwetɨ.


\par }{\SH Ketsutsi paa tukari tiyupitɨwame pɨhɨkɨ
\par }
{\PP \VS{25}Harakuna 'anutaɨye meheitaxeiyaka mɨpaɨ mekatenitahɨawe:

\par }{\PP —Ti'ɨkitame, ¿kepauka pepunua 'uwapaitɨ?


\par }{\PP \VS{26}Ketsutsi mɨpaɨ katiniwaruta'eiya:

\par }{\PP —Yurikɨ mɨpaɨ nekanaineni, xepɨkanetsikuwautɨwe 'inɨarite xemuxeikɨ. Paa xemetikwaikɨ xemetihuxaikɨ pɨta xepɨnetsikuwautɨwe.

\VS{27}Xepɨkate'uximayaka 'ikwai mɨtipɨniwe xema'iwakɨ xeikɨa. Xeketene'uximayaka pɨta xeme'iwakɨ 'ikwai 'amɨtiteriwe tukari mɨkaxɨwe mɨxepitɨatsie Yuri Tewi mɨtixemini. 'Ukiyarieya Kakaɨyaritɨtɨ mɨkɨ kaniu'inɨaritɨani.


\par }{\PP \VS{28}'Ayumieme mɨpaɨ mekatenita'iwawiya:

\par }{\PP —¿Keri teteyurieka Kakaɨyari 'uximayatsikayatsie temɨte'uximayakakɨ?


\par }{\PP \VS{29}Ketsutsi mɨpaɨ katiniwaruta'eiya:

\par }{\PP —'Ikɨ kanihɨkɨtɨni Kakaɨyari 'uximayatsikaya: yuri xemɨte'eriekakɨ mɨkɨ meiyenɨ'atsie.


\par }{\PP \VS{30}Mɨkɨ mɨpaɨ mekatenitahɨawe:

\par }{\PP —Merikɨte, tita 'inɨari petiyuriene, temixeiyakɨ, yuri temɨmeteta'eririenikɨ. Kepemɨtiu'uximayata.

\VS{31}Tame tatutsima manana payari mekanikwakaitɨni makumawetsie, kemɨre'uxa: “Hatsi muyuawitsie mieme kaniwarumini”.


\par }{\PP \VS{32}Hikɨ Ketsutsi mɨpaɨ katiniwarutahɨawe:

\par }{\PP —Yurikɨ mɨpaɨ nekanaineni, Muitsexi pɨkahɨkɨtɨkai kemɨ'ane mɨxe'umi mɨkɨ paa taheima mieme. Ne'ukiyari pɨta katinixemikwani tita yurikɨ paa mɨtihɨkɨ taheima mieme.

\VS{33}Kemɨ'ane taheima makaneika, tukari mɨwamikwa kwiepa memɨtama, mɨkɨtɨtɨ paa kanihɨkɨtɨni Kakaɨyari hetsɨa mieme.


\par }{\PP \VS{34}Mɨkɨ mɨpaɨ mekatenitawawirieni:

\par }{\PP —Ti'aitame, 'aheyemekɨ yaketatineumikwani mɨkɨ paa.


\par }{\PP \VS{35}Ketsutsi mɨpaɨ katiniwarutahɨawe:

\par }{\PP —Ne nekanihɨkɨtɨni paa tukari tiyupitɨwame. Kemɨ'ane nehetsɨa mɨye'ani pɨkaheuhakamɨkɨni meta kemɨ'ane nehetsie yuri mɨti'erie hawaikɨ pɨkaheuharimɨkɨni hatsuaku.

\VS{36}Matsi yanepɨtixekɨhɨawekai, xepɨnetsixeiya peru yuri xepɨkate'erie.

\VS{37}Naime ne'ukiyari mɨnetipitɨa nehetsɨa pɨye'ani. Kemɨ'ane nehetsɨa mɨye'ani, takwa nepɨka'enuyehɨani.

\VS{38}Ne taheima nepɨka'akane tita mɨnetinake yanemɨtiyurienenikɨ, matsi tita mɨtinake 'iya mɨnetsiheyenɨ'a pɨta yanemɨtiyurienenikɨ.

\VS{39}'Ipaɨ katininakeni 'iya mɨnetsiheyenɨ'a, naime mɨnetiupitɨa nixeime nemɨkaheuyehɨanikɨ, matsi nemenukuketɨanikɨ tukari 'aye'ayu kepauka mɨtapare.

\VS{40}'Ipaɨrita katininakeni ne'ukiyari, yunaitɨ memixeiya nu'aya, yuri memɨte'erie hetsiena, tukari mɨkaxɨwe memexeiyanikɨ. Ne nepɨwaranuku'uitɨani tukari 'aye'ayu kepauka mɨtapare.


\par }{\PP \VS{41}Hikɨ huriyutsixi mekaniniukixiekaitɨni hepaɨtsitana mɨpaɨ mutayɨkɨ: «Ne paa nekanihɨkɨtɨni taheima makane».

\VS{42}Mɨpaɨ mekaniutiyuanekaitɨni: «¿'Ikɨ Ketsutsi katihɨkɨ Kutse nu'aya? Tame paapaya meta maamaya tepɨwamate. ¿Ketɨtɨ putaine: “Ne taheima nepakane”?»


\par }{\PP \VS{43}Ketsutsi mɨpaɨ katiniwaruta'eiya:

\par }{\PP —Xepɨkaniukixieka yutsata.

\VS{44}Xewitɨ pɨkayɨwe nehetsɨa mɨye'ani, xɨka ne'ukiyari mɨnetsiheyenɨ'a 'enayexeiya xeikɨa pɨyɨwe. Ne tukari 'aye'ayu kepauka mɨtapare nekanenukuketɨamɨkɨ.

\VS{45}Kakaɨyari niukametema waxapatsie mɨpaɨ katine'uka: “Kakaɨyari katiniwa'ɨkitɨaka yunaime”. Yunaitɨ memɨ'enana ne'ukiyari kemaine, memɨteyɨ'ɨkitɨa, mɨkɨ nehetsɨa mekaniye'axɨakuni.

\VS{46}Perutsɨ xewitɨ pɨka'ixeiyawe ne'ukiyari. Kemɨ'ane Kakaɨyari hetsɨa miemetɨtɨ 'amuyeika, mɨkɨ xeikɨa kanixeiyaweni ne'ukiyari.

\VS{47}Yurikɨ mɨpaɨ nekanaineni, kemɨ'ane nehetsie yuri mɨti'erie, tukari mɨkaxɨwe kanexeiyani.

\VS{48}Ne paa tukari tiyupitɨwame nekanihɨkɨtɨni.

\VS{49}Xetutsima manana payari mekanikwakaitɨni makumawetsie, peru mɨkɨ mekaniukwini.

\VS{50}Peru 'ikɨ kanihɨkɨtɨni paa mayeniere taheima makane tewi mitikwanikɨ mɨkamɨnikɨ.

\VS{51}Ne nekanihɨkɨtɨni paa mayeniere taheima makane. Xɨka tewi 'ikɨ paa 'utikwani, yuheyemekɨ payeniereni. 'Ikɨ paa nemɨyetuani ne, newaiyari kanihɨkɨtɨni, kwiepa memɨtama watukari mɨhɨkɨtɨnikɨ.


\par }{\PP \VS{52}Hikɨ huriyutsixi mekaniyuxamurietɨwekaitɨni yameteyɨkɨhɨawetɨ: «¿Ketiyɨwe 'ikɨ yuwaiyari mɨtatsiminikɨ temitikwanikɨ?»


\par }{\PP \VS{53}Ketsutsi 'ayumieme mɨpaɨ katiniwarutahɨawe:

\par }{\PP —Yurikɨ mɨpaɨ nekanaineni, xɨka xeka'itikwani Yuri Tewi waiyarieya, xɨka xuriyaya xeka'anu'ieni, tukari yuhetsie xepɨkahexeiya.

\VS{54}Kemɨ'ane newaiyari mɨkwa'a nexuriya mɨ'ie, tukari mɨkaxɨwe kanexeiyani. Tukari 'aye'ayu kepauka mɨtapare, nekanenukuketɨamɨkɨ.

\VS{55}Ne newaiyari yurikɨ kani'ikwaitɨni, nexuriya yurikɨ kananu'iwani.

\VS{56}Kemɨ'ane newaiyari mɨkwa'a nexuriya mɨ'ie, mɨkɨ nehetsie tiwiyatɨ kaniyuhayewamɨkɨ, neta hetsiena netiwiyatɨ netinehayewa.

\VS{57}Ne'ukiyari mayeniere kwiepa kemɨnerenɨyenɨ'a hepaɨ, ne kenemɨrayeniere ne'ukiyarikɨ, mɨpaɨrita yaxeikɨa kemɨ'ane mɨnetsikwa'a, mɨkɨta kanayenierekamɨkɨ nekɨmana.

\VS{58}'Ikɨ kanihɨkɨtɨni paa taheima makane. Xetutsima manana me'utikwaka memukwi, mɨpaɨ pɨka'ane. Kemɨ'ane 'ikɨ paa mɨkwa'a yuheyemekɨ kanayenierekamɨkɨ.


\par }{\PP \VS{59}Mɨpaɨ kaniutayɨni Kaperunaumetsie ti'ɨkitatɨ tukita.


\par }{\SH Niuki tukari mɨkaxɨwe hepaɨtsita
\par }
{\PP \VS{60}Hikɨ 'ayumieme teyɨ'ɨkitɨwametemama yumɨiretɨ me'u'enanaka mɨpaɨ mekaniutiyuani: «'Ikɨ niuki kanikwaniweni. Kepaikɨ pɨyɨwe mi'enienikɨ».


\par }{\PP \VS{61}Ketsutsi yu'iyaritsie retimaika memɨniukixiekaikɨ teyɨ'ɨkitɨwametemama 'ikɨ hepaɨtsita, mɨpaɨ katiniwarutahɨawe:

\par }{\PP —¿'Ikɨkɨ xetetiketamɨrike?

\VS{62}¿Ketiɨyɨwetsɨ xɨka xe'ixeiyanike Yuri Tewi mana 'utimiekame hakewa meripaitɨ mekateitsie?

\VS{63}'Iyari kanihɨkɨtɨni tukari tiyupitɨwame, waiyari 'atsipɨkatiuyuriwe. Tita nemɨtixekuxaxatɨwa ne, mɨkɨ kani'iyaritɨni kanitukaritɨni.

\VS{64}Peru hipatɨ xeme yuri xepɨkate'erie.

\par }{\PP Ketsutsi matɨari paitɨ kaniwamaikaitɨni kehate mɨkɨ yuri memɨkate'eriekai, meta katimaikaitɨni kemɨ'ane miyetuanikekai.


\par }{\PP \VS{65}'Ayumieme tawarita mɨpaɨ kaniutayɨni:

\par }{\PP —'Ayumieme nepɨtixekɨhɨawe, xewitɨ mɨkayɨwe nehetsɨa mɨye'ani xɨka ne'ukiyari mɨpaɨ katipitɨaka.


\par }{\PP \VS{66}Mɨkɨkɨ yumɨiretɨ teyɨ'ɨkitɨwametemama yukutama mekanitakɨne, hamatɨana mepɨka'u'uwakairi.

\VS{67}'Ayumieme Ketsutsi mɨpaɨ katiniwarutahɨawe tamamata heimana memɨyuhuta:

\par }{\PP —¿Xemerita xeteyuwaɨriya xemɨyehu?


\par }{\PP \VS{68}Tsimuni Pekuru mɨpaɨ katinita'eiya yuku'imawatɨ:

\par }{\PP —Ti'aitame, ¿kepaikɨ rahetsɨa tepɨteyehu? 'Ekɨtsɨ tukari mɨkaxɨwe niukiyari pekanexeiyani.

\VS{69}Tameri yuri tekateniuta'erieni, tekamenetimani 'ekɨ Mɨpatsie pekanihɨkɨtɨni Kakaɨyari hetsɨa mieme.


\par }{\PP \VS{70}Ketsutsi mɨpaɨ katiniwaruta'eiya:

\par }{\PP —Xeme nekanixe'anayexei tamamata heimana yuhutame. Perutsɨ xewitɨ xeme kauyumarie hepaɨ kani'aneni.


\par }{\PP \VS{71}Mɨkɨ Kura Tsimuni nu'aya 'Itsikariutitanaka kanixatakaitɨni, mɨkɨ kaniyetuanikekaitɨni tamamata heimana memuyuhuta mɨwanɨkai.




\par }\Chap{7}{\SH Ketsutsi 'iwamama yuri kememɨkate'eriekai hetsiena 'akuxi
\par }
{\PP \VerseOne{1}Merikɨtsɨ 'arikeke Ketsutsi Karereya kaniuyeikakaitɨni. Pɨkayuwaɨriyakai Kureya muyeikani huriyutsixi memikuwautɨwekaikɨ me'imienike.

\VS{2}Hikɨ huriyutsixi wa'ixɨarari kanahurakaitɨni kepauka xamaru memutiwewiwatsie.

\VS{3}'Iwamama 'ayumieme mɨpaɨ mekatenitahɨawe:

\par }{\PP —'Uwa peyeyame Kureya kenemie, 'ahetsɨa miemete teyɨ'ɨkitɨwamete memixeiyakɨ kepemɨtiyuriene.

\VS{4}Xewitɨ tewi kemɨ'ane mɨtikuwaɨne yunaime wahɨrɨpa muyuhekɨatakɨ 'awie yapɨkatiyuriene. Xɨka mɨpaɨ petiyurieneni, pematsiɨkɨme kene'ayeitɨa kwiepa memɨtama wahɨxie.


\par }{\PP \VS{5}Peru yurikɨ 'iwamama yuri mepɨkate'eriekai hetsiena.

\VS{6}'Ayumieme Ketsutsi mɨpaɨ katiniwarutahɨawe:

\par }{\PP —Ne netukari pɨka'aye'awe 'akuxi, xeme xehetsiemieme tsepa ke'aneme tukaritsie 'aixɨa pɨ'ane.

\VS{7}Kwiepa memɨtama mepɨkayɨwawe memɨxe'uxiwe'erieka, nepɨta mekaneni'uxiwe'erieka wahepaɨtsita nemɨtihekɨatakɨ, tita kememɨteyurie 'axapɨ'ane nemutainekɨ.

\VS{8}Xemeri xekene'ixɨarayu. Ne 'akuxi nepɨka'ixɨaramie 'ikɨtsie, netukari mɨka'aye'awekɨ 'akuxi.


\par }{\PP \VS{9}Mɨpaɨ tiwarutahɨaweka Karereya kaniyuhayewa.

\VS{10}Hikɨ 'iwamama meheu'ixɨarayukaku mɨkɨta kaneyani 'arikeke, 'awie xeikɨa kayuhekɨatatɨ.

\VS{11}Hikɨ huriyutsixi mekanikuwautɨwekaitɨni 'ixɨararipa mɨpaɨ me'utiyuatɨ: «¿Hakewari peyeika 'iya?»


\par }{\PP \VS{12}Teɨteri waɨkawa mepɨtekuxatakai hepaɨtsitana, 'awie xeikɨa. Hipatɨta mɨpaɨ mekaniutiyuanekaitɨni: «Matsi 'aixɨa pɨtiuka'iyari». Hipatɨta mete'utiyuanekai: «Tixaɨtsietɨ, pɨwareuyexɨrɨwa matsi teɨteri».

\VS{13}Matsi xewitɨ teɨteri wahɨrɨpa pɨkatikuxatakai hepaɨtsitana yunaitɨ memɨwamakaxekaikɨ huriyutsixi.


\par }{\SH Ketsutsi kemɨtiuyuri 'ixɨararipa kepauka xamaru memutiwewiwa
\par }
{\PP \VS{14}Hikɨ 'ixɨarari hixɨapariekake Ketsutsi tukipa kaneutiyune, mana katini'ɨkitakaitɨni.

\VS{15}Huriyutsixi mehɨxiyatɨ mɨpaɨ mekaniutiyuanekaitɨni: «Keri 'utɨarika 'ikɨ retimaika putaine. Pɨkatiyuti'ɨkitɨawe».


\par }{\PP \VS{16}Ketsutsi 'ayumieme mɨpaɨ katiniwarutahɨawe:

\par }{\PP —Tita nemɨti'ɨkita nehetsɨa pɨkamieme. Kemɨ'ane mɨnetsiheyenɨ'a hetsɨa pɨta kanimiemetɨni.

\VS{17}Xɨka tewi yuwaɨriyani yamɨtikamienikɨ tita mɨtinake Kakaɨyari, katinimaikamɨkɨ tita nemɨti'ɨkita hepaɨtsita, xɨka Kakaɨyari hetsɨa miemetɨni, yanutsutɨni nekɨmana ne'utaineni xeikɨa.

\VS{18}Kemɨ'ane yɨkɨmana mutaine katinikuwauneni witsimɨtikɨhɨawarɨwanikɨ. Kemɨ'ane mɨtikuwauneni witsimɨtikɨhɨawarɨwanikɨ pɨta 'iya meiyenɨ'a, mɨkɨ yuri paine, tita mɨkatiheitserie pumawe hetsiena.

\VS{19}¿Tamɨ Muitsexi katixe'upitɨa 'inɨari niukiyari xemeixeiyanikɨ? Perutsɨ nixewitɨ xeme yapɨkatikamie 'inɨari niukiyaritsie. ¿Kamɨtsɨ titayari xenetekuwautɨwe xenetsimienike?


\par }{\PP \VS{20}Teɨteri mɨpaɨ mekatenita'eiya:

\par }{\PP —Kakaɨyari 'axamɨ'ane kameninɨka. ¿Kepaikɨ metsikuwaune metsimienike?


\par }{\PP \VS{21}Ketsutsi mɨpaɨ katiniwaruta'eiya:

\par }{\PP —Ne 'uxipiya tukaritsie heiwa xeikɨa tixaɨtɨ nepɨtiuyuri, peru yunaitɨ xekanihɨxiyaka.

\VS{22}'Ayumieme meta Muitsexi kanixe'upitɨani xitekiya 'inɨariyari. Muitsexi hetsɨa pɨkamieme, tatutsima wahetsɨa pɨta kanimiemetɨni, peru 'uxipiya tukaritsie xeime 'uki nunutsi xepɨ'inɨaritɨa.

\VS{23}Xɨka 'uki 'uxitekieni 'uxipiya tukaritsie Muitsexi hetsɨa mieme 'inɨari niukiyari maye'atɨarienikɨ, ¿ketitayari xeneteheka ne naime 'aixɨa reu'eriekame nemayeitɨakɨ xeime tewi 'uxipiya tukaritsie?

\VS{24}Kemɨtiyuxexeiyakɨ xeikɨa niuki xepɨkawewieka, kemɨtiheitseriekɨ pɨta niuki xekenewewieka.


\par }{\SH ¿'Ikɨ Kɨritsitu katihɨkɨ?
\par }
{\PP \VS{25}Hikɨ Kerutsaremetari hipatɨ 'ayumieme mɨpaɨ mekaniutiyuanekaitɨni: «¿'Ikɨ katihɨkɨ memikuwautɨwe me'imienike?

\VS{26}Kamɨ yunaime wahɨrɨpa katinikuxatani, 'atsimepɨkatehehɨawe. Tahetsɨa miemete memanuyetei xɨari yurikɨ 'ikɨri Kɨritsitu mepɨ'erie.

\VS{27}Perutsɨ tame tekatenimaika 'ikɨ hakewa memieme. Peru kepauka munuani Kɨritsitu, xewitɨ 'atsipɨkatimaika hakewa memieme».


\par }{\PP \VS{28}Hikɨ 'ayumieme Ketsutsi mɨpaɨ katiniuhiwa tuki kuraruyarita ti'ɨkitatɨ:

\par }{\PP —Xeme xenetemate 'aku, hakewa nememieme xetemate. Ne nekɨmana nepɨkanua. Matsi yuri kanaineni 'iya mɨnetsiheyenɨ'a. Xeme xepɨka'imate.

\VS{29}Peru ne nekanimaika hetsɨana nemɨmiemekɨ, mɨnetsiheyenɨ'akɨ.


\par }{\PP \VS{30}Hikɨ mekanikuwautɨwekaitɨni me'iwiyake. Xewitɨ pɨka'iwi tukarieya mɨka'aye'awekaikɨ 'akuxi.

\VS{31}Teɨteri yumɨiretɨ yuri mekateniuta'erieni hetsiena, mɨpaɨ mekaniutiyuanekaitɨni: «Kepauka munuani Kɨritsitu, ¿kamɨtsɨ matsi waɨkawa tiyurieni 'inɨarite, 'e'iwatɨ 'ikɨ kemɨtiyuriene?»


\par }{\PP \VS{32}Hikɨ paritseutsixi teɨteri mekaniwa'eniekaitɨni hepaɨtsitana waɨkawa metekuxatame. Mawari wewiwamete tewa'aitɨwamete meta paritseutsixi mekaniwaretanɨ'ani tukita tehɨwemete memiwiyakɨ.


\par }{\PP \VS{33}Hikɨ Ketsutsi mɨpaɨ kaniutayɨni:

\par }{\PP —Yapaɨmexɨa 'akuxi xehamatɨa nekaniuyeikamɨkɨ. 'Arikeke 'iya mɨnetsiheyenɨ hetsɨa nepɨyemie.

\VS{34}Xepɨnetsikuwautɨweni peru xepɨkanetsitaxeiya. Mɨkɨ meta, hakewa nemeyeikani xepɨkayɨwawe xemeta'axɨani.


\par }{\PP \VS{35}Huriyutsixi mɨpaɨ mekateniyɨkɨhɨawekaitɨni:

\par }{\PP —Ketiyune 'ikɨ temɨka'itaxeiyakɨ. Kɨriyekutsixi watsata memeutayeixɨa wahetsɨa katiyemie, kɨriyekutsixi tiwareti'ɨkitɨanike.

\VS{36}¿Kehepaɨtɨtɨri 'ikɨ paine mɨya mutaine “xepɨnetsikuwautɨweni, xepɨkanetsitaxeiya”, “hakewa nemeyeikani xepɨkayɨwawe xemeta'axɨani”, maine?»


\par }{\SH Ketsutsi 'ixɨararipa 'imatɨrieka tukaritsie
\par }
{\PP \VS{37}Hikɨ patsiekamekɨ memuyukuxexeɨriwa tukariyaritsie 'ixɨarari heutiparirɨmekaku, Ketsutsi mana 'utakeka, kanahiwakaitɨni mɨpaɨ 'utaitɨ:

\par }{\PP —Xɨka tewi heuharimɨkɨni, nehetsɨa kenuani, ke'anuhareni.

\VS{38}Kemɨ'ane nehetsie yuri mɨti'erie, 'utɨarika manuyɨne hepaɨ, hatɨa hepaɨ 'anenetɨ kaniuhanekamɨkɨ taɨtana haa muhanetsie mieme hepaɨ 'anenetɨ.


\par }{\PP \VS{39}Mɨpaɨ kaniutayɨni 'Iyari xatatɨ memitanaki'erienikekai mɨkɨ yuri memɨteta'erienikekai hetsiena. Mɨkɨ 'Iyari mepɨkatanaki'eriwawekai 'akuxi Ketsutsi 'akuxi witsi'anetɨ mɨka'ayeitɨariewekaikɨ.


\par }{\SH Teɨteri hixɨata kememɨte'uyutsanaxɨ
\par }
{\PP \VS{40}Hikɨ teɨteri hipatɨ 'ikɨ niukite me'u'enieka mɨpaɨ mekaniutiyuanekaitɨni: «Yurikɨ 'ikɨ Kakaɨyari niukameya kanihɨkɨtɨni».

\VS{41}Hipatɨta mete'utiyuanekai: «'Ikɨ Kɨritsitu kanihɨkɨtɨni». Hipatɨta mete'utiyuanekai: «Matsi Kɨritsitu Karereya kiekame pɨka'ayani.

\VS{42}Tamɨ 'utɨarika mɨpaɨ karanuyɨne, Kɨritsitu Rawiri pɨxiɨyarieyatɨni, kiekaritsie Rawiri manukateitsie pɨtinuiwa Werenitsie».

\VS{43}'Ayumieme teɨteri hixɨata mekaniyutsana Ketsutsi hetsiemieme.

\VS{44}Hipatɨta mɨkɨ mekaniwiyakukaitɨni, perutsɨ xewitɨ pɨka'iwi.


\par }{\SH Tewi hatsuaku pɨkatikuxatakai 'ikɨ mɨtikuxata hepaɨ
\par }
{\PP \VS{45}Hikɨ tukita tehɨwemete mekaniu'axɨani mawari wewiwamete tewa'aitɨwamete wahetsɨa meta paritseutsixi wahetsɨa. Mɨkɨri mɨpaɨ mekateniwaruta'iwawiya:

\par }{\PP —¿Titayari xekate'i'atɨa?


\par }{\PP \VS{46}Tukita tehɨwemete mɨpaɨ mekateniwaruta'eiya:

\par }{\PP —Tewi xewitɨ hatsuaku mɨpaɨ pɨkarekuxatani 'ikɨ tewi mɨtikuxata hepaɨ.


\par }{\PP \VS{47}Hikɨ paritseutsixi mɨpaɨ mekateniwaruta'eiya:

\par }{\PP —¿Kari xemeta xepeuyexɨriya?

\VS{48}¿Kamɨtsɨ kuwexinaruritsixi meta paritseutsixi mɨkɨ hetsie xewitɨ yuri tiuta'eri?

\VS{49}Hawaikɨ. Peru 'ikɨ teɨteri 'inɨari niukiyari memɨkamate 'axamepɨtekɨhɨawarɨwa.


\par }{\PP \VS{50}Hikɨ 'iya meripaitɨ Ketsutsi hetsɨa munua yɨwikɨta Nikuremu mɨpaɨ katiniwarutahɨawe mɨkɨ wahetsɨa mɨmiemetɨkaikɨ:


\par }{\PP \VS{51}—Ta'inɨari niukiyarikɨ tepɨka'enutahɨani tewi xɨka meri teka'i'enieni kemutaine, xɨka teka'imaika kemɨtiyuriene.


\par }{\PP \VS{52}Mɨkɨ mɨpaɨ mekatenita'eiya:

\par }{\PP —¿Kamɨtsɨ 'ekɨtari petikarereyatanaka? Ketinekuwawa, yapekatinetimaimɨkɨ Karereyatsie nixewitɨ mɨka'ayenewekɨ Kakaɨyari niukameya.


\par }{\PP \VS{53}Hikɨ yuxexuitɨ yukie mekaneutayeixɨani.




\par }\Chap{8}{\SH 'Uka muwiyarie xeime kɨnaya hamatɨa meyukumaɨwakaku
\par }
{\PP \VerseOne{1}Hikɨ Ketsutsi yemuritsie kaneyani Huriwa Mati'u mɨrakutewatsie.

\VS{2}Ximerita tawari tukipa kaninuani. Yunaitɨ teɨteri hetsɨana mekani'axekaitɨni, mana 'ayerɨka katiniwa'ɨkitɨakaitɨni.

\VS{3}Hikɨ 'inɨarikɨ te'ɨkitamete meta paritseutsixi mekani'atɨirieni 'ukaratsi muwiyarie xeime kɨnaya hamatɨa meyukumaɨwakaku, hixɨapa me'itakeka

\VS{4}mɨpaɨ mekatenitahɨawe:

\par }{\PP —Ti'ɨkitame, 'ikɨ 'ukaratsi kaniuwiyarieni xeime kɨnaya hamatɨa meyukumaɨwatɨ.

\VS{5}'Inɨari niukiyaritsie Muitsexi mɨpaɨ katatiniu'aitɨani tetexikɨ temɨwatituaxanikɨ mɨkɨ 'ukarawetsixi mɨya memɨyɨa. ¿Kamɨtsɨ kepetayɨni 'ekɨ?


\par }{\PP \VS{6}Mɨpaɨ mekaniutiyuani me'i'inɨatatɨwetɨ memitaxanetakɨ. Peru Ketsutsi 'anakatutsireka, kwiepa katiniuta'utɨani yu'itɨwamekɨ.

\VS{7}Mɨkɨ 'ameteheutewitɨ me'iku'iwawiyatɨ, Ketsutsi kananukukeni, mɨpaɨ katiniwarutahɨawe:

\par }{\PP —Kemɨ'ane xeme 'axamɨkatiyuriwe, mɨkɨ meri pitatuaxa tetekɨ.


\par }{\PP \VS{8}Tawari 'anakatutsireka, kwiepa katiniuta'utɨani.

\VS{9}Hikɨ mɨkɨ memu'enana, wa'iyari warutate'akaku, mekaneutayeixɨani yuxexuitɨ me'ayekɨkatɨ, 'ukirawetsixi meri. Ketsutsi yuxaɨtame kaniuyuhayewa, 'ukaratsi hixɨapa muwekai kaniuyuhayewata hamatɨana.

\VS{10}Hikɨ 'anukukeka Ketsutsi, 'ukaratsi mɨpaɨ katiniuta'iwawiya:

\par }{\PP —Neuxei, 'ukaratsi, ¿hakewari mɨkɨ metsixanetamete? ¿Xewitɨ 'ahetsie karahɨa?


\par }{\PP \VS{11}Mɨkɨ mɨpaɨ kaniutayɨni:

\par }{\PP —Ti'aitame, hawaikɨ.

\par }{\PP Ketsutsi mɨpaɨta katinitahɨawe:

\par }{\PP —Neta 'ahetsie nepɨkatiuhɨani. Kenemie, tawari 'axapepɨkareyurieneni.


\par }{\SH Ketsutsi kwiepa memɨtama wahekɨariwiwame mɨhɨkɨ
\par }
{\PP \VS{12}Merikɨtsɨ Ketsutsi tawari teɨteri katiniwarutixatɨani mɨpaɨ 'utaitɨ:

\par }{\PP —Ne kwiepa memɨtama wahekɨariwiwame nekanihɨkɨtɨni. Kemɨ'ane mɨnetsi'anuweiya yɨwipa pɨka'uyeikani, matsi hekɨariya kanexeiyakamɨkɨ tukaritɨme.


\par }{\PP \VS{13}Paritseutsixi 'ayumieme mɨpaɨ mekatenitahɨawe:

\par }{\PP —'Ekɨ 'ahepaɨtsita xeikɨa pekatinihekɨatani. Tita pemɨtihekɨata pɨkayuri.


\par }{\PP \VS{14}Ketsutsi mɨpaɨ katiniwaruta'eiya:

\par }{\PP —Tsepatsɨ nehepaɨtsita nemɨtihekɨata, tita nemɨtihekɨata puyuri nemɨtimatekɨ hakewa nemeyetɨa meta hakewa nemeyemie. Peru xeme 'atsixepɨkatemate hakewa nemeyetɨa meta hakewa nemeyemie.

\VS{15}Xeme teɨteri wahepaɨ xepɨteyu'inɨata. Nepɨta tewi nepɨka'inɨata.

\VS{16}Matsitsɨ xɨka ne'ita'inɨatake, nepihekɨatɨanikeyu tita yurikɨ mɨti'inɨari nehexeiyatɨ, nexaɨta nemɨka'uyeikakɨ, 'iya mɨnetsiheyenɨ'a nehamatɨa muyeikakɨ.

\VS{17}Mɨkɨ meta, xe'inɨari niukiyaritsie mɨpaɨ katine'uxani: Yuhutatɨ teɨteri tita memɨtetahekɨata puyuri.

\VS{18}Merikɨte, ne nekanihɨkɨtɨni kemɨ'ane nehepaɨtsita nemɨtihekɨata, ne'ukiyari mɨnetsiheyenɨ'a nehepaɨtsita katinihekɨatanita.


\par }{\PP \VS{19}Mɨkɨ mɨpaɨ mekatenitahɨawe:

\par }{\PP —¿Hakewari 'a'ukiyari?

\par }{\PP Ketsutsi mɨpaɨ katiniwaruta'eiya:

\par }{\PP —Xeme xepɨkanetsimate, ne'ukiyari meta xepɨkamate. Xɨka xenetsimatenike, ne'ukiyarita xepɨmatenikeyu.


\par }{\PP \VS{20}'Ikɨ niukikɨ katinikuxatakaitɨni Ketsutsi tumini makamanarɨwatsie tuki kuraruyarita ti'ɨkitatɨ. Xewitɨ pɨka'iwi tukarieya mɨka'aye'awekaikɨ 'akuxi.


\par }{\SH Kenemɨreumie xepɨkayɨwawe xemeta'axɨani
\par }
{\PP \VS{21}Hikɨ tawari mɨpaɨ katiniwarutahɨawe:

\par }{\PP —Netsɨ nepɨyemie, xeme xepɨnetsikuwautɨweni, tita 'axaxemɨteyurietsie xetewiyatɨ xekanikwikuni. Hakewa ne nemeyemie xeme xepɨkayɨwawe mana xemɨyehukɨ.


\par }{\PP \VS{22}Huriyutsixi 'ayumieme mɨpaɨ mekatenikuxatakaitɨni: «¿Yɨkɨmana katiyumieni?, mɨpaɨ mutayɨkɨ: “Hakewa ne nemeyemie xeme xepɨkayɨwawe mana xemɨyehukɨ”».


\par }{\PP \VS{23}Ketsutsi mɨpaɨ katiniwarutahɨawe:

\par }{\PP —Xeme 'ena xepɨmiemete. Nepɨta taheima nekanimiemetɨni. Xeme 'ena kwiepa xepɨmiemete. Ne 'ena kwiepa nepɨkamieme.

\VS{24}'Ayumieme yanepɨtixe'utahɨawixɨ xemɨkwinikɨ tita 'axaxemɨteyurietsie xetewiyatɨ. Xɨka yuri xekate'uta'erieni kename ne nehɨkɨ, xekanikwikuni tita 'axaxemɨteyurietsie xetewiyatɨ.


\par }{\PP \VS{25}Mɨkɨ mɨpaɨ mekatenita'iwawiya:

\par }{\PP —¿'Ekɨ kemɨ'ane pepɨyɨane?

\par }{\PP Ketsutsi mɨpaɨ katiniwaruta'eiya:

\par }{\PP —Yemekɨ nepɨhɨkɨ tita tsutɨapai nemɨtixekuxaxatɨwa.

\VS{26}Waɨkawa nekatinexeiyani xehepaɨtsita nemɨtikuxatanikɨ, xehetsie nemɨtiuhɨpanikɨ. 'Iya mɨnetsiheyenɨ'a matsi yuri kanaineni. Tita nemɨtiu'eni 'iya yahainekaku, mɨkɨ nepɨtiwataxatɨani kwiepa memɨtama.


\par }{\PP \VS{27}Mɨkɨ 'atsimepɨkatehetima yu'ukiyari mɨwakuxaxatɨwakaikɨ.

\VS{28}Hikɨ Ketsutsi 'ayumieme mɨpaɨ kaniutayɨni:

\par }{\PP —Kepauka xemenutihana Yuri Tewi, 'anari xepɨtehetimani ne nemɨhɨkɨkɨ, nekɨmana 'atsinemɨkatiyurienekɨ. Ne'ukiyari mɨnetiu'ɨkitɨa hepaɨ, mɨpaɨ xeikɨa nepɨtikuxata.

\VS{29}Mɨkɨ meta, 'iya mɨnetsiheyenɨ'a nehamatɨa kaniuyeikani. Pɨkanetsi'uku'eiri nexaɨtame, neheyemekɨ yanemɨtiyurienekɨ tita mɨtinake.


\par }{\PP \VS{30}'Ipaɨ tikuxatakaku yumɨiretɨ yuri mekateniuta'erieni hetsiena.


\par }{\SH 'Apɨrahami xiɨyarimama
\par }
{\PP \VS{31}Ketsutsi 'ayumieme mɨpaɨ katiniwarutahɨawe mɨkɨ yuri memɨte'ita'eriri huriyutsixi:

\par }{\PP —Xeme neniukitsie xetewiyatɨ xɨka xeyuhayewa, yurikɨ nehetsɨa miemete teyɨ'ɨkitɨwamete xekanakɨnikuni.

\VS{32}Tita yuri mɨraine xekanetimaikuni. Mɨkɨ yuri maine kanixetixɨnamɨkɨ.


\par }{\PP \VS{33}Mɨkɨ mɨpaɨ mekatenita'eiya:

\par }{\PP —Tame 'Apɨrahami tekanixiɨyarimamatɨni. Xeimetsie mieme waɨriyarika tepɨkate'uti'uximayataxɨ hatsuaku. ¿Kehepaɨtɨtɨ pehaine, xexɨxɨnitɨ xepakɨne pemaine?


\par }{\PP \VS{34}Ketsutsi mɨpaɨ katiniwaruta'eiya:

\par }{\PP —Yurikɨ mɨpaɨ nekanaineni, yunaitɨ 'axamemɨteyurie waɨriyarika mekateni'uximayaka tita 'axamɨti'anetsie mieme.

\VS{35}Merikɨte, waɨriyarika mɨti'uximaya yuheyemekɨ 'apɨka'uka kiekame hepaɨ. Kiekame nu'aya pɨta 'apuka yuheyemekɨ.

\VS{36}'Ayumieme xɨka nu'aya xe'utixɨna, xeme yurikɨ xexɨxɨnitɨ xekanakɨnikuni.

\VS{37}Ne nepɨtimate 'Apɨrahami xemɨxiɨyarimama. Peru xekanenikuwautɨweni xenetsimienike neniuki yuhetsie xemɨkapitɨakɨ.

\VS{38}Tita nemɨtiuxei ne'ukiyari hetsɨa yanepɨtikuxata. Xemetsɨari tita xemɨte'u'eni yu'ukiyari hetsɨa yaxepɨtekahu.


\par }{\PP \VS{39}Mɨkɨ mɨpaɨ mekatenita'eiya:

\par }{\PP —Tame ta'ukiyari 'Apɨrahami kanihɨkɨtɨni.

\par }{\PP Ketsutsi mɨpaɨ katiniwarutahɨawe:

\par }{\PP —'Apɨrahami xɨka xexiɨyarimamatɨnike, 'Apɨrahami kemɨtiyurienekai mɨpaɨ xepɨteyuriekakeyu.

\VS{40}Matsi hikɨ xepɨnetsikuwautɨwe xenetsimienike. Ne tewitɨtɨ tita yuri mɨraine nemɨxekuxaxatɨwa kenemɨtiu'enaxɨ Kakaɨyari hetsɨa. 'Apɨrahami mɨpaɨ pɨkatiuyuri.

\VS{41}Xeme xepaapa kemɨtiyuriene mɨpaɨ xekateniyurieka.

\par }{\PP Mɨkɨ mɨpaɨ mekatenitahɨawe:

\par }{\PP —Tame tamaama kemɨ'ane mɨkakɨnayatɨkai, mɨkɨ pɨkatapaapa. Xeime ta'ukiyari xeikɨa tekanexeiyani Kakaɨyaritɨme.


\par }{\SH Kauyumarie hetsɨa miemete
\par }
{\PP \VS{42}Ketsutsi mɨpaɨ katiniwarutahɨawe:

\par }{\PP —Xɨka Kakaɨyari xe'ukiyaritɨnike, ne xekaneninaki'eriekakeyu. Ne Kakaɨyari hetsɨa nekaneyeyani nekaninuaniri. Mɨkɨ meta, nekɨmana nepɨkanua. 'Iya pɨta kaneneyenɨ'ani.

\VS{43}¿Titayari xekateheitimaiwawe tita nemɨtixata? Xemɨkayuwaɨriyakɨ neniuki xemɨ'enieni.

\VS{44}Xeme yu'ukiyari hetsɨa xekanimiemetetɨni Kauyumarie hetsɨa. Xekaniyuwaɨriyani yaxemɨteyuriekakɨ tita mɨtiheiwe'erie xe'ukiyari. Mɨkɨ meripaitɨ katiniyumemiwani. Tita yuri mɨrainetsie tiwiyatɨ 'apɨka'uwe, tita yuri mɨraine mumawekɨ hetsiena. Kepauka 'itarikakɨ mɨtikuxata, yɨkɨmana katinikuxatani mɨti'itawakɨ, memɨte'itawa mɨwa'ukiyarikɨ.

\VS{45}Ne pɨta yuri nemainekɨ, yuri xepɨkanete'eririe.

\VS{46}¿Kemɨ'ane xeme nehetsie pɨrahɨani, kename 'axanetiuyuri 'utaitɨ? Mexɨka yuri nehaineni, ¿titayari yuri xekanete'eririe?

\VS{47}Kemɨ'ane Kakaɨyari hetsɨa mɨmieme kani'enani tita Kakaɨyari mɨtikuxata. 'Ayumieme xepɨkaheu'enana, Kakaɨyari hetsɨa xemɨkamiemetekɨ.


\par }{\SH Ketsutsi kemutayɨ yuhetsiemieme
\par }
{\PP \VS{48}Huriyutsixi mɨpaɨ mekatenita'eiya:

\par }{\PP —'Aixɨa tekaniutiyuaneni kename 'ekɨ tsamariyatanaka pehɨkɨ, kename kakaɨyari 'axamɨ'ane metsinɨ'ɨ.


\par }{\PP \VS{49}Ketsutsi mɨpaɨ katiniwaruta'eiya:

\par }{\PP —Ne kakaɨyari 'axamɨ'ane pɨkanetsinɨ'ɨ. Matsi ne'ukiyari 'aixɨa mɨrahɨawarɨwanikɨ neputaine, xemetsɨ pɨta 'axanemɨrahɨawarɨwanikɨ xeputiyuane.

\VS{50}Ne tixaɨtɨ nepɨkatikuwaune witsinemɨtikɨhɨawarɨwanikɨ. Xewitɨ pɨta 'akaniuyeikani mɨtikuwaune witsinemɨtikɨhɨawarɨwanikɨ, kemɨ'ane 'itsɨkame hepaɨ mɨwa'inɨata, mɨkɨ xeikɨa kanihɨkɨtɨni.

\VS{51}Yurikɨ mɨpaɨ nekanaineni, xɨka tewi neniukitsie yatikamieni, hatsuaku pɨkamɨni.


\par }{\PP \VS{52}Huriyutsixi mɨpaɨ mekatenitahɨawe:

\par }{\PP —Hikɨrixɨa tepɨtehetima kakaɨyari 'axamɨ'ane mɨmetsinɨ'ɨ. Kamɨ 'Apɨrahami kaniumɨni, meta Kakaɨyari niukametemama mekaniukwini. 'Ekɨtsɨ mɨpaɨ pekanaineni, xɨka tewi neniukitsie yatikamieni, hatsuaku pɨkamɨni.

\VS{53}¿Kamɨtsɨ 'ekɨ matsi waɨkawa petimariwe keyuri tapaapa 'Apɨrahami? Mɨkɨ kaniumɨni, meta Kakaɨyari niukametemama mekaniukwini. ¿Ketita 'ekɨ peti'a'erie?


\par }{\PP \VS{54}Ketsutsi mɨpaɨ katiniwaruta'eiya:

\par }{\PP —Xɨka ne witsinehainenike nehepaɨtsita, tixaɨtɨ pɨkatihɨkɨtɨnikeyu witsinetikɨhɨawarɨwatɨ. Ne'ukiyari kanihɨkɨtɨni kemɨ'ane witsimaine nehepaɨtsita. Xeme yaxemutiyuane kename xekakaɨyari.

\VS{55}Matsi xepɨkaheitimaiwawe. Netsɨ pɨta nekanimaika. Xɨka nehainenike kename neka'imate, xehepaɨ neti'itawatɨ nepayanikeyu. Peru matsi nekanimaika, niukieyatsie yanepɨtikamie.

\VS{56}Xepaapa 'Apɨrahami kwinimieme katiniyutemawiekaitɨni netukari ha'eriwatɨ mixeiyakɨ. 'Ixeiyaka, kaniyukatemawieni.


\par }{\PP \VS{57}Huriyutsixi 'ayumieme mɨpaɨ mekatenitahɨawe:

\par }{\PP —'Ekɨ huta tewiyari heimana tamamata wiyari 'akuxi pepɨkahexeiya. ¿Kepetixei 'Apɨrahami?


\par }{\PP \VS{58}Ketsutsi mɨpaɨ katiniwarutahɨawe:

\par }{\PP —Yurikɨ mɨpaɨ nekanaineni, 'Apɨrahami katinuiwawekaku 'akuxi, 'anekaniuyeikani ne.


\par }{\PP \VS{59}Hikɨ 'ayumieme tetexi mekaniutitɨkɨ me'ituaxake. Ketsutsi kaniyuti'awieta, tuki kuraruyarita kaniwayeyani watsata 'umietɨ.




\par }\Chap{9}{\SH Ketsutsi kemɨrenayehɨa tewi 'akɨpetɨ mutinuiwaxɨ
\par }
{\PP \VerseOne{1}Hikɨ mana 'uyemietɨ tewi kaniuxeiya kaheunieretɨ mutinuiwaxɨ.

\VS{2}Teyɨ'ɨkitɨwametemama mɨpaɨ mekatenita'iwawiya:

\par }{\PP —Ti'ɨkitame, ¿kepaikɨ 'axapɨtiuyuri, 'ikɨ 'axatiuyuri, paapamama nutsu 'axamepɨte'uyuri, kaheunieretɨ mutinuiwaxɨkɨ?


\par }{\PP \VS{3}Ketsutsi mɨpaɨ katiniwaruta'eiya:

\par }{\PP —'Ikɨ 'axamɨtiuyurikɨ pɨka'ane, meta paapamama 'axamemɨte'uyurikɨ pɨka'ane. Matsi Kakaɨyari kemɨtiyurieni hetsiena mɨmatsiɨkɨrekɨ pɨta kani'aneni.

\VS{4}Kaneuyeweka 'iya mɨnetsiheyenɨ'a kemɨti'uximaya, yanemɨtiyurienenikɨ ne 'uhekɨakaku 'akuxi. Yɨriya 'ukanamieni kepauka xewitɨ mɨkayɨwe mɨti'uximayaka.

\VS{5}Mexi kwiepa ne'uyeikani, nekanihekɨariyatɨni kwiepa memɨtama wahetsiemieme.

\VS{6}Mɨpaɨ 'utayɨka kaniuta'aɨtsikawieni kwiepa, haxu 'uhawiyaka yu'aɨrikakɨ, hɨxitana haxu kanewiriexɨani,

\VS{7}mɨpaɨ katinitahɨawe:

\par }{\PP —Kenemie, kene'ɨtaimamie haa mayema Tsiruhe mɨrakutewatsie (taniukikɨ Mutanɨ'arie mɨrakutewatsie).

\par }{\PP Hikɨ mana kaneyani, kananaka'ɨtaima, heunieretɨ 'ayaka, kanakunuani.


\par }{\PP \VS{8}Hikɨ 'aurawatari, mɨkɨri meripaitɨ memixeiyakai rimutsinawieneme, mɨpaɨ mekaniutiyuanekaitɨni: «¿'Ikɨ katihɨkɨ mana mutiyeixakai mɨtiku'iwawakai?»

\VS{9}Hipatɨta mete'utiyuanekai: «Huu, mɨkɨ pɨhɨkɨ». Hipatɨta mete'utiyuanekai: «Hawaikɨ, hepaɨna pɨtiyuxexeiya xeikɨa». Peru mɨkɨ mɨpaɨ putainekai: «Ne nepɨhɨkɨ».


\par }{\PP \VS{10}Hikɨ mɨpaɨ mekatenita'iwawiya:

\par }{\PP —¿Kehepaɨ petiunieritɨarie?


\par }{\PP \VS{11}Mɨkɨ mɨpaɨ katiniwaruta'eiya:

\par }{\PP —Mɨkɨ tewi Ketsutsi mɨtitewa haxu 'uhawiyaka nehɨxita kanenawiriexɨani, hikɨ mɨpaɨ kanetiniutahɨawe: “Tsiruhe kenemie kene'ɨtaimamie”. Neheyaka ne'anaka'ɨtaimaka nepanutanierixɨ.


\par }{\PP \VS{12}Mɨkɨ mɨpaɨ mekatenita'iwawiya:

\par }{\PP —¿Hakewari mɨkɨ?

\par }{\PP Mɨkɨ mɨpaɨ katiniwaruta'eiya:

\par }{\PP —'Atsinepɨkatimate.


\par }{\SH Paritseutsixi kememɨte'ita'iwawiyaxɨ mɨkaheunierekai
\par }
{\PP \VS{13}Merikɨtsɨ paritseutsixi wahetsɨa mekaneiwitɨni mɨkaheunierekai.

\VS{14}'Uxipiya tukari kanihɨkɨtɨkaitɨni kepauka Ketsutsi haxu muhawiyaxɨ menutanieritɨa.

\VS{15}'Ayumieme tawari paritseutsixi mekanita'iwawiya kehepaɨ ranutanieritɨariekai, mɨkɨ mɨpaɨ katiniwarutahɨawe:

\par }{\PP —Haxu pɨnetsi'awiriexɨa nehɨxita, nepanaka'ɨtaimaxɨ, hikɨ nepeuniere.


\par }{\PP \VS{16}Paritseutsixi hipatɨ 'ayumieme mɨpaɨ mekaniutiyuanekaitɨni: «Xɨari 'iya tewi Kakaɨyari hetsɨa pɨkamieme, 'uxipiya 'inɨariyaritsie yamɨkatikamiekɨ». Hipatɨta mete'utiyuanekai: «¿Kehepaɨ tiyɨwe tewi 'axatiyurienetɨ 'inɨari 'ipaɨ 'aneneme mɨwewienenikɨ?». Hixɨata mepuyutsanaxɨ.


\par }{\PP \VS{17}'Ayumieme tawari mɨkaheunierekai mɨpaɨ mekateniuta'iwawiya:

\par }{\PP —¿Kepe'utaine 'ekɨ mɨkɨ hepaɨtsita mɨmatsi'anutanieritɨa?

\par }{\PP Mɨkɨ mɨpaɨ katiniwaruta'eiya:

\par }{\PP —Kakaɨyari niukameya kanihɨkɨtɨni.


\par }{\PP \VS{18}Peru huriyutsixi yuri mepɨkate'eriekai kename kaheunieretɨ 'anutanieritɨariekai, hikɨri meunierekaikɨ, 'arikeke yuri mepɨte'uta'eri manutanierixɨ paapamama mewarutahɨawekake,

\VS{19}mɨpaɨ mekateniwaruta'iwawiya:

\par }{\PP —¿'Ikɨ tixeniwe, xeme hepaɨtsitana mɨpaɨ xemutiyuane kename kaheunieretɨ 'utinuiwaxɨ? ¿Keyɨanetɨ hikɨ peuniere?


\par }{\PP \VS{20}Paapamama mɨpaɨ mekateniwaruta'eiya:

\par }{\PP —Tame tepɨtemate 'ikɨ taniwe pɨhɨkɨ kaheunieretɨ mutinuiwaxɨ.

\VS{21}Matsi hikɨ keyɨanetɨ meuniere 'atsitepɨkatemate, kepaikɨ menutanieritɨa 'atsitepɨkatemate. Mɨkɨ xekeneuta'iwawiya, 'ekaniyumaikari, yɨkɨmana kaniyutaxatamɨkɨ.


\par }{\PP \VS{22}Paapamama mɨpaɨ mekaniutiyuanekaitɨni huriyutsixi memɨwamakarɨkaikɨ. Huriyutsixi meyu'enieka mɨpaɨ mekateniyɨkɨhɨawekaitɨni, kename xɨka xewitɨ yutahekɨatake Kɨritsitutsie tiwiyatɨ, tukita kapitɨarienikekai.

\VS{23}'Ayumieme paapamama mekaniutiyuani: «'Ekaniyumaikari, xekeneuta'iwawiya mɨkɨ».


\par }{\PP \VS{24}Hikɨ hutarieka mekanitahɨawe tewi mɨkaheunierekai, mɨpaɨ mekatenitahɨawe:

\par }{\PP —'Aixɨa keneutayɨki Kakaɨyari hepaɨtsita. Tame tepɨtemate mɨkɨ tewi 'axakatiniyuruwametɨni.


\par }{\PP \VS{25}Mɨkɨ mɨpaɨ katiniwaruta'eiya:

\par }{\PP —'Atsinepɨkatimate xɨka 'axatiyurieneni. 'Ikɨ xeikɨa ne nekatinimaika. Nepɨkaheunierekai, hikɨrixɨa nepeuniere.


\par }{\PP \VS{26}Hikɨ mɨpaɨ mekatenitahɨawe:

\par }{\PP —¿Kemetsi'uyuri, kemetiunieritɨa?


\par }{\PP \VS{27}Mɨpaɨ katiniwaruta'eiya:

\par }{\PP —Meripaitɨri yanepɨtixe'utahɨawixɨ, xepɨkanetsihanu'eni. ¿Ke'akuxi tawari xete'enaku? ¿Xemeta teyɨ'ɨkitɨwametemama xete'akɨniku?


\par }{\PP \VS{28}Hikɨ mɨkɨ 'axamepɨte'itahɨawixɨ mɨpaɨ mete'ikɨhɨawetɨ:

\par }{\PP —'Ekɨtsɨ hetsɨana mieme tiyɨ'ɨkitɨwame pepɨhɨkɨ. Tame pɨta Muitsexi hetsɨa miemete teyɨ'ɨkitɨwamete tepɨhɨkɨ.

\VS{29}Tame tekatenimaika Kakaɨyari Muitsexi mutahɨawixɨkɨ. Matsi 'ikɨ hepaɨtsita 'atsitepɨkatemate hakewa memieme.


\par }{\PP \VS{30}Tewi mɨpaɨ katiniwaruta'eiya:

\par }{\PP —Kamɨ, 'ikɨ pɨmariwe. Xeme 'atsixepɨkatemate hakewa memieme, peru pɨnetsi'anutanieritɨa ne.

\VS{31}Tepɨtemate Kakaɨyari mɨkawa'enie 'axamemɨteyurie. Matsi xɨka tewi Kakaɨyari 'ayexeiyani, xɨka yatikamieni tita mɨtinake Kakaɨyari, mɨkɨ kani'eniekamɨkɨ.

\VS{32}Tsutɨa paitɨ meta hikɨke pɨkahaxaxatsiwa kename xewitɨ tewi 'anutanieritɨa kemɨ'ane kaheunieretɨ mutinuiwaxɨ.

\VS{33}Xɨka 'ikɨ Kakaɨyari hetsɨa kamiemetɨnike, pɨkayɨwenikeyu 'atsimɨtiuyurieni.


\par }{\PP \VS{34}Mɨkɨ mete'ita'ei:

\par }{\PP —'Ekɨ 'axapetiyurienetɨ pemutinuiwaxɨ yemekɨ. ¿'Ekɨta tame petatita'ɨkitɨani?

\par }{\PP Hikɨ takwa mekanenuyehɨani.


\par }{\SH 'Iyarikɨ memɨkaheuneniere
\par }
{\PP \VS{35}Merikɨtsɨ kaniu'ena Ketsutsi kename takwa mehenuyehɨakai. 'Itaxeiyaka mɨpaɨ katinita'iwawiya:

\par }{\PP —'Ekɨ yuri peti'erie kemɨ'ane Yuri Tewi mɨhɨkɨtsie.


\par }{\PP \VS{36}Mɨkɨ mɨpaɨ katinita'eiya:

\par }{\PP —Ti'aitame, ¿kemɨ'ane pɨhɨkɨ yuri nemɨtita'erienikɨ hetsiena?


\par }{\PP \VS{37}Ketsutsi mɨpaɨ katinitahɨawe:

\par }{\PP —Pepixeiri, kemɨ'ane 'ahamatɨa mɨtikuxata, mɨkɨ kanihɨkɨtɨni.


\par }{\PP \VS{38}Mɨkɨ mɨpaɨ kaniutayɨni:

\par }{\PP —Yuri nepɨti'erie, Ti'aitame 'aku.

\par }{\PP Hikɨ 'ukatunumakeka nenewieri kanipitɨani.


\par }{\PP \VS{39}Hikɨ Ketsutsi mɨpaɨ kaniutayɨni:

\par }{\PP —Ne nekaninuani 'ena kwiepa nemɨwapatakɨ, memɨkaheuneniere memanutanenierenikɨ, memeuneniere mekaheunenieretɨ memakɨnekɨ.


\par }{\PP \VS{40}Merikɨtsɨ paritseutsixi hipatɨ hamatɨana memu'uwakai mekaniu'enanani. Mɨpaɨ mekatenitahɨawe:

\par }{\PP —¿Tamerita tekateheuneniere?


\par }{\PP \VS{41}Ketsutsi mɨpaɨ katiniwaruta'eiya:

\par }{\PP —Xɨka xekaheunenierenike, mɨkɨkɨ xehetsie pɨkarahɨiwanikeyu. Matsi hikɨ mɨpaɨ xeputiyuane kename xeheuneniere. 'Ayumieme 'apuwe xehetsie kemɨrahɨiwa.




\par }\Chap{10}{\SH Muxatsi wakuraru hepaɨtsita
\par }
{\PP \VerseOne{1}»Yurikɨ mɨpaɨ nekanaineni, kemɨ'ane kitenie mɨkaheutahani muxatsi wakuraruta, huteikɨ pɨta meutimake, mɨkɨ tinawayame kanihɨkɨtɨni katininawamɨkɨ.

\VS{2}Kemɨ'ane kitenie meutahani, muxatsi kaniwahɨwemetɨni.

\VS{3}Kitenie tihɨweme katineiyepiriwani. Muxatsi niukieya mekani'enieka, yuxexuime pɨwarahɨawe yumuxatsi kememɨtetetewa, kaniwaranuyewitɨni wakuraruta.

\VS{4}Kepauka yumuxatsima yunaime mɨwaranuyewitɨni, mɨkɨ 'anuyekaitɨ kaniumieni. Muxatsi 'utɨmana mekaniweiyani niukieyatsie memimatekɨ.

\VS{5}Peru kuyeikame mepɨka'anukuweiya, mekaniyuta'unakuni pɨta ku'uwamete waniukitsie memɨkawamatekɨ».


\par }{\PP \VS{6}Ketsutsi 'ikɨ 'ɨkitsika xatatɨ mɨpaɨ katiniwakuxaxatɨwakaitɨni, mɨkɨ 'atsimepɨkatehetima tita mɨtihɨkɨtɨkai mɨtiwakuxaxatɨwakai.


\par }{\PP \VS{7}'Ayumieme tawarita mɨpaɨ kaniutayɨni Ketsutsi: «Yurikɨ mɨpaɨ nekanaineni, ne muxatsi nekaniwakitenietɨni.

\VS{8}Yunaitɨ memu'axɨa nekanuawekaku 'akuxi ne, tenawayamete mekanihɨkɨtɨni, mekaniwanawatɨweni. Peru muxatsi mepɨkawaru'eni.

\VS{9}Ne nekanikitenietɨni, nekɨmana xɨka tewi heutahani, kanitawikweitsitɨariemɨkɨ. Kaneutahamɨkɨ kaniwayeyeikamɨkɨ, makutsiɨraɨye kanetamariekaxɨamɨkɨ.

\VS{10}Tinawayame wanawamɨtɨ wakwimɨtɨ wata'unamɨtɨ xeikɨa kani'axeni. Ne pɨta nekaninuani tukari memexeiyanikɨ, 'anayuhayewame memexeiyanikɨ.


\par }{\PP \VS{11}»Ne muxatsi wahɨweme 'aixɨa nemɨtiuka'iyari nekanihɨkɨtɨni. Muxatsi wahɨweme 'aixɨa mɨtiuka'iyari yutukari kaniyetuani muxatsi wahetsiemieme.

\VS{12}Ti'iwame, kemɨ'ane muxatsi mɨkawahɨweme, muxatsi mɨkawakutsiyari, mɨkɨ kepauka 'ɨrawe mɨxeiya 'a'amiekame, mɨkɨ muxatsi kaniwaruku'e'eiriwani kaniyuta'unani. 'Ɨrawe kaniwatiwiyamɨkɨ kaniwataxɨriexɨamɨkɨ.

\VS{13}Mɨkɨ mɨti'iwamekɨ xeikɨa muxatsi wahekɨ pɨkayu'iyaritɨa, puyuta'una.


\par }{\PP \VS{14}»Ne muxatsi wahɨweme 'aixɨa nemɨtiuka'iyari nekanihɨkɨtɨni, nemuxatsima nepɨwamate, mɨkɨta menetemate,

\VS{15}yaxeikɨa ne'ukiyari mɨnetimate hepaɨ, neta ne'ukiyari kenemɨtimate hepaɨ. Netukari nekaniyetuani muxatsi wahetsiemieme.

\VS{16}Hipameta muxatsi nepɨwarexeiya 'ikɨ xeikuraruyarita memɨkamiemete. Kaneuyeweka mɨkɨta nemɨwa'atɨanikɨ. Neniuki mekani'eniekuni, xeikuraruyari mehexeiyatɨ mekanakɨnikuni meta muxatsi wahɨweme xeime xeikɨa mehexeiyatɨ.

\VS{17}'Ayumieme ne'ukiyari kaneninaki'erieka netukari nemɨyetuakɨ tawari nemitanaki'erienikɨ.

\VS{18}Xewitɨ pɨkanetsinawairieni, nekɨmana pɨta nekaniyetuamɨkɨ. Heitserie nekanexeiyani nemiyetuanikɨ, heitserie nerexeiyata tawari nemitanaki'erienikɨ. 'Ipaɨ ne'ukiyari kanetiniu'aitɨani».


\par }{\PP \VS{19}Merikɨtsɨ tawari hixɨata mekaniyutsana huriyutsixi 'ikɨ niukieyakɨ.

\VS{20}Yumɨiretɨ mɨkɨ mɨpaɨ mekaniutiyuanekaitɨni: «Kari kakaɨyari 'axamɨ'ane kaninɨka, pɨkayumate. ¿Titayari xete'i'enie?»

\VS{21}Hipatɨta mete'utiyuanekai: «'Ikɨ niukieya, kakaɨyari 'axamɨ'ane minɨ'ɨ kapɨniukieya. ¿Kakaɨyari 'axamɨ'ane ketiyɨwe mɨwaranutanieritɨani memɨkaheuneniere?»


\par }{\SH Huriyutsixi kememɨte'ixani'eri Ketsutsi
\par }
{\PP \VS{22}Merikɨtsɨ 'ana 'ixɨarari kanaye'ani kepauka tuki mu'itiyatsie Kerutsareme. 'Ana kaniuhaɨtɨkaitɨni,

\VS{23}Ketsutsi tuki kuraruyarita kaniyeyeikakaitɨni Tsarumuni kiiya hetsie meukuwewiyakai hetɨa.

\VS{24}Hikɨ huriyutsixi 'auriena mekaniyukuxeɨrieni, mɨpaɨ mekatenitahɨawe:

\par }{\PP —¿Kepaɨmexɨa pepɨtatsi'iyarimɨtsitɨaka? 'Ekɨ xɨka Kɨritsitu pehɨkɨtɨni, heitseriemekɨ ketatineutaxatɨa.


\par }{\PP \VS{25}Ketsutsi mɨpaɨ katiniwaruta'eiya:

\par }{\PP —Yanepɨtixe'utahɨawixɨri, yuri xepɨkate'erie. 'Ikɨ tita nemɨtiyuriene ne'ukiyari hetsɨa nemiemetɨtɨ, mɨkɨ nehepaɨtsita katinihekɨatani.

\VS{26}Matsi xeme yuri xepɨkate'erie, nemuxatsi wahetsie xemɨkamiemetekɨ.

\VS{27}Nemuxatsi mepɨnetsi'enie, neta nepɨwamate, mekaneniuweiyani.

\VS{28}Tukari mɨkaxɨwe nekaniwapitɨaka. Hatsuakuri mepɨkata'unarieni. Xewitɨ pɨkawatiwiya netsinawairienike nemamatsie.

\VS{29}Ne'ukiyari mɨkɨ mɨnetsiyetuiri, mɨkɨ yemekɨ kanitɨrɨkaɨyeni, hipatɨ yunaitɨ mekatɨrɨkawikaku. Xewitɨ pɨkayɨwe mɨwatiwiya 'inawairienike ne'ukiyari mamayatsie.

\VS{30}Ne ne'ukiyari hamatɨa tekanitaxewini.


\par }{\PP \VS{31}Hikɨ huriyutsixi tawari tetexi mekaniutitɨkɨ me'ituaxake.

\VS{32}Ketsutsi mɨpaɨ katiniwarutahɨawe:

\par }{\PP —Kamɨ waɨkawa nepɨxe'uxeitsitɨa 'uximayatsika 'aixɨa mɨ'anene ne'ukiyari hetsɨa mɨmieme. ¿Ke'aneme 'uximayatsikakɨ xepɨnetsituaxa?


\par }{\PP \VS{33}Huriyutsixi mɨpaɨ mekatenita'eiya:

\par }{\PP —'Uximayatsika 'aixɨa mɨ'anekɨ tepɨkamatsituaxa, 'axapemutainekɨ pɨta tepɨmatsituaxa. 'Ekɨ tewi pehɨkɨtɨtɨ Kakaɨyari peme'ayeitɨwakɨ.


\par }{\PP \VS{34}Ketsutsi mɨpaɨ katiniwaruta'eiya:

\par }{\PP —Tamɨ mɨpaɨ kare'uxa xe'inɨari niukiyaritsie: “Ne mɨpaɨ nepɨtixekɨhɨawe: Xeme xepɨmamariwawe”.

\VS{35}Xɨkari memɨmamariwawe tiwaruterɨwa mɨkɨ wahetsɨa munua Kakaɨyari niukieya, mɨkɨ 'utɨarika xɨka kayɨweni mayeyeitɨarienikɨ,

\VS{36}'iya ne'ukiyari mipataxɨ yuhetsiemieme, meta kwiepa meiyenɨ'a, xeme hepaɨtsitana mieme xeputiyuane kename 'axa'utaine mɨpaɨ nemutayɨkɨ: “Kakaɨyari nu'aya nekanihɨkɨtɨni”.

\VS{37}Xɨka yanekatiyurieneni ne'ukiyari kemɨtiyuriene, yuri xepɨkanete'eririeka.

\VS{38}Peru xɨka yanetiyurieneni, tsepa yuri xemɨkanete'eririe, tita nemɨtiyurienetsie pɨta yuri xeketene'erieka mɨpaɨ xemɨtehetimanikɨ kename ne'ukiyari nehetsie tiwiya, neta ne'ukiyari hetsie netiwiya.


\par }{\PP \VS{39}Hikɨ tawari mekanikuwautɨwekaitɨni me'iwiyake, mɨkɨ kaneyani meka'iwiyawekaku.


\par }{\PP \VS{40}Merikɨtsɨ Ketsutsi kaneyani tawari Kurutani 'anutaɨye hakewa Wani meripaitɨ mɨre'ɨyanekai, mana kaniyuhayewa.

\VS{41}Yumɨiretɨ hetsɨana mekani'axekaitɨni, mɨpaɨ mekaniutiyuanekaitɨni: «Wani 'inɨari pɨka'uwewi, peru naime kemɨtikuxatakai Wani 'ikɨ tewi hepaɨtsita, yuri kanainekaitɨni».

\VS{42}Mana yumɨiretɨ yuri mekateniuta'erieni hetsiena.




\par }\Chap{11}{\SH Ratsaru kemɨtiumɨ
\par }
{\PP \VerseOne{1}Merikɨtsɨ tewi katinekuyekaitɨni Ratsaru titewatɨ, Wetaniya mekatei, Mariya kiekariena meta Marita mɨ'iwayatɨkai.

\VS{2}Mariya kanihɨkɨtɨkaitɨni kemɨ'ane Ti'aitame witsimu'ɨa mukawiri, ketateya mukawatsiɨxaxɨ yɨkɨpakɨ. 'Iwaya Ratsaru katinekuyekaitɨni.

\VS{3}Hikɨ 'iwamama 'ukari niuki Ketsutsi mekanenɨ'airieni mɨpaɨ me'utiyuatɨ: «Ti'aitame neuxei, 'iya kemɨ'ane peminaki'erie katinikuyeni».


\par }{\PP \VS{4}Ketsutsi 'u'enaka mɨpaɨ kaniutayɨni: «'Ikɨ kwiniya mɨmɨnikɨ pɨka'ayumieme, matsi Kakaɨyari witsi'anetɨ mayeitɨarienikɨ pɨhɨkɨ, Kakaɨyari Nu'aya witsi'anetɨ mayeitɨarienikɨ mɨkɨ kwiniyakɨ».


\par }{\PP \VS{5}Ketsutsi kaniwanaki'eriekaitɨni Marita, 'iwayata Mariya meta Ratsaru.

\VS{6}Mɨyatɨtɨ kepauka mu'enaxɨ kename Ratsaru rekuyekai, mana kaniyuhayewa huta tukari 'akuxi hakewa meyeikakai.

\VS{7}'Arikeke mɨpaɨ katiniwarutahɨawe teyɨ'ɨkitɨwamete:

\par }{\PP —Kɨmɨ tawari Kureya tepuhu.


\par }{\PP \VS{8}Teyɨ'ɨkitɨwamete mɨpaɨ mekatenitahɨawe:

\par }{\PP —Ti'ɨkitame, xike huriyutsixi mepɨmetsikuwautɨwekai memetsituaxake. ¿Tawari petimie mana?


\par }{\PP \VS{9}Ketsutsi mɨpaɨ katiniwaruta'eiya:

\par }{\PP —¿Tamɨ tamamata heimana huta hurayari karexeiya xeitukari? Xɨka hekɨaripa 'uyeikani tewi, pɨkati'ɨkamɨre, 'ena kwiepa mieme hekɨariya mɨxeiyakɨ.

\VS{10}Xɨka yɨwipa 'uyeikani pɨtiketamɨre hekɨariya mɨmawekɨ hetsiena.


\par }{\PP \VS{11}Mɨpaɨ 'utayɨka, tawarita mɨpaɨ katiniwarutahɨawe:

\par }{\PP —Teminaki'erie Ratsaru kanekutsuni, peru ne nepɨmie nemenutahɨtɨanikɨ.


\par }{\PP \VS{12}Teyɨ'ɨkitɨwamete mɨpaɨ mekatenitahɨawe:

\par }{\PP —Ti'aitame, xɨka hekutsuni 'aixɨa reka'erietɨyani.


\par }{\PP \VS{13}Ketsutsi mɨpaɨ putayɨ Ratsaru memɨkaikɨri, peru mɨkɨ kutɨ pe'uxipie haineme mepɨ'eriekai.

\VS{14}Hikɨ 'ayumieme Ketsutsi mɨpaɨ katiniwarutahɨawe heitseriemekɨ:

\par }{\PP —Ratsaru kanemɨkini,

\VS{15}mana nemɨkaheyeikakaikɨ ne'iyari 'aixɨa puyɨ xehetsiemieme, yuri xemɨteta'erienikɨ. Peru matsi tepuhu hetsɨana.


\par }{\PP \VS{16}Hikɨ Tumaxi Kwate mɨtitewakai mɨpaɨ katiniwarutahɨawe hipame teyɨ'ɨkitɨwamete:

\par }{\PP —Hikɨmɨtɨka tepuhu tameta, hamatɨana temekwinikɨ.


\par }{\SH Ketsutsi kemɨtiwarunɨtɨa Ratsaru 'iwamama
\par }
{\PP \VS{17}Merikɨtsɨ Ketsutsi henuaka mɨpaɨ katiniumarieni kename Ratsaru nauka tukari yuriekairi teukiyapa yekaitɨ.

\VS{18}Wetaniya Kerutsareme kanehurakaitɨni, haika kirumeturuyari xeikɨa petewakai.

\VS{19}Huriyutsixi yumɨiretɨ mekaniu'axɨani Marita, Mariya wahetsɨa memɨwanɨtɨanikɨ wa'iwa hepaɨtsita.

\VS{20}Hikɨ Marita kepauka mɨtiutamari kename Ketsutsi nuaximekai, kaneikunake, peru Mariya kiita kaniyuhayewa.


\par }{\PP \VS{21}Hikɨ Marita Ketsutsi mɨpaɨ katiniutahɨawe:

\par }{\PP —Ti'aitame, xɨka 'ena pe'uyeikanike, ne'iwa pɨkamɨnikekai.

\VS{22}Peru hikɨ mɨpaɨ nepɨtimate naime kepemɨtitawawirieni Kakaɨyari pɨmetipitɨani.


\par }{\PP \VS{23}Ketsutsi mɨpaɨ katinitahɨawe:

\par }{\PP —'A'iwa kananukukemɨkɨ.


\par }{\PP \VS{24}Marita mɨpaɨ katinita'eiya:

\par }{\PP —Ne nepɨtimate manukukeni tukari 'aye'ayu kepauka mɨtapare, kepauka memanuku'unitsie.


\par }{\PP \VS{25}Ketsutsi mɨpaɨ katinitahɨawe:

\par }{\PP —Ne nekanihɨkɨtɨni wa'uitɨwame, tukari netihɨkɨta. Kemɨ'ane nehetsie yuri mɨti'erie, tsepa mɨmɨki, kanayenierekamɨkɨ.

\VS{26}Yunaitɨ memayeneniere, nehetsie yuri memɨte'erie, hatsuakuri mepɨkakwini. ¿'Ipaɨ yuri peti'erie 'ekɨ?


\par }{\PP \VS{27}Mɨpaɨ katinitahɨawe:

\par }{\PP —Huu, Ti'aitame. Ne yuri nekatini'erieka 'ekɨ Kɨritsitu pepɨhɨkɨ, 'ekɨ Kakaɨyari Nu'aya kwiepa 'umamiekai pepɨhɨkɨ.


\par }{\PP \VS{28}Mɨpaɨ 'utayɨka kaneyani, yɨhɨkɨate me'ayetekaku kanitahɨawe yu'iwa Mariya, mɨpaɨ katinitahɨawe 'awie:

\par }{\PP —Ti'ɨkitame kaninuani, pɨmatsitahɨawe.


\par }{\PP \VS{29}Mɨkɨ 'u'enaka kwitɨwa kananukukeni, hetsɨana kaneyani.

\VS{30}Ketsutsi kiekaritsie pɨkanuawekai 'akuxi, mana 'akuxi kaniutiwekaitɨni Marita menukunakixɨtsie.

\VS{31}Hikɨ huriyutsixi Mariya hamatɨa memayetekai kiita, meminɨtɨakai, me'ixeiyaka Mariya kwitɨwa 'anukukeka metɨakɨ, mekaneiweiya, teukiyapa petɨa mana tatsuanike meteku'eriwatɨ.


\par }{\PP \VS{32}Hikɨ Mariya kepauka munua Ketsutsi manutiwekaitsie, 'ixeiyaka, hetɨana kaniutitunumakeni mɨpaɨ tikɨhɨawetɨ:

\par }{\PP —Ti'aitame, xɨka 'ena pe'uyeikanike ne'iwa pɨkamɨnikekai.


\par }{\PP \VS{33}Ketsutsi kepauka mixei Mariya 'utatsuakame huriyutsixi hamatɨana memu'axɨa me'utitsuaname, yu'iyaritsie kaniyumuinanekaitɨni, kaniyu'uximatɨakaitɨni.


\par }{\PP \VS{34}Mɨpaɨ kaniutayɨni:

\par }{\PP —¿Hakewa xepeikateukixɨ?

\par }{\PP Mɨpaɨ mekatenitahɨawe:

\par }{\PP —Ti'aitame kenaye'a keneuxeiya.


\par }{\PP \VS{35}Ketsutsi kaniutatsuani.


\par }{\PP \VS{36}Huriyutsixi 'ayumieme mɨpaɨ mekaniutiyuanekaitɨni:

\par }{\PP —Neuxei ketinaki'eriekai.


\par }{\PP \VS{37}Hipatɨ mɨkɨ mɨpaɨ mekaniutiyuanekaitɨni:

\par }{\PP —'Ikɨ makɨpe manutanieritɨa, ¿katiyɨwekaita Ratsaru mɨmɨnikɨ mɨkapitɨanikekaikɨ?


\par }{\SH Ratsaru kemɨranukuketɨarie
\par }
{\PP \VS{38}Hikɨ Ketsutsi tawarita yumuinatɨ yu'iyaritsie teukiyapa kaninuani, mɨkɨ terɨ kanihɨkɨtɨkaitɨni, tetekɨ katineunakaitɨni kitenie.


\par }{\PP \VS{39}Ketsutsi mɨpaɨ kaniutayɨni:

\par }{\PP —Xekeneuhɨwa tete.

\par }{\PP Mɨki 'iwaya Marita mɨpaɨ katinitahɨawe:

\par }{\PP —Ti'aitame, xɨari pukuri'ɨari, nauka tukari panukamie.


\par }{\PP \VS{40}Ketsutsi mɨpaɨ katinitahɨawe:

\par }{\PP —¿Mɨpaɨ nekametiutahɨawixɨ, xɨka yuri peti'erieka pekanixeiyamɨkɨ kemɨtimariwe Kakaɨyari?


\par }{\PP \VS{41}Hikɨ tete mekaneuhɨani. Ketsutsi yuheima heutiniereka mɨpaɨ kaniutayɨni:

\par }{\PP —Ne'ukiyari, pamɨpariyutsi nekamanipitɨaka pemɨnetsi'u'enikɨ.

\VS{42}Netsɨ nepɨtimaikai 'aheyemekɨ pemɨnetsi'enie, matsi teɨteri ne'aurie memɨti'u wahetsiemieme, mɨpaɨ neputayɨ, yuri memɨteta'erienikɨ kename penetsiheyenɨ'a 'ekɨ.


\par }{\PP \VS{43}Mɨpaɨ 'utayɨka karima kaniutahiwa:

\par }{\PP —Ratsaru, kenewayeye'a.


\par }{\PP \VS{44}Hikɨ mɨmɨkikai kaniwayeyani 'ixurikitekɨ 'eimetɨ ketateyatsie mamateyatsie. Yuhɨxie tuwaxakɨ panakɨhɨakai.

\par }{\PP Ketsutsi mɨpaɨ katiniwarutahɨawe:

\par }{\PP —Xekeneuxɨna. Xekeneupitɨa mɨyemiekɨ.


\par }{\SH Ketsutsi kememɨtemienikekai
\par }
{\PP \VS{45}Hikɨ huriyutsixi yumɨiretɨ Mariya hetsɨa memu'axɨa memunenierixɨ kemɨtiuyuri, yuri mekateniuta'erieni hetsiena.

\VS{46}Matsi hipatɨ mɨkɨ paritseutsixi wahetsɨa mekanekɨne, mekateniwaretaxatɨani kemɨtiuyuri Ketsutsi.

\VS{47}'Ayumieme mawari wewiwamete tewa'aitɨwamete paritseutsixi wahamatɨa mekaniyukuxeɨrieni meyu'enienike, mɨpaɨ mekateniyutahɨawe:

\par }{\PP —¿Keteteyurieni? 'Ikɨ tewi waɨkawa 'inɨari katiniyurieneni.

\VS{48}Xɨka te'ipitɨaka mɨpaɨ mɨtiyurienenikɨ, yunaitɨ yuri mekatenita'erikuni hetsiena. 'Anari Xumatari mekani'axɨakuni, mepɨtatsinawairieni tuki mɨpatsie, meta tateɨterima mepɨtatsinawairieni.


\par }{\PP \VS{49}Xewitɨ mɨkɨ Kaipatsi mɨtitewakai, mawari wewiwamete tiwa'aitɨwame mɨhɨkɨtɨkai mɨkɨ wiyaritsie, mɨpaɨ katiniwarutahɨawe:

\par }{\PP —Xeme 'atsixepɨkatemate.

\VS{50}Mɨpaɨ xepɨkatehetimaiwawe matsi 'aixɨa mɨyɨnikɨ tahetsiemieme, xewitɨ tewi mɨmɨnikɨ teɨteri wahetsiemieme, kapa meheuyewenikɨ tateɨterima.


\par }{\PP \VS{51}Mɨpaɨ pɨka'utayɨ yɨkɨmana, mɨkɨ wiyaritsie mawari wewiwamete tiwa'aitɨwame mɨhɨkɨtɨkaikɨ yakatinikuxatakaitɨni kename Ketsutsi wateɨterima wahetsiemieme mɨnikekai.

\VS{52}Mɨkɨ wateɨterima wahetsiemieme xeikɨa pɨkamɨnikekai, matsi pɨmɨnikekai mɨwakuxeɨrienikɨ Kakaɨyari niwemama memeutaxɨriexɨa memɨyutaxewirekɨ.

\VS{53}Hikɨ mɨkɨ tukaritsie mekanitsutɨani meyu'enietɨ memimienikɨ.


\par }{\PP \VS{54}'Ayumieme Ketsutsi teɨteri wahɨxie pɨka'uyeikakairi huriyutsixi watsata. Xeime kwieyaritsie pɨta makumawe 'aurie kaneyani, kiekari 'Epɨraini mɨrakutewatsie. Mana kaniyuhayewa teyɨ'ɨkitɨwamete wahamatɨa.


\par }{\PP \VS{55}Merikɨtsɨ huriyutsixi wa'ixɨarari Patsikwa mɨtitewa kanahurakaitɨni. Yumɨiretɨ 'etsimɨyeyeutsie kiekatari mekanekɨne Kerutsareme 'ixɨarari katsutɨariewekaku 'akuxi memɨyu'itienikɨ.

\VS{56}Ketsutsi mekanikuwautɨwekaitɨni. Tuki kuraruyarita me'aye'utɨ mɨpaɨ mekateniyɨkɨhɨawekaitɨni: «¿Kexeteku'eriwa, xɨka mɨkɨ ha'ixɨaramieni?»

\VS{57}Mawari wewiwamete tewa'aitɨwamete meta paritseutsixi mɨpaɨ mekateniuta'aita, xɨka xewitɨ tewi retimanike hakewa meyeika, ketiutaxatake memiwiyakɨ.




\par }\Chap{12}{\SH Wetaniyatsie Mariya witsimu'ɨa Ketsutsi kemɨtiukawiri
\par }
{\PP \VerseOne{1}Hikɨ 'ataxewi tukari heuyewekaku Patsikwa maye'anikɨ, Ketsutsi Wetaniya kaninuani hakewa Ratsaru manukatei, Ketsutsi menukuketɨa mɨkite watsata.

\VS{2}Hikɨ mana mekaniwarukuxeɨrieni hamatɨana memɨtekwanikɨ. Marita kaniwaparewiekaitɨni, hamatɨana mematekai, xewitɨ Ratsaru kanihɨkɨtɨkaitɨni.

\VS{3}Hikɨ Mariya naaru witsimu'ɨa hɨkɨame waɨkawa mɨraye'axe kane'ɨni, meriyu kiruyari hepaɨ paɨmeme, Ketsutsi ketateyatsie kanikawirieni. Ketateya kaniukawatsiɨxa yɨkɨpakɨ. Naitsarie kiita witsikatiniuye'ɨakaitɨni naarukɨ.


\par }{\PP \VS{4}Hikɨ teyɨ'ɨkitɨwametemama xewitɨ, Kura 'Itsikariutitanaka, miyetuanikekai, mɨpaɨ kaniutayɨni:


\par }{\PP \VS{5}—¿Titayariri katiutuiya 'ikɨ witsimu'ɨa haika tsienituyari 'inɨariyarikɨ, temɨwa'ɨitɨanikɨ tixaɨtɨ memɨkatehexeiya?


\par }{\PP \VS{6}Mɨpaɨ kaniutayɨni tixaɨtɨ memɨkatehexeiya mɨwara'eriwakaikɨ pɨkatixaɨ, matsi mɨtinawayametɨkaikɨ pɨta mɨpaɨ kaniutayɨni. Mɨkɨ watumini maname mahananikɨ mɨhɨritɨariekaikɨ, kaniwati'ɨwekaitɨni muwa memeikamanakai.


\par }{\PP \VS{7}Ketsutsi mɨpaɨ kaniutayɨni:

\par }{\PP —Keneuhayewa. Mɨkɨ mɨpaɨ katiniuyurieni neteukiya tukaritsie mieme maye'aximekɨ.

\VS{8}Yuheyemekɨ yuhetsɨa xekaniwarexeiyani tixaɨtɨ memɨkatehexeiya. Matsi ne xepɨkanetsihexeiya yuheyemekɨ.


\par }{\PP \VS{9}Hikɨ huriyutsixi yumɨiretɨ mekateniutamarieni kename muwa Ketsutsi hayekatei, Ketsutsi xeikɨa mepɨkahekuxei, Ratsaru mexeiyakutɨta mɨkite watsata menukuketɨakɨ mekani'axekaitɨni.

\VS{10}Hikɨ mawari wewiwamete tewa'aitɨwamete meyu'enieka 'axeikɨa mɨpaɨ mekaniutiyuani kename Ratsaruta memienikekai

\VS{11}yumɨiretɨ huriyutsixi kɨmana memekɨkɨ, Ketsutsi hetsie yuri memɨte'uta'erikɨ.


\par }{\SH Kemɨreutaha Kerutsaremetsie
\par }
{\R (Wa 12:12-15 – Mat 21:4-9, Mar 11:7-10, Ruk 19:35-38)

\par }{\PP \VS{12}Merikɨtsɨ 'uxa'arieka yumɨiretɨ teɨteri 'ixɨaramete mekaniu'enanani kename Ketsutsi 'uhamiekai Kerutsareme.

\VS{13}Parapa mamateya me'uhapatɨ mekanekɨne meheinakiyuka, mɨpaɨ mete'uhiwatɨ:

\par }{\Q —Ketaneutawikweitsitɨa 'aixɨa.

\par }{\BB \par }
{\Q —'Aixɨa ketikɨhɨawarɨwani kemɨ'ane Ti'aitame hetsɨa miemetɨtɨ 'umamie hepaɨtsita.

\par }{\BB \par }
{\Q —'Aixɨa ketikɨhɨawarɨwani 'Ixaheritsie Ti'aitame hepaɨtsita.


\par }{\PP \VS{14}Hikɨ Ketsutsi puxu 'utaxeiyaka hetsiena kananutiyerɨni, kemɨre'uxa:


\par }{\Q \VS{15}«Pepɨkaheumaka, neniwe 'uka Tsiyuni,

\par }{\QB neuxei, 'ena kaniumieni meti'aitɨwame,

\par }{\QB puxu temaikɨ hetsie 'anakaitɨ».


\par }{\PP \VS{16}Teyɨ'ɨkitɨwametemama 'ikɨ mepɨkahetimaiwawekai meripaitɨ. Kepaukake witsi'anetɨ mayeitɨarie Ketsutsi, 'anake mekanaye'erieni mɨpaɨ mɨre'uxakai hepaɨtsitana, mɨpaɨ mɨreye'atɨakaikɨ.


\par }{\PP \VS{17}Mɨkɨ teɨteri hamatɨana meme'uwakai kepauka Ratsaru mutahɨawixɨtsie mɨwayeyanikɨ teukiyata, kepauka menukuketɨa mɨkite watsata, mɨkɨta mekanihekɨatakaitɨni.

\VS{18}'Ayumieme teɨteri mekaneikunake memu'enanakɨ kename 'ikɨ 'inɨari tiuyuri.

\VS{19}Hikɨ paritseutsixi mɨpaɨ mekateniyɨkɨhɨawekaitɨni: «Xepɨneniere 'atsitepɨkateyurieni. Kamɨ yunaitɨ kwiepa memɨtama 'utɨmana mekanekɨne».


\par }{\SH Kɨriyekutsixi Ketsutsi kememɨtekuwautɨwekai
\par }
{\PP \VS{20}Merikɨtsɨ teɨteri memu'axɨa 'ixɨararipa meyutanenewienike, hipatɨ mɨkɨ mekanikɨriyekutsixitɨkaitɨni.

\VS{21}Mɨkɨ Peripe hetsɨa mekaniu'axɨani Wetsairatsie Karereya kwieyaritsie mekatei hetsɨa, mɨpaɨ mekatenita'iwawiya:

\par }{\PP —Neuxei, Ketsutsi tepeuxeiyaku.


\par }{\PP \VS{22}Peripe kaneyani, 'Atɨrexi mɨpaɨ katiniutahɨawe, hikɨ 'Atɨrexi Peripe hamatɨa mekanekɨne, mɨkɨ Ketsutsi mɨpaɨ mekateniutahɨawe.

\VS{23}Ketsutsi mɨpaɨ katiniwaruta'eiya:

\par }{\PP —Tukari kanaye'aniri Yuri Tewi nehɨkɨtɨtɨ witsine'anetɨ nemayanikɨ.

\VS{24}Yurikɨ mɨpaɨ nekanaineni, xɨka tɨriku 'imɨariyari ka'anukateukieni kwiepa 'ukaweka, yuxaɨta kaniyuhayewa xeikɨa, mexɨka 'anukateukieni, waɨkawa kanititakaimɨkɨ.

\VS{25}Kemɨ'ane yutukari mɨnaki'erie kanitatɨmaiyamɨkɨ, matsi kemɨ'ane 'ena kwiepa yutukari mɨ'uxiwe'erie, kanitawikweitsitɨamɨkɨ, tukari mɨkaxɨwe hexeiyatɨ kanayeimɨkɨ.

\VS{26}Xɨka tewi neti'uximayatsiriwame 'ayeimɨkɨni, kenetsiheweiya. Hakewa nemeyeikani, manarita kaniuyeikamɨkɨ neti'uximayatsiriwame. Xɨka tewi neti'uximayatsiriwame hɨkɨtɨni, ne'ukiyari 'aixɨa pɨtixeiyani.


\par }{\PP \VS{27}»Hikɨri ne'iyari kaniyumuinaneni, ¿keri ne'utaineni: “Ne'ukiyari, keneneutawikweitsitɨa 'ikɨ tukaritsie nerainenikeyu”? Matsi hikɨ 'ayumieme nekaninuani 'ena kwiepa.

\VS{28}Ne'ukiyari, witsipetikɨhɨawarɨwatɨ kene'ayeitɨa».

\par }{\PP Hikɨ xewitɨ kaniutaniuni taheima mɨpaɨ 'utaitɨ: «Neri witsinetikɨhɨawarɨwatɨ nepaneyeitɨa, tawarita mɨpaɨ nekatiniyurimɨkɨ».

\VS{29}Teɨteri yumɨiretɨ mana memɨti'ukai memu'enana mɨpaɨ mekaniutiyuanekaitɨni, kename tɨranari heyɨ, hipatɨta mete'utiyuanekai, kename niuki tuayame 'itahɨawixɨ.


\par }{\PP \VS{30}Hikɨ Ketsutsi mɨpaɨ katiniwaruta'eiya:

\par }{\PP —Mɨkɨ nehetsiemieme pɨka'utaniu, xehetsiemieme pɨta putaniu.

\VS{31}Hikɨrixɨa 'ena kwiepa memɨtama kaniwatahɨawimɨkɨ 'itsɨkame, hikɨrixɨa kwiepa memɨtama mɨtiwa'aitɨa takwa kananuyehɨiyamɨkɨri.

\VS{32}Peru ne xɨka kwie heima ne'anukuhanieni, yunaime nekaniwarahapamɨkɨ nehepa.


\par }{\PP \VS{33}Mɨpaɨ kaniutainekaitɨni tihekɨatatɨ kemɨtimierienikekai.


\par }{\PP \VS{34}Teɨteri 'ayumieme mɨpaɨ mekatenita'eiya:

\par }{\PP —Tame 'inɨari niukiyari tekaniu'enieni kename Kɨritsitu yuheyemekɨ yuhayewa, ¿ketitayari petiutaine kename heuyewetse Yuri Tewi manukuhanienikɨ pe'utaitɨ? ¿Kemɨ'ane pɨhɨkɨ Yuri Tewi mɨtitewa?


\par }{\PP \VS{35}Ketsutsi 'ayumieme mɨpaɨ katiniwarutahɨawe:

\par }{\PP —Yapaɨmexɨa xeikɨa hekɨariya xetsata kaniuyeikamɨkɨ. Mexi hekɨariya xehexeiya xekeneu'uwani, yɨriya kapa xeha'iwakɨ. Kemɨ'ane yɨwipa muyeika 'atsipɨkatimate kemɨtimie.

\VS{36}Mexi hekɨariya xehexeiya, yuri xeketene'erieka hekɨariyatsie, hekɨaripa miemete xemakɨnekɨ.

\par }{\PP Mɨpaɨ katinikuxatakaitɨni Ketsutsi, 'arike heyaka kaniyuti'awieta memɨkaheitaxeiyakɨ.


\par }{\SH Huriyutsixi yuri kememɨkate'eriekai
\par }
{\PP \VS{37}Tsepanetɨ waɨkawa 'inɨarite mɨtiyurienekai wahɨxie, yuri mepɨkate'uta'eri hetsiena.

\VS{38}Mɨpaɨ katinaye'ani Kitsariyaxi Kakaɨyari niukameya niukieya mɨpaɨ mutayɨkɨ:

\par }{\Q «Ti'aitame, ¿kemɨ'ane taniukitsie yuri pɨtiuta'eri,

\par }{\QB kemɨ'ane Ti'aitame tɨrɨkariyaya puxeiyatsitɨarie?»


\par }{\PP \VS{39}'Ayumieme mepɨkayɨwawekai yuri memɨteta'erienikɨ, tawarita mɨpaɨ mutayɨkɨ Kitsariyaxi:


\par }{\Q \VS{40}«Kaniwarakɨpiriya wahɨxita,

\par }{\QB meta wa'iyari kaniutse'iriya,

\par }{\Q kapa yuhɨxikɨ me'unenierekɨ,

\par }{\QB meta yu'iyarikɨ meheitimaixɨanikɨ,

\par }{\QB kapa mete'uhayewayu 'aixɨa meteheu'eriekame newarayeitɨanikɨ».


\par }{\MM \VS{41}Mɨpaɨ kaniutayɨni Kitsariyaxi kepauka mixei witsikemɨ'anekai, kepauka hepaɨtsitana mɨtikuxatakai.


\par }{\PP \VS{42}Peru mɨyatɨtɨ, hipatɨ teɨteri wa'ukiyarima yumɨiretɨ yuri mekateniuta'erieni hetsiena, paritseutsixi mewamakatɨ mepɨkayuhekɨatakai kapa tukita me'anuyeweiyarienikɨ.

\VS{43}Waɨkawa kaniwanakekaitɨni teɨteri 'aixɨa memɨtewakɨhɨawenikɨ, 'etsiwa xeikɨa wanakekaku Kakaɨyari pɨta 'aixɨa mɨtiwakɨhɨawenikɨ.


\par }{\PP \VS{44}Hikɨ Ketsutsi mɨpaɨ katiniuhiwa:

\par }{\PP —Kemɨ'ane nehetsie yuri mɨti'erie, nehetsie xeikɨa yuri pɨkati'erie, matsi kemɨ'ane mɨnetsiheyenɨ'a hetsie yuri katini'erieka.

\VS{45}Kemɨ'ane mɨnetsixeiya, mɨnetsiheyenɨ'ata kanixeiyani.

\VS{46}Ne hekɨariya nehɨkɨtɨtɨ kwiepa nekaninuani, yunaitɨ yuri memɨte'erie nehetsie yɨwipa memɨkayuhayewanikɨ.


\par }{\PP \VS{47}»Xɨka tewi kenemɨtikuxata 'u'enieme, xɨka yakatikayani, ne nepɨka'ixaneta, kwiepa memɨtama newataxanetake nemɨkanuakɨ, kwiepa memɨtama newatawikweitsitɨanike pɨta nemunuakɨ.

\VS{48}Kemɨ'ane mɨnetsixani'erie, neniuki mɨka'utanaki'eri, kaneixeiyaniri kemɨ'ane mitaxaneta. Mɨkɨ neniuki kenemutayɨ, mɨkɨ kanitaxanetamɨkɨ, tukari 'aye'ayu kepauka mɨtapare.

\VS{49}Ne nekɨmana 'atsinepɨkatikuxata, matsi mɨnetsiheyenɨ'a ne'ukiyaritɨtɨ, kanetiniuta'aitɨani kenemutaineni kenemɨtikuxatani.

\VS{50}Ne nekatinimaika tita mɨti'aita, tukari mɨkaxɨwe mɨhɨkɨkɨ. Tita nemɨtikuxata ne, ne'ukiyari kemɨnetiutahɨawixɨ, mɨpaɨ nekatinikuxatani».




\par }\Chap{13}{\SH Ketsutsi kemɨtiwaruhauxina teyɨ'ɨkitɨwamete waketatetsie
\par }
{\PP \VerseOne{1}Merikɨtsɨ Patsikwa 'ixɨarariyari pɨkatsutɨariewekai 'akuxi. Ketsutsi katinimaikaitɨni tukarieya maye'akaikɨri mɨyupatakɨ 'ena kwiepa mɨyemiekɨ yu'ukiyari hetsɨa. Yuhetsɨa miemete kwiepa memu'uwa kemɨtiwanaki'eriekai, 'aye'arɨkamekɨ kaniwanaki'eriekaitɨni.


\par }{\PP \VS{2}Hikɨtsɨari mekatenikwakaitɨni. Kauyumarie 'ari mɨpaɨ Kura 'Itsikariutitanaka Tsimuni nu'aya katiniu'iyaritɨakaitɨni Ketsutsi mɨyetuanikɨ.

\VS{3}Merikɨtsɨ Ketsutsi mɨpaɨ katinimaikaitɨni 'ukiyarieya naime mɨtiyetuiri mamayatsie. Kakaɨyari hetsɨa meyetɨakɨ timaitɨ, meta Kakaɨyari hetsɨa mɨyemiekɨ timaitɨ,

\VS{4}kananukukeni mexa 'aurie makatei. Herie mieme yu'ixuriki 'anutihɨnaka watsiɨxame 'anuhurieka kanayɨhɨani.

\VS{5}Haa 'akatuaka pateyutsie, kanitsutɨani wahauxinatɨ teyɨ'ɨkitɨwamete waketatetsie, wakawatsiɨxatɨ watsiɨxamekɨ kɨmana mayɨhɨakaikɨ.


\par }{\PP \VS{6}Hikɨ Tsimuni Pekuru manukatei kepauka munua, mɨkɨ mɨpaɨ katinitahɨawe:

\par }{\PP —¿Ti'aitame, 'ekɨ neketate petitihauxini?


\par }{\PP \VS{7}Ketsutsi mɨpaɨ katinita'eiya:

\par }{\PP —Ne tita nemɨtiyuriene 'atsipepɨkatimate hikɨ, peru 'arikeke pekaneitimaimɨkɨ.


\par }{\PP \VS{8}Pekuru mɨpaɨ katinitahɨawe:

\par }{\PP —Hatsuaku pepɨkanetsihauxinani neketatetsie.

\par }{\PP Ketsutsi mɨpaɨ tita'ei:

\par }{\PP —Xɨka nekametsihauxinani, nehetsɨa mieme pepɨka'ayani.


\par }{\PP \VS{9}Tsimuni Pekuru mɨpaɨ katinitahɨawe:

\par }{\PP —Ti'aitame, neketatetsie xeikɨa pepɨkanetsihauxinani, matsi nemamatetsieta meta nemu'utsieta.


\par }{\PP \VS{10}Ketsutsi mɨpaɨ katinitahɨawe:

\par }{\PP —Kemɨ'ane meku'ɨwaxɨ pɨkaheiyehɨwa hauxinarika, yuketatsie xeikɨa. Matsi naitɨ kaneu'itiyaka. Xemerita xekani'itiyatɨkani, peru yunaitɨ pɨkatixaɨ.


\par }{\PP \VS{11}Mɨkɨri kanimaikaitɨni kepaikɨ miyetuanikekai, 'ayumieme yunaitɨ xemɨka'itiyatɨka kaniutayɨni.


\par }{\PP \VS{12}Waketatetsie waruhauxika, yu'ixuriki herie mieme 'anakatɨka, mana 'ayerɨka, hutarieka mɨpaɨ katiniwarutahɨawe:

\par }{\PP —¿Xetemate tita nemɨtiuyuri xehetsiemieme?

\VS{13}Xeme Ti'ɨkitame Ti'aitame xepɨnete'uterɨwa. 'Aixɨa xepaitɨka ne mɨhɨkɨkɨ.

\VS{14}Merikɨte, ne Ti'ɨkitame Ti'aitame nehɨkɨtɨtɨ xɨka xeketatetsie nexe'uhauxini, kaneuyeweka xemeta yunaitɨ xemɨyutihauxinani yuketatetsie.

\VS{15}Xemɨnetsi'ɨkenikɨ 'inɨari nekanixe'upitɨani xemeta mɨpaɨ xemɨteyuriekakɨ nemɨxe'uyuri hepaɨ.

\VS{16}Yurikɨ, mɨpaɨ nekanaineni, nixewitɨ waɨriyarika ti'uximayatame pɨkamariwe keyuri kutsiyarieya, meta nixewitɨ nɨ'ariekame pɨkamariwe keyuri meinɨ'a.

\VS{17}Xɨka 'ipaɨ xetemaika, xekaniyutemamawiekakuni xɨka yaxetekahuni.


\par }{\SH Ketsutsi kemutayɨ Kura kemɨtiyetuani
\par }
{\PP \VS{18}»Yunaime xehepaɨtsita nepɨkatikuxata. Ne nepɨxemate kehate nemɨxe'anuyexei. Matsi mɨpaɨ nekatiniuyurieni 'utɨarika maye'anikɨ mɨpaɨ maine: “'Iya ne'ikwai mɨkwakai yukeputsakɨ pɨnetsi'uketsi”.


\par }{\PP \VS{19}»Hikɨri nekatinixetaxatɨamɨkɨ yakatiyɨwekaku 'akuxi, yuri xemɨteta'erienikɨ kename ne nehɨkɨ kepauka mɨpaɨ mɨtiyɨnitsie.

\VS{20}Yurikɨ, yurikɨ mɨpaɨ nekanaineni, kemɨ'ane mitanaki'erieni kemɨ'ane nemanunɨ'ani, mɨkɨ ne kanenitanaki'erimɨkɨ, kemɨ'ane ne mɨnetsi'utanaki'eri, kemɨ'ane mɨnetsiheyenɨ'a kaniutanaki'erienita».


\par }{\PP \VS{21}Mɨpaɨ 'utayɨka Ketsutsi kaniuyukahiwerieni yu'iyaritsie, katiniutahekɨata, mɨpaɨ kaniutayɨni:

\par }{\PP —Yurikɨ mɨpaɨ mekanaineni, xewitɨ xeme kaneniyetuamɨkɨ.


\par }{\PP \VS{22}Teyɨ'ɨkitɨwamete mekaniuyuxexeiyakaitɨni me'iyarixietɨ 'atsimekatemaitɨ kemɨ'ane mɨraxatakai.

\VS{23}Xewitɨ tiyɨ'ɨkitɨwame Ketsutsi 'aurie kaniukateitɨni Ketsutsi minaki'eriekai.

\VS{24}Tsimuni Pekuru 'ayumieme kanimawiya, mɨpaɨ katinitahɨawe:

\par }{\PP —Kepai pepɨraxata ketineutahɨawi.


\par }{\PP \VS{25}Mɨkɨ Ketsutsi 'aurie 'ukaitɨ ta'aurie 'aweka mɨpaɨ katinitahɨawe:

\par }{\PP —Ti'aitame, ¿kepaikɨ pɨhɨkɨ?


\par }{\PP \VS{26}Ketsutsi mɨpaɨ katinita'eiya:

\par }{\PP —'Iya kanihɨkɨtɨni paa tarimeyari nemi'ɨitɨani ne'itihawiyame xakɨtsie.

\par }{\PP Hikɨ paa 'utihawiyaka kanenuku'ɨni, Kura 'Itsikariutitanaka Tsimuni nu'aya kaniu'ɨitɨani.

\VS{27}Mɨkɨ paa 'anu'ɨku, 'ana Kauyumarie kaniwiya.

\par }{\PP Ketsutsi mɨpaɨ katinitahɨawe:

\par }{\PP —Kepemɨtiyurieni, xeiya yaketineuyuri.


\par }{\PP \VS{28}Mɨkɨ mana mematekai nixewitɨ 'atsipɨkatimaikai titayari mɨrehɨawekai.

\VS{29}Kura watumini maname mahanakaikɨ, hipatɨ mɨpaɨ mekateniku'eriwakaitɨni Ketsutsi mɨpaɨ rehɨaweme mekani'eriekaitɨni: Tita temɨteuyehɨwa 'ixɨararipa ketinenanaimie, yatɨni tumini mɨwa'ɨitɨanikɨ tixaɨtɨ memɨkatehexeiya meteku'eriwatɨ.

\VS{30}Kura paa 'anu'ɨka kaneyani. Kaniɨyɨwikaitɨniri.


\par }{\SH Hekwamekɨ kemɨtiu'aita
\par }
{\PP \VS{31}Merikɨtsɨ kepauka metɨa, Ketsutsi mɨpaɨ kaniutayɨni:

\par }{\PP —Hikɨrixɨa Yuri Tewi witsi'anetɨ kanayeitɨarieni, Kakaɨyarita witsi'anetɨ kanayeitɨarieni hetsiena tiwiyatɨ.

\VS{32}Xɨka Kakaɨyari witsi'anetɨ 'ayeitɨarieni hetsiena tiwiyatɨ, Kakaɨyarita yɨkɨmana witsi'aneme kaneyeitɨamɨkɨ Yuri Tewi, kwitɨwa witsi'aneme kaneyeitɨamɨkɨ.


\par }{\PP \VS{33}»Neniwema, yapaɨmexɨa xeikɨa xehamatɨa nekaniuyeikamɨkɨ. Xekanenikuwautɨwekuni. Kenemɨtiwakɨhɨawekai huriyutsixi, hakewa nemeyemie xepɨkayɨwawe xemeta'axɨanikɨ ne'utaitɨ, yaxeikɨata nekatinixehahɨaweni xeme hikɨ.


\par }{\PP \VS{34}»Hekwamekɨ nekatinixe'aitɨaka, xekeneyunaki'erieka. Ne kenemɨtixenaki'eriekai hepaɨ, xekeneyunaki'erieka yunaitɨ.

\VS{35}'Ikɨkɨ yunaitɨ mekatenimaikakuni nehetsɨa miemete teyɨ'ɨkitɨwamete xemɨhɨkɨkɨ, xɨka xeyunaki'erieka yunaitɨ».


\par }{\PP \VS{36}Tsimuni Pekuru mɨpaɨ katinitahɨawe:

\par }{\PP —Ti'aitame, ¿hakewa pepeyemie?

\par }{\PP Ketsutsi mɨpaɨ katinita'eiya:

\par }{\PP —Hakewa nemeyemie pepɨkayɨwe pemɨnetsi'anuweiya hikɨ, 'arikeke pepɨnetsi'anuweiya.


\par }{\PP \VS{37}Pekuru mɨpaɨ katinitahɨawe:

\par }{\PP —Ti'aitame, ¿titayari nekatiyɨwe nemɨmatsi'anuweiyakɨ hikɨ? Netukari nepɨyetuani 'ahetsiemieme.


\par }{\PP \VS{38}Ketsutsi mɨpaɨ katinita'eiya:

\par }{\PP —¿'Atukari nehetsiemieme petiyetuani? Yurikɨ mɨpaɨ nekanaineni, wakana 'akuxi katahiwawekaku, 'ekɨ haikakɨa pepɨ'aku'imawani, kename pekanetsimate pe'utaitɨ.




\par }\Chap{14}{\SH Ketsutsi huye ta'ukiyari hetsɨa meutiyune kanihɨkɨtɨni
\par }
{\PP \VerseOne{1}»Yu'iyaritsie xepɨkayumuinani. Kakaɨyari hetsie yuri xeketene'erieka, meta nehetsie yuri xeketene'erieka.

\VS{2}Ne'ukiyari kiekariena waɨkawa kanexuaweni kii, xɨka mɨpaɨ kare'anenike, mɨpaɨ nepɨkatixekɨhɨawenikeyu. Nepɨyemie xehetsiemieme 'aixɨa nemɨreyurienikɨ mana.

\VS{3}Xɨka neheyani, xɨka xehetsiemieme 'aixɨa nereyurieni mana, tawarita nekaninuamɨkɨ, nehetsɨa nekanixe'anuwitɨmɨkɨ, hakewa nemeyeikani xemeta mana xeme'uwanikɨ.

\VS{4}Hakewa nemeyemie xekatenimaikari, huye xetemateta».


\par }{\PP \VS{5}Hikɨ Tumaxi mɨpaɨ katinitahɨawe:

\par }{\PP —Ti'aitame, tame 'atsitepɨkatemate hakewa pemeyemie, ¿ketete'imani huye?


\par }{\PP \VS{6}Ketsutsi mɨpaɨ katinita'eiya:

\par }{\PP —Ne nekanihɨkɨtɨni huye, tita yurikɨ mɨraine netihɨkɨta, tukari netihɨkɨta. Xewitɨ ne'ukiyari hetsɨa pɨka'aye'awe yuxaɨtame, nekɨmana xeikɨa paye'awe.

\VS{7}Xɨka xenetsihetimanike, ne'ukiyarita xepɨmatenikeyu. Hikɨrixɨa xekaneitimani xekanixeiya.


\par }{\PP \VS{8}Peripe mɨpaɨ katinitahɨawe:

\par }{\PP —Ti'aitame, ketaneuxeiyatsitɨa 'a'ukiyari, mɨkɨkɨ tepɨnaki'aka.


\par }{\PP \VS{9}Ketsutsi mɨpaɨ katinitahɨawe:

\par }{\PP —Mɨixa xehamatɨa ne'uyeikakaku pekaneretimaiwe 'akuxi, Peripe 'aku. Kemɨ'ane mɨnetsixeiya, ne'ukiyarita kanixeiyani. ¿Kehepaɨtɨtɨ peputaine: “Ketaneuxeiyatsitɨa 'a'ukiyari” pehaitɨ?

\VS{10}¿Yuri pekati'erie kename ne ne'ukiyaritsie netiwiya, ne'ukiyarita nehetsie mɨtiwiya? Kenemɨtixekuxaxatɨwa, nekɨmana nepɨkatikuxata, ne'ukiyari nehetsie mɨtiwiya, mɨkɨ yakatiniyurieneni.

\VS{11}Yuri xekenetene'eririeka ne'ukiyaritsie nemɨtiwiyakɨ, ne'ukiyarita nehetsie mɨtiwiyakɨ. Mexɨka mɨpaɨ yuri xekate'erieka, yanemɨtiyurienekɨ pɨta yuri xeketene'erieka.

\VS{12}Yurikɨ mɨpaɨ nekanaineni, kemɨ'ane nehetsie yuri mɨti'erie yakatiniyurienemɨkɨ kenemɨtiyuriene ne. Kanena'iwamɨkɨ yatiyurienetɨ, ne ne'ukiyari hetsɨa nemɨyemiekɨ.

\VS{13}Tsepanetɨ ketita xemɨnetetawawirieni nehetsɨa xemiemetetɨtɨ, ne mɨpaɨ nekatiniyuriemɨkɨ, ne'ukiyari witsi'anetɨ mayeitɨarienikɨ yuniwetsie tiwiyatɨ.

\VS{14}Xɨkari tixaɨtɨ xenete'utawawirieni nehetsɨa xemiemetetɨtɨ, ne mɨpaɨ nekatiniyuriemɨkɨ.


\par }{\SH 'Iyari Mɨtiyupata kemɨtiwaranɨ'airienikekai
\par }
{\PP \VS{15}»Xɨka xenetsinaki'erieka, yaxeketenekahuni kenemɨti'aita.

\VS{16}Neta nepitawawirieni ne'ukiyari, mɨkɨ xeime kanixeyetuiriemɨkɨ Tiyuparewiwame xehamatɨa muyeikanikɨ yuheyemekɨ.

\VS{17}'Iyari yuri maine nekanixatani, kwiepa memɨtama mepɨkayɨwawe memitanaki'erieni memɨka'ixeiyawawekɨ memɨka'imatekɨ. Xemeri xekanimaikatɨtɨ, xehetsie kaniyuhayewani, xehetsie katiniwiyani.

\VS{18}Ne nepɨkaxeku'eirieni nepɨkaxenutuita, xehetsɨa nekaninuamɨkɨ.

\VS{19}Yapaɨmexɨa 'anukayayu kwiepa memɨtama tawariri mepɨkanetsixeiya, xeme pɨta xepɨnetsixeiya. Ne nemayenierekɨ, xemerita xekanayenenierekakuni.

\VS{20}'Iya tukari 'aye'ayu, mɨpaɨ xekatenimaikakuni ne ne'ukiyaritsie nemɨtiwiyakɨ, xemeta nehetsie xemɨtewiyakɨ, neta xehetsie nemɨtiwiyakɨ.

\VS{21}Kemɨ'ane tita nemɨti'aita mumate, meta yamɨtikamie, mɨkɨ kanihɨkɨtɨni kemɨ'ane mɨnetsinaki'erie. Kemɨ'ane mɨnetsinaki'erie, ne'ukiyarita kaninaki'eriekamɨkɨ. Neta nepinaki'erieka, nematsiɨkɨme nepaneyeitɨani hetsiena».


\par }{\PP \VS{22}Xewitɨ Kura (mɨka'itsikariutitanakatɨkai) mɨpaɨ katinitahɨawe:

\par }{\PP —¿Ti'aitame, titayari pematsiɨkɨtɨ pere'ayeitɨani tame tahetsɨa, kwiepa memɨtama wahɨxieta hawaikɨ?


\par }{\PP \VS{23}Ketsutsi mɨpaɨ katinita'eiya:

\par }{\PP —Xɨka tewi netsinaki'erieka, neniukitsie yakatinikamiemɨkɨ, ne'ukiyari mɨkɨ kaninaki'eriekamɨkɨta, hetsɨana tekani'axekuni, hetsɨana tekanitakikuni.

\VS{24}Kemɨ'ane mɨkanetsinaki'erie, neniukitsie yapɨkatikamie. 'Ikɨ niuki xemɨ'enie, nehetsɨa pɨkamieme. Ne'ukiyari mɨnetsiheyenɨ'a hetsɨa kanimiemetɨni pɨta.


\par }{\PP \VS{25}»'Ikɨ nekatinixe'utaxatɨani xehetsɨa ne'uyeikatɨ.

\VS{26}Tiyuparewiwame xehamatɨa muyeikani, 'Iyari Mɨtiyupata ne'ukiyari menɨ'ani nehetsɨa miemetɨme, mɨkɨ tinaime katinixeta'ɨkitɨamɨkɨ. Katinixehaye'eritɨamɨkɨ naime kenemɨtixekuxaxatɨwakai ne.

\VS{27}Mɨpaɨ nepɨtixe'uhayewi, yu'iyaritsie xemɨka'uximatɨariekakɨ, nehepaɨ yu'iyaritsie xemɨka'uximatɨariekakɨ nepɨxepitɨa. Kwiepa memɨtama kememɨteyupitɨwa mɨpaɨ nepɨkatixepitɨa, xe'iyari pɨkayumuinaneni, meta pɨkamamaka.


\par }{\PP \VS{28}»Xekaneniu'enieni mɨpaɨ nexerahɨaweme: “Nekaniyemieni, peru xehetsɨata nekanayenemɨkɨ kenemɨtixe'utahɨawixɨ”. Xɨka xenetsinaki'erieka, xekaniyutemamawiekakuni ne'ukiyari hetsɨa nemɨyemiekɨ. Ne'ukiyari yemekɨ kanimariweni, ne hepaɨna nekamariwekaku.

\VS{29}Hikɨ yanepɨtixe'utahɨawixɨ yakatiyɨwekaku 'akuxi, yuri xemɨteta'erienikɨ kepauka mɨpaɨ mɨtiyɨnitsie.

\VS{30}Hikɨ xehamatɨa waɨkawa nepɨkatikuxataniri. Kemɨ'ane mɨtiwa'aitɨa kwiepa memɨtama 'ukanamieni. Tixaɨtɨ pɨkarexeiya nehetsie timieme,

\VS{31}matsi kwiepa memɨtama memɨtehetimanikɨ ne'ukiyari nemɨnaki'erie, ne'ukiyari kemɨnetiu'aitɨa, mɨpaɨ nekatiniyurieneni.

\par }{\PP »Xekenanuku'uti, kɨmɨ tepɨyehuri.




\par }\Chap{15}{\SH Ketsutsi tita yurikɨ mɨtinanayari mɨhɨkɨ
\par }
{\PP \VerseOne{1}»Ne nana nekanihɨkɨtɨni, tita yurikɨ mɨtinanayari, ne'ukiyari katini'ɨwiyametɨni.

\VS{2}Yunaitɨ nana mamateya nehetsie memɨtewiya xɨka meka'utixuxuawereni, kaniwaranuyexɨrimɨkɨ. Yunaitɨ memutixuxuawere, kaniwati'itimɨkɨ matsi waɨkawa memɨkaxuawerekɨ.

\VS{3}Hikɨri xeme xekaniu'itiyani neniukikɨ nemɨtixekuxaxatɨwakaikɨ.

\VS{4}Nehetsie xetewiyatɨ xekeneyuhayewani, neta xehetsie netiwiyatɨ nepuyuhayewa. Mamateya pɨkayɨwe yɨkɨmana mɨtixuawere xɨka nanayaritsie tiwiyatɨ kayuhayewani. Yaxeikɨa xemerita xepɨkayɨwawe xemɨtixuawere xɨka nehetsie xetewiyatɨ xekayuhayewani.


\par }{\PP \VS{5}»Ne nanayari nekanihɨkɨtɨni, xeme mamateya xetehɨkɨ. Kemɨ'ane nehetsie tiwiyatɨ mɨyuhayewa, neta hetsiena netiwiyakaku, mɨkɨ waɨkawa kanitixuawerimɨkɨ, nehetsie xekatewiyatɨ 'atsixepɨkateyɨwawe xeme.

\VS{6}Xɨka tewi nehetsie tiwiyatɨ kayuhayewa, nana mamayari hepaɨ kananuyehɨiyamɨkɨ, kanitawamɨkɨ. Kuxeɨriyame taipa kaneuxɨriyamɨkɨ, kanititaiyariemɨkɨ.

\VS{7}Xɨka nehetsie xetewiyatɨ xeyuhayewa, xɨkari tita nemɨtikuxata xehetsie tiwiyatɨ yuhayewa, tita mɨtixenake xeketeneuta'iwau, mɨpaɨ katiniyɨmɨkɨ xehetsiemieme.

\VS{8}Ne'ukiyari witsi'anetɨ kanayeitɨariwani kepauka waɨkawa xemutixuxuawere, kepauka nehetsɨa miemete teyɨ'ɨkitɨwamete xemakɨka.


\par }{\PP \VS{9}»Ne'ukiyari mɨnetinaki'eriekai hepaɨ, mɨpaɨta nekatinixenaki'eriekaitɨni. Xekeneyuhayewa nehetsie xetewiyatɨ, ne nexenaki'eriekaku.

\VS{10}Xɨka yaxetekahuni kenemɨti'aita, xekaniyuhayewakuni nehetsie xetewiyatɨ, nexenaki'eriekaku ne, ne'ukiyari 'aitsikayatsie yanemɨtikamie hepaɨ, meta naki'eriyaya hetsie netiwiyatɨ.

\VS{11}'Ipaɨ nekatinixekuxaxatɨwakaitɨni netemawierika xehetsie mɨyuhayewanikɨ, xetemawierika maye'atɨarienikɨ.

\VS{12}'Ipaɨ nekatini'aitani, xekeneyunaki'erieka kenemɨtixenaki'eriekai ne.

\VS{13}Tewi kemɨkatiyukanaki'erie hepaɨ, waɨkawa matsi pɨtiyukanaki'erie yutukari yetuatɨ mɨkɨ mɨwanaki'erie wahetsiemieme.

\VS{14}Xeme nenaki'erima xekanihɨkɨtɨni xɨka yaxetekahuni kenemɨtixe'aitɨa.

\VS{15}Te'uximayatameteri nepɨkatixe'uterɨwa. Ti'uximayatame 'atsipɨkatimate kemɨtiyuriene kutsiyarieya. Ne matsi nenaki'erima nepɨtixe'uterɨwa, naime ketita nemɨtiu'eni ne'ukiyari hetsɨa nepɨtixe'uta'ɨkitɨa.

\VS{16}Xeme xepɨkanetsi'anayexei. Nepɨta nekanixe'anayexeiya. Nepɨxe'uhɨritɨa xemɨyehukɨ, xemutixuxuawerenikɨ, xehetsɨa mieme 'ikwaxi yuheyemekɨ mɨyuhayewanikɨ, tsepanetɨ ketita xemɨte'itawawirieni ne'ukiyari nehetsɨa xemiemetetɨtɨ katinixepitɨamɨkɨ.

\VS{17}'Ipaɨ nekatinixe'aitɨaka: xekeneyunaki'erieka yunaitɨ.


\par }{\SH Kwiepa memɨtama kememɨtexe'uxiwe'erieka
\par }
{\PP \VS{18}»Xɨka kwiepa memɨtama mexe'uxiwe'erieka, yaxeketenemaika, memɨnetsi'uta'uxikɨ ne meri.

\VS{19}Xɨka kwiepa xemiemetetɨnike xeme, kwiepa memɨtama mekanixenaki'eriekakeyu yuteɨterima wahepaɨ. Xemeri kwiepa xepɨkamiemete, ne matsi nekanixe'anayexeiya kwiepa memɨtama watsata. 'Ayumieme kwiepa memɨtama mekanixe'uxiwe'erieka.

\VS{20}Neniuki xekena'eriwani kenemɨtixe'utahɨawixɨ: “Nixewitɨ waɨriyarika ti'uximayatame pɨkamariwe keyuri kutsiyarieya”. Kememɨnete'ayeweweiyakai ne, xemeta mekanixetaweiyakuni. Xɨka neniuki me'u'enieni yametekakɨne, yaxeikɨa xeniuki mepɨ'enieni yamepɨtekakɨne.

\VS{21}Matsi mɨpaɨ naimekɨ katiniyɨmɨkɨ xehetsiemieme nehetsɨa xemɨmiemetekɨ, memɨka'imatekɨ kemɨ'ane mɨnetsiheyenɨ'a.

\VS{22}Xɨka nekanuanike, xɨka nekawarutaxatɨanike, tita 'axamɨti'ane mepɨkatehexeiyanikeyu. Hikɨri tixaɨtɨ mepɨkatehexeiya memiti'awietakɨ tita 'axamemɨteyurie.

\VS{23}Kemɨ'ane ne'ukiyari mɨ'uxiwe'erie, netari kaneni'uxiwe'erieka.

\VS{24}Watsata xɨka yanekatiuyurienike xewitɨ kemɨkatiyuriwe hepaɨ, mɨkɨ tita 'axamɨti'ane mepɨkatehexeiyanikeyu. Hikɨri mekaniuneniere, mekatani'uxiwe'erieka ne meta ne'ukiyari.

\VS{25}Matsi niuki kanaye'atɨarieni 'inɨari niukiyaritsie mɨpaɨ mɨre'uxa: “Tsepa 'atsinemɨkatiuyuri, mekaneni'uxiwe'eriekaitɨni”.


\par }{\PP \VS{26}»Kepauka munuani Tiyuparewiwame xehamatɨa muyeikanikɨ nemɨxehanɨ'airieni ne'ukiyari hetsɨa mieme, 'Iyari yuri maine ne'ukiyaritsɨa mayeneika kepauka munuani, mɨkɨ nehepaɨtsita katinitahekɨatamɨkɨ.

\VS{27}Xemetari xekatenitahekɨatakuni nehamatɨa xemu'uwakɨ matɨari paitɨ.




\par }\Chap{16}{\PP \VerseOne{1}»'Ipaɨ nepɨtixekuxaxatɨwakai xemɨkatiketamɨrekɨ.

\VS{2}Mɨkɨ mepɨkaxepitɨani tukita, metatsiere tukari kanaye'amɨkɨ kepauka yunaitɨ memɨxekwini Kakaɨyari me'ayexeiyakame mepɨyu'erieka.

\VS{3}Mɨpaɨ mekateniyurikuni memɨka'imatekɨ ne'ukiyari, meta memɨkanetsimatekɨ ne.

\VS{4}Matsi 'ipaɨ nekatinixekuxaxatɨwakaitɨni, xeme'eriwanikɨ neniuki kepauka maye'ani tukariyari, mɨpaɨ nemɨtixe'utahɨawixɨ xeha'eriwatɨ. Matɨari paitɨ 'ipaɨ nepɨkatixe'utahɨawixɨ xehamatɨa nemuyeikakaikɨ.


\par }{\SH 'Iyari Mɨtiyupata kemɨtiyurieneni
\par }
{\PP \VS{5}»Hikɨri nekaniyemieni kemɨ'ane mɨnetsiheyenɨ'a hetsɨa, xewitɨ xeme pɨkanetsita'iwawiyawe: “¿Hakewa pepeyemie?” 'utaitɨ.

\VS{6}Mɨpaɨ nemɨtixekuxaxatɨwakaikɨ xe'iyari kanihɨpɨneni hiwerikakɨ.

\VS{7}Ne nepɨtixekuxaxatɨwa tita yuri mɨraine, matsi 'aixɨa kaniyɨmɨkɨ xehetsiemieme nemɨyemiekɨ, mexɨka nekaheyani, Tiyuparewiwame xehamatɨa muyeikani pɨkanuani xehetsɨa, matsitsɨ xɨka neheyani, nekanixehanɨ'airiemɨkɨ.

\VS{8}'Iya nuame kaniwatatiemɨkɨ kwiepa memɨtama tita 'axamemɨteyurie hepaɨtsita, tita mɨtiheitserie hepaɨtsita, titakɨ mɨranutahɨiyani hepaɨtsita.

\VS{9}Tita 'axamemɨteyurie hepaɨtsita pɨwatatieni yuri memɨkate'eriekɨ nehetsie.

\VS{10}Tita mɨtiheitserie hepaɨtsita kaniwatatiemɨkɨta ne'ukiyari hetsɨa nemɨyemiekɨ, tawariri xekanetsixeiyakaku.

\VS{11}Titakɨ mɨranutahɨiyani hepaɨtsita tiwatatienita, kwiepa memɨtama tiwa'aitɨwame kemɨranutahɨiyakɨ.


\par }{\PP \VS{12}»Waɨkawa 'akuxi nekaneixeiyani nemɨtixetaxatɨanikɨ, peru xeme xepɨkayɨwawe 'akuxi xemi'enieni hikɨ.

\VS{13}Kepauka munuani 'Iyari yuri maine, mɨkɨ kanixehekɨatɨamɨkɨ xemeitimanikɨ naitɨ yuri maine. Yɨkɨmana pɨkatikuxatani, tita mɨti'enie katinitaxatamɨkɨ, tita 'umɨramie katinixetaxatɨamɨkɨ.

\VS{14}Mɨkɨ witsine'aneme kanenayeitɨamɨkɨ. Tita nehetsɨa mɨtimieme katinanupimɨkɨ katinixetaxatɨamɨkɨ.

\VS{15}Ketipaɨmeme mɨrexeiya ne'ukiyari, naitɨ katininepiinitɨni. 'Ayumieme neputayɨ, tita nehetsɨa mɨtimieme katinanupimɨkɨ katinixetaxatɨamɨkɨ.


\par }{\PP \VS{16}»Yapaɨmexɨa 'anukayayu xepɨkanetsixeiya, tawarita yapaɨmexɨa 'anukayayu xekanenixeiyakuni».


\par }{\SH Xeyutihiwerieme matsi kexemɨteyutemamawieka
\par }
{\PP \VS{17}'Ayumieme teyɨ'ɨkitɨwamete hipatɨ mɨpaɨ mekateniyɨkɨhɨawekaitɨni:

\par }{\PP «¿Titayari yatatikɨhɨawe, “yapaɨmexɨa 'anukayayu xepɨkanetsixeiya”, tawarita “yapaɨmexɨa 'anukayayu xepɨnetsixeiya” mutaine, meta “ne'ukiyari hetsɨa nepɨyemie”?

\VS{18}Meta mete'utiyuanekai, «¿Tita 'ikɨ tixata “yapaɨmexɨa” maine? 'Atsitepɨkatemate ketɨtɨ mutaine».


\par }{\PP \VS{19}Ketsutsi mɨpaɨ katinetimani memi'iwawiyakukaikɨ, 'ayumieme mɨpaɨ katiniwarutahɨawe:

\par }{\PP —¿'Ikɨkɨ niuki xetexɨatɨa, mɨya nemutayɨkɨ: “Yapaɨmexɨa 'anukayayu xepɨkanetsixeiya”, tawarita “yapaɨmexɨa 'anukayayu xepɨnetsixeiya” nemainekaikɨ?

\VS{20}Yurikɨ mɨpaɨ nekanaineni, xekaniutitsuanakuni xekaniyuhiweriekakuni. Kwiepa memɨtama pɨta mekaniyutemamawiekakuni. Xeme xekaniyuhiweriekakuni, peru xeyutihiwerieme matsi xeyutemamawietɨ xekanakɨnikuni.

\VS{21}'Uka tiniwerɨmetɨ kaniyuhiweriekamɨkɨ tukarieya maye'akɨ, peru nunutsi tinuiwayu 'uximatɨarika pɨkaha'eriwa mɨyutemawiekɨ tewi mutinuiwitɨakɨ kwiepa.

\VS{22}'Ayumieme xemeta hiwerika xekanexeiyani hikɨ: tawarita nekanixexeiyamɨkɨ, 'ana xe'iyari kaniyutemamawiekamɨkɨ, xewitɨ pɨkaxenawairieni xetemawierika.

\VS{23}'Iya tukaritsie tixaɨtɨkɨri xepɨkaneteku'iwawiyani. Yurikɨ mɨpaɨ nekanaineni, tsepa kemɨtitita xemɨte'itawawirieni ne'ukiyari nehetsɨa xemiemetetɨtɨ, yakatinixepitɨamɨkɨ.

\VS{24}Hikɨke tixaɨtɨ xepɨkate'itawawiriewawe nehetsɨa xemiemetetɨtɨ. Xekeneutawawiriri, xekanitanaki'erikuni xetemawierika maye'anikɨ.


\par }{\PP \VS{25}»'Ikɨ ha'awiekamekɨ nekatinixe'utaxatɨakaitɨni, peru tukari kanaye'amɨkɨ kepauka nemɨkatixetaxatɨani ha'awiekamekɨ, matsi heitseriemekɨ nekatinixetaxatɨamɨkɨ ne'ukiyari hepaɨtsita.

\VS{26}'Iya tukaritsie xekanitawawiriekuni nehetsɨa xemiemetetɨtɨ. Ne mɨpaɨ nepɨkahaine kename xehetsiemieme ne'itawawirieni ne'ukiyari.

\VS{27}Ne'ukiyaritɨtɨ kanixenaki'erieka, xeme xemɨnetsinaki'eriekaikɨ, yuri xemɨte'uta'erikɨ kename Kakaɨyari hetsɨa neheyetɨa.

\VS{28}Ne ne'ukiyari hetsɨa nemiemetɨtɨ nekaneyeyani, kwiepa nekaninuani, hikɨrita kwie nekaniku'eirimɨkɨ, ne'ukiyari hetsɨa nekaniyemieni».


\par }{\PP \VS{29}Teyɨ'ɨkitɨwamete mɨpaɨ mekaniutiyuani:

\par }{\PP —Kamɨ hikɨrixɨa heitseriemekɨ pekatinaxaxatani, ha'awiekamekɨ pepɨkatikuxata.

\VS{30}Hikɨ mɨpaɨ tepɨtemate naime pemɨtimate, tixaɨtɨ pɨkareuyewetse xewitɨ mɨmatsiku'iwawiyanikɨ. 'Ayumieme mɨpaɨ yuri tekateni'erieka Kakaɨyari hetsɨa pemeyetɨakɨ.


\par }{\PP \VS{31}Ketsutsi mɨpaɨ katiniwaruta'eiya:

\par }{\PP —¿Yuri xete'erie hikɨ 'aku?

\VS{32}Neuxei tukari kanaye'amɨkɨ, kanaye'aniri, kepauka xemɨtaxɨriyaxɨani yuxexuitɨ yukie. Xepɨnetsiku'eirieni nexaɨtame. Matsi nexaɨtame nepɨka'uyeika, ne'ukiyari nehamatɨa puyeika.

\VS{33}'Ipaɨ nekatinixekuxaxatɨwakaitɨni yu'iyaritsie xemɨka'uximatɨariekakɨ nehetsie xetewiyatɨ. Kwiepa 'uximatɨarika xekanexeiyakakuni, yu'iyari xekeneukayetsa matsi, ne nekane'iwa tita kwiepa mɨtimieme.




\par }\Chap{17}{\SH Ketsutsi kemɨtiyutanenewi yuhetsiemieme
\par }
{\PP \VerseOne{1}Merikɨtsɨ mɨpaɨ katinikuxatakaitɨni Ketsutsi, yuheima heutiniereka mɨpaɨ kaniutayɨni:

\par }{\PM «Ne'ukiyari, tukariri kanaye'ani. Witsi'aneme kenayeitɨa 'aniwe, mɨkɨta 'aniwe witsipe'aneme mɨmatsi'ayeitɨanikɨ,

\VS{2}heitserie pemipitɨa hepaɨ yunaime teɨteri wahepaɨtsita, mɨkɨ tukari mɨkaxɨwe mɨwapitɨakakɨ yunaime pemiyetuirie 'ekɨ.

\VS{3}'Ikɨ tukari mɨkaxɨwe kanihɨkɨtɨni, memɨmatsimaikakɨ 'ekɨ pe'axewitɨ yuri pemɨkakaɨyari, memɨnetsimaikakɨ neta Ketsutsi Kɨritsitu pemɨnetsiheyenɨ'a.

\VS{4}Ne kwiepa witsipe'aneme nekamenayeitɨani. Kepemɨnetiuhɨritɨa yanemɨtiyurienenikɨ, nekatinaye'atɨaniri.

\VS{5}Hikɨri ne'ukiyari, 'ahetsɨa witsine'aneme kenenayeitɨa, witsinemɨ'anekai hepaɨ kwie kaxuawekaku 'akuxi.


\par }{\SH Ketsutsi kemɨtiyutanenewi teyɨ'ɨkitɨwamete wahetsiemieme
\par }
{\PM \VS{6}»Ne nepɨmatsi'utahekɨataxɨ 'ekɨ kepemɨ'ane mɨkɨ teɨteri wahɨxie, kwiepa memɨtama watsata miemete pemɨnetsiyetuiri wahɨxie, mepɨ'ateɨterimatɨkai, pepɨnetsiyetuiri mɨkɨ, 'aniukitsie yamekatenikahuni.

\VS{7}Hikɨrixɨa mɨpaɨ mekatenetimani kename 'ahetsɨa timieme, tinaime pemɨnetiyetuiri.

\VS{8}Niuki pemɨnetsiyetuiri nekaniwayetuirieni, mɨkɨrita mekanitanaki'erieni. Mɨpaɨ mekatenetimani, yurikɨ 'ahetsɨa nemeyetɨakɨ. Yuri mekateniuta'erieni kename penetsiheyenɨ'a.

\VS{9}Wahetsiemieme nepɨmatsiwawirie. Kwiepa memɨtama wahetsiemieme nepɨkamatsiwawirie, mɨkɨ pemɨnetsiyetuiri wahetsiemieme pɨta nepɨmatsiwawirie, 'ateɨterima memɨhɨkɨkɨ.

\VS{10}Naitɨ nepiini 'apiini katinihɨkɨtɨni, 'apiini nepiini tihɨkɨta. Wahetsie netiwiyatɨ witsine'anetɨ nekanayeitɨariwani.

\VS{11}'Ari kwiepa nepɨka'uyeika, 'ikɨ matsi kwiepa mekaniu'uwani, ne 'ahetsɨa nekaniyemieni.

\par }{\PM »Ne'ukiyari pemɨpatsie, keniwa'ɨwiyani mɨkɨ pemɨnetsiyetuiri 'ahetsɨa memɨmiemetekɨ, memɨyutaxewirekɨ ketemɨtetaxewi tame.

\VS{12}Mexi wahamatɨa ne'uyeikakai nekaniwa'ɨwiyakaitɨni mɨkɨ pemɨnetsiyetuiri 'ahetsɨa memɨmiemetetɨkaikɨ. Nekaniwakweriekaitɨni, xewitɨ mɨkɨ pɨka'uta'unarie, 'iya xeikɨa 'unarikakɨ mɨ'ayumiemetɨkai kaniuta'unarieni 'utɨarika maye'anikɨ.


\par }{\PM \VS{13}»Hikɨ 'ahetsɨa nekaniyemieni, 'ipaɨ nekatinikuxatani kwiepa, yuhetsie netemawierika memexeiyanikɨ 'aye'arɨkame.

\VS{14}Ne 'aniuki nekaniwayetuirieni, kwiepa memɨtama mekaniwaruti'uxiwe'erietɨkɨne kwiepa memɨkamiemetekɨ, ne kwiepa nemɨkamieme hepaɨ.

\VS{15}Nepɨkamatsiwawirie pemɨwaranuwitɨnikɨ kwiepa memɨka'u'uwanikɨ, matsi nepɨmatsiwawirie pemɨwa'ɨwiyanikɨ tita 'axamɨti'ane hepaɨtsita.

\VS{16}Kwiepa mepɨkamiemete ne kwiepa nemɨkamieme hepaɨ.

\VS{17}Tita yuri mɨrainekɨ keniwapatani 'ahetsiemieme, 'aniuki kanihɨkɨtɨni tita yuri mɨraine.

\VS{18}Kwiepa pemɨnetsiheyenɨ'a hepaɨ, neta nepɨwareutanɨ'axɨa kwiepa.

\VS{19}Wahetsiemieme nepatsietɨ nepɨyɨane, mɨkɨrita 'ahetsiemieme memɨpatsienikɨ tita yuri mɨrainetsie metewiyatɨ.


\par }{\SH Ketsutsi kemɨtiyutanenewi yunaime yuri memɨte'erie wahetsiemieme
\par }
{\PM \VS{20}»'Ikɨ xeikɨa wahetsiemieme nepɨkamatsiwawirie. Matsi mɨkɨ nehetsie yuri memɨteta'erieni waniukikɨ, mɨkɨ wahetsiemieme nepɨmatsiwawirieta,

\VS{21}yunaitɨ memɨyuxewinikɨ, ne'ukiyari 'aku, 'ekɨ nehetsie pemɨtiwiya hepaɨ, neta 'ahetsie nemɨtiwiya hepaɨ, mɨkɨrita tahetsie memɨtewiyanikɨ, kwiepa memɨtama yuri memɨteta'erienikɨ kename 'ekɨ penetsiheyenɨ'a.

\VS{22}Witsine'aneme pemɨnetsi'ayeitɨa hepaɨ, neta mɨpaɨ me'aneneme nekaniwarayeitɨani memɨyuxewinikɨ tame temɨtetaxewi hepaɨ,

\VS{23}ne wahetsie netiwiyakaku, 'ekɨta nehetsie petiwiyakaku, me'aye'atɨ memɨyutaxewirekɨ, kwiepa memɨtama memɨtemaikakɨ kename penetsiheyenɨ'a, kename mɨpaɨ petiwarutanaki'eri ne pemɨnetiutanaki'eri hepaɨ.


\par }{\PM \VS{24}»Ne'ukiyari, keyupaɨmeme pemɨnetsiyetuiri, mɨpaɨ pɨnetinake, hakewa nemeyeikani, mɨkɨta nehamatɨa meme'uwanikɨ, memɨnetsixeiyakɨ witsine'aneme kepemɨnerayeitɨa. Karikɨ 'ekɨ pekaneninaki'eriekaitɨni kwie 'akuxi kanewekaku.


\par }{\PM \VS{25}»Ne'ukiyari yapemɨtiyuriene kemɨtiheitserie, tsepa kwiepa memɨtama memɨkamatsihetimaiwawe, ne hɨrixɨa nepɨmatsimate. 'Ikɨ mɨpaɨ mekatenetimani kename penetsiheyenɨ'a.

\VS{26}Ne nekaniwarutahekɨatɨani memɨmatsimaikakɨ 'ekɨ kepemɨ'ane, yaxeikɨa nekatiniwatahekɨatɨamɨkɨ, pemɨ'ahayewakɨ 'ekɨ pewanaki'erietɨ kepemɨnetinaki'eriekai ne, neta wahetsie nemɨtiwiyanikɨ».




\par }\Chap{18}{\SH Ketsutsi kememɨte'uwi
\par }
{\R (Wa 18:3-11 – Mat 26:47-56, Mar 14:43-50, Ruk 22:47-53)

\par }{\PP \VerseOne{1}Mɨpaɨ 'utayɨka kaneyani Ketsutsi teyɨ'ɨkitɨwamete wahamatɨa, Kiruni 'akiyaritsie mekaniukɨne haraweri muyemakaitsie paitɨ, mana kaneutahani teyɨ'ɨkitɨwamete wahamatɨa.


\par }{\PP \VS{2}Kura miyetuanikekai muwa kanemariekaitɨni, mɨixa Ketsutsi teyɨ'ɨkitɨwamete wahamatɨa muwa memɨyukuxexeɨriwakaikɨ.

\VS{3}Kura kuyaxi warawitɨtɨ, tukita tehɨwemete mawari wewiwamete tewa'aitɨwamete wahetsɨa miemete meta paritseutsixi wahetsɨa miemete warawitɨtɨ, mana kaninuani 'utsikɨ me'ukɨxetɨ, meta tekɨxiteta watitataweme me'utɨkɨtɨ meta kutsirate mete'u'ɨtɨ.


\par }{\PP \VS{4}Ketsutsi naime timaitɨ kemɨtiwiyarienikekai, wahepa kaneyani. Mɨpaɨ katiniwarutahɨawe:

\par }{\PP —¿Kepaikɨ xepɨtehakuwautɨwe?


\par }{\PP \VS{5}Mɨkɨ mɨpaɨ mekatenita'eiya:

\par }{\PP —Ketsutsi natsaretitanaka.

\par }{\PP Mɨkɨ mɨpaɨ katiniwarutahɨawe:

\par }{\PP —Netsɨ nepɨhɨkɨ.

\par }{\PP Kura miyetuanikekai mana kaniuwekaitɨni wahamatɨa.

\VS{6}Hikɨ «ne nepɨhɨkɨ» tiwarutahɨaweku yukutama mekaniyekɨne, mekanatixɨrieni kwiepa.


\par }{\PP \VS{7}'Ayumieme tawarita Ketsutsi mɨpaɨ katiniwaruta'iwawiya:

\par }{\PP —¿Kepaikɨ xepɨtehakuwautɨwe?

\par }{\PP Mɨkɨ tawarita mɨpaɨ mekaniutiyuani:

\par }{\PP —Ketsutsi natsaretitanaka.


\par }{\PP \VS{8}Ketsutsi mɨpaɨ katiniwaruta'eiya:

\par }{\PP —Yanepɨtixehahɨawe, ne nepɨhɨkɨ. Xɨkari xenetsikuwautɨweni ne, xekeniwaruhayewa 'ikɨ memɨyehukɨ.


\par }{\PP \VS{9}Maye'anikɨ niukieya kemainekai: «Mɨkɨ pemɨnetsiyetuiri nixeime nepɨkaheuyehɨa».


\par }{\PP \VS{10}Hikɨ Tsimuni Pekuru 'ixipara watihanaka, mawari wewiwamete tiwa'aitɨwame ti'uximayatameya katiniukwinitɨani, tserietana mieme nakaya kanawiteni. (Ti'uximayatame Maruku katinitewakaitɨni).


\par }{\PP \VS{11}Hikɨ Ketsutsi mɨpaɨ Pekuru katiniutahɨawe:

\par }{\PP —'A'ixipara keneuka'uta huyeritana. ¿Kamɨtsɨ ne nekarenu'ieni tekɨxita mieme ne'ukiyari mɨnetsi'itɨani yanemɨranayeyanikɨ?


\par }{\SH Mawari wewiwamete tiwa'aitɨwame hetsɨa kemɨti'atɨarie Ketsutsi
\par }
{\R (Wa 18:12-13 – Mat 26:57)

\par }{\PP \VS{12}Hikɨ kuyaxi meta kuyaxi tiwa'aitɨwame meta huriyutsixi watukita tehɨwemete Ketsutsi mekaniuwiya. Mekanihɨani,

\VS{13}'Anatsi hetsɨa meri mekani'atɨani, mɨkɨ Kaipatsi munieya kanihɨkɨtɨkaitɨni, Kaipatsi mawari wewiwamete tiwa'aitɨwame kanihɨkɨtɨkaitɨni mɨkɨ wiyaritsie.

\VS{14}Kaipatsi kanihɨkɨtɨkaitɨni kemɨ'ane mɨwaruti'imaiyaxɨ huriyutsixi matsi 'aixɨa mɨyɨnikɨ xewitɨ tewi mɨmɨnikɨ teɨteri wahetsiemieme, 'utaitɨ.


\par }{\SH Pekuru kemɨtiyuku'imawakai kename Ketsutsi kamatekai
\par }
{\R (Wa 18:16-18 – Mat 26:69-70, Mar 14:66-68, Ruk 22:55-57)

\par }{\PP \VS{15}Merikɨtsɨ Tsimuni Pekuru Ketsutsi kaniuweiyakaitɨni, xewitɨta tiyɨ'ɨkitɨwame tiweiyakai, mawari wewiwamete tiwa'aitɨwame mɨkɨ tiyɨ'ɨkitɨwame kanimatekaitɨni, Ketsutsi hamatɨa kaneutahani mawari wewiwamete tiwa'aitɨwame kurarutana paitɨ.

\VS{16}Matsi Pekuru mana kaniutiwekaitɨni takwa kitenie 'aurie. Hikɨ mɨkɨ tiyɨ'ɨkitɨwame mawari wewiwamete tiwa'aitɨwame mimatekai mana kaneyani, kitenie tihɨweme kaniutahɨawe, hikɨ kuraruta paitɨ Pekuru kani'atɨani.

\VS{17}'Ɨimari kitenie mɨtihɨwemetɨkai mɨpaɨ Pekuru katiniutahɨawe:

\par }{\PP —¿'Ekɨta 'ikɨ tewi teyɨ'ɨkitɨwametemama wahetsɨa mieme pekatihɨkɨ?

\par }{\PP Pekuru mɨpaɨ kaniutayɨni:

\par }{\PP —Ne nepɨkahɨkɨ.


\par }{\PP \VS{18}Hikɨ te'uximayatamete tukita tehɨwemete wahamatɨa mana mekaniuti'ukaitɨni mekɨɨxetɨ me'atinaika, muhaɨtɨkaikɨ. Pekuru wahamatɨata kaniutiwekaitɨni kɨɨxetɨ.


\par }{\SH 'Anatsi Ketsutsi kemɨtiuta'iwawiyaxɨ
\par }
{\R (Wa 18:19-24 – Mat 26:59-68, Mar 14:55-65, Ruk 22:63-71)

\par }{\PP \VS{19}Merikɨtsɨ mawari wewiwamete tiwa'aitɨwame Ketsutsi kaniuta'iwawiya teyɨ'ɨkitɨwametemama wahepaɨtsita, tita mɨti'ɨkitakai hepaɨtsita.


\par }{\PP \VS{20}Ketsutsi mɨpaɨ katinita'eiya:

\par }{\PP —Ne teɨteri wahɨxie nekatinikuxatakaitɨni kwiepa, ne neheyemekɨ nekatini'ɨkitakaitɨni tukiteta, tuki 'amɨpatata, hakewa yunaitɨ huriyutsixi memɨyutixexeɨriwa. Ne tixaɨtɨ nepɨkatikuxatakai 'awie.

\VS{21}¿Ketitayari penetiku'iwawiya ne? Keniwaruta'iwawiya mɨkɨ memɨnetsi'eniekai pɨta tsiparatsɨ kenemɨtiwakuxaxatɨwakai. Mɨkɨ mekatenimaika kenemutayɨ.


\par }{\PP \VS{22}Mɨpaɨ 'utayɨku, xewitɨ tukita tihɨweme mana mutiwekai Ketsutsi 'aurita kaneukuwani mɨpaɨ 'utaitɨ:

\par }{\PP —¿Mɨpaɨ petiku'eiya mawari wewiwamete tiwa'aitɨwame?


\par }{\PP \VS{23}Ketsutsi mɨpaɨ katinita'eiya:

\par }{\PP —Xɨkatsɨ 'axane'utayɨni, ketineutahekɨata ketitakɨ 'axanemɨtiutayɨ. Mexɨka 'aixɨa ne'utaineni, ¿ketitayari penetikuwaya?


\par }{\PP \VS{24}Hikɨ 'Anatsi kaneinɨ'ani hɨakame Kaipatsi hetsɨa mawari wewiwamete tiwa'aitɨwame hetsɨa.


\par }{\SH Pekuru tawarita kemɨtiyuku'imawakai kename Ketsutsi kamate
\par }
{\R (Wa 18:25-27 – Mat 26:71-75, Mar 14:69-72, Ruk 22:58-62)

\par }{\PP \VS{25}Merikɨtsɨ Tsimuni Pekuru mana kaniutiwekaitɨni kɨɨxetɨ.

\par }{\PP Hikɨ mɨpaɨ katiniuta'iwawiyarieni:

\par }{\PP —¿'Ekɨ teyɨ'ɨkitɨwametemama wahetsɨa mieme pekatihɨkɨ?

\par }{\PP Mɨkɨ kaniyuta'imani, mɨpaɨ kaniutayɨni:

\par }{\PP —Ne nepɨkahɨkɨ.


\par }{\PP \VS{26}Xewitɨ mawari wewiwamete tiwa'aitɨwame te'uximayatametemama, Pekuru nakaya meukuwitekai kanimarieyatɨkaitɨni, mɨkɨ mɨpaɨ katinitahɨawe:

\par }{\PP —¿Tamɨ ne nekamerexei harawerita hamatɨana peheyeikame?


\par }{\PP \VS{27}Tawarita kaniuyuta'imani Pekuru, hikɨ yapauka kaniutahiwa wakana.


\par }{\SH Piratu hetsɨa kemɨti'atɨarie Ketsutsi
\par }
{\R (Wa 18:29-40 – Mat 27:11-18, 20-23, Mar 15:2-15, Ruk 23:2-3, 18-25)

\par }{\PP \VS{28}Hikɨ Kaipatsi hetsɨa meheyekɨneka Ketsutsi mekani'atɨani 'itsɨkame kie, kaniuyuimuanatɨkaitɨniri. Mɨkɨri mepɨkaheutahaxɨa 'itsɨkame kiita kapa meka'itiyatɨ me'akɨnekɨ, matsi Patsikwa 'ikwaiyari memɨtekwanikɨ.

\VS{29}'Ayumieme Piratu takwa kaniwayeyani wahɨxie, mɨpaɨ kaniutayɨni:

\par }{\PP —¿Ketitakɨ 'ikɨ tewi xetexaneta?


\par }{\PP \VS{30}Mɨkɨ mɨpaɨ mekatenita'eiya:

\par }{\PP —Xɨka 'ikɨ 'axakatiyurienenike, tepɨkamatsiyetuirienikeyu.


\par }{\PP \VS{31}Hikɨ Piratu mɨpaɨ katiniwarutahɨawe:

\par }{\PP —Xekenanuwitɨki, xekeneuta'inɨata xe'inɨari niukiyari kemaine.

\par }{\PP Huriyutsixi mɨpaɨ mekatenitahɨawe:

\par }{\PP —Tame heitserie tepɨkahexeiya tewi temumienikɨ.


\par }{\PP \VS{32}Mɨkɨkɨ mɨpaɨ katinaye'ani Ketsutsi niukieya, kemutainekai kemɨtimɨnikekai tikuxatatɨ.


\par }{\PP \VS{33}Hikɨ tawarita Piratu 'itsɨkame kiita kaneutahani, hikɨ Ketsutsi kaniutahɨawe, mɨpaɨ katinitahɨawe:

\par }{\PP —¿'Ekɨ huriyutsixi petiwa'aitɨwame?


\par }{\PP \VS{34}Ketsutsi mɨpaɨ katinita'eiya:

\par }{\PP —¿'Akɨmana mɨpaɨ petiutaine, hipatɨ nutsu mɨpaɨ memete'utahɨawixɨ nehepaɨtsita?


\par }{\PP \VS{35}Piratu mɨpaɨ katinita'eiya:

\par }{\PP —¿Ne netihuriyu? 'Ateɨterima, mawari wewiwamete tewa'aitɨwamete mepɨmatsiyetua nehetsɨa. ¿Kepetiuyuri?


\par }{\PP \VS{36}Ketsutsi mɨpaɨ katinita'eiya:

\par }{\PP —'Ena kwiepa pɨkamieme kenemɨti'aita. Xɨka 'ena kwiepa miemetɨnike kenemɨti'aita, nehetsɨa miemete tehɨwemete mekaniyukwitɨwenikeyu nemɨkayetuiyanikɨ huriyutsixi wahetsɨa. Matsi hikɨ kenemɨti'aita 'ena pɨkamieme.


\par }{\PP \VS{37}Piratu mɨpaɨ katinitahɨawe:

\par }{\PP —Kaukatsɨ peti'aitame 'ekɨ.

\par }{\PP Ketsutsi mɨpaɨ katinita'eiya:

\par }{\PP —'Ekɨtsɨ mɨpaɨ pekaniutaineni kename ne ti'aitame nehɨkɨ. Ne 'ayumieme nekaniutinuiwa, 'ayumieme kwiepa nekaninuani, nemɨtitahekɨatakɨ tita yuri mɨraine hepaɨtsita. Yunaitɨ yuri mɨraine hetsiemiemete mekaneni'enieka ne'utaniukame.


\par }{\PP \VS{38}Piratu mɨpaɨ katinitahɨawe:

\par }{\PP —¿Ketita tihɨkɨ yuri mɨraine?

\par }{\PP Hikɨ mɨpaɨ 'utayɨka tawari kaniwayeyani huriyutsixi wahɨxie, mɨpaɨ katiniwarutahɨawe:

\par }{\PP —Ne tixaɨtɨ nepɨkatiukaxei hetsiena nemɨtiuhɨpanikɨ.

\VS{39}'Ipaɨ kani'aneni xeyeiyari, xeime nemɨxexɨnirienikɨ Patsikwa 'ixɨararipa. Merikɨte, ¿xekateyuwaɨriya nemɨxexɨnirieni “huriyutsixi tixe'aitɨwame”?


\par }{\PP \VS{40}Hikɨ yunaitɨ mekaniutihiwa mɨpaɨ me'utiyuatɨ:

\par }{\PP —Mɨkɨ pɨkatixaɨ, Waxawaxi pɨta.

\par }{\PP 'Iya Waxawaxi katininawayametɨkaitɨni.




\par }\Chap{19}{\SH Ketsutsi kemɨtiutaxanetsie
\par }
{\R (Wa 19:1-16 – Mat 27:27-31, Mar 15:16-20)

\par }{\PP \VerseOne{1}Hikɨ Piratu Ketsutsi kanewitɨni, katiniuta'aita mɨkuweiyaxɨanikɨ.

\VS{2}Kuyaxi xuya kurunayari me'utatsaka mu'uyatsie mekanenutimanirieni, meta herie mieme 'ixuriki mɨtaɨraɨyekɨ mekanenakuwirieni.


\par }{\PP \VS{3}Hɨxiena mekani'axekaitɨni mɨpaɨ me'utiyuatɨ:

\par }{\PP —Ke'aku huriyutsixi tiwa'aitɨwame.

\par }{\PP Mɨpaɨ mete'ikɨhɨawetɨ mekanenutawayakaitɨni.


\par }{\PP \VS{4}Hikɨ tawarita takwa kaniwayeyani Piratu, mɨpaɨ katiniwarutahɨawe:

\par }{\PP —Kamɨ 'ena takwa paitɨ nepɨxe'atɨirieni xemɨtemaikakɨ tixaɨtɨ nemɨkatiukaxeikɨ hetsiena nemɨtiuhɨpanikɨ.


\par }{\PP \VS{5}Hikɨ Ketsutsi kaniwayeyani xuya kurunayari 'anamatɨ, herie mieme 'ixuriki mɨtaɨraɨye 'anakuwietɨ.

\par }{\PP Piratu mɨpaɨ katiniwarutahɨawe:

\par }{\PP —Kamɨ tewi.


\par }{\PP \VS{6}Hikɨ mawari wewiwamete tewa'aitɨwamete meta tehɨwemete kepauka memixei mekaniutihiwa mɨpaɨ me'utiyuatɨ:

\par }{\PP ―Kuruxitsie keneumi'a, kuruxitsie keneumi'a.

\par }{\PP Piratu mɨpaɨ katiniwarutahɨawe:

\par }{\PP —Xemetsɨ xekenanuwitɨki, kuruxitsie xekenemi'a. Neri tixaɨtɨ nepɨkatiukaxei hetsiena nemɨtiuhɨpanikɨ.


\par }{\PP \VS{7}Huriyutsixi mɨpaɨ mekatenita'eiya:

\par }{\PP —Tame 'inɨari niukiyari tekanexeiyani, mɨkɨ 'inɨari kemaine, kaneuyeweka 'ikɨ mɨmɨnikɨ Kakaɨyari nu'aya mayuyeitɨakɨ.


\par }{\PP \VS{8}Piratu 'ikɨ niuki 'u'enieka matsi waɨkawa kanimakaitɨni.

\VS{9}Tawari 'itsɨkame kiita heutahaka mɨpaɨ Ketsutsi katiniutahɨawe:

\par }{\PP —Hakewa pepemieme 'ekɨ.

\par }{\PP Ketsutsi pɨka'ita'ei:

\VS{10}Piraturi mɨpaɨ katinitahɨawe:

\par }{\PP —¿Pekanetita'eiya? Pekatimate ne heitserie nemexeiya nemɨmatsixɨnakɨ, heitserie nerexeiyata kuruxitsie nemɨmatsimienikɨ.


\par }{\PP \VS{11}Ketsutsi mɨpaɨ katinita'eiya:

\par }{\PP —'Ekɨ heitserie pepɨkahexeiyanikeyu nehepaɨtsita taheima miemekɨ xɨka pekapitɨariekake. 'Ayumieme kemɨ'ane mɨnetsiyetua 'ahetsɨa, mɨkɨ matsi waɨkawa 'axakatiniuyurieni.


\par }{\PP \VS{12}Piratu 'ayumiemeri katinikuwaunekaitɨni kemɨtixɨnakɨ. Peru huriyutsixi mekaniutihiwa mɨpaɨ me'utiyuatɨ:

\par }{\PP —Xɨka 'ikɨ pe'uxɨna, Ti'aitame Tsetsaxi pepɨkanaki'erie. Yunaitɨ te'aitamete memayuyeitɨwa Tsetsaxi mekanaye'unieka.


\par }{\PP \VS{13}Hikɨ Piratu 'ikɨ waniuki 'u'enieka Ketsutsi kaniwayehana. Mana kaniukayerɨni Piratu yu'uwenitsie Makutenutsariya mɨrakutewatsie (hepɨrayutsixi waniukikɨ Kawata mɨrakutewatsie).

\VS{14}'Iya tukaritsie mekaniha'aritɨakaitɨni Patsikwa 'ixɨarariyari. 'Etsiwatɨkaku tuka kanayeiximekaitɨniri, mɨpaɨ katiniwarutahɨawe huriyutsixi:

\par }{\PP —Kamɨ tixe'aitɨwame.


\par }{\PP \VS{15}Mɨkɨ matsi mɨpaɨ mekateniuhiwa:

\par }{\PP —Kenanuwitɨki, kenanuwitɨki, kuruxitsie kenemi'a.

\par }{\PP Piratu mɨpaɨ katiniwarutahɨawe:

\par }{\PP —¿Kamɨtsɨ kuruxitsie netimieni tixe'aitɨwame?

\par }{\PP Mawari wewiwamete tewa'aitɨwamete mɨpaɨ mekatenita'eiya:

\par }{\PP —Tame xeime tepɨkahexeiya tati'aitɨwame, Tsetsaxi xeikɨa pɨtati'aitɨwame.


\par }{\PP \VS{16}Hikɨ kaniwayetuirieni kuruxitsie mɨmierienikɨ. Hikɨ Ketsutsi mekanehana.


\par }{\SH Ketsutsi kemɨtiumierie kuruxitsie
\par }
{\R (Wa 19:17-24 – Mat 27:33-44, Mar 15:22-32, Ruk 23:33-43)

\par }{\PP \VS{17}Yukuruxi 'atɨtɨ mana kaneyani Mɨki Mu'uya Manuka mɨrakutewatsie (hepɨrayutsixi waniukikɨ Kurukuta mɨrakutewatsie).

\VS{18}Mana kuruxitsie mekanitiwieni, meta yuhutame hamatɨana mekaniwarutiwɨtɨani tapa xeime tapata xeime, Ketsutsi wahixɨata.


\par }{\PP \VS{19}Meta Piratu 'inɨari kaniuta'utɨani, kuruxitsie kaneimani, mɨpaɨ katine'ukaitɨni: «{\SC{Ketsutsi natsaretitanaka huriyutsixi tiwa'aitɨwame}}».

\VS{20}Huriyutsixi yumɨiretɨ 'utɨarika mekanakaterɨwa, kiekari mehurakaikɨ Ketsutsi mamierietsie. Hepɨrayutsixi, xumatari, kɨriyekutsixi waniukitekɨ pɨraye'uxakaita.


\par }{\PP \VS{21}Hikɨ huriyutsixi mawari wewiwamete tewa'aitɨwamete mɨpaɨ Piratu mekateniutahɨawe:

\par }{\PP —“Huriyutsixi tiwa'aitɨwame” pepɨkatiku'utɨwani, matsi pɨta ketineu'utɨa “Huriyutsixi tiwa'aitɨwame muyuxatakai”.


\par }{\PP \VS{22}Piratu mɨpaɨ katiniwaruta'eiya:

\par }{\PP —Kenemɨtiu'utɨa nekatiniuta'utɨaniri.


\par }{\PP \VS{23}Hikɨ kuyaxi Ketsutsi kuruxitsie me'utiwieka, 'ixurikiteya mekaneutahuriexɨani. Naukame mekanayeitɨani, yuxexuitɨ kuyaxi xei'ixurikiyari memexeiyanikɨ. Tetɨata mieme 'ixurikieya pɨkawipekai, 'ayexewimekɨ xeikɨa pɨ'itsekai naitɨ.


\par }{\PP \VS{24}Hikɨ mɨpaɨ mekateniyutahɨawe:

\par }{\PP —Tepɨka'ititsanani, matsi tepɨtata'iwa, tsiparatsɨ kemɨ'ane pe'iwa.

\par }{\PP Merikɨtsɨ mɨpaɨ mekateniuyurieni kuyaxi. Mɨpaɨ katinaye'atɨarieni 'utɨarika mɨpaɨ maine:

\par }{\Q «Ne'ixurikite mepɨyutahuritɨa,

\par }{\QB meta mekaniyuta'iwa ne'ixɨrikikɨ».


\par }{\PP \VS{25}Ketsutsi kuruxieya 'aurie Ketsutsi maamaya mekaniti'ukaitɨnita, maamaya 'iwaya, Mariya Kɨreupa 'ɨyaya, Mariya Mararatanaka yunaitɨ.

\VS{26}Kepauka Ketsutsi yumaama muxei meta tiyɨ'ɨkitɨwame mɨnaki'eriekai 'auriena 'uweme, yumaama mɨpaɨ katiniutahɨawe:

\par }{\PP —'Ukaratsi 'aku, mana 'aniwe kaniuweni.


\par }{\PP \VS{27}Meta tiyɨ'ɨkitɨwame mɨpaɨ katiniuhɨritɨani:

\par }{\PP —Kamɨ 'amaama.

\par }{\PP Mɨkɨ tukaritsietɨtɨ tiyɨ'ɨkitɨwame yukie kanitanaki'erieni.


\par }{\SH Ketsutsi yu'iyari kemɨtiyetua
\par }
{\R (Wa 19:29-30 – Mat 27:48, 50, Mar 15:36-37, Ruk 23:36)

\par }{\PP \VS{28}'Anari Ketsutsi mɨpaɨ timaitɨ naitɨ 'ari maye'atɨariekɨ, 'utɨarika maye'atɨarienikɨ mɨpaɨ kaniutayɨni:

\par }{\PP —Nepeuharimɨkɨ.


\par }{\PP \VS{29}Xari mana kaniukateitɨni winu matsina hɨnetɨ, hikɨ haa 'itseweme mukuxani me'utahɨniyaka winu matsinakɨ, hitsupu kɨyeyaritsie me'iyeka, teniena mekaneititserieni.

\VS{30}Ketsutsi he'inɨataka winu matsina mɨpaɨ kaniutayɨni:

\par }{\PP —Kanaye'aniri.

\par }{\PP Yumu'utsie 'anakatutsireka yu'iyari kaniyetuani.


\par }{\PP \VS{31}Merikɨtsɨ 'iya tukaritsie 'ixɨarari mekaniha'aritɨakaitɨni. 'Ayumieme huriyutsixi Piratu mekaniutawawirieni wawatute memɨtitarakɨ memɨwaraka'ɨnikɨ, kaxarite memɨkayuhayewakɨ kuruxitsie me'uyewɨtɨ 'uxipiya tukaritsie. 'Iya 'uxipiya tukaritsie yemekɨ patsiekamekɨ memuyukuxexeɨriwakaikɨ.

\VS{32}'Ayumieme kuyaxi mana mekaniu'axɨani, kuruxitsie memuyewɨkai hamatɨana xeime watuteya mekaniutitara, xeimetatsiere watuteya mete'utitaraxɨ.

\VS{33}Ketsutsi hetsɨa me'u'axɨaka watuteya mepɨka'utitaraxɨ memixeikɨ mɨkime.

\VS{34}Matsi xewitɨ kuya pitsikakɨ 'akitana kaneititseni, hikɨ yapauka kananeni xuriya meta haa.

\VS{35}Kemɨ'ane munierixɨ katiniutahekɨata, tita mɨtitahekɨata kaniyuritɨni. Mɨkɨta katinimaika yuri mutainekɨ, yuri xemɨte'eriekakɨ xemeta.

\VS{36}Mɨpaɨ katiniuyɨni 'utɨarika maye'atɨarienikɨ mɨpaɨ mutaine: «'Umeyarieya pɨka'akamurarieni».

\VS{37}Tawarita xewitɨ 'utɨarika 'ipaɨ kanaineni: «Mekanixeiyakuni kemɨ'ane memutse».


\par }{\SH Teukiyapa kememɨteheitate Ketsutsi
\par }
{\R (Wa 19:38-42 – Mat 27:57-61, Mar 15:42-47, Ruk 23:50-56)

\par }{\PP \VS{38}Merikɨtsɨ 'arike Kutse 'Arimateya kiekame Piratu kaniutawawirieni menukwenikɨ Ketsutsi kaxarieya. Kutse Ketsutsi hetsɨa mieme katiniyɨ'ɨkitɨwametɨkaitɨni 'awie, mɨwamakaxekaikɨ huriyutsixi. Piraturi kanipitɨani, hikɨ kaneyani, kaxarieya kanekweni.

\VS{39}Nikuremu manata kaninuani meripaitɨ hetsɨana munua yɨwikɨta. Mɨkɨ mixaxi meta 'aruhe witsimu'ɨa yunɨkame kani'atɨani merieneka hepaɨ paɨmeme.

\VS{40}Hikɨ Ketsutsi kaxarieya mekanekweni, mekaniku'eima 'ixurikitekɨ witsimu'ɨa me'ikawirieka. Mɨpaɨ kani'aneni huriyutsixi wayeiyari teukiyakɨ.

\VS{41}Mana kuruxitsie mamierietsie haraweri kaniyemakaitɨni. Harawerita teukiyapa hekwamekɨ mɨwaye'inierie kanikumakaitɨni. Xewitɨ 'akuxi mɨkɨ teukiyapa pɨkakateukiewekai.

\VS{42}Muwa 'ayumieme Ketsutsi mekaneutateni, huriyutsixi memɨyuha'aritɨakaikɨ 'iya tukaritsie, teukiyapa mehurakaikɨ.




\par }\Chap{20}{\SH Ketsutsi kemɨranukuke mɨkite watsata
\par }
{\R (Wa 20:1-8 – Mat 28:1-18, Mar 16:1-8, Ruk 24:1-10)

\par }{\PP \VerseOne{1}Merikɨtsɨ mexɨakame tukariyaritsie tsemanayaritsie Mariya Mararatanaka teukiyapa kaninuani yuimuana 'uyɨwikaku 'akuxi, tete teukiyapa heuhɨiyakame kaniuxeiya hɨxiena meukatei.

\VS{2}Hikɨ 'unautsarɨmetɨ kaneyani, Tsimuni Pekuru hetsɨa kaninuani meta xeime hetsɨa tiyɨ'ɨkitɨwame Ketsutsi minaki'eriekai hetsɨa, mɨpaɨ katiniwarutahɨawe:

\par }{\PP —Ti'aitame teukiyapa mekaniwayekweni, 'atsitepɨkatemate hakewa memeite.


\par }{\PP \VS{3}Hikɨ Pekuru kaneyani xewitɨ tiyɨ'ɨkitɨwame hamatɨa, teukiyapa mekanekɨne.

\VS{4}Yu'aurie me'uhutɨ mekaniunautsaxɨaximekaitɨni. Xewitɨ tiyɨ'ɨkitɨwame matsi waɨkawa kaniutanautsa, Pekuru kananuku'iwa, kanaye'ani mɨkɨmeri teukiyapa.

\VS{5}'Anahuka kanixeiya 'ixurikite mana 'akateme, peru muwa pɨkaheutaha.

\VS{6}Hikɨ Tsimuni Pekuru 'utɨmanake kaninuani, teukiyata kaneutahani. 'Ixurikite kaniuxeiya mana 'akateme.

\VS{7}Tuwaxata kaniuxeiya mu'uya mɨ'eimekai 'ixurikite 'aurie pɨkatikatei, yateewa pɨta pɨtikatei tunitɨ.

\VS{8}'Anaketa kaneutahani tiyɨ'ɨkitɨwame 'umexɨatɨ munua teukiyapa, hikɨ 'ixeiyaka, yuri katiniuta'erieni.

\VS{9}Mɨkɨ 'akuxi mepɨkaheitimaiwawekai 'utɨarika meuyewekaikɨ mɨkite watsata manukukeni maine.


\par }{\SH Matsiɨkɨtɨ kemɨrayuyeitɨa Ketsutsi Mariya Mararatanaka hɨxie
\par }
{\PP \VS{10}Hikɨ teyɨ'ɨkitɨwamete yukie mekanekɨne,

\VS{11}merikɨtsɨ Mariya teukiya hɨxie kaniutiwekaitɨni takwa 'utatsuatɨ. Hikɨ 'utatsuatɨ kananahuni teukiyata kaneutaniere,

\VS{12}mana kaniwaruxeiya niuki tuayamete yuhutame me'anakatuxame. Xewitɨ Ketsutsi mu'uya manukatei kanakateitɨni, xewitɨta manuka'ɨkakai rakatei hakewa Ketsutsi kaxarieya manutekiekai.


\par }{\PP \VS{13}Mɨkɨ mɨpaɨ mekatenitahɨawe:

\par }{\PP —¿Neuxei, 'ukaratsi, titayari petiutatsuaka?

\par }{\PP Mɨkɨ mɨpaɨ katiniwaruta'eiya:

\par }{\PP —Neti'aitɨwame mepekwei, 'atsinepɨkatimate hakewa memeite.


\par }{\PP \VS{14}Mɨpaɨ 'utayɨka ta'aurie kanaweni, hikɨ Ketsutsi kaniuxeiya mana 'utiweme, matsi 'atsipɨkatimaikai xɨka Ketsutsi hɨkɨtɨkaitɨni.

\VS{15}Ketsutsi mɨpaɨ katinitahɨawe:

\par }{\PP —¿Neuxei, 'ukaratsi, titayari petiutatsuaka? ¿Kepaikɨ pepɨrakuwaune?

\par }{\PP Mɨkɨ harawerikame 'erietɨ mɨpaɨ katinitahɨawe:

\par }{\PP —Neuxei, 'uki, xɨka 'ekɨ peheikweni, kenetineutaxatɨa hakewa pepeihɨa. Neri nekanenukweimɨkɨ.


\par }{\PP \VS{16}Ketsutsi mɨpaɨ katinitahɨawe:

\par }{\PP —Mariya 'aku.

\par }{\PP Mɨkɨ hepana 'aniereka mɨpaɨ katinitahɨawe 'arameu niukiyarikɨ:

\par }{\PP —Xawuni (taniukikɨ Ti'ɨkitame manuyɨne).


\par }{\PP \VS{17}Ketsutsi mɨpaɨ katinitahɨawe:

\par }{\PP —Pepɨkanetsikuwiwiyani, ne'ukiyari hetsɨa nepɨka'anutiyeiwe 'akuxi. Matsi ne'iwama wahetsɨa kenemie. Mɨpaɨ ketiniwaretahɨawi: “Ne'ukiyari hetsɨa mɨxe'ukiyari hetsɨa nekananutiyeimɨkɨ, nekakaɨyari hetsɨa mɨxekakaɨyari hetsɨa neranutiyanita”.


\par }{\PP \VS{18}Hikɨ Mariya Mararatanaka mana kaninuani teyɨ'ɨkitɨwamete mɨpaɨ tiwakuxaxatɨwatɨ: «Ti'aitame muxeikɨ», mɨpaɨ mɨrehɨawekaikɨ.


\par }{\SH Matsiɨkɨtɨ kemɨrayuyeitɨa Ketsutsi teyɨ'ɨkitɨwamete wahɨxie
\par }
{\PP \VS{19}Merikɨtsɨ 'akayuneku mɨkɨ mexɨakame tukariyari tsemanayaritsie, teyɨ'ɨkitɨwamete meyuxeɨriekaku kiteniete reunatɨkaikaku memɨwamakaxekaikɨ huriyutsixi, Ketsutsi kaninuani. Wahixɨapa kaniutakeni, mɨpaɨ katiniwarutahɨawe:

\par }{\PP —Xɨka xeka'uximatɨarieka yu'iyaritsie.


\par }{\PP \VS{20}Mɨpaɨ 'utayɨka kaniwaruxeitsitɨani yumamate meta yu'aki. Teyɨ'ɨkitɨwamete mekaniyutemamawiekaitɨni Ti'aitame mexeiyatɨ.


\par }{\PP \VS{21}Hikɨ Ketsutsi tawarita mɨpaɨ katiniwarutahɨawe:

\par }{\PP —Xɨka xeka'uximatɨarieka yu'iyaritsie. Ne'ukiyari mɨnereyenɨ'a hepaɨ, neta mɨpaɨ nekatinixeheutanɨ'axɨani.


\par }{\PP \VS{22}Mɨpaɨ 'utayɨka kaniwaruhɨtsieni, mɨpaɨ katiniwarutahɨawe:

\par }{\PP —Xekeneutanaki'eri 'Iyari Mɨtiyupata.

\VS{23}Tsepa kemɨ'ane xemɨtewareuyehɨwirieni tita 'axamemɨteyurie, mekateneuyehɨwiyariekuni. Tsepa kemɨ'ane xemɨkateheuyehɨwiri tita 'axamemɨteyurie, mepɨkateheuyehɨwiyarieni.


\par }{\SH Tumaxi yuri kemɨkati'eriekai
\par }
{\PP \VS{24}Merikɨtsɨ Tumaxi Kwate mɨtitewakai tamamata heimana yuhutame wahetsɨa mieme kanihɨkɨtɨkaitɨni. Mɨkɨ wahamatɨa pɨka'uyeikakai kepauka Ketsutsi munua.

\VS{25}Hikɨ hipatɨ teyɨ'ɨkitɨwamete mɨpaɨ mekatenikuxaxatɨwakaitɨni:

\par }{\PP —Ti'aitame tekaniuxeiya.

\par }{\PP Tumaxi mɨpaɨ katiniwarutahɨawe:

\par }{\PP —Xɨka mamayatsie neka'ixeiyani kɨrapuxi 'uxayari, xɨka ne'itɨwamekɨ neka'imayɨani kɨrapuxi 'uxayari, meta 'akieya xɨka nemamakɨ neka'umayɨani, yuri nepɨkatita'erieniri.


\par }{\PP \VS{26}Merikɨtsɨ 'atahairieka tukari 'anukayaku tawarita teyɨ'ɨkitɨwametemama kiita mekanayetekaitɨni, Tumaxi wahamatɨa kanayekateitɨni. Hikɨ kiteniete reunatɨkaikaku Ketsutsi kaninuani, wahixɨapa kaniutakeni, mɨpaɨ katiniwarutahɨawe:

\par }{\PP —Xɨka xeka'uximatɨarieka yu'iyaritsie.


\par }{\PP \VS{27}Hikɨ mɨpaɨ Tumaxi katiniutahɨawe:

\par }{\PP —Kenaye'a, 'a'itɨwamekɨ keneneumayɨa nemamatetsie, 'amamakɨ keneneumayɨani ne'akita. Yuri pekati'erietɨ pepɨka'ayuyeitɨwani, matsi pɨta yuri peti'erietɨ kenaye'a.


\par }{\PP \VS{28}Tumaxi mɨpaɨ katinita'eiya:

\par }{\PP —Neti'aitɨwame meta nekakaɨyari 'aku.


\par }{\PP \VS{29}Ketsutsi mɨpaɨ katinitahɨawe:

\par }{\PP —Yuri pepɨtiuta'eri pemɨnetsi'uxeikɨ. Mɨkɨ memɨkanetsixeiyawawe peru yuri memɨte'erie, mɨkɨ mekaniyutemamawieka.


\par }{\PP \VS{30}Merikɨte, 'inɨari yɨkɨ 'aneneme mɨireme yakatiniyurienekaitɨni Ketsutsi teyɨ'ɨkitɨwamete wahɨxie, kemɨkare'utɨarie 'ikɨ xapatsie.

\VS{31}Peru 'ikɨ kanaka'utɨarieni yuri xemɨte'eriekakɨ kename Ketsutsi Kɨritsitu hɨkɨ, Kakaɨyari Nu'aya, yuri xete'erietɨ tukari xemexeiyanikɨ hetsɨana xemiemetetɨtɨ.




\par }\Chap{21}{\SH Matsiɨkɨtɨ kemɨrayuyeitɨa Ketsutsi teyɨ'ɨkitɨwamete 'atahutame wahɨxie
\par }
{\PP \VerseOne{1}Merikɨtsɨ 'arike tawarita Ketsutsi matsiɨkɨtɨ kanayuyeitɨani teyɨ'ɨkitɨwamete wahɨxie Tiweriya harakunayaritsie. 'Ipaɨ matsiɨkɨtɨ katinayuyeitɨani:

\VS{2}'Axeikɨa mekaniu'uwakaitɨni Tsimuni Pekuru, Tumaxi Kwate mɨtitewakai, Natanaheri Kanaha kiekame Karereya kwieyaritsie mieme, Tsewereu niwemama, meta hipatɨ teyɨ'ɨkitɨwametemama yuhutatɨ.


\par }{\PP \VS{3}Tsimuni Pekuru mɨpaɨ katiniwarutahɨawe:

\par }{\PP —Ne nepɨketsɨweiyamie.

\par }{\PP Hipatɨta mɨpaɨ mekatenitahɨawe:

\par }{\PP —Tameta 'ahamatɨa tepuhu teyunaitɨ.

\par }{\PP Mana mekanekɨne, kanuwatsie mekanikayaxe, mɨkɨ tɨkaritsie tixaɨtɨ mepɨkate'u'axixɨ.


\par }{\PP \VS{4}Merikɨtsɨ 'etsiwa 'uhekɨakaku mana kaniutakeni Ketsutsi harakuna tetsita, peru teyɨ'ɨkitɨwamete mepɨka'imatekai Ketsutsi mepɨka'eriekai.


\par }{\PP \VS{5}Hikɨ Ketsutsi mɨpaɨ katiniwarutahɨawe:

\par }{\PP —Neuxei, temari, ¿'ikwai xekatehexeiya?

\par }{\PP Mɨpaɨ mekatenita'eiya:

\par }{\PP —Hawaikɨ.


\par }{\PP \VS{6}Hikɨ mɨpaɨ katiniwarutahɨawe:

\par }{\PP ―Wipi kanuwa tserieta xekeneukawiwi, mana xekaniwakaxeiyakuni.

\par }{\PP Hikɨ mana mekaneikawiwieni, mepɨyutatexi me'ihanatɨ memɨyuwaɨkawakaikɨ tsapari.


\par }{\PP \VS{7}Hikɨ tiyɨ'ɨkitɨwame Ketsutsi minaki'eriekai mɨpaɨ Pekuru katiniutahɨawe:

\par }{\PP —Ti'aitame pɨyɨane.

\par }{\PP Hikɨ Tsimuni Pekuru 'u'enaka kename Ti'aitame hɨkɨtɨkai, yu'ixuriki herie mieme 'ewakuwieka muyutikemaripiekaikɨ, hapa kaneukatsuna.

\VS{8}Hipatɨ teyɨ'ɨkitɨwamete kanuwatsie meyetetɨ mekaniu'axɨani wipi me'uhaximetɨ tsapari mehɨneme. Hatetsita pɨkahetewakai, xeitsienituyari meturuyari xeikɨa petewakai.

\VS{9}Kwiepa me'u'axɨaka tɨɨ mekaniuxeiya tatɨkaime, tsaapa tɨɨpa 'akaikame mete'uxei meta paa.

\VS{10}Ketsutsi mɨpaɨ katiniwarutahɨawe:

\par }{\PP —Tsapari xike xemɨwarutiwi xekeniwara'ɨi.


\par }{\PP \VS{11}Tsimuni Pekuru mana kaneutimake, wipi kaniuhana kwiepa. Tsapari 'amepapatɨ mekanihɨnekaitɨni, xeitsienituyari heimana huta tewiyari heimana tamamata heimana yuhaikatɨ mekaniyupaɨmekaitɨni. Tsepanetɨ memɨyuwaɨkawakai, pɨka'utatsanixɨ wipi.


\par }{\PP \VS{12}Ketsutsi mɨpaɨ katiniwarutahɨawe:

\par }{\PP —Xekenakɨni xeketeneukwakari.

\par }{\PP Teyɨ'ɨkitɨwamete nixewitɨ pɨkayuwaɨriyakai «¿'ekɨ kepaikɨ pepɨyɨane?» mɨtitahɨawe, memɨtemaikaikɨ Ti'aitame mɨhɨkɨtɨkai.

\VS{13}Hikɨ Ketsutsi mana kaninuani, paa kananuku'ɨni kaniwarumini, yaxeikɨata tsaapa kaniwarumini.


\par }{\PP \VS{14}'Ana hairieka matsiɨkɨtɨ kanayuyeitɨani Ketsutsi teyɨ'ɨkitɨwamete wahɨxie mɨkite watsata 'anukukeka.


\par }{\SH Nemuxatsi tɨɨrixi ketiniwarumikwa
\par }
{\PP \VS{15}Merikɨtsɨ mete'ukwaku Ketsutsi mɨpaɨ Tsimuni Pekuru katiniutahɨawe:

\par }{\PP —Tsimuni 'aku, Wani nu'aya, ¿waɨkawa penetinaki'erie, mɨkɨ 'etsiwa xeikɨa menetsinaki'eriekaku?

\par }{\PP Pekuru mɨpaɨ katinita'eiya:

\par }{\PP —Huu, Ti'aitame. 'Ekɨ pepɨtimate nemɨmatsinaki'erie.

\par }{\PP Hikɨ Ketsutsi mɨpaɨ katinitahɨawe:

\par }{\PP —Merikɨte, nemuxatsima tɨɨrixi ketiniwarumikwa.


\par }{\PP \VS{16}Hikɨ hutarieka mɨpaɨ katinitahɨawe:

\par }{\PP —Tsimuni 'aku, Wani nu'aya, ¿penetinaki'erie?

\par }{\PP Mɨkɨ mɨpaɨ katinita'eiya:

\par }{\PP —Huu, Ti'aitame. 'Ekɨ pepɨtimate nepɨmatsinaki'erie.

\par }{\PP Ketsutsi mɨpaɨ katinitahɨawe:

\par }{\PP —Nemuxatsima keniwa'ɨwiyani.


\par }{\PP \VS{17}Hairiekari Ketsutsi mɨpaɨ katinitahɨawe:

\par }{\PP —Tsimuni 'aku, Wani nu'aya, ¿penetinaki'erie?

\par }{\PP Pekuru kaniyuhiweriekaitɨni hairieka «¿Penetinaki'erie?» mɨtitahɨawixɨkɨ. 'Ayumieme mɨpaɨ katinitahɨawe:

\par }{\PP —Ti'aitame, 'ekɨ naime pekatinimaika, pepɨtimate nemɨmatsinaki'eriekɨ.

\par }{\PP Ketsutsi mɨpaɨ katinitahɨawe:

\par }{\PP —Nemuxatsima ketiniwarumikwa.

\VS{18}Yurikɨ mɨpaɨ nekanaineni, kepauka pemɨtemaikɨtɨkaitsie 'akɨmana pekane'ahɨayakaitɨni petikuyeikakaita hakewa pemeuyeimɨkɨkai. Kepauka 'ukiratsi pemayanitsie, xewitɨ kamenanahɨamɨkɨ meranuhanata hakewa pemɨkaheuyeimɨkɨtsie, 'amamá pekanitatseraxɨamɨkɨ.


\par }{\PP \VS{19}Mɨpaɨ kaniutayɨni tihekɨatatɨ Pekuru kemɨtimɨnikekai witsi'aneme Kakaɨyari 'ayeitɨanike. Mɨpaɨ 'utayɨka mɨpaɨ katinitahɨawe:

\par }{\PP —Kenenanuweiya ne'utɨma.


\par }{\PP \VS{20}Pekuru ta'aurie 'aweka tiyɨ'ɨkitɨwame Ketsutsi minaki'eriekai kaniuxeiya waruweiyakame, mɨkɨ memɨte'ukwaitsie 'auriena mukatei mɨpaɨ mɨtitahɨawixɨ: «Ti'aitame, ¿kepaikɨ pɨmatsiyetuani?»

\VS{21}Pekuru mɨkɨ 'uxeiyaka, mɨpaɨ Ketsutsi katiniutahɨawe:

\par }{\PP —Ti'aitame, ¿'ikɨta ketiyurieni?


\par }{\PP \VS{22}Ketsutsi mɨpaɨ katinitahɨawe:

\par }{\PP —Xɨka netsi'unakire 'ikɨ mɨyuhayewakɨ nemunuanitsieke, ¿ketsɨ pe'anenikeyu 'ekɨ? 'Ekɨtsɨ ne'utɨma keneumieni.


\par }{\PP \VS{23}'Ayumieme ta'iwama watsata 'ikɨ niuki kanixatsiwakaitɨni, kename 'iya tiyɨ'ɨkitɨwame kamɨnikekai. Matsi Ketsutsi mɨpaɨ pɨkatitahɨawixɨ mɨkamɨnikekaikɨ, pɨta pɨtitahɨawixɨ: «Xɨka netsi'unakire mɨyuhayewakɨ nemunuanitsieke, ¿ketsɨ pe'anenikeyu 'ekɨ?»


\par }{\PP \VS{24}Mɨkɨ tiyɨ'ɨkitɨwame kanihɨkɨtɨni kemɨ'ane mɨtihekɨata 'ikɨ hepaɨtsita, kemɨ'ane 'ikɨ mɨtiuti'utɨa. Tepɨtemate tita mɨtihekɨata yuri maine.


\par }{\PP \VS{25}Waɨkawa 'akuxi yɨkɨ 'anenetɨ kanixuaweni kemɨtiuyuri Ketsutsi, xɨka xexuitɨ tiuti'utɨarienike, mɨpaɨ nepɨtiku'eriwa, 'ena kwiepa pɨkatinakenike xapate mɨti'utɨarieni. Mɨpaɨ xeikɨa kani'aneni.


\par }