\NormalFont\ShortTitle{Hiwerika}

{\MT Hiwerika kwikariyari



\par }\PoetryChap{1}{\Q \VerseOne{1}Xɨa'ui, yuxaɨta puyuhayewaxɨ,

\par }{\QB kiekari meripaitɨ witsimɨ'anekai teɨteri warexeiyatɨ.

\par }{\Q 'Ukaratsi wiura hepaɨ pɨtiyuxexeiya,

\par }{\QB meripaitɨ mumariwekai yunaime nuiwarite watsata.

\par }{\Q Meripaitɨ wamaama mɨhɨkɨtɨkai.

\par }{\QB Hikɨri waɨriyarika ti'uximayatame pɨhɨkɨ wahetsiemieme.


\par }{\BB \par }
{\Q \VS{2}Tɨkakɨta kwinimieme tiutsuatɨ kaniukatariyarɨwani,

\par }{\QB 'ukaiya 'aurieyatsie kaniukakɨkani.

\par }{\Q Nixewitɨtɨma muwanaki'eriekai

\par }{\QB hikɨ pɨkahenɨtɨwa.

\par }{\Q Hamikumama yunaitɨ mekaniku'eirieni,

\par }{\QB me'eye'unietɨ pɨta mekanakɨne.


\par }{\BB \par }
{\Q \VS{3}Tixaɨtɨ karayeitɨarieka, tepɨa kaunariyarikɨ 'uwiwitɨarieka,

\par }{\QB Kura kanehanieni 'ateewa paitɨ.

\par }{\Q Hipame nuiwarite watsata meyuhayewakɨ,

\par }{\QB hikɨ 'uxipiya pɨkahekaxeiyawe.

\par }{\Q Yunaitɨ memiweiyakai mekanenuku'axe,

\par }{\QB pɨkaheixeiyari kemɨ'ane miparewieni.


\par }{\BB \par }
{\Q \VS{4}Kerutsareme huyeyarite 'utɨma 'umietɨ puhiweriyɨkɨ,

\par }{\QB nixewitɨri patsiekamekɨ 'ixɨararipa memuyukuxexeɨriwatsie pɨkaheta'axe.

\par }{\Q Kiekari kitenieyarite yuxaɨtame puyuhayewaxɨa:

\par }{\QB mawari wewiwamete meputi'aiwa,

\par }{\Q 'ukari 'ɨimarixi mekaneu'erietɨweni,

\par }{\QB mɨkɨ yunaitɨ 'atsiwimekɨ mekaniu'uwani.


\par }{\BB \par }
{\Q \VS{5}Memɨwaraye'uniekai metewa'aitɨatɨ mekanakɨne,

\par }{\QB kayuwatɨ mekaniu'uwani memɨwaraye'unie.

\par }{\Q Yawé kaniwaru'uximatɨani,

\par }{\QB waɨkawa 'axamemɨte'uyurikɨ.

\par }{\Q Waniwema mekanewitɨkieni 'ateewa paitɨ,

\par }{\QB memɨwaraye'unie hau'erietɨ mekaniwaruhapaximekaitɨni.


\par }{\BB \par }
{\Q \VS{6}Kerutsareme witsikemɨ'anekai

\par }{\QB naime witsikemɨtiyuxexeiyakai katineuyehɨani.

\par }{\Q Mana memɨte'aitakai maxatsi wahepaɨ mekani'aneni,

\par }{\QB 'ɨxa memɨwautɨwe hakewa meheikaxeiya.

\par }{\Q Mekaniyuta'unani mekayɨwawetɨri,

\par }{\QB memɨwaruweiya wahɨxie.


\par }{\BB \par }
{\Q \VS{7}Paye'eriwa Kerutsareme,

\par }{\QB kepauka yɨxaɨta nutuixietɨ 'amuyeikakai,

\par }{\Q meripaitɨ waɨkawa kemɨrexeiyakai pɨra'eriwa

\par }{\QB meripaitɨ mɨtipiinieyatɨkai.

\par }{\Q Kepauka memeye'unie hetsɨana memɨye'axɨa,

\par }{\QB nixewitɨ 'ana pɨkanua 'iparewienike.

\par }{\Q Memeye'unie mepixei kepauka matiwe,

\par }{\QB 'ana mɨkɨ mepi'atsekai me'inanaimatɨ.


\par }{\BB \par }
{\Q \VS{8}Kwinimieme 'axapɨtiuyuri Kerutsareme,

\par }{\QB 'ayumieme ka'itiyatɨ kanayani.

\par }{\Q Meripaitɨ 'aixɨa memɨte'ixeiyakai hikɨ mepi'uxiwe'erie,

\par }{\QB maweme memɨxeiyakɨ,

\par }{\Q 'ayumieme mɨkɨ putatsuaka,

\par }{\QB meta puyutewiya hɨxiena xɨka 'ixeiyamɨkɨni.


\par }{\BB \par }
{\Q \VS{9}Kemarieya kaniutatɨnire,

\par }{\QB 'atsipɨkareitimaitɨya 'arike hetsiena kemɨtiyɨnikekai.

\par }{\Q Kemɨratiwe pɨkatimaritɨa,

\par }{\QB kaniumawekaitɨni kemɨ'ane 'inɨtɨani.

\par }{\Q «Yawé, keneneuxeiya kenemɨtiuka'eniwa.

\par }{\QB Pɨnetsi'a'iwaxɨ mɨnetsi'aye'unie».


\par }{\BB \par }
{\Q \VS{10}Meye'unie naime pɨtiyukapiinitɨa

\par }{\QB naime mɨraye'atɨka Kerutsareme mɨrexeiyakai,

\par }{\Q meta mɨkɨ puwaruxei tukita kepauka memeutahaxɨa

\par }{\QB hipatɨ teɨteri Kakaɨyari memɨka'ayexeiya,

\par }{\Q 'ekɨ pemɨkawapitɨakai,

\par }{\QB muwa 'ateɨterima memɨwayutixexeɨriwatsie memeutahakeni.


\par }{\BB \par }
{\Q \VS{11}Yunaitɨ teɨterimama mekaniutitsuanani,

\par }{\QB meta mekaniku'uwani 'ikwai meheuwautɨkaitɨ,

\par }{\Q yupiinite mɨraye'atɨkakɨ mekatenipatani 'ikwaikɨ

\par }{\QB memayeyuyurinikɨ 'akuxi.

\par }{\Q «Yawé, neuxei keneu'a'ɨwiya

\par }{\QB kehepaɨ memɨnetenanaima».


\par }{\BB \par }
{\Q \VS{12}«Xeme huyeta xemuyekɨka, xekeneuyu'ɨwiya:

\par }{\QB ¿Kamɨtsɨ xekateyu'iyaritua nehetsiemieme?

\par }{\Q ¿Hakewa xewitɨ nehepaɨ 'aneme 'uximatɨarika pexeiya,

\par }{\QB Yawé 'uximatɨarika mɨnetsiyetuiri hepaɨ 'anekame?

\par }{\Q Yawé kepauka muyeha'a nehamatɨa,

\par }{\QB 'ikɨ 'uximatɨarika kaneyenɨ'ani nehetsiemieme.


\par }{\BB \par }
{\Q \VS{13}»Muyuawitsie Yawé tai kaneyenɨ'ani,

\par }{\QB mɨkɨ ne'umeyari 'ɨarime kaniutitaiya.

\par }{\Q Winiyari kaniukeni nehɨxie,

\par }{\QB hikɨ mɨpaɨ kanetiniukunuitɨani.

\par }{\Q Kaneniuku'eirieni yuheyemekɨ,

\par }{\QB tukarikɨ yanekatineumɨmɨkɨni.


\par }{\BB \par }
{\Q \VS{14}»'Axakenemutiuyuri pahete nehetsie yuku hepaɨ,

\par }{\QB Kakaɨyari katiniuyurieni mɨnetsi'utitɨtɨa.

\par }{\Q Nekɨipitɨa kanenakatɨtɨani,

\par }{\QB 'ariri kɨmana nekani'uxeni.

\par }{\Q Kaneniyetuani 'iya teɨteri wahetsɨa

\par }{\QB kemɨ'ane nemɨkawakema nemɨwatanewieni wahetsɨa.


\par }{\BB \par }
{\Q \VS{15}»Nekiekaritsie Yawé nekuyaxima

\par }{\QB yunaime pɨkawaruparewi,

\par }{\Q hipame pɨta kuyaxi kaniwarukuxeɨrieni memɨnetsitamienikɨ,

\par }{\QB meta netɨɨriyama memɨwarakuxɨtɨanikɨ.

\par }{\Q Yawé kanitapɨna yukiekari minaki'erie 'ɨimari Kura niweya,

\par }{\QB kaxie kemɨtipɨnarɨwa winu mayanikɨ hepaɨ.


\par }{\BB \par }
{\Q \VS{16}»'Ikɨ naitɨ pɨnetsitsuaritɨa,

\par }{\QB hiwerikakɨ nepɨkaheuniereri.

\par }{\Q Xewitɨ 'ahurawa pɨka'uyeika mɨnetsinɨtɨanikɨ,

\par }{\QB meta mɨnetsituikakɨ.

\par }{\Q Neniwema mekaneutaxɨriexɨani

\par }{\QB mɨtatsi'aye'unie mɨtatsi'a'iwaxɨkɨ».


\par }{\BB \par }
{\Q \VS{17}Tsiyuni pahiwa parewiya ha'iwawatɨ,

\par }{\QB peru pumawe xewitɨ minɨtɨanikɨ.

\par }{\Q Yawé mɨpaɨ tiuta'aitaku

\par }{\QB Kakuwu 'aurie mematetɨkatei hikɨ mepeye'unie,

\par }{\Q hikɨ Kerutsareme kanihɨkɨtɨni

\par }{\QB xatsi xeikɨa meta mɨka'itiya.


\par }{\BB \par }
{\Q \VS{18}«Yawé heitserie kanexeiyani,

\par }{\QB peru ne 'aitsikateyatsie yanepɨkatikatɨa.

\par }{\Q Xekeneu'enana, xeme hikɨ teɨteri,

\par }{\QB kenemɨtiuka'eniwa xekeneuyu'ɨwiya.

\par }{\Q Mekanehapanieni 'ateewa paitɨ

\par }{\QB nehetsɨa miemete temari meta 'ɨimarixi.


\par }{\BB \par }
{\Q \VS{19}»Meripaitɨ nemɨwanaki'eriekai nekaniwarutahɨawe,

\par }{\QB peru mɨkɨ mekaneniuku'eirieni.

\par }{\Q Mawari wewiwamete meta 'ukirawetsixi nehetsɨa miemete

\par }{\QB yunaitɨ kiekaritsie mekaniukwini,

\par }{\Q 'ikwai mekuwautɨwetɨ,

\par }{\QB 'akuxi memayeyuyurinikɨ.


\par }{\BB \par }
{\Q \VS{20}»Yawé, keneneuxeiya nepɨtiuka'eniwa.

\par }{\QB 'Ari nepi'enie nepɨmɨxime.

\par }{\Q Ne'iyari pɨkayumaiwe,

\par }{\QB kwinimieme nemɨkaheu'enakaikɨ.

\par }{\Q Netɨɨriyama mekaniukwi'iwa takwa,

\par }{\QB 'upaitɨta mɨɨya xeikɨa kanixuaweni.


\par }{\BB \par }
{\Q \VS{21}»Teɨteri netsuari mekani'enieka,

\par }{\QB xewitɨ kaniumaweni mɨnetsinɨtɨani.

\par }{\Q Yunaitɨ memɨnetsi'aye'unie mekatenimaika kenemɨtiuka'eniwa,

\par }{\QB mekaniyutemamawieka nehetsie kepemɨtiuyurikɨ.

\par }{\Q 'Ari kenanɨ'a 'uximatɨarika kepemutayɨ,

\par }{\QB mɨkɨta mɨpaɨ memɨte'uka'eniwanikɨ ne kenemɨtiuka'eniwa.


\par }{\BB \par }
{\Q \VS{22}»'Ahetsɨa paitɨ keheye'ani

\par }{\QB tita ke'axamemɨte'uyuri.

\par }{\Q Kepemɨnetiupitɨa 'uximatɨarika ke'axanemɨtiuyurikɨ,

\par }{\QB mɨkɨta mɨpaɨ ketiniwarupitɨa.

\par }{\Q 'Ari pɨmɨire kenemɨtiutatsuaka,

\par }{\QB meta ne'iyari 'ari pɨkɨmɨmɨkɨ».


\par }{\BB \par }


\PoetryChap{2}{\Q \VerseOne{1}Xɨa'ui, Tsiyuni niweya witsimɨti'ɨimarikai Yawé 'akɨyɨwime kanayeitɨani

\par }{\QB yuhaxɨa kwauniyarikɨ.

\par }{\Q Muyuawitsie paitɨ kwiepa kamenakahɨani, haweri pe'anekame

\par }{\QB kamenayeitɨani kepemɨtimariwekai 'Ixaheri.

\par }{\Q Kepauka mɨmetsi'uka'unaxɨ ha'atɨ katinatɨmaiya

\par }{\QB kemɨti'aitakai 'ena kwiepa.


\par }{\BB \par }
{\Q \VS{2}Yawé pɨtiuka'unaxɨa katinenimayatɨ

\par }{\QB naime 'ixaheritsixi wakii,

\par }{\Q meta ha'atɨ kanika'una

\par }{\QB Kura witsimɨti'ɨimari hakewa meyutɨrɨkariyakai,

\par }{\Q meta tixaɨtɨ pɨkarayeitɨa

\par }{\QB mana ti'aitame meta 'iparewiwamete kaniwarukwini.


\par }{\BB \par }
{\Q \VS{3}Yemekɨ Kakaɨyari waɨkawa kaniuyeha'ani,

\par }{\QB naime 'Ixaheri tɨrɨkariyaya kanakuyeitɨani.

\par }{\Q Mɨtatsi'aye'unie kaninuani tahetsɨa,

\par }{\QB hikɨ 'ana Yawé pɨkatatsi'uparewi.

\par }{\Q Kakuwu hetsie tai manutatani hepaɨ 'anetɨ,

\par }{\QB watixɨtsitɨaximetɨ yunaime 'auriena mematetɨka.


\par }{\BB \par }
{\Q \VS{4}Mɨtatsi'aye'unie hepaɨ, yutupi kaniukuha'aritɨani,

\par }{\QB yutseriekɨ pekwekai.

\par }{\Q Mɨtatsi'aye'unie hepaɨ, kaniwarukwini

\par }{\QB nehetsɨa miemete temuwanaki'erie.

\par }{\Q Yuhaxɨa tai hepaɨ 'aneme kaniukawiwieni

\par }{\QB Tsiyuni witsimɨti'ɨimari 'ixuriki kiiya hetsie.


\par }{\BB \par }
{\Q \VS{5}Yawé mɨtatsi'aye'unie hepaɨ pɨtiyurie:

\par }{\QB 'Ixaheri kaniuka'una.

\par }{\Q Naime paratsiyuya kaniuka'una

\par }{\QB meta hakewa meyutɨrɨkariyakai.

\par }{\Q Putimɨiriyaxɨ tahiwerika meta ta'ukai,

\par }{\QB Kura witsimɨraku'ane hetsiemieme.


\par }{\BB \par }
{\Q \VS{6}Xewitɨ xamaru makumaweriya hepaɨ,

\par }{\QB mɨpaɨ yutuki katiniuka'una.

\par }{\Q Yawé Tsiyuni pɨratɨmaiyatsitɨa

\par }{\QB xawati mɨka'utiwewiwanikɨ meta patsiekamekɨ kememɨteyukuxexeɨriwa 'ixɨarariyari,

\par }{\Q ti'aitame hepaɨtsita puyeha'a

\par }{\QB meta puwaruhayewaxɨ mawari wewiwamete hetsɨana memɨmiemetetɨkai.


\par }{\BB \par }
{\Q \VS{7}Yawé yumawari taiyame puka'utanaki'eri,

\par }{\QB muyepatsie kaniuku'eirieni.

\par }{\Q Kaniyetuani memɨtatsi'aye'unie wahetsɨa

\par }{\QB kuraru paratsiyu mukunakai.

\par }{\Q Yawé tukita meputihiwa

\par }{\QB 'ixɨarari mɨwewiyaka hepaɨ.


\par }{\BB \par }
{\Q \VS{8}Yawé puyuwaɨri mika'unakɨ

\par }{\QB kuraru 'amatayewa Tsiyuni witsimɨti'ɨimari warie maka.

\par }{\Q Kɨye 'utikweka kani'inɨata,

\par }{\QB hikɨ kanika'una ka'inenimayatɨ.

\par }{\Q Hiwerika putixuawerixɨ tetsariya 'imɨmɨiyarite mɨranutikɨkatɨre meta kurarute 'amatitetewa wahetsiemieme,

\par }{\QB mɨkɨ naitɨ kaniuka'unarieni.


\par }{\BB \par }
{\Q \VS{9}'Ituparite kaneuxɨriexɨani kwiepa kaniyuhayewa,

\par }{\QB kaneimuraxɨani 'ituparite warita mauku'uwe.

\par }{\Q Ti'aitame meta 'iparewiwamete

\par }{\QB mekane'uwani hipame nuiwarite watsata,

\par }{\Q 'inɨari niukiyari pɨkakuxaxatsiwari meta Kakaɨyari niukametemama mepɨka'u'uwari,

\par }{\QB Yawé pɨkatiwaxeitsitɨari.


\par }{\BB \par }
{\Q \VS{10}Tsiyuni witsimɨraku'anekaitsie, mana 'ukirawetsixi

\par }{\QB kwiepa mepeutitei kayuwatɨ xeikɨa,

\par }{\Q yumu'utsie naxi meheutiwiwatɨ

\par }{\QB meta hiwerika kamixayari me'anakatɨtɨkaitɨ.

\par }{\Q Kerutsaremetari 'ɨimarixi

\par }{\QB mekaneutiteni kwiepa me'akatututsitɨ.


\par }{\BB \par }
{\Q \VS{11}Tsuarikɨ nehɨxite pɨtixɨxime,

\par }{\QB 'ariri kakwaniwemekɨ nepeɨmɨmɨkɨ.

\par }{\Q Yemekɨ ne'iyarikɨ nepɨkaheuwaɨre

\par }{\QB nekiekari muka'unariekɨ.

\par }{\Q Tɨɨritɨtɨ yakɨ memɨyumate mekanitiweranareni,

\par }{\QB 'ikɨ kiekari kayeyarite 'utɨma.


\par }{\BB \par }
{\Q \VS{12}Tɨɨri yumaamama mɨpaɨ metewaku'iwawiyatɨ:

\par }{\QB «¿Hakewa pexuawe 'ikwai meta winu?»,

\par }{\Q 'anari mepatixɨrɨwe kaye'utɨma

\par }{\QB mekwikwi'itɨ memɨte'uhipite hepaɨ,

\par }{\Q meta memɨtsitsewe wamaamama mewareukɨ'ɨkaku

\par }{\QB 'imatɨrieka mepuka'ietɨkɨka.


\par }{\BB \par }
{\Q \VS{13}¿Kehepaɨ netayɨni 'ahetsiemieme, Kerutsareme witsipemɨti'ɨimari?

\par }{\QB ¿Kemɨ'ane hepaɨ pepɨ'ane?

\par }{\Q ¿Ketita 'inɨariyarikɨ nemetitahɨawe nemɨmatsinɨtɨanikɨ,

\par }{\QB kiekari Tsiyuni 'ɨimari?

\par }{\Q Haramara kemeukatewa hepaɨ pɨ'ane 'akwinitɨarika.

\par }{\QB ¿Kemɨ'ane 'aku pɨyɨwe mɨmatsi'u'uayemani?


\par }{\BB \par }
{\Q \VS{14}Kakaɨyari niukametemama 'ahetsɨa miemete mepɨmate'utaxatɨa

\par }{\QB 'itarikakɨ kename kehapaɨ mete'unenierixɨ.

\par }{\Q Mepɨkamatsi'utahekɨataxɨ ke'axapemɨtiyurienekai,

\par }{\QB 'ateɨterima kememɨte'anuhapanienikekai mepɨka'itaxataxɨ.

\par }{\Q Niuki memɨmatsikuxaxatɨwakai

\par }{\QB 'itarika xeikɨa pɨhɨkɨtɨkai.


\par }{\BB \par }
{\Q \VS{15}Keyupaɨmetɨ mana huyeta memuyekɨka

\par }{\QB mematsixeiyatɨ mekameninanaimaka mekateniutapineni.

\par }{\Q 'Ahetsiemieme Kerutsareme witsipemɨ'anekai, nanaimarika mepɨwewie,

\par }{\QB meta me'utiwikɨayatɨ mɨpaɨ mepɨte'u'iwawa:

\par }{\Q «¿'Ikɨ xeniu tihɨkɨ kiekari witsimɨ'ane?

\par }{\QB ¿'Ikɨ xeniu kiekari waɨkawa temawierika mexeiya tihɨkɨ yunaime muwara'iwa?»


\par }{\BB \par }
{\Q \VS{16}Yunaitɨ memɨmetsi'aye'unie meputiniuka

\par }{\QB 'axametekuxatatɨ 'ahepaɨtsita,

\par }{\Q yutamete me'utixikauteketɨ, mematsinanaimatɨ mɨpaɨ meputiyuane:

\par }{\QB «'Ayeniereme tekaniutakwani.

\par }{\Q Tukari paye'a temikwewiekai,

\par }{\QB hikɨri 'ari tahɨxikɨ tepixei».


\par }{\BB \par }
{\Q \VS{17}Yawé kaneye'atɨani kemɨtiku'eriwakai,

\par }{\QB kaneye'atɨani yuniuki,

\par }{\QB meripaitɨ kemutayɨkai.

\par }{\Q Kametsinenimayatɨ kwiepa kamenehɨani,

\par }{\QB katiniupitɨani mɨmatsi'aye'unie mɨmatsitananaimanikɨ,

\par }{\QB mɨkɨ pɨtata watɨrɨkariya mariweme kanayeitɨani.


\par }{\BB \par }
{\Q \VS{18}Teɨteri wa'iyari

\par }{\QB Yawé mekanihiwieka mete'uka'eniwatɨ.

\par }{\Q Tsiyuni witsipemɨ'ane 'akuraru 'amatitɨtɨ,

\par }{\QB tukarikɨ tɨkarikɨ keneuhayewa

\par }{\QB tsepa 'a'ukai muhanenikɨ haa hepaɨ.

\par }{\Q Hawaikɨ 'etsiwa pepɨka'uxipieka.

\par }{\QB 'A'ukai pepɨkaheununuitɨwani.


\par }{\BB \par }
{\Q \VS{19}Kenanukukeka keneutahiwani tɨkarikɨ,

\par }{\QB kepauka tɨkarikɨ tehɨwemete memitsutɨanitsie.

\par }{\Q Keneu'eiri 'a'iyari 'ukaiya

\par }{\QB mawari kenayeitɨa Yawé hɨxie.

\par }{\Q Keneyunenewieka Kakaɨyari hetsɨa kenewauka teikɨ pehemetɨ

\par }{\QB 'atɨɨriyama watukari hetsiemieme,

\par }{\Q haakakɨ memɨkwixime

\par }{\QB kaye'utɨma memeutihe.


\par }{\BB \par }
{\Q \VS{20}«Neuxei Yawé, keneu'ati'iyaritɨa:

\par }{\QB ¿Kemɨ'aneri mɨpaɨ pepɨtiukwinitɨa meripaitɨ?

\par }{\Q ¿Kamɨtsɨ 'ukarawetsixi yuniwema metewatikwani

\par }{\QB yuhetsie memɨwarayexei?

\par }{\Q ¿Metekwi'iwa tsɨkamɨ mawari wewiwamete meta 'ahetsiemiemete niukamete

\par }{\QB Yawé 'atuki muyepatsietsie?


\par }{\BB \par }
{\Q \VS{21}»'Ukirawetsixi meta temari yunaitɨ

\par }{\QB kaye'utɨma tumuanaritsata mekanitiheni,

\par }{\Q temari meta 'ɨimarixi nehetsɨa miemete

\par }{\QB 'ixiparakɨ mekaniukwi'iwa.

\par }{\Q Peha'atɨ watukari pekaniwarunawairieni,

\par }{\QB pekaniwarukwini pekawanenimayatɨ.


\par }{\BB \par }
{\Q \VS{22}»'Ixɨararipa pemɨta'inieni hepaɨ,

\par }{\QB kenemɨtika'unarienikɨ naitsarie pekatiniutanɨ'axɨani.

\par }{\Q Kepauka Yawé pemuyeha'a

\par }{\QB nixewitɨ pɨkayɨwekai muyuta'una, meta nixewitɨ pɨka'uyuhayewaxɨ 'ayenieretɨ.

\par }{\Q Kemɨ'ane waɨkawa nemɨwanaki'eriekai meta nemɨtiwaruti'ɨkitɨa,

\par }{\QB mɨkɨ yunaime mɨtatsi'aye'unie kaniwarukwini».




\par }{\BB \par }
\PoetryChap{3}{\Q \VerseOne{1}Ne nekanihɨkɨtɨni nemɨtiuka'eniexɨa 'uximatɨarikakɨ

\par }{\QB Kakaɨyari 'uyeha'aka yukɨyekɨ pɨnetsi'uwa.


\par }{\Q \VS{2}Kaneniupitɨani yɨwipa nemuyeikanikɨ,

\par }{\QB hekɨariyatsie pɨkanetsi'upitɨari.


\par }{\Q \VS{3}Yakanetini'uximatɨaka,

\par }{\QB heiwatɨma xeitukari pɨka'anukayeika.


\par }{\BB \par }
{\Q \VS{4}Newaiyari meta nenawiyaritsie pɨnetsi'utawatsiɨxaxɨ,

\par }{\QB ne'umeyari pakamuraxɨa.


\par }{\Q \VS{5}Pɨnetsi'ukurarutɨiyaxɨ

\par }{\QB 'axamɨti'anekɨ meta nemɨtiuka'eniwanikɨ.


\par }{\Q \VS{6}Waɨriyarika kaneninɨ'aka yɨwipa xeikɨari nemuyeikanikɨ,

\par }{\QB meripaitɨri memukwi wahepaɨ.


\par }{\BB \par }
{\Q \VS{7}'Ukaneniyenaka, nepɨkayɨwe nemɨyuta'una,

\par }{\QB tepɨa kaunariyarikɨ mahetekɨ kaneniuhɨani.


\par }{\Q \VS{8}Tsepa karima nemutahiwa tsepa parewiya nemɨwawa,

\par }{\QB mɨkɨ nenenewieri pɨka'enimɨkɨ.


\par }{\Q \VS{9}Nehuyeta tetexi puyatsaxɨ,

\par }{\QB meta nehuye waɨkawa pekutunaxɨa.


\par }{\BB \par }
{\Q \VS{10}Kakaɨyari pɨnetsi'awiexeiyane hutse mɨtihupie hepaɨ,

\par }{\QB meta maye hepaɨ pɨnetsihupie.


\par }{\Q \VS{11}Huyeta kanenanayehanani mɨnetsititsanaxɨanikɨ,

\par }{\QB haweri ne 'anekame mɨnetsihayewakɨ.


\par }{\Q \VS{12}Yutupi 'ukuha'aritɨaka,

\par }{\QB kanenimɨneni xeikɨa.


\par }{\BB \par }
{\Q \VS{13}Ne'iyaritsie kaneniutamɨni

\par }{\QB yu'ɨrɨtekɨ metɨkɨta miemetekɨ.


\par }{\Q \VS{14}Ne, 'atsieriwame xeikɨari nekanihɨkɨtɨni yunaime teɨteri wahɨxie,

\par }{\QB tukarikɨ nehɨxie mekaniutikwikani menetsinanaimatɨ.


\par }{\Q \VS{15}Hatsiwimekɨ xeikɨa kaneniutahɨniya,

\par }{\QB meta kaneniu'itɨani tsiɨrika hepaɨ ratsiwime.


\par }{\BB \par }
{\Q \VS{16}Netsi'uwiyaka kwiepa katiniukatuaxixɨani nekɨmana,

\par }{\QB tumuanari nemɨtikwanikɨ kaneniupitɨani.


\par }{\Q \VS{17}Pɨnetsi'unawairi kayuwatɨ kenemɨrexeiyakai,

\par }{\QB 'aixɨa 'iyari 'uyeikatɨ kemɨreu'erieka nepɨka'imateri.


\par }{\Q \VS{18}Hikɨ mɨpaɨ nekaniutaineni: «Netukari pɨtixɨxime,

\par }{\QB meta neta'ikwewatɨ Yawé hetsiemieme».


\par }{\BB \par }
{\Q \VS{19}Kena'eriwani kuyeikame nemɨhɨkɨ netiuka'eniwatɨ,

\par }{\QB ratsiwimekɨ nemɨmɨximekɨ.


\par }{\Q \VS{20}Mɨpaɨ tsiere nepɨtiku'eriwa,

\par }{\QB 'ayumieme mɨkɨkɨ nepaunutuixie ne'iyaritsie.


\par }{\Q \VS{21}Peru 'akuxi tawarita mɨpaɨ nepɨtiku'eriwa,

\par }{\QB mɨkɨ waɨkawa neta'ikwewame pɨnetsihayeitɨwa:


\par }{\BB \par }
{\Q \VS{22}Yawé naki'eriyaya mɨmariwe hatsuaku pɨkakumawere,

\par }{\QB meta kemɨtiyukanenimaya hatsuaku pɨkaxɨni.


\par }{\Q \VS{23}Xexuime ximeriyaritsie pihekwariya kemɨtiyukanaki'erie,

\par }{\QB pɨmariwe ke'aixɨa mɨtiuka'iyari.


\par }{\Q \VS{24}'Ayumieme 'imatɨrieka, mɨpaɨ neputaine:

\par }{\QB «Yawé xeikɨa kanihɨkɨtɨni tita nemɨrexeiya.

\par }{\QB 'Ayumieme hetsiena xeikɨa netiwiyatɨ nepɨta'ikwewani».


\par }{\BB \par }
{\Q \VS{25}Yawé 'aixɨa katiniuka'iyarini kemɨ'ane yuri memɨte'erie hetsiena wahetsie,

\par }{\QB meta kemɨ'ane memikuwautɨwe wahetsiemieme.


\par }{\Q \VS{26}'Aixɨa kani'aneni kayuwatɨ 'umatɨ mitakwewieka,

\par }{\QB Yawé mayenenikɨ tatsitawikweitsitɨanike.


\par }{\Q \VS{27}'Aixɨa pɨ'ane xɨka tewi retimani

\par }{\QB yuku mɨtitɨnikɨ temaikɨyari hepaɨ.


\par }{\BB \par }
{\Q \VS{28}Xekeneuhayewa yuxaɨtame xeikɨa muyuhayewanikɨ,

\par }{\QB mɨpaɨtsɨ Yawé katinipitɨani.


\par }{\Q \VS{29}Tumuanaripa yɨhɨxima keheuhakeni.

\par }{\QB Heiwatɨ 'akuxi 'uparewiyani.


\par }{\Q \VS{30}Tawarita ta'aurie kehaweni tapata yu'auritapa mɨtikwinitɨarienikɨ,

\par }{\QB para mɨpaɨ 'axa'itɨarietɨ muyuhayewanikɨ.


\par }{\BB \par }
{\Q \VS{31}Yawé katanexɨrieni,

\par }{\QB peru yuheyemekɨ pɨkatatsihexɨrieni.


\par }{\Q \VS{32}Waɨkawa temɨte'uka'eniwanikɨ pɨtatsipitɨa, peru pɨtatsitinenimayata,

\par }{\QB naki'eriyaya mɨmariwekɨ.


\par }{\Q \VS{33}Ti'aitame pɨtatikwinitɨa meta pɨtatsihiweritɨa

\par }{\QB peru mɨpaɨ mɨtinakekɨ pɨkatiyuriene.


\par }{\BB \par }
{\Q \VS{34}Kepauka memɨtiketsinarɨwa

\par }{\QB yunaitɨ pɨretsutsixi kwiepa memɨtama,


\par }{\Q \VS{35}kepauka 'Amutewi hɨxie

\par }{\QB tewi heitserie kemɨrexeiya mɨpaɨ mɨkatipitɨarie,


\par }{\Q \VS{36}kepauka heitseriemekɨ mɨkaparewiya,

\par }{\QB ¿Yawé tamɨ mɨpaɨ karetimamateke?


\par }{\BB \par }
{\Q \VS{37}¿Kemɨ'ane pɨyɨwe tixaɨtɨ hepaɨtsita mɨtiutaxata 'ariketa hekɨatsime mayeitɨani

\par }{\QB Yawé mɨpaɨ kahainekaku?


\par }{\Q \VS{38}¿Tamɨ Kakaɨyari xeikɨa yahainekaku yakatikuyɨne,

\par }{\QB mɨtiutixuxuawere 'axati'anetɨ meta 'aixɨati'anetɨ?


\par }{\Q \VS{39}¿Titayari 'ayeyuritɨ 'axaraineni

\par }{\QB kemɨ'ane 'axatiuyurieyu mɨtiukwinitɨarienitsie?


\par }{\BB \par }
{\Q \VS{40}Neuxei hikɨmɨ tepɨtatimaixɨani yateteku'eriwatɨ

\par }{\QB hikɨ 'ana tepɨ'axɨani Yawé huyeya 'utɨa.


\par }{\Q \VS{41}Tekaninɨawakakuni Kakaɨyari muyuawitsie makawe

\par }{\QB ta'iyarikɨ meta tamamatekɨ.


\par }{\Q \VS{42}'Axatepɨte'uyuri, temɨkaheu'enana tepɨhɨkɨ,

\par }{\QB 'ekɨta pepɨka'awaɨriya pemɨtareuyehɨwirienikɨ.


\par }{\BB \par }
{\Q \VS{43}Waɨkawa peha'atɨ pekataniuweiyani,

\par }{\QB pekatanikwika pekatatsinenimayatɨ.


\par }{\Q \VS{44}Haiwitɨritsata pepɨ'ati'awiwieta

\par }{\QB tanenewieri pemɨka'eniekakɨ.


\par }{\Q \VS{45}Tepɨa temɨxikiyari mɨkaheuyewetse hepaɨ,

\par }{\QB pekataneutaxɨriexɨani nuiwarite watsata.


\par }{\BB \par }
{\Q \VS{46}Yunaitɨ memɨtatsi'aye'unie meputiniuka

\par }{\QB tahetsiemieme xeikɨa 'axamepɨtekuxata.


\par }{\Q \VS{47}'Ari tepatixɨriya tete'uka'eniwatɨ temariutsietɨ,

\par }{\QB kepauka takiekari muta'unarie.


\par }{\Q \VS{48}Haa muhane hepaɨ pɨyɨne ne'ukai ne'auritsie,

\par }{\QB neteɨterima wakiekari mɨmariwe muka'unariekɨ.


\par }{\BB \par }
{\Q \VS{49}Nehɨxite xɨari pɨkayunixɨani 'ukaikɨ,

\par }{\QB katihayewatɨ meta xewitɨ ka'inɨtɨakaku,


\par }{\Q \VS{50}kepaukake muyuawitsie paitɨ

\par }{\QB Yawé mɨtatsihaye'erieni mɨtatsixeiya.


\par }{\Q \VS{51}Pɨnetsihekukukuine yemekɨ ne'iyari taɨta paitɨ,

\par }{\QB newaxeiyatɨ 'ukarawetsixi mete'uka'eniwame nekiekaritsie kiekatari.


\par }{\BB \par }
{\Q \VS{52}Memɨnetsi'aye'unie mekaneniuweiyani nitixaɨtɨ mekatehayexeiyatɨ nehamatɨa,

\par }{\QB wiki hepaɨ mekaneniwiniyatɨweni.


\par }{\Q \VS{53}Ne'ayeniereme mekaneniteukikuni

\par }{\QB tetexikɨ menetsiheukananike newatiyanikɨ.


\par }{\Q \VS{54}Haa nemu'utsie paitɨri kaniuku'atɨkani,

\par }{\QB 'ari mɨpaɨ katinimatsiɨkɨni netukari kaniutixɨni.


\par }{\BB \par }
{\Q \VS{55}Hikɨ meukatewatsie mɨki teukiyata

\par }{\QB nekameniutahɨawe, parewiya Yawé nekameniutawawirieni,


\par }{\Q \VS{56}'ekɨta pepɨnetsi'u'eni kenemɨmatiwawiriekai yemekɨ,

\par }{\QB hawaikɨ pepɨkaheikanaxɨa 'a'enakareme ne kenemutainekai karima.


\par }{\Q \VS{57}Ne nepɨmatsi'utahɨawixɨ, hikɨ 'ekɨ nehetsɨa pepunua,

\par }{\QB mɨpaɨ pepɨnetiutahɨawixɨ: «Pepɨkamaka».


\par }{\BB \par }
{\Q \VS{58}Yawé, 'ekɨ nehetsie peputanua

\par }{\QB 'ana netukari peputawikweitsitɨa.


\par }{\Q \VS{59}Yawé, 'ekɨ pepunierixɨ ke'aixɨa nemɨkatixeiyariekai,

\par }{\QB nehetsiemieme kemɨtiheitserie 'aixɨa ketineuyuri.


\par }{\Q \VS{60}'Ekɨ pepuwaruxei kwinimieme kemenete'aye'unietɨ memɨnetsi'uyuri

\par }{\QB meta pepɨtimaikai kememɨteku'eriwakai nehetsiemieme.


\par }{\BB \par }
{\Q \VS{61}Yawé, 'ekɨ pepɨwaru'eni ke'axamemɨtate'utahɨawixɨ

\par }{\QB meta naime kememɨteku'eriwakai nehetsiemieme,


\par }{\Q \VS{62}'ekɨ pepɨtimate tukarikɨ memɨnetsi'aye'unie

\par }{\QB mepɨnetsikuxata kememɨteyurieni nehetsiemieme.


\par }{\Q \VS{63}Keniwaruxeiya. Tsepa kememɨteyurie

\par }{\QB mekaneninanaimaka me'utikwitɨ.


\par }{\BB \par }
{\Q \VS{64}Yawé, yaketiniwarakapitɨa,

\par }{\QB naime kememɨte'uyurikɨ.


\par }{\Q \VS{65}Mekatemaiwaweme keniwarayeitɨa,

\par }{\QB 'axamɨti'ane wahetsie ketiunake.


\par }{\Q \VS{66}Yawé, keniwaranukuweiya peha'atɨ,

\par }{\QB 'ena kwiepa keniwarakumaweriya.




\par }{\BB \par }
\PoetryChap{4}{\Q \VerseOne{1}Huru 'ari pɨka'utixawatɨre.

\par }{\QB Huru 'aixɨamɨ'ane putayɨrixɨ puyutakwitama.

\par }{\Q Tetexi mɨpatsietɨka kwinimieme mɨraye'atɨka tukita timieme kaye'utɨma katineutiteni.


\par }{\BB \par }
{\Q \VS{2}Tsiyuni kiekatari,

\par }{\QB meripaitɨ mepɨtehaye'akai huru kemɨraye'axe,

\par }{\Q hikɨri haxu xariteyari hepaɨ mepɨtexeiyarie,

\par }{\QB 'iwewame nenikamɨti'ane mitiwewi.


\par }{\BB \par }
{\Q \VS{3}Yeutari memayu'eririya yutsitsi mepɨyexata

\par }{\QB yuniwema mepɨwatsitsitɨa,

\par }{\Q peru 'ukari Kerutsaremetari mepɨka'u'iyari.

\par }{\QB Yuniwema mepɨwata'e'eiriwa 'aruxi 'amemɨnene makumawetsie memu'uwa wahepaɨ.


\par }{\BB \par }
{\Q \VS{4}Tɨɨri yemekɨ waɨkawamekɨ mepeuhariku,

\par }{\QB waneni 'ari puwawaki.

\par }{\Q Paa tɨɨri mekaniku'iwawani,

\par }{\QB peru neuxei nixewitɨ pɨkawamimɨkɨ.


\par }{\BB \par }
{\Q \VS{5}Kemɨ'ane meripaitɨ memɨte'utikwa'akai witsiti'anekame

\par }{\QB hikɨ mekanikwiximeni haakakɨ kaye'utɨma.

\par }{\Q Meripaitɨ witsimemɨte'ukemarikai mɨyɨtsikimaɨyekɨ

\par }{\QB hikɨ xatsitsata mekanikurupetɨweni.


\par }{\BB \par }
{\Q \VS{6}Ke'axamemɨte'uyuri Tsurumatari

\par }{\QB matsi kwinimieme 'axamepɨte'uyuri Kerutsareme kiekatari,

\par }{\Q yapauka kaniuka'unarieni,

\par }{\QB nixewitɨ pɨka'iparewi.


\par }{\BB \par }
{\Q \VS{7}Kwinimieme matsi mepɨtetuxakai mana te'aitamete 'ɨwi hepaɨ,

\par }{\QB meta retsi hepaɨ,

\par }{\Q wawaiyari yemekɨ pɨtataɨrawikai,

\par }{\QB Tete mɨraye'axe mutimerɨka hepaɨ mepɨteyuxexeiyakai.


\par }{\BB \par }
{\Q \VS{8}Peru hikɨ kwinimieme mepɨteheutɨtɨni keyuri yɨxari,

\par }{\QB nixewitɨ pɨkawamate kaye'utɨa.

\par }{\Q Yuwaiyaritsie kwinimieme mekateniwawakini kɨye hepaɨ,

\par }{\QB wa'umeyaritetsie kaniuwerixɨani.


\par }{\BB \par }
{\Q \VS{9}'Aixɨa mekani'itɨarieka kemɨ'ane memukwi'iwaxɨ 'ixiparakɨ,

\par }{\QB keyuri haakakɨ memukwi.

\par }{\Q Haaka wara'iwakaku mekanitakukuweni,

\par }{\QB karikɨ mɨtiumawekɨ 'ikwaxite 'ɨtsita timieme.


\par }{\BB \par }
{\Q \VS{10}'Ukarawetsixi 'aixɨa memɨte'u'iyarikai, yumamá mekaniuhɨniri

\par }{\QB yuniwematɨme mekaniwaruka'etsa.

\par }{\Q Yuniwema wahekɨ mekatenikwakaitɨni,

\par }{\QB kepauka Kerutsareme muka'unarietsie.


\par }{\BB \par }
{\Q \VS{11}Yawé yuhaxɨa kaniutatuani,

\par }{\QB yuhaxɨa mɨtiyukukuine kananayetuani.

\par }{\Q Tsiyuni taikɨ kaniutataiya

\par }{\QB meta kanitaxɨtsitɨani tsutɨmeyari naime.


\par }{\BB \par }
{\Q \VS{12}Mɨpaɨ mepɨkateha'eriwakai naitsarie te'aitamete,

\par }{\QB meta yunaitɨ teɨteri naitsarie kiekatari,

\par }{\Q kename Kerutsareme memaye'unie

\par }{\QB kiteniena meheutahaxɨanikekai.


\par }{\BB \par }
{\Q \VS{13}Peru mɨpaɨ katiniɨyɨni.

\par }{\QB Kakaɨyari niukametemama 'axamete'uyurieku.

\par }{\QB Mawari wewiwamete 'axamete'uyurieku.

\par }{\Q Teɨteri 'axamekateyuriekame memɨwarukwikɨ

\par }{\QB kiekaritsie kaye'utɨma.


\par }{\BB \par }
{\Q \VS{14}Yumamatetsie meheuxuxuretɨ,

\par }{\QB kaye 'utɨma mekaniu'uwani memɨkaheuneniere wahepaɨ meyɨatɨ.

\par }{\Q Xewitɨtɨma pɨkayuwaɨriya muwamayɨanikɨ

\par }{\QB tsikeretɨma wa'ixurikitsie.


\par }{\BB \par }
{\Q \VS{15}Teɨteri mɨpaɨ mekateniwaruhiwiwani: «'Ena xepɨka'u'uwani, xemɨka'itiya.

\par }{\QB Xekeneuhuni. Xekeneuhuni. Xepɨkatatsikumaɨwani tame».

\par }{\Q Hipame nuiwarite watsata mɨpaɨ mekatenikɨhɨawarɨwani:

\par }{\QB «Ku'uwamete mekanihɨkɨtɨni, memuyu'unaxɨaxime.

\par }{\QB Mepɨkayɨwawe 'ena memu'uwani yuheyemekɨ».


\par }{\BB \par }
{\Q \VS{16}Yawé tɨtɨ katiniuyurieni muwareutaxɨriexɨa,

\par }{\QB hikɨri pɨkayu'iyaritɨa wahetsiemieme.

\par }{\Q Mawari wewiwamete mamariwawemete mepɨkaxatsiwa

\par }{\QB meta 'ukirawetsixi mepɨkanenimayatsieri.


\par }{\BB \par }
{\Q \VS{17}'Imatɨrieka, tahɨxite pɨtitɨximeri

\par }{\QB teta'ikwewatɨ yakɨxeikɨa xewitɨ tatsiparewienike te'erietɨ.

\par }{\Q Tuxiyutsie paitɨ tetanenieretɨ tekanita'ikwewani

\par }{\QB hipatɨ teɨteri memɨtatsitawikweitsitɨanikɨ.


\par }{\BB \par }
{\Q \VS{18}'Etsiwa temuku'uwatsie tepuhupierie,

\par }{\QB kaye 'utɨma temɨye'uwani pɨkayɨweri.

\par }{\Q Ta'imatɨrieka tukariyari kanehuraniri, 'ariri kanaye'ani,

\par }{\QB tatukari naitɨ pɨ'inɨatsie.


\par }{\BB \par }
{\Q \VS{19}Memɨtatsi'aye'unie matsi kwinimieme mepayɨwawekai

\par }{\QB keyuri kwixɨtsi muyuawitsie miemete,

\par }{\Q hɨritsie mepɨtatsi'uweiyatɨkɨkakai,

\par }{\QB makumawetsieta mekataniuhupieni.


\par }{\BB \par }
{\Q \VS{20}Meta kaniuwiyarieni ti'aitame Yawé menayexei,

\par }{\QB mɨkɨ hetsie tetewiyatɨ temu'uwakai.

\par }{\Q Mɨkɨ pɨhɨkɨtɨkai hetsiena mieme mɨpaɨ temutiyuanekai:

\par }{\QB Mɨkɨ 'etɨriyayatɨa te'u'uwatɨ nuiwarite watsata tepu'uwani.


\par }{\BB \par }
{\Q \VS{21}Kene'atemawieka meta keneutanaweni, 'Erumi kiekariyari,

\par }{\QB 'Utsi kwieyaritsie, 'uka ti'aitame hepaɨ pemɨtika.

\par }{\Q Peru 'arike 'ikɨ tekɨxita 'ekɨta pepanu'ieni,

\par }{\QB hikɨ 'ana pepɨtitaweni meta pemawetɨ pepayani.


\par }{\BB \par }
{\Q \VS{22}Tsiyuni witsipemɨti'ɨimarikai, kanaye'atɨarieni kepemɨtikwinitɨarienikekai,

\par }{\QB Kakaɨyari tawariri xeime kwieyaritsie pɨkamatsi'anɨnɨ'ani.

\par }{\Q Peru 'ekɨ, mɨmariwe 'Erumi kiekariyari, kamani'uximatɨamɨkɨ ke'axapemɨtiuyurikɨ

\par }{\QB meta naime ke'axapemɨtiuyuri katinitahekɨatamɨkɨ.


\par }{\BB \par }


\PoetryChap{5}{\Q \VerseOne{1}Yawé, kenaye'eri kemɨtatiuyuri,

\par }{\QB ketemɨteyutewinɨa kenaye'eri.


\par }{\Q \VS{2}Takwie hipatɨ tiwapiini pɨratɨa,

\par }{\QB meta takii, 'ateewa kiekatari wapiini katinayani.


\par }{\Q \VS{3}Tepɨkatehekapaapari, nutuite teputahayewaxɨ,

\par }{\QB tamaamama wiuraxi mepuyuhayewaxɨ.


\par }{\Q \VS{4}Haa temɨhare, tekaninaneka xeikɨa,

\par }{\QB kɨyexi, yaxeikɨa tekaninaneka.


\par }{\Q \VS{5}Memɨtatsi'uweiya takeputsatsie mekana'uweni,

\par }{\QB tepu'u'uxe xeikɨa, temuka'uxipieni tepɨkayɨwawe.


\par }{\Q \VS{6}Tɨratu tekaniuwewieni 'Ekipitu meta 'Atsiriya wahamatɨa,

\par }{\QB mɨpaɨ 'ikwaite temɨtekaxeiyakɨ.


\par }{\Q \VS{7}Tapaapama 'axameteyurietɨ mekaniukwini,

\par }{\QB tame pɨta tekaniu'uximatɨarieni wahetsiemieme.


\par }{\Q \VS{8}Hikɨri waɨriyarika te'uximayatamete memɨhɨkɨtɨkai mɨkɨ mekatateni'aitɨaka,

\par }{\QB xewitɨ kaniumaweni mɨtatsixɨnakɨ wahetsɨa.


\par }{\Q \VS{9}Makumawetsie makukweriwa'anetsie tekaniuyekɨkani,

\par }{\QB tatukari tekanitatuaka ta'ikwai temukaxexeiyanikɨ.


\par }{\Q \VS{10}Tanawiyari pɨtatsikutaiya huxunu mɨxɨka hepaɨ,

\par }{\QB haakakɨ tekanihɨiyatɨkani.


\par }{\Q \VS{11}Tsiyuni kiekatari 'ukarawetsixi meta Kura kiekariyaritsie 'ɨimarixi

\par }{\QB waɨriyarika mekaniutimayɨiyani.


\par }{\Q \VS{12}Ta'ukiyarima memanuyehaitɨtɨakai mekaniukawɨtɨarieni yumamatsie mehɨatɨkaitɨ,

\par }{\QB meta tixaɨtɨ mepɨkatewarayeitɨa 'ukirawetsixi.


\par }{\Q \VS{13}Taniwema temari 'aixɨa memɨ'anene tɨxɨmete mepɨwarayeitɨa,

\par }{\QB tɨɨri kɨyexi mahete me'ɨtɨtɨ mepekaxɨrɨwekai.


\par }{\Q \VS{14}Hawaikɨri 'ukirawetsixi

\par }{\QB kiekari kitenie mepɨkatiyaxike,

\par }{\QB hawaikɨri temari wakwikari tepɨka'enie.


\par }{\Q \VS{15}Temawierika pɨkaxɨaweri ta'iyaritsie,

\par }{\QB teye'amete watemawierika nutuixiya pɨta kanayani.


\par }{\Q \VS{16}Tamu'utsie kuruna tepɨka'anamanari.

\par }{\QB Xɨa'ui tametsɨari: 'axatekateniuyurieni.


\par }{\Q \VS{17}Ta'iyarite pukwiximeri,

\par }{\QB tahɨxite kanititɨximeni,


\par }{\Q \VS{18}Karikɨ Tsiyuni hɨriyaritsie kanakukiɨriyaka,

\par }{\QB mana xeikɨa yeutari mekaniu'uwani.


\par }{\BB \par }
{\Q \VS{19}Yawé, peru 'ekɨ 'aheyemekɨ pekatini'aitametɨni,

\par }{\QB 'a'uweni yuheyemekɨ 'akaniuweni.


\par }{\Q \VS{20}¿Ketitayarikuta 'aheyemekɨ petaratɨtɨmaiya?

\par }{\QB ¿Ketitayarikuta mɨixa tukari petatiuku'eiri?


\par }{\Q \VS{21}Yawé, 'ekɨ ketaneupitɨa 'ahetsɨa temɨ'axɨanikɨ, hikɨ 'ana tame ta'aurie tepaxɨrieni.

\par }{\QB Meripaitɨ ke'aixɨa temɨ'anekai mɨpaɨ ketatineupitɨa.


\par }{\Q \VS{22}Yurikɨ, 'ekɨ pepɨtatsi'uku'eiri

\par }{\QB waɨkawa yemekɨ pepɨha'a tahamatɨa.


\par }