\NormalFont\ShortTitle{Keremiyaxi}

{\MT Keremiyaxi



\par }\ChapOne{1}{\PP \VerseOne{1}'Ikɨ Keremiyaxi niukieya kanihɨkɨtɨni Kirikiyaxi nu'aya. Keremiyaxi 'Anatuti kiekatari mawari wewiwamete wanuiwaritsie pumiemetɨkai, kiekari Wenikamini kwieyaritsie mukumakai.

\VS{2}Yawé niukieya Keremiyaxi hetsɨa kaninuani, tamamata heimana haika wiyari Kutsiyaxi 'Amuni nu'aya ti'aitakaku Kura kwieyaritsie.

\VS{3}Metatsiere hetsɨana kaninuani Kuhatsimi Kutsiyaxi nu'aya ti'aitakaku Kura kwieyaritsie, meta 'imatɨrieka wiyaritsie Tserekiyaxi Kutsiyaxi nu'aya ti'aitakaku Kura kwieyaritsie, tatsɨari tamamata heimana xeiwiyari heimana 'auxɨwime metseriyaritsie, kepauka Kerutsaremetari memehapanietsie.


\par }{\SH Keremiyaxi kemɨranayexeiyarie
\par }
{\PP \VS{4}Merikɨtsɨ Yawé mɨpaɨ kanetiniutahɨawe:


\par }{\Q \VS{5}«Meripaitɨ 'amaamatsie 'akuxi nekamatsikayewetɨ nepumatsimatekai,

\par }{\QB nepɨmatsi'anayexeiyakairi,

\par }{\Q pekatinuiwawekaku 'akuxi,

\par }{\QB nepɨmatsi'anuyewaukairi,

\par }{\QB Neniukame nepɨmatsi'ayeitɨakairi nuiwarite wahetsiemieme».


\par }{\PP \VS{6}Ne mɨpaɨ nepɨtita'ei:

\par }{\PP «Yawé nekakaɨyari. Xɨa'ui 'akuxi 'aixɨa nepɨkareutaxatawe meta temaikɨ nepɨhɨkɨ yakɨnepɨnemate».


\par }{\PP \VS{7}Peru Yawé mɨpaɨ pɨnetiutahɨawixɨ:

\par }{\PP «Mɨpaɨ pepɨkahaineni: “Temaikɨ nepɨhɨkɨ yakɨnepɨnemate”, matsi hikɨ ne hakewa nemɨmatsihetanɨ'ani pekanimieni, kenemɨmatitahɨawe naimekɨ yapekanitayɨmɨkɨ.

\VS{8}Ne 'ahamatɨa nepuyeikani 'aheima nemɨtanuanikɨ, nixeimetɨma pepɨkahaumakaka». Yawé mɨpaɨ nekanaineni.


\par }{\PP \VS{9}Hikɨ Yawé netenitsie kaneniutamayɨani, mɨpaɨ kanetiniutahɨawe:

\par }{\PP «Hikɨ 'atenitsie neniuki nekamaniupitɨani pemeutaniuwenikɨ.

\VS{10}Neuxei, ne hikɨ heitserie nekamanipitɨaka nuiwarite meta te'aitamete wahetsie,

\par }{\Q »pemɨwarahunanikɨ meta pemɨwaka'unanikɨ,

\par }{\Q pemɨwareuyehɨpanikɨ meta pemuwaratixɨrɨwanikɨ,

\par }{\Q pemɨwaranuku'uitɨwanikɨ meta pemɨtika'iteɨtakɨ».


\par }{\PP \VS{11}Yawé niukieya nehetsɨa kaninuani mɨpaɨ kanetiniutahɨawe:

\par }{\PP «Keremiyaxi, ¿ketita petixeiya?»

\par }{\PP Mɨpaɨ nekatinita'eiya:

\par }{\PP «'Arimenituru 'iteɨriyari xeimamayari nepɨxeiya».


\par }{\PP \VS{12}Yawé mɨpaɨ kaniutayɨni:

\par }{\PP «'Aixɨa pepɨtiunierixɨ, neta mɨpaɨ nepɨtita'ɨwiya neniuki maye'atɨarienikɨ».\FTNT{*}{{\FR 1:12 }{\FR{1:12}}
{\FQ{'Arimenituru 'iteɨriyari hepɨrayutsixi waniukikɨ
}}{\FQ{nepɨtita'ɨwiya hepaɨ pɨti'eniɨriɨkɨ.}}}


\par }{\PP \VS{13}Hutarieka, Yawé niukieya nehetsɨa kaninuani mɨpaɨ kanetiniutahɨawe:

\par }{\PP «¿Tita 'aku petixeiya?»

\par }{\PP Mɨpaɨ nekatinita'eiya: «Xari nekanixeiyani 'ukwakeme tayeta hakayeuriweme».


\par }{\PP \VS{14}Hikɨ Yawé mɨpaɨ kanetiniutahɨawe:

\par }{\PP «Yunaime 'ikɨ kwieyaritsie memɨtama wahetsie 'uximatɨarika nekananunɨ'amɨkɨ, xeyeta kanakayuamɨkɨ.

\VS{15}Ne nekaniwata'inimɨkɨ te'aitamete xeyeta miemete —ne Yawé mɨpaɨ nekanaineni—.

\par }{\Q »Mekani'axɨakuni, yu'uweni mekani'atɨaxɨakuni

\par }{\QB Kerutsareme mɨranutahakitɨretsie mekanikuyaxikuni,

\par }{\Q kuraruyari naime mekanika'unakuni,

\par }{\QB meta naime Kura kiekariyarite mekaniwatakwikuni.


\par }{\Q \VS{16}Ne neteɨterima wahetsiemieme yanepɨtayɨni nemɨtiwaka'enitsitɨanikɨ,

\par }{\QB waɨkawa 'axamemɨte'uyurikɨ,

\par }{\QB memɨnetsi'uku'eirikɨ,

\par }{\Q hipame kakaɨyarixi pɨta 'ɨkwa memɨwatairietɨwekaikɨ,

\par }{\QB meta yumamatekɨ mete'utiwewieka memɨte'ayexeiyakaikɨ.


\par }{\PP \VS{17}»Peru 'ekɨ keneuyukuha'aritɨa. Kenemie yaketiniwaretahɨawi naime ne kenematitahɨawe. Pepɨka'utimamaweni mɨkɨ wahɨxie, xɨka pe'utimani marika wahɨxie matsi nekamanipitɨamɨkɨ.

\VS{18}Ne hikɨ kiekari yukuraru 'a'atitewame mexeiya hepaɨ nekamatiniupitɨani, tepɨa 'apatɨ 'amuwe hepaɨ meta wurunitse tepɨayari kuraruyari hepaɨ, naime 'ikɨ kwieyaritsie hepaɨtsita, Kura kwieyaritsie te'aitamete wahepaɨtsita, 'itsɨkate meta mawari wewiwamete metatsiere yunaitɨ 'ikɨ kwieyaritsie kiekatari wahepaɨtsita.

\VS{19}Mepɨmatsitamieni peru mepɨkamatsikemakaxɨani, karikɨ ne 'ahamatɨa nekaniuyeikamɨkɨ nematsixɨnake», Yawé mɨpaɨ nekanaineni.




\par }\Chap{2}{\SH 'Ixaheri Kakaɨyari kemɨtiuku'eiri
\par }
{\PP \VerseOne{1}Yawé niukieya nehetsɨa kaninuani:

\VS{2}«Kenemie Kerutsareme kiekatari mɨpaɨ ketiniwaretaxatɨa Yawé mɨpaɨ kanaineni:

\par }{\Q »“Nepa'eriwa matɨari 'ɨimariyari kepemɨnetinaki'eriekaitsie,

\par }{\QB 'anaki'eriyakɨ kepauka nemetsi hewitɨtsie,

\par }{\Q kepauka makumawetsie pemɨnetsi'uweiyakai,

\par }{\QB 'iya kwietsie 'etsiya mumawetsie.


\par }{\Q \VS{3}'Ixaheri pɨpatsiekai Yawé hetsiemieme,

\par }{\QB matɨari mieme 'ikwaxi pɨhɨkɨtɨkai hetsiena mieme,

\par }{\Q kemɨ'ane memitikwa'akai mete'uka'eniwatɨ mepakɨkakai,

\par }{\QB wahetsie 'uximatɨarika pɨ'axekai”»,


\par }{\QR Yawé mɨpaɨ kanaineni.

\par }{\BB \par }
{\Q \VS{4}Yawé niukieya xekeneu'eni Kakuwu xiɨyarimama,

\par }{\QB yunaitɨ 'Ixaheri nuiwarima teɨterimama.


\par }{\PP \VS{5}Yawé mɨpaɨ kanaineni:

\par }{\Q «¿Ketita 'axati'aneme mete'ukaxei nehetsie xetutsima,

\par }{\QB merikɨte yemekɨ menetsi'uku'eiri?

\par }{\Q Tixaɨtɨ mɨkatiyunaki'erie 'utɨa pɨta mepekɨ,

\par }{\QB 'ayumieme tixaɨtɨ mepɨkatehakɨ.


\par }{\Q \VS{6}Hatsuaku mɨpaɨ mepɨka'utiyua:

\par }{\Q “¿Hakewari Yawé

\par }{\QB 'Ekipitu mɨtatsihayewitɨ,

\par }{\Q makumawetsie mɨtatsi'uwitɨximekai,

\par }{\QB 'uwakikaku kweriwa'anekɨa,

\par }{\Q tixaɨtɨ mɨkaraxuawetsie meta 'umariwekaku,

\par }{\QB hakewa xewitɨ muka'anuyeikatsie

\par }{\QB meta xewitɨ muwa mɨkakietsie?”


\par }{\Q \VS{7}Ne nepɨxe'atɨa kwie 'aixɨa mɨ'anetsie,

\par }{\QB mana 'ikwaxi mɨtixuawe xemɨtekwakakɨ

\par }{\QB tinaitɨ mana mɨtixuawe.

\par }{\Q Peru xeme xe'u'axɨaka nekwie ka'itiyakame xepayeitɨa,

\par }{\QB xeme kwie nemɨxeyetuiri ne'ixani'eriekame xepayeitɨa.


\par }{\Q \VS{8}Hatsuaku mawari wewiwamete mɨpaɨ mepɨka'utiyua:

\par }{\QB “¿Hakewari Yawé?”

\par }{\Q 'Inɨari niukiyari memakumate hatsuaku mepɨkanetsi hetima,

\par }{\QB teɨteri wahetsiemieme memanuyetekai menetsi'aye'unietɨ mepakɨ,

\par }{\Q neniukamete Wahari hetsiemieme pɨta mepɨte'utaxa

\par }{\QB meta kakaɨyarixi tixaɨtɨ memɨkateyunaki'erie pɨta mewaruweiyatɨ mepakɨ.


\par }{\Q \VS{9}'Ayumieme, hikɨ 'akuxi hekwamekɨ nepɨxetaxaneta,

\par }{\QB metatsiere xeniwema waniwema wahetsie nepɨrahɨani,


\par }{\QR —Yawé mɨpaɨ kanaineni—.

\par }{\BB \par }
{\Q \VS{10}»Xekenehu Tsipɨre kwieyari haramara hixɨapa mɨyema hatetsitana, meta xekenenenieri mana kereyɨane,

\par }{\QB hipame xekeniwarutanɨ'a Tseraxi paitɨ, mana memenenierekɨ kemɨreyɨane,

\par }{\QB hikɨ xekeneuyu'ɨwiya xɨka hawaikɨ meripaitɨ mɨpaɨ reyɨni:


\par }{\Q \VS{11}¿Kamɨtsɨ xewitɨ nuiwari tiuyeika hipame kakaɨyarixi waruku'eirieka hipame pɨta wareweiyaka,

\par }{\QB tsepanetɨ mekakakaɨyarixi?

\par }{\Q Neteɨterima mepɨnetsi'uku'eiri, nemɨmariwe wahetsiemieme,

\par }{\QB tixaɨtɨ mɨkatiyunaki'erie hekɨ.


\par }{\Q \VS{12}Muyuawi, kenemaka, 'ikɨ mɨya mɨtiɨyɨkɨ.

\par }{\QB Keneutayɨyɨakani meta waɨkawa keneutimamaweni.


\par }{\QR —Yawé mɨpaɨ kanaineni—.

\par }{\BB \par }
{\Q \VS{13}»Pɨtihuta 'axamɨti'ane

\par }{\QB neteɨterima 'axakememɨte'uyuri:

\par }{\Q Mepɨnetsi'uku'eiri,

\par }{\QB haixa mayeniere muhane nehɨkɨtɨme,

\par }{\Q putsute pɨta haa mukatuariketɨka yɨkɨmana mepuyutiwewiriexɨa,

\par }{\QB putsute mɨtatari haa mɨkareuteteritɨwa.


\par }{\Q \VS{14}¿'Ixaheri kuta waɨriyarika ti'uximayatame tihɨkɨ?

\par }{\QB Mɨra'uximayatsietsie pɨka'utinuiwaxɨ.

\par }{\QB ¿Kamɨtsɨ titayari tinawatsiyarie?


\par }{\Q \VS{15}Mayetsi meputitsua hetsiena mieme,

\par }{\QB mepuyutihaxɨatɨa karima hetsiena mieme.

\par }{\Q Kwieya yuxaɨtame puyuhayewaxɨ,

\par }{\QB kiekariteya naitɨ putitaiyarie,

\par }{\QB nixewitɨri mana pɨka'uka.


\par }{\BB \par }
{\Q \VS{16}»'Akuxi matsi waɨkawa pemɨtiuka'eniwanikɨ,

\par }{\QB Menipitsi kiekatari meta Tapinetsi kiekatari

\par }{\QB mekameniukaxini pemu'umetsekame mekamenayeitɨani.


\par }{\Q \VS{17}Mɨpaɨ pekatinanuyemieni

\par }{\QB 'akakaɨyari Yawé pemuku'eirikɨ,

\par }{\QB mɨmatsi'uwitɨximekai 'ahuyeta.


\par }{\Q \VS{18}Hikɨta, tixaɨtɨ pepɨkarekaxeiya 'Ekipitu xɨka peheyani

\par }{\QB haa Niru mieme pemanuharenikɨ.

\par }{\Q Tixaɨtɨ pepɨkarekaxeiya 'Atsiriya xɨka peheyani

\par }{\QB haa 'Eupɨrate mieme pemanuharenikɨ.


\par }{\Q \VS{19}'Axakepemɨtiuyuri mɨkɨ 'ahetsie pɨrahɨani,

\par }{\QB heitserie yapemɨkatikatɨakɨ pepe'atimani.

\par }{\Q Keneutimaixɨa ke'axamɨ'ane meta kemɨtiuka'eniexɨani

\par }{\QB xɨka Yawé 'akakaɨyari 'uku'eirieni

\par }{\QB meta xɨka pekanetsi'ayemakatɨ pe'ayani


\par }{\QR —Ti'aitame mɨpaɨ kanaineni, Yawé Naimekɨmɨtɨrɨkaɨye—.

\par }{\BB \par }
{\Q \VS{20}»Mɨixa wiyari panuyemie 'ayuku pemanumuraxɨ,

\par }{\QB pemɨhɨakai pepɨ'axɨnaxɨ

\par }{\QB meta mɨpaɨ peputayɨ: “'Ahetsiemieme nepɨkareu'uximayatamɨkɨ”.

\par }{\Q Naitsarie hɨri 'amanutitɨtɨtsie,

\par }{\QB meta naime kɨyexi mɨ'e'etɨtɨkatɨa,

\par }{\QB pepɨ'ayetua tuminikɨ pemɨkumayɨiwanikɨ.


\par }{\Q \VS{21}Ne nepumatsi'uka'e hatsi 'aixɨa mɨ'anekɨ,

\par }{\QB kaxie 'aixɨa mɨ'ane nemanayexei hepaɨ.

\par }{\Q ¿Titayari petiu'apataxɨ

\par }{\QB kaxie 'axamɨ'ane nemɨka'imate peratɨa?


\par }{\Q \VS{22}Tsepa waɨkawa mɨtiyeitɨawekɨ pemɨ'akahauxi,

\par }{\QB meta tsepa waɨkawa xapuni pemɨ'akawiri,

\par }{\Q 'akuxi ne, 'axamɨti'ane 'ahetsie nepɨxeiyani


\par }{\QR —Yawé mɨpaɨ kanaineni naimekɨmɨyɨwe—.

\par }{\BB \par }
{\Q \VS{23}»¿Pepɨkayɨwe mɨpaɨ pemutayɨni:

\par }{\QB “Neka'itiyatɨ nepɨkahayuyeitɨa,

\par }{\QB meta Wahari kakaɨyarixiyarite newarayexeiyatɨ nepɨka'uyeika”?

\par }{\Q Kenaye'eri kepemɨtiuyuri mayeweritsie.

\par }{\QB Keneu'atimaixɨa kepemɨtiuyuri.

\par }{\Q Kameyu 'ukaratsi manautsawe,

\par }{\QB naitsarie pemukuyeika.


\par }{\Q \VS{24}Puxu 'ukaratsi yeutanaka 'ɨtsita xeikɨa pemɨ'iyamate.

\par }{\Q Kepauka 'ahetsie pemɨreuyehɨwa, 'ekapa pepɨreuti'ɨkwe,

\par }{\QB kepauka pemeu'aweiyanɨaka, xewitɨ matsi'ukunuitɨani pɨkayɨwe.

\par }{\Q Nixewitɨtɨma 'uki pɨkati'uxe matsikuwaunetɨ:

\par }{\QB kepauka 'atukari maye'axe, yapauka pɨmetsi'ukaxeiya.


\par }{\BB \par }
{\Q \VS{25}»Peheumamawetɨ pepɨkakuyeikani, petiu'akwinitɨani,

\par }{\QB meta pemanatiwaukenikɨ pepɨkayupitɨaka.

\par }{\Q Peru 'ekɨ mɨpaɨ peputaine: “Hawaikɨ yemekɨ nepɨkayɨwe nemɨtihayewa yanetiyurienetɨ.

\par }{\QB Nepuwanaki'erie hipame kakaɨyarixi, meta mɨkɨ wa'ɨtɨma nepumieni”.


\par }{\BB \par }
{\Q \VS{26}»'Ixaheritsixi mepuyutitetewiya,

\par }{\QB meta tewa'aitɨwamete, 'itsɨkate

\par }{\Q meta mawari wewiwamete, Kakaɨyari niukametemamata tsiere,

\par }{\QB tinawayame kemɨtiyutewiya kepauka mɨxeiyarieni hepaɨ.


\par }{\Q \VS{27}Kɨye yatewime mɨpaɨ xepɨtekɨhɨawe:

\par }{\QB “'Ekɨ pepɨnepaapa”,

\par }{\Q meta xeime tete mɨpaɨ xepɨtehahɨawe:

\par }{\QB “'Ekɨ pepɨnetsi'utinuiwitɨa”.

\par }{\Q Xepɨnetsi'uwarixiwiyaxɨ,

\par }{\QB xepɨkanetsixeiyaku.

\par }{\Q Peru xehetsie 'uximatɨarika munuanitsie mɨpaɨ xepɨnetekɨhɨawe:

\par }{\QB “Kenanukukexi meta ketaneutawikweitsitɨa”.


\par }{\Q \VS{28}Kura, ¿hakewari tamɨ kakaɨyarixi pemɨ'atiwewiri?

\par }{\QB Yuwaɨkawame kakaɨyarixi pepɨwarexeiya kiekarite hepaɨ.

\par }{\Q Mɨpaɨ ketiniwarutahɨawi meke'anuku'uni.

\par }{\QB Xɨka 'aku memetsitawikweitsitɨakuni kepauka 'uximatɨarika pemexeiyanitsie.


\par }{\BB \par }
{\Q \VS{29}»¿Titayari xenetexaneta?

\par }{\QB Xeme yunaitɨ xenetsi'aye'unietɨ xepakɨ


\par }{\QR —Yawé mɨpaɨ kanaineni—.

\par }{\BB \par }
{\Q \VS{30}»Yakɨ xeikɨa nepɨtiwakwinitɨa neteɨterima,

\par }{\QB kenemɨtiwaheitseritɨa mepɨka'eniku.

\par }{\Q Maye mɨkatiuyukamariya hepaɨ,

\par }{\QB xe'ixipara puwarutikwai Kakaɨyari niukametemama xehetsɨa miemete.


\par }{\BB \par }
{\Q \VS{31}»Peru xeme, hikɨ miemete,

\par }{\QB xekeneu'eni Yawé niukieya:

\par }{\Q ¿Kamɨtsɨ ne makumawe netihɨkɨ

\par }{\QB yatɨni makumariwe 'Ixaheri hetsiemieme?

\par }{\Q ¿Titayari neteɨterima mɨpaɨ mete'utiyuane:

\par }{\QB “Tekanixɨxɨnini, tawari 'ahetsɨa tepɨka'axɨani”?


\par }{\Q \VS{32}¿Kamɨtsɨ tiyɨwe 'uka 'ɨimari yukukate mɨraye'atɨka mɨratɨmaiya,

\par }{\QB yatɨni wikiwame 'iwiyari matɨmaiya?

\par }{\Q Neuxei mɨixa wiyariri kananuyemieni

\par }{\QB neteɨterima memɨnetsihatɨmaitsie.


\par }{\Q \VS{33}Keperakumate 'ekɨ

\par }{\QB pemɨwakuwaunikɨ 'ahamatɨa memɨkahini.

\par }{\Q Matsi 'ukarawetsixi 'axamemɨte'u'iyari

\par }{\QB 'ahetsie mepɨtehetimamateke.


\par }{\Q \VS{34}'Akamixa xuriyamakame pepanakatɨkɨ,

\par }{\QB teɨteri wahetsie mɨkarahɨiwa waxuriya meta nutuite,

\par }{\QB hatsuaku pemɨkawarutaxei metenawatɨweme.

\par }{\Q Naime 'ikɨkɨ

\VS{35}'ahetsie nepɨrahɨani:

\par }{\QB mɨpaɨ pemutainekɨ kename 'axapekatiyuriwe,

\par }{\Q mɨpaɨ pemutainekɨ kename 'atsipekatiyuruwame,

\par }{\QB mɨpaɨ pemutainekɨ meta: “Kakaɨyari pɨkaha'ari nehamatɨa”.


\par }{\Q \VS{36}Yapauka pepɨ'akupata hipame wahetsie pɨta petiwiyamɨtɨ.

\par }{\QB Yaxeikɨatsiere 'Ekipitu kameniku'eirimɨkɨ,

\par }{\QB 'Atsiriya kemɨmatiuku'eiri hepaɨ.


\par }{\Q \VS{37}Mana pekaniyeyeimɨkɨ 'akatutsitɨa peheukumetɨkaitɨ,

\par }{\QB karikɨ Yawé kaniwarexɨrieni

\par }{\Q kemɨ'ane wahetsie pemɨtiwiyakai,

\par }{\QB wahamatɨa 'aixɨa pepɨkatiyeyani.




\par }\Chap{3}{\PP \VerseOne{1}»'Inɨarikɨ, xewitɨ 'uki yɨ'ɨya kaniuku'eirieni, mɨkɨta 'uka kanihayewa xeime pɨta 'uki tiwitɨnike. ¿Tiyɨwe 'uki matɨari mewitɨkɨkai nuame mitiwitɨnikɨ? Pɨkayɨwe. Mɨpaɨ xɨkatiuyɨni kwie naime ka'itiyakame kanayeitɨamɨkɨ. Mɨpaɨ kani'aneni, 'ekɨri yumɨireme pekaniwarukumayɨani, 'ayumieme pekapɨyɨweri nehetsɨa hutarieka pemunuani —Yawé mɨpaɨ kanaineni—.


\par }{\Q \VS{2}»Keneuxeiya 'iya hɨrite mɨmeetse:

\par }{\QB Hakewa 'ahamatɨa pɨkarekahitɨwe.

\par }{\Q Harawe tewiyari makumawetsie 'amuyeika hepaɨ,

\par }{\QB huye tetsita pepɨkayeixakai,

\par }{\QB 'atuxexerima pewakwewietɨ.

\par }{\Q Kwie ka'itiyakame pekanayeitɨani

\par }{\QB memɨka'akɨnama wahamatɨa pehunetɨ.


\par }{\Q \VS{3}'Ayumieme pɨkawiyemɨkɨ,

\par }{\QB 'ayumieme taxarita mieme wiyeri pɨkanua.

\par }{\Q 'Ukaratsi tuminikɨ muyuwitɨnɨa hepaɨ pepɨti'akɨhɨawe,

\par }{\QB tewiyarika pepɨkamate.


\par }{\Q \VS{4}Mɨixa wiyari pɨka'anuyemie mɨpaɨ pemɨnetiumarekai:

\par }{\QB “Nepaapa, 'ɨimariyari pemɨnehamiku,


\par }{\Q \VS{5}¿'aheyemekɨ petiha'a?

\par }{\QB ¿Haxɨa peti'utani 'aheyemekɨ?”

\par }{\Q Mexi petikuxatakai,

\par }{\QB kepemɨtiuyɨwekaxɨa 'axapepɨtiuyuri».


\par }{\SH 'Ixaheri ke'axamɨtiuka'iyari
\par }
{\PP \VS{6}Kepauka Kutsiyaxi ti'aitametɨkaku Yawé mɨpaɨ kanetiniutahɨawe: «¿Petimate kemɨtiyuriene 'Ixaheri, yamɨkatikamie hɨkɨtɨtɨ? Kaneyani hɨri 'amanutitɨtɨtsie, mana kɨyexi mɨ'e'etɨtɨa tuminikɨ muyumayɨinɨa kanayuyeitɨani.

\VS{7}Ne mɨpaɨ nepɨtiku'eriwakai 'arike mɨpaɨ tiyurieme tsenekatɨ tinenuani nehetsɨa. Peru pɨkanua nehetsɨa. Taruya 'ikɨ naime pɨtiuxei, Kura yamɨkatikamie,

\VS{8}yaxeikɨatatsiere punierixɨ kenemɨtiku'eiri 'Ixaheri mɨnetsihehɨa, 'eiriya xapayari kenemɨtitawewiri hipame wahamatɨa mukahuikɨ. Mɨyatɨtɨ taruya, Kura 'axamɨtiuka'iyari, pɨka'utima, yaxeikɨa pɨnetsi'uku'eiri, hipame wahamatɨa hunetɨ kanayani.


\par }{\PP \VS{9}»'Ixaheri mɨkatiuhayewaxɨkɨ hipame wahamatɨa hunetɨ, kwie ka'itiyakame kanayeitɨani meta kemɨ'ane mɨkayɨkɨna mukumaɨwa kanayuyeitɨani tete meta kɨye kakaɨyarixiyari muwarayexeiyakaikɨ.

\VS{10}Tsepanetɨ 'ikɨ naitɨ mɨyamɨtiɨyɨ, taruya Kura 'axamɨtiuka'iyari, pɨkanua nehetsɨa yu'iyarikɨ, kenametɨ nehetsɨanua kaniuyɨni», Yawé mɨpaɨ kanaineni.


\par }{\PP \VS{11}Yawé mɨpaɨ kanetiniutahɨawe: «Mɨnetsihehɨa 'Ixaheri matsi 'aixɨa pɨtiuka'iyari keyuri Kura 'axamɨtiuka'iyari.

\VS{12}Kenemie tayeta 'ikɨ niuki kenetaxata:

\par }{\Q »“Kenenua, 'Ixaheri pemɨnetsi'uku'eiri.

\par }{\QB Neha'atɨ nepɨkamatsixeiya

\par }{\QR —Yawé mɨpaɨ kanaineni—.

\par }{\Q Haxɨari 'ahetsiemieme nepɨka'utani yuheyemekɨ,

\par }{\QB ne nemɨtiyukanenimayakɨ


\par }{\QR —Yawé mɨpaɨ kanaineni—.

\par }{\Q \VS{13}Keneu'atimaixɨa xeikɨa ke'axapemɨtiuyuri,

\par }{\QB meta kename Yawé pe'aye'unietɨ pehatɨa 'akakaɨyari.

\par }{\Q Naime kɨyexi mɨ'e'etɨtɨka hetɨa

\par }{\QB hipame kakaɨyarixi pepɨwarayexeiyakai,

\par }{\QB meta kepemɨkati'awaɨriya yapemɨtikamienikɨ”».


\par }{\PP \VS{14}Yawé mɨpaɨ kanaineni: «Nehetsɨa xekeneu'axɨa xemɨnetsi'uku'eiri, karikɨ ne xekɨna nekanihɨkɨtɨni. Yuxexuime xeikiekariyaritsie nepɨwarayewitɨxɨani meta yuhuhutakame xeinuiwaritsie miemete, Tsiyuni paitɨ nepuwa'atɨani.

\VS{15}Muxatsi wahɨwemete nepɨwahɨritɨani yamemɨtekahu kemɨnetinake, memɨwa'ɨwiyanikɨ metemaiwawetɨ meta mete'akumaitɨ.


\par }{\PP \VS{16}»'Iya tukaritsie, kepauka xemuyutimɨire kepauka xemɨyuwaɨkawani 'ikɨ kwieyaritsie, 'ipaɨri pɨkatitaniukieni: “Tɨratu kakuniyari Yawé hetsiemieme”. Xewitɨri pɨkahe'eriwani, hauyewetɨ pɨkahayani meta hekwatɨ pɨkatawewiyani —mɨpaɨ kanaineni Yawé—.


\par }{\PP \VS{17}»'Iya tukaritsie Kerutsareme pɨtiterɨwarieni: ‘‘Yawé 'uwenieya”. Yunaitɨ nuiwarite mepuyukuxeɨrieni Kerutsareme memeyexeiyanikɨ Yawé kemɨtitewa, meta yu'iyari 'axamɨtiuka'iyari mepɨka'eniekari.


\par }{\PP \VS{18}»Mɨkɨ tukaritsie Kura nuiwariyari mepuyutinɨni 'Ixaheri xiɨyarimama wahamatɨa, yunaitɨ mekanayekɨnikuni tayeta kwie mukumatsie, mekani'axɨakuni kwie watutsima nemɨwayetuiritsie.


\par }{\PP \VS{19}»Ne mɨpaɨ nepɨtiunehɨawixɨ:

\par }{\Q »“Ne neniwe 'uki hepaɨ nemereuxeiyamɨkɨkaku,

\par }{\QB kwie yuheiwe'erinɨakame nepɨmatsiyeturienikeyu,

\par }{\QB 'imikieri yemekɨ witsimɨ'ane 'ikɨ nuiwarite watsata”.

\par }{\Q Ne mɨpaɨ nepɨtiku'eriwakai “Ne'ukiyari” penetimareke nepɨ'eriekai,

\par }{\QB meta hatsuaku penetsi'uweiyatɨ pekatihayewake nepɨ'eriekai.


\par }{\Q \VS{20}Peru 'ekɨ, 'Ixaheri tewiyari,

\par }{\QB pepɨkanetsiheu'enie

\par }{\QB 'ukaratsi yɨkɨna 'uku'eirieka xeime manukuwei hepaɨ»,


\par }{\QR Yawé mɨpaɨ kanaineni.

\par }{\BB \par }
{\Q \VS{21}Hiwari payu'eniɨriɨkɨ hɨrite mɨmeetsetsie,

\par }{\QB 'Ixaheritsixi wahiwerika hiwariyari,

\par }{\Q 'axameteyurietɨ 'amemu'uwakaikɨ,

\par }{\QB Yawé yukakaɨyari mematɨmaikɨ.


\par }{\BB \par }
{\Q \VS{22}«Xekeneu'axɨa, xemɨnetsi'uku'eiri,

\par }{\QB nepɨxeti'uayemani heitserie xemɨka'u'uwakɨ».

\par }{\BB \par }
{\Q «'Ena tepu'uwa, 'ahetsɨa teputi'axe,

\par }{\QB 'ekɨ Yawé takakaɨyari pemɨhɨkɨkɨ.


\par }{\Q \VS{23}Yurikɨ hɨritsie ketemɨteyuriekai pɨtikwamanarika,

\par }{\QB meta yemuritsie kemɨtiutatɨrarɨka pɨti'itarika.

\par }{\Q Yurikɨ Yawé takakaɨyari hetsie

\par }{\QB 'Ixaheri wikweitsitɨarikaya puxuawe.


\par }{\Q \VS{24}Kakaɨyarixi kepauka tewarayexeiyatɨ temakɨ

\par }{\QB pɨtiutixɨ piinite tatutsima 'etsiteyumatekaku memɨte'ukaxeiyakai:

\par }{\Q muxatsi meta wakaitsixi,

\par }{\QB tɨɨri 'ukitsi meta 'ukari.


\par }{\Q \VS{25}Tatewiyarikatsie tepahini,

\par }{\QB tatewinɨarika ketatsi'anukanani.

\par }{\Q Tame meta tatutsima

\par }{\QB Yawé takakaɨyari hepaɨtsita 'axatepɨte'uyuri.

\par }{\Q Tɨɨriyari paitɨtɨ meta hikɨ 'akuxi,

\par }{\QB yatepɨkatekakɨniwawe Yawé takakaɨyari kemɨtinake».


\par }{\BB \par }


\PoetryChap{4}{\Q \VerseOne{1}Yawé mɨpaɨ kanaineni:

\par }{\Q «'Ixaheri, xɨka penuamɨkɨ nehetsɨa,

\par }{\QB kenenua nehetsɨa.

\par }{\Q Xɨka nehɨxie kakaɨyarixi pewarexɨrieni memɨxani'eriwa

\par }{\QB meta xɨka pekanetsi'uku'eirieni,


\par }{\Q \VS{2}xɨka yurikɨ, 'aixɨa 'anemekɨ meta heitseriemekɨ,

\par }{\QB yape'utayɨni: “Yurikɨ Yawé 'amuyeikakɨ”,

\par }{\Q hikɨ, “hetsiena mieme nuiwarite 'aixɨa me'itɨarietɨ mepakɨne,

\par }{\QB meta me'inɨawatɨ mepakɨne”».


\par }{\BB \par }
{\Q \VS{3}Yawé mɨpaɨ kanaineni

\par }{\QB Kura meta Kerutsareme kiekatari wahetsiemieme:

\par }{\Q «Xekenekwietsanatɨweni hakewa mɨkareka'etsitɨwetsie,

\par }{\QB meta xuyatsata xepɨka'etɨweni.


\par }{\Q \VS{4}Kura kwieyaritsie kiekatari meta Kerutsareme,

\par }{\QB yu'iyaritsie xeketeneu'utɨa tɨratu 'inɨariyarikɨ:

\par }{\QB xitekiya 'inɨariyari xekeneuyuwewiri Yawé xemayexeiyanikɨ,

\par }{\Q nɨkahɨrixɨa 'axaxemɨte'uyurikɨ

\par }{\QB nehaxɨa 'utani tai hepaɨ

\par }{\QB kayutɨnɨatɨ xe'utitaiya.


\par }{\SH Kura kemɨtika'unarienikekai
\par }
{\Q \VS{5}»'Ikɨ xeketenetaxata Kura kwieyaritsie,

\par }{\QB meta xeketenetaxata Kerutsareme kiekariyaritsie.

\par }{\QB 'Awa xekeneutahɨtsi naitsarie 'ikɨ kwieyaritsie.

\par }{\Q Kwi mɨpaɨ xeketeneuhiwa:

\par }{\QB “Xekeneuyukuxeɨri meta tekaneutahaxɨakuni

\par }{\QB kiekarite yukuraru 'ahatitetewame mexeiyatɨkata”.


\par }{\Q \VS{6}Tsiyuni xekeneutamawiya paterakɨ memuyuta'unakɨ,

\par }{\QB hakewa xemeyuti'awieta xekeneutiwawa, kayuwatɨ xepɨkate'uka.

\par }{\Q Ne xeyetatsie nekanekanetɨamɨkɨ

\par }{\QB 'uximatɨarika meta tiyu'uname mariweme.


\par }{\Q \VS{7}Maye yuterɨta kanewayeyaniri,

\par }{\QB xewitɨ nuiwarite 'uname kanayeyaniri,

\par }{\Q yukie kanayeyaniri

\par }{\QB 'akwie 'akumaweme mɨhayewakɨ,

\par }{\Q 'akiekarite 'u'unitɨ kaniyuhayewamɨkɨ

\par }{\QB meta yemekɨ kiɨripa kanayeimɨkɨ.


\par }{\Q \VS{8}'Ayumieme, hiwerika kamixayari xekenanakatɨxɨa,

\par }{\QB xekeneutitsuanani xeyu'iyaritɨatɨ,

\par }{\Q karikɨ Yawé haxɨaya mɨtiyukwaxiya

\par }{\QB 'akuxi tahetsie pɨkahayeyeiwe.


\par }{\BB \par }
{\Q \VS{9}»'Iya tukaritsie ti'aitame peuyuyehɨani

\par }{\QB meta teɨteri wahetsiemieme memanuyetei mepeuyuyexɨrieni,

\par }{\Q mawari wewiwamete waɨkawa mepɨtimamani

\par }{\Q meta Kakaɨyari niukametetemama mepɨkatexatawaweni»,


\par }{\QR Yawé mɨpaɨ kanaineni.

\par }{\BB \par }
{\Q \VS{10}Ne mɨpaɨ nekaniutayɨni: «Neuxei, Yawé nekakaɨyari,

\par }{\QB pepɨwakwamanane 'ikɨ teɨteri meta Kerutsaremetari.

\par }{\Q Mɨpaɨ peputayɨ: “Kayuwatɨ mepexeiyani”,

\par }{\QB peru xɨari 'ixipara wakɨipitɨa peuwe».


\par }{\BB \par }
{\Q \VS{11}'Iya tukaritsie mɨpaɨ mepɨtetahɨawarieni

\par }{\QB 'ikɨ teɨteri meta Kerutsaremetari:

\par }{\Q «Hɨrite mɨmeetse makumawetsie mɨtiteitsie paitɨ

\par }{\QB 'eka xɨkatɨ pataneika

\par }{\QB neteɨterima wakiekari nemɨnaki'erie makuma hepa 'erietɨ.

\par }{\Q Mɨkɨ 'eka tihename pɨkahɨkɨ

\par }{\QB meta tɨriku hename pɨkahɨkɨ,


\par }{\Q \VS{12}'eka nemanɨ'ani mɨpaɨ pɨka'ayumieme

\par }{\QB mɨkɨ matsi waɨkawa pɨtɨrɨkaɨye,

\par }{\Q karikɨ ne yanekanitayɨmɨkɨ

\par }{\QB wahetsie nekatiniɨhɨamɨkɨ».


\par }{\BB \par }
{\Q \VS{13}Xekeneuxeiya hai hepaɨ 'a'ahume.

\par }{\QB Kaxetamama wiyeri mɨtɨrɨkaɨye hepaɨ pɨtiyuxexeiya.

\par }{\Q Kawayutsiximama kwinimieme matsi mepayɨwawe kwixɨtsi kememɨkahayɨwawe.

\par }{\QB Xɨa'ui tame. Tame tepeuyexɨri.


\par }{\Q \VS{14}Kerutsareme, 'a'iyaritsie keneu'a'iti 'axamɨti'anekɨ,

\par }{\QB pemɨtawikweitsitɨarienikɨ.

\par }{\Q ¿Kepaukake pepɨtihayewa

\par }{\QB 'iyaritɨarika kemɨmatikuyuitɨwa?


\par }{\Q \VS{15}Xewitɨ pahiwa 'uximatɨarika haxaxatatɨ

\par }{\QB Rani kwieyaritsie paitɨ meta 'Epɨrahini hɨriyaritetsie paitɨ.


\par }{\Q \VS{16}«Xekeniwarayehɨtɨa nuiwarite,

\par }{\QB xeketeneutaxata Kerutsareme kiekariyaritsie:

\par }{\Q “'Ateewa kiekatari mepɨ'axɨani memɨtatsi'anutinanikɨ

\par }{\QB kuyaxa hepaɨ mete'uhiwatɨ

\par }{\QB Kura kiekariteya hepaɨtsita”.


\par }{\Q \VS{17}Mepaketɨkɨ waritana 'etsiya mɨhɨrieka hepaɨ,

\par }{\QB netsi'aye'unietɨ matɨakɨ


\par }{\QR —Yawé mɨpaɨ kanaineni—.

\par }{\Q \VS{18}Kepemɨtiuka'iyari kepemɨtiyuriene

\par }{\QB 'ayumieme 'ikɨ mɨya pepɨranuyemie.

\par }{\Q 'Ikɨ 'a'uximatɨarika kanihɨkɨtɨni. Kwinimieme pɨratsiwi.

\par }{\QB Pɨmatikwinitɨa 'a'iyaritsie».


\par }{\BB \par }
{\Q \VS{19}Waɨkawa nepɨnehiwerie, nepɨtiuka'eniwa.

\par }{\QB Kukuiniya pɨnetsi'uta'ɨimura.

\par }{\Q Ne 'iyari puwatayuane. Xɨa'ui ne'iyari.

\par }{\QB Kayuwatɨ nemɨtiuyerɨni nepɨkayɨwe.

\par }{\Q Nepi'enie 'awa metahɨtsieriwa

\par }{\QB meta hiwari mɨrayukwine mieme.


\par }{\Q \VS{20}Xɨka tiuyutakwini tawarita pɨtiyutakwini,

\par }{\QB naitɨ 'ikɨ kwieyari pɨka'unariexime.

\par }{\Q Yapauka puka'unarie

\par }{\QB ne'ixuriki kiiyari hakewa nemayekatei.


\par }{\Q \VS{21}¿Kepaukari tamɨ patera kayuwatɨ pɨtamare

\par }{\QB meta 'awa hetahɨtsieriwatɨ?


\par }{\BB \par }
{\Q \VS{22}«Neteɨterima mepɨka'u'iyari,

\par }{\QB mepɨkanetsimate,

\par }{\Q tɨɨri 'atsimemɨkatemate mepɨhɨkɨ

\par }{\QB memɨkatemaiwawe.

\par }{\Q Kwinimieme mepanayeyɨne 'axamemɨteyurienikɨ,

\par }{\QB 'aixɨa memɨteyurienikɨ mepɨkamate».


\par }{\BB \par }
{\Q \VS{23}Kwiepa nepeukanierixɨ, kwie pɨkamatsiɨkɨkai puyuxamuriekai,

\par }{\QB muyuawitsie nepeutinierixɨ, manatatsiere naitɨ pɨyɨwikai.


\par }{\Q \VS{24}Hɨrite nepuxei, puyɨyɨakatɨkatei,

\par }{\QB naitɨ yemurite pɨti'unikekai.


\par }{\Q \VS{25}Nemunierixɨ, xewitɨ tɨma pɨkayuhayewanekai,

\par }{\QB yunaitɨ wikixi mepeuyuta'unaxɨakai.


\par }{\Q \VS{26}Nemunierixɨ, kwie 'aixɨa mɨ'ane makumawe pɨhɨkɨtɨkai,

\par }{\QB naitɨ kiekarite 'u'unitɨ puyuhayewanekai,

\par }{\Q Yawé mɨyamɨtiuyuriekaikɨ,

\par }{\QB haxɨaya mɨtiyukwaxiyakɨ.


\par }{\PP \VS{27}Yawé mɨpaɨ kanaineni:

\par }{\Q «Naitɨ 'ikɨ kwieyari 'akumawetɨ kanayeimɨkɨ,

\par }{\QB peru naimeta nepɨkaka'una.


\par }{\Q \VS{28}'Ayumieme 'ikɨ kwieyari puyuhiwerieka,

\par }{\QB meta muyuawi meutitewatsie pɨkɨyɨre,

\par }{\Q 'ari mɨpaɨ nekaniutayɨni, nepɨkatihayewa,

\par }{\QB 'ari mɨpaɨ nepɨtiu'eri, ne'ɨtɨa nepɨkatayani».


\par }{\BB \par }
{\Q \VS{29}Tupikɨ temɨmɨmete meta kawayutsixi wahetsie memutei wayuariya me'enietɨ

\par }{\QB yunaitɨ kiekatari mepɨtananautsa.

\par }{\Q Hipatɨ 'ɨtsita mepɨtahake,

\par }{\QB hipatɨta 'aitsie mepeutiwɨwɨre.

\par }{\Q Naitɨ kiekari puku'eiriwaxɨ,

\par }{\QB xewitɨ tɨma kiekame pɨka'uyuhayewaxɨ.


\par }{\BB \par }
{\Q \VS{30}¿Kepetiyurimɨkɨ, kiekari pemuka'unarie?

\par }{\QB ¿Titayari 'ixuriki witsimɨtixeta peranakatɨkɨ?

\par }{\PP ¿Titayari huru pereukapine?

\par }{\QB ¿Titayari 'ahɨxita perayu'utɨwa?

\par }{\Q Yakɨ xeikɨa witsipepɨ'akuyuruwa,

\par }{\QB karikɨ 'atuxexerima mekamenixani'erieka,

\par }{\QB mepiwautɨwe xeikɨa kememɨmetemienikɨ.


\par }{\BB \par }
{\PP \VS{31}Hiwari nepɨ'enie, niweyame hiwarieya hepaɨ 'anɨyɨneme,

\par }{\QB 'aiwarika matɨari mɨniweneni 'aiwarikaya hepaɨ 'anɨyɨneme.

\par }{\Q Tsiyuni witsimɨti'ɨimari 'aiwarieya kanihɨkɨtɨni,

\par }{\QB waɨriyarika meka'ietɨyeika,

\par }{\Q yumamá 'utatsetseratɨ mɨpaɨ mutaine:

\par }{\QB «Xɨa'ui ne, nepɨmɨximeri.

\par }{\QB Teyumiekate 'ari mepɨnetsiwiya».




\par }\Chap{5}{\SH Kerutsareme meta Kura ke'axamemɨteyuriekai
\par }
{\Q \VerseOne{1}«Kerutsareme kayeyaritetsie xekeneutikɨni,

\par }{\QB 'anɨkai xekunieretɨwetɨ,

\par }{\QB teɨteri memayukuxexeɨriwatsie xekeneutinieri.

\par }{\Q Xɨka xeime xehetaxeiya

\par }{\QB heitseriemekɨ yatiyurieneme, tita yuri mɨraine tikuwauneme,

\par }{\QB ne nepɨreiyehɨwirieni 'ikɨ kiekari.


\par }{\Q \VS{2}Tsepa mɨpaɨ memɨteyuhɨritɨa: “Yurikɨ Yawé mayeyurikɨ”,

\par }{\QB yakɨ xeikɨa mekateniyuhɨritɨaka».


\par }{\BB \par }
{\Q \VS{3}Yawé, 'ekɨ pepɨtikuwaune 'ateɨterima yamemɨtekahunikɨ.

\par }{\QB Pepɨtiwarukwinitɨa mɨkɨ teɨteri, matsi pɨkawarekwinixɨ,

\par }{\QB pepɨwarutayuniyaxɨ, matsi mepɨka'uyuwaɨri 'aixɨa memuyuyurienikɨ.

\par }{\Q Yunierika meputseiriyaxɨ 'ai hepaɨ,

\par }{\QB mepɨka'uyuwaɨri memɨtehayewakɨ.


\par }{\Q \VS{4}Hikɨ mɨpaɨ nepɨtiu'eri: «Mɨpaɨ pɨ'ane hawerimɨ'ane,

\par }{\QB memɨka'u'iyarini wahepaɨ mepɨte'u'uwa,

\par }{\Q memɨka'imatekɨ Yawé huyeya

\par }{\QB meta yukakaɨyari 'aitsikateya.


\par }{\Q \VS{5}Memanuyetei wahetsɨa nepumie

\par }{\QB hikɨ nepɨtiwaretaxatɨani,

\par }{\Q mɨkɨ hɨrixɨa mepimate Yawé huyeya

\par }{\QB meta kemɨti'aita wakakaɨyari».

\par }{\Q Peru mɨkɨta yuyuku mepanumuraxɨ

\par }{\QB meta kaunari kɨmana memɨhɨatɨkatei xekananutekixɨani.


\par }{\Q \VS{6}'Ayumieme maye yeutanaka pɨtiwakwinitɨani

\par }{\QB meta puwatikwani 'ɨrawe makumawetsie kiekame,

\par }{\Q wakiekarite hɨxie tɨwe puhupa wahupietɨ,

\par }{\QB kemɨ'ane muwayeyani pɨtatsanarieni,

\par }{\Q waɨkawa 'axamemɨte'uyurikɨ

\par }{\QB meta mɨiremekɨ yamemɨkatekakɨkɨ.


\par }{\BB \par }
{\Q \VS{7}«¿Titayari nemereuyehɨwirieka?

\par }{\QB 'Aniwema mepɨnetsi'uku'eiri,

\par }{\QB memɨkakakaɨyarixi wahetsɨa mepɨteyuhɨritɨa.

\par }{\Q Kepauka nemɨtiwakupiniriekai tita memɨteheuyehɨakai,

\par }{\QB mɨkɨ memɨkayɨ'ɨitama mepɨwarukumayɨa

\par }{\QB 'ukarawetsixi yuwaɨkawatɨ memɨwakumaɨwa wakiita mepuyukuxexeɨriwakai.


\par }{\Q \VS{8}Kawayutsixi 'aixɨa memɨtemikie meta waɨkawa memɨtɨrɨkawi wahepaɨ mepɨ'anene,

\par }{\QB yunaitɨ 'ukarawetsixi memɨkawa'ɨitama wahekɨ mekaniutitsuanani».


\par }{\Q \VS{9}Yawé mɨpaɨ kanaineni:

\par }{\QB «¿Kareuyewetse mɨkɨkɨ nemɨtiwakwinitɨani?

\par }{\Q ¿Kareuyewetse mɨkɨ nuiwari mɨya memɨte'u'iyari nemɨtiwarakapitɨanikɨ mɨkɨ kememɨnetsi'uyuri?


\par }{\BB \par }
{\Q \VS{10}»Xuruku 'utɨa xekeneutayeixɨa 'ikɨ kaxie mayematsie,

\par }{\QB xekenayehuna, peru hipame xekeneuhayewa.

\par }{\Q Xekenamuraxɨa yɨrariyarite,

\par }{\QB karikɨ mɨkɨ Yawé hetsɨa pɨkamiemete.


\par }{\Q \VS{11}Teɨteri 'Ixaheri hetsiemiemete meta Kura

\par }{\Q kwinimieme yemekɨ yamepɨkatehu»,


\par }{\QR Yawé mɨpaɨ kanaineni.

\par }{\BB \par }
{\Q \VS{12}Mɨkɨ Yawé hepaɨtsita mekateniu'itani,

\par }{\QB mɨpaɨ paitɨ matsi mekaniutiyuaneni: «Kakaɨyari pɨka'uyeika.

\par }{\Q Tahetsie 'axati'anetɨ pɨkatinuani,

\par }{\QB kuyaxa tahetsie pɨkanuani meta haakaxa».


\par }{\Q \VS{13}Kakaɨyari niukametemama 'eka hepaɨ mepɨ'anene:

\par }{\QB Yawé niukieya wahetsie pumawe.

\par }{\Q Mɨpaɨ ketiwaruyurieni kememutiyuane.


\par }{\BB \par }
{\Q \VS{14}'Ayumieme, Yawé mɨpaɨ paine,

\par }{\QB Kakaɨyari Naimekɨmɨtɨrɨkaɨye:

\par }{\Q «Mɨpaɨ memutiyuanekɨ teɨteri,

\par }{\QB neniuki 'atenie tai hepaɨ kani'anemɨkɨ,

\par }{\Q meta 'ikɨ teɨteri, kɨyexi kwinimieme netɨ muwe hepaɨ.

\par }{\QB Mɨkɨ tai kaniwatixɨtsitɨamɨkɨ.


\par }{\BB \par }
{\Q \VS{15}»Teɨteri 'ixaheritsixi,

\par }{\QB xehetsɨa neni'atɨamɨkɨ xeime nuiwari teewatanaka,

\par }{\Q xeime nuiwari mɨtɨrɨkaɨye meta meripaitɨ mɨmieme,

\par }{\QB xeime nuiwari waniuki xemɨkamate,

\par }{\Q waniuki xemɨka'enie


\par }{\QR —Yawé mɨpaɨ kanaineni—.

\par }{\Q \VS{16}Mɨkɨ yunaitɨ kuyaxi mepɨka'ukamama,

\par }{\QB wa'ɨrɨ mɨki peutiwie.


\par }{\Q \VS{17}Tita pemɨti'etsa meta 'a'ikwai naime mepɨtekaxɨni,

\par }{\QB 'aniwema 'ukitsi meta 'ukari yunaime mepɨwakwini,

\par }{\Q 'amuxatsi meta 'awakaitsixi mepɨwakwini,

\par }{\QB 'akaxie meta piní mepɨkaxɨni.

\par }{\Q 'Akiekarite kuraruyari 'amatitetewa,

\par }{\QB wahetsie pemeuwaɨrekai,

\par }{\QB naitɨ pɨka'unarieni».


\par }{\PP \VS{18}Yawé mɨpaɨ kanaineni: «Peru mɨkɨ tukaritsie, 'akuxi yunaime nepɨkaxeka'una.

\VS{19}Kepauka mɨpaɨ pemɨtita'iwawiyarieni: “¿Titayari Yawé takakaɨyari mɨya tatiuyuri?”, 'ekɨ mɨpaɨ pekatiniwata'eiyamɨkɨ: “Xeme kexemɨnete'uku'eiri meta yukwietsietɨtɨ hipame kakaɨyarixi xemuwarayexeiyakaikɨ, mɨpaɨta xeime kwieyaritsie hipame teɨteri xepɨtewarayexeiyani”.


\par }{\Q \VS{20}»'Ikɨ Kakuwu xiɨyarimama xeketeniwarutaxatɨa

\par }{\QB meta yaxeikɨa Kura kwieyaritsie:


\par }{\Q \VS{21}'Ikɨ ketineu'eni, kiekari pemɨka'uka'iyari meta pemɨka'awaɨriya yapemɨtikamienikɨ,

\par }{\QB hɨxi pehexeiyatɨ peru pemɨkaheuniere,

\par }{\QB naka pehexeiyatɨ peru pemɨkaheu'ena».


\par }{\Q \VS{22}Yawé mɨpaɨ kanaineni:

\par }{\QB «¿Kamɨtsɨ petiuhayewaxɨ penetsi'ayemakatɨ?

\par }{\Q ¿Kareuyewetse pemɨnetsi'ayemakaka?

\par }{\Q Ne xiekari 'anekanitiyeni haramara mata'atɨka 'inɨarieya mɨhɨkɨtɨnikɨ,

\par }{\QB mana muye'atɨyeikanikɨ yuheyemekɨ.

\par }{\Q Tsepa hamewari mana mɨreutiwaya,

\par }{\QB mana pɨka'anutitsuna,

\par }{\Q tsepa kwinimieme mutaine,

\par }{\QB mɨkɨ 'inɨari heima pɨka'anutiyani.


\par }{\Q \VS{23}Peru 'ikɨ teɨteri 'iyari tse'ime mepexeiya kaheu'ename,

\par }{\QB mepɨnetsi'uku'eiri, 'axamete'u'iyaritɨ mepakɨ.


\par }{\Q \VS{24}Mepɨkayu'iyaritɨa tɨma meta mɨpaɨ mepɨka'utiyuane:

\par }{\QB “Yawé tepayemakaxeni, takakaɨyari,

\par }{\Q wiyeri meyenɨ'awa tukarieya 'aye'axekaku,

\par }{\QB wiyeri witaritari mieme meta taxarita mieme,

\par }{\Q meta tsemana temɨ'inɨatatsie pɨtatsi'inɨaritɨa

\par }{\QB mɨkɨ tsemanayaritsie temɨka'itsanakɨ”.


\par }{\Q \VS{25}Ke'axaxemɨte'uyuri xeme

\par }{\QB naime 'ikɨ pɨtixe'unawairi,

\par }{\Q 'axamɨti'ane xemɨtehexeiya pɨxekunamirie

\par }{\QB ke'aixɨa xemɨ'itɨariekakeyu.


\par }{\Q \VS{26}Kanahekɨaka nekiekaritsie mekanixuaweni 'axamemɨte'u'iyari,

\par }{\QB mehupatɨ xeikɨa wikixi wahupiwamete wahepaɨ,

\par }{\QB winiyari memuwɨwɨtɨwa teɨteri memɨwawiniyakɨ.


\par }{\Q \VS{27}Wikixi wakiite hepaɨ waɨkawa mehɨpɨnetɨ,

\par }{\QB wakiite 'irɨmarikɨ xeikɨa pɨtihɨpɨne,

\par }{\Q 'ayumieme kwinie metehexeiyatɨ mepayuyeitɨa meta mamariwawemete mepakɨ,


\par }{\QB \VS{28}kwinimieme metewaiyatɨkaitɨ meta meyuti'ɨretɨ.

\par }{\Q Ke'axamemɨteyurie hawaikɨ pɨkaheu'axe:

\par }{\Q nutui hetsiemieme 'aixɨa mepɨkate'akayuruwa,

\par }{\QB 'aixɨa 'anemekɨ 'amuyeikanikɨ,

\par }{\Q metatsiere tixaɨtɨ memɨkateheuxeiya

\par }{\QB heitserie kememɨtehexeiyakɨ yamepɨkateyurie».


\par }{\Q \VS{29}Mɨpaɨ kanaineni Yawé:

\par }{\QB «¿Kareuyewetse mɨkɨkɨ nemɨtiwakwinitɨani?

\par }{\Q ¿Kareuyewetse mɨkɨ nuiwari mɨya memɨte'u'iyari

\par }{\QB neta nemɨtiwarakapitɨanikɨ mɨkɨ kememɨnetsi'uyuri?


\par }{\BB \par }
{\Q \VS{30}»Yemekɨ mariwemekɨ meta mariutsika

\par }{\QB pɨtiutine 'ikɨ kwieyaritsie.


\par }{\Q \VS{31}Kakaɨyari niukametemama 'itarikakɨ mepɨtekuxata,

\par }{\QB mawari wewiwamete mepɨte'aita kemɨtiwanake,

\par }{\QB meta neteɨterima mɨpaɨ pɨtiwanake.

\par }{\Q Peru, ¿Kexeteyurieni xeme

\par }{\QB kepauka naitɨ mɨtinɨretsie?




\par }\Chap{6}{\SH Kerutsareme 'imatɨrieka kemɨrayemari'itɨarie
\par }
{\Q \VerseOne{1}»Xekenayekɨni Kerutsareme kiekariyaritsie Wenikamini xiɨyarimama.

\par }{\QB 'Awa xekenetahɨtsi Tekuha paitɨ.

\par }{\QB 'Inɨari xekenanuyewi Weti-Hakereni paitɨ.

\par }{\Q 'Uximatɨarika mepɨtatsiwewirieni meta mepɨtatsika'una,

\par }{\QB kuyaxi meyumɨiretɨ metɨrɨkaɨyetɨ tayeta 'amepayehu.


\par }{\Q \VS{2}Tsiyuni nekanika'unarɨmeni,

\par }{\QB witsimɨti'ɨimari meta mukweriwa'ane.


\par }{\Q \VS{3}Tehɨwemete meta yumuxatsima\FTNT{*}{{\FR 6:3 }{\FR{6:3
}}{\FQ{Te'aitamete meta yukuyaxima panuyɨne.}}} mewara'arietɨ mepɨ'axɨani hetsɨana:

\par }{\QB 'auriena mepayaxetɨkɨne,

\par }{\QB yuxexuitɨ mepenayexeiyaxɨani hakewa wamuxatsima memɨtehetikwa'anikɨ».


\par }{\BB \par }
{\Q \VS{4}«Xekeneuyukuha'aritɨa mɨkɨ temɨtamienikɨ.

\par }{\QB Tekanitamiekuni tuka haye'ayu.

\par }{\Q Peru, xɨa'ui tame, tukarikɨ pɨkareutere

\par }{\QB meta 'etɨriya 'apɨtewi tɨkarikɨ mieme.


\par }{\Q \VS{5}Hikɨmɨtɨka, tɨkarikɨ tepɨwatakwini,

\par }{\QB titatsie memɨteyukɨtɨrɨkariya tepɨwaka'unierieni».


\par }{\PP \VS{6}Mɨpaɨ kanaineni Yawé Naimekɨmɨtɨrɨkaɨye:

\par }{\Q «Kɨyexi xekeneutiwiteki

\par }{\QB xekeneutawewi makeme Kerutsareme xemeutahaxɨanikɨ.

\par }{\Q 'Ikɨ kiekari peuyewetse mɨtikwinitɨarienikɨ,

\par }{\QB mana nanaimarika xeikɨa muxuawekɨ.


\par }{\Q \VS{7}Putsuta haa kemɨrewatineika,

\par }{\QB mɨpaɨta 'axamɨti'ane Kerutsareme pɨtiuhane.

\par }{\Q Hetsiena nanaimarika xeikɨa pɨrayu'eniɨriɨkɨ meta 'imieri,

\par }{\QB mana kwiniya xeikɨa nepɨxeiya meta teɨteri mewitekietɨkaime.


\par }{\Q \VS{8}Keneu'apata, Kerutsareme,

\par }{\QB nemɨkamatsi'uku'e'eiriwanikɨ.

\par }{\Q Xɨka mɨpaɨ peka'ɨyɨni, makumawe nepɨmatsihayeitɨani,

\par }{\QB xewitɨ mɨka'anuyeika».


\par }{\PP \VS{9}Yawé mɨpaɨ kanaineni Naimekɨmɨtɨrɨkaɨye:

\par }{\Q «Xekeniwarutiwawa 'ixaheritsixi memuyuhayewaxɨ.

\par }{\QB 'Aixɨa xeketeniwaruwawa, kaxie 'imatɨrieka mieme xemɨwautɨweni hepaɨ,

\par }{\Q mamateyatsie tawarita xekeneukaxeiya,

\par }{\QB kaxie 'inɨweme mɨtiuka'iyari hepaɨ».


\par }{\BB \par }
{\Q \VS{10}¿Kemɨ'ane nepɨtahɨawe?

\par }{\QB ¿Kemɨ'ane nepayemari'itɨani?

\par }{\QB ¿Kemɨ'ane pɨnetsi'enieni?

\par }{\Q Yunakata mepeukanatɨka

\par }{\QB mepɨkaheti'enatɨkɨka.

\par }{\Q Yawé niukieya 'axamepɨte'enie,

\par }{\QB mepixani'erie memi'enienikɨ.


\par }{\Q \VS{11}Peru ne Yawé haxɨayakɨ nepɨhɨne,

\par }{\QB meta nepɨka'inewieri.

\par }{\BB \par }
{\Q «'Ahaxɨa tɨɨri kaye 'utuma memɨye'uwa wahetsie keneukawiwi,

\par }{\QB metatsiere temari wahetsie,

\par }{\Q karikɨ mekanitiwiyariekuni memɨneneɨke meta memɨwikie,

\par }{\QB 'ukirawetsixi meta kwinimieme memɨte'ukirawetsixi».


\par }{\Q \VS{12}Yawé mɨpaɨ kanaineni:

\par }{\Q «Wakiite, wakwie meta wa'ɨitama

\par }{\QB hipame wahetsiemieme katinayeimɨkɨ,

\par }{\Q karikɨ ne netɨrɨkariya nekananunɨ'amɨkɨ

\par }{\QB 'ikɨ kwieyaritsie kiekatari wehetsiemieme.


\par }{\BB \par }
{\Q \VS{13}»'Etsimemɨyumate meta memu'ukirawetsixi,

\par }{\QB yunaitɨ mepɨtehiwe'erie tita mɨkatiheitseriekɨ memɨte'iwanikɨ.

\par }{\Q Kakaɨyari niukametemama meta mawari wewiwamete,

\par }{\QB yunaitɨ mepɨte'itawa.


\par }{\Q \VS{14}Neteɨterima mepɨwa'uayema herie miemekɨ xeikɨa,

\par }{\QB meta mɨpaɨ mepɨtewarahɨawe: “Kayuwatɨ puma, kayuwatɨ puma”,

\par }{\QB 'aixɨtsɨ kayuwatɨ mɨka'umatsie.


\par }{\Q \VS{15}¿Kamɨtsɨ mete'uyutitetewiyaxɨ

\par }{\QB kemɨtixani'eriwakɨ yamete'uyurieka?

\par }{\Q Hawaikɨ, tixaɨtɨkɨ mepɨkateyutitetewiyawawe,

\par }{\QB mepɨka'imate paitɨ tita mɨtitewiyarika.

\par }{\Q 'Ayumieme, tsepari kemɨ'ane memɨwarutakwi,

\par }{\QB kepauka 'uximatɨarika wahetsie nemɨkawiwieni, nepɨwaka'una»,


\par }{\QR Yawé kanaineni.

\par }{\PP \VS{16}Yawé mɨpaɨ kanaineni:

\par }{\Q «Huyeta xekenewa'uti hikɨ xekeneutanierixɨa,

\par }{\QB xekeneuta'iwau huye meripai mieme hepaɨtsita.

\par }{\Q Xekeneuta'iwau huye 'aixɨa mɨ'ane hepaɨtsita,

\par }{\QB hikɨ mɨkɨ xepɨka'uku'e'eiriwani.

\par }{\QB Mɨpaɨ xepɨte'ikaxeiya 'uxipiya xemuku'eriwa.

\par }{\Q Peru mɨkɨ mɨpaɨ mekaniutiyuani:

\par }{\QB “Hawaikɨ tepɨka'enukuweiya”.


\par }{\Q \VS{17}Ne kuyaxi tehɨwemete nepuwaru'uitua xehetsiemieme, hikɨ mɨpaɨ neputayɨ:

\par }{\QB “Xekeneta'enanaka 'awa petayuani”.

\par }{\Q Mɨkɨ mɨpaɨ mekaniutiyuani:

\par }{\QB “Tame tepɨkata'enanaka”.


\par }{\Q \VS{18}'Ayumieme, nuiwarite xekeneu'enana.

\par }{\QB Xepɨtehetimani tita neteɨterima wahetsie mɨtinuani.


\par }{\Q \VS{19}Neuxei, kwiepa xemɨtama naitsarie xekeneu'enana:

\par }{\Q 'Ikɨ teɨteri wahetsie 'uximatɨarika nepɨ'atɨani,

\par }{\QB ke'axamemɨteyɨkɨhɨawekaikɨ xeikɨa,

\par }{\Q neniuki memɨka'u'enikɨ,

\par }{\QB matsi ne'ɨkitɨarika mepehɨa.


\par }{\Q \VS{20}¿Titakɨ nereiyehɨwa 'ikɨ 'ɨkwa Tsawa manetɨarie,

\par }{\QB meta 'ikɨ 'uwá makaka xeime kwieyaritsie 'ateewa paitɨ manetɨarie?

\par }{\Q Wamawari taiyariyari pɨkanetsinake,

\par }{\QB wamawarika pɨkanetsinake».


\par }{\PP \VS{21}'Ayumieme, Yawé mɨpaɨ kanaineni:

\par }{\Q «'Ikɨ teɨteri wahuyeta nepɨtiu'uitɨani.

\par }{\QB Wapaapama meta waniwema 'ukitsi mana mepekaxɨrieni,

\par }{\QB wa'aurie memɨtitei meta hamikutsixi mepɨkwini».


\par }{\PP \VS{22}Yawé mɨpaɨ kanaineni:

\par }{\Q «Neuxei. Tayeta kuyaxi mepayehu,

\par }{\QB xewitɨ nuiwari mariwetɨ puyukuha'aritɨwa

\par }{\QB kwie manu'axetsie paitɨ.


\par }{\Q \VS{23}Tupi mepu'ɨ meta pitsika,

\par }{\QB mepayu'eririya meta mepɨkateyukanenimaya.

\par }{\Q Wahiwari haramara hepaɨ pɨtiyu'eniɨriɨkɨ,

\par }{\QB meta kawayutsixi wahetsie meputei.

\par }{\Q Tsiyuni niweya witsipemɨti'ɨimari, 'ahetsɨa mepɨta'erie,

\par }{\QB meyuha'aritɨatɨ memɨyutakwinikɨ».


\par }{\BB \par }
{\Q \VS{24}'Ari tepɨtemarie,

\par }{\QB meta tamamate pɨtiweranare,

\par }{\Q hiwerika pɨtatsikema,

\par }{\QB kemɨtiukakukuine niweyame mɨpaɨ tepɨte'uka'eniwa.


\par }{\Q \VS{25}'Akanamieni mɨtatsi'aye'unie 'ixipara hakwetɨ.

\par }{\QB Yeuta xepɨka'ayekɨkani,

\par }{\QB meta huyeta xepɨkaheu'uwani.

\par }{\QB Naitsarie marika puxuawe.


\par }{\Q \VS{26}Hiwerika kamixayari kenanakatɨki, nekiekari,

\par }{\QB naxipa keneutikurupi.

\par }{\Q Hatsiwimekɨ keneutatsuakani,

\par }{\QB 'aniwe mexɨakame hetsiemieme kepemuyɨwe hepaɨ xɨka 'umɨni,

\par }{\Q karikɨ pɨkatatimaritɨani

\par }{\QB mɨtatsika'una 'umamie.


\par }{\BB \par }
{\Q \VS{27}«'Ekɨ Keremiyaxi ne nekiekaritsie nepɨmatsi'anukake,

\par }{\QB wa'inɨnɨatamekɨ nekamananayexeiya xɨka 'aixɨa 'aneni meta nenieremekɨ,

\par }{\Q pemɨretimanikɨ meta

\par }{\QB pemitixeiyaxɨanikɨ kememɨte'u'uwa.


\par }{\Q \VS{28}Yunaitɨ mɨkɨ te'ayuye'uniekate mepɨhɨkɨ,

\par }{\QB 'axaniukikɨ xeikɨa memuku'uwa,

\par }{\Q yunaitɨ mɨkɨ wurunitse mepɨhɨkɨ meta tepɨa,

\par }{\QB 'axa'anemekɨ memɨwewiya.


\par }{\Q \VS{29}'Eka yɨtɨrɨkariyakɨ tai kananutihɨtsiwani,

\par }{\QB tepɨa purumu tai pikwaniyawe,

\par }{\Q peru 'axamemɨte'u'iyari 'aixɨa mepɨkayuyurinɨa,

\par }{\QB tixaɨtɨ pɨkarayeika tsepa mu'itiya.


\par }{\Q \VS{30}'Ayumieme mɨpaɨ mepɨte'uterɨwarɨwa “Pɨrata manuyewiwiya”:

\par }{\QB Yawé hetsiemieme mekananuyewiwiyani».




\par }\Chap{7}{\SH Yeiyari yakɨ mɨhɨkɨ
\par }
{\PP \VerseOne{1}'Ikɨ kanihɨkɨtɨni Yawé niukieya Keremiyaxi hetsɨa mɨye'a:

\VS{2}«Yawé tukieya kitenieyari hɨxie keneutakexi, hikɨ mana pe'uwetɨ 'ikɨ niuki keneutaxata: Xekeneu'eni Yawé niukieya, xeme yunaitɨ, Kura kwieyaritsie kiekatari kemɨ'ane 'uwa xemeutahake 'ikɨ kitenieyaritsie Yawé xemayexeiyanikɨ.

\VS{3}Mɨpaɨ kanaineni Yawé Naimekɨmɨtɨrɨkaɨye, 'Ixaheri Kakaɨyarieya: “'Aixɨa xete'u'uwatɨ xekenakɨni meta 'aixɨa xeteyurietɨ, hikɨ ne nepɨxepitɨaka 'axemu'uwanikɨ 'akuxi 'ikɨ kwieyaritsie.

\VS{4}'Ipaɨ memutiyuane wahetsie xepɨkatewiyani: ‘'Ikɨ kanihɨkɨtɨni Yawé tukieya Yawé tukieya, Yawé tukieya’.

\VS{5}Xɨka yurikɨ 'aixɨa xete'u'uwatɨ xehakɨne meta 'aixɨa xeteyurietɨ, xɨka yurikɨ heitserie xe'u'uwatɨ xehakɨne xeyunaitɨ,

\VS{6}xɨka teewatanaka xekananaimaka meta nutui metatsiere wiura, xɨka xekawakwika teɨteri 'atsimemɨkateyurie 'ikɨ kwieyaritsie, hipame xɨka kakaɨyarixi xekakawarayexeiyani, kɨmana xeme 'axaxemuyuyurieni,

\VS{7}hikɨ 'ana nepɨxepitɨani xemu'uwanikɨ 'ikɨ kwieyaritsie, kwie xe'ukiyarima nemɨwayetuiritsie yuheyemekɨ.


\par }{\PP \VS{8}»”Peru xeme matsi niuki 'itarikatsie xepɨtewiya, tixaɨtɨ mɨkatiyunaki'erietsie.

\VS{9}Xepɨtenawaya, xepɨteyumemiwa, hipame wa'ɨitama xepuwakumaɨwa, 'itarikakɨ xepɨteyɨhɨritɨa, Wahari 'ɨkwa xepɨtairietɨwe, hipame kakaɨyarixi xepuwaruweiya hatsuaku xemɨkawaretima,

\VS{10}'ariketa mekani'axeni nehɨxie 'ikɨ tukita kenemɨtitewakɨ mutaterɨwarɨwa, hikɨ 'ana mɨpaɨ meputiyuane: ‘Teputawikweitsitɨarie’, tawarita tita mɨtixani'eriwa naime tete'uweiyatɨ temuhunikɨ.

\VS{11}¿Kamɨtsɨ xeme mɨpaɨ xetemate 'ikɨ netuki kenemɨtitewakɨ mutaterɨwarɨwa tenawayamete waterɨ tihɨkɨ? Ne mɨpaɨ nekatinixeiyani —Yawé mɨpaɨ kanaineni—.


\par }{\PP \VS{12}»”Xekenehu hikɨ Tsiru paitɨ netuki manuwekai, hakewa matɨari nemayekateita, mana xekenenenieri kenemiyuri teɨteri 'ixaheritsixi 'axamemɨteyuriekaikɨ”».

\VS{13}Yawé mɨpaɨ kanaineni: «“Hikɨta yaxeikɨa xeme xepɨteyurie, meta yaxeikɨa mɨixari nepɨxe'utahɨawixɨ xemeta xepɨkaheu'enana, hikɨta nemɨxe'utahɨawixɨ xemɨkanetsi'anu'enikɨ,

\VS{14}kenemɨtiuyuri Tsiru mɨpaɨta netiniyurimɨkɨ 'ikɨ tuki kenemɨtitewakɨ mutaterɨwarɨwa hepaɨtsita hetsiena xemɨtewiya, metatsiere kwie nemɨxeyetuiri meta xe'ukiyarima.

\VS{15}Nepɨxe'ayenɨ'ani nehɨxie nepɨkaxexeiyani, xe'iwama kenemɨwaruyuri hepaɨ, yunaime 'Epɨrahini xiɨyarimama”.


\par }{\PP \VS{16}»'Ekɨta Keremiyaxi, 'ikɨ teɨteri wahetsiemieme pepɨkanetsihahɨaweni. Waɨriyarika pepɨkanetsipitɨaka wahetsiemieme penetsiwawirietɨ. Pepɨkayeweka, ne nepɨkamatsi'enieni.

\VS{17}¿Tamɨ pekatiniere kememɨteyurie Kura kiekariyaritsie meta Kerutsareme kayeyari 'utɨma?

\VS{18}Tɨɨri kɨyexi mepukuxexeɨriwa, wapaapama tai mana mepukutaiya, meta 'ukarawetsixi tɨxi mepɨkuhawiya tsuira memɨtiwewienikɨ “'uka muyuawitsie ti'aitame” titewakame memɨtimawirienikɨ. Metatsiere nehɨxie 'axamekateniyurieka kepauka kaxie winuyari memɨtiyeuriwa hipame kakaɨyarixi wahetsiemieme».

\VS{19}Yawé mɨpaɨ kanaineni: «Peru ne 'axamepɨkanetsiyurie, yuxaɨta mekaniyuyurieka, mekanitewiyatsitɨariekuni.


\par }{\PP \VS{20}»'Ayumieme Yawé naimekɨmɨyɨwe mɨpaɨ kanaineni: “'Ena nehaxɨa nekananɨ'amɨkɨ: teɨteri wahetsie meta tewaxi wahetsie, kɨyexi yeuta mieme hetsie meta 'ikwaxi 'ena kwiepa mɨtixuawetsie, nehaxɨa pɨtaka pɨkayɨtɨnɨaka”.


\par }{\PP \VS{21}»Mɨpaɨ kanaineni Yawé Naimekɨmɨtɨrɨkaɨye, 'Ixaheri Kakaɨyarieya: “Xekeneukuxeɨri yumawari taiyariyari meta mawari, wai xekenetikwa'i.

\VS{22}Yurikɨ, kepauka xe'ukiyarima nemɨwarayewitɨ 'Ekipitu ne tixaɨtɨ nepɨkatiwaruta'aitɨa mawari taiyariyari meta mawari hepaɨtsita.

\VS{23}Ne xeikɨa 'ipaɨ nekatiniwarutahɨawe: ‘Xekeneneu'enieka. Ne 'ana xekakaɨyari nepɨhɨkɨtɨni, xemeta neteɨterima. Xekeneu'uwani kehepaɨ nemɨtixe'uta'aitɨa, 'aixɨa 'iyari 'axemu'uwanikɨ’.

\VS{24}Peru mɨkɨ mepɨkanetsi'anu'eni yamepɨkatekakɨ, yu'iyari mɨkaheu'ena meta 'axamɨtiuka'iyari pɨta kemɨtiwakɨhɨawekai mepanukuwei. Mɨpaɨ me'ɨyɨka mekanewa'uni pɨta, yukutama mekaniyekɨne.

\VS{25}Kepauka paitɨtɨ 'Ekipitu nemɨwarayewitɨ xe'ukiyarima, nepɨkatihayewa neniukamete newarenɨ'awatɨ.

\VS{26}Mɨyatɨtɨ yamepɨkatekakɨ mepɨkanetsi'anu'eni, matsi yu'iyari meputseiriyaxɨ yu'ukiyarima wareuyeta mete'u'iyaritɨ mepakɨ”.


\par }{\PP \VS{27}»'Ekɨ 'ikɨ naime pepɨtiwataxatɨani, peru mɨkɨ mepɨkamatsi'enieni. Pepɨwatahɨawe peru mepɨkamatsita'eiya.

\VS{28}Hikɨ mɨpaɨ pepɨtiwatahɨawe: “'Ikɨ nuiwari mepɨhɨkɨ Yawé yukakaɨyari niukieya memɨka'u'eni, muwataheitseritɨanikekai memɨka'itanaki'eri. Tita yuri mɨraine wahetsie pumawe meta wateta.


\par }{\Q \VS{29}»”'Akɨpate keneukaxika, kenewiwi,

\par }{\QB kenetsuamie hɨri mumetsetsie paitɨ,

\par }{\Q Yawé mɨwarexɨrikɨ muwaruku'eirikɨ

\par }{\QB 'iya nuiwari memiyehaxɨatɨa”».


\par }{\SH Mayeweritsie Yuwaɨkawatɨ Memakwi'iwaxɨ
\par }
{\PP \VS{30}»Mɨpaɨ kanaineni Yawé: “Kura nuiwarimama 'axamekateniuyurieni tita nemɨtixani'eriekɨ. Netuki kenemɨtitewakɨ mutaterɨwarɨwa kapatsiekame mekanayeitɨani, muwa kakaɨyarixi memɨxani'eriwa mekaniwareuta'uitɨani.

\VS{31}Yaxeikɨata watuki mekaniutawewieni Tupeti mieme, mayeweritsie Weni-Hinuni, mana memɨwatitaiyanikɨ yuniwema 'ukitsi meta 'ukari, nihatsuaku tɨma mɨpaɨ nemɨkatiu'aitaxɨ nitɨma mɨpaɨ nemɨkatiunehɨawixɨ”.

\VS{32}Mɨpaɨ kanaineni Yawé: “'Ayumieme tukari kanaye'amɨkɨ kepauka Tupeti mɨkatiuterɨwarɨwanitsie meta mayeweri Weni-Hinuni, matsi pɨta Mayeweritsie Yuwaɨkawatɨ Memakwi'iwaxɨ pɨtiuterɨwarɨwani, mumawenikɨ kwie Tupeti paitɨ mekanikateukiwakuni mana memɨtikwikwiwani.

\VS{33}'Ikɨ teɨteri wawaiyari wirɨkɨxi wa'ikwai pɨrayani meta yeutari, xewitɨ 'apɨka'uyeikani mɨwatamariutakɨ.

\VS{34}Kura kiekariteyaritsie meta Kerutsareme kayeyaritsie yanepɨtiyurieni temawierika hiwariyari mukumawerekɨ, meta neneɨkeme kwikarieya metatsiere wikiwame kwikarieya, karikɨ naitɨ 'ikɨ kwieyari makumawe kanayeimɨkɨ”.




\par }\Chap{8}{\PP \VerseOne{1}»Yawé mɨpaɨ kanaineni: “'Iya tukaritsie te'aitamete wa'umete pɨwatixɨriyani meta Kura kiekatari wahetsiemieme memanuyetekai, meta mawari wewiwamete meta Kakaɨyari niukametemama, metatsiere Kerutsareme kiekatari wa'umete.

\VS{2}Tau hɨxie tiheitɨ kanayeimɨkɨ meta metseri hɨxie, meta yunaime xurawetsixi muyuawitsie miemete wahɨxie, mɨkɨ muyuawitsie miemete memɨwanaki'eriekai, memɨwarayexeiyakai memuwaruweiyakai meta memɨwarahɨawekai. Wa'umete pɨkaku'ɨiyani meta pɨkakateukieni, kwitarai hepaɨ kwiepa puyuhayewa.

\VS{3}Naitsarie kwiepa hakewa nemɨwareutanɨ'axɨa memutawikwei 'ikɨ nuiwaritsie miemete 'axamemɨte'u'iyari, kemɨ'ane memuyuhayewa memɨkwinikɨ mepuyuwaɨriyani matsi memayeyuyurinikɨ pɨkatixaɨ. Mɨpaɨ kanaineni Yawé Naimekɨmɨtɨrɨkaɨye”.


\par }{\SH 'Axamɨti'ane meta 'uximatɨarika
\par }
{\PP \VS{4}»Peru 'ekɨ mɨpaɨ ketiniwarayehɨtɨa ne Yawé mɨpaɨ nemainekɨ:

\par }{\Q »“Kepauka teɨteri memekaxɨrɨwe,

\par }{\QB ¿kamɨtsɨ mekate'anuku'uwe?

\par }{\Q Kepauka xewitɨ yuhuyeta 'umietɨ meuyeweni,

\par }{\QB ¿kamɨtsɨ karanuani yuhuyeta?


\par }{\Q \VS{5}¿Titayari kamɨtsɨ 'ikɨ teɨteri humete'uyunixɨ?

\par }{\QB ¿Titayari Kerutsareme 'uyupataka katiyuwaɨriya munuanikɨ tawari?

\par }{\Q 'Itarika mepɨkataunie,

\par }{\QB meta mepɨkayuwaɨriya nehetsɨa memɨ'axɨanikɨ.


\par }{\Q \VS{6}Kwi yemekɨ nepu'enaxɨ,

\par }{\QB nemi'enienikɨ tsikere xeime heitserie tikuxatame,

\par }{\Q peru xewitɨ pɨkatihayewawe ke'axamɨtiuyuri,

\par }{\QB xewitɨ tɨma pɨka'ixeɨmate kename 'axatiyuriene.

\par }{\Q Yunaitɨ yamepɨteyurie kemɨtiwanake,

\par }{\QB kawayutsixi memɨkayuwiyanɨa wahepaɨ kepauka memɨyutakwinitsie.


\par }{\Q \VS{7}Wikixitɨtɨ muyuawitsie memu'uwa

\par }{\QB mepɨtemate xeiwiyaritsie watukari kemɨraye'axe,

\par }{\Q Kukuru meuyɨwi meta 'itsitame meta waurai

\par }{\QB mepɨtemate kepauka xaɨtsie pɨta memɨyehu.

\par }{\Q Peru neteɨterima mepɨka'imate

\par }{\QB Yawé 'aitsikateya.


\par }{\BB \par }
{\Q \VS{8}»”Mepɨka'uyukatetewiya mɨpaɨ meputiyuane:

\par }{\QB ‘Tepɨtemaiwawe, Yawé 'inɨari niukiyari 'ipaɨ paine’,

\par }{\Q matsi te'utɨwamete wa'anɨ

\par }{\QB yɨkɨ katini'utɨani.


\par }{\Q \VS{9}Memɨtemaiwawe mepɨtewiyarikatsitɨarieni,

\par }{\QB mepɨtiwiyarieni mepɨteka'eniexɨani.

\par }{\Q Xɨka me'iku'eirieni Yawé niukieya,

\par }{\QB ¿ketitakɨ metemaiwawetɨ metehakɨne?


\par }{\Q \VS{10}'Ayumieme wa'ɨitama hipame 'ukitsi nepɨwayetuirieni,

\par }{\QB meta wakwie hipame pɨta nepɨwayetuirieni.

\par }{\Q Karikɨ 'etsimeyumatetɨ meta 'ameyumatetɨ,

\par }{\QB yunaitɨ mepɨtehiwe'erie mɨkatiwapiini,

\par }{\Q Kakaɨyari niukametemama meta mawari wewiwamete,

\par }{\QB yunaitɨ mekateni'itawani.


\par }{\Q \VS{11}Neniwe 'uka witsimɨti'ɨimari mepi'uayema herie miemekɨ xeikɨa,

\par }{\QB meta mɨpaɨ mepɨte'ikɨhɨawe: ‘Kayuwatɨ puma, kayuwatɨ puma’,

\par }{\QB 'aixɨtsɨ kayuwatɨ mɨka'umatsie.


\par }{\Q \VS{12}¿Kamɨtsɨ mete'uyutitetewiyaxɨ

\par }{\QB kemɨtixani'eriwakɨ yamete'uyurieka?

\par }{\Q Hawaikɨ, tixaɨtɨkɨ mepɨkateyutitetewiyawawe,

\par }{\QB mepɨka'imate paitɨ tita mɨtitewiyarika.

\par }{\Q 'Ayumieme, mepatixɨrieni kemɨ'ane mematixɨriyani wahamatɨa,

\par }{\QB kepauka 'uximatɨarika wahetsie nemɨkawiwieni


\par }{\QR —Yawé mɨpaɨ kanaineni—.

\par }{\BB \par }
{\Q \VS{13}»Yawé mɨpaɨ kanaineni:

\par }{\QB “Kepauka kaxie nemeu'inɨimɨkɨ

\par }{\Q tixaɨtɨ nepɨkatiukaxexeiya,

\par }{\QB meta piní hetsie 'ikwaxi pɨkaheukatei,

\par }{\QB xawariyari pɨyɨyɨna.

\par }{\Q Kamɨtsɨ, hikɨ ne nepɨtixenawairieni

\par }{\QB tita nemɨtixeyetuiri”».


\par }{\BB \par }
{\Q \VS{14}«¿Keteteyurie 'ena tetitetɨ?

\par }{\QB Hikɨmɨtɨka, teyunaitɨ kiekari kuraruyari 'amatitetewatsie tepɨyehu

\par }{\QB mana temekwinikɨ.

\par }{\Q Yawé takakaɨyari pɨtatsikwine.

\par }{\QB Haa pɨtatsi'uharitɨa 'uayemakame,

\par }{\QB 'axatemɨte'uyurikɨ hepaɨtsitana.


\par }{\Q \VS{15}Tepɨta'ikwewakai kayuwatɨ temu'uwanikɨ,

\par }{\QB peru 'aixɨa ti'anetɨ pɨkatinua.

\par }{\Q Tekatekukuyetɨ temu'uwanikɨ tepɨta'ikwewakai,

\par }{\QB peru matsi pɨta punua marika.


\par }{\Q \VS{16}Rani kiekariyaritsie pa'eniɨriɨkɨ

\par }{\QB kawayutsixi wapuxerikayari,

\par }{\Q meta kepauka memetitsuana,

\par }{\QB naitɨ kwie puwatayuane.

\par }{\Q 'Ikɨ kwieyari meka'unake 'umekanahuni,

\par }{\QB meta naime tita mana mɨtixuawe,

\par }{\QB kiekari meta mana kiekatari».


\par }{\BB \par }
{\Q \VS{17}«Xekeneunenieri. Kuuterixi xehetsɨa nepɨwareutaxɨrɨwa

\par }{\QB kuuterixi memɨmɨya memɨxetikeni,

\par }{\QB meta mɨkɨ wahepaɨtsita tiuyemaitɨ xewitɨ pumawe»,


\par }{\QR Yawé mɨpaɨ kanaineni.

\par }{\BB \par }
{\Q \VS{18}Nekukuiniriya pɨkayunɨtɨarinɨa,

\par }{\QB ne'iyari pɨmɨxime.


\par }{\Q \VS{19}Neteɨterima waniwe 'uka hiwarieya pa'eniɨriɨkɨ

\par }{\QB 'ikɨ kwieyari manuye'atɨkatsie paitɨ:

\par }{\Q «¿Tamɨ Yawé Tsiyuni katitikie?

\par }{\QB ¿Tamɨ mana kati'aita?»

\par }{\BB \par }
{\Q «Yukakaɨyarixikɨ memɨnetsi'uyehaxɨatɨakɨ,

\par }{\QB kakaɨyarixi tixaɨtɨ memɨkateyunaki'erie meta memɨkawamatekɨ».


\par }{\BB \par }
{\Q \VS{20}«'Itsanari kananutiyani, witari kananuyeyani,

\par }{\QB peru tame 'akuxi tepɨkatawikweitsitɨariewawe».


\par }{\BB \par }
{\Q \VS{21}Neteɨterima waniwe 'uka mɨtiukwinitɨariekɨ neta nepɨtiukakukuine,

\par }{\QB nepɨnehiwerie, netari nepeuma.


\par }{\Q \VS{22}¿Kamɨtsɨ Karaha tiumaweri waritsamu?

\par }{\QB ¿Kamɨtsɨ manari tiumawe tiyu'uayemawame?

\par }{\Q ¿Titayari neteɨterima 'aixɨa

\par }{\QB mekateka'eriwawe?


\par }{\BB \par }


\PoetryChap{9}{\Q \VerseOne{1}Nemu'u haixa xɨka hɨkɨtɨnike,

\par }{\QB meta nehɨxite 'ukai haixayari,

\par }{\Q tukarikɨ meta tɨkarikɨ nemutsuanenikɨ,

\par }{\QB neniwe 'uka teɨterimama memukwi'iwaxɨkɨ.


\par }{\Q \VS{2}Makumawetsietɨ kii nemɨnexeiyani

\par }{\QB huye tetsita.

\par }{\Q Neteɨterima nepuwaruku'eiriwe,

\par }{\QB 'ateewa nepeyeiwe.

\par }{\Q Yunaitɨ mɨkɨ hipame wa'ɨitama memɨwakumaɨwa mepɨhɨkɨ,

\par }{\QB yunaitɨ mepɨnetsi'uku'eiri hipame mepɨwaranukuwei.


\par }{\Q \VS{3}«Waneni 'itarikakɨ pɨtikuxata xeikɨa 'ɨrɨ tupitsie waɨkawamekɨ mɨtiutamɨni hepaɨ,

\par }{\QB 'ikɨ kwieyaritsie 'itarika pɨrayu'iwa, tita yuri mɨraine pɨkatixaɨ,

\par }{\Q 'axa'anemetsie meyuka'uitɨwatɨ matsi kwinimieme mekateniyurieka ne mepɨkanetsimate


\par }{\QR —Yawé mɨpaɨ kanaineni—.

\par }{\Q \VS{4}Xekeneyu'ɨwiyani tsepa mɨ'ahamiku,

\par }{\QB yu'iwama yuri xepɨkatewa'eririeka,

\par }{\Q tsepa mɨra'iwa mepɨteyu'itaiya,

\par }{\QB metatsiere hamiku pɨtiuyukananaima.


\par }{\Q \VS{5}Yunaitɨ mepɨteyu'itaiyatɨwe,

\par }{\QB yurikɨ mepɨkateyukuxaxatɨwa.

\par }{\Q Yuneni mepɨte'uta'ɨkitɨa mɨti'itawanikɨ,

\par }{\QB meta 'axamepɨteyurie kepaukake memɨti'uxe.


\par }{\BB \par }
{\Q \VS{6}»Keremiyaxi, 'ekɨ memɨte'itawa watsata pekaniuyeikani,

\par }{\QB yu'itarikakɨ mepɨkayuwaɨriya memɨnetsihetimanikɨ»,


\par }{\QR Yawé mɨpaɨ kanaineni.

\par }{\PP \VS{7}'Ayumieme, mɨpaɨ kanaineni Yawé Naimekɨmɨtɨrɨkaɨye:

\par }{\Q «Ne 'aixɨa nekanixetiyurimɨkɨ, nekanixeta'inɨatamɨkɨ.

\par }{\QB ¿Ketawari netiyurieni neteɨterima wahetsiemieme?


\par }{\Q \VS{8}Waneni 'ɨrɨ hepaɨ pɨ'anene pɨmɨya,

\par }{\QB wateni 'itarika xeikɨa pɨmate,

\par }{\Q 'aixɨa mepɨtekuxata yuhamikuma wahamatɨa,

\par }{\QB peru yutaɨta mewawiniyatɨwetɨ».


\par }{\Q \VS{9}Yawé mɨpaɨ kanaineni:

\par }{\QB «¿Kareuyewetse mɨkɨkɨ ne nemɨtixekwinitɨani?

\par }{\Q ¿Kareuyewetse teɨteri mɨpaɨ nemɨtiwarakapitɨanikɨ kememɨte'uyurikɨ?»


\par }{\BB \par }
{\Q \VS{10}Nekanititsuamɨkɨ meta ne'uta'aiwatɨ hɨritsie,

\par }{\QB makuweritsie makumawetsie hiwerika kwikariyari nekaniutakwikamɨkɨ,

\par }{\QB makumawe mɨhɨkɨkɨ:

\par }{\Q yuxewitɨri mana pɨka'uyeika

\par }{\QB tewaxi watsuari pɨka'enierieri.

\par }{\Q Wikixitɨtɨ metatsiere yeutari,

\par }{\QB yunaitɨ mepɨteheuyuta'unaxɨa.


\par }{\BB \par }
{\Q \VS{11}«Kiekari Kerutsareme kii 'unimeyari kwinienetɨ muwe nepayeitɨani,

\par }{\QB yawixi memayu'eririya wakie nepayeitɨani.

\par }{\Q Makumawe nepayeitɨani Kura kiekariteyari,

\par }{\QB teɨteri mana mekatiteme nepayeitɨani».


\par }{\PP \VS{12}¿Kemɨ'ane kwinimieme pɨtimaiwe 'ikɨ metimaitɨyanikɨ? ¿Kemɨ'ane Yawé pitahɨawixɨ, 'ikɨ naime hepaɨtsita mɨtitaxatakɨ? ¿Titayari 'ikɨ kwieyari tiuka'unarie, yuxaɨta tikuma makumawe hepaɨ xewitɨ mana mɨka'uyeyeikanikɨ?


\par }{\PP \VS{13}Yawé mɨpaɨ kanaineni: «Mɨkɨ ne'inɨari niukiyari mepuku'eiri nemɨwayetuiri, mepɨkanetsi'anu'eni meta mɨpaɨ mepɨkate'u'uwakai.

\VS{14}Yu'iyari mɨkaheu'ena mepanukuwei, Wahari kakaɨyarixiyarite mepɨwaranukuwei, wa'ukiyarima kememɨtewaru'ɨkitɨa».

\VS{15}'Ayumieme, mɨpaɨ kanaineni Yawé Naimekɨmɨtɨrɨkaɨye, 'Ixaheri Kakaɨyarieya: «'Ikɨ teɨteri 'ikwai hatsiwime neniwatimimɨkɨ meta haa 'uayemakame neniwatiharitɨamɨkɨ.

\VS{16}Naitsarie nuiwarite watsata nepɨwataxɨriexɨani teɨteri memɨkawamate meta watutsima memɨkawaretima wahetsɨa, nepɨwaranukuweiya 'ixiparakɨ kepaukake yunaime nemɨwakwini».


\par }{\BB \par }
{\PP \VS{17}Mɨpaɨ kanaineni Yawé Naimekɨmɨtɨrɨkaɨye:

\par }{\Q «Kayuwatɨ xekeneu'enana. 'Ukarawetsixi tsuakamete xekeniwarutahɨawi.

\par }{\QB Kwinie memɨteheutatsuawawe meke'u'axɨani.


\par }{\Q \VS{18}Xeiya meke'u'axɨani,

\par }{\QB tahetsiemieme meke'utitsuanani.

\par }{\Q Tahɨxita 'ukai kanitihɨnimɨkɨ,

\par }{\QB meta ta'ukai kananakaxɨrimɨkɨ,


\par }{\Q \VS{19}Tsiyuni paitɨ kana'eniɨriɨkɨni tsuari meta hiwerika:

\par }{\QB “Tepuka'unarie,

\par }{\QB teputewinɨarie yemekɨ.

\par }{\Q Peuyewetse takwie temuku'eirienikɨ,

\par }{\QB takiite naitɨ mutiuka'unariekɨ”».


\par }{\BB \par }
{\Q \VS{20}'Ukarawetsixi, xekeneu'eni Yawé niukieya,

\par }{\QB xenakate ke'i'enieni niuki tetana mieme.

\par }{\Q Yuniwema 'ukari xeketenewa'ɨkitɨaka kwikari hiwerikapa mieme,

\par }{\QB meta hipatɨta mekeyuti'ɨkitɨani 'ikɨ hiwerika kwikariyarikɨ:


\par }{\Q \VS{21}«Mɨɨya 'ituparite 'etsimayeyeutsie nenieremeta kaneutahani,

\par }{\QB taparatsiyuta kaneutahani,

\par }{\Q tɨɨri kaniwarutayuniya kaye'utɨma memu'uwakai,

\par }{\QB meta temari teɨteri memayukuxexeɨriwatsie memu'uwakai.


\par }{\Q \VS{22}Mɨkite mepeutihe hayekɨa

\par }{\QB kwitarai hepaɨ mɨraka'etsitɨretsie,

\par }{\Q mɨaxa hepaɨ 'ihɨayame 'utɨa mɨyehixime,

\par }{\QB xewitɨ mɨka'iti'ɨwe»,


\par }{\QR Yawé mɨpaɨ kanaineni.

\par }{\PP \VS{23}Yawé mɨpaɨ kanaineni:

\par }{\Q «Pɨkayuta'ɨreni mɨtimaiwe mɨtimaiwekɨ,

\par }{\QB meta mɨtɨrɨkaɨye yutɨrɨkariyakɨ,

\par }{\QB meta mɨxiku mɨrexeiyakɨ.


\par }{\Q \VS{24}Xɨka xewitɨ yuta'ɨrimɨkɨ,

\par }{\QB keyuta'ɨre mɨnetsimatekɨ

\par }{\Q meta mɨpaɨ mɨretimakɨ kename ne Yawé nehɨkɨ,

\par }{\QB nemɨti'uximaya kwiepa naki'eriyakɨ,

\par }{\Q heitseriemekɨ meta 'aixɨa 'anemekɨ,

\par }{\QB netsɨ mɨpaɨ kanetininakeni


\par }{\QR —Yawé mɨpaɨ kanaineni—.

\par }{\PP \VS{25}Yawé mɨpaɨ kanaineni: «Tukari kanaye'amɨkɨ kepauka ne nemɨtiwakwinitɨani kemɨ'ane xeikɨa yuwaiyaritsie xitekiya 'inɨariyari memexeiya:

\VS{26}'Ekipitu nekatinikwinitɨamɨkɨ meta Kura, 'Erumi, 'Amuni, Muhawi, meta yunaime makumawetsie memu'uwa yumu'utsie memuyukaxika. Yunaitɨ nuiwarite xitekiya 'inɨariyari mepɨkahexeiya, peru matsi 'ixaheritsixi xitekiya 'inɨariyari yu'iyaritsie mepɨkahexeiya».




\par }\Chap{10}{\SH Kakaɨyari meta kakaɨyarixi
\par }
{\R (Ker 10:12-16 – Ker 51:15-19)

\par }{\PP \VerseOne{1}'Ixaheritsixi teɨteriyari, xekeneu'eni Yawé niukieya.

\VS{2}Mɨpaɨ kanaineni:

\par }{\Q «Xeme xepɨkawa'ɨkeni hipatɨ nuiwarite kememɨteyurie,

\par }{\QB meta xepɨkamamaka 'inɨari muyuawitsie miemekɨ,

\par }{\QB tsepa hipatɨ nuiwarite memimakaxe.


\par }{\Q \VS{3}Teɨteri wayeiyari

\par }{\QB tixaɨtɨ pɨkatihɨkɨ.

\par }{\Q Kɨye mepawiteke 'ɨtsita,

\par }{\QB kɨyekɨ mɨti'uximayatawe pititsatsewe.


\par }{\Q \VS{4}Hurukɨ meta pɨratakɨ witsi'aneme mepayeitɨwa,

\par }{\QB kɨrapuxikɨ menikutseiriyani meta titsunamekɨ

\par }{\QB mɨkawatayuanenikɨ.


\par }{\BB \par }
{\Q \VS{5}»Wakakaɨyarixima mepɨkaniuwawe,

\par }{\QB 'ewieri wikixi wamariutame hepaɨ mepɨtematsiɨkɨ

\par }{\QB xutsi ma'etsietsie muwe hepaɨ.

\par }{\Q Peuyewetse memɨkɨtɨkietɨweni

\par }{\QB memɨka'ɨkɨniwawekɨ.

\par }{\Q Xepɨkawamakarɨka,

\par }{\QB 'axamemɨxe'uyurieni mepɨkayɨwawe,

\par }{\QB metatsiere 'aixɨa memɨxe'uyurieni».


\par }{\BB \par }
{\Q \VS{6}Yawé, xewitɨ pumawe 'ahepaɨ 'anetɨ.

\par }{\QB Pepɨmariwe 'ekɨ,

\par }{\QB 'ekɨ yemekɨ pepɨmariwe meta pepɨtɨrɨkaɨye.


\par }{\Q \VS{7}¿Kemɨ'ane pɨka'itimakani, yunaime nuiwarite Tiwa'aitɨwame?

\par }{\QB 'Ekɨ mɨpaɨ pɨreuyewetse 'ahetsiemieme.

\par }{\Q Yunaitɨ memɨtemaiwawe memu'uwa watsata,

\par }{\QB meta yunaitɨ te'aitamete watsata,

\par }{\QB xewitɨ pumawe 'ahepaɨ 'anetɨ.


\par }{\Q \VS{8}Yunaitɨ mepɨka'u'iyari 'axamemɨteyurienikɨ xeikɨa pɨwanake,

\par }{\QB kɨyexi kakaɨyarixiyari 'ɨxatsitamete mepɨhɨkɨ wahetsiemieme.


\par }{\Q \VS{9}Taritsi paitɨ patɨwa pɨrata 'etsimutsutsui,

\par }{\QB meta 'Upatsi huru patɨwa.

\par }{\Q Memɨkakakaɨyarixi wa'ɨkiyari, mɨtataɨrawi meta mɨxeta memanakatɨtɨka,

\par }{\QB teɨteri tewewiwamete meta tepɨa kwaniyamete

\par }{\QB mɨkɨ yunaitɨ wawewiya mepɨhɨkɨ.


\par }{\Q \VS{10}Peru Yawé xeikɨa yuri Kakaɨyari kanihɨkɨtɨni,

\par }{\QB Kakaɨyari mayeyuri, yuheyemekɨ Ti'aitame.

\par }{\Q Kepauka muyeha'arɨwe, kwie kanewatayuaneni,

\par }{\QB nuiwarite haxɨaya memunewieni mepɨkayɨwawe.


\par }{\PP \VS{11}«Mɨpaɨ pepɨtiwatahɨawe: “Mɨkɨ kakaɨyarixi muyuawi memɨka'utawewi meta kwie, mekanikumawerikuni 'ena kwiepa meta muyuawi hetɨa”».


\par }{\Q \VS{12}Kakaɨyari kwie kaniutawewieni yutɨrɨkariyakɨ,

\par }{\QB kemɨtimaiwekɨ kwie 'aixɨa katiniuyeni,

\par }{\QB muyuawi 'ayeume kanayeitɨani kemɨtimaiwekɨ.


\par }{\Q \VS{13}Kepauka mɨkɨ mɨtaniuni,

\par }{\QB tɨranarikɨ haa muyuawitsie pakaneika,

\par }{\Q hai kanewa'iniwani

\par }{\QB kwie manuye'atɨka paitɨ.

\par }{\Q Mimierɨkaritsata wiyeri kaneyenɨ'awani,

\par }{\QB meta 'eka muye'ɨnetɨkatsie peiyepiwa.


\par }{\Q \VS{14}Teɨteri 'atsimemɨkatemate meta memɨte'ukatawe'erie mepɨhɨkɨ,

\par }{\QB kakaɨyarixi wawewiwamete mepuyutetewiya yuwewiyakɨ.

\par }{\Q Tita memɨtewewie pɨti'itarika,

\par }{\QB meta mepɨka'ayeneniere.


\par }{\Q \VS{15}Tixaɨtɨ mepɨkateyunaki'erie, wawewiya pɨnanaiyɨkɨ xeikɨa,

\par }{\QB kepauka tukari maye'ani memɨtekwinitɨarienitsie, mepɨka'unarieni.


\par }{\Q \VS{16}Kakaɨyari Kakuwu manayexei nuiwarieya mayanikɨ mɨkɨ wahepaɨ pɨka'ane,

\par }{\QB matsi mɨkɨ naime mɨtiunetɨa kanihɨkɨtɨni,

\par }{\Q Yawé Naimekɨmɨtɨrɨkaɨye katinitewaka,

\par }{\QB meta nuiwarieya 'Ixaheri kanihɨkɨtɨni.


\par }{\SH Kememɨteka'unarieni peutihura
\par }
{\Q \VS{17}'Apiinite ketineukuteɨxi kwiepa,

\par }{\QB 'ekɨ 'akiekari manutinamie.


\par }{\Q \VS{18}Karikɨ mɨpaɨ kanaineni Yawé:

\par }{\Q «Hikɨrixɨa 'ikɨ kwieyaritsie kiekatari 'ateewa neniwarexɨrimɨkɨ

\par }{\QB texupamekɨ nemɨwarexɨrieni hepaɨ.

\par }{\Q Hura meti'uitɨariekame nekaniwarayeitɨamɨkɨ,

\par }{\QB meta yanekatiniwapitɨamɨkɨ mɨkɨ memɨtiwiyarienikɨ».


\par }{\BB \par }
{\Q \VS{19}Xɨa'ui ne, nepeutimurariexɨa.

\par }{\QB Kenemɨtiukwinitɨarie pɨkayu'uayemarinɨa.

\par }{\Q Peru pɨnekwiniya

\par }{\QB peuyewetse neminewieka.


\par }{\Q \VS{20}Naitɨ nexamaru puka'unarie,

\par }{\QB meta naitɨ pɨteteki nekaunarite.

\par }{\Q Neniwema 'ukitsi yunaitɨ mepɨnetsi'uku'eiri,

\par }{\QB mepɨka'u'uwari.

\par }{\Q Xewitɨri pumawe nexamaru mɨtawewieni,

\par }{\QB meta ne'ixuriki kiiyari mɨkawieni.


\par }{\Q \VS{21}Muxatsi wahɨwemete 'atsimekatemaitɨ mepakɨ,

\par }{\QB Yawé mepɨka'utiwau,

\par }{\Q 'ayumieme kememɨteku'eriwakai yapɨkatiuyɨ,

\par }{\QB wamuxatsi naitsarie mepeutaxɨriexɨa.


\par }{\BB \par }
{\Q \VS{22}Xekeneu'enana. Niuki kani'atɨarieni.

\par }{\QB Tɨranari 'upamie tayeta kiekatari wahetsɨa payeneni,

\par }{\Q Kura kiekariyari tepayani

\par }{\QB yawixi memayu'eririya wakie, kii 'unimeyari kwinienetɨ muwe kanayeimɨkɨ.


\par }{\SH Keremiyaxi nenewierieya
\par }
{\Q \VS{23}Yawé, ne nepɨtimate tewi

\par }{\QB yutukari pɨkakutsiyari,

\par }{\Q pɨkapitɨarie yeikame

\par }{\QB kemɨtinake mumieni.


\par }{\Q \VS{24}Yawé, keneneutaheitseritɨa perutsɨ heitseriemekɨ,

\par }{\QB hawaikɨ 'ahaxɨakɨ, mɨpaɨ pekaneniuka'unaweni.


\par }{\Q \VS{25}Hipame nuiwarite wahetsie pɨta 'ahaxɨa keneukanɨ'a,

\par }{\QB memɨkamatsimate wahetsie,

\par }{\QB meta 'iya memɨkamatsihahɨawe wahetsie.

\par }{\Q Karikɨ Kakuwu mekaniutakwani,

\par }{\QB naime mekanaxɨni,

\par }{\QB meta kiena makumawe mekanayeitɨani.




\par }\Chap{11}{\SH Tɨratu kememɨte'unanaima
\par }
{\PP \VerseOne{1}'Ikɨ niuki kanihɨkɨtɨni Yawé Keremiyaxi kemɨtiutahɨawixɨ:

\VS{2}«'Ikɨ tɨratu kemutiyuane keneuti'eni, hikɨ keniwarutaxatɨa teɨteri Kura kwieyaritsie meta Kerutsareme kiekatari.

\VS{3}Mɨpaɨ ketiniwarutahɨawi, Yawé mɨpaɨ kanaineni, 'Ixaheri Kakaɨyarieya: “'Axake'itɨarieka tewi kemɨ'ane yamɨkatikamie 'ikɨ tɨratu kemutiyuane,

\VS{4}ne netiwaraka'utɨirieka xe'ukiyarima kepauka nemɨwarayewitɨtsie 'Ekipitu, mɨkɨ huxunu tepɨa muwatitaiyarɨwata”. Mɨpaɨ nekatiniwarutahɨawe: “Xekenenanu'eni meta yaxeketenekakɨni kenemɨtixe'aka'utɨiri, hikɨ 'ana xeme neteɨterima xepakɨne neta xekakaɨyari nepɨhɨkɨtɨni.

\VS{5}'Ana nepeye'atɨani kenemɨtiwarutahɨawixɨ xe'ukiyarima, kenemɨtiwayetuirienikekai kwie retsi meta xiete waɨkawa maxuawetsie, xeme hikɨ xemeixeiya”».

\par }{\PP Ne mɨpaɨ nekatinita'eiya: «Yawé, mɨpaɨ ketiɨyɨni».


\par }{\PP \VS{6}Yawé mɨpaɨ kanetiniutahɨawe: «'Ikɨ naime ketineutaxata Kura kiekariyaritetsie meta Kerutsareme kayeyari'ɨtɨa, mɨpaɨ pe'utaitɨ: “Xekeneu'eni 'ikɨ tɨratu kemutiyuane, meta xekenaye'atɨa.

\VS{7}Kepauka paitɨ xe'ukiyarima 'Ekipitu nemɨwarayewitɨ hikɨ 'akuxi, nepɨkatihayewawe mɨpaɨ netixekɨhɨawetɨ: ‘Xekeneneu'enieka’.

\VS{8}Peru yamepɨkatekakɨ meta mepɨkanetsi'u'eni, yu'iyari mɨtsetse'i meta 'axamɨtiuka'iyari kemɨtiyɨkɨhɨawe mɨkɨ xeikɨa mepanukuwei. 'Ayumieme 'ikɨ tɨratutsie kemaine ke'axamɨtiupitɨarieni mɨpaɨ nepɨtiwarupitɨa, ne kenemɨtiwaruta'aitɨakai memeye'atɨanikɨ, matsi mɨkɨ mepɨkaheye'atɨa”».


\par }{\PP \VS{9}Meta Yawé mɨpaɨ kanetiniutahɨawe: «Menetsi'aye'uniekamekɨ mepɨte'utaxa Kura teɨteriyari meta Kerutsaremetari.

\VS{10}Wa'ukiyarima ke'axamemɨte'uyuri yaxeikɨa mepɨteyurie, memɨka'uyuwaɨri nehetsiemieme yamemɨtekahunikɨ. Hipame pɨta kakaɨyarixi mekaniwareweiya mekaniwarayexeiyani. 'Ixaheritsixi meta Kura xiɨyarimama, tɨratu kenemɨtiuwewi wa'ukiyarima wahamatɨa mɨkɨ mekanititsanaxɨani.

\VS{11}'Ayumieme Yawé mɨpaɨ kanaineni: “Ne, nekanenunɨ'amɨkɨ 'uximatɨarika, xewitɨtɨma mɨkɨ pɨkatawikweiya. Tsepa memɨnetsihahɨawe, nepɨkawa'enieni.

\VS{12}Hikɨ 'ana Kura kiekatari meta Kerutsaremetari mepuhu kakaɨyarixi 'ɨkwa memuwarutairiexɨakai wahetsɨa, peru mɨkɨ mepɨkawatawikweitsitɨani kepauka wahetsie 'uximatɨarika munuanitsie.

\VS{13}'Ekɨ, Kura, yuwaɨkawame kakaɨyarixi pepɨwarexeiya kiekarite hepaɨ. Pepitiwewi waɨkawame puretini kaye hepaɨ pɨtiyuxexeiya Kerutsaremetsie, 'ɨkwa taiyame Wahari hetsiemieme, tewinɨarika 'ahetsiemieme pepɨtiyurienekai”.


\par }{\PP \VS{14}»Peru 'ekɨ Keremiyaxi, 'ikɨ teɨteri wahetsiemieme pepɨkara'iwawani. Waɨriyarika pepɨkanetsipitɨaka nemɨmatsi'enienikɨ, ne nepɨkahanu'ena kepauka memɨnetsitahɨawe mete'uka'eniwatɨ.


\par }{\Q \VS{15}»¿Ketiyuriene 'uka neminaki'erie netukita,

\par }{\QB waɨkawamekɨ 'axatiuyuriekakeri?

\par }{\Q ¿Kamɨtsɨ mawari tiyɨwe

\par }{\QB 'uximatɨarika mutaweiya xehetsie mɨkaye'anikɨ?

\par }{\Q ¿'Ana xeyutemamawietɨ xetehakɨniwawe?»


\par }{\BB \par }
{\Q \VS{16}Yawé mɨpaɨ kametiniuterɨwa:

\par }{\QB «'Uriwu 'amupa, 'ikwaxi witsi'anenemekɨ mɨhɨne».

\par }{\Q Peru waɨkawa mimierɨkaritsata

\par }{\QB pɨmetsi'utaiyaxɨ,

\par }{\QB hikɨ 'amamate 'axawari pɨtixɨxime.


\par }{\PP \VS{17}Yawé Naimekɨmɨtɨrɨkaɨye, mɨmatsi'uka'e, 'uximatɨarika panayetua 'ahetsiemieme, 'axamemɨte'uyurikɨ 'ixaheritsixi meta Kura nuiwarimama. Mɨpaɨ kanaineni Yawé: «Waɨkawa mepɨnetsi'u'uximatɨa Wahari 'ɨkwa memutitairiwakaikɨ».


\par }{\PP \VS{18}Yawé pɨnetiutahekɨatɨa 'ana yanepɨretima. Pɨnetiuxeitsitɨa ke'axamemɨte'uyuriekai.

\VS{19}Matsi ne muxa mumaxiu mumierieni hepaɨ nepɨ'anekai, 'atsinepɨkatimaikai kehepaɨ memɨteku'eriwakai nehetsiemieme meta mɨpaɨ meputiyuanekai:

\par }{\Q «Kɨye tepahɨani naime 'ikwaxi heukateme,

\par }{\QB tepekumaweriya 'ena kwiepa temanu'uwatsie,

\par }{\QB nixewitɨri mɨkahe'eriwanikɨ».


\par }{\Q \VS{20}Peru 'ekɨ, Yawé Naimekɨpemɨtɨrɨkaɨye,

\par }{\QB 'aixɨa pemɨrakayuruwa kemɨtiheitseriekɨ,

\par }{\QB xewitɨ kemɨtiyumate kemɨtiku'eriwa pemɨtimate,

\par }{\Q keneneuxeiyatsitɨa kepemɨwayurieni,

\par }{\QB 'ari nekamatiniyetuirieni kenemɨranuyemie.


\par }{\PP \VS{21}«'Ayumieme Yawé mɨpaɨ kanaineni 'Anatuti kiekatari wahepaɨtsita memɨmatsimieku meta mɨpaɨ memutiyuane: “Yawé hetsiemieme pepɨkatihekɨatani, xɨka yapekara'eriwani tame temɨmatsimienikɨ”.

\VS{22}'Ayumieme, mɨpaɨ kanaineni Yawé Naimekɨmɨtɨrɨkaɨye: “Ne nepɨtixekwinitɨani. Temari 'ixiparakɨ mepɨkwi'iwa, meta tɨɨri 'ukitsi 'ukari haakakɨ mepɨkwini.

\VS{23}Mɨkɨ nixewitɨ pɨkayuhayewa. Kepauka maye'ani nemɨwa'uximatɨanitsie 'ana 'uximatɨarika nenanayetuamɨkɨ 'Anatuti kiekatari wahetsie”».




\par }\Chap{12}{\SH Keremiyaxi Kakaɨyari kemɨtiutahɨawixɨ
\par }
{\Q \VerseOne{1}'Ekɨ, Yawé heitseriemekɨ pekatinikuxatani

\par }{\QB kepauka nemɨniukixie 'ahamatɨa.

\par }{\Q Matsi hikɨ nepɨmatitaxatɨanikeyuta

\par }{\QB 'etsiwa tita mɨtiheitserie hepaɨtsita.

\par }{\Q ¿Titayari 'axamemɨte'u'iyari 'aixɨa mete'itɨarie?

\par }{\QB ¿Titayari teyukwamanamete kayuwatɨ mete'u'uwa?


\par }{\Q \VS{2}'Ekɨ pepɨwaruka'etsa, mɨkɨta mepananayata,

\par }{\QB mepɨtiwawere meta mepukaxuxuawere.

\par }{\Q Yutenikɨ mepɨmatsinɨawa,

\par }{\QB peru wa'iyaritsie pepɨkayeka.


\par }{\Q \VS{3}Yawé, 'ekɨ ne pepɨnetsimate,

\par }{\QB 'ekɨ pepɨnetsixeiya meta pepɨtimate kenemɨtinewaɨriya 'ahetsiemieme.

\par }{\Q Keniwaranuhapani, muxatsi memɨkwi'iwa wahepaɨ,

\par }{\QB keniwaranuyeteɨxi 'iya tukaritsie memɨkwi'iwakɨ.


\par }{\Q \VS{4}¿Kepaukake pɨkawiye 'ena kwiepa,

\par }{\QB kepaukake pɨtitiyɨra tupiriyate?

\par }{\Q Yeutari meta memɨte'awɨwawe mepɨkwi'i

\par }{\QB teɨteri 'axamemɨte'uyurikɨ 'ikɨ kwieyaritsie kiekatari,

\par }{\Q memuyuwaɨriya mɨpaɨ memɨtiyuanikɨ:

\par }{\QB «Kakaɨyari kepauka temeuyeweni pɨkatatsixeiya».


\par }{\SH Kakaɨyari kemɨtiuta'a
\par }
{\Q \VS{5}«Xɨka teɨteri memanautsawawe wahamatɨa pe'uti'uxikeni,

\par }{\QB ¿Kehepaɨ petiwaruta'iwawe kawayutsixi?

\par }{\Q Xɨka pehekawautseni makuweritsie,

\par }{\QB ¿kepeyɨniri Kurutani mu'ɨtsiyatsie?


\par }{\Q \VS{6}'A'iwamatɨtɨ, 'axeikɨa nunuiwakate,

\par }{\QB mepɨmetsi'uku'eiri meta 'axameputiyuane 'ahepaɨtsita.

\par }{\Q Tsepa waɨkawa witsimemɨmetekɨhɨawe,

\par }{\QB yuri pepɨkatiwa'eririeka.


\par }{\BB \par }
{\Q \VS{7}»Neteɨterima nepuwaruku'eiri,

\par }{\QB tita mɨtinepiinitɨkai nepiku'eiri,

\par }{\Q neteɨterima nemɨwanaki'erie nepuwayetua

\par }{\QB memɨwaraye'unie wahetsɨa.


\par }{\Q \VS{8}Nepiinite nemɨtiwayetuirienikekai nehepaɨtsita

\par }{\QB mayetsi wahepaɨ meputiyuane.

\par }{\Q Mepɨnetsikukewe tɨma,

\par }{\QB 'ayumieme nepɨwaxani'erie.


\par }{\Q \VS{9}Nehetsiemieme neteɨterima

\par }{\QB wiki witsimeu'ane hepaɨ nepɨtiwaxeiyakai

\par }{\QB memimietɨwe wirɨkɨxi.

\par }{\Q Xekenehu, xekeniwarukuxeɨri yunaime yeutari.

\par }{\QB Xekeniwa'atɨa memitakwanikɨ.


\par }{\Q \VS{10}Yuwaɨkawatɨ muxatsi wahɨwemete nekaxie haraweriyari mepuka'unaxɨ,

\par }{\QB nekwie naime mepakuketsi,

\par }{\Q neharaweri witsimɨ'anekai

\par }{\QB makumawe mepayeitɨa.


\par }{\Q \VS{11}'Unime mepuhayewaxɨ,

\par }{\QB 'akuwakime meta 'akumaweme nehɨxie,

\par }{\Q naitɨ 'ikɨ kwieyari puka'unarie

\par }{\QB nixewitɨ mɨkaheiyehɨwakɨ.


\par }{\Q \VS{12}Naitsarie makumawetsie yemurite mɨtiteitsie

\par }{\QB mekaniu'axɨani teyumemiwamete.

\par }{\Q Yawé 'ixiparaya 'ikɨ kwieyari kanika'unamɨkɨ

\par }{\QB naime 'etsiwatɨma yayeume pɨkahayewa,

\par }{\QB meta nixewitɨ kayuwatɨ pɨkahexeiyani.


\par }{\Q \VS{13}Tɨriku mepuka'e hikɨ xuya mepuka'itsanaxɨ,

\par }{\QB yakɨ xeikɨa pɨratɨa wa'uxiya.

\par }{\Q Yawé waɨkawa mɨha'akɨ

\par }{\QB mepuyutitetewiya tita memɨte'uka'itsanaxɨkɨ».


\par }{\PP \VS{14}Yawé mɨpaɨ kanaineni: «Yunaitɨ teɨteri 'auriena kiekatari 'axamemɨte'u'iyari neteɨterima 'ixaheritsixi tita nemɨtiwarumi memɨte'umayɨa, nepuwarahuna wakwiepa, meta Kura xiɨyarimama watsata nekaniwaxɨnamɨkɨ.

\VS{15}'Arike newarahuname, nekaniwatinenimayatamɨkɨ, nekaniwa'atɨamɨkɨ yuxexuime wakwietsie nemɨwayetuiritsie.

\VS{16}Xɨka yemekɨ meheitimani neteɨterima wahuye, mɨpaɨ kememɨtewaru'ɨkitɨakai neteɨterima Wahari hetsiemieme kememɨteyɨhɨritɨakakɨ, mɨpaɨ xɨka metehetimani kenemɨtitewakɨ xɨka meyuhɨritɨatɨ mɨpaɨ me'utiyuani: “Yawé 'ake'uyeikani yemekɨ”, hikɨ 'ana neteɨterima watsata mekaniyuhayewakuni.

\VS{17}Peru kemɨ'ane nuiwari mɨkaheu'enani, yuheyemekɨ nepikumaweriya meta nepɨwaka'una», Yawé mɨpaɨ kanaineni.




\par }\Chap{13}{\SH Rinu hɨiyameyari
\par }
{\PP \VerseOne{1}Yawé mɨpaɨ kanetiniutahɨawe: «Rinu hɨiyameyari keneu'ananairi kena'ahɨa kɨmana, peru pepɨka'itahawiyani».


\par }{\PP \VS{2}Yawé kemɨnetiuta'aitɨakai, hɨiyame nekaniunaneni kɨmana nekanayɨhɨani.

\VS{3}Hikɨ Yawé hutarieka mɨpaɨ kanetiniutahɨawe:

\VS{4}«Hɨiyame pemunanai pemenakuteka kenahurietɨ, Perati paitɨ kenemie, mana keneti'awieta 'aita mukataritɨkata».

\VS{5}Hikɨ nekaneyani Perati paitɨ nekaneiti'awieta, Yawé kemɨnerahɨawekai.


\par }{\PP \VS{6}Mɨixa tukari 'anukayaku, Yawé mɨpaɨ kanetiniutahɨawe: «Perati kenemie hɨiyame kenewaumie nemetsi'uta'aitɨa pemeiti'awietakɨ muwa».

\VS{7}Perati nekaneyani, hakewa hɨiyame nemeti'awietakai nekanewatihurieni, peru 'axani'anekaitɨniri kanipɨnikaitɨni tixaɨtɨkɨ pɨkatiyunaki'eriekairi.


\par }{\PP \VS{8}Hikɨ Yawé mɨpaɨ tawari kanetiniutahɨawe:

\VS{9}«Mɨpaɨ kanaineni Yawé: “Mɨkɨ kemɨ'ane mɨpaɨ nekatiniwaka'uniriemɨkɨ Kura xiɨyarimama kememɨteyuti'ɨre metatsiere Kerutsareme kiekatari.

\VS{10}'Ikɨ teɨteri 'axamemɨte'u'iyari, memɨkayuwaɨriya yamemɨtekakɨnekɨ kenemɨti'aita, yu'iyari mukaheu'ena memuweiya meta hipame kakaɨyarixi memɨwarayexeiya, 'ikɨ hɨiyame tixaɨtɨ mɨkatiyunaki'erie hepaɨ mepɨyɨni.

\VS{11}Tewi hɨiyame kemɨranakuteika, mɨpaɨ nepɨtiwareuyehɨakai hurawa 'Ixaheri teɨteriyari meta Kura nuiwarimama —Yawé mɨpaɨ kanaineni— neteɨterima memɨhɨkɨtɨnikɨ meta memɨnetsihekɨatanikɨ, nemariweme meta witsine'anemekɨ nemɨxeiyariekakɨ. Perutsɨ yamepɨkatekakɨ”.


\par }{\SH Xarite mɨtatari
\par }
{\PP \VS{12}»Mɨpaɨtatsiere ketiniwarutahɨawi: “Yawé mɨpaɨ kanaineni, 'Ixaheri Kakaɨyarieya: ‘Naitɨ xarite winukɨ kanitihɨniyariemɨkɨ’. Xɨka mɨkɨ mɨpaɨ memete'utahɨawe: ‘¿Tekate'akumatekuta panatsi naitɨ xarite winukɨ ka'utihɨniyarɨwa?’,

\VS{13}hikɨ 'ana mɨpaɨ pekatiniwata'eiyamɨkɨ, Yawé mɨpaɨ kanaineni: ‘Winukɨ nekaniwatihɨniyamɨkɨ memɨtitarɨwenikɨ yunaime teɨteri 'ena kiekatari: ti'aitame Rawiri 'uwenieyatsie memayaxike, mawari wewiwamete meta yunaime Kerutsaremetari.

\VS{14}Yanekatiniwapitɨamɨkɨ memuyutikwinikɨ yunaitɨ, wapaapama meta waniwema 'ukitsi yaxeikɨa. Ne nepɨkawatinenimayata matsi nepɨxeka'una nekaxeheunenimayatɨ’. Yawé mɨpaɨ kanaineni”».


\par }{\SH Mari'itɨarika
\par }
{\Q \VS{15}Xekeneneu'eni, yemekɨ xekeneu'enana.

\par }{\QB Mariweme xepɨkahayuyeitɨwani, Yawé mɨpaɨ kanaineni.


\par }{\Q \VS{16}Yawé yukakaɨyari 'aixɨa xeketenahɨaweni,

\par }{\QB mexi'akɨxi yɨriya kaheyenɨ'awe

\par }{\QB meta 'akuxi xeme hɨri mɨ'e'etɨtsie xekahekaxɨriwawe.

\par }{\Q Xeme hekɨariya xepɨtakwewie,

\par }{\QB peru mɨkɨ kanipatamɨkɨ yɨriya 'amayetsuyekɨ,

\par }{\QB 'ɨyuwime kanayeitɨamɨkɨ.


\par }{\Q \VS{17}Peru xɨka xeme xekahanu'enanani,

\par }{\QB 'awie nekanitatsuamɨkɨ

\par }{\QB xeme xemuyuti'ɨrekɨ,

\par }{\Q nehɨxita 'ukai

\par }{\QB panexɨani hatsiwimekɨ,

\par }{\Q Yawé muxatsimama

\par }{\QB 'ateewa memanuhapanienikɨ kayukwieyaritsie.


\par }{\Q \VS{18}Mɨpaɨ ketineutahɨawi ti'aitame meta ti'aitame maamaya:

\par }{\QB «Tixaɨtɨ xekatehɨkɨtɨme xekenayuyeitɨa, kwiepa xekenetiyaxi,

\par }{\Q yumu'utsieri kuruna xepɨkahana'uitɨaka,

\par }{\QB kuruna witsimɨtixawawatɨ».


\par }{\Q \VS{19}Nekexi kiekariyaritsie pɨreuname,

\par }{\QB xewitɨ pumawe mɨreuyepieni.

\par }{\Q Yunaitɨ Kura xiɨyarimama mekanehapanieni,

\par }{\QB yunaitɨ mekananutaxɨriyani yemekɨ.


\par }{\Q \VS{20}Xekeneutanenieri xekeniwaruxeiya

\par }{\QB tayeta memayehu.

\par }{\Q ¿Hakewari muxatsi pemɨhɨritɨarie,

\par }{\QB muxatsi wahetsiemieme pemuyuta'ɨrekai?


\par }{\Q \VS{21}¿Kepetayɨni xɨka Yawé mɨkɨ memanuyetenikɨ waru'uitɨani

\par }{\QB 'iya kemɨ'ane 'ekɨ pemɨtiwaruti'ɨkitɨa

\par }{\QB 'iya 'aixɨa pemɨtiwamaikai?

\par }{\Q ¿Yemekɨ kamerekwine 'ukaratsi mɨniwene

\par }{\QB kukuiniyaya hepaɨ?


\par }{\Q \VS{22}Xɨkata pe'ata'iwawiya:

\par }{\QB «¿Titayari mɨya neranuyemie?»,

\par }{\Q waɨkawa 'axapepɨtiuyuri

\par }{\QB 'a'iwi pekaniutatsaniyarieni

\par }{\QB meta pekaniukumayɨiyani penanaimarietɨ.


\par }{\Q \VS{23}¿Kamɨtsɨ 'etiupe tewiyari yunawiyari mupata tiyɨwe,

\par }{\QB yatɨni tiyɨwe tɨwe meupitu muyutayeitɨani?

\par }{\Q Yaxeikɨata xeme 'aixɨa xemɨte'uyurieni xepɨkayɨwawe,

\par }{\QB xepɨ'iyamate 'axaxemɨteyuriekakɨ xeikɨa.


\par }{\BB \par }
{\Q \VS{24}«'Ɨxa hepaɨ nepɨxetawiwiexɨani

\par }{\QB 'eka kemɨrei'enitsitɨwa makumawetsie.


\par }{\Q \VS{25}'Ikɨ mɨyati'anetɨ 'ahetsie katiniunake,

\par }{\QB 'ahetsiemieme nemi'inɨatakai

\par }{\QR —Yawé mɨpaɨ kanaineni—.

\par }{\Q Metsɨri pekanenatɨmaiya,

\par }{\QB 'itarikatsie pɨta pekatiniuwiya,


\par }{\Q \VS{26}neta 'a'iwi teikɨ nekanitihanimɨkɨ

\par }{\QB 'ahɨxie paitɨ nekamaneukunamɨkɨ

\par }{\QB nekatinihekɨatamɨkɨ 'atewiyarika.


\par }{\Q \VS{27}Nepɨniere hipame wahamatɨa kepemɨtihune,

\par }{\QB pemutatsuaka yewa hepaɨ,

\par }{\Q peka'akatewiyatɨ hipame pewakumaɨwatɨ,

\par }{\QB meta kemɨtixani'eriwakɨ yapetiyurienetɨ 'ahetsie,

\par }{\QB yeuta paitɨ meta hɨritetsie.

\par }{\Q Xɨa'ui 'ahetsie, Kerutsareme.

\par }{\QB ¿Kepaukake tamɨ pepɨtihayewa peka'itiyatɨ pehɨkɨtɨtɨ?»




\par }\Chap{14}{\SH Kememɨte'u'iwatsi, haakaxa meta 'ixipara
\par }
{\PP \VerseOne{1}'Ikɨ Yawé niukieya kanihɨkɨtɨni Keremiyaxi hetsɨa munua, kemɨtikuwanikekai hepaɨtsita:


\par }{\Q \VS{2}«Kura kaniyuhiwerieka

\par }{\QB kiekariteya kanikwiximeni,

\par }{\Q hiwerika kanixuaweni mɨkɨ kwieyaritsie,

\par }{\QB meta Kerutsaremetari wa'aiwari kana'eniɨriɨkɨni.


\par }{\Q \VS{3}Memɨxikutsixi yuteɨterima hanɨiyakɨ mekaniwanɨ'aka,

\par }{\QB mɨkɨ putsu matineniere mekanekɨkani,

\par }{\QB Peru haa mepɨka'ukaxexeiya.

\par }{\Q Meyutetewiyatɨ mehɨxiyatɨ,

\par }{\QB mekanakununuwani xarite 'uyewawakime me'uhapatɨ

\par }{\QB meta yumu'utsie meheutimetɨkaitɨ.


\par }{\Q \VS{4}Kwiepa kaniutsinini,

\par }{\QB mɨka'ukawiwiyekɨ 'ikɨ kwieyaritsie.

\par }{\Q Mekaniyutetewiyani memuka'etsa,

\par }{\QB yumu'utsie meheutimetɨkaitɨ.


\par }{\Q \VS{5}Maxatsi yeuta

\par }{\QB yuniwema mepɨwaruku'e'eiriwa 'ɨxa mumawekɨ.


\par }{\Q \VS{6}Puxuri yeutari hɨri mɨmetsetsie me'u'uwatɨ,

\par }{\QB meta wahɨxite tiwaxɨaximekaku,

\par }{\Q yawixi wahepaɨ mekateniu'iweni hakakɨ

\par }{\QB tupiriyate mumawekɨri».


\par }{\BB \par }
{\Q \VS{7}Tsepa ke'axatemɨte'uyuri tahetsie mɨrahɨpa,

\par }{\QB peru 'ekɨ Yawé, 'aixɨa pemɨramamatiwanikɨ yaketineuyuri,

\par }{\Q waɨkawamekɨ yatepɨkatekahu,

\par }{\QB 'ahepaɨtsita 'axatepɨte'uyuri.


\par }{\Q \VS{8}'Ekɨ pekanihɨkɨtɨni, 'ixaheritsixi wawikweitsitɨwame meta memɨmatsitakwewie

\par }{\QB 'uximatɨarika xuawekaku,

\par }{\Q ¿titayari yeikame hepaɨ petiyɨane 'ikɨ kwieyaritsie,

\par }{\QB 'ateewa yeikame hepaɨ yɨwikɨta xeikɨa manuhupu?


\par }{\Q \VS{9}¿Titayari petihɨxiya,

\par }{\QB kuya mɨkayɨwe mɨtiyutawikweitsitɨani hepaɨ?

\par }{\Q Yawé, 'ekɨ tahamatɨa pepuyeika,

\par }{\QB kepemɨtitewa mɨpaɨ tepɨtematiwa,

\par }{\QB pepɨkatatsi'uku'e'eiriwani.


\par }{\PP \VS{10}Yawé mɨpaɨ kanaineni 'ikɨ teɨteri wahepaɨtsita:

\par }{\Q «'Ikɨ teɨteri puwanake memeu'uwanikɨ,

\par }{\QB yɨ'ɨkate mepɨkamaniyatɨa.

\par }{\Q 'Ayumieme ne nepɨkawanaki'erie,

\par }{\QB matsi ne nekaniwaraye'eritɨamɨkɨ ke'axamemɨte'uyuri

\par }{\QB hikɨ nekatiniwakwinitɨamɨkɨ mɨkɨkɨ».


\par }{\PP \VS{11}Hikɨ Yawé mɨpaɨ kanetiniutahɨawe: «Pepɨkanetsiwawirieka 'ikɨ teɨteri wahetsiemieme 'aixɨa memɨtetenikɨ.

\VS{12}Tsepa memuyuhakie, wahiwari nepɨka'enieni, tsepa mawari taiyariyari memɨnetsiwewirie meta hatsite mawariyari nepɨka'itanaki'erieni. Ne nepuwakwini yurikɨ, 'ixiparakɨ, haakakɨ meta kwiniyakɨ».


\par }{\PP \VS{13}Peru neta mɨpaɨ nekatinitahɨawe: «Yawé nekakaɨyari. Hipatɨ 'aniukamete mɨpaɨ mepɨtewakɨhɨawe kename 'ixiparakɨ mekatakwi'iwa meta kename mekahaakakwini, matsi kename 'ekɨ kayuwatɨ pewapitɨani mɨixa 'ikɨ kwieyaritsie».


\par }{\PP \VS{14}Yawé mɨpaɨ kanetiniuta'eiya: «Kaniyakɨtɨni kememɨtekuxata mɨkɨ Kakaɨyari niukametemama kename nehetsiemieme meyɨa metekuxatatɨ. Ne nepɨkawarutanɨ'a, ne nepɨkatiwata'aitɨawe, meta nepɨkawatahɨawiwe. Tita memɨtexehekɨatɨa kememɨtenieritɨarie 'irɨmari kanihɨkɨtɨni, yakɨ temaiwawemete mepɨhɨkɨ, yakɨ xeikɨa yuhetsiemieme mepɨteku'eriwa.

\VS{15}'Ayumieme Yawé mɨpaɨ kanaineni: “Yakɨ Kakaɨyari niukametemama nehetsiemieme memɨtekuxata ne nekawanɨ'akaku, meta mɨpaɨ memutiyuane kename katiyutakwini, haakaxa kahayani 'ikɨ kwieyaritsie, mɨkɨ haakakɨ mekanikwikuni meta 'ixiparakɨ.

\VS{16}Meta teɨteri memɨte'utaxatɨarie Kerutsareme kayeyari 'utɨma menixɨrietɨkɨnikuni haakakɨ meta 'ixiparakɨ, pumaweni kemɨ'ane mɨkɨ mɨwakateuku, wa'ɨitama, waniwema 'ukitsi, meta waniwema 'ukari, mɨpaɨ nepɨtiwarakapitɨani ke'axamemɨte'uyurikɨ”.


\par }{\BB \par }
{\PP \VS{17}»'Ekɨ mɨpaɨ pekatiniwaretahɨawimɨkɨ:

\par }{\Q »“Ne 'ukai ke'uhapaneni

\par }{\QB tukarikɨ meta tɨkarikɨ, nekatihayewatɨ,

\par }{\Q neteɨterima waniwe 'uka 'ɨimari

\par }{\QB pɨtiuka'eniwa waɨkawa,

\par }{\QB tɨrɨkaɨyemekɨ kaniuweiyani.


\par }{\Q \VS{18}Xɨka 'ɨtsita neheyani, teɨteri mekwikwi'ime

\par }{\QB nepɨwaxeiya 'ixiparakɨ memukwi'iwaxɨ,

\par }{\Q xɨka kiekaritsie neheutahani, haakakɨ

\par }{\QB memɨtekukuye nepɨwaxeiya.

\par }{\Q Kakaɨyari niukameya meta mawari wewiwame,

\par }{\QB 'ikɨ kwieyaritsie ku'uwamete mekanihɨkɨtɨni 'atsimekatemaitɨ kememɨteyurie”».


\par }{\BB \par }
{\Q \VS{19}¿Kamɨtsɨ yemekɨ Kura perehɨari?

\par }{\QB ¿Tsiyuni petixani'erie?

\par }{\Q ¿Titayari mɨya petatikwinitɨa

\par }{\QB matsi temɨta'uayemaniri tepɨkayɨwawe?

\par }{\Q Tukari kayuwatɨ muma tepɨtakwewiekai,

\par }{\QB peru tixaɨtɨ 'aixɨa mɨti'ane tepɨkate'ukaxei.

\par }{\Q Tukari tepɨtakwewiekai 'aixɨa teteheu'erietɨ temakɨnekɨ,

\par }{\QB peru tahetsie marika xeikɨa kaninuani.


\par }{\Q \VS{20}Yawé, tame ke'axatemɨte'uyurikɨ tepayukumate,

\par }{\QB meta tapaapama ke'axamemɨte'uyuri,

\par }{\QB tame 'axatepɨte'uyuri 'ahepaɨtsita.


\par }{\Q \VS{21}'Aixɨa pemɨrahɨawarɨwanikɨ pepɨkatatsihexɨrɨwani,

\par }{\QB 'a'uweni mɨmariwe pepɨkananaimaka.

\par }{\Q Kenaye'eri tɨratu kepemɨtiuwewi tahamatɨa.

\par }{\QB Pepɨkaheihɨpani.


\par }{\Q \VS{22}¿Kamɨtsɨ tiyɨwe xewitɨ kakaɨyari wewiyakametɨtɨ

\par }{\QB wiyeri manayenɨ'ani?

\par }{\Q Yawé meta pemɨtakakaɨyari,

\par }{\QB ¿tamɨ 'ekɨ pekatihɨkɨ wiyeri pemeyenɨ'awa,

\par }{\QB muyuawi yuxaɨta pɨkayɨwe?

\par }{\Q Naime 'ekɨ 'ikɨ pepɨtiutawewi,

\par }{\QB 'ayumieme tepɨta'ikwewa 'ahetsie.




\par }\Chap{15}{\PP \VerseOne{1}Yawé mɨpaɨ kanetiniutahɨawe: «Tsepa Muitsexi meta Tsamuheri nehɨxie memɨteti'ui, ne nepɨkawarutinenimayatawe 'ikɨ teɨteri. Hikɨ keniwaranunɨ'a nehɨxie memɨka'u'uwanikɨ. Mekeheuhuni.

\VS{2}Xɨka mɨpaɨ memateha'iwawiyani: “¿Hakewa kuta tepeyehu?”, mɨpaɨ ketiniwarayemari'itɨa mɨpaɨ ne Yawé nemainekɨ:

\par }{\Q »“Kemɨ'anetsɨ memɨkwinikɨ memɨ'ayumiemete, meke'ukwini,

\par }{\Q kemɨ'ane 'ixiparakɨ memɨkwinikɨ memɨ'ayumiemete, 'ixiparakɨ meke'ukwini,

\par }{\Q haakakɨ memɨkwinikɨ memɨ'ayumiemete, haakakɨ meke'ukwini,

\par }{\Q kemɨ'ane memanuhapanienikɨ memɨ'ayumiemete mekehehapanieni”.


\par }{\PP \VS{3}»Ne neniwaranunɨ'airiemɨkɨ naukame 'uximatɨarika —Yawé mɨpaɨ kanaineni—: 'ixipara mɨtiyumemiwa, tsɨikɨri memɨwatahapaxɨanikɨ, wirɨkɨxi memɨwatitutsenikɨ meta yeutari naimeri memɨwatikwanikɨ.

\VS{4}Te'aitamete yunaitɨ kwiepa memɨtama memɨmamakakɨ nekatiniyurimɨkɨ, Manatsexi 'Etsekiyaxi nu'aya, Kura kwieyaritsie ti'aitame, kemɨtiuyurikɨ Kerutsareme.


\par }{\Q \VS{5}«¿Kemɨ'ane pɨmetsitinenimayata, Kerutsareme?

\par }{\QB ¿Kemɨ'ane 'ahetsiemieme pɨtatsuani?

\par }{\Q ¿Kemɨ'ane puyuwaɨriya mɨta'iwaunikɨ kepemɨreu'erie?»


\par }{\Q \VS{6}Yawé mɨpaɨ kanaineni:

\par }{\QB «'Ekɨ pepɨnetsi'uku'eiri, 'a'utɨa pepetɨa.

\par }{\Q Nemamá 'ahetsie nekanitatseramɨkɨ

\par }{\QB nekamenika'unamɨkɨ,

\par }{\QB nepu'uxeri nematsinenimayatɨ.


\par }{\Q \VS{7}Kiekari kitenie

\par }{\QB nekameneuyewiwimɨkɨ nakitsaraɨkɨ.

\par }{\Q 'Ekɨ 'aniwema 'ukitsi yunaime nekameninawairiemɨkɨ,

\par }{\QB neteɨterima yunaime nekaniwaka'unamɨkɨ,

\par }{\QB 'axameteyurietɨ memɨkate'uhayewaxɨkɨ.


\par }{\Q \VS{8}Xiekari haramara mɨtika reuyeta hepaɨ meyupaɨmeme

\par }{\QB nekaniwarayeitɨamɨkɨ xewiuraxi,

\par }{\Q tuka yemekɨ tiyuka'uname nepanunɨ'ani

\par }{\QB temari wamaamama wahepaɨtsita.

\par }{\Q Yapauka wahetsie nekatinipitɨamɨkɨ

\par }{\QB 'uximatɨarika meta hiwerika.


\par }{\Q \VS{9}Kaniku'amɨweni kemɨ'ane 'atahutame yuniwema 'ukitsi mɨwarayexeiyakai,

\par }{\QB ka'u'iwetɨ payeika.

\par }{\Q Tsepa mutuka pukɨ'iyɨriwa,

\par }{\QB 'ukaratsi yutewiyatɨ payeika yemekɨ.

\par }{\Q Kemɨ'ane memɨyuhayewa nepuwayetuani memɨkwi'iwakɨ

\par }{\QB memɨwaraye'unie wahɨxie»,


\par }{\QR Yawé mɨpaɨ kanaineni.

\par }{\BB \par }
{\Q \VS{10}Xɨa'ui nehetsie, nemaama,

\par }{\QB pemɨnetsi'utiniwexɨ

\par }{\Q niuki nemɨxɨatɨakakɨ meta nemɨnemienenikɨ

\par }{\QB naime 'ikɨ kwieyaritsie wahepaɨtsita.

\par }{\Q Ne xeime nepɨkatiniɨtɨawe meta nepɨkanetaniɨwe,

\par }{\QB peru yunaitɨ 'axamepɨnetekumamateke.


\par }{\PP \VS{11}Yawé mɨpaɨ kaniutayɨni:

\par }{\Q «Ne yurikɨ nekamenixɨnamɨkɨ 'aixɨa mɨti'anenikɨ,

\par }{\QB yanepɨtiyurieni 'aneɨkixiwi metsitawawirienikɨ pemiparewienikɨ

\par }{\QB 'uximatɨarikatsata kememɨtekwine.


\par }{\BB \par }
{\Q \VS{12}»¿Kamɨtsɨ tiyɨwe tewi tepɨa makamura,

\par }{\QB tepɨa tayeta mieme meta wurunitse?


\par }{\Q \VS{13}'Axapemɨtiuyurikɨ nekatiniyetuamɨkɨ

\par }{\QB xepiinite mɨraye'atɨka, tixaɨtɨ nekatiwautɨ,

\par }{\Q tita waɨkawa pemɨrexeiya meta piinite mɨraye'atɨka,

\par }{\QB naime 'ikɨ 'akwietsie.


\par }{\Q \VS{14}'Aneɨkixiwima pemɨtiwata'uximayatsirienikɨ yanekatiniyurimɨkɨ

\par }{\QB xeime kwieyaritsie pemɨka'imatetsie,

\par }{\Q nehaxɨatsie tai kaniutani xehetsie

\par }{\QB kaneutanerɨkwawani».


\par }{\BB \par }
{\Q \VS{15}Yawé, 'ekɨ pepɨtimate.

\par }{\QB Kenena'eriwani, kenene'ɨwiyani.

\par }{\QB Memɨnetsi'uweiya ketiniwarakapitɨa.

\par }{\Q Wahepaɨtsita kepemɨtiukanewiekɨ,

\par }{\QB pepɨkanetsipitɨaka nemɨka'unarienikɨ,

\par }{\QB 'ahetsiemieme neuxei nepɨtiuka'eniwa.


\par }{\Q \VS{16}Kepauka 'aniuki nemukaxexeiyakai,

\par }{\QB ne nepitikwa'akai,

\par }{\Q mɨkɨ pɨnetemawierikatɨkai

\par }{\QB meta ne'iyari pɨtemawierikayatɨkai,

\par }{\Q kepemɨtitewakɨ nehetsie nematsihexeiyakɨ,

\par }{\QB Yawé, Kakaɨyari Naimekɨmɨtɨrɨkaɨye.


\par }{\Q \VS{17}Ne 'ixɨararitsata memɨ'iyamatɨka nepɨkawatinɨiwe,

\par }{\QB meta wahamatɨa nepɨkanetitemawiwe 'akuxi,

\par }{\Q nexaɨtame nepuyeika, nehamatɨa pemuyeikakɨ

\par }{\QB meta pekaneniuyehaxɨatɨani wahepaɨtsita.


\par }{\Q \VS{18}¿Titayari katihayewawe nekukuiniya?

\par }{\QB ¿Titayari katiyu'uayemarinɨa nekukuiniya?

\par }{\QB ¿Titayari katiyumɨkɨ?

\par }{\Q ¿Nehetsiemieme yakɨ haa manukatsukwaka

\par }{\QB pepɨhɨkɨtɨni haixa mɨkawani?


\par }{\PP \VS{19}'Ayumieme Yawé mɨpaɨ kanaineni:

\par }{\Q «Xɨka petiuhayewa,

\par }{\QB ne nepumatsi'anukuhana 'anata pepɨnetsi'ayexeiyani.

\par }{\Q Xɨka petiuhayewa yakɨ petikuxatatɨ,

\par }{\QB xɨka yurikɨ xeikɨa petikuxatani yemekɨ meuyewetsekɨ,

\par }{\QB neniukame 'ekɨ pepayani.

\par }{\Q Mɨkɨ 'ahetsɨa meke'u'axɨani,

\par }{\QB peru 'ekɨ wahetsɨa pepɨkaheyeikani.


\par }{\Q \VS{20}Ne yanekatiniyurimɨkɨ 'ikɨ teɨteri wahetsiemieme

\par }{\QB wurunitse mukawe mɨkaha'iwarie hepaɨ pemɨ'anenikɨ,

\par }{\Q mepɨmatsitamieni,

\par }{\QB peru mepɨkamatsiha'iwa,

\par }{\Q ne 'ahamatɨa nemuyeikakɨ

\par }{\QB nemetsitawikweitsitɨanike meta nemɨmatsixɨnakɨ


\par }{\QR —Yawé mɨpaɨ kanaineni—.

\par }{\Q \VS{21}Nepɨmatsixɨna 'axamemɨte'u'iyari wahetsie,

\par }{\QB nepɨmatsitawikweitsitɨani memayu'eririya waxɨtetetsie».




\par }\Chap{16}{\SH Kura yu'iyaritsie kemɨre'uxa
\par }
{\PP \VerseOne{1}Yawé niukieya nehetsɨa kaninuani mɨpaɨ kanetiniutahɨawe:

\VS{2}«Pepɨka'utineneɨkeni, tɨɨri 'ukitsi meta 'ukari 'ena pepɨkawarayexexeiyani».

\VS{3}Mɨpaɨ Yawé mainekɨ, tɨɨri 'ukitsi, 'ukari 'ena memutinunuiwaxɨ wahetsiemieme meta wamaamama memɨwarutiniwexɨ meta wapaapama 'ikɨ kwieyaritsie memɨwarutinuari wahetsiemieme:

\VS{4}«Mekanikwikuni waɨkawame kwiniya 'axa'anenemekɨ. Xewitɨ pɨkayuhayewa mɨtatsuani wahetsiemieme meta mɨwakateukukɨ, kwiepa mekaniyuhayewakuni kwitarai hepaɨ. 'Ixipara meta haaka kaniwarakuxɨtɨamɨkɨ, wakaxari wirɨkɨxi meta yeutari wa'ikwai katinayeimɨkɨ».


\par }{\PP \VS{5}Yawé mɨpaɨ kanaineni: «Kiita pepɨkaheuhakeni hakewa memuyuhiwerie memɨwayeteitsie, wahamatɨa pepɨkahetatsuakani meta pepɨkawarenɨtɨaneni, karikɨ 'ikɨ teɨteri kayuwatɨ nemɨwarupitɨakai nekaniwarunawairieni meta nenaki'eriya metatsiere nemɨwanenimayakai —mɨpaɨ kanaineni Yawé—.

\VS{6}'Ikɨ kwieyaritsie mekanikwikuni 'amemɨyumate meta 'etsimemɨyumate, xewitɨ pɨkayuhayewa wahetsiemieme mɨtatsuanikɨ, meta mɨwakateukukɨ, nixewitɨtɨma yuwaiyaritsie pɨkayuxiteni wahetsiemieme meta pɨkayukaxini.

\VS{7}Nixewitɨ memunututuixie wahetsiemieme 'ixɨarari pɨkawewieni wanɨtɨanike mumɨ hetsiemieme, nixewitɨ winu pɨkahanitɨarieni mɨyɨnɨtɨanikɨ, meta tsepa maamaya mɨtiɨmɨ meta paapaya.


\par }{\PP \VS{8}»Xeime kiita pepɨkaheutahakeni 'ixɨarari hexuawekaku, wahamatɨa pepɨkarekwaka meta pepɨkahe'ieka.

\VS{9}Mɨpaɨ mainekɨ Yawé Naimekɨmɨtɨrɨkaɨye, 'Ixaheri Kakaɨyarieya: Naime 'ixɨarari temawierikayari nekatinanu'atɨamɨkɨ 'ikɨ kiekaritsie timieme, neneɨkeme meta wikiwame wakwikari. 'Ikɨ yakatiniyɨmɨkɨ yutukaritsie, meta xeme xekaninenierikuni.


\par }{\PP \VS{10}»Kepauka 'ikɨ naime pemɨtiwataxatɨani teɨteri, mɨkɨ mekamanita'iwawiyakuni: “¿Titayari Yawé takakaɨyari tahetsiemieme tita'ai 'uximatɨarika mariweme? ¿Yawé takakaɨyari hepaɨtsita kuta ke'axatete'uyuri?”

\VS{11}Hikɨ mɨpaɨ pekatiniwata'eiyamɨkɨ: “Meripaitari xe'ukiyarima memɨnetsi'uku'eirikɨ, hipame pɨta kakaɨyarixi memuwaranukuweikɨ, metewa'uximayatsirietɨ memakɨkɨ meta mewarayexeiyatɨ 'ayumieme xepɨte'anuyehu. Ne mepɨnetsi'uku'eiri, 'inɨari niukiyari mepɨkahaye'atɨa —Yawé mɨpaɨ kanaineni—.

\VS{12}Xemeta kwinimieme matsi xepɨyɨa xe'ukiyarima wareuyeta. Yuxexuitɨ yu'iyari 'axamɨ'ane mɨkaheu'ena xepuweiya, xepɨkanetsihanu'eniwawe.

\VS{13}'Ayumieme nepɨxe'ayeweiya 'ikɨ kwieyaritsie, xeime kwieyaritsie xemɨka'imatetsie xe'ukiyarima memɨkaheitimatsie, mana tukarikɨ tɨkarikɨ hipame kakaɨyarixi xepɨwarayexeiyani. Ne nepɨkaxetinenimayata”».


\par }{\PP \VS{14}Mɨpaɨ kanaineni Yawé: «'Ayumieme tukari paye'ani kepauka mɨpaɨri mɨkatitaniukieni: “Yawé ke'uyeikani, 'ixaheritsixi 'Ekipitu kwieyaritsie mɨwarayewitɨ”,

\VS{15}matsi pɨta: “Yawé ke'uyeikani, muwarayewitɨ 'ixaheritsixi kwie tayeta mukumatsie, meta naime kwieyaritetsie hakewa mɨwareutanɨ'axɨakai”. Ne nekaniwaranuitɨamɨkɨ wakwietsie, meripaitɨ wa'ukiyarima nemɨwayetuiritsie».


\par }{\PP \VS{16}Yawé mɨpaɨ kanaineni: «Ne nekaniwaranunɨ'amɨkɨ yuwaɨkawame ketsɨteweiyamete, mɨkɨ xeme mepɨxetitekaina. 'Ariketa, nekaniwaranɨnɨ'amɨkɨ yuwaɨkawame memɨxe'aye'unie, memɨxe'anukuweiya naitsarie hɨritetsie, yemuritetsie meta 'aita, yeutari tewakukuyamete wahepaɨ mepɨxe'anukuweiya.

\VS{17}Yurikɨ nehɨxite naime pɨtixeiya kexemɨteyurie, nixewitɨ pɨka'anukaname. Ke'axaxemɨteyurie nehɨxie muyuti'awieta pɨkayɨwe.

\VS{18}Ne nekatinixe'akapitɨamɨkɨ meri 'axakexemɨte'uyurikɨ meta 'axaxemɨte'u'iyarikɨ matsi tawari hepaɨna paɨmemekɨ, kakaɨyarixikɨ memɨxani'eriwakɨ memɨkwikwi'ikɨ nekwie 'axaxemuyurikɨ, meta kwie nemɨxeyetuiritsie xepɨte'utahɨniyaxɨ tita nemɨtixani'erie».


\par }{\Q \VS{19}Yawé, netɨrɨkariya meta pemɨnetsi'awieta,

\par }{\QB 'ahetsɨa nemɨneti'awiwieta kepauka 'uximatɨarika nemexeiyani:

\par }{\Q kwie manu'axetsie paitɨ

\par }{\QB 'ahetsɨa nuiwarite mepɨ'axɨani, hikɨ mɨpaɨ mepɨtiyuani:

\par }{\Q «'Itarika xeikɨa ta'ukiyarima mepɨte'umikie,

\par }{\QB tixaɨtɨ mɨkatihɨkɨ mepɨte'umikie,

\par }{\QB nitixaɨtɨ mɨkatiyunaki'erie.


\par }{\Q \VS{20}¿Kamɨtsɨ tiyɨwe tewi yukakaɨyarixi mɨwarutiwewieni?

\par }{\QB Matsi mɨkɨ mepɨkakakaɨyarixi».


\par }{\BB \par }
{\Q \VS{21}'Ayumieme, hikɨ 'ikɨ 'ɨkitsika nepɨxewewirieni,

\par }{\QB netɨrɨkariya nepɨxehekɨatsitɨiya.

\par }{\QB 'Anake mɨpaɨ xepɨtehetimani ne Yawé nemɨtitewakɨ.


\par }{\BB \par }


\PoetryChap{17}{\Q \VerseOne{1}«Kura ke'axamɨtiuyuri katina'utɨarieni

\par }{\QB tepɨa manuyemɨtsɨkɨ,

\par }{\Q kana'utɨarieni tepɨa 'atsimɨkayɨwekɨ,

\par }{\QB tete mɨxixiya 'iyariyaritsie

\par }{\QB meta mawari taiyameyate 'awateyatsie.


\par }{\Q \VS{2}'Aixɨa mepɨtehe'eriwa xeniwema 'ukitsi

\par }{\QB xemawari taiyamete kɨyexi mɨ'e'etɨ hetɨa muwetɨka,

\par }{\Q meta 'uka 'Atserá kakaɨyariyari 'ɨkiyari yemuri 'amanutitɨtɨtsie muwetɨka


\par }{\QB \VS{3}meta nehɨritsie mɨhekɨatsie.

\par }{\BB \par }
{\Q »Naime tita waɨkawa pemɨrexeiya hipame kuyaxi nekatiniwayetuiriemɨkɨ,

\par }{\QB 'apiinite mɨraye'atɨka meta 'atukite 'etsimupepe,

\par }{\Q naime ke'axapemɨtiuyurikɨ

\par }{\QB naime 'akwieyaritsie.


\par }{\Q \VS{4}'Akɨmana pekatineuyehɨamɨkɨ

\par }{\QB tita nemɨmatiumikai.

\par }{\Q Waɨriyarika ti'uximayatame nepɨmatsihayeitɨani memɨmatsi'aye'unie wahetsɨa,

\par }{\QB xeime kwieyaritsie pemɨka'imatetsie,

\par }{\Q nehaxɨa pemutaiyaxɨkɨ,

\par }{\QB mɨkɨri yakatinitakamɨkɨ yuheyemekɨ».


\par }{\PP \VS{5}Yawé mɨpaɨ kanaineni:

\par }{\Q «Tewi 'axake'itɨarieka kemɨ'ane tewitsie mɨtiwiya.

\par }{\QB Tewi 'axake'itɨarieka kemɨ'ane yɨtɨrɨkariya hetsie mɨtiwiya

\par }{\QB meta yu'iyari mukupata Yawé hetsie mɨkatiwiyanikɨ.


\par }{\Q \VS{6}'Ɨtsi hepaɨ 'anetɨ kanayeimɨkɨ makumawetsie muwe hepaɨ:

\par }{\QB 'atsipɨkaretimani kepauka tukari 'aixɨa mɨ'ane munuani.

\par }{\Q Makuwakitsie kaniuwemɨkɨ,

\par }{\QB 'una kwieyaritsie, xewitɨ mɨkahanuyeika.


\par }{\BB \par }
{\Q \VS{7}»'Aixɨa ke'itɨarieka tewi Yawé hetsie mɨtiwiya,

\par }{\QB meta yuri mɨti'erie hetsiena.


\par }{\Q \VS{8}Kɨye muka'iteɨtsie hatetsita hepaɨ 'anetɨ kanayeimɨkɨ,

\par }{\QB nanarieya hapa meukayuyune,

\par }{\Q mɨka'ukama xɨri tsepa munua,

\par }{\QB xawariyari yamɨtitsitsiɨrawi.

\par }{\Q Mɨtiukuwauketsie mɨkayu'iyaritɨa,

\par }{\QB meta mɨkatihayewa 'ikwaxi 'ukaxuaweriyatɨ».


\par }{\BB \par }
{\Q \VS{9}Tixaɨtɨ pɨtiumawe 'iyari hepaɨ tiyukwamanatɨ.

\par }{\QB 'Aixɨa miyurieni pɨkayɨwe.

\par }{\QB ¿Kemɨ'ane pɨyɨwe meitimanikɨ?


\par }{\BB \par }
{\Q \VS{10}«Ne Yawé, 'iyari 'awie nepɨxeiya,

\par }{\QB meta kemɨtiku'eriwa nepɨ'inɨata,

\par }{\Q yanemɨtiwapitɨanikɨ yuxexuime kememɨteyurie

\par }{\QB meta yuxexuitɨ kememɨte'ukaxuxuawere».


\par }{\BB \par }
{\Q \VS{11}Kemɨ'ane muyuxikutɨane kemɨtiheitseriekɨ kayɨanetɨ

\par }{\QB mɨkɨ wiki kayutawári mɨtsiniya hepaɨ kani'aneni.

\par }{\Q Yutukari hixɨapa katineuyehɨamɨkɨ,

\par }{\QB 'imatɨrieka mɨkɨ ka'uka'iyaritɨ kanayeimɨkɨ.


\par }{\BB \par }
{\Q \VS{12}'Uweni mɨxawatɨ,

\par }{\QB tsutɨa paitɨ mariweme mayeitɨariwa,

\par }{\QB muwa tatuki kanihɨkɨtɨni.


\par }{\Q \VS{13}Yawé, 'ekɨ 'ixaheritsixi memɨmatsitakwewie pepɨhɨkɨ,

\par }{\QB kemɨ'ane memɨmatsiku'eirieni mekanitewiyatsitɨariekuni.

\par }{\Q Kemɨ'ane matsihatɨmaiya

\par }{\QB kwiepa mɨra'utsieni hepaɨ 'anetɨ puyuhayewa,

\par }{\Q Yawé muku'eirikɨ,

\par }{\QB haixa mayeyuri mɨhɨkɨ.


\par }{\BB \par }
{\Q \VS{14}Yawé, keneneu'uayema nemanayewenikɨ,

\par }{\QB keneneutawikweitsitɨa, nepɨwikweitsitɨarieka,

\par }{\QB karikɨ 'ekɨ xeikɨa nekwikari pekanihɨkɨtɨni.


\par }{\Q \VS{15}Yunaitɨ mɨpaɨ mekateniu'iwawani:

\par }{\QB «¿Hakewa kuta Yawé niukieya?

\par }{\QB Matsiɨkɨtɨ kehayuyeitɨani».


\par }{\Q \VS{16}Peru ne nepɨkanemexɨitɨa

\par }{\QB nemɨmatsiku'eirienikɨ meta muxatsi wahɨweme 'ahetsiemieme nehɨkɨtɨtɨ netihayewake,

\par }{\QB meta yanepɨkara'eriwa 'uximatɨarika tukariyari 'umamienikɨ.

\par }{\Q 'Ekɨ pepɨtimate kenemutaine,

\par }{\QB 'ahɨxietsɨ nekaniutayɨni.


\par }{\Q \VS{17}Marika nehetsiemieme pepɨkahɨkɨtɨni,

\par }{\QB 'ekɨ netsi'awiwietame pepɨhɨkɨ kepauka 'uximatɨarika muxuawenitsie.


\par }{\Q \VS{18}Tewiyarika pepɨkanetsipitɨaka,

\par }{\QB mɨkɨ pɨta keniwarutewiyarikatsitɨa.

\par }{\Q Pepɨkanetsimariutani,

\par }{\QB mɨkɨ pɨta keniwamariutani.

\par }{\Q Tukari kwaniweme keniwaranɨ'airi,

\par }{\QB tsepari keniwaruka'una yuheyemekɨ.


\par }{\SH Xawati 'uxipiya tukari
\par }
{\PP \VS{19}Yawé mɨpaɨ kanetiniutahɨawe: «Kenemie kiekari kitenie keneukexi, Kura kwieyaritsie te'aitamete memanutakɨkatsie meta memanayekɨkatsie, metatsiere naime Kerutsareme kitenieyaritetsie,

\VS{20}mɨpaɨ ketiniwarutahɨawi: “Yawé niukieya xekeneu'eni, Kuratsie te'aitamete meta yunaitɨ teɨteri Kura kiekatari metatsiere yunaitɨ Kerutsareme kiekatari 'ikɨ kitenieyaritetsie xemeutahake.

\VS{21}Yawé mɨpaɨ kanaineni: ‘Xekeneyukweriwayurieka 'ika xepɨka'utitɨkɨni xawatikɨ meta xepɨkatehanutatɨkɨni 'ena Kerutsareme kitenieyaritetsie.

\VS{22}Metatsiere yukiita xepɨkatehewayetɨkɨni xawatikɨ, meta 'etsiwa tɨma xepɨkate'uximayaka. Xekena'eriwani xawati 'uxipiya tukari, kehepaɨ nemɨtiwaru'aitɨa xetutsima.

\VS{23}Peru mɨkɨ mepɨkanetsihanu'eni yamepɨkatekakɨ, matsi pɨta mekaheu'enanatɨ mepayuyeitɨa, memɨ'enananikɨ mepɨka'uyuwaɨri meta memɨta'ɨxatsitɨarienikɨ’.


\par }{\PP \VS{24}»”Yawé mɨpaɨ kanaineni: ‘Xɨka yurikɨ xenetsihanu'enieni, xɨka xawatikɨ 'ika xeka'anutatɨtɨkɨne 'ikɨ kiekari kitenieyaritetsie, matsi xɨka xehe'eriwani 'ikɨ tukari tixaɨtɨkɨ xekate'uximayatɨ,

\VS{25}hikɨ 'ana mekaneutahaxɨakuni 'ikɨ kiekari kitenieyaritetsie te'aitamete meta memanuyetei, Rawiri 'uwenieyatsie mekanayaxikuni. Mɨkɨ mana mekaneutahaxɨakuni kaxetatetsie meta kawayutsixi wahetsie me'utetɨ, Kura teɨteriyari meta Kerutsareme kiekatari mekaniwarateɨtakakuni, hikɨ 'ana 'ikɨ kiekaritsie yuheyeme pɨkiepatɨni.

\VS{26}Kura kiekariteyaritsie kiekatari mekani'axɨakuni meta Kerutsareme 'aurie kiekatari, Wenikamini kwieyaritsie kiekatari meta Tsepera kiekatari, mɨhɨriyatsie meta Nekexi kiekatari. Yawé tukita mekani'atɨakuni mawari mɨtataiyarieni, hatsite mawariyari meta 'ɨkwa, metatsiere pamɨpariyutsi mawariyari.

\VS{27}Peru xɨka ne'aitsikatsie yaxekatekakɨne xawati xɨka xehatɨmaiya meta xɨka Kerutsareme kitenieyaritetsie 'ika xeteheutahatɨwani xawatikɨ, hikɨ 'ana 'itupariteya nekanitaiyaxɨamɨkɨ, kayutɨnɨakamekɨ meta paratsiyute kanititaimɨkɨ Kerutsareme miemete’ ”».




\par }\Chap{18}{\SH 'Iwewame niukiyari
\par }
{\PP \VerseOne{1}'Ikɨ Yawé niukieya kanihɨkɨtɨni Keremiyaxi hetsɨa munua:

\VS{2}«Kenemie hikɨ kwitɨwa 'iwewame kiita, muwa nekametinetaxatɨamɨkɨ».


\par }{\PP \VS{3}Hikɨ nekaneyani 'iwewame kiita, nekaneitaxeiya ti'uximayakame tixikɨraɨyemetsie.

\VS{4}Hikɨ xari muwewiekai 'axakaniuyɨni mamayatsie, tawarita xeime xari kaniutawewieni, kepaukake 'aixɨa 'aneme mayeitɨani.


\par }{\PP \VS{5}'Ana Yawé niukieya nehetsɨa kaninuani mɨpaɨ kanetiniutahɨawe:

\VS{6}«Teɨteri 'Ixaheritsixi, ¿kamɨtsɨ nekatiyɨwe xehetsie mɨpaɨ nemɨtiuyurieni 'iwewame kemɨtiuyuri haxukɨ? —Yawé mɨpaɨ kanaineni—. Xeme teɨteri 'ixaheritsixi, haxu 'iwewame yumamatsie kemɨratu'u, mɨpaɨta xeme xepɨ'ane nemamatsie.

\VS{7}Mɨpaɨ nemɨtiuxata nepɨyɨwe nemuwarahunakɨ, nemuwaratixɨrienikɨ meta nemuwarakumaweriyakɨ xeime nuiwari yatɨni xewitɨ mɨra'aitatsie,

\VS{8}peru xɨka mɨkɨ nuiwari tiuhayewa 'axatiyurienetɨ, neta nepɨtihayewa kenemɨti'uximatɨanikekai meta kenemɨtiunehɨawekai hepaɨtsitana.

\VS{9}Mɨpaɨta neputayɨwe xeime nuiwari nemɨkamanikɨ meta nemikayenikɨ yatɨni xewitɨ mɨra'aitatsie.

\VS{10}Peru xɨka nehɨxie mɨkɨ nuiwari 'axatiuyurieni xɨka kanetsiheu'enieka, nekatinihayewamɨkɨ ke'aixɨa nemɨtiu'eriekai hetsiena mieme.

\VS{11}Hikɨta ketiniwarutaxatɨa Kura kiekatari meta Kerutsareme, mɨpaɨ ketiniwarayehɨtɨa Yawé mɨpaɨ kanaineni: “Nekaniha'aritɨaka 'uximatɨarika xehetsiemieme nekaniwewieka kehepaɨ nemɨtiyurieni xehepaɨtsita. Huye 'axamɨ'ane xekeneuhayewa, xeketenehɨwa, 'aixɨa xekeneyuyuri pɨta ke'axaxemɨte'u'uwakaikɨ meta ke'axaxemɨteyuriekaikɨ”.

\VS{12}Mɨkɨ mɨpaɨ mekanitiyuakuni: “Yakɨ xeikɨa peputaine. Ketemɨteku'eriwa yatepɨteyurieka, meta teyuxexuitɨ 'axatepɨteyurieka ta'iyari 'axamɨ'ane kemɨtatikɨhɨawe”».


\par }{\BB \par }
{\PP \VS{13}'Ayumieme Yawé mɨpaɨ kanaineni:

\par }{\Q «Xekeneuta'iwau hipame nuiwarite watsata:

\par }{\QB ¿Hakewa xewitɨ mɨpaɨ pɨre'enaxɨ?

\par }{\Q 'Ixaheri 'ɨimari

\par }{\QB yemekɨ 'axa'anemekɨ pɨtiuyuri.


\par }{\Q \VS{14}¿Kamɨtsɨ 'ɨwi Riwanu hɨriyaritsie

\par }{\QB 'ai 'amanutitɨtɨtsie titipapare?

\par }{\Q ¿Kamɨtsɨ haa mɨhaɨtɨ hɨritsie

\par }{\QB makaneika tiukawauke?


\par }{\Q \VS{15}Peru neuxei, neteɨterima mepɨnetsihatɨmai,

\par }{\QB hipame kakaɨyarixi tixaɨtɨ memɨkateyunaki'erie 'ɨkwa mepuwatairietɨwe.

\par }{\Q Yuhuyeta mepekaxɨri,

\par }{\QB huye meripaitɨ mieme 'utɨa,

\par }{\Q hipame huyetsie memu'uwanikɨ

\par }{\QB meta muka'uyeyɨkɨtsie.


\par }{\Q \VS{16}Mɨya meyɨatɨ yukwie yuxaɨtame mekaniuku'eirieni,

\par }{\QB tixaɨtɨ tiyuriyarɨwame menayeitɨani.

\par }{\Q Kemɨ'ane mana muyeyani

\par }{\QB yumu'u kaniyuitɨamɨkɨ matɨ.


\par }{\Q \VS{17}'Eka tau manatineika matineika hepaɨ,

\par }{\QB nekanixetaxɨriexɨamɨkɨ mɨxe'aye'unie hɨxie.

\par }{\Q Kepauka xemu'uximatɨariekatsie

\par }{\QB nekanawaritamɨkɨ nepɨkahaniere».


\par }{\PP \VS{18}Teɨteri mɨpaɨ mekaniutiyuani: «Xekeneuyukuxeɨri tepɨtetixata Keremiyaxi hepaɨtsita. 'Inɨari niukiyari pɨkaheuyeweka mawari wewiwame hetsie, 'ɨxatsi mɨtimaiwe hetsie pɨkaheuyeweka tɨma meta niuki Kakaɨyari niukameya hetsie pɨkaheuyeweka. Niukikɨ tepeye'atɨirieni, tsepa kemaine yatepɨkateyurieni».


\par }{\Q \VS{19}Yawé, keneneu'eni kwerietɨ.

\par }{\QB Keniwaru'eni kemɨ'ane nehetsie memɨtehahɨpa.


\par }{\Q \VS{20}¿Kamɨtsɨ 'aixɨa mɨti'ane 'axamɨ'anekɨ tiyupitɨaritɨre?

\par }{\QB Mɨkɨri putsu mekaniwati'inieni muwa nemeukawenikɨ.

\par }{\Q Ne matsi nematsi'utahɨawixɨ

\par }{\QB wahetsiemieme nemɨtaniunikɨ,

\par }{\QB 'ahaxɨa wahetsie mɨkatinakenikɨ.


\par }{\Q \VS{21}'Ayumieme waniwema 'ukitsi keniwayetua haakakɨ memɨkwinikɨ,

\par }{\QB keniwaruku'eiri 'ixiparakɨ memɨkwi'iyanikɨ.

\par }{\Q Wa'ɨitama wiuraxi meke'akɨne meta yuniwema 'ukitsi mekawarexeiyatɨ,

\par }{\QB wakɨnama meke'ukwi'iwa,

\par }{\Q waniwema temari mekehekwi'iwa

\par }{\QB 'ixiparakɨ meheyukwitɨwetɨ.


\par }{\Q \VS{22}Hiwari kehewaku'eiyani wakiita paitɨ,

\par }{\QB kepauka 'atsimekateha'eriwakaku pemɨwaranɨ'ani wahetsɨa

\par }{\QB yɨmɨireme tenawayamete.

\par }{\Q Mekaniuti'ineri muwa nemeukawenikɨ,

\par }{\QB meta winiyari nehɨxie mekaniuwɨtɨaxɨani.


\par }{\Q \VS{23}Yawé, peru 'ekɨ pepɨrakumate

\par }{\QB naime kememɨteku'eriwa kememɨnetemieni.

\par }{\Q Ke'axamemɨteyurie pepɨkatiwareuyehɨwirieka,

\par }{\QB meta ke'axamemɨte'uyuri pepɨkahekuyeitɨwani 'ahɨxie.

\par }{\Q 'Ahɨxie meke'ukaxɨriyani.

\par }{\QB Kepauka wahekɨ pemɨha'a 'ana keniwaraye'atɨiri.




\par }\Chap{19}{\PP \VerseOne{1}Yawé mɨpaɨ kanaineni: «Kenemie 'iwewame hetsɨa, xeime haxu xariyari kenenanairi. Hikɨ keniwaruta'ini memetsi'anuweiyakɨ hipame 'ukirawetsixi mana kiekatari meta mawari wewiwamete 'ukirawetsixi,

\VS{2}hikɨ kenemie mayeweritsie Weni-Hinuni paitɨ, 'Iwewamete wakitenie hɨxie hepatsie, mana niuki pepɨtaxata ne kenemɨmatitahɨawe.

\VS{3}Mɨpaɨ ketiniwarutahɨawi: “Kura kwieyaritsie te'aitamete meta Kerutsareme kiekatari, Yawé niukieya xekeneu'eni. Yawé Naimekɨmɨtɨrɨkaɨye mɨpaɨ kanaineni, 'Ixaheri Kakaɨyarieya: ‘'Uximatɨarika xehetsie nekananɨ'amɨkɨ 'ikɨ kwieyaritsie, hikɨ kemɨ'ane mɨkɨ mɨti'enieni nakatana katinenauwanamɨkɨ.

\VS{4}Mɨkɨtsɨ mekaneniuku'eirieni. 'Ikɨ kwie 'axamekaniuyurieni mana 'ɨkwa mekaniutitaiya hipame kakaɨyarixi wahetsiemieme memɨkawamatekai meta watutsima meta te'aitamete Kura kwieyaritsie memɨkawaretima. Metatsiere 'atsimekateyuruwame waxuriya mekaniutayeurieni 'ikɨ kwieyaritsie.

\VS{5}Tukite 'etsimupepe Wahari hetsiemiemete mekaniutiwewieni, mana yuniwema 'ukitsi memɨwatitaiyanikɨ mawari taiyariyari memayanikɨ Wahari hetsiemieme, ne mɨpaɨ nemɨkatiwaru'aitɨatsie mɨpaɨ nepɨka'utayɨ tɨma, ni'etsiwatɨma mɨpaɨ nemɨkatiu'eri.

\VS{6}'Ayumieme tukari paye'ani 'uxa'a warie Tupeti pɨkatitewakari meta mayeweri Weni-Hinuni, matsi Mayeweri Mɨrayutikwikwitɨre pɨrayetewaka —Yawé mɨpaɨ kanaineni—.

\VS{7}'Ikɨ kwieyaritsie Kura kememɨteku'eriwakai meta Kerutsareme mɨpaɨ nepɨkatiwapitɨani, yanekatiniyurimɨkɨ 'ixiparakɨ memɨkwi'iwakɨ memɨwaraye'unie wahɨxie, tatsɨari kemɨ'ane memɨwarakumaweriyakekai wahetsɨa, wawaiyari nekanihayewamɨkɨ wirɨkɨxi wahetsiemieme meta yeutari, wa'ikwai mɨrayanikɨ.

\VS{8}'Ikɨ kiekari makumawe nekanayeitɨamɨkɨ meta 'atsieriwame. Mana kemɨ'ane muyeyani kanihɨxiyamɨkɨ kemɨtiukwinitɨariekɨ mekaniutinawekuni.

\VS{9}Memɨxe'aye'unie mexe'anutinakaku mexete'uka'enitsitɨiyakaku mexekwikukaku, yanepɨtiyurieni hakakɨ yuniwema 'ukitsi meta yuniwema 'ukari xemɨwatikwanikɨ meta yunaitɨ xemuyutikwanikɨ’ ”.


\par }{\PP \VS{10}»Hikɨ keneutatara xari xeimiriyari tarimeyari mayanikɨ, pemɨwarawitɨkɨ wahɨxie,

\VS{11}mɨpaɨta ketiniwarayemari'itɨa ne Yawé kenemaine Naimekɨnemɨtɨrɨkaɨye: “'Ikɨ nuiwari nekanitataramɨkɨ meta 'ikɨ kiekari, xewitɨ xari mutatara hepaɨ, mitamɨani mɨkayɨwekɨ. Tupeti meta mekaniwakateukikuni mɨkite xaɨtsie kwie mumawenikɨri”.

\VS{12}Yawé mɨpaɨ kanaineni: “Mɨpaɨ 'ena nekatiniyurimɨkɨ meta 'ena kiekatari wahetsie, 'ikɨ kiekari, Tupeti ke'anetɨ muyuhayewaxɨ mɨpaɨta kaniyɨmɨkɨ.

\VS{13}Naitɨ kiite Kerutsareme mieme meta naitɨ te'aitamete waparatsiyu Kura mieme, tatsɨari, naitɨ mɨkɨ kiite heima 'ɨkwa mutitaiyarie xurawetsixi wahetsiemieme, meta mana kaxie winuyari memutiyeuri hipame kakaɨyarixi wahetsiemieme, mɨkɨ naitɨ ka'itiyatɨ kanayeimɨkɨ Tupeti hepaɨ”».


\par }{\PP \VS{14}Kepauka makunua Keremiyaxi Tupeti hanuyaka, hakewa Yawé meinɨ'akai mɨtixatamiekɨ, hikɨ Yawé tukieya manuwe takwayaritsie kaniutakeni, mana mɨpaɨ katiniwarutahɨawe yunaime teɨteri:

\VS{15}«Yawé mɨpaɨ kanaineni Naimekɨmɨtɨrɨkaɨye, 'Ixaheri Kakaɨyarieya: “Neniuki xemɨka'eniekɨ 'ikɨ kiekari meta naitɨ kiekarite 'auriena mamanetɨka, xehetsie nekanenɨ'amɨkɨ naime 'uximatɨarika nemɨxehaxaxatɨwakai”».




\par }\Chap{20}{\SH Keremiyaxi Patsuxi matɨa
\par }
{\PP \VerseOne{1}Kepauka mawari wewiwame Patsuxi 'Imexi nu'aya, Yawé tukieya mɨhɨritɨarie mexɨakame mɨhɨkɨtɨkai, mu'enaxɨ Keremiyaxi kemɨtikuxatakai,

\VS{2}'ana katiniuta'aita Keremiyaxi Kakaɨyari niukameya mukuweiyaxɨanikɨ meta Wenikamini kitenieyari 'amautitewatsie kɨyexi hanuyexaxawametsie memeiye'ɨkatsitɨanikɨ, Yawé tukieya manuwe hɨxie.

\VS{3}'Uxa'arieka, kepauka Patsuxi kɨyexi mayunexaxawatsie mixɨnaxɨ, Keremiyaxi mɨpaɨ katinitahɨawe: «Yawé Patsuxi pɨkamatiterɨwari, matsi pɨta “Marika naitsarie” pepɨtitewaka.

\VS{4}Mɨpaɨtsɨ Yawé kanaineni: “Marika 'ahetsie nekani'atɨamɨkɨ meta 'ahamikuma wahetsie, mɨkɨ memɨwaraye'unie mekaniwakwikuni, 'ekɨtɨtɨ pekaniwaxeiyamɨkɨ. Kura kiekatari yunaime nekaniwayetuamɨkɨ Wawiruniyatsie ti'aitame hetsɨa, Wawiruniya paitɨ mekananuhapaniekuni, yatɨni 'ixiparakɨ pɨxekwini.

\VS{5}Metatsiere, memɨxe'aye'unie nekaniwayetuiriemɨkɨ naime tita waɨkawa xemɨteheuxeiya 'ikɨ kiekariyaritsie, naime tita xemɨte'ukaxei xete'uximayatɨ meta waɨkawa mɨraye'atɨka, meta Kura kwieyaritsie te'aitamete tita piinite mɨraye'atɨka memɨtehexeiyakai, memɨtewanawatsirienikɨ meta memɨtehanutɨnikɨ Wawiruniya paitɨ.

\VS{6}'Ekɨta Patsuxi pekananuhaniemɨkɨ Wawiruniya paitɨ meta yunaitɨ 'atɨɨriyama. Mana pekanemɨmɨkɨ, mana pekanekateukiemɨkɨ yunaitɨ 'ahamikuma wahamatɨa kemɨ'ane yakɨ xeikɨa pemɨtiwakuxaxatɨwakai”».


\par }{\SH Keremiyaxi kemɨtiuyu'uximatɨa
\par }
{\Q \VS{7}Yawé, pepɨnetsi'ukwamanaxɨ 'aniuki witsi'anemekɨ,

\par }{\QB neta nepɨmatsi'anu'eni.

\par }{\Q 'Ekɨ matsi waɨkawa pepɨtɨrɨkaɨyekai,

\par }{\QB pepɨnetsi'a'iwaxɨ.

\par }{\Q Yunaitɨ teɨteri mepɨnetsinanaima,

\par }{\QB yamepɨnete'atse tukarikɨ.


\par }{\Q \VS{8}Kepauka nemutaniuka, mɨpaɨ nepɨtiuhiwa:

\par }{\QB «Nanaimarika 'ukanamieniri».

\par }{\Q 'Ayumieme Yawé niukieyakɨ

\par }{\QB neyuriyarietɨ nepayeika

\par }{\QB meta nenanaimarietɨ.


\par }{\Q \VS{9}Xɨka mɨpaɨ ne'utayɨni: «Tawari nepɨka'enuku'erieni,

\par }{\QB tawariri hetsiena mieme nepɨkatitaxata»,

\par }{\Q hikɨ niukieya netaɨta

\par }{\QB tai hepaɨ 'anetɨ kanayeikani

\par }{\QB ne'umeyari 'ɨarime kanititaiyani.

\par }{\Q Nepɨtikuwaune nemɨtinewienikɨ,

\par }{\QB peru nepɨkayɨwe netinewienike.


\par }{\Q \VS{10}Yɨmɨireme nepɨwa'enie menetsinanaimatɨ mɨpaɨ meputiyuane:

\par }{\QB «Naitsarie marika puxuawe».

\par }{\Q Hipatɨta mɨpaɨ mekaniutiyuaneni: «Xekeneutaxaneta.

\par }{\QB Hikɨmɨtɨka tepitaxaneta».

\par }{\Q Nehamikutsixitɨtɨ

\par }{\QB yamekatena'eriwani nemekawenikɨ.

\par }{\Q Meta mɨpaɨ mekaniutiyuaneni: «Tepiwiniya.

\par }{\QB 'Anake tekane'iwakuni

\par }{\QB tekatenekapitɨakuni».


\par }{\BB \par }
{\Q \VS{11}Peru Yawé nehamatɨa kaniuyeikani

\par }{\QB yumemiwame kwinimieme mɨtiyɨwe hepaɨ,

\par }{\Q 'ayumieme memɨnetsi'uweiya

\par }{\QB mekana'iwariekuni mekapɨyɨwekaxɨani,

\par }{\QB yamepɨkateyurieni mekaniyutitetewiyakuni.

\par }{\Q Ke'axamemɨ'itɨarieni

\par }{\QB hatsuaku pɨkahatɨmaiyarieni.


\par }{\Q \VS{12}Yawé Naimekɨpemɨtɨrɨkaɨye, 'ekɨ

\par }{\QB 'aixɨa mɨtiuka'iyari pemɨmate,

\par }{\QB tewi kemɨtiyu'iyaritɨa kemɨtiku'eriwa pemi'enie,

\par }{\Q keneneuxeitsitɨa kepemɨtiwarakapitɨani,

\par }{\QB 'ahetsɨari nekaniwayetuani kememɨnetsiyurie.


\par }{\BB \par }
{\Q \VS{13}Yawé xekenenɨawani kwikarikɨ.

\par }{\QB Mɨkɨ tixaɨtɨ memɨkateheuxeiya kaniwawikweitsitɨaka

\par }{\QB 'axamemɨte'u'iyari mewaruweiyakaku.


\par }{\BB \par }
{\Q \VS{14}'Axake'itɨarieka 'iya tukari nematinuiwaxɨtsie.

\par }{\QB 'Axake'itɨarieka 'iya tukari kepauka nemaama mɨnetsi'ayexeitsie.


\par }{\Q \VS{15}'Axake'itɨarieka 'iya tewi nepaapa mutemawieritɨa

\par }{\QB kepauka mɨpaɨ mɨtitahɨawixɨ: «'Ukitɨme pekanayexeiya».


\par }{\Q \VS{16}Yawé kiekarite kemɨtiuka'unaxɨ kawareunenimayatɨ

\par }{\QB mɨpaɨ ke'u'itɨarieni mɨkɨ tewi.

\par }{\Q Hiwarika ximeri ke'enieka

\par }{\QB meta tuka mɨrayukwine hiwariyari.


\par }{\Q \VS{17}¿Ketitayari nemaama yuriepana paitɨ Kakaɨyari

\par }{\QB kanetiupitɨa nemɨmɨnikɨ?

\par }{\Q Mɨpaɨ mɨkɨ neteukiya payanikekai,

\par }{\QB ne 'ana nepɨkatinuiwakekai hetsiena.


\par }{\Q \VS{18}¿Ketitayari nemaama yuriepana neranuyetɨa

\par }{\QB 'uximatɨarika xeikɨa nemɨxeiyakɨ meta hiwerika,

\par }{\QB meta nemɨmɨnikɨ tewiyarika tsata?




\par }\Chap{21}{\SH Kakaɨyari Tserekiyaxi kemɨkaranu'eni
\par }
{\PP \VerseOne{1}'Ikɨ Yawé niukieya kanihɨkɨtɨni Keremiyaxi hetsɨa munua kepauka ti'aitame Tserekiyaxi muwarenɨ'a Patsuxi Marikiyaxi nu'aya, meta mawari wewiwame Tsupuniyaxi Matsehiyaxi nu'aya, mɨpaɨ memɨte'itahɨawekɨ:


\par }{\PP \VS{2}«Yawé keneutahɨawi hikɨ tahetsiemieme, karikɨ Nawukurunutsuxi Wawiruniya kwieyaritsie ti'aitame katanikwineni. Heiwatɨ Yawé mariweme tiuyurieni, mɨyemiekɨ yukie».


\par }{\PP \VS{3}Keremiyaxi mɨpaɨ katiniwarutahɨawe: «Mɨpaɨ xeketenetahɨawi Tserekiyaxi

\VS{4}Yawé mɨpaɨ kanaineni, 'Ixaheri Kakaɨyarieya: “Ne 'akuyaxima nekaniwakunuitɨamɨkɨ, ti'aitame Wawiruniya kiekame memɨmietɨwekɨ meta karireutsixi, 'ariri wakuraru warita mematetɨka. Yanekatiniyuriemɨkɨ 'akuyaxima yukiekaritsie pɨta memuyukuxeɨrienikɨ.

\VS{5}Netɨtɨ nekanixetakwimɨkɨ. Tɨrɨkaɨyemekɨ nekatiniyurimɨkɨ, haxɨama meta waɨkawa nekareunenimayatɨ,

\VS{6}nekatiniwakwinitɨamɨkɨ teɨteri meta tewaxi, yaxeikɨata 'ena kiekatari mekanikwikuni kwiniya 'axa'anemekɨ.

\VS{7}Mɨkɨ naitɨ ranuyeyayu, Tserekiyaxi Kura kwieyaritsie ti'aitame nekaniyetuamɨkɨ, meta yunaime memɨte'i'uximayatsiriekai meta teɨteri kemɨ'ane memɨtawikweni kwiniyakɨ, kuyaxatsata meta haakaxatsata —Yawé mɨpaɨ kanaineni—. Nekaniwayetuamɨkɨ Nawukurunutsuxi Wawiruniya kwieyaritsie ti'aitame hetsɨa, meta memɨxekuwautɨwe mexekwinike wahetsɨa. Nawukurunutsuxi kanixekwimɨkɨ 'ixiparakɨ kaxeheunenimayatɨ yɨkɨ katixeku'eriyatɨ”.


\par }{\PP \VS{8}»'Ikɨta teɨteri mɨpaɨ ketiniwarayehɨtɨa Yawé mɨpaɨ kanaineni: “Nekanixexatɨaka tukari huyeyari meta mɨki huyeyari.

\VS{9}Kemɨ'ane 'ikɨ kiekaritsie muyuhayewa kanimɨmɨkɨ 'ixiparakɨ, kwiniyakɨ, yatɨni haakakɨ. Peru kemɨ'ane muwayeyani muyuyetuani memɨxe'anutinama karireutsixi wahetsɨa, kanayeyurikamɨkɨ. Mɨpaɨ katiniyutawikweitsitɨamɨkɨ.

\VS{10}Karikɨ ne 'ikɨ kiekari 'axanekaniyuriemɨkɨ, 'aixɨa nepɨka'iyurieniri, —Yawé mɨpaɨ kanaineni—. Wawiruniyatsie ti'aitame hetsɨa kaniyetuiyamɨkɨ, mɨkɨ kanitataiyamɨkɨ”.


\par }{\PP \VS{11}»Mɨpaɨta ketiniwarutahɨawi Kura kwieyaritsie te'aitamete waxiɨyari, Yawé niukieya meke'u'enieni.

\VS{12}Rawiri xiɨyarimama mɨpaɨ ketiniwarayehɨtɨa Yawé mɨpaɨ kanaineni:

\par }{\Q »“Heitseriemekɨ xeketeneyurieka naime tukaritsie,

\par }{\QB xekeneɨxɨna 'uximayatsika 'anutiyakame mɨpitɨarie,

\par }{\Q nɨka hɨrixɨa 'utani nehaxɨa tai hepaɨ

\par }{\QB meta 'utani xewitɨ ka'itɨwemekɨ,

\par }{\QB xeme 'axaxemɨteyuriekɨ.


\par }{\Q \VS{13}Ne nekamanaye'unieka, Kerutsareme,

\par }{\QB 'uka ti'aitame mayeweri heima kiekame, 'ai hetsie 'akuwerikaku pemuka

\par }{\QR —Yawé mɨpaɨ kanaineni—.

\par }{\Q Xeme mɨpaɨ xemutiyuane: ‘¿Kemɨ'ane pɨtatsikemaka?

\par }{\QB ¿Kemɨ'ane peutahani temɨwayu'awietatsie?’ ”


\par }{\Q \VS{14}Yawé mɨpaɨ kanaineni: “Ne 'uximatɨarika nekanixepitɨamɨkɨ kexemɨte'ukaxuxuawerekɨ,

\par }{\QB xehɨri muhukuya nekanitaiyamɨkɨ,

\par }{\QB mɨkɨ tai naime 'aurienata katinakɨxɨtsitɨamɨkɨ”».




\par }\Chap{22}{\SH Te'aitamete 'axamemɨte'u'iyari wahepaɨtsita
\par }
{\PP \VerseOne{1}Yawé mɨpaɨ kanaineni: «Kenemie Kura kwieyaritsie ti'aitame kie, muwa 'ikɨ niuki kenetaxata:

\VS{2}“'Ekɨ, Kura kwieyaritsie ti'aitame, Rawiri 'uwenieyatsie pemaka, 'aparewiwamete meta 'ateɨterima, 'ikɨ kitenieyaritsie memeutahake, Yawé niukieya xekeneu'eni.

\VS{3}Mɨpaɨ kanaineni Yawé: ‘Yaxeketeneyurieka kemɨtiheitserie meta kehepaɨ 'aixɨa mɨ'ane. Munawarie xekeneɨxɨna minanaima tɨrɨkariyaya mamayatsie. 'Ateewa kiekame 'axaxepɨkayurieka xepɨka'inanaimaka, meta nutui, meta wiura, metatsiere xeime xepɨkakumemiwani 'atsikatiyurieneme 'ikɨ kwieyaritsie.

\VS{4}Xɨka yemekɨ 'ikɨ niuki xehaye'atɨani, hikɨ 'ana 'ikɨ paratsiyu kitenie mekaneutahaxɨakuni te'aitamete Rawiri 'uwenieya hetsie memayaxe, kaxetatetsie me'utetɨ meta kawayutsixi wahetsie, yuparewiwamete mewarawitɨtɨ meta yuteɨterima.

\VS{5}Peru 'ikɨ niuki xɨka xekahaye'atɨani, ne mɨpaɨ nekanaineni 'ikɨ paratsiyu 'uniyari kwinienetɨ kanikemɨkɨ. Ne Yawé, mɨpaɨ nekanaineni’ ”».


\par }{\PP \VS{6}Karikɨ Yawé mɨpaɨ kanaineni 'ikɨ paratsiyu Kura mieme hepaɨtsita:

\par }{\Q «'Ekɨ nekɨmana, Karaha hepaɨ pekani'aneni

\par }{\QB meta Riwanu wiyeyari hepaɨ,

\par }{\Q peru ne mɨpaɨ nekanaineni makumawe nekamanayeitɨamɨkɨ,

\par }{\QB kiekarite ka'akukiepayatɨkaime.


\par }{\Q \VS{7}'Ahetsɨa te'unamete nekamaneutanɨ'airiemɨkɨ,

\par }{\QB yu'ɨrɨ me'ɨ'ɨkame yuxexuitɨ,

\par }{\Q 'akariuxa memawitexɨanikɨ witsimɨtitemari

\par }{\QB meta taipa mekaneixɨrikuni.


\par }{\PP \VS{8}»Teɨteri waɨkawamexɨa kiekatari 'ena mekaniuyekɨnikuni, hikɨ mɨpaɨ mekateniyuta'iwawiyakuni: “¿Titayari Yawé 'ikɨ kiekari mumariwe mɨyatiuyuri?”

\VS{9}Mɨpaɨta mekatenita'eiyariekuni: “Yawé yukakaɨyari tɨratuya memuku'eirikɨ, hipame kakaɨyarixi pɨta mewarayexeiyatɨ meta metewa'uximayatsirietɨ memakɨkɨ”».


\par }{\Q \VS{10}Xepɨka'utitsuanani mumɨ hepaɨtsita,

\par }{\QB meta xepɨkayuhiwerieka hetsiena mieme.

\par }{\Q Xekeneutitsuanani matsi mehanie hetsiemieme,

\par }{\QB hatsuaku mɨkanuani hepaɨtsita

\par }{\QB meta tawariri yukwie mɨkaxeiyakɨ matinuiwaxɨtsie.


\par }{\PP \VS{11}Yawé mɨpaɨ kanaineni Tsaruni hetsiemieme Kutsiyaxi nu'aya, Kura kwieyaritsie ti'aitame, yupaapa 'utɨa manukake Kutsiyaxi, mehanie 'ateewa: «Tawari mɨkanuani,

\VS{12}matsi kanemɨmɨkɨ hakewa mehanie. 'Ikɨ kwieyari tawariri pɨkaxeiya.


\par }{\Q \VS{13}»Xɨa'ui nepaine yukii mɨwewiene hepaɨtsita

\par }{\QB meta heimana menawewiwa

\par }{\QB tiyukananaimatɨ meta heitserie katiyurienetɨ.

\par }{\Q Xɨa'ui nepaine yuhepaɨ tewi waɨriyarika mɨti'aitɨa hetsiemieme

\par }{\QB yakɨxeikɨa mɨti'uximayatsitɨa,

\par }{\QB mɨti'uximayakɨ mɨkatipitɨa.


\par }{\Q \VS{14}Xɨa'ui nepaine mɨpaɨ mutaine hetsiemieme: “Kii nekanitawewimɨkɨ waɨkawa mariweme,

\par }{\QB wapaitɨ 'a'uyeyeyeume”.

\par }{\Q 'Ituparite 'etsimayeyeutsie neniereme 'aheuyeyeume mepeuyepiexɨa,

\par }{\QB herie kariuxa kɨyeyari kamaneme meta xetamekɨ kawiriyariekame.


\par }{\BB \par }
{\Q \VS{15}»¿Kamɨtsɨ peti'aitametɨni

\par }{\QB kariuxakɨ waɨkawamekɨ mɨya petiuyurieka?

\par }{\Q 'Apaapa pɨkatikwakai xeikɨa pɨkati'iekai xeikɨa,

\par }{\QB matsi heitserie yapɨtiyurienekai meta tita mɨti'aixɨa,

\par }{\QB 'ayumieme 'aixɨa 'iyari puyeikakai.


\par }{\Q \VS{16}Kemɨ'ane tixaɨtɨ mɨkarexeiya puparewiekai meta kemɨ'ane mɨreuyehɨwa,

\par }{\QB 'ayumieme 'aixɨa 'iyari puyeikakai.

\par }{\Q ¿Mɨpaɨ kati'ane kemɨ'ane mɨnetsimate?

\par }{\QB —Yawé mɨpaɨ kanaineni—.


\par }{\BB \par }
{\Q \VS{17}»Peru 'ahɨxite meta 'a'iyari

\par }{\QB 'iwarika 'axamɨti'ane xeikɨa pukuwautɨwe,

\par }{\Q mepɨtekuwautɨwe xeikɨa 'atsimemɨkate'u'iyari waxuriya memɨtayeurienikɨ

\par }{\QB meta waɨriyarika memɨte'aitanikɨ meta nanaimarikakɨ».


\par }{\PP \VS{18}'Ayumieme mɨpaɨ kanaineni Yawé Kura kwieyaritsie ti'aitame hepaɨtsita Kuhatsimi Kutsiyaxi nu'aya:

\par }{\Q «Xewitɨtɨma hetsiena mieme pɨkatatsuani meta mɨpaɨ pɨkatihiwa:

\par }{\QB “Xɨa'ui ne'iwatɨkai 'uki. Xɨa'ui ne'iwatɨkai 'uka”.

\par }{\Q Xewitɨ pɨkayukahiwerieni hetsiena mieme meta mɨpaɨ pɨkatihiwa:

\par }{\QB “Xɨa'ui, tati'aitɨwametɨkai. Xɨa'ui, mumariwekai”.


\par }{\Q \VS{19}Puxu hepaɨ katineteukiemɨkɨ,

\par }{\QB Kananuyehaniemɨkɨ kanehɨiyamɨkɨ,

\par }{\QB Kerutsareme kitenieyaritetsie 'ateewa paitɨ».


\par }{\BB \par }
{\Q \VS{20}«Riwanu hɨriyaritsie keneutiyaka karima keneutahiwa,

\par }{\QB meta Watsani hetsie.

\par }{\Q 'Awarini hetsie paitɨ keneutahiwani,

\par }{\QB yunaitɨ 'atuxexerima memukwi'iwaxɨkɨ.


\par }{\Q \VS{21}Ne nepɨmatsi'utahɨawixɨ kepauka 'aixɨa 'iyari pemuyeikakaitsie,

\par }{\QB peru 'ekɨ mɨpaɨ peputayɨ: “Ne nepɨkamatsi'enieni”.

\par }{\Q 'Ɨimariyari paitɨtɨ mɨyapepɨtiuka'iyari:

\par }{\QB hatsuaku pepɨkanetsihanu'eniwe.


\par }{\Q \VS{22}Yunaime muxatsi wahɨwemete 'eka kaniwaranu'enitsitɨamɨkɨ,

\par }{\QB meta xetuxexerima 'ateewa mekananuhapaniekuni.

\par }{\Q Xeme 'axaxemɨte'uyurikɨ

\par }{\QB hikɨ xepuyutitetewiya tixaɨtɨ xepɨkatehayeitɨarieni.


\par }{\Q \VS{23}'Ekɨ Riwanu tsata pemayeka,

\par }{\QB kariuxatsata 'a'itɨa pemutawewi,

\par }{\Q kepetitsuani kepauka 'akukuiniya munuani,

\par }{\QB niweyame kukuiniyaya hepaɨ».


\par }{\PP \VS{24}Yawé mɨpaɨ kanaineni: «Ne yurikɨ nemayeyuri mɨpaɨ nekanaineni, tsepa Kekuniyaxi Kuhatsimi nu'aya, Kura kwieyaritsie ti'aitame, nemamá tserieta hanira hepaɨ mɨ'ane, mana nekanenutixɨnamɨkɨ.

\VS{25}Ne nekamaniyetuamɨkɨ memɨmatsimieku wahetsɨa meta waɨkawa pemɨwamakaxe wahetsɨa, tatsɨari Nawukurunutsuxi hetsɨa, Wawiruniyatsie ti'aitame, meta wawiruniyutsixi wahetsɨa.

\VS{26}'Ekɨ meta 'amaama mɨmatsi'utiniwexɨ xeime kwieyaritsie nekameneutahɨamɨkɨ xemɨkahatinunuiwaxɨtsie, meta mana xekanekwikuni.

\VS{27}Hatsuakuri xepɨka'axɨani yukwietsie xeme'eriwanitsie».


\par }{\Q \VS{28}Kekuniyaxi xari mɨkaheuyehɨiya mɨtari pɨhɨkɨ,

\par }{\QB xewitɨ mɨka'iheiwe'erie.

\par }{\Q ¿Titayari xeime kwieyaritsie reutahɨiya mɨkɨ meta yunaitɨ nuiwaritemama,

\par }{\QB xeime kwieyaritsie memɨka'imatetsie?


\par }{\Q \VS{29}Kwie, kwie, kwie.

\par }{\QB Yawé niukieya keneu'eni.


\par }{\Q \VS{30}Yawé mɨpaɨ kanaineni: «'Ikɨ tewi xekenaka'utɨa

\par }{\QB tewi mɨka'utinuari hepaɨ,

\par }{\QB tewi 'aixɨa mɨkatiyetɨa hepaɨ.

\par }{\Q Karikɨ nixewitɨ xiɨyarieyatɨtɨ

\par }{\QB Rawiri 'uwenieyatsie pɨkatita'aita,

\par }{\QB meta hatsuaku pɨkatita'aita Kura kwieyaritsie».




\par }\Chap{23}{\SH Ti'aitame 'aixɨa mɨtiuka'iyari
\par }
{\PP \VerseOne{1}«Xɨa'ui muxatsi wahɨwemete memɨteyuka'una meta nemuxatsi memɨtehatikwa'atsie yeuta pɨta memuwatanɨ'awa», Yawé mɨpaɨ kanaineni.

\VS{2}'Ayumieme Yawé mɨpaɨ kanaineni, 'Ixaheri Kakaɨyarieya, teɨteri memɨhɨritɨarie wahetsiemieme: «Xeme neteɨterima xepɨwareutaxɨriexɨa, xepɨwareutaweiyaxɨa yemekɨ xepɨkawa'ɨwiya. 'Ayumieme, ne nekatinixekwinitɨamɨkɨ 'axakexemɨte'uyurikɨ —mɨpaɨ kanaineni Yawé—.

\VS{3}Keyupaɨmetɨ memuyuhayewatɨwe neteɨterima nekaniwakuxeɨrimɨkɨ kemɨ'ane kwieyaritsie nemɨwareutanɨ'axɨa nekaniwarakunuitɨamɨkɨ wakwietsie, mematiwaweretsie memayutimɨiriyatsie.

\VS{4}Muxatsi wahɨwemete wahetsiemieme nekaniwaranuka'uitɨamɨkɨ memɨwa'ɨwiyanikɨ, mekamamatɨ mekanakɨnikuni meka'utimariutsiwatɨ, nixewitɨ tɨma heuyewetɨ pɨkahayani —Yawé mɨpaɨ kanaineni—.


\par }{\PP \VS{5}Yawé mɨpaɨ kanaineni:

\par }{\Q «Tukari kanamieni,

\par }{\QB kepauka Rawiri nuiwarieyatsie

\par }{\QB xeime 'aixɨa tiuka'iyarime nemanukuketɨanikɨ,

\par }{\Q mɨkɨ katinita'aitamɨkɨ timaiwetɨ 'ikɨ kwieyaritsie,

\par }{\QB yakatiniyurienemɨkɨ tita mɨtiheitserie meta 'aixɨa mɨti'ane.


\par }{\Q \VS{6}Mɨkɨ tukaritsie Kura kwieyari kanitawikweitsitɨariemɨkɨ,

\par }{\QB 'ixaheritsixi yu'iyarikɨ mekaniu'uwakuni.

\par }{\Q 'Ipaɨ pɨtitaterɨwarieni:

\par }{\QB “Yawé tatsiwikweitsitɨwame pɨhɨkɨ”».


\par }{\PP \VS{7}Yawé mɨpaɨ kanaineni: «'Ayumieme, tukari paye'ani kepaukari mɨpaɨ memɨka'utiyuaneni: “Yawé ke'ayeyurini, 'ixaheritsixi muwarayewitɨ 'Ekipitu kwieyaritsie”,

\VS{8}matsi pɨta: “Yawé ke'ayeyurini, 'ixaheritsixi mɨwarayewitɨ kiekari tayeta mukumatsie meta naitsarie kwieyaritsie kemɨtiwareutanɨ'axɨakai”. Hikɨ yukwieyaritsie metitetɨ mekanakɨnikuni».


\par }{\SH Kakaɨyari niukametemama memɨte'itawa
\par }
{\PP \VS{9}Kakaɨyari niukametemama wahetsiemieme:

\par }{\Q Ne'iyari pɨnetsi'ukukuine

\par }{\QB meta ne'umeyari pɨnetsitikukuine.

\par }{\Q Yawé hetsiemiemekɨ

\par }{\QB meta niukieya mɨpatsiekɨ,

\par }{\Q tawekame hepaɨ nepɨtinexexeiya,

\par }{\QB winu mitawaitɨa hepaɨ.


\par }{\Q \VS{10}'Axamemɨ'itɨariekɨ,

\par }{\QB kayu'ɨitama wahamatɨa memɨhitɨwe mepɨhɨne 'ikɨ kwieyaritsie,

\par }{\Q 'ikɨ kwieyari puyuhiwerie

\par }{\QB meta makumawetsie 'ɨxa putiwa.

\par }{\Q Kakaɨyari niukametemama 'axamepɨteyurie,

\par }{\QB yutɨrɨkariyakɨ tita mɨkatiheitseriekɨ mepɨteyurie.


\par }{\BB \par }
{\Q \VS{11}«Memɨka'itiyatɨka mepɨhɨkɨ Kakaɨyari niukametemama meta mawari wewiwamete:

\par }{\QB netukita 'urawa 'axakememɨte'uyuri nepɨtiukaxei


\par }{\QR —Yawé mɨpaɨ kanaineni—.

\par }{\BB \par }
{\Q \VS{12}»'Ayumieme wahuye haruanitɨ kanayeimɨkɨ,

\par }{\QB yɨwita meneukataimariekuni,

\par }{\QB mɨkɨtsie mekaneuyunixɨakuni».

\par }{\Q Yawé mɨpaɨ kanaineni:

\par }{\QB «Ne wahetsie 'uximatɨarika nekanikawiwimɨkɨ kepauka nemɨtiwaka'enitsitɨiya wiyari maye'anitsie.


\par }{\BB \par }
{\Q \VS{13}»Kwinimieme 'axati'aneme nepɨtixeiya

\par }{\QB Kakaɨyari niukametemama Tsamariyatari wahetsie:

\par }{\Q mekatenihekɨatani Wahari hetsiemieme,

\par }{\QB mɨpaɨ neteɨterima 'ixaheritsixi mekateniwareuyexɨrieni.


\par }{\Q \VS{14}Meta Kakaɨyari niukametemama Kerutsareme kiekatari

\par }{\QB 'axamɨti'ane wahetsie nepɨtixeiya:

\par }{\Q kayɨ'ɨitama wahamatɨa mepɨhitɨwe, mete'itawatɨ mepu'uwa,

\par }{\QB 'axateyuruwamete waheima mepunua,

\par }{\QB nixewitɨ pɨkatihayewawe 'axatiyurienetɨ.

\par }{\Q Mɨkɨ yunaitɨ Tsuruma hepaɨ mekani'aneni nehepaɨtsita,

\par }{\QB meta Kerutsaremetari Kumuxa hepaɨ mekani'aneni».


\par }{\PP \VS{15}'Ayumieme mɨpaɨ kanaineni Yawé Naimekɨmɨtɨrɨkaɨye Kakaɨyari niukametemama wahetsiemieme:

\par }{\Q «Ratsitsiwime memɨtetikwanikɨ yanekatiniyurimɨkɨ

\par }{\QB meta haa memanuharenikɨ 'uayemakame,

\par }{\Q Kakaɨyari niukametemama Kerutsareme kiekatari

\par }{\QB memɨte'utahɨniyaxɨkɨ 'axamɨti'ane 'ikɨ kwieyaritsie».


\par }{\PP \VS{16}Yawé mɨpaɨ kanaineni Naimekɨmɨtɨrɨkaɨye:

\par }{\Q «Kakaɨyari niukametemama kememutiyuane xepɨkawa'enieka,

\par }{\QB yakɨ xemɨtetakwewiekaku mepɨtexekuxaxatɨwa,

\par }{\Q kememɨte'unenierixɨ yakɨ mepɨtekuxata mɨpaɨ xeikɨa meteku'eriwatɨ,

\par }{\QB Yawé teta kahayeneku.


\par }{\Q \VS{17}Kemɨ'ane memɨnetsixani'erie mɨpaɨ mepɨtewakuxaxatɨwa

\par }{\QB kename 'aixɨa 'iyari me'u'uwani kename ne nehaine,

\par }{\Q kemɨ'ane yu'iyari mɨkaheu'ena memeu'enie

\par }{\QB mɨpaɨ mepɨtewakuxaxatɨwa kename 'axamɨti'ane wahetsie katinuani.


\par }{\Q \VS{18}Nixewitɨ mɨkɨ Yawé 'ɨxatsieya pɨka'eniwe.

\par }{\QB Nixewitɨ mɨkɨ niuki pɨkataxatɨariewe meta pɨkatahekɨatsitɨiyariewe.

\par }{\QB Nixewitɨ mɨkɨ yapɨkatikayeiwe meta niukieya pɨka'anu'eniwe.


\par }{\Q \VS{19}Yawé 'ekaya kanayeyani waɨkawa ha'atɨ,

\par }{\QB haikɨri tiyumemiwatɨ kanayeyani

\par }{\QB 'axamemɨte'u'iyari wahetsie mɨye'anikɨ.


\par }{\Q \VS{20}Yawé haxɨaya pɨkaheunuani

\par }{\QB kepaukake 'aixɨa mɨtiyurieni naime

\par }{\QB 'iyarieya kemɨtiku'eriwa.

\par }{\Q 'Imatɨrieka tukaritsieke

\par }{\QB xekaneitimaitɨkɨnikuni hekɨakamekɨ.


\par }{\Q \VS{21}Ne mɨkɨ Kakaɨyari niukametemama nepɨkawarenɨ'a,

\par }{\QB peru mɨkɨ xeiya mekanenautsatɨkɨne,

\par }{\Q ne nepɨkawarutahɨawixɨ,

\par }{\QB peru mɨkɨ mekatenihekɨatani.


\par }{\Q \VS{22}Xɨka ne newaruta'uxatsitɨanike,

\par }{\QB neniuki mekanitaxatakekaitɨni neteɨterima wahetsɨa,

\par }{\Q huye 'aixɨa mɨ'anetsie mekaniwara'uitɨanikekaitɨni

\par }{\QB meta 'aixɨa meteyuriekame mekaniwarayeitɨanikekaitɨni.


\par }{\BB \par }
{\Q \VS{23}»¿Kamɨtsɨ hurawa Kakaɨyari xeikɨa netihɨkɨ?

\par }{\QB ¿'Ateewata Kakaɨyari nekatihɨkɨ?


\par }{\QR —Yawé mɨpaɨ kanaineni—.

\par }{\Q \VS{24}¿Kamɨtsɨ tewi tiyɨwe muyuti'awietakɨ hakewa

\par }{\QB nemɨkaheitaxeiyanikɨ?

\par }{\QR —Yawé mɨpaɨ kanaineni—.

\par }{\QB ¿Ne nekatihɨkɨ naitsarie muyuawi meta kwie nemɨhɨniya?


\par }{\QR —Yawé mɨpaɨ kanaineni—.

\par }{\PP \VS{25}»Kakaɨyari niukametemama nepuwa'enie kememutiyuane 'itarika mepɨnaki'erie yakɨ metexatakutɨ nehetsiemieme, mɨpaɨ mekaniutiyuaneni: “Nepɨtiuheinɨ, nepɨtiuheinɨ”.

\VS{26}¿Kepaukake mepɨtehayewa 'itarika kwinie yuri mete'eririetɨ meta kwamanarikakɨ meteku'eriwatɨ?

\VS{27}Yuheinɨtsika mekuxatatɨ neteɨterima memɨnetsihatɨmaiyakɨ mekaniutiyuaneni, watutsima kememɨnetehatɨmai Wahari mehayexeiyatɨ mehakɨneka.

\VS{28}Kemɨ'ane Kakaɨyari niukameya mɨtiuheinɨ ke'itaxata, peru kemɨ'ane neniuki mɨ'enieni, ke'itaxata 'aixɨa 'anemekɨ. ¿Kerayexeiya kuxari 'ikú hamatɨa? —mɨpaɨ kanaineni Yawé—.

\VS{29}Neniuki tai hepaɨ kani'aneni, meta titsuname hepaɨ tetexi mɨti'una —Yawé mɨpaɨ kanaineni—.


\par }{\PP \VS{30}»'Ayumieme ne Kakaɨyari niukamememama nepuwaraye'unie neniuki memɨnawatɨwekɨ yuxexuitɨ —Yawé mɨpaɨ kanaineni—.

\VS{31}Ne Kakaɨyari niukametemama nepuwaraye'unie yuneni memɨtatua memeuniukɨkɨ xeikɨa memutiniuka —Yawé mɨpaɨ kanaineni—.

\VS{32}Ne Kakaɨyari niukametemama nepɨwaraye'unie 'itarika heinɨtsiyarikɨ memɨtekuxata, meta kepauka memutekuxatatsie neteɨterima memeuyexɨrienikɨ xeikɨa memɨteyurie wa'itarikakɨ wa'ɨrikakɨ —Yawé mɨpaɨ kanaineni—. Ne nepɨkawarenɨ'awe meta tixaɨtɨ nepɨkatiwata'aitɨawe. Tixaɨtɨkɨ mepɨkateyunaki'erie 'ikɨ teɨteri wahetsiemieme —Yawé mɨpaɨ kanaineni—.


\par }{\SH 'Itarika xatsikayari
\par }
{\PP \VS{33}»Xɨka 'ikɨ teɨteri, ya xewitɨ Kakaɨyari niukameya, yatɨni mawari wewiwame, xɨka mɨpaɨ mera'iwawiyani: “¿Ke'aneme Yawé niukieya pepɨtatsitaxatɨani?”, 'ekɨ mɨpaɨ pepɨtiwata'eiya: “¿Ke'aneme niuki xepɨxata?” Ne nepɨxeku'eirieni —Yawé kanaineni—.

\VS{34}Xɨka xewitɨ Kakaɨyari niukameya, yatɨni xewitɨ mawari wewiwame, yatɨni xewitɨ tewi, mɨpaɨ haineni: “'Ikɨ Yawé niukieya kanihɨkɨtɨni”, ne mɨkɨ tewi nekatinika'enitsitɨamɨkɨ meta yunaime kiena kiekatari.

\VS{35}Peuyewetse mɨpaɨ memɨteyɨkɨhɨawenikɨ yuhamikumatɨ meta yu'iwamatɨ: “¿Yawé ke'utayɨ?”, yatɨni “¿Yawé kehaine?”

\VS{36}Peru tawari mɨpaɨ mepɨka'utiyuaneni: “Yawé niukieya”, karikɨ mɨkɨ xexuimekɨ niuki kemɨtikuxata yuniuki kaniyurienemɨkɨ, xeme xekanititunaxɨani Kakaɨyari mayeyuri niukieya, Yawé Naimekɨmɨtɨrɨkaɨye takakaɨyari.

\VS{37}Mɨpaɨ petiniwakɨhɨawemɨkɨ Kakaɨyari niukametemama: “¿Yawé kexetiku'eiya? ¿Ketixehahɨawe?”

\VS{38}Peru xeme xɨka mɨpaɨ xe'utiyuani: “Yawé niukieya”, 'ayumieme Yawé mɨpaɨ kanaineni: “Xeme mɨpaɨ xemutiyuakɨ: ‘Yawé niukieya’, mɨpaɨ xemɨka'utiyuanenikɨ nexeha'imaiyakakutɨtɨ.

\VS{39}'Ayumieme hikɨ nekanixehatɨmaiyamɨkɨ nekanixetaxɨriexɨamɨkɨ nehɨxie xemɨka'u'uwanikɨ, 'ikɨ kiekari nemɨxeyetuiri meta xetutsima mame.

\VS{40}Meta nekanixe'uximatɨamɨkɨ yuheyemekɨ xemuyuriyariekakɨ, meta xepuyutewiwiyani mɨkɨ hatsuaku pɨkahatɨmaiyarieni”».




\par }\Chap{24}{\SH Huta tsikɨiwitiyari xapa takariyari
\par }
{\PP \VerseOne{1}'Arike Nawukurunutsuxi, Wawiruniya kwieyaritsie ti'aitame, Kerutsareme wayehapaku Kekuniyaxi ti'aitame Kura kwieyaritsie Kuhatsimi nu'aya, meta Kura kwieyaritsie miemekɨ 'ukirawetsixi memanuyetekai, tewewiwamete, tepɨa tsunamete, Yawé pɨnetsi'uxeitsitɨa, huta tsikɨiwitiyari xapa takariyari Yawé tukieya hɨxie kumaneme.

\VS{2}Xeime hetsie xapa witsi'anenetɨ payetekai, matɨari mɨtikwakwaxe mieme hepaɨ, hutarieka mieme hetsieta payetekai xapa kwinimieme 'axa'anenetɨ kayukwainɨatɨkaitɨ.


\par }{\PP \VS{3}Hikɨ Yawé kaneniuta'iwawiya: «¿Keremiyaxi ketita petixeiya?» Ne mɨpaɨ nekatinita'eiya: «Xapa takari nepɨxeiya. Hipatɨ 'aixɨa kani'aneneni, hipatɨta kwinimieme 'axakani'aneneni kayukwainɨatɨ».


\par }{\PP \VS{4}Hikɨ Yawé niukieya nehetsɨa kaninuani:

\VS{5}«Yawé 'ipaɨ kanaineni, 'Ixaheri Kakaɨyarieya: “Kemɨ'ane memehapanie Kura kwieyaritsie kiekatari, nemuwarayenɨ'a 'ikɨ kwieyaritsie wawiruniyutsixi wakwieyaritsie paitɨ, mɨpaɨ nekatiniwaxeiyamɨkɨ mɨkɨ xapa witsimɨ'anene hepaɨ.

\VS{6}'Aixɨa nekatiniwaxeiyamɨkɨ, nekaniwarakunuitɨamɨkɨ 'ikɨ kwieyaritsie. Nekaniwaranukuketɨamɨkɨ, nepɨkawaka'unari, nepuwaka'eni meta nepɨkahehuna.

\VS{7}'Iyari nepuwayetuirieni netsimateme, ne Yawé nemɨhɨkɨkɨ. Mɨkɨ mepɨneteɨterimatɨni, neta nepɨwakakaɨyaritɨni, nehetsɨa mekani'axɨakuni yu'iyarikɨ.


\par }{\PP \VS{8}»”Peru Tserekiyaxi ti'aitame Kura kwieyaritsie, meta 'iparewiwametemama, metatsiere memuyuhayewaxɨ Kerutsareme —yaxeikɨa 'ikɨ kwieyaritsie memuyuhayewaxɨ meta 'Ekipitu memetitei— xapa 'axamɨ'anene hepaɨ nekatiniwaxeiyamɨkɨ, kwinimieme 'axamɨ'anenekɨ mɨkayukwainɨa —Yawé mɨpaɨ kanaineni—.

\VS{9}Yanepɨtiyurieni hipatɨ mewaxeiyatɨ memɨmamakakɨ meta mepɨte'uka'eniwani, yunaime nuiwarite memɨtama wahetsie. Meta tsepa hakewa ne nemɨwaretanɨ'axɨani, muwa 'aixɨa mepɨkate hexeiyarieka, mepeyuriyarieka, mepenanaimarieka, 'axamepe'itɨarieka.

\VS{10}Wahetsɨa kuyaxa nekananɨnɨ'amɨkɨ, haaka meta kwiniya, kepaukake memakumaweriyarieni 'ena kwiepa nemɨwayetuiritsie meta watutsima”».




\par }\Chap{25}{\SH Haika tewiyari heimana tamamata wiyari kememɨte'anutaxɨriya
\par }
{\PP \VerseOne{1}'Ikɨ niuki kanihɨkɨtɨni Keremiyaxi kemɨtiutahɨawarie yunaitɨ Kura kiekatari wahepaɨtsita. Mɨpaɨ katiniutahɨawarieni naurieka wiyari Kuhatsimi Kutsiyaxi nu'aya ti'aitakaku Kura kwieyaritsie, tatsɨari mexɨakame wiyari ti'aitakaku Nawukurunutsuxi, ti'aitame Wawiruniya kwieyaritsie.

\VS{2}Keremiyaxi Kakaɨyari niukameya mɨpaɨ katiniwarutahɨawe yunaime Kura kiekatari, meta Kerutsareme kiekatari yunaime:

\VS{3}«Tamamata heimana haika wiyari Kutsiyaxi 'Amuni nu'aya ti'aitakaku Kura kwieyaritsie, 'ana paitɨtɨ 'atsita hikɨ —kananuyemieniri xeitewiyari heimana haika wiyari—, Yawé kanetinikuxaxatɨwani, neta waɨkawamexɨa 'ari nekatinixe'utaxatɨani, xeme peru xepɨkanetsihanu'eniwawe.


\par }{\PP \VS{4}»Meta mɨixamexɨa Yawé Kakaɨyari niukametemama yɨnɨ'arima kanixeheyenɨ'airieni, peru xeme xepɨkawa'enie xepɨkawa'eniku.

\VS{5}Mɨkɨ mepɨxe'ayemari'itɨwakai mɨpaɨ meputiyuanekai: “Ke'axaxemɨte'u'uwa xeketeneuhayewa, metatsiere 'axaxemɨteyurie. Mɨpaɨ xeyɨme 'axepu'uwani yuheyemekɨ kwie Yawé mɨxeyetuiritsie meta xe'ukiyarima.

\VS{6}Hipame kakaɨyarixi xepɨkawaranukuweweiyani xemɨtewa'uximayatsiriekakɨ meta xemɨwarayexeiyanikɨ, xepɨkanetsihaxɨatɨaka yumamatekɨ tiwewiyatɨkaimekɨ, ne 'ana 'axanepɨkaxeyurieni”».


\par }{\PP \VS{7}Yawé mɨpaɨ kanaineni: «Peru xeme xepɨkanetsi'anu'eni, matsi xekaneniuyehaxɨatɨani yumamatekɨ tiwewiyayakɨ, yɨkɨmana xemɨteyukwinitɨanikɨ.


\par }{\PP \VS{8}»'Ayumieme mɨpaɨ kanaineni Yawé Naimekɨmɨtɨrɨkaɨye: “Neniuki xemɨka'anu'enikɨ,

\VS{9}ne yanetiniyurimɨkɨ kiekarite tayeta mukumane memɨ'axɨanikɨ meta tine'uximayatsiriwame Nawukurunutsuxi Wawiruniya kwieyaritsie ti'aitame. Neniwa'atɨamɨkɨ 'ikɨ kwieyaritsie hepaɨtsita, meta 'ena kiekatari wahepaɨtsita meta yunaime nuiwarite 'auriena mamanetɨka wahepaɨtsita, neniwaka'unamɨkɨ yunaime: metewiwemetɨkaime neniwarayeitɨamɨkɨ, 'atsieriwamete meta hakumaweme yuheyeme —Yawé mɨpaɨ kanaineni—.

\VS{10}Temawierika hiwariyari nekananukayunitɨamɨkɨ, meta kwikari mɨraneɨkitɨne mieme meta murina yuariyaya, metatsiere kɨxeme hekɨariyaya.

\VS{11}Naitɨ 'ikɨ kwieyari 'akumariwetɨ kanayeimɨkɨ meta 'akumawetɨ, meta 'ikɨ nuiwarite ti'aitame Wawiruniyatsie metenita'uximayatsiriekuni haika tewiyari heimana tamamata wiyari”.


\par }{\PP \VS{12}»Peruri kepauka maye'ani haika tewiyari heimana tamamata wiyari, ne nekatinikwinitɨamɨkɨ Wawiruniyatsie ti'aitame 'axamɨtiuyurikɨ meta 'iya nuiwari, karireutsixi wakwie, nekanakumaweriyamɨkɨ yuheyeme —Yawé mɨpaɨ kanaineni—.

\VS{13}Naime tita nemɨtitaxatɨa yanetiniyurimɨkɨ mɨkɨ kwieyaritsie mɨti'axɨanikɨ, tita mɨraka'uxa 'ikɨ xapatsie meta Keremiyaxi ketita mɨtiutaxa nuiwarite wahetsiemieme.

\VS{14}Hikɨ karireutsixi metenita'aitɨariekuni, yumɨiretɨ nuiwarite meta te'aitamete memamariwawetɨ meteniwata'aitɨakuni. Mɨpaɨ netiniwarakapitɨamɨkɨ 'axamemɨte'u'iyarikɨ meta 'axamemɨte'uyurikɨ».


\par }{\PP \VS{15}Yawé, 'Ixaheri Kakaɨyarieya, mɨpaɨ kanetiniutahɨawe: «Kamɨ winu tekɨxiyari kenanuhani mɨnehaxɨa, keniwaranu'itɨa yunaime kemɨ'ane nuiwarite wahetsɨa nemɨmatsitanɨ'ani.

\VS{16}Kepauka mɨkɨ memenu'ieni, mekitsarietɨwetɨ meta rukutsixi mekanakɨnikuni, kuyaxi nemɨwaranunɨ'anikɨ wahetsiemieme».


\par }{\PP \VS{17}Hikɨ Yawé tekɨxi nenanuhanirieni, hikɨ neniwaranu'itɨani yunaime nuiwarite kemɨ'ane wahetsɨa Yawé mɨnetsi'utanɨ'a:

\VS{18}Kerutsareme nepanu'itɨa, meta Kura kiekariteya, yunaime mana te'aitamete meta waparewiwamete, memɨka'unarienikɨ, memɨmakaxiwanikɨ 'axamemɨ'itɨarienikɨ, memɨnanaimariekakɨ, hikɨ ketemɨteneniere.

\VS{19}Metatsiere Parahuni nekananu'itɨani ti'aitame 'Ekipitu kiekame meta memɨte'i'uximayatsirie, 'iparewiwametemama meta yunaime teɨterimama,

\VS{20}yunaime kɨkamete, yunaime 'Utsi kwieyaritsie te'aitamete, yunaime te'aitamete piritsiteutsixi: 'Atsikaruni kiekatari, Kahatsa kiekatari meta 'Ekuruni kiekatari, metatsiere memuyuhayewatɨwekai 'Atsiruri kiekatari,

\VS{21}'Erumi meta Muhawi, meta 'Amuni niwemama 'ukitsi,

\VS{22}yunaime te'aitamete Tiru meta Tsiruni kiekatari, yunaime te'aitamete haramara tetsita memutetɨka 'anutaɨye paitɨ,

\VS{23}Rerani, Temaha meta Wutsi, meta yunaime teɨteri yumu'u memeutixika,

\VS{24}yunaime 'Arawiya kwieyaritsie te'aitamete, yunaime te'aitamete makumawetsie kiekatari memayewaɨkawa nuiwarite,

\VS{25}Yunaime te'aitamete Tsimɨri kiekatari, 'Erami kiekatari meta Meriyatari,

\VS{26}yunaime te'aitamete tayeta memɨtama, hurawa meta 'ateewa mukumane, metatsiere yunaime te'aitamete kwiepa memɨtama. Mɨkɨ wa'ɨtɨaketa kanenu'imɨkɨ Tsetsaki kwieyaritsie ti'aitame.


\par }{\PP \VS{27}«'Ekɨ mɨpaɨ pekatiniwatahɨawimɨkɨ: “Yawé mɨpaɨ kanaineni Naimekɨmɨtɨrɨkaɨye, 'Ixaheri Kakaɨyarieya: ‘Xekene'ieka, xekeneutitarɨwai, xekeneutihaya, xekenekaxɨri tawari xemɨka'anuku'unikɨ, kuyaxi nemɨwaranunɨ'anikɨ xehetsiemieme’ ”.

\VS{28}Xɨka pewahanitɨakaku tekɨxi mekahenu'ieni, 'ekɨ mɨpaɨ petiniwatahɨawimɨkɨ: “Mɨpaɨ paine Yawé Naimekɨmɨtɨrɨkaɨye: ‘Peuyewetse xemenu'ieni’.

\VS{29}Nekanenunɨ'amɨkɨ 'uximatɨarika kenemɨtitewakɨ mutaterɨwarɨwa kiekariyaritsie. ¿Kamɨtsɨ mɨpaɨ xetemate nekatixe'uximatɨani?” Mɨpaɨ kanaineni Yawé Naimekɨmɨtɨrɨkaɨye: “Matsi xekani'uximatɨariekuni, ne ne'ixipara nekaniwatihanani 'ena kwiepa memɨtama yunaime wahetsiemieme”.


\par }{\PP \VS{30}»Keremiyaxi, 'ekɨ keneutaxata naime 'ikɨ niuki mɨkɨ wahetsiemieme:

\par }{\Q »“Yawé peyutahaxɨatɨwa meutitewatsiepaitɨ,

\par }{\QB yukie makupatsietsie paitɨ yuniuki hekɨtɨrarɨkame kanekuyuitɨwani.

\par }{\Q Kanayuhaxɨatɨwani waɨkawa yumuxatsima wahepaɨtsita,

\par }{\QB kanahiwani kaxie takari memɨketsitɨwe wahepaɨ,

\par }{\QB yunaime kwiepa memɨtama wahepaɨtsita.


\par }{\Q \VS{31}Rɨrɨnarieya kwie manu'axetsie paitɨ kana'eniɨriɨkɨni,

\par }{\QB Yawé nuiwarite kwiepa memɨtama wahetsiemieme pɨranieritɨa,

\par }{\Q yunaime teɨteri wahetsiemieme mɨkɨ pɨ'itsɨkame,

\par }{\QB mɨkɨ 'axamemɨte'u'iyari 'ixiparakɨ puwatakukuya”»,


\par }{\QR Yawé mɨpaɨ kanaineni.

\par }{\PP \VS{32}Yawé mɨpaɨ kanaineni Naimekɨmɨtɨrɨkaɨye:

\par }{\Q «'Uximatɨarika kaniyewierirɨmeni yunaime nuiwarite wahetsie

\par }{\QB mariwetɨ 'eka 'ukanamieni

\par }{\QB kwie manu'axetsie paitɨ».


\par }{\PP \VS{33}'Iya tukaritsie, Yawé muwakwini naitsarie kwie manuye'atɨkatsie paitɨ menitixuawerikuni. Nixewitɨ wahetsiemieme pɨkatatsuani meta pɨkawakateuku, herie kwiepa mekaniyuhayewakuni kwitarai hepaɨ.


\par }{\Q \VS{34}Muxatsi wahɨwemete, xekeneutitsuanani meta xekenahiwatɨkani,

\par }{\QB kwiepa xekeneutikurupi, muxatsi xemɨhɨritɨarie,

\par }{\Q watukari maye'akɨ kepauka memɨkwi'iwa,

\par }{\QB naitsarie menitaxɨriyaxɨakuni, muxatsi 'ukitsi wahepaɨ mekanikwi'iwakuni.


\par }{\Q \VS{35}Muxatsi wahɨwemete memɨyuta'una mepɨkayɨwekaxɨani,

\par }{\QB muxatsi memɨhɨritɨarie memuyuta'una mepɨkayɨwaweni.


\par }{\Q \VS{36}Muxatsi wahɨwemete wahiwari xekeneu'eni,

\par }{\QB meta muxatsi wahɨwemete watsuari,

\par }{\QB Yawé wa'ɨxa tawari mɨkatinetɨanikɨ.


\par }{\Q \VS{37}Witsi mɨrayetɨraranikai makumawe kanayeitɨarieni,

\par }{\QB Yawé haxɨayakɨ.


\par }{\Q \VS{38}Maye yuterɨ kemɨtiuku'e'eiriwa hepaɨ

\par }{\QB Yawé yukwie mɨpaɨ katiniuku'eirieni,

\par }{\Q 'ixiparakɨ mɨtiyumemiwakɨ,

\par }{\QB Yawé haxɨaya mutatawekɨ.




\par }\Chap{26}{\SH Keremiyaxi kemɨtimieriemɨkɨkai
\par }
{\PP \VerseOne{1}Kuhatsimi ti'aitatɨ 'itsutɨakaku Kutsiyaxi nu'aya Kura kwieyaritsie, Yawé Keremiyaxi mɨpaɨ katiniutahɨawe:

\VS{2}«Yawé mɨpaɨ kanaineni: “Yawé tukieya takwayaritsie keneutakexi, yaketiniwarutahɨawi naime kenemetitahɨawe Kura kwieyaritsie memɨtama Yawé tukieyata memuta'axe menetsitahɨaweke. Neniuki 'etsiwatɨma pepɨka'anayehayeikawani.

\VS{3}Heiwatɨ memɨniu'enana 'axameteyurietɨ memɨteniuhayewaxɨ. Xɨka mete'uhayewa, neta nepɨtihayewa ke'axanemɨwayurienikekai 'axamemɨteyuriekaikɨ.

\VS{4}'Ekɨ mɨpaɨ pekatiniwarayehɨtɨamɨkɨ ne Yawé kenemaine: Xɨka xekanetsihanu'enieni xɨka 'inɨari niukiyari nemɨxeyetuiritsie yaxɨkaxekatekakɨne,

\VS{5}xɨka xekawaru'enieni nenɨ'arima neniukamete, mɨixari nemɨwarenɨ'a xehetsɨa, xemeta xepɨkahanu'enanawawe,

\VS{6}hikɨ 'ana ne Tsiru kenemɨtiuyuri mɨpaɨta nekatiniyurimɨkɨ 'ikɨ tukikɨ: 'Ikɨ kiekari 'axamɨ'ane nekanipitɨamɨkɨ yunaime nuiwarite wahetsiemieme’ ”».


\par }{\PP \VS{7}Mawari wewiwamete, Kakaɨyari niukametemama meta yunaitɨ teɨteri 'ikɨ niuki mekaniu'enieni Keremiyaxi Kakaɨyari niukameya mitaxataxɨ Yawé tukieya hɨxie.

\VS{8}Peru kepauka Keremiyaxi teɨteri tiwakuxaxatɨwatɨ mɨranunɨ naime Yawé kemɨti'aitɨakai, mawari wewiwamete, Kakaɨyari niukametemama meta yunaitɨ teɨteri mekaniwiya mɨpaɨ mekatenitahɨawe: «Pekanimɨmɨkɨ.

\VS{9}¿Titayari Yawé hetsiemieme petiutahekɨataxɨ, kename 'ikɨ tuki Tsiru mieme hepaɨ yɨni, meta kename 'ikɨ kiekaritsie kiepa ka'ayani kumawere?» Hikɨ yunaitɨ teɨteri Yawé tukieya manuwe memu'uwakai Keremiyaxi hetsie kwinienetɨ mekananukeni.


\par }{\PP \VS{10}Kepauka Kura kwieyaritsie memanuyetei 'ikɨ memɨte'u'eni, ti'aitame paratsiyuta mewayekɨneka mekanekɨne Yawé tukieya manuwe, hikɨ Kitenie Mɨhekwa mɨranutahakitɨretsie mekanitiyaxe.

\VS{11}Mana mawari wewiwamete meta Kakaɨyari niukametemama ti'aitame parewiwametemama meta yunaime teɨteri mɨpaɨ mekateniwarutahɨawe: «'Ikɨ tewi ke'umierieni, 'ikɨ kiekari hepaɨtsita 'axamɨtikuxatakɨ, xeme kexemɨte'i'enie».


\par }{\PP \VS{12}Peru Keremiyaxi mɨpaɨ katiniwarutahɨawe ti'aitame parewiwametemama meta yunaime teɨteri: «Yawé kanenetanɨ'ani nemɨtitaxatakɨ 'ikɨ tuki hepaɨtsita meta 'ikɨ kiekari hepaɨtsita naime tita xemɨte'u'eni.

\VS{13}Hikɨ 'ayumieme xeketeneuhayewa ke'axaxemɨte'u'uwa meta kexemɨteyurie, Yawé xekeneu'enieka yukakaɨyari, hikɨ Yawé katinihayewamɨkɨ ke'axamɨxeyurienikekaikɨ.

\VS{14}Neta, tsepa hikɨ kexemɨnetsi'uyuri xeme kemɨtixenake.

\VS{15}Peru mɨpaɨ xeketenemaika xɨka xeme xenetsi'umieni, 'atsikatiuka'iyarime xuriyaya xepɨtayeurieni yuhetsie meta yunaime 'ena kiekatari wahetsie. Peru kaniyuritɨni Yawé kaneneyenɨ'ani 'ikɨ niuki nemɨxetaxatɨanikɨ hekɨakamekɨ».


\par }{\PP \VS{16}Ti'aitame parewiwametemama meta yunaitɨ teɨteri mɨpaɨ mekateniwarutahɨawe mawari wewiwamete meta Kakaɨyari niukametemama: «'Ikɨ tewi pɨkaheuyewetse mumierienikɨ, matsi Yawé takakaɨyari hetsiemieme pɨtikuxata».


\par }{\PP \VS{17}Hikɨ hipatɨ 'ukirawetsixi mɨkɨ kwieyaritsie kiekatari menanuku'uni mɨpaɨ mekateniwaraye'eritɨani yunaime teɨteri

\VS{18}kename, 'Etsekiyaxi kepauka mɨti'aitametɨkai, Mikeyaxi Muretseti kiekame yunaime Kura kwieyaritsie kiekatari wahetsiemieme mɨpaɨ tiuxatakai:

\par }{\Q «Mɨpaɨ kanaineni Yawé Naimekɨmɨtɨrɨkaɨye:

\par }{\QB “Tsiyuni kanakukwietsanariemɨkɨ kwie mɨraka'etsitɨre hepaɨ,

\par }{\Q Kerutsareme 'unitɨ kanayeimɨkɨ,

\par }{\QB meta tuki yemuriyari 'ɨtsita kanayeimɨkɨ”.


\par }{\PP \VS{19}»¿Kamɨtsɨ 'Etsekiyaxi Kura kwieyaritsie mɨti'aitakai, meta yunaitɨ teɨteri Mikehaxi mete'umi? Matsi 'Etsekiyaxi Yawé kaniutimakani, meta kanitawawirieni mɨwatinenimayatakɨ. Hikɨ 'ana Yawé katiniuhayewa ke'axamuwayurienikekai kemɨtiwarutahekɨatɨakai. Hikɨta matsi tahetsie waɨkawa 'axamɨti'ane katininakirɨmeni tame mɨyateteyuriekaku».


\par }{\PP \VS{20}Xewitɨtatsiere Kakaɨyari niukameya kaniuyeikakaitɨni Kiriati-Yeharini kiekametɨtɨ, 'Uriyaxi titewatɨ Tsemahiyaxi nu'aya, Yawé hetsiemieme katinikuxatakaitɨni. Mɨkɨ 'ikɨ kiekari hepaɨtsita katiniutaxata meta 'ikɨ kwieyari hepaɨtsita, yemekɨ Keremiyaxi kemutaine.

\VS{21}Kepauka ti'aitame Kuhatsimi meta 'iparewiwametemama meta yunaitɨ 'ukirawetsixi memi'eni kemɨtikuxatakai, ti'aitame kanimienikekaitɨni, peru, 'Uriyaxi retimaika kaniutimani kaniuyuta'una 'Ekipitu paitɨ kaneyani.

\VS{22}Ti'aitame Kuhatsimi 'arike 'Erinatani 'Akuwuxi nu'aya kanenɨ'ani meta hipame 'ukitsi warawitɨkɨme 'Ekipitu paitɨ,

\VS{23}hikɨ mɨkɨ 'Uriyaxi 'Ekipitu paitɨ mekaniyehana ti'aitame Kuhatsimi hɨxie mekani'atɨani, mɨkɨ katiniuta'aita mɨmierienikɨ 'ixiparakɨ meta mɨki teukiyata meukahɨiyanikɨ haweri 'anekɨa.


\par }{\PP \VS{24}Peru 'Akikani Tsapani nu'aya Keremiyaxi hetsie kaniutanuani, pɨkawarupitɨa teɨteri memiwiyakɨ meta memikumemiwanikɨ.




\par }\Chap{27}{\SH Niuki yuku hepaɨtsita mieme
\par }
{\PP \VerseOne{1}Tserekiyaxi Kutsiyaxi nu'aya ti'aitatɨ 'itsutɨakaku Kura kwieyaritsie, Yawé Keremiyaxi mɨpaɨ katiniutahɨawe:


\par }{\PP \VS{2}Yawé mɨpaɨ kanetiniutahɨawe: «Yuku keni'atawewiri meta nawi kwitaxiyarikɨ pe'iwiwitɨame, 'akatutsitɨa keneutitɨki.

\VS{3}Hikɨ Kerutsareme memɨ'axe Tserekiyaxi Kura kwieyaritsie ti'aitame hetsɨa, mɨkɨ wa'utɨma niuki kenanunu'a, 'Erumi, Muhawi, 'Amuni, Tiru meta Tsirunitsie te'aitamete wahetsɨa.

\VS{4}'Ikɨ niuki keniwayetuiri memɨtewa'aitɨa wahetsiemieme: “Mɨpaɨ kanaineni Yawé Naimekɨmɨtɨrɨkaɨye, 'Ixaheri Kakaɨyarieya: ‘Mɨpaɨ xeketenewaretahɨawi memɨtexe'aitɨa:

\VS{5}Ne, waɨkawa netɨrɨkariyakɨ mumariwekɨ, kwie neputawewi, teɨteri meta yunaime yeutari hetsiena memɨ'uwa, nepɨyɨwe nemuwayetuanikɨ kemɨ'ane hetsɨa mɨnetsinakeni.

\VS{6}Hikɨri 'ikɨ naime nuiwarite wakwie nenɨ'ari Nawukurunutsuxi, Wawiruniyatsie ti'aitame hetsɨa nekaniyetuamɨkɨ, yunaime yeutari 'ɨarime nekatiniyetuirieni.

\VS{7}Yunaitɨ nuiwarite mekatenita'uximayatsiriekuni, nu'aya meta teukarieya, kepaukaketa mɨkɨ kwieyatsie maye'ani yuwaɨkawatɨ nuiwarite memɨte'ita'aitɨanikɨ meta te'aitamete memamariwawetɨ.

\VS{8}Xɨka xewitɨ nuiwari meta ti'aitame kayuwaɨriyani Nawukurunutsuxi mɨti'uximayatsiriekakɨ Wawiruniyatsie ti'aitame, meta xɨka yuku ka'utanaki'erieni mɨkɨ hetsɨa mieme, ne mɨkɨ nuiwari 'ixiparakɨ neni'uximatɨamɨkɨ, haakakɨ meta kwiniyakɨ, kepaukake Nawukurunutsuxi mika'una —Yawé mɨpaɨ kanaineni—.


\par }{\PP \VS{9}»” ’'Ayumieme, Kakaɨyari niukametemama mete'itawatɨ memɨtekuxata xepɨkawareu'enieka meta memɨtehetimamateke, heinɨtsika hekɨatamete, muyuawitsie timiemekɨ memɨteyɨ'ɨkitɨa meta memɨteyukewaiya, mɨpaɨ memɨtexekɨhɨawe kename ti'aitame Wawiruniyatsie xekate'uximayatsirieka.

\VS{10}Mete'itawatɨ memɨtexekuxaxatɨwa yukwiepa xemayekɨnekɨ xeikɨa pɨ'ayumieme, ne nemɨxe'ayeweiyakɨ meta xemɨkwinikɨ kani'ayumiemetɨni.

\VS{11}Matsi kemɨ'ane nuiwari Wawiruniyatsie ti'aitame mɨtita'uximayatsirieni meta yamɨtikayani —Yawé mɨpaɨ kanaineni—, ne kwieyatsie nekanihayewamɨkɨ mana mukanikɨ meta mɨtiyuka'etsiriwanikɨ’ ”».


\par }{\PP \VS{12}Tserekiyaxi Kura kwieyaritsie ti'aitame, yaxeikɨa nekatiniutahɨawe: «Wawiruniyatsie ti'aitame hetsɨa xeketeneuta'uximayata, yaxeketenekahuni meta teɨterimama yunaime, mɨpaɨ xeteyurietɨ xepayeyuyurini.

\VS{13}¿Titayari 'ekɨ meta 'ateɨterima xetekwini 'ixiparakɨ, haakakɨ, kwiniyakɨ, Yawé kemɨtiwarutahɨawixɨ yunaime nuiwarite, kemɨ'ane mɨkayuwaɨriyani mɨti'uximayakakɨ Wawiruniya kwieyaritsie ti'aitame hetsɨa?

\VS{14}Xepɨkawareu'enieka Kakaɨyari niukametemama kename ti'aitame Wawiruniya kiekame xekate'uximayatsirieka memutiyuane, mɨkɨ kememɨtekuxata pɨ'itarika.

\VS{15}Yawé mɨpaɨ kanaineni: “Ne mɨkɨ nepɨkawareyenɨ'a. Mɨkɨ mete'itawatɨ kenemɨtitewakɨ mekatenikuxatani, ne nemɨxehayeweiyakɨ xeikɨa kani'ayumiemetɨni, meta xeme xemɨkwinikɨ yaxeikɨata Kakaɨyari niukametemama xehetsɨa miemete”».


\par }{\PP \VS{16}Yaxeikɨatsiere nekatiniwarutaxatɨani mawari wewiwamete meta yunaime teɨteri mɨpaɨ nekatiniwarutahɨawe Yawé mɨpaɨ kanaineni:

\par }{\PP »Xepɨkawa'enieka Kakaɨyari niukametemama mɨpaɨ memɨtexekɨhɨawe kename kwitɨwa rakunuitɨarieni piinite Yawé tukita timieme Wawiruniya mɨretɨkie. Mɨkɨ mekateniku'itawani xeikɨa.

\VS{17}Xepɨkawa'enieka. Wawiruniyatsie ti'aitame hetsɨa xekeneyuyetua, mɨpaɨ xɨka xe'ɨyɨni 'axekaniu'uwakuni. Hikɨ 'ana pɨkaheuyewekari 'ikɨ kiekari mɨka'unarienikɨ.

\VS{18}Xɨka yurikɨ Kakaɨyari niukametemama mehɨkɨtɨni meta Yawé niukieya mehexeiyani, Yawé Naimekɨmɨtɨrɨkaɨye nemɨhɨkɨ mekenetsi'utawawirieni Wawiruniya mɨkaranutɨkienikɨ Yawé netukita 'akuxi mɨtiyuhayewane meta Kura kwieyaritsie ti'aitame paratsiyuyata meta Kerutsareme.


\par }{\PP \VS{19}»Mɨkɨ tuxiyu hutatɨ mɨti'ukai meta katsu 'emɨyewa haa mayemakai meta kaxetate haa tuayamete metatsiere hipatɨ piinite mɨtiuyuhayewaxɨ 'ikɨ kiekaritsie,

\VS{20}Nawukurunutsuxi mɨkaretɨ Wawiruniyatsie ti'aitame, kepauka Kekuniyaxi Kuhatsimi nu'aya, Kura kwieyaritsie ti'aitame, meha Wawiruniya paitɨ Kerutsareme 'iyehanaka, meta hipame teɨteri memeuka'u Kuratsie meta Kerutsareme kiekatari wahamatɨa,

\VS{21}tatsɨari, mɨtiuyuhayewaxɨ Yawé tukita meta Kura kwieyaritsie ti'aitame paratsiyuyata meta Kerutsareme kiekariyaritsie, mɨpaɨ kanaineni Yawé Naimekɨmɨtɨrɨkaɨye, 'Ixaheri Kakaɨyarieya:

\VS{22}“Naitɨ 'ikɨ katinanutɨkiemɨkɨ Wawiruniya paitɨ —Yawé mɨpaɨ kanaineni—, mana katiniyuhayewamɨkɨ kepaukake ne nemiwaumie nemi'atɨanikɨ 'ena”».




\par }\Chap{28}{\SH Kananiyaxi yakɨ mɨkakaɨyari niukameya
\par }
{\PP \VerseOne{1}'Auxɨwirieka metseriyaritsie mɨkɨ naurieka wiyaritsie, Kura kwieyaritsie ti'aitame Tserekiyaxi 'itsutɨakaku ti'aitatɨ, Kakaɨyari niukameya Kananiyaxi 'Atsuxi nu'aya Kawahuni kiekame, Yawé tukita mɨpaɨ kanetiniutahɨawe, mawari wewiwamete meta yunaime teɨteri wahɨxie:


\par }{\PP \VS{2}—Mɨpaɨ kanaineni Yawé Naimekɨmɨtɨrɨkaɨye, 'Ixaheri Kakaɨyarieya: “Wawiruniyatsie ti'aitame yukuya nekanitamuramɨkɨ.

\VS{3}Huta wiyari 'anuyeyayu tinaime 'ena nekatini'atɨamɨkɨ Yawé tukita timieme Nawukurunutsuxi mɨretɨ Wawiruniya paitɨ.

\VS{4}Metatsiere Kekuniyaxi Kuhatsimi nu'aya, Kuratsie ti'aitame, 'ena nekani'atɨamɨkɨ meta yunaime Kuratsie kiekatari kemɨ'ane memehapanie Wawiruniya paitɨ. Wawiruniyatsie ti'aitame yukuya nekanitamuramɨkɨ. Ne Yawé mɨpaɨ nekanaineni”.


\par }{\PP \VS{5}Mawari wewiwamete meta yunaime teɨteri wahɨxie Yawé tukieya manuwe takwa meti'ukaku, Kakaɨyari niukameya Keremiyaxi Kananiyaxi mɨpaɨ katiniuta'eiya:


\par }{\PP \VS{6}—'Aixɨa pɨ'ane. Yawé mɨpaɨ ketiuyurieni. Yawé keraye'atɨani kepemaine. Keti'atɨani 'ena piinite Yawé tukieyata timieme meta yunaime Wawiruniya memehapanie.

\VS{7}Peru xekeneu'enana kenemɨtayɨni 'ekɨ meta yunaitɨ teɨteri:

\VS{8}Kakaɨyari niukametemama meripaitɨ miemete 'akuxi tame teka'u'uwakaku kuyaxa hepaɨtsita mekateniutaxata meta haakaxa meta kwiniya yumɨireme nuiwarite wahetsiemieme meta te'aitamete memɨmamariwawe wahetsiemieme.

\VS{9}Peru xewitɨ Kakaɨyari niukameya kayuwatɨ mumakakɨ hepaɨtsita mɨtikuxata, mɨkɨ yurikɨ pumatiwa Kakaɨyari niukameya mɨhɨkɨkɨ Yawé meiyenɨ'a xɨkate yatiɨyɨni kemutayɨ.


\par }{\PP \VS{10}Hikɨ Kananiyaxi Kakaɨyari niukameya yuku kananakakweni Keremiyaxi katutsitɨana makatei, hikɨ kanitamura.

\VS{11}Mɨpaɨta kaniutayɨni yunaime teɨteri wahɨxie:

\par }{\PP —Yawé mɨpaɨ kanaineni: “Huta wiyari 'akuxi ka'anuyeyeiwekaku mɨpaɨ nekatinitamuramɨkɨ Nawukurunutsuxi, Wawiruniyatsie ti'aitame yukuya, yunaime nuiwarite wakatutsitɨa maka hahetetɨ”.

\par }{\PP Hikɨ Kakaɨyari niukameya Keremiyaxi, kaneyani.


\par }{\PP \VS{12}Yapaɨmexɨa tukari 'anukayaku Kananiyaxi yuku mutamuraxɨtsie Keremiyaxi katutsieyatsie makatei, Yawé mɨpaɨ katinitahɨawe:


\par }{\PP \VS{13}«Kenemie Kananiyaxi mɨpaɨ ketinayemari'itɨa Yawé mɨpaɨ kanaineni: “'Ekɨ kɨye yukuyari pekaniutamura, peru ne tepɨa yukuyari nekanitawewimɨkɨ hetsiena mieme.

\VS{14}Karikɨ Yawé mɨpaɨ kanaineni Naimekɨmɨtɨrɨkaɨye, 'Ixaheri Kakaɨyarieya: ‘Tepɨa yukuyari wakatutsitɨa nekaniwaratekiriemɨkɨ yunaime nuiwarite, Nawukurunutsuxi mɨtiwata'aitɨanikɨ, Wawiruniyatsie ti'aitame, mɨkɨta mekatenita'uximayatsiriekuni. Metatsiere yunaime yeutari nekaniyetuiriemɨkɨ’ ”».


\par }{\PP \VS{15}Hikɨ Keremiyaxi Kakaɨyari niukameya Kananiyaxi mɨpaɨ katiniutahɨawe:

\par }{\PP —Yemekɨ keneu'ena. Yawé 'ekɨ kametsiheyenɨ'akutɨtɨ, 'a'itarikatsie yuri memɨte'eriekakɨ pekatiniuyurieni teɨteri wahetsie.

\VS{16}'Ayumieme Yawé mɨpaɨ kanaineni: “Yanepɨtiyurieni 'ena kwiepa pemakumawerekɨ. Yawé hepaɨtsita 'axape'utayɨku teɨteri Kakaɨyari me'aye'unietɨ memakɨkɨ, 'ikɨ wiyaritsie pekanimɨmɨkɨ”.


\par }{\PP \VS{17}Hikɨ mɨpaɨ katiniɨyɨni, Kananiyaxi kakaɨyari niukameya mɨkɨ wiyaritsie 'atahuta metseriyaritsie 'umiekaku kaniɨmɨni.




\par }\Chap{29}{\SH Memehapanie waxapayari
\par }
{\PP \VerseOne{1}'Ikɨ xapa pɨhɨkɨ Keremiyaxi muwarenɨ'airi Kerutsareme 'uyeikatɨ, memuyuhayewatɨwekai 'ukirawetsixi memehapanie, meta mawari wewiwamete, Kakaɨyari niukametemama meta yunaime teɨteri Nawukurunutsuxi mɨwarehapakai Wawiruniya paitɨ Kerutsareme wayehapaka.

\VS{2}'Ikɨ pɨtiɨyɨ ti'aitame Kekuniyaxi Kerutsaremetsieri yehanieku, ti'aitame maamaya hamatɨa, paratsiyu memɨhɨritɨarie, Kura kwieyaritsie meta Kerutsaremetsie memanuyetei, tewewiwamete meta tepɨa memuwewie.

\VS{3}'Ikɨ xapa 'Eratsa Tsapani nu'aya meta Kemariyaxi Kirikiyaxi nu'aya wa'utɨa nekaneinɨ'ani, Tserekiyaxi, Kura kwieyaritsie ti'aitame, muwarutanɨ'akai, Wawiruniyatsie ti'aitame Nawukurunutsuxi memehuritɨanikɨ. Xapa mɨpaɨ pɨraka'utɨariekai:


\par }{\PM \VS{4}Mɨpaɨ kanaineni Yawé Naimekɨmɨtɨrɨkaɨye, 'Ixaheri Kakaɨyarieya, yunaime Kerutsareme kiekatari Wawiruniya paitɨ nemɨwarehapa:

\VS{5}«Mana mepɨtiteni mepuyutikitɨani muwa mepayeteni, mepɨteyu'etsirieka mɨkɨ memɨtekwakakɨ.

\VS{6}Xekeneutiwikiexɨa meta xekeneutineɨkixɨa, meta tɨɨri 'ukari meta 'ukitsi xekeniwarayexeiyaxɨa, meta xeniwema 'ukitsi meke'utineɨkixɨani meta 'ukari meke'utiwikiexɨani, xeteukarima wahetsie memayenunuiwaxɨanikɨ. Mɨpaɨ xepɨteheyɨmɨiriyani, yaxeikɨa xemɨkaheyupaɨmenikɨ.

\VS{7}Yaxeikɨa hakewa nemɨxehenɨ'a, mana kiekariyaritsie 'aixɨa 'iyari xeketene'uximayaka meta Yawé xekenewawirieka hetsiena mieme, 'aixɨa 'iyari xe'u'uwakaku, xeme kiekaritsie 'aixɨa 'anemekɨ xepu'uwani».

\VS{8}Yawé mɨpaɨ kanaineni, Naimekɨmɨtɨrɨkaɨye 'Ixaheri Kakaɨyarieya: «Kakaɨyari niukametemama meta memɨtehetimamateke xehamatɨa memu'uwa xepɨkawapitɨaka memɨxekwamananikɨ. Waheinɨtsikatsie yuri xepɨkate'erieka.

\VS{9}Mɨkɨ kememɨtekuxata kenemɨtitewakɨ pɨti'itarika. Ne nepɨkawarenɨ'awe», Yawé mɨpaɨ kanaineni.


\par }{\PM \VS{10}Yawé mɨpaɨ kanaineni: «Kepauka Wawiruniya haika tewiyari heimana tamamata wiyari xemaye'atɨarieni, xehetsɨa nekanenuamɨkɨ, xehetsiemieme kenemutayɨkai nekaneye'atɨamɨkɨ, nemɨxe'atɨanikɨ 'ikɨ kwieyaritsie».

\VS{11}Yawé mɨpaɨ kanaineni: «Nekatinimaika xehetsie kenemɨtiyurieni, 'aixɨa mɨti'anekɨ, 'axamɨti'anekɨ hawaikɨ, 'imatɨriekata nemuxeyetuirienikɨ tita xemɨtetakwewie.

\VS{12}Hikɨ 'ana xeme xepɨnetsitahɨawe, xepɨ'axɨani xenetetawawirienike, meta ne nepɨxe'enieni.

\VS{13}Kepauka yu'iyarikɨ xemɨnetsitiwauni xepɨnetsitaxeiya».

\VS{14}Yawé mɨpaɨ kanaineni: «Xepɨnetsitaxeiya, xemehapaniekai nepɨxe'atɨani. Nekanixekuxeɨrimɨkɨ naitsarie nuiwarite meta kiekarite watsata hakewa nemɨxeheutanɨ'axɨakai, meta hakewa xemeyehapanie mana nepɨxe'atɨani», Yawé mɨpaɨ kanaineni.


\par }{\PM \VS{15}Xeme mɨpaɨ xeputiyuaneni: «Yawé Kakaɨyari niukametemama pɨtatsiheyenɨ'airi 'ena Wawiruniya»,

\VS{16}peru Yawé mɨpaɨ kanaineni, ti'aitame hepaɨtsita Rawiri 'uwenieya hetsie maka meta teɨteri kiekaritsie memuyuhayewaxɨ, tatsɨari xe'iwama memɨkahehapanie xe'ɨtɨa.

\VS{17}Yawé Naimekɨmɨtɨrɨkaɨye mɨpaɨ kanaineni: «Kuyaxa 'ixiparayari, haaka meta kwiniya nekananunɨ'amɨkɨ. Xapa takariyari pɨpɨnitɨ mɨkayukwainɨa hepaɨ nekaniwayurimɨkɨ.

\VS{18}Nekaniwarayeweiyamɨkɨ 'ixiparakɨ, haakakɨ meta kwiniyakɨ, te'aitamete kwiepa memɨtama yunaitɨ mepuwaxani'erieka, 'axamepɨ'itɨarieka meta 'atsieriwamete meta mepuyuriyarieka naitsarie nuiwarite wahetsɨa hakewa ne nemuwaranɨnɨ'anitsie.

\VS{19}Xeme xemɨka'enanawawekɨ meta yaxemɨkatekakɨniwawekɨ neniukitsie, tsepa mɨixa menete'uximayatsiriwamete Kakaɨyari niukametemama nemɨwarenɨ'awa mepɨkawaru'eni —Yawé mɨpaɨ kanaineni—.


\par }{\PM \VS{20}»Peru xeme yunaitɨ Kerutsareme xemeyehapanie Wawiruniya paitɨ xemɨ'atɨarie, neniukitsie yaxeketenekahuni».

\VS{21}Yawé mɨpaɨ kanaineni Naimekɨmɨtɨrɨkaɨye, 'Ixaheri Kakaɨyarieya, 'Akawi Kurahiyaxi nu'aya meta Tserekiyaxi Matsehiyaxi nu'aya wahepaɨtsita, yakɨxeikɨa memɨtekuxata nehetsiemieme: «Wawiruniyutsie ti'aitame Nawukurunutsuxi hetsɨa nekaniwayetɨamɨkɨ mɨkɨ kaniwakwimɨkɨ xeme xetanenierekaku.

\VS{22}Mɨkɨ wahekɨ, yunaitɨ Kura kiekatari memehapanie Wawiruniya memɨtitei mɨpaɨ mekaniutiyuanekuni 'axamemɨ'itɨarienikɨ: “Yawé yaxeikɨa 'ahetsie ketiuyurieni, Tserekiyaxi meta 'Akawi wahetsie kemɨtiuyuri, Wawiruniyatsie ti'aitame taipa kemɨtiwarutitaiyaxɨ”.

\VS{23}'Ixaheri kwieyaritsie kwinimieme 'axamepɨte'uyuri: Hipame wa'ɨitama mepɨwarukumayɨa meta kenemɨka'utayɨ 'itarika xeikɨa mepɨte'utaxa nehetsiemieme. Ne yanekatinimaika meta nepunierixɨ kemɨtiɨyɨ», Yawé mɨpaɨ kanaineni.


\par }{\SH Niuki Tsemahiyaxi hepaɨtsita
\par }
{\PP \VS{24}Metatsiere Tsemahiyaxi Nekerani nu'aya mɨpaɨ pekatinitahɨawimɨkɨ

\VS{25}Mɨpaɨ kanaineni Yawé Naimekɨmɨtɨrɨkaɨye, 'Ixaheri Kakaɨyarieya: «'Ekɨ kepemɨti'akɨhɨawe xeikɨa xapa pepɨwarenɨ'airi yunaime Kerutsareme kiekatari, meta Tsupuniyaxi Matsehiyaxi nu'aya hetsɨa, meta yunaime mawari wewiwamete wahetsɨa. Xapatsie mɨpaɨ raye'ukame:

\VS{26}“Yawé kamenanayexeiya mawari wewiwame pemayanikɨ Kuyara hetsiemieme, Yawé tukita pemɨti'ɨwiyanikɨ. Kemɨ'ane Kakaɨyari niukameya ka'uka'iyaritɨ mayuyeitɨaka, kɨye 'anuyexawametsie meta watixawakaku ke'anutahɨiyani tepɨakɨ hɨatɨ.

\VS{27}¿Titayaritsɨkamɨ 'ekɨ Keremiyaxi 'Anatuti kiekame pekatitatiewe, xehamatɨa muyeika Kakaɨyari niukameya yuxatatɨ?

\VS{28}Mɨkɨ kataneyenɨ'airieni xapa Wawiruniya paitɨ, mɨpaɨ raye'utɨariekame: ‘Xemehapanie 'axekateneuterikuni, 'ayumieme xekeneyutikitɨa muwa xemayetenikɨ, meta xeketeneyuka'etsiriwani xemɨtekwakakɨ’ ”».


\par }{\PP \VS{29}Hikɨ Tsupuniyaxi mawari wewiwame xapa maye'utɨarie Keremiyaxi Kakaɨyari niukameya kanakaterɨwirieni.

\VS{30}Hikɨ 'ana Yawé Keremiyaxi mɨpaɨ katiniutahɨawe:


\par }{\PP \VS{31}«Hikɨ yunaime ketiniwarutaxatɨa memehapanie Yawé mɨpaɨ kanaineni Tsemahiyaxi Nekerani kiekame hetsiemieme: “Tsemahiyaxi mɨtixe'utaxatɨa ne nekaheiyenɨ'aku, 'itarikatsie yuri pɨtixe'uta'eritɨa,

\VS{32}Ne, Yawé, Tsemahiyaxi Nekerani kiekame nekatinikwinitɨamɨkɨ meta yunaime tɨɨriyamama, teɨteri menetsi'aye'unietɨ memakɨkɨ mɨkɨ tiuyurieku. Mɨkɨri yunaitɨ 'aixɨa mɨti'ane mepɨkatexeiya kenemɨtiyurieni neteɨterima wahetsie”», Yawé mɨpaɨ kanaineni.




\par }\Chap{30}{\SH 'Ixaheri ke'aixɨa mɨ'itɨarieni
\par }
{\PP \VerseOne{1}Yawé niukieya Keremiyaxi hetsɨa kaninuani:

\VS{2}«Yawé mɨpaɨ kanaineni, 'Ixaheri Kakaɨyarieya: “Xapatsie ketinaka'utɨa naime tita nemɨmatiutaxatɨa”.

\VS{3}Yawé mɨpaɨ kanaineni: “Karikɨ tukari kanaye'amɨkɨ, kepauka ne nemɨwarakunuitɨani memehapaniekai neteɨterima 'ixaheritsixi meta Kura teɨteriyari, nekaniwa'atɨamɨkɨ kwie wa'ukiyarima nemɨwayetuiritsie, hikɨ mana mekanitiyaxikuni”», Yawé mɨpaɨ kanaineni.


\par }{\PP \VS{4}'Ikɨ Yawé niukieya kanihɨkɨtɨni Keremiyaxi kemɨtiutaxatɨa 'Ixaheri meta Kura kwieyari wahepaɨtsita:

\VS{5}«Yawé mɨpaɨ kanaineni:

\par }{\Q »“Memumariutsie wahiwari tepɨ'enie,

\par }{\QB kayuwatɨ pɨka'uma, matsi marika xeikɨa puxuawe.


\par }{\Q \VS{6}Xekeneuti'iwau xekeneuyu'ɨwiya

\par }{\QB 'ukitsi kuta metetiniweya.

\par }{\Q ¿Titayaritsɨkamɨ yunaime 'ukitsi netiwaxeiya

\par }{\QB yukwatsapaɨtsie me'akɨwɨkame,

\par }{\QB 'ukarawetsixi memɨtiniwexɨaxime wahepaɨ?

\par }{\Q ¿Titayari kwinimieme mete'anakamama

\par }{\QB yunaitɨ?


\par }{\Q \VS{7}Xɨa'ui. Mɨkɨ tukaritsie pumariwekareni,

\par }{\QB tukari hatsuaku kemɨkatiyɨwe pɨtiyɨni.

\par }{\Q Kakuwu hetsiemieme hiwerika pɨrayani,

\par }{\QB peru mana ya'anekɨa payewikweitsitɨarieni”.


\par }{\BB \par }
{\Q \VS{8}»Mɨpaɨ kanaineni Yawé Naimekɨmɨtɨrɨkaɨye: “'Iya tukaritsie,

\par }{\QB yuku nekanitamuramɨkɨ neteɨterima yɨkɨipi heima memetɨkɨ,

\par }{\Q kɨmana memɨwiwietɨka nekanititekimɨkɨ,

\par }{\QB hatsuakuri teewatari tewa'uximayatsiriwamete mepɨkahakɨne.


\par }{\Q \VS{9}Yawé, yukakaɨyari xeikɨa xepɨte'uximayatsirieka,

\par }{\QB meta Rawiri, tixe'aitɨwame nepayeitɨani.


\par }{\BB \par }
{\QB \VS{10}»”Pepɨkamaka, Kakuwu, neti'uximayatsiriwame, pepɨka'utimamaweni 'Ixaheri

\par }{\QR —Yawé mɨpaɨ kanaineni—.

\par }{\Q 'Ekɨ Kakuwu, nekamenixɨnamɨkɨ mɨkɨ kwie 'ateewa mukuma hetsie,

\par }{\QB meta 'anuiwarima memehapanie neniwa'atɨamɨkɨ.

\par }{\Q 'Aixɨa 'iyari pe'uyeikatɨ pekanayeimɨkɨ meta peka'uximatɨarietɨ,

\par }{\QB Hatsuakuri xewitɨ pɨkamatsitimariuta.


\par }{\Q \VS{11}Karikɨ ne 'ahamatɨa nekaniuyeikani nemetsitawikweitsitɨanikɨ

\par }{\QR —Yawé mɨpaɨ kanaineni—.

\par }{\Q Yunaime nuiwarite nekaniwaka'unamɨkɨ yuheyemekɨ

\par }{\QB kemɨ'ane wahetsɨa nemetsiheutanɨ'akai.

\par }{\Q Peru 'ekɨ naime nepɨkametsika'una,

\par }{\QB matsi nepumatikwinitɨani kemɨtiheitseriekɨ xeikɨa,

\par }{\QB peuyewetsetsiere nemumatikwinitɨakakɨ”.


\par }{\PP \VS{12}»Yawé mɨpaɨ kanaineni:

\par }{\QB »“Kenemumatikwinitɨa pɨkayu'uayemarinɨa, 'ahaiya 'uayeyari pɨkaxɨawe.


\par }{\Q \VS{13}Xewitɨ pumawe 'ahetsie mɨtanuanikɨ kepemɨranuyemie,

\par }{\QB ke'axapemɨtiuyurikɨ pumawe 'uayeyari

\par }{\QB meta 'akwiniyakɨ 'aixɨa pemɨtika'erienikɨ.


\par }{\Q \VS{14}Yunaitɨ memumatsinaki'eriekai mepumatsi'uku'eiri,

\par }{\QB mepɨkamatsiha'eriwari.

\par }{\Q Waɨkawa 'axapemɨtiuyurikɨ,

\par }{\QB meta mɨmɨirekɨ ke'axapemɨtiuyuri,

\par }{\Q nekamenanayewayani nekamenayemari'itɨwani,

\par }{\QB xewitɨ mɨrayuye'unie kemɨrayurieni hepaɨ.


\par }{\Q \VS{15}¿Ketitayari pera'aiwa 'akukuiniyakɨ,

\par }{\QB panatsi 'akukuiniya yu'uayemarinɨa?

\par }{\Q Ke'axapemɨtiuyuri pɨtimɨire

\par }{\QB meta waɨkawamekɨ 'axapemɨtiuyurikɨ,

\par }{\QB 'ayumieme mɨyanekametinipitɨaka.


\par }{\BB \par }
{\Q \VS{16}»”Yunaitɨ kemɨ'ane memɨxetikwani mekanitikwaiyakuni,

\par }{\QB yunaitɨ memɨxe'aye'unie 'ateewa mekananuhapaniekuni.

\par }{\Q Yunaitɨ kemɨ'ane memɨxetenawatsirieni mekateninawatsiyariekuni,

\par }{\QB yunaitɨ kemɨ'ane memɨtexenawairieni mekateninawaiyariekuni.


\par }{\Q \VS{17}Peru ne nekamenimanetsikitɨamɨkɨ

\par }{\QB meta kepemɨtiukwinitɨarie nekani'uayemamɨkɨ

\par }{\QR —Yawé mɨpaɨ kanaineni—

\par }{\Q pemehɨiya pemɨtiuterɨwaruwakaikɨ,

\par }{\QB Tsiyuni tixaɨtɨ mɨkarexeiya, xewitɨ mɨkahe'eriwakɨ”.


\par }{\PP \VS{18}»Yawé mɨpaɨ kanaineni:

\par }{\Q »“Kakuwu xamaruyata tita mɨtiyepikai nekatinanuitɨamɨkɨ,

\par }{\QB meta xekiite nekanitinenimayatamɨkɨ,

\par }{\Q kiekari kaniyukamamɨkɨ maku'unarie hetsie,

\par }{\QB meta paratsiyu kaniyukakemɨkɨ hakewa mewekai.


\par }{\Q \VS{19}Xehetsie kwikari witsi'anɨyɨtɨ kaniyeyeimɨkɨ,

\par }{\QB temawierika hiwariyari.

\par }{\Q Xexiɨyarima nekaniwatamɨiriyamɨkɨ, yu'utɨa xepɨkakakɨne,

\par }{\QB nexenaki'erietɨ nekanayeimɨkɨ, xepɨkatixani'eriwari.


\par }{\Q \VS{20}Xeniwema 'ukitsi meripai kememɨ'anekai mɨpaɨ mekani'anekuni,

\par }{\QB nehɨxie xekiekari kanikumakamɨkɨ,

\par }{\QB peru kemɨ'ane memɨxe'aye'unie nekatiniwakwinitɨamɨkɨ.


\par }{\Q \VS{21}Xetsata manuyeyerɨni kanayenemɨkɨ,

\par }{\QB mɨkɨ xewitɨ xeti'aitɨwame kanayeimɨkɨ.

\par }{\Q Ne'aurie hurawa 'uyeikame nekanayeitɨamɨkɨ, mɨkɨ nehamatɨa 'uyeikatɨ payani,

\par }{\QB ¿kemɨ'ane yutukari puyetuawe nehetsɨa maye'anikɨ?


\par }{\QR —Yawé mɨpaɨ kanaineni—.

\par }{\Q \VS{22}Xeme neteɨterima xepɨhɨkɨtɨni,

\par }{\QB neta Xekakaɨyari nepɨhɨkɨtɨni”».


\par }{\BB \par }
{\Q \VS{23}Yawé 'ekaya

\par }{\QB kanayeyani ha'atɨ,

\par }{\Q 'eka waɨkawa tɨrɨkaɨyetɨ haikɨri tiyumemiwatɨ

\par }{\QB kanayenɨ'arieni 'axamemɨte'u'iyari wahetsiemieme.


\par }{\Q \VS{24}Yawé haxɨaya pɨkatihayewa

\par }{\QB matsi kemutayɨ naitɨ pɨraye'ani

\par }{\QB 'iyarieya kemɨtiyɨkɨhɨawe.

\par }{\Q Naime 'ikɨ hetsie xekatenetimaikuni

\par }{\QB 'imatɨrieka tukariyaritsie.




\par }\Chap{31}{\PP \VerseOne{1}Yawé mɨpaɨ kanaineni: «'Iya tukaritsie, 'Ixaheri tɨɨriyamama Wakakaɨyari nepɨhɨkɨtɨni mɨkɨta neteɨterima mepɨhɨkɨtɨni».


\par }{\PP \VS{2}Yawé mɨpaɨ kanaineni:

\par }{\Q «Teɨteri memuyuti'awietaxɨ tiyukwitɨnekaku,

\par }{\QB makumawetsie 'aixɨa 'iyari mekateniuyaxe,

\par }{\QB 'Ixaheri kepauka 'uxipiya mukuwaunekaitsie».


\par }{\PP \VS{3}Mɨixa wiyari panuyemie kepauka Yawé mɨpaɨ mɨnetiutahɨawixɨ:

\par }{\Q «Hawaikɨ kaheu'akamekɨ nepɨmetsinaki'erie,

\par }{\QB 'ayumieme 'aixɨa 'anemekɨ nepɨxe'ɨwiya,


\par }{\QB \VS{4}'Ɨimari 'ixaheri mieme.

\par }{\Q Hekwamekɨ nekamenanukuketɨamɨkɨ,

\par }{\QB puyuri, tawari petɨrɨkaɨyetɨ pepayani.

\par }{\Q Hekwamekɨ tepu 'etsimɨyeyeu xekaniti'ɨikuni

\par }{\QB temawierikakɨ xekatenikaneikuni.


\par }{\Q \VS{5}Tawari kaxie xekanika'ekuni

\par }{\QB Tsamariya hɨriyaritsie,

\par }{\Q kemɨ'ane memika'eni

\par }{\QB meyutemamawietɨ mepikwaka.


\par }{\Q \VS{6}Tukari kanaye'amɨkɨ kepauka tehɨwemete

\par }{\QB memɨtihiwa 'Epɨrahini hɨriyaritsie:

\par }{\Q “Xekenatihuni, Tsiyuni paitɨ tepanutikɨne,

\par }{\QB Yawé hɨrieyatsie takakaɨyari”».


\par }{\PP \VS{7}Yawé mɨpaɨ kanaineni:

\par }{\Q «Xekeneutikwikani xeyutemamawietɨ Kakuwu hetsiemieme,

\par }{\QB temawierikakɨ xekeneutihiwani nuiwarite 'aixɨa memɨ'itɨarie wahetsiemieme.

\par }{\Q Nɨawarika kwi xekeneu'enitsitɨa mɨpaɨ xe'utiyuatɨ:

\par }{\QB “Yawé, 'ateɨterima keniwarutawikweitsitɨa,

\par }{\QB 'Ixaheri hetsie memuyuhayewaxɨ keniwarutawikweitsitɨa”.


\par }{\Q \VS{8}Ne tayeta kiekari mukumatsie nekanixe'ayewitɨmɨkɨ,

\par }{\QB nekanixekuxeɨrimɨkɨ tsepa hakewa paitɨ xeme'uwa.

\par }{\QB Yumɨiretɨ mekani'axɨakuni.

\par }{\Q Xehamatɨa mekani'axɨakuni memɨkaheuneniere meta memuhurietɨka,

\par }{\QB memayehukatɨka meta memɨniwetɨka.


\par }{\Q \VS{9}Xe'utitsuatɨ xekani'axɨakuni,

\par }{\QB nexenɨtɨatɨ nekanixe'ayewitɨmɨkɨ.

\par }{\Q Hakewa haa mauyehane mana nekanixe'atɨamɨkɨ

\par }{\QB huyeta 'uwerikaku

\par }{\QB xemɨkahekaxɨrienikɨ.

\par }{\Q Ne 'Ixaheri paapaya nepɨhɨkɨ,

\par }{\QB neniwe 'Epɨrahini mexɨakame pɨhɨkɨ.


\par }{\BB \par }
{\Q \VS{10}»Nuiwarite, Yawé niukieya xekeneu'eni,

\par }{\QB meta xekenekuxatani haramara tetsita meteewatsie paitɨ:

\par }{\Q “Kemɨ'ane 'Ixaheritsixi mɨwareutaweiyaxɨa, mɨkɨ kaniwakuxeɨrimɨkɨ,

\par }{\QB muxatsi wahɨweme hepaɨ nekatiniwa'ɨwiyamɨkɨ”.


\par }{\Q \VS{11}Yawé 'Ixaheritsixi puwarutawikweitsitɨa,

\par }{\QB memɨtɨrɨkawi wahetsɨa kaniwarayewitɨni.


\par }{\Q \VS{12}Mekani'axɨakuni Tsiyuni hɨriyari 'amanutitewitsie paitɨ mekanitakwikakuni,

\par }{\QB Yawé witsimɨtiuka'iyarikɨ mepuyutemamawieka:

\par }{\Q nepɨtixeyetuirieni tɨriku, kaxie winuyari mɨhekwa meta hatseiti,

\par }{\QB muxatsi waniwema meta wakaitsixi.

\par }{\Q 'Iteɨri 'aixɨa mɨreukuhatuiyarie hepaɨ xekani'anekuni,

\par }{\QB tawariri xeweraranitɨ xepɨkahakɨne.


\par }{\Q \VS{13}Hikɨ 'ana 'ɨimarixi temawierikakɨ mepɨtekaneini,

\par }{\QB temari meta 'ukirawetsixi yunaitɨ.

\par }{\Q Wakukuiniya temawierika nekanayeitɨamɨkɨ meta nekaniwanɨtɨamɨkɨ,

\par }{\QB kememɨte'uka'eniwa temawierika nekanayeitɨamɨkɨ.


\par }{\Q \VS{14}Mawari wewiwamete memɨtekwaka waɨkawa mepɨtehexeiyani,

\par }{\QB meta 'aixɨa mekateniu'uwakuni neteɨterima»,


\par }{\QR Yawé mɨpaɨ kanaineni.

\par }{\PP \VS{15}Yawé mɨpaɨ kanaineni:

\par }{\Q «Xamatsie paitɨ hiwari pa'eniɨriɨkɨ,

\par }{\QB tsuari meta hiwerika.

\par }{\Q Xakeri kanetaineni, yuniwema 'ukitsi wahekɨ hetatsɨatɨ

\par }{\QB meta mɨkɨ kapɨyɨnɨtɨarinɨa,

\par }{\QB niwemamari 'ukitsi memɨka'u'uwakɨ».


\par }{\PP \VS{16}Yawé mɨpaɨ kanaineni:

\par }{\Q «Ketineuhayewa pe'utatsɨatɨ,

\par }{\QB 'a'ukai kena'itiexɨa,

\par }{\Q kepemɨtiuka'eniwakɨ mɨkɨkɨ pepɨrakapitɨarieni:

\par }{\QB 'aniwema 'ukitsi kiekari muwaraye'unietsie mekanayekɨnikuni


\par }{\QR —Yawé mɨpaɨ kanaineni—.

\par }{\Q \VS{17}Tita pemɨtitakwewie pepɨkahetɨtɨmaiyani:

\par }{\QB 'aniwema 'ukitsi yukiekaritsie mekani'axɨakuni


\par }{\QR —Yawé mɨpaɨ kanaineni—.

\par }{\BB \par }
{\Q \VS{18}»Nekani'enieniri 'Epɨrahini kiekatari wahiwerika:

\par }{\QB “Tepɨtekwinitɨarie tuuru mɨkamaxiu hepaɨ,

\par }{\QB hikɨ yatepɨteha'eriwa pemɨtatsitimaxiutakɨ.

\par }{\Q Ketane'atɨa, 'aixɨa ketaneuyuri,

\par }{\QB 'ekɨtsɨ, takakaɨyari, Yawé pekanihɨkɨtɨni.


\par }{\Q \VS{19}Tame tepumatsi'uku'eiriekai, peru tepaye'eri,

\par }{\QB mɨpaɨ teteheyutimaika tatawitsie tepeuyuhutsunakai.

\par }{\Q Tepeuyutetewiya tixaɨtɨ tepɨkatehayuyeitɨa

\par }{\QB temariyari ketemɨte'utewinɨarie mɨtimɨirekɨ”.


\par }{\BB \par }
{\Q \VS{20}»'Epɨrahini tewiyari neniwe 'uki neminaki'erie pɨhɨkɨ.

\par }{\QB 'Ikɨ neniwe 'uki kanihɨkɨtɨni waɨkawa neminaki'erie.

\par }{\Q Kepauka nemɨtikwinitɨa,

\par }{\QB nepeye'eriwa ne'inaki'erietɨ.

\par }{\Q Mɨkɨ hetsiemieme waɨkawa nepɨne'iyaritɨa,

\par }{\QB mɨkɨ waɨkawamekɨ nepeunenimaya


\par }{\QR —Yawé mɨpaɨ kanaineni—.

\par }{\BB \par }
{\Q \VS{21}»'Ahuyeta 'inɨari keneuyewɨtɨaxɨa,

\par }{\QB peha'inɨaritatɨ hakewa pemeuyetɨa,

\par }{\QB huyeta 'aixɨa ketineyɨ'ɨwiya.

\par }{\Q 'Ixaheri 'ɨimari kenenua,

\par }{\QB kenakunua tawari 'akiekaritsie.


\par }{\Q \VS{22}¿Kepaukake pepɨtihayewa pekuyeikatɨ,

\par }{\QB neniwe 'uka yapemɨkatikamie?

\par }{\Q Yawé tihekwame katininetɨamɨkɨ 'ena kwiepa,

\par }{\QB 'ukaratsi yukɨna hetsɨa kaninuamɨkɨ».


\par }{\PP \VS{23}Mɨpaɨ kanaineni Yawé Naimekɨmɨtɨrɨkaɨye, 'Ixaheri Kakaɨyarieya: «Kepauka ne 'aixɨa pe'itɨariekame nemɨmatsi'ayeitɨani, Kura kwieyaritsie meta kiekariteyaritsie mɨpaɨ mekaniutiyuanekuni:

\par }{\Q »“Hɨri mɨpatsie, heitserie mexeiya kie:

\par }{\QB Yawé kexe'ɨwiyani”.


\par }{\MM \VS{24}Mana 'axeikɨa mekanititekuni Kura meta kiekariteyari, yunaitɨ 'etsamete meta muxatsi wahɨwemete.

\VS{25}Mɨyeharimɨne nekaniharitɨamɨkɨ meta mɨyehakamɨne nekatinimimɨkɨ».


\par }{\PP \VS{26}'Ana nekananutaniere, meta nehɨxite nekananutayepiexɨani. Witsiti'anemeri netiuheinɨka.


\par }{\PP \VS{27}Yawé mɨpaɨ kanaineni: «Tukari kanaye'amɨkɨ, teɨteri waniwema meta tewaxi waniwema nekaniwaka'emɨkɨ, 'Ixaheri meta Kura kwieyaritsie nekaniwatamɨiriyamɨkɨ.

\VS{28}Mɨpaɨ kenemɨtiwata'ɨwiya nemɨwaka'unakɨ meta kenemɨtiwarakumaweriya, 'uximatɨarika newapitɨatɨ, yaxeikɨata nemɨwaranuku'uitɨanikɨ meta nemuwaranukayatsakɨ nepɨyɨwe —Yawé mɨpaɨ kanaineni—.

\VS{29}'Iya tukaritsie mɨpaɨ pɨkatitaniukieni:

\par }{\Q »“Wapaapama kaxie takari matsina meputikwai,

\par }{\QB waniwemata 'ukitsi watamete pɨkɨitsietɨka”.


\par }{\MM \VS{30}'Apɨtata, kemɨ'ane kaxie hatsiname mɨtikwani tameteya kanikɨitsiexɨamɨkɨ, tatsɨaritɨtɨ yuxexuitɨ ke'axamemɨte'uyurikɨ mekanikwikuni».


\par }{\PP \VS{31}Yawé mɨpaɨ kanaineni: «Tukari kanaye'amɨkɨ, tɨratu hekwame nemɨwewienitsie 'ixaheri teɨteriyari meta Kura xiɨyarimama wahamatɨa.

\VS{32}Tɨratu kenemɨtiuwewi wa'ukiyarima wahamatɨa mɨpaɨ pɨka'aneni, kepauka 'Ekipitu nemɨwarayewitɨ mɨkɨ yamepɨkatekakɨ, tsepa ne wakɨna nemɨhɨkɨtɨkai —Yawé mɨpaɨ kanaineni—.


\par }{\PP \VS{33}»'Ikɨ tɨratu kanihɨkɨtɨni 'iya tukari 'anuyeyayu nemɨwawewirieni 'ixaheri teɨteriyari —Yawé mɨpaɨ kanaineni—: Wa'eriwametsie ne'inɨari niukiyari nepɨwapitɨani meta wa'iyaritsie nekanika'utɨamɨkɨ. Ne wakakaɨyari nekanihɨkɨtɨkamɨkɨ mɨkɨta neteɨterima mepɨhɨkɨtɨni.

\VS{34}Pɨkayɨweniri xewitɨ yuhepaɨ tewi mɨti'ɨkitɨakakɨ meta yu'iwa mɨpaɨ haitɨ: “Yawé kenemateni”, karikɨ yunaitɨ, 'etsimemuyumate paitɨ meta 'amemuyumate mekanenetimaikuni —Yawé mɨpaɨ kanaineni—. Ne ke'axamemɨte'uyurikɨ nekatiniwareuyehɨwiriemɨkɨ, hatsuakuri nepɨkahaye'erieni».


\par }{\Q \VS{35}Yawé mɨpaɨ kanaineni,

\par }{\QB Yawé Naimekɨmɨtɨrɨkaɨye pɨtitewa,

\par }{\Q kemɨ'ane tau mɨtatsiyetuirie tukarikɨ mɨkɨxenikɨ,

\par }{\QB metseri meta xurawetsixi, tɨkarikɨ memɨhekɨariwiekakɨ,

\par }{\QB meta haramara muwatayuitɨwa hamewarieya mutatɨrarɨkanikɨ:


\par }{\BB \par }
{\Q \VS{36}«Xɨka 'ikɨ 'inɨarikɨ mekatehaye'atɨaka

\par }{\QR —Yawé mɨpaɨ kanaineni—,

\par }{\Q hikɨ 'ana 'Ixaheri xiɨyarimama

\par }{\QB tawariri hatsuaku nenuiwarima mepɨkahɨkɨtɨni».


\par }{\PP \VS{37}Yawé mɨpaɨ kanaineni:

\par }{\Q «Xɨka muyuawi kemeutitewa yu'inɨatsinɨakake,

\par }{\QB meta kwie tsutɨmeyari yuxeiyanɨakake,

\par }{\Q hikɨ ne 'Ixaheri nuiwarieya nepuwaruku'eirienike

\par }{\QB naimekɨ ke'axamemɨte'uyurikɨ.


\par }{\QR —Yawé mɨpaɨ kanaineni—.

\par }{\PP \VS{38}Yawé mɨpaɨ kanaineni: «Tukari kanaye'amɨkɨ Yawé kiekarieya manukuketɨarienikɨ, tuxiyu Kananeri manuwe tsutɨarietɨ kitenie 'Itsikina mɨtitewatsie paitɨ ye'atɨkaitɨ.

\VS{39}Kaunari ti'inɨnɨatame heitserie kanihaniemɨkɨ, mana Karewi hɨriyaritsie paitɨ, Kuha paitɨ kanititunimɨkɨ.

\VS{40}Naitɨ mayeweri hakewa mɨkite memeukaxɨriwa meta naxi, naitɨ kwietsanari, Kiruni 'akiyaritsie paitɨ meta kawayutsixi wakitenieyaritsie, mutatsikuri tau manatineika hepatsie, mɨkɨ kanipatsiekamɨkɨ Yawé hetsiemieme. Hatsuakuri kiekari pɨkahahunarieni meta pɨkaka'unarieni».




\par }\Chap{32}{\SH Kwie munanaiya xatsikayari
\par }
{\PP \VerseOne{1}'Ikɨ Yawé niukieya kanihɨkɨtɨni Keremiyaxi hetsɨa mɨye'a, Tserekiyaxi tamamata wiyari ti'aitakaku Kura kwieyaritsie, tatsɨari Nawukurunutsuxi tamamata heimana 'atahaika wiyari ti'aitakaku.

\VS{2}Hikɨ 'ana tukaritsie Wawiruniyatsie ti'aitame Kerutsareme mekananutinakaitɨni meta Keremiyaxi Kakaɨyari niukameya kanipɨretsutsiekaitɨni ti'aitame paratsiyuya manuwe kuyaxi watakwa.


\par }{\PP \VS{3}Tserekiyaxi, Kura kwieyaritsie ti'aitame kanipɨretsutakaitɨni mɨpaɨ tikɨhɨawetɨ: «¿Titayari mɨpaɨ petihekɨata: “Yawé mɨpaɨ kanaineni”? Mɨpaɨ petihekɨatatɨ Yawé mɨpaɨ kanaineni: “'Ikɨ kiekari nekaniyetuamɨkɨ Wawiruniya ti'aitame hetsɨa, mɨkɨ yuhetsie kanihɨimɨkɨ,

\VS{4}meta Tserekiyaxi, Kura kwieyaritsie ti'aitame, wawiruniyutsixi pɨkawatawikweiya matsi kaniyetuiyamɨkɨ Wawiruniya kwieyaritsie ti'aitame hetsɨa, yɨhɨxie mekaniutinenierikuni”.

\VS{5}Yaxeikɨatsiere Yawé mɨpaɨ kanaineni: “Nawukurunutsuxi Tserekiyaxi kananuhanimɨkɨ Wawiruniya paitɨ, mana peyuhayewani xɨkakeri neheiyehɨaka hetsɨana nepenuani”, yaxeikɨata: “Tsepa xeme wawiruniyutsixi xemuwarutakwi xepɨkawara'iwa”».


\par }{\PP \VS{6}Keremiyaxi mɨpaɨ kaniutayɨni: «Yawé niukieya nehetsɨa kaniye'ani,

\VS{7}mɨpaɨ nerahɨawetɨ: “Kanameri, 'atatatsi Tsaruni nu'aya, kaninuamɨkɨ 'ahetsɨa mɨpaɨ 'utaitɨ, peminanairienikɨ kwie 'Anatuti mekuma, 'ekɨ heitserie pemexeiyakɨ meta hurawa pemɨ'iwayakɨ”.


\par }{\PP \VS{8}»Hikɨ yakatiniɨyɨni Yawé kemainekai, ne'iwa Kanameri kaninuani netsikuxeiyanetɨ paratsiyu manuwe kuyaxi watakwa mɨpaɨ kanetiniutahɨawe: “'Anatuti mukuma nekwie nemaka'etsa keneunanai, Wenikamini kwieyaritsie, 'ekɨ heitserie pekanexeiyani meta yapemɨtiyurieni peminanenikɨ 'ekɨ ne'iwa 'ahurawa pemɨhɨkɨkɨ”. Hikɨ yanekatinetimani mɨkɨ Yawé niukieya mɨhɨkɨtɨkaikɨ.

\VS{9}Kanameri yatewa ne'iwa kwie 'Anatuti mekuma nekaniunanairieni, tamamata heimana 'atahuta pɨratayarikɨ.

\VS{10}Hipame memɨnenierekɨ nekaniwarukuxeɨrieni, wahɨxie xapatsie nekaneuyu'ɨtɨani, nekanitseyumani, meta nekatiniuyutuani kemɨraye'arɨkai.

\VS{11}Hikɨ xapa 'anukanatɨ mutseyumarie 'ɨkiyaya nekananuhurieni meta manutayepiekai 'ɨkiyaya kehepaɨ nemɨtinanekai mɨraye'ukai,

\VS{12}hikɨ Waruki, Neriyaxi nu'aya nekaniyetuirieni meta Matsehiyaxi teukarieya, Kanameri hɨxie, xapa memunenierixɨ memitseyuma, meta yunaitɨ huriyutsixi teɨteriyari kuyaxi watakwa memɨtitekai wahɨxie.

\VS{13}Mɨkɨ wahɨxie Waruki mɨpaɨ nekatiniutahɨawe:

\VS{14}“Mɨpaɨ kanaineni, Yawé Naimekɨmɨtɨrɨkaɨye, 'Ixaheri Kakaɨyarieya: ‘Xapa 'anukanatɨ mutseyumarie 'ɨkiyaya kenanuhuri meta manutayepie 'ɨkiyaya mɨraka'utsie, xarita keneukayetsa mɨixa wiyari muwa mɨyekanikɨ’.

\VS{15}Yawé mɨpaɨ kanaineni Naimekɨmɨtɨrɨkaɨye, 'Ixaheri Kakaɨyarieya: ‘Hekwamekɨ kanitinanaiyamɨkɨ kiite, kwie meta kaxie 'etsiyari 'ikɨ kwieyaritsie’ ”.


\par }{\PP \VS{16}»Waruki Neriyaxi nu'aya xapa mɨraka'utsiekai ne'iyetuiriekari, Yawé mɨpaɨ nekatiniutahɨawe:


\par }{\PMO \VS{17}»Yawé nekakaɨyari. 'Ekɨ 'atɨrɨkariyakɨ kwie meta muyuawi peputiwewi. 'Ahepaɨtsita tikwaniwetɨ pɨtiumawe.

\VS{18}'Anaki'eriya heitserie pumatsiɨkɨ meyuwaɨkawame wahetsie, peru meta waniwema 'ukitsi pepɨtiwakwinitɨa wa'ukiyarima 'axamete'uyurieku. Kakaɨyari pemɨmariwe pemɨtɨrɨkaɨye, Yawé Naimekɨmɨtɨrɨkaɨye pemɨtitewa.

\VS{19}Kepemɨtiku'eriwa pumamariwawe, yemekɨ witsipɨ'anene 'a'uximayatsika. Pepuwataxeiya yunaime teɨteri kememɨteyurie, yuxexuime yapemɨtiwarakapitɨanikɨ kememɨtekakɨ meta kememɨte'u'uximayataxɨakɨ.

\VS{20}'Ekɨ mariwemekɨ kepemɨtiuyuri meta 'inɨaritekɨ 'Ekipitu kwieyaritsie, hikɨta 'akuxi yapepɨtiyuriene, 'Ixaheri kwieyaritsie meta naitsarie 'ena kwiepa, mɨpaɨ pemɨtiyurienekɨ 'aixɨa pepɨraxaxatsiwa.

\VS{21}'Ekɨ 'amamá tɨrɨkaɨyeme petatseratɨ, meta 'inɨarite mamariwawemekɨ, meta waɨkawa makaxiwamekɨ, 'Ekipitu kwieyaritsie 'ateɨterima 'ixaheritsixi pepɨwarayewitɨ.

\VS{22}'Ixaheritsixi 'ikɨ kwie pepɨwayetuiri, hakewa retsi meta xiete waɨkawa maxɨawetsie, wa'ukiyarima kepemɨtiwarutahɨawekai kename pewayetuirienikekai.

\VS{23}Peru kepauka 'ena memu'axɨa meta yukwie memayeitɨanikɨ, mepɨkametsi'anu'eni, 'a'inɨari niukiyaritsie yamepɨkatekakɨ meta kepemɨtiwaru'aitɨakai. 'Ayumieme 'ikɨ 'uximatɨarika pepɨwarupitɨa.

\VS{24}Hikɨri mekaniu'axɨani kuyaxi kiekari hetsie tetsariya mekaniutawewieni me'ika'unake. Kuyaxakɨ, haakakɨ meta kwiniyakɨ wawiruniyutsixi wahetsɨa kiekari kaniyetuiyamɨkɨ memimietɨwe. Yawé kepemainekai naitɨ paye'atɨariwa, 'ekɨ penierekaku.

\VS{25}Yawé nekakaɨyari, wawiruniyutsixi kiekari meka'unakeyutɨtɨ, 'ekɨ mɨpaɨ pepɨnerahɨawe: “Kwie keneu'ananairi ha'atɨkaikamekɨ yuwaɨkawa wahɨxie”».


\par }{\PP \VS{26}Hikɨ Yawé niukieya Keremiyaxi hetsɨa kaninuani:

\VS{27}«Ne Yawé, Kakaɨyari nepɨhɨkɨ, yunaime teɨteri wahetsiemieme. ¿Kamɨtsɨ tixaɨtɨ katiyɨwetɨ nehetsiemieme tixɨawe?

\VS{28}'Ayumieme Yawé mɨpaɨ kanaineni: 'Ikɨ kiekari nekaniyetuamɨkɨ wawiruniyutsixi wahetsɨa nekaniwayetuamɨkɨ meta Nawukurunutsuxi hetsɨa, tiwa'aitɨwame mɨhɨkɨ, mɨkɨ kanika'unamɨkɨ.

\VS{29}Wawiruniyutsixi kepauka kiekaritsie memɨtahaxɨani, mepitaiya, kiite heima hakewa 'ɨkwa memetitaiyakai Wahari hetsiemieme menetsi yehaxɨatɨanike, meta hipame kakaɨyarixi wahetsiemieme kaxie winuyari mɨtiyeuriwakai mawariyari.

\VS{30}Meripaitɨtɨ 'Ixaheritsixi meta Kura kiekatari, 'axamepɨteyurie nehɨxie. 'Ixaheri teɨteriyari menetsihaxɨatɨatɨ mepɨkatehayewaku yameteyurietɨ —Yawé mɨpaɨ kanaineni—.

\VS{31}'Ikɨ kiekari memukamatsie paitɨtɨ hikɨta, mɨyamemɨyɨakɨ waɨkawamekɨ mepɨnetsi'uyehaxɨatɨa. 'Ayumieme nehɨxie nepuwakumaweriya,

\VS{32}naimekɨ 'axakememɨte'uyuri 'Ixaheri meta Kura teɨteriyari: mɨkɨ, tewa'aitɨwamete, memanuyetei, mawari wewiwamete meta kakaɨyari niukametema, yunaitɨ Kuratsie meta Kerutsaremetsie kiekatari.

\VS{33}Mɨkɨ mepɨkanetsixeiyakai, mepɨnetsiwarixiwiyakai xeikɨa. Tsepa 'aixɨa nemɨtiwa'ɨkitɨakai, mepɨkaku'enakarekai meta 'aixɨa memuyuyurienikɨ mepɨkanaki'eriekai.

\VS{34}Netukita kenemɨtitewakɨ mutaterɨwarɨwa mekaniwareuta'uitɨwakaitɨni yukakaɨyarixi ne nemuwaxani'erie, mɨpaɨ kapatsiekame mekatenayeitɨakaitɨni.

\VS{35}Yaxeikɨata Wahari hetsiemieme puretini mepɨtiwewiwakai Weni-Hinuni mayeweri meta mana yuniwema 'ukitsi meta 'ukari mepuwatimawakai Muruki hetsiemieme, tita mɨtixani'eriwakɨ kenemɨkatiwaruta'aitɨa mepɨteyuriekai meta mɨpaɨ tɨma nepɨkatiku'eriwakai. Mɨpaɨ Kura 'axatiyurieneme mepɨte'ayeitɨa.


\par }{\PP \VS{36}»'Ayumieme Yawé mɨpaɨ kanaineni, 'Ixaheri Kakaɨyarieya, 'ikɨ kiekari hetsiemieme, Wawiruniyatsie ti'aitame kanixetiwiyamɨkɨ kuyaxa 'ixiparayakɨ, haakakɨ meta kwiniyakɨ:

\VS{37}Nemɨxeheutanɨ'axɨa waɨkawa neha'atɨ meta nehaxɨa makaxiwakaku naitsarie nuiwarite watsata, nekanixekuxeɨrimɨkɨ, meta 'ikɨ kiekaritsie nekanixe'atɨamɨkɨ 'aixɨa 'iyari xemɨtetenikɨ.

\VS{38}Mɨkɨ mepɨneteɨterimatɨni, neta Xekakaɨyari nepɨhɨkɨtɨni.

\VS{39}Wa'eriwametsie meta kememɨte'u'uwa nekaniwataxewiririemɨkɨ, yuheyemekɨ memɨnetsihayemakaxenikɨ, 'aixɨa 'anemekɨ memu'uwanikɨ meta waniwema 'ukitsi.

\VS{40}Wahamatɨa tɨratu mɨkaxɨwe nepuwewieni: Hatsuaku nepɨkawaku'eirieni nepuwaparewieka, wa'iyaritsie memɨnetsi'ayemakaxenikɨ nepuwapitɨani, 'anari mepɨkanetsiku'eirieni.

\VS{41}Nekaniyutemawiekamɨkɨ newaparewietɨ, meta naime ne'iyarikɨ meta naime kenemɨtinematekɨ yurikɨ 'ikɨ kwieyaritsie nekaniwakayatsamɨkɨ.


\par }{\PP \VS{42}»Yawé mɨpaɨ kanaineni: Kenemɨti'atɨa 'uximatɨarika 'ikɨ teɨteri wahetsiemieme, mɨpaɨta nekatinaye'atɨamɨkɨ 'aixɨa mɨti'ane tita nemɨtiwarutaxatɨa.

\VS{43}Kwie mekaniyutinanairiekuni 'ikɨ kwieyaritsie, 'ikɨ hepaɨtsita mɨpaɨ xemutiyuane: “Kwie makumawe kanihɨkɨtɨni, teɨteri meta tewaxi memɨtehakumawe, wawiruniyutsixi wahetsɨa puyetuiya”.

\VS{44}Wenikamini kwieyaritsie meta Kerutsareme 'aurie, Kura kiekariyaritetsie, mayehɨriya, mayeweritsie, meta Nekewi paitɨ, mana kwie kanitinanaiyamɨkɨ tuminikɨ, xapatsie meteneu'utɨaxɨakuni, meta kanititseyumariemɨkɨ memɨneniere wahɨxie —Yawé mɨpaɨ kanaineni—, ne 'aixɨa me'itɨariekame nekaniwarayeitɨamɨkɨ».




\par }\Chap{33}{\SH Ke'aixɨa muwayurimɨkɨkai
\par }
{\PP \VerseOne{1}Yawé niukieya Keremiyaxi hetsɨa kaninuani hutarieka, kepauka 'akuxi mupɨretsutɨkai kuyaxi watakwa:

\VS{2}«Mɨpaɨ kanaineni Yawé mɨtitewa, kwie mutawewi 'aixɨa mɨtiuyuri mikama:

\VS{3}“Keneneutahɨawi, ne nekamanita'eiyamɨkɨ, pekatinetimaimɨkɨ tita mɨtimamariwawe meta mɨti'awietsie 'ekɨ 'akuxi pemɨkatimate”.

\VS{4}Mɨpaɨtsɨ Yawé kanaineni, 'Ixaheri Kakaɨyarieya, 'ikɨ kiekaritsie kiite hepaɨtsita meta Kura kwieyaritsie te'aitamete waparatsiyu hepaɨtsita, mɨka'unariexɨani mana tuxiyu memɨtiwewiexɨani memuyuti'awietakɨ memuwakwitɨwe wahepaɨtsita meta watetsariya hepaɨtsita:

\VS{5}“Wawiruniyutsixi mekani'axɨakuni kiekari memɨka'unakɨ meta mɨkite memɨwatahɨniyakɨ. Nehaxɨakɨ 'ikɨ kiekari nepɨkaxeiyari, nekatinikwinitɨamɨkɨ mekanitayunikuni 'axamemɨteyuriekaikɨ.


\par }{\PP \VS{6}»”Yaxeikɨata 'aixɨa meteheu'eriekame nekaniwarayeitɨamɨkɨ, nekaniwati'uayemamɨkɨ, nekaniwaranayexɨrimɨkɨ, yurikɨ 'aixɨa 'iyari memu'uwanikɨ yanekatiniyurimɨkɨ.

\VS{7}Kura meta 'Ixaheri 'aixɨa me'itɨariekame nekaniwarayeitɨamɨkɨ, matɨari hepaɨ nekaniwaranukuketɨamɨkɨ.

\VS{8}Nekaniwa'itimɨkɨ 'axamemɨte'uyurikɨ nehepaɨtsita, naimekɨ nekatiniwareuyehɨwiriemɨkɨ memɨnetsi 'aye'uniekaikɨ.

\VS{9}Kerutsareme netemawierika kanihɨkɨtɨkamɨkɨ, meta ne kwikari mɨxawatɨ nuiwarite kwiepa memɨtama wahɨxie. Mɨpaɨ mekatenetimaikuni ne ke'aixɨa nemuwayurie, menitimamakuni, menitiyɨyɨakakuni 'aixɨa nemɨtiwareukuyatsakɨ, meta kayuwatɨ nemuwapitɨakɨ”.


\par }{\PP \VS{10}»Yawé mɨpaɨ kanaineni: “Xeme mɨpaɨ xeputiyuane kename 'ikɨ kiekari 'uni, teɨteri meta tewaxi me'umawe. Matsi Kura kiekariyaritsie meta Kerutsareme kayeyaritsie, makumawetsie tewi xeniu hawaikɨ mɨkareyeika nitewaxitɨma, hutarieka mekani'enieriekuni

\VS{11}temawierika hiwariyarikɨ, neneɨkeme meta wikiwame wakwikari meta Yawé kiita memɨtemawatɨwe waniuki pamɨpariyutsi memipitɨa meta 'ipaɨ mete'ukwitɨ:

\par }{\Q »” ‘Pamɨpariyutsi xekenepitɨaka Yawé Naimekɨmɨtɨrɨkaɨye,

\par }{\QB Yawé 'aixɨa mɨtiuka'iyarikɨ,

\par }{\QB naki'eriyaya yuheyeme mumiemekɨ’ ”.

\par }{\MM Yawé mɨpaɨ kanaineni: “Ne 'aixɨa me'itɨariekame nekaniwarayeitɨamɨkɨ 'ikɨ nuiwarite, matɨari hepaɨ 'anetɨ kanayeimɨkɨ”.


\par }{\PP \VS{12}»Yawé Naimekɨmɨtɨrɨkaɨye mɨpaɨ kanaineni: “'Ikɨ kiekari mu'unarie, tewaxi meta teɨteri memakumawe meta naime wakiekari, hekɨamekɨ 'ɨxa kanitiyɨramɨkɨ hakewa tehɨwemete yumuxatsima memɨwaraka'uxipitɨanitsie.

\VS{13}Kiekarite mɨhɨriyatsie mukumane, meta muweritsie, Nekexi, Wenikamini kwieyaritsie, meta Kerutsareme 'aurie, Kura kiekariteyaritsie mukumane, muxatsi hutarieka wahɨwemete mekaniwati'inɨatakuni —Yawé mɨpaɨ kanaineni—.


\par }{\PP \VS{14}»”Tukari kanaye'amɨkɨ —Yawé mɨpaɨ kanaineni—, kepauka kenemutayɨ nemeye'atɨani ke'aixɨa nemuwayurienikekai 'Ixaheri meta Kura wanuiwarite.


\par }{\Q \VS{15}»”'Iya tukaritsie, meta 'iya wiyaritsie,

\par }{\QB Rawiri hetsie neneikunuiwitɨamɨkɨ xeime 'aixɨa tiuka'iyarime,

\par }{\QB mɨkɨ 'aixɨa tiuyeikatɨ kanayeimɨkɨ, heitseriemekɨ 'ikɨ kwieyaritsie.


\par }{\Q \VS{16}'Iya tukaritsie Kura kaniwikweitsitɨariekamɨkɨ,

\par }{\QB meta Kerutsareme 'aixɨa 'iyari kaniuyeikamɨkɨ.

\par }{\Q Mɨpaɨ katiniuterɨwarɨwamɨkɨ:

\par }{\QB ‘Yawé tahetsiemieme tita mɨtiheitserie pɨhɨkɨ’ ”.


\par }{\MM \VS{17}Karikɨ Yawé mɨpaɨ kanaineni: “Hatsuaku xewitɨ pɨkaheuyeweni Rawiri xiɨyarieyatɨtɨ 'Ixaheri teɨteriyari wa'uwenitsie mɨkahayerɨnikɨ.

\VS{18}Metatsiere rewitsixi, mawari wewiwamete xewitɨ pɨkaheuyeweka nehɨxie mawari taiyariyari mɨyetuayanikɨ, meta hatsi mawariyari, meta tukarikɨ naime mawari memɨyetuayanikɨ”».


\par }{\PP \VS{19}Yawé niukieya Keremiyaxi hetsɨa kaninuani:

\VS{20}«Yawé mɨpaɨ kanaineni: “Xɨka xeme netɨratu tukarikɨ miemete mɨka'aye'atɨariekakɨ yaxete'uyurieni, meta netɨratu tɨkarikɨ miemetsie, mɨpaɨ xeme tukari meta tɨkari mɨka'aye'anikɨ xepɨyɨwawenikeyu,

\VS{21}yaxeikɨata xepɨyɨwawenikeyu xemititsanaxɨanikɨ netɨratu neti'uximayatsiriwame Rawiri kenemɨtiuwewiriekaikɨ, mɨkaheixeiyanikɨ xewitɨ 'utɨmana 'uwenieyatsie mayerɨnikɨ, meta mawari wewiwamete, rewitsixi memɨnete'uximayatsiriwamete.

\VS{22}Ne yɨmɨireme neti'uximayatsiriwame Rawiri xiɨyarieya nekaniwarayeitɨamɨkɨ meta rewitsixi memɨnete'uximayatsirie, xɨrawetsixi wahepaɨ memɨkayu'inɨatsinɨa meta xiekari haramara tetsita mɨtika hepaɨ nekaniwatipaɨmeriyamɨkɨ”».


\par }{\PP \VS{23}Yawé niukieya Keremiyaxi hetsɨa kaninuani:

\VS{24}«Pepɨtimate 'ekɨ mɨpaɨ memutiyuane 'ikɨ teɨteri kename ne Yawé, newarexɨri yuhutame te'aitamete nemɨwaranayexeiyakai. 'Ayumieme neteɨterima mepuwaxani'erie nuiwari hepaɨ mepɨkatewaxeiya.

\VS{25}Yawé mɨpaɨ kanaineni: “Ne xɨka netɨratu tukarikɨ mieme meta tɨkarikɨ mieme neka'uwewienike, meta 'inɨari niukiyari neka'uwewienike muyuawitsie meta kwiepa mɨtiwa'aitɨa,

\VS{26}hikɨ ne nepuwarexɨrienikeyu Kakuwu xiɨyarimama meta neti'uximayatsiriwame Rawiri, xeime nepɨka'anayexeiyakekai nuiwarieya mɨti'aitanikɨ 'Apɨrahami, 'Itsahaki meta Kakuwu xiɨyarimama wahetsie. Peru ne 'aixɨa me'itɨariekame nekaniwarayeitɨamɨkɨ nekaniwatinenimayatamɨkɨ”».




\par }\Chap{34}{\SH Tserekiyaxi kemɨrayehɨtɨarie
\par }
{\PP \VerseOne{1}Yawé niukieya Keremiyaxi hetsɨa kaninuani kepauka Nawukurunutsuxi Wawiruniyatsie ti'aitame, Kerutsareme mumienekai meta kiekarite 'auriena mamanetɨka, yunaime yukuyaxima wara'inietɨ meta yunaime te'aitamete meta hipame teɨteri mɨtiwa'aitɨakai warawitɨtɨ:

\VS{2}«Yawé mɨpaɨ kanaineni, 'Ixaheri Kakaɨyarieya: “Kenemie Tserekiyaxi mɨpaɨ ketinayemari'itɨa, Kura kwieyaritsie ti'aitame, 'ipaɨ kanaineni Yawé: ‘'Ikɨ kiekari Wawiruniya kwieyaritsie ti'aitame hetsɨa nekaniyetuamɨkɨ, mɨkɨ kanitataiyamɨkɨ.

\VS{3}'Ekɨ pemɨ'ata'unakɨ pepɨkayɨwekaxɨani mɨkɨ tɨrɨkariyaya hetsie, yurikɨ pekaniwiyariemɨkɨ pekaniyetuiyamɨkɨ ti'aitame hetsɨa. Pekanixeiyamɨkɨ kemɨraka'erie ti'aitame Wawiruniyu kiekame, mɨkɨ 'ahɨxie 'utinieretɨ kamenitahɨawimɨkɨ, hikɨ Wawiruniya paitɨ pekananuhaniemɨkɨ’.


\par }{\PP \VS{4}»”'Ayumieme, 'ekɨ, Kura kwieyaritsie ti'aitame, Tserekiyaxi, Yawé kemaine 'ahetsiemieme keneu'eni. Yawé mɨpaɨ kanaineni: ‘'Ekɨ 'ixiparakɨ pepɨkamierieni,

\VS{5}matsi 'aixɨa 'iyari pekanimɨmɨkɨ’. Yawé mɨpaɨ kanaineni: ‘Ne mɨpaɨ nekamatinahɨaweni, kepauka te'aitamete meripaimiemete memukwitsie, 'apaapama mɨkɨ wahetsiemieme witsimu'ɨa kememɨte'utitaiyaxɨ mɨpaɨta pemɨkikaku katiniyɨmɨkɨ, me'utitsuatɨ mɨpaɨ me'utiyuatɨ 'ahetsiemieme: Xɨa'ui neti'aitɨwame’ ”».


\par }{\PP \VS{6}Kakaɨyari niukameya Keremiyaxi 'ikɨ naime Tserekiyaxi katiniutaxatɨani, Kura kwieyaritsie ti'aitame, Kerutsareme paitɨ.

\VS{7}Hikɨ mekaniyeweiyakaitɨni Wawiruniya kwieyaritsie ti'aitame kuyaximama Kerutsareme memietɨwetɨ, meta Kura kwieyaritsie kiekarite 'akuxi muyuhayewanekai, tatsɨari Rakixi meta 'Atseka mɨkɨ xeikɨa kiekarite kuraruteya 'amatitetewatɨka pɨhɨkɨtɨkai.


\par }{\SH Waɨriyarika memɨte'aitɨarie kememɨte'ɨxɨnarie
\par }
{\PP \VS{8}Yawé niukieya Keremiyaxi hetsɨa kaninuani Tserekiyaxi ti'aitame tɨratu 'uwewieku yunaime teɨteri Kerutsareme wahamatɨa waɨriyarika memɨte'uximayatsitɨarie muwaxɨnakɨ.

\VS{9}Mɨpaɨ metenikuxatakaitɨni yuxexuitɨ 'ixaheritsixi meniwahayewakekaitɨni memɨtewareu'aitɨa 'ukarawetsixi meta 'ukitsi hepɨrayutsixi teɨteriyari, meta xewitɨ huriyu tewiyari pɨkare'aitɨaka.

\VS{10}Yunaitɨ teɨteri meta memanuyetei mɨpaɨ memɨte'uxatakai meniwaruhayewa memɨtewareu'aitɨakai, xewitɨ pɨka'uhayewarie mɨtiwa'aitɨakakɨ.

\VS{11}Peru 'ariketa yaxeikɨa mekateniuyurieni, tawarita mekateniwaruta'aitɨani kemɨ'ane memɨwaruhayewakai.


\par }{\PP \VS{12}Yawé niukieya Keremiyaxi hetsɨa kaninuani:

\VS{13}«Yawé mɨpaɨ kanaineni 'Ixaheri Kakaɨyarieya: “Ne tɨratu nekaniuwewieni xe'ukiyarima wahetsie kepauka 'Ekipitu nemɨwarayewitɨtsie, hakewa waɨriyarika memɨtehe'uximayatsitɨariekaitsie. Mɨpaɨ nekatiniwaruta'aitɨani

\VS{14}'atahuta wiyari 'anuyeyeikakaku mepɨwakuhayeikawanikekai hepɨrayutsixi kemɨ'ane yɨkɨmana muyutuani xeime hetsɨa. 'Ataxewime wiyari waɨriyarika tita'uximayatayu 'ana mekaniwarutatuayanikekaitɨni. Peru xetutsima mepɨka'anu'enana yamepɨkatekakɨ.

\VS{15}Xemeta mɨpaɨ xe'utiyuaka, xemɨtewa'aitɨa xewaruhayewaka, 'aixɨa xepɨyɨkai, kemɨnetinake xepɨte'uyuriekai. 'Akuxi matsi kepauka xeme tɨratu xemuwewiekaitsie nehɨxie xeputiyuanekai, netukita kenemɨtitewakɨ mutaterɨwarɨwa.

\VS{16}Hikɨta ta'aurie xepaxɨri, meta kenemɨtitewa nekapatsiekame xepayeitɨa. Tawarita yuxexuitɨ waɨriyarika xepɨwapitɨa memɨxete'uximayatsiriekai 'ukarawetsixi meta 'ukitsi, xewarɨxɨnakatɨtɨ hikɨtari hekwamekɨ xepɨtewareu'aitɨa”.


\par }{\PP \VS{17}»'Ayumieme Yawé mɨpaɨ kanaineni: “Mepɨkanetsi'anu'eniwawe, yu'iwama memɨkawahayewawekɨ. 'Ayumieme ne xehetsiemieme yanekanaineni mɨtitatuiyanikɨ —Yawé mɨpaɨ kanaineni—: kuyaxa nenitatuamɨkɨ, kwiniya meta haakaxa, kemɨxetiyuriekɨ kwiepa te'aitamete yunaitɨ menitimamakuni.

\VS{18}Netɨratu xemutitsanaxɨakɨ, meta nehɨxie kexemɨte'uxa xemɨkahaye'atɨakɨ, tuuru xeiwiyari hɨkame hixɨapa xemuxite hepaɨ nenixeyurimɨkɨ, meta hutame xehayexɨrieka hetsiena xemuyekɨ tɨratu yuri xemayeitɨanikɨ.

\VS{19}Kura kwieyaritsie miemete memanuyetei meta Kerutsaremetsie, meta paratsiyuta te'uximayatamete meta mawari wewiwamete, meta yunaitɨ kemɨ'ane tuuru hixɨapa xitekiekametsie memuyekɨ,

\VS{20}neniwayetuamɨkɨ memɨwaraye'unie wahetsɨa, memuwakuwautɨwe memɨwakwinikɨ, wakaxari wirɨkɨxi meta yeutari teyukwa'amete wa'ikwai katinayeimɨkɨ.


\par }{\PP \VS{21}»”Kura kwieyaritsie ti'aitame, Tserekiyaxi, meta memanuyetei wahetsɨa miemete, nekaniwayetuamɨkɨ memɨwaraye'unie wahetsɨa, memɨwakuwaɨtɨwe mewakwinike wahetsɨa, tatsɨari ti'aitame Wawiruniya kiekame kuyaximama wahetsɨa, tsepa yatewimekɨ mihayewakaitɨkaku.

\VS{22}Netinita'aitamɨkɨ —Yawé mɨpaɨ kanaineni—, neniwa'atɨamɨkɨ 'ikɨ kiekaritsie. Menixetakwikuni, mexetiwiyame, kiekari menayetaiyakuni. Kura kwieyaritsie kiekarite mumanetɨka 'akumaweme nekanayeitɨamɨkɨ, ka'akukiepayakame”».




\par }\Chap{35}{\SH Xekawitsixi 'inɨari kememɨtehakɨ
\par }
{\PP \VerseOne{1}Yawé niukieya Keremiyaxi hetsɨa kaninuani, Kuhatsimi Kutsiyaxi nu'aya, Kura kwieyaritsie ti'aitametɨkaku, mɨpaɨ katinitahɨawe:

\VS{2}«Xekawitsixi wahetsɨa kenemie, keniwareta'ini Yawé kiita memayenexɨanikɨ mɨrewayutixexeɨritɨretsie, muwa kaxie winuyari keniwaru'itɨa».


\par }{\PP \VS{3}Hikɨ Katsaniyaxi nenikuwauni, nehepaɨ mɨtitewa Keremiyaxi nu'aya Kawatsiniyaxi teukarieya, meta 'iwamama meta yunaime niwemama 'ukitsi meta yunaime xekawitsixi teɨteriyari.

\VS{4}Yawé kiita nekaniwarewitɨni, Kanahani niwemama 'ukitsi memuwayutixexeɨriwatsie 'Irariyaxi nu'aya, Kakaɨyari hetsɨa ti'uximayatame. 'Ikɨ kii memanuyetei memuwayutixexeɨriwa wa'aurie kaniuwekaitɨni, tatsɨari Matsehiyaxi Tsaruni nu'aya kiiya heima, tuki kitenie tihɨweme, memuwayutixexeɨriwa waheima.

\VS{5}Xekawitsixi nekaniwarukatu'iriexɨani winu watsuteta meta tekɨxiteta hɨpɨneme, hikɨ mɨpaɨ nekatiniwarutahɨawe: «Xekene'ieka».


\par }{\PP \VS{6}Mɨkɨ mɨpaɨ mekaneteniuta'eiya: «Tame winu tepɨkaye'e, Kunarawi, Xekawi nu'aya tatutsi mɨpaɨ mutatiuta'aitɨakɨ: “Hatsuaku winu xepɨkahe'ieka, xeme metatsiere xexiɨyarima,

\VS{7}meta kii xepɨkayuwewirietɨweni, 'imɨari xepɨka'etɨweni, meta kaxie xepɨka'uka'etsani, 'ikɨ naime xepɨkatehexeiyani. 'Ixuriki kiiyarita xeikɨa yuheyemekɨ xekenayeteni, mɨixa tukari xemu'uwanikɨ 'ikɨ kwieyaritsie tewanarixi xemɨhɨkɨkɨ”.

\VS{8}Tame naimekɨ yatepɨtekahu Kunarawi, Xekawi nu'aya, tatutsi kemɨtatiuta'aitɨa. Winu hatsuaku tepɨkahe'ieka, ta'ɨitama meta taniwema 'ukitsi.

\VS{9}Kii tepɨkatiwewiwa muwa temayetenikɨ, kaxie tepɨkahexeiya meta kwie temuka'etsanikɨ.

\VS{10}'Ixuriki kiiyarita tepayetei meta naimekɨ yatepɨtekahu Kunarawi tatutsi kemɨtatiu'aitɨa.

\VS{11}Peru kepauka Nawukurunutsuxi Wawiruniya kwieyaritsie ti'aitame 'ikɨ kwieyari mutami, 'ana mɨpaɨ teputiyua: “Hikɨmɨtɨka Kerutsareme paitɨ tepɨyehu, tepɨtata'una, kuyaxi wawiruniyutsixi meta tsiriyutsixi wahekɨ”. 'Ayumieme hikɨ Kerutsareme tepɨtitei».


\par }{\PP \VS{12}Hikɨ Yawé niukieya Keremiyaxi hetsɨa kaninuani:

\VS{13}«Mɨpaɨ kanaineni Yawé Naimekɨmɨtɨrɨkaɨye, 'Ixaheri Kakaɨyarieya: “Kenemie yunaime teɨteri Kura meta Kerutsareme kiekatari mɨpaɨ ketiniwaretahɨawi: 'Ikɨkɨ mɨpaɨ xeketenetimati meta ne'aitsika xekenaye'atɨa —Yawé mɨpaɨ kanaineni—.

\VS{14}Kunarawi xiɨyarimama Xekawi nu'aya yamekatenikahuni kename winu meka'iekakekai memɨtehahɨawarɨwakaikɨ, hikɨ 'akuxi mepɨka'iye'e karikɨ mekanei'enieka watutsi kemɨtiwaru'aitɨa. Xeme matsi mɨixa yanetixekɨhɨawekakutɨtɨ, yaxepɨkatekakɨniwawe.

\VS{15}Yaxeikɨata, nepɨkatihayewa nexehenɨ'airiwatɨ memɨnete'uximayatsirie neniukametema, mɨpaɨ nemɨxetitahɨawekɨ: ‘Huye 'axamɨ'ane xekeneuhayewari, xekeneyumanetsikitɨa kexemɨteyuriekɨ meta hipameri kakaɨyarixi xepɨkawaruweiyani xemɨtewa'uximayatsiriekakɨ. Mɨpaɨ 'ana xeniu'uwakuni kwie nemɨxeyetuiritsie meta xetutsima nemuwayetuiriekaitsie’. Peru xeme xepɨkanetsi'eniwawe, kenemaine yaxepɨkatekakɨniwawe.

\VS{16}Kunarawi xiɨyarimama Xekawi nu'aya, mekaneye'atɨani 'aitsika watutsi kemɨtiwaru'aitɨa, matsi 'ikɨ teɨteri mepɨkanetsi heu'enie”.


\par }{\PP \VS{17}»'Ayumieme Yawé mɨpaɨ kanaineni, Kakaɨyari Naimekɨmɨtɨrɨkaɨye, 'Ixaheri Kakaɨyarieya: “Kura hetsiemieme meta yunaime Kerutsareme kiekatari wahetsie nekanenɨnɨ'amɨkɨ, naime 'uximatɨarika nemɨxe'utaxatɨa, nexe'utahɨawekutɨtɨ yaxepɨkatekakɨ, nexehahɨawekaku xekapɨnetsi'uta'ei”».


\par }{\PP \VS{18}Yaxeikɨa Keremiyaxi mɨpaɨ xekawitsixi katiniwarutahɨawe: «Yawé mɨpaɨ kanaineni Naimekɨmɨtɨrɨkaɨye, 'Ixaheri Kakaɨyarieya: “Xeme xemeye'atɨakɨ Kunarawi xe'ukiyari 'aitsikaya, meta naime kemutayɨ yaxemɨtekahukɨ meta yaxemɨte'uyurikɨ naime mɨkɨ kemɨxetiu'aitɨa,

\VS{19}Yawé mɨpaɨ kanaineni Naimekɨmɨtɨrɨkaɨye, 'Ixaheri Kakaɨyarieya: ‘Kunarawi, Xekawi nu'aya, yuheyemekɨ xeime nuiwari pexeiyani kaheuyewekamekɨ mɨneti'uximayatsiriekakɨ naime tukaritetsie’ ”».




\par }\Chap{36}{\SH Ti'aitame Kuhatsimi Keremiyaxi xapaya mutataiyaxɨ
\par }
{\PP \VerseOne{1}'Ikɨ Yawé niukieya Keremiyaxi hetsɨa kaninuani Kuhatsimi Kutsiyaxi nu'aya nauka wiyari ti'aitakaku, Kura kwieyaritsie:

\VS{2}«Xapa mukwikwiya kenekuwawa mana ketinaka'utɨa naime kenemɨmatiutaxatɨa kepauka Kutsiyaxi muyeikakaitsie mieme, nematikuxaxatɨwakai hikɨ 'akuxi yaxeikɨa nemutaine 'Ixaheri hepaɨtsita, meta Kura meta hipame nuiwarite wahetsiemieme.

\VS{3}Kepauka Kura kiekatari mɨpaɨ memɨtehetimani naime 'uximatɨarika wahetsiemieme kenemɨtiwaranɨnɨ'airieni kenemɨtiku'eriwa, heiwatɨ mete'uhayewa 'axa'anemekɨ kememɨte'u'uwa, meta ne nemɨtiwareuyehɨwirienikɨ 'axakememɨte'uyurikɨ».


\par }{\PP \VS{4}Keremiyaxi Waruki kaniuta'inieni Neriyaxi nu'aya, mɨkɨ tikuxaxatɨwakaku, Waruki tinaka'utɨwakaitɨni xapa mukwikwiyatsie naime Yawé kemɨtitahɨawekai.

\VS{5}Hikɨ Keremiyaxi Waruki mɨpaɨ katiniutahɨawe: «Nepanutahɨiya nepɨkayɨwe Yawé tukita nemeutahani.

\VS{6}'Ayumieme kenemie Yawé tukita hakiya tukariyaritsie, muwa kenakaterɨwa teɨteri Kerutsareme kiekatari wahɨxie Yawé niukieya kenemetiutaxatɨa meta xapa mukwikwiyatsie kepemɨraka'utɨa. Yaxeikɨata tsiere yunaime teɨteri Kura kiekatari keniwarakaterɨwiri yukiekaritsie memayeixɨa.

\VS{7}Heiwatɨ wa'iwaurika Yawé hetsɨa mɨniye'a, yuxexuitɨ memɨtehayewakɨ ke'axaxemɨte'u'uwakɨ, kaniyuritɨni waɨkawa kanimariweni haxɨa Yawé muwarutaxatɨa yamɨtiyurienikɨ 'ikɨ teɨteri wahepaɨtsita».


\par }{\PP \VS{8}Waruki Neriyaxi nu'aya yakatinikayani Kakaɨyari niukameya Keremiyaxi kemɨtita'aitɨakai: Yawé tukieyata, xapa mukwikwiyatsie kemɨraye'ukai kanakaterɨwa.


\par }{\PP \VS{9}'Atanauka metseriyaritsie 'auxɨwime wiyari ti'aitakaku Kuhatsimi Kutsiyaxi nu'aya, Kura kwieyaritsie ti'aitame, yunaitɨ Kerutsareme kiekatari meta hipame Kura kiekariteyaritsie memayeixɨakai kiekatari, meniuta'inierieni memuyuhakienikɨ Yawé hetsiemieme.

\VS{10}Waruki wapaitɨ kaneutiyani Yawé tuki takwa 'upaitɨ, Kitenie Mɨhekwa mɨtitewa mɨranutahakitɨretsie, mana Kemariyaxi Tsapani nu'aya memuwayutixexeɨriwatsie paitɨ, kemɨtiuyɨ ti'utɨwame, xapa mukwikwiyatsie Keremiyaxi niukieya maye'ukai kanekaterɨwa yunaime teɨteri wahɨxie.


\par }{\PP \VS{11}Mikahiyaxi Kemariyaxi nu'aya Tsapani teukarieya, naime Yawé niukieya kaniu'enieni xapa mukwikwiyatsie maye'ukai.

\VS{12}Hikɨ kaneyani ti'aitame paratsiyuyata, kemɨtiuyɨ ti'utɨwame kiita, hakewa memeyuxeɨriekai yunaitɨ memanuyetei, tatsɨari, kemɨtiuyɨ ti'utɨwame 'Eritsama, Rerahiyaxi Tsemahiyaxi nu'aya, 'Erinatani 'Akuwuxi nu'aya, Kemariyaxi Tsapani nu'aya, Tserekiyaxi 'Ananiyaxi nu'aya meta yunaitɨ memanuyetei.

\VS{13}Mikahiyaxi naime katiniwarutaxatɨani tita mɨtiu'eni Waruki mɨrakaterɨwakai teɨteri wahɨxie.

\VS{14}Hikɨ yunaitɨ memanuyetei Yehuri Netaniyaxi nu'aya mekanenɨ'ani, Tseremiyaxi teukarieya, Kutsi tutsieya, Waruki mɨpaɨ mɨtitahɨawekɨ: «Xapa mukwikwiya teɨteri wahɨxie pemekaterɨwaxɨ kenahurietɨ, kenamie». Waruki Neriyaxi nu'aya xapa 'utihurieka wahetsɨa kaninuani.

\VS{15}Hikɨ memanuyetei mɨpaɨ mekatenitahɨawe:

\par }{\PP —'Akenayerɨka ketanakaterɨwiri mɨkɨ xapa mukwikwiyatsie kemɨraye'uxa.

\par }{\PP Waruki wahɨxie kanekaterɨwa.

\VS{16}Kepauka mekanɨ, kwinie metemamatɨ kwi mekaniyuxexeiyakaitɨni, mɨpaɨ metenitahɨawe:

\par }{\PP —Hikɨmɨ 'ikɨkɨ naime mɨpaɨ tepɨte'itahɨawe ti'aitame.


\par }{\PP \VS{17}Hikɨ Waruki mɨpaɨ mekateniuta'iwawiya:

\par }{\PP —Ketatineutaxatɨa, ¿kepereimaika kuta 'ikɨ pepɨraka'utɨa? ¿Keremiyaxitsɨ menetaxatɨa?


\par }{\PP \VS{18}Waruki mɨpaɨ katiniwaruta'eiya:

\par }{\PP —Huu, mɨkɨ pɨneretaxatɨa, neta xapa mukwikwiyatsie yɨwimekɨ nepɨraka'utɨa.


\par }{\PP \VS{19}Hikɨ memanuyetei Waruki mɨpaɨ mekateniutahɨawe:

\par }{\PP —'Ekɨ meta Keremiyaxi, xekeneyuti'awieta. Xewitɨ karakumaikaku hakewa xemeyu'awieta.


\par }{\PP \VS{20}Xapa mukwikwiya me'uku'eirieka kemɨtiuyɨ ti'utɨwame 'Eritsama kiita, memanuyetei takwa mekaniu'axɨani, ti'aitame hɨxie, mɨpaɨ mekatenitahɨawe kemɨtiuyɨkai.

\VS{21}Ti'aitame, Yehuri kaniutanɨ'ani xapa mukwikwiya muwaumiekɨ, Yehuri neyani 'Eritsama memuwayutixexeɨriwatsie xapa mukwikwiya nekuhurieni nekaterɨwa ti'aitame hɨxie meta yunaime memanuyetei wahɨxie hamatɨana memayetekai.

\VS{22}'Atanauka metseriyaritsie mekaniyɨakaitɨni, 'ayumieme ti'aitame yukiita nayekateitɨni muhaɨtɨkaikɨ, tɨɨ tatɨkaime 'aurie nikɨxekaitɨni.

\VS{23}Kepauka Yehuri yapapaɨmeme mɨyeterɨwarɨmekai hahaikakame yatɨni nanaukakame, ti'aitame ti'utɨwame nawaxayakɨ nenuxitekekaitɨni taipa neiwiwakaitɨni. Mɨpaɨ xapa mukwikwiya naime katiniutaxɨtɨani, naitɨ taipa kaniutaxɨni.

\VS{24}Ti'aitame meta memanuyetei tɨma mepɨka'utimama, nitɨma yukamixa mepɨkaheukatsanaxɨa.

\VS{25}Mɨpaɨ ti'aitame katiniuyurieni, me'iku'imaiyakakutɨtɨ 'Erinatani, Rerahiyaxi meta Kemariyaxi xapa mukwiwiya mɨkatataiyanikɨ, peru ti'aitame pɨkawaru'eni.

\VS{26}Matsi pɨta Kerameri kaniutanɨ'ani yuniwe 'uki, Tserahiyaxi 'Atsirieri nu'aya, meta Tseremiyaxi 'Awɨreri nu'aya, ti'utɨwame Waruki memuwiyakɨ meta Kakaɨyari niukameya Keremiyaxi. Peru Yawé puwaruti'awietakairi.


\par }{\PP \VS{27}Ti'aitame xapa mukwikwiya 'utataiyakuri Waruki mɨraka'utɨakai Keremiyaxi tikuxaxatɨwakaku, Yawé niukieya Keremiyaxi hetsɨa kaninuani:

\VS{28}«Tawari xeime xapa mukwikwiya keneutihurieka, yaxeikɨa ketineu'utɨa xeime xapa mukwikwiyakaitsie kemɨreuku'ukai, Kuhatsimi mitataiyaxɨ, Kura kwieyaritsie ti'aitame.

\VS{29}Mɨpaɨ Kuhatsimi ketineuta'imaiya, Yawé mɨpaɨ kanaineni: “'Ekɨ 'iya xapa mukwikwiyakai peputataiyaxɨ, mɨpaɨ pe'utaitɨ: ‘¿Titayari 'ena peraka'utɨa kename Wawiruniya kwieyaritsie ti'aitame 'uhamie 'ikɨ kwie mɨka'unakɨ meta yunaime mɨtiwatayuniyakɨ teɨteri meta tewaxi?’ ”

\VS{30}'Ayumieme Yawé mɨpaɨ kanaineni, Kuhatsimi, Kura kwieyaritsie ti'aitame hetsiemieme: “Xewitɨri mɨkɨ nuiwarieya Rawiri 'uwenieyatsie pɨkahayerɨni, kaxarieya nehɨiyamɨkɨ, xɨripa nihuimɨkɨ meta tɨkarikɨ haɨtɨpa kaniukaikamɨkɨ.

\VS{31}Nekatinikwinitɨamɨkɨ 'axakemɨtiuyurikɨ, xiɨyarimama meta te'i'uximayatsiriwamete. Wahetsiemieme nekanenɨnɨ'amɨkɨ, meta Kerutsareme meta Kura kiekatari wahetsiemieme, nekatiniwaranɨnɨ'airiemɨkɨ 'axamɨti'anene tita nemɨtiwarutaxatɨakai, memɨkanetsi'anu'enikɨ”».


\par }{\PP \VS{32}Hikɨ Keremiyaxi tawari xeime xapa mukwikwiya kaniutihurieni, ti'utɨwame Waruki kaniuhuritɨani Neriyaxi nu'aya. Waruki xapa mukwikwiyatsie katinaka'utɨani naime Keremiyaxi kemutayɨ, matɨari xapa mukwikwiyakai hepaɨ ni'anekaitɨni, ti'aitame Kuhatsimi mitataiyaxɨ. Matsi tawari waɨkawa nanutinɨitɨarieni hepaɨna ranɨyɨtɨkaitɨ.




\par }\Chap{37}{\SH Kemɨranutahɨiya Keremiyaxi
\par }
{\PP \VerseOne{1}Wawiruniyatsie ti'aitame Nawukurunutsuxi, Kura kwieyaritsie mɨti'aitametɨnikɨ Tserekiyaxi, Kutsiyaxi nu'aya kananukakeni, Kekuniyaxi Kuhatsimi nu'aya hetsiemieme.

\VS{2}Peru Yawé niukieya mepɨka'u'eni Keremiyaxi kemɨtiwarutaxatɨakai, Tserekiyaxi meta nɨ'arimama, ni teɨteri Kura kwieyaritsie memɨtamakai.

\VS{3}Hikɨ ti'aitame Tserekiyaxi, Kukari Tseremiyaxi nu'aya meta mawari wewiwame Tsupuniyaxi Matsehiyaxi nu'aya, Kakaɨyari niukameya Keremiyaxi mɨpaɨ memɨtehetahɨawekɨ: «Tahetsiemieme keneuyutanenewi, Yawé takakaɨyari pewawirietɨ».


\par }{\PP \VS{4}'Ana 'akuxi Keremiyaxi teɨteri watsata kaniuyeikakaitɨni, kapanutahɨiyawekai 'akuxi.

\VS{5}Mɨkɨ tukaritsieta Parahuni kuyaximama mekanayekɨnekaitɨni 'Ekipitu kwieyaritsie. Kepauka wawiruniyutsixi memɨte'utamari Kerutsareme mekunatɨ hikɨ 'ana menekɨne.


\par }{\PP \VS{6}Yawé niukieya Kakaɨyari niukameya Keremiyaxi hetsɨa kaninuani:

\VS{7}«Yawé mɨpaɨ kanaineni, 'Ixaheri Kakaɨyarieya: “Mɨpaɨ xeketenetahɨawi ti'aitame Kura kwieyaritsie mieme mɨxehetanɨ'a xemɨnetsita'iwawiyakɨ: ‘Parahuni kuyaximama memayekɨ mexeparewienike, mekanakunuaxɨakuni 'Ekipitu paitɨ.

\VS{8}Wawiruniyutsixita mekanakunuaxɨakuni 'ikɨ kiekari memɨka'unakɨ, menixetiwiyakuni, 'ana kiekari menitataiyakuni’ ”.


\par }{\PP \VS{9}»Yawé mɨpaɨ kanaineni: “Mɨpaɨ xepɨkateku'eriwani kename wawiruniyutsixi meyehu. Yakɨ xekateniku'eriwani. Mɨkɨ mepɨkayehu.

\VS{10}Tsepa yunaime xemɨtewarukwi kuyaxi wawiruniyutsixi, hipatɨ xeikɨa xɨka meyuhayewake mete'uka'eniwatɨ mematiteitsie, mɨkɨ mekananuku'uikuni kiekari mekanitataiyakuni”».


\par }{\PP \VS{11}Kepauka Parahuni kuyaximama me'ayekɨneku, kuyaxi wawiruniyutsixi Kerutsareme memuku'eiri,

\VS{12}'ana Keremiyaxi Kerutsareme nayeyanikekaitɨni Wenikamini kwieyaritsie niyemiekaitɨni, mana 'iwamama wakwie mɨyetuiriyarienikekai ranupiinike.

\VS{13}Hikɨ Wenikamini kitenieyaritsie hautahaximekaku, Kakaɨyari niukameya Keremiyaxi, kuyaxi tiwa'aitɨwame 'Iriyaxi Tseremiyaxi nu'aya, Kananiyaxi teukarieya, mɨpaɨ katinitahɨawe:

\par }{\PP —'Ekɨ wawiruniyutsixi pewatinɨnike pekaniyɨaneni.


\par }{\PP \VS{14}Keremiyaxi mɨpaɨ katinitahɨawe:

\par }{\PP —Yakɨ pepaine, ne wawiruniyutsixi nepɨwatinɨni nepɨkatiku'eriwa.

\par }{\PP Peru 'Iriyaxi yakɨ tinita'eririeni, 'iwiyaka kaneihana memanuyetei wahetsɨa.

\VS{15}Mɨkɨ waɨkawa mekaniuyeha'ani Keremiyaxi hepaɨtsita, meheitiwaxɨaka menenutahɨani kemɨtiuyɨ ti'utɨwame Kunatani kiita, katsariyana memayeitɨata.

\VS{16}Mɨpaɨ Keremiyaxi katinanutahɨiyani, watixawakaku neukahɨiyani, mɨixa tukari muwa natiwekaitɨni.


\par }{\PP \VS{17}Ti'aitame Tserekiyaxi katiniutanɨ'ani Keremiyaxi mɨ'atɨarienikɨ paratsiyuyata, muwa kanita'iwawiya 'awie:

\par }{\PP —¿Tawari Yawé niukieya 'ahetsɨa katiye'awe?

\par }{\PP Keremiyaxi mɨpaɨ katinita'eiya:

\par }{\PP —Huu, ti'aitame pekaniyetuiyamɨkɨ ti'aitame Wawiruniya kiekame hetsɨa.


\par }{\PP \VS{18}Hikɨta, Keremiyaxi ti'aitame Tserekiyaxi kaniuta'iwawiya:

\par }{\PP —¿Ketita 'axanetiuyuri 'ahepaɨtsita ti'aitame, yatɨni pemɨtiwa'aitɨa wahepaɨtsita, yatɨni 'ateɨterima wahepaɨtsita, ketitayari peneranutahɨa?

\VS{19}¿Hakewari Kakaɨyari niukametemama, memɨtexekuxaxatɨwakai mɨpaɨ me'utiyuatɨ, kename Wawiruniyatsie ti'aitame kaxetakwinikekai xeme meta 'ikɨ kwieyari?

\VS{20}Peru hikɨ yemekɨ nepɨmatsiwawirie ti'aitame pepɨnetsi'enieni, tawari pepɨkanetsihenɨ'awani kemɨtiuyɨ ti'utɨwame Kunatani kiita, muwa titɨ nemɨnemɨ.


\par }{\PP \VS{21}Hikɨ ti'aitame Tserekiyaxi, Keremiyaxi kaniuta'aita kuyaxi watakwa mɨyewiyanikɨ, mexi paa xuawekai kiekaritsie, katiniuta'aita mukumikiwanikɨ paa huxunuta mukwaxiyarietɨka, mawewiya kayeyaritsie. Mɨpaɨ tinaka'iyuniwakaitɨni tukarikɨ Keremiyaxi kuyaxi watakwa.




\par }\Chap{38}{\SH Keremiyaxi putsuta matiwe
\par }
{\PP \VerseOne{1}Tsepatiyaxi Matani nu'aya, Kerariyaxi Patsuxi nu'aya, Kukari Tseremiyaxi nu'aya meta Patsuxi Marikiyaxi nu'aya, mɨpaɨ mekateniumarieni kename Keremiyaxi mɨpaɨ tiwakɨhɨawekai teɨteri:

\VS{2}«Yawé mɨpaɨ kanaineni: “Kemɨ'ane 'ikɨ kiekaritsie muyuhayewa kanimɨmɨkɨ haakakɨ, 'ixiparakɨ yatɨni kwiniyakɨ. Peru kemɨ'ane wawiruniyutsixi wahetsɨa muyuyetuani kaniuyeikamɨkɨ. Meme'iwapaɨ kaniyuyetuamɨkɨ, 'ana matsi kanitawikweimɨkɨ”.

\VS{3}Yawé mɨpaɨ kanaineni: “'Ikɨ kiekari Wawiruniyatsie ti'aitame kuyaximama mene'iwakuni meta xenitiwiyariekuni”».


\par }{\PP \VS{4}Memanuyetei ti'aitame mɨpaɨ mekateniutahɨawe:

\par }{\PP —'Ikɨ tewi tepɨmieni. Mɨpaɨ tikuxatatɨ puwamariuta kuyaxi meta teɨteri 'ikɨ kiekaritsie memuyuhayewatɨwe. 'Ikɨ tewi 'aixɨa mɨti'ane pɨkatikuwaune 'ena kiekatari wahetsiemieme, matsi 'axamemɨ'itɨarienikɨ xeikɨa.


\par }{\PP \VS{5}Ti'aitame Tserekiyaxi mɨpaɨ kaniutayɨni:

\par }{\PP —Nepɨxeyetuirie. Ne tsepa nemɨti'aitame xeme nexe'aye'unietɨ nepɨka'ayani.


\par }{\PP \VS{6}Hikɨ mɨkɨ Keremiyaxi me'uwiyaka, kaunarikɨ me'iwiwitɨatɨ putsuta mekaneikahɨani kuyaxi watakwa, Marikiyaxi kaniputsuyatɨkaitɨni ti'aitame nu'aya. Peru mɨkɨ putsuta haa pɨka'uyemakai, haxu xeikɨa puyekatei mɨkɨta Keremiyaxi kaniukahanieni.


\par }{\PP \VS{7}'Etiupe tewiyari 'Ewemereki, ti'uximayatame ti'aitame hetsiemieme, katiniutamarieni kename putsuta Keremiyaxi heukahɨiyakai. Hikɨ kepauka mɨrakuxaxatsiwa ti'aitame 'uyeikakaku Wenikamini 'itupariyari meuwietsie,

\VS{8}'Ewemereki paratsiyuta kaniwayeyani mɨpaɨ katinitahɨawe:


\par }{\PP \VS{9}—Ti'aitame meta neti'aitɨwame, 'iku teɨteri 'axamepɨte'uyuri. Keremiyaxi putsuta mepeukahɨa, muwa haakakɨ kanimɨmɨkɨ, paa mumawekɨri 'ikɨ kiekaritsie.


\par }{\PP \VS{10}Hikɨ ti'aitame 'etiupe tewiyari 'Ewemereki mɨpaɨ katiniuta'aitɨani:

\par }{\PP —Yuhaikame 'ukitsi keniwareta'inieka Keremiyaxi xekenewatihani putsuta mexi kahemɨwe.


\par }{\PP \VS{11}'Ewemereki mɨpaɨ katiniuyurieni, meta paratsiyuta neutahani 'ixurikite mɨrewati'utsiwatsie, meripaitɨ timieme rewayehurieka, putsuta Keremiyaxi tineukatuirieni kaunaritsie.

\VS{12}'Ewemereki Keremiyaxi mɨpaɨ katiniutahɨawe:

\par }{\PP —'Axetɨa keneuta'itaxɨa 'ikɨ 'ixurikite 'axamɨti'anene, kaunari mɨkamerekwinitɨakakɨ.

\par }{\PP Mɨpaɨ katinikayani Keremiyaxi.

\VS{13}'Ukitsi kaunari muwa meheukawiwieka mekanewatihana putsuta. Keremiyaxi kuyaxi watakwa kaniyuhayewa.


\par }{\SH Tserekiyaxi Keremiyaxi kemɨtiuta'iwawiyaxɨ
\par }
{\PP \VS{14}Tserekiyaxi ti'aitame katiniuta'aita Keremiyaxi manuwitɨkienikɨ Yawé tukita hairieka kitenieyaritsie, muwa mɨpaɨ katinitahɨawe:

\par }{\PP —Tixaɨtɨkɨ nepɨmatita'iwawiya, ximɨxixi tixaɨtɨ pepɨkaneranukanamiriwani.


\par }{\PP \VS{15}Keremiyaxi mɨpaɨ ti'aitame katiniuta'eiya:

\par }{\PP —Xɨka nemetsi'utaxatɨani neti'aitɨwame, 'ekɨ pekanenita'aitamɨkɨ nemumierienikɨ. Xɨka nemetsi'uta'ɨxatsitɨani, pekapɨnetsi'enieni.


\par }{\PP \VS{16}Peru Tserekiyaxi 'awie mɨpaɨ Keremiyaxi katiniutahɨawe:

\par }{\PP —Yawé hɨxie mɨpaɨ nepɨmerahɨawe, tukari mɨtatsi'upitɨa, nepɨkamatsimieni meta nepɨkamatsiyetuani 'ikɨ memetsimieku wahetsɨa.


\par }{\PP \VS{17}Keremiyaxi mɨpaɨ Tserekiyaxi katiniutahɨawe:

\par }{\PP —Mɨpaɨ kanaineni Yawé Naimekɨmɨtɨrɨkaɨye, 'Ixaheri Kakaɨyarieya: “Xɨka 'ekɨ ti'aitame peyutatuani kuyaxi tewa'aitɨwamete Wawiruniya kwieyaritsie ti'aitame hetsɨa miemete wahetsɨa, pekanitawikweimɨkɨ meta 'ikɨ kiekari pɨkatataiyarieni, 'Ekɨ ti'aitame meta 'atɨɨriyama 'amekaniu'uwakuni.

\VS{18}Peru xɨka pekayuyetuani kuyaxi tewa'aitɨwamete Wawiruniya kwieyaritsie ti'aitame hetsɨa miemete wahetsɨa, karireutsixi 'ikɨ kiekari mekana'iwakuni, kanitataiyariemɨkɨ meta xeme xemuyuta'una xepɨkayɨwekaxɨani”.


\par }{\PP \VS{19}Tserekiyaxi ti'aitame mɨpaɨ kaniutayɨni:

\par }{\PP —Ne huriyutsixi nepɨwareumakaxe wawiruniyutsixi memɨwarutinɨi, titɨtɨ mɨkɨ wahetsɨa nemɨniyetuiya memɨnetsitinanaimanikɨ.


\par }{\PP \VS{20}Keremiyaxi mɨpaɨ katinita'eiya:

\par }{\PP —Ti'aitame Yawé niukieya keneu'enieka ne kenemetikuxaxatɨwa, 'ana wawiruniyutsixi wahetsɨa pepɨkayetuiyani. 'Ekɨ 'ana 'atsipepɨkaranuyeyani, 'atukari pepɨtawikweitsitɨani.


\par }{\PP \VS{21}Peru xɨka heitseriemekɨ pekayuyetuani, Yawé mɨpaɨ kanetinahɨaweni:

\VS{22}Yunaitɨ 'ukarawetsixi Kura kwieyaritsie ti'aitame paratsiyuyata memuyuhayewatɨwe mekaniyetuiyakuni kuyaxi tewa'aitɨwamete Wawiruniya kwieyaritsie ti'aitame hetsɨa miemete wahetsɨa, mɨkɨta mɨpaɨ mekanitiyuakuni 'ahepaɨtsita:

\par }{\Q »“'Ahamikuma 'aixɨa pemɨtiwamate

\par }{\QB mekameniu'itani meta mekamena'iwa.

\par }{\Q 'A'ɨkate peuyuyune haxupa,

\par }{\QB 'ahamikuma mepɨmetsi'uku'eiri”.


\par }{\PP \VS{23}»Yunaitɨ 'ukarawetsixi meta 'aniwema 'ukitsi mekaniyetuiyakuni wawiruniyutsixi wahetsɨa, 'ekɨta ti'aitame pepɨkayɨwekaxɨani pemɨ'ata'unakɨ, matsi Wawiruniyatsie ti'aitame hetsɨa pekaniyetuiyamɨkɨ meta kiekari kanayetaiyariemɨkɨ».


\par }{\PP \VS{24}Tserekiyaxi Keremiyaxi mɨpaɨ katiniuta'eiya:

\par }{\PP —'Ikɨ niukiyari hepaɨtsita xewitɨ pɨkatimaika, nɨkahɨrixɨa pe'umɨni.

\VS{25}Xɨka memanuyetei metehetimani kename ne 'ahamatɨa netiutaxa, xɨka me'u'axɨame mɨpaɨ memete'utahɨawe: “Ketatineutaxatɨa ti'aitame kehepaɨ pemɨtiutahɨawixɨ, meta mɨkɨ kehepaɨ metiutahɨawixɨ, tixaɨtɨ pepɨkataranukanamirieka, mexɨka pekatiutaxata tame tekamenimiekuni”,

\VS{26}'ekɨta mɨpaɨ pekatiniwatahɨawimɨkɨ: “Ti'aitame netawawirienike nepunua tawari mɨkanetsihenɨ'awanikɨ Kunatani kiita, muwa nehemɨnikɨ”.


\par }{\PP \VS{27}Hikɨ mɨpaɨ katiniɨyɨni. Yunaitɨ memanuyetei mekaniu'axɨani Keremiyaxi meti'iwawiyake, peru mɨkɨ kaniwaruta'eiya kehepaɨ mɨtitahɨawekai ti'aitame. Hikɨ mekanihayewa, xewitɨ mɨka'u'enakaikɨ mɨkɨ kememɨte'uxatakai.

\VS{28}Keremiyaxi Kuyaxi watakwa kaniyuhayewakaitɨni kepaukake Kerutsareme muka'unarie.

\par }{\SH Kerutsareme kemɨtiuka'unixɨ
\par }
{\R (Ker 39:1-10 – 2Te 25.1-12, Ker 52:4-16)

\par }{\PP Kerutsareme mɨpaɨ katiniuka'unarieni:




\Chap{39}\VerseOne{1}Tamamata metseriyaritsie, Tserekiyaxi ti'aitakaku 'atanauka wiyari Kura kwieyaritsie, 'ana ti'aitame Nawukurunutsuxi Wawiruniya kiekame yunaime yukuyaxima warawitɨtɨ Kerutsareme mekaniu'axɨani menaketɨkɨne.

\VS{2}Naurieka metseriyaritsie, 'atanauka tukaritsie, tamamata heimana xewi wiyaritsie Tserekiyaxi ti'aitakaku, kiekari kuraruyaritsie meneu'ine,

\VS{3}muwa meneuhaxɨani Wawiruniya kwieyaritsie ti'aitame kuyaximama tewa'aitɨwamete yunaitɨ, kitenie hixɨapa miemetsie menitiyaxe: Nexikari-Tsaretsexi Tsamɨkaxi kiekame, Newu Tsaritsekini, xewitɨ mariwemekɨ mɨhɨritɨarie, Nexikari-Tsaretsexi, meta yunaitɨ ti'aitame Wawiruniyu kiekame hetsɨa miemete memanuyetei memɨhɨkɨtɨkai.

\VS{4}Waruxeiyaka Tserekiyaxi Kura kwieyaritsie ti'aitame meta kuyaxi yunaitɨ meniuyuta'una, yɨwikɨta meniwayekɨne ti'aitame mɨra'etsa huyeyari 'utɨa, 'itupari hutakuraruyari meuwietsie meniuyekɨne, 'Arawa huyeyari menanukuweiya.


\par }{\PP \VS{5}Peru Kuyaxi wawiruniyutsixi mekaniwaranukuweiya Keriku makuweritsie mekaniwaruye'axe. Mana Tserekiyaxi mekaniuwiya mekaneihana Nawukurunutsuxi ti'aitame Wawiruniyu hetsɨa, Xiwɨra mukatei Kamati kwieyaritsie. Mana yaniutayɨni kemɨ'itɨarienikekai Tserekiyaxi,

\VS{6}nierekaku niwemama 'ukitsi wakɨipi kananutixitekiexɨani, metatsiere yunaitɨ Kura kiekatari waɨkawa memiparewiekai.

\VS{7}Hikɨ Tserekiyaxi kaniuta'aitsieni hɨxiteya mayetɨkiexɨanikɨ, wurunitse tepɨayarikɨ kaniuwiwitɨarieni manuhanienikɨ Wawiruniya paitɨ.


\par }{\PP \VS{8}Wawiruniyutsixi paratsiyu mekaniutaiya meta teɨteri wakii, Kerutsareme kuraruyari mekaniuta'una.

\VS{9}'Imatɨrieka Nawutsararani kuyaxi tiwa'aitɨwame, teɨteri memuyuhayewatɨwekai metatsiere wawiruniyutsixi memuwarutinɨkai, Wawiruniya paitɨ kaniwarehapani.

\VS{10}Nawutsararani Kuyaxi wa'ukiyari, Kura kwieyaritsie xeikɨa kaniwaruhayewa teɨteri tixaɨtɨ memɨkateheuxeiyakai. Mɨkɨ 'ana kwie kaniwaruxatɨani meta kaxie maye'etsiekai.


\par }{\PP \VS{11}Keremiyaxi hetsiemiemeta, ti'aitame Nawukurunutsuxi Wawiruniya kiekame mɨpaɨ Nawutsararani kuyaxi wa'ukiyari katiniuta'aitɨakaitɨni:

\VS{12}«'Aixɨa ketine'ɨwiyani pekatikwinitɨatɨ, tita mɨreuyehɨwa naime ketinekupinirieka».

\VS{13}Kuyaxi wa'ukiyari Nawutsararani, Newutsatsiwani ti'uximayatame waɨkawa mɨtihɨritɨarie, Nexikari-Tsaretsexi xewitɨ mariwemekɨ mɨtihɨritɨarie meta yunaitɨ Wawiruniya kwieyaritsie ti'aitame hetsɨa te'uximayatamete,

\VS{14}mekateniuta'aita Keremiyaxi muwayehanienikɨ kuyaxi watakwatsie, Kerariyaxi 'Akikani nu'aya hetsɨa mekanihɨani, Tsapani teukarieya, memenuwitɨnikɨ tawari yukie. Mɨpaɨ Keremiyaxi teɨteri wahamatɨa 'uyeikatɨ kanayani.


\par }{\PP \VS{15}'Akuxi Keremiyaxi pɨretsutɨkaku kuyaxi watakwa Yawé mɨpaɨ katinitahɨawe:

\VS{16}«Kenemie meta 'Ewemereki mɨpaɨ ketinetahɨawi, 'etiupe tewiyari, Yawé Naimekɨmɨtɨrɨkaɨye mɨpaɨ kanaineni 'Ixaheri Kakaɨyarieya: “Neniuki nekanaye'atɨamɨkɨ kenemutayɨ 'ikɨ kiekari hepaɨtsita, 'axamɨti'anekɨ meta hawaikɨ 'aixɨa mɨti'anekɨ. 'Iya tukaritsie, 'ekɨ pekaninierimɨkɨ kepauka mɨpaɨ mɨtiyɨnitsie.

\VS{17}Peru mɨkɨ tukaritsie ne nemenitawikweitsitɨamɨkɨ, —Yawé mɨpaɨ kanaineni—, teɨteri pemɨwarayemakaxe mepɨkametsi'axe.

\VS{18}Netsɨ yurikɨ nekamanitawikweitsitɨamɨkɨ, —Yawé mɨpaɨ kanaineni—, pekapɨmierieni 'ixiparakɨ, matsi 'atukari pekana'iwamɨkɨ, nehetsie yuri pemɨtiuta'erikɨ”».




\par }\Chap{40}{\SH Keremiyaxi kemɨtiuxɨnarie
\par }
{\PP \VerseOne{1}Yawé niukieya Keremiyaxi hetsɨa kaninuani 'arike Nawutsararani kuyaxi tiwa'aitɨwame 'ixɨnaku Xama kiekariyaritsie. Nawutsararani mana nitaxeiyakaitɨni pɨretsutsiekame hɨakame tepɨakɨ, Kura kiekatari meta Kerutsaremetari wahamatɨa Wawiruniya memanuhapanienikekai.

\VS{2}Kuyaxi tiwa'aitɨwame Keremiyaxi yuxaɨtame 'uta'inieka mɨpaɨ katinitahɨawe: «Yawé 'akakaɨyari 'ikɨ 'uximatɨarika hetsiemieme mɨpaɨ katiniu'aita 'ikɨ kwieyari hetsiemieme,

\VS{3}hikɨri Yawé kemutayɨkai kaneye'atɨani. 'Ikɨ naitɨ yapɨtixeyurie Yawé hepaɨtsita 'axaxemɨte'uyurikɨ meta niukieyatsie yaxemɨkatekakɨkɨ.

\VS{4}Peru hikɨ nekamenixɨnamɨkɨ 'amamatetsie tepɨakɨ pemɨhɨakɨ. Xɨka peheuyeimɨkɨni nehamatɨa Wawiruniya, hikɨmɨtsɨ, ne nekamaneta'ɨwiyamɨkɨ. Xɨkata yapekara'eriwani, keneukunua. Keneutanierixɨa kemakuyewa, hakewa metsihekunanakeni kenemie».


\par }{\PP \VS{5}Keremiyaxi 'atsikahainekaku, Nawutsararani tawari mɨpaɨ tinitahɨawe: «Kenemie Kerariyaxi 'Akikani nu'aya hetsɨa, Tsapani teukarieya, ti'aitame Wawiruniya kiekame kanenukakeni Kura kiekariyaritsie kuwexinaruri mɨhɨkɨtɨnikɨ, hamatɨana keneyeikani meta 'ateɨterima wahamatɨa, yatɨni tsepa hakewa mɨmatsihenakeni».

\par }{\PP Hikɨ kuyaxi tiwa'aitɨwame tinimini 'ikwai meta 'imikieri, hikɨ nitatuani.

\VS{6}Hikɨ Keremiyaxi neyani Kerariyaxi 'Akikani nu'aya hetsɨa, Mitsipa kiekariyaritsie, hamatɨana niuyuhayewa kiekari hixɨapa, kiekari 'akuxi muyuhayewanekai mɨkɨ kwieyaritsie.


\par }{\SH Kerariyaxi kemɨtiumierie
\par }
{\R (Ker 40:7-9, 41:1-3 – 2Te 25:22-26)

\par }{\PP \VS{7}Kepauka memɨtehetima memanuyetei meta kuyaxi yeuta memɨtitekai kename ti'aitame Wawiruniya kiekame Kerariyaxi 'anukakekai 'Akikani nu'aya, mɨkuwexinaruritɨnikɨ mɨkɨ kwieyaritsie, kename 'ihɨritɨakai 'aixɨa mɨtimaikaikɨ teɨteri 'ukitsi, 'ukarawetsixi metatsiere tɨɨri, meta tixaɨtɨ memɨkateheuxeiya mɨkɨ kwieyaritsie memɨtamakai 'akuxi Wawiruniya memɨkahehapaniewawekai,

\VS{8}hikɨ menekɨne Mitsipa Kerariyaxi hetsɨa meheyutaxatake. Menihɨkɨtɨkaitɨni: 'Itsimaheri Netaniyaxi nu'aya, Kuhanahani Kunatani Kareya niwemama 'ukitsi, Tserahiyaxi Tanikumeti nu'aya, 'Epahi niwemama 'ukitsi Netupa kiekame, meta Ketsaniyaxi Mahaka kiekame nu'aya teɨterimama yunaitɨ.

\VS{9}Kerariyaxi, 'Akikani nu'aya, Tsapani teukarieya, mɨpaɨ tiniwarutahɨawe meta teɨterimama: «Wawiruniyutsixi xepɨkawamakaka. Xɨka xeme 'ena xeyuhayewani 'ikɨ kwieyaritsie xeheyexeiyatɨ ti'aitame Wawiruniya kiekame, ne mɨpaɨ nepaine 'aixɨa 'iyari xepu'uwani.

\VS{10}Ne Mitsipa neniyuhayewakamɨkɨ xehetsiemieme nemaniukanikɨ wawiruniyutsixi wahetsɨa 'enapai memɨye'axetsie. Peru xeme xeketenetsutɨaka xete'utatɨ kaxie winuyari, 'ikwaxi wita timieme meta hatseiti, kiekaritsie xekeneutiteni hakewa xemetitekai».


\par }{\PP \VS{11}Yunaitɨ huriyutsixi Muhawi memu'uwakai 'Amuni meta 'Erumi, metatsiere hipame kwieyaritsie memu'uwakai, mɨpaɨ metenetimani kename ti'aitame Wawiruniya kiekame yayupaɨmeme waruhayewakai Kura kwieyaritsie mieme, kuwexinarurikɨ 'enukakeka Kerariyaxi, 'Akikani nu'aya, Tsapani teukarieya.

\VS{12}Hikɨ yunaitɨ huriyutsixi meniu'axɨani Kura kwieyaritsie, naitsarie hakewa memekɨnekai. Me'u'axɨaka Mitsipa meniyutaxata Kerariyaxi hetsɨa, mɨkɨtatsiere kaxie winuyari meniuti'ɨna meta 'ikwaxi wita timieme waɨkawame.


\par }{\PP \VS{13}Kuhanahani Kareya nu'aya, meta yunaitɨ memanuyetei, kuyaxi meyɨnɨtɨ yeuta memetitekai, meniyutaxata Kerariyaxi hetsɨa Mitsipa kiekariyaritsie,

\VS{14}mɨpaɨ mekatenitahɨawe:

\par }{\PP —¿Petimate Warixi ti'aitame 'Amuni kiekame, 'Itsimaheri meyenɨ'a Netaniyaxi nu'aya mumetsimienikɨ?

\par }{\PP Peru Kerariyaxi, 'Akikani nu'aya yuri pɨkatiwaruta'eriri.

\VS{15}Mitsipa kiekariyaritsie Kuhanahani Kareya nu'aya mɨpaɨ Kerariyaxi katiniutahɨawe 'awie:

\par }{\PP —Keneneupitɨa 'Itsimaheri Netaniyaxi nu'aya nemumiemiekɨ. Xewitɨ 'atsikatimaikaku. ¿Ketitayari tete'i'eirieka mɨmetsimienikɨ? Matsi xɨka mɨpaɨ tiɨyɨni mekanitayeixɨakuni huriyutsixi 'a'aurie memu'axɨa, mekaneuyewekuni keyupaumetɨ memuyuhayewatɨwe Kura kiekariyaritsie.


\par }{\PP \VS{16}Peru Kerariyaxi, 'Akikani nu'aya mɨpaɨ Kuhanahani Kareya nu'aya katiniuta'eiya:

\par }{\PP —Mɨpaɨ pepɨkatiku'eriwani. Pɨ'itarika kepemaine 'Itsimaheri hetsiemieme.




\par }\Chap{41}{\PP \VerseOne{1}'Atahutarieka metseriyaritsie 'Itsimaheri Netaniyaxi nu'aya 'Eritsama teukarieya, te'aitamete wanuiwari wahetsie mayenekai meta ti'aitame ti'uximayatsiriwame meripaitɨ mɨhɨkɨtɨkai, Mitsipa kiekariyaritsie kaninuani tamamata teɨteri warawitɨtɨ, Kerariyaxi 'Akikani nu'aya hetsɨa niuyutaxata. Mitsipa kiekariyaritsie metekwatɨ yunaitɨ,

\VS{2}'Itsimaheri Netaniyaxi nu'aya kananukukeni meta tamamata memeweiyakai yunaitɨ, Kerariyaxi 'ixiparakɨ kaniumieni 'Akikani nu'aya, Tsapani teukarieya. Mɨpaɨ mekatenimieni kemɨ'ane manukakeriekai kuwexinarurikɨ mɨkɨ kwieyaritsie miemekɨ ti'aitame Wawiruniya kiekame menukakekai.

\VS{3}Meta 'Itsimaheri yunaime kaniwarukwini huriyutsixi meta kuyaxi Mitsipa kiekariyaritsie memɨtitekai Kerariyaxi hamatɨa.


\par }{\PP \VS{4}'Uxa'arieka kepauka 'akuxi xewitɨ 'atsimɨkatimaikai Kerariyaxi 'umierieku,

\VS{5}meniu'axɨani Tsikeni, Tsiru, Tsamariya me'ayenexɨaka nauka tewiyari teɨteri yumɨxiya me'ataxitɨkaitɨ, yukamixa meheukatsanatɨkaitɨ, meheuxitekietɨkaitɨ yɨkɨmana mɨyameheyutiyurieka. Metenapikaitɨni hatsite mawariyari, 'ɨkwa, me'iyetuanike Yawé kiita.

\VS{6}Mitsipa yeyaka 'Itsimaheri Netaniyaxi nu'aya, niwarekunake 'utatsuatɨ, mɨpaɨ tiniwarutahɨawe:

\par }{\PP —Xekenaxeiyayu Kerariyaxi, 'Akikani nu'aya.


\par }{\PP \VS{7}Meka'aye'axɨawawekaku 'akuxi kiekari hixɨapa, 'Itsimaheri Netaniyaxi nu'aya meta teɨterimama memeweiyakai mekaniwarukwini meta watixawakaku mekaniwareukaxɨrieni.

\VS{8}Hipatɨ mɨkɨ wahamatɨa memuhukai tamamata 'Itsimaheri meniutawawirieni waɨriyarika mɨpaɨ me'utiyuatɨ:

\par }{\PP —Pepɨkatatsikukukuyani, 'ɨtsita tepɨtehe'awieta tɨriku, tsewara, hatseiti meta xiete.

\par }{\PP 'Itsimaheri waru'enieka pɨkawarukwi wa'iwama wahepaɨ.

\VS{9}Ti'aitame 'Atsá putsu kaniutawewiekaitɨni kepauka Watsaha 'Ixaheritsie ti'aitame mitamiekaitsie, mɨkɨ putsu 'Itsimaheri kaniutahɨniya teɨteri muwarukwi wahekɨ meta Kerariyaxi muwa kaneukahɨani.


\par }{\PP \VS{10}Mɨya tiuyurieka 'Itsimaheri niwarehapani ti'aitame niwemama 'ukari meta yunaime teɨteri memuyuhayewatuwekai Mitsipa kiekariyaritsie, Nawutsararani kuyaxi tiwa'aitɨwame Kerariyaxi mɨhɨritɨakai, 'Akikani nu'aya. 'Itsimaheri, Netaniyaxi nu'aya nayeyani warahapatɨ 'amunitsixi wakwieyaritsie hepa.


\par }{\PP \VS{11}Kepauka Kuhanahani, Kareya nu'aya meta yunaitɨ kuyaxi tewa'aitɨwamete hamatɨana memu'uwakai, memɨtehetima 'Itsimaheri Netaniyaxi nu'aya kemɨtiuyuriekai,

\VS{12}yuteɨterima mewarukuxeɨrieka mekanekɨne memeitamienikɨ. Mekaniwaranuku'axe haa waɨkawa matiniere 'aurie Kawahuni kiekariyaritsie.

\VS{13}Hikɨ 'Itsimaheri memaweiyakai kuyaxi mekaniyukatemamawieni Kuhanahani me'uxeiyaka Kareya nu'aya, yunaitɨ kuyaxi tewa'aitɨwamete me'eweiyakaku.

\VS{14}Yunaitɨ teɨteri 'Itsimaheri Mitsipa mɨwayehapa Kuhanahani Kareya nu'aya hetsɨa pɨta menekɨne.

\VS{15}Peru 'Itsimaheri Netaniyaxi nu'aya meta 'atahaikatɨ teɨterimama mekaniuyuta'una 'Amuni kwieyaritsie paitɨ mekaniyuta'una.


\par }{\SH Kememɨteyuta'unaxɨ 'Ekipitu
\par }
{\PP \VS{16}Hikɨ Kuhanahani Kareya nu'aya, yunaitɨ kuyaxi tewa'aitɨwamete memeweiyakai, meniwarutawikweitsitɨani Mitsipa 'Itsimaheri Netaniyaxi nu'aya mɨwayehapakai, Kerariyaxi 'umieka 'Akikani nu'aya, mɨkɨ mekanihɨkɨtɨkaitɨni: kuyaxi, 'ukarawetsi, tɨɨri, meta te'uximayatamete memɨmamariwawe.

\VS{17}Menekɨne Keruti-Kimani meniye'axɨani Wereni 'aurie, 'Ekipitu menitayunekekaitɨni mɨpaɨ mana meteniku'eriwakaitɨni

\VS{18}meyuta'unake wawiruniyutsixi mewamakatɨ. Waɨkawa menimamakaitɨni, 'Itsimaheri Netaniyaxi nu'aya Kerariyaxi mumiekaikɨ 'Akikani nu'aya, ti'aitame Wawiruniya kiekame kuwexinarurikɨ menukakekai mɨkɨ kwieyaritsie miemekɨ.




\par }\Chap{42}{\PP \VerseOne{1}Hikɨ Kuhanahani Kareya nu'aya meta 'Atsariyaxi 'Utsahiyaxi nu'aya, meta kuyaxi wa'ukiyarima meyunɨtɨ meta yunaitɨ teɨteri tɨɨri 'etsimemɨyumate meta memu'ukirawetsixi,

\VS{2}mɨpaɨ Kakaɨyari niukameya Keremiyaxi mekateniutahɨawe:

\par }{\PP —Neuxei ketaneu'eni ketemutiyuane, Yawé 'akakaɨyari keneutahɨawi tame temɨtahayewatɨwe tahetsiemieme. Pekatinimaika meripaitɨ waɨkawa temɨhɨkɨtɨkai hikɨri 'etsitekaniyupaɨmeni.


\par }{\PP \VS{3}Yawé 'akakaɨyari keneutahɨawi ketatsi'uxeitsitɨani huye ke'aneme temanukuweiya meta ketemɨteyurieka.


\par }{\PP \VS{4}Keremiyaxi mɨpaɨ katiniwaruta'eiya:

\par }{\PP —'Aixɨa pɨ'ane. Yawé nekanitahɨawimɨkɨ, xekakaɨyari, kexemaitɨka. Nepɨtixetaxatɨani naime kemɨnetitahɨawe, nitixaɨtɨ nepɨkatixe'anukanamirieni.


\par }{\PP \VS{5}Mɨkɨta mɨpaɨ Keremiyaxi mekateniutahɨawe:

\par }{\PP —Yawé 'akakaɨyari kehɨkɨtɨni munierixɨ yuri mɨtikuxata tahepaɨtsita mieme, xɨka yatekatekakɨne mɨkɨ kemɨtatita'aitɨani 'ekɨ yapetatitaxatɨayu.

\VS{6}Xɨka tatsinakimɨkɨ yatɨ pɨkatatiunakixɨ, tame Yawé takakaɨyari kemɨtayɨni yatetenikakɨnikuni, mɨkɨ kemɨ'ane hetsɨa temɨmatsinɨ'a. Mɨpaɨ Yawé takakaɨyari niukieya te'anu'enieme, 'aixɨa 'iyari te'u'uwatɨ tekanakɨnikuni.


\par }{\PP \VS{7}Tamamata tukari 'anukayaku, Yawé niukieya Keremiyaxi hetsɨa kaninuani.

\VS{8}Hikɨ Kuhanahani kaniuta'inieni Kareya nu'aya meta yunaime kuyaxi wa'ukiyarima memeweiyakai, metatsiere yunaime teɨteri 'etsimemuyumate meta 'ukirawetsixi,

\VS{9}mɨpaɨ katiniwarutahɨawe: «Mɨpaɨ kanaineni Yawé, 'Ixaheri Kakaɨyarieya, hetsɨana xemɨnetsi'utanɨ'a xehetsiemieme nemɨtitaxatɨanikɨ:

\VS{10}“Xɨka 'ena xeyuhayewani 'ikɨ kwieyaritsie, ne kii hepaɨ nekanixekatsutɨamɨkɨ, hatsuaku nepɨkaxeka'una, ne nekanixeka'emɨkɨ, hatsuaku nepɨkaxehahuna, hikɨke nemɨ'iyarixiekɨ 'uximatɨarika nexe'upitɨaka.

\VS{11}Ti'aitame Wawiruniya kiekame xepɨkamakaka, hikɨ xemeyemakaxe, xepɨka'imakaka ne xehamatɨa nekaniuyeikani nexetawikweitsitɨanike mɨkɨ tɨrɨkariyayatsie, —mɨpaɨ kanaineni Yawé—.

\VS{12}Ne nenixetinenimayatamɨkɨ mɨkɨta kanixetinenimayatamɨkɨ meta kanixepitɨamɨkɨ yukwietsie xemɨ'axɨanikɨ”.


\par }{\PP \VS{13}»Peru xɨka xekahenu'enieni Yawé xekakaɨyari niukieya, xɨka mɨpaɨ xe'utiyuani: “Tame 'ikɨ kwieyaritsie tepɨkatahayewa,

\VS{14}matsi 'Ekipitu tepɨyehu, kuyaxa memawetsie, hakewa kuxineta temɨkahe'enieni, hakewa temɨkahehaakakwini, mana tekanetitekuni”,

\VS{15}'ayumieme 'ikɨ Yawé Naimekɨmɨtɨrɨkaɨye 'Ixaheri Kakaɨyarieya niukieya xekeneu'eni, xeme Kura kwieyaritsie kiekatari xemuyuhayewatɨwe: Mɨpaɨ kanaineni Yawé Naimekɨmɨtɨrɨkaɨye, 'Ixaheri Kakaɨyarieya: “Xɨka xeme xeka'anu'enanani 'Ekipitu pɨta xehekɨne mana xemetitenikɨ,

\VS{16}kuyaxa waɨkawa xemimakaxe xehetsɨa paitɨ kanenuamɨkɨ, haakaxa xemimakaxe kanixe'anukuweiyamɨkɨ 'Ekipitu paitɨ, hikɨ mana xekanekwikuni.

\VS{17}Yunaitɨ kemɨ'ane memɨka'enana memɨyehuxime 'Ekipitu paitɨ memetitenikɨ, mekanekwikuni mana kuyaxakɨ meta haakakɨ meta kwiniyakɨ. Nixewitɨ pɨkaheyuhayewa meta nixewitɨ pɨkaheyuta'una mɨkɨ 'uximatɨarikatsata wahetsiemieme nemenunɨ'ani”.

\VS{18}Mɨpaɨtsɨ kanaineni Yawé Naimekɨmɨtɨrɨkaɨye, 'Ixaheri Kakaɨyarieya: “Kehepaɨ Kerutsareme kiekatari wahetsiemieme waɨkawa nemɨtiuyeha'a, mɨpaɨta xehetsiemieme waɨkawamekɨ nekatiniyeha'amɨkɨ xɨka xehekɨne 'Ekipitu. 'Axaxe'itɨarietɨ xepakɨne, waɨkawa mepumamaka hipatɨ mexexeiyatɨ, meta xepɨtixani'eriwa xepuyuriyarieka meta hatsuakuri 'ikɨ kwieyaritsie xepɨka'axɨani”.


\par }{\PP \VS{19}»Xemɨyuhayewatɨwe Kura teɨteriyari. Yawé mɨpaɨ katinixehahɨaweni 'Ekipitu xepɨkaheuhuni. Yurikɨ hikɨ ne nekanixehayehɨtɨwani.

\VS{20}Xeme 'axaxekaniɨyɨni kweriwa 'anekɨa xekaniyuka'uitɨani kepauka xemɨnetsi'utanɨ'a Yawé xekakaɨyari hetsɨa, mɨpaɨ xepɨnete'utahɨawixɨ: Yawé keneutahɨawi, takakaɨyari, tahetsiemieme, ketatineutaxatɨa kemɨtayɨni naime mɨpaɨ yatemɨtekakɨnekɨ.

\VS{21}Hikɨri nekatinixe'utaxatɨani xeme, peru yaxemɨtekakɨne xepɨkayuwaɨririya Yawé takakaɨyari niukieya kemaine, ni'etsiwatɨma yaxepɨkatekakɨniku.

\VS{22}Peru mɨpaɨ xeketenemaika hakewa xemeyuhayewaku mana xepekwini kuyaxakɨ, haakakɨ meta kwiniyakɨ».




\par }\Chap{43}{\PP \VerseOne{1}Kepauka Keremiyaxi mɨtiutahayewaxɨ teɨteri tiwakuxaxatɨwatɨ naime Yawé Kakaɨyari kemɨtitahɨawekai kemɨtiwataxatɨanikekai,

\VS{2}'Atsariyaxi 'Utsahiyaxi nu'aya, Kuhanahani Kareya nu'aya, meta yunaitɨ teɨteri memɨyuti'ɨrekai mɨpaɨ Keremiyaxi mekateniuta'eiya: «Kepemɨtikuxata kani'itarikatɨni. Yawé takakaɨyari mɨpaɨ pɨkamerahɨawe kename 'Ekipitu tekaheuhuni mana temetitenikɨ.

\VS{3}Waruki Neriyaxi nu'aya tahepaɨtsita yapemɨtayɨnikɨ yakametinikɨhɨaweni, tatsiyetuanike wawiruniyutsixi wahetsɨa, memɨtatsikwinikɨ yatɨni temanuhapanienikɨ Wawiruniya paitɨ».


\par }{\PP \VS{4}Hikɨ Kuhanahani Kareya nu'aya meta kuyaxi tewa'aitɨwamete meta nixewitɨ tewi, Yawé kemainekai yapɨkatikatɨa, nixewitɨ pɨka'ukunua Kura kwieyaritsie.

\VS{5}Matsi pɨta, Kuhanahani Kareya nu'aya meta kuyaxi memanuyetei, mekaniwarewitɨni teɨteri Kura kiekariyaritsie kiekatari memuyuhayewakai, tatsɨari memakunuaxɨakai meripaitɨ memeutayeixɨakai naitsarie kwiepa:

\VS{6}'ukitsi, 'ukarawetsixi, metatsiere tɨɨri, ti'aitame niwemama 'ukari, yunaitɨ teɨteri Nawutsararani kuyaxi tiwa'aitɨwame Kerariyaxi mɨhɨritɨakai, 'Akikani nu'aya, Tsapani teukarieya, metatsiere Kakaɨyari niukameya Keremiyaxi, meta Waruki Neriyaxi nu'aya.

\VS{7}Yawé mɨkahaine hepaɨ mekanekɨne 'Ekipitu kwieyaritsie, Tapinetsi kiekariyatsie paitɨ meniu'axɨani.


\par }{\PP \VS{8}Tapinetsi kiekariyaritsie paitɨ Yawé niukieya Keremiyaxi hetsɨa kaninuani:

\VS{9}«Tetexi 'aneneme keneutitɨki, huriyutsixi wahɨxie keneukateuki haxu mɨtse'ikɨ kenanu'ixuma makukɨraunitsie Parahuni paratsiyuya manutanenitsie Tapinetsi kiekariyaritsie.

\VS{10}Hikɨ mɨpaɨ ketiniwarutahɨawi mɨpaɨ kanaineni Yawé Naimekɨmɨtɨrɨkaɨye, 'Ixaheri Kakaɨyarieya: “Neti'uximayatsiriwame Nawukurunutsuxi muwawiemiekɨ nekatinitanɨ'amɨkɨ ti'aitame Wawiruniya kiekame, 'ikɨ tetexi heima nekanekemɨkɨ 'uwenieya, mana ti'aitame xamaruya kanitakemɨkɨ.

\VS{11}'Ekipitu kwieyaritsie kaninuamɨkɨ kanitamiemɨkɨ, 'ana hipatɨ mekanikwi'iwakuni, kemɨ'ane memɨkwi'iwakekai, hipatɨta 'ana mekananuhapaniekuni xeime kwieyaritsie, kemɨ'ane memanuhapanienikekai, hipatɨta 'ixiparakɨ memukwi'iwakekai, 'ixiparakɨ mekanikwi'iwakuni.

\VS{12}Tuki kanititaiyamɨkɨ 'ekipitutari kakaɨyarixi memɨwayetei, hipame kakaɨyarixi kaniwatitaiyamɨkɨ hipameta xeime kwieyaritsie kaniwaranutɨmɨkɨ pɨretsutsixi wahepaɨ, 'Ekipitu kanitakatsiemɨkɨ muxatsi wahɨweme yukemaritsie 'atetsi kemɨtiwarukatse hepaɨ, hikɨ kaniyemieni 'atsi'iyarieya kati'anekaku.

\VS{13}Tetexi memuwarayexeiya Weti-Tsemetsi mɨti'u kanatixɨrimɨkɨ, meta kakaɨyarixi 'ekipitutari watukite kanititaiyamɨkɨ”».




\par }\Chap{44}{\SH 'Uximatɨarika memɨkakakaɨyarixi memɨwarayexeiyakaikɨ
\par }
{\PP \VerseOne{1}Yawé niukieya Keremiyaxi hetsɨa kaninuani huriyutsixi 'Ekipitu memu'uwakai wahetsiemieme, tatsɨari, Mikiruri memɨtitekai, Tapinetsi meta Menipitsi memɨtitekai, metatsiere 'Ekipitu tsutua meukayunetsie memɨtitekai:

\VS{2}«Mɨpaɨ kanaineini Yawé Naimekɨmɨtɨrɨkaɨye, 'Ixaheri Kakaɨyarieya: “Xeme xekaniuneniere 'uximatɨarika kenemɨtiuwewi Kerutsareme meta Kura kiekariyaritetsie. Hikɨ mana kii 'u'unitɨ kanexuaweni, nixewitɨ mana kapeka,

\VS{3}'axamemɨte'uyurikɨ mekatenanuyekɨne. Mɨkɨ mekaneniuyehaxɨatɨani hipame kakaɨyarixi memɨwarayexeiyakaikɨ meta 'ɨkwa memuwatairietɨwekaikɨ mekawamateme meta watutsima memɨkawaretima.

\VS{4}Mɨixamexɨa Kakaɨyari niukametemama memɨnete'uximayatsirie nekaniwareyenɨ'ani, mɨkɨ hepaɨtsita memɨwata'imaiyakɨ mɨpaɨ memɨkateyuriekakɨ kenemɨtixani'eriekɨ.

\VS{5}Peru mɨkɨ mepɨka'anu'enana, mepɨkate'uhayewaxɨ ke'axamemɨteyuriekaikɨ, matsi mepiyeweiyakai hipame kakaɨyarixi 'ɨkwa mewatairietɨwetɨ.

\VS{6}'Ayumieme nehaxɨa Kura kiekariteyari hetsie katiniunake, 'ayumieme waɨkawa nehaxɨa putai Kerutsareme kayeyarite hetsiemieme, mɨkɨ 'akumawetɨ kanayani hikɨ 'akuxi yaxeikɨa pɨti'ane”.


\par }{\PP \VS{7}»Hikɨta, mɨpaɨ kanaineni Yawé, Kakaɨyari Naimekɨmɨtɨrɨkaɨye, 'Ixaheri Kakaɨyarieya: “¿Ketitayari xeme yuxaɨtame 'axamɨti'ane xeteyuwewirie mariweme? ¿Ketitayari xete'iwiwie teɨteri Kura kiekatari memɨkwinikɨ, 'ukitsi, 'ukari, meta tɨɨri xike memutinunuiwaxɨ, yunaitɨ memɨkwinikɨ?

\VS{8}Xeme xekanenihaxɨatɨaka kexemɨteyuriekɨ, hipame kakaɨyarixi 'ɨkwa xewatairietɨwetɨ 'Ekipitu kwieyaritsie, hakewa xemekɨ muwa xemetitenikɨ. Kexemɨteyuriekɨ xemɨka'unarienikɨ xeikɨa kani'ayumiemetɨni, meta 'axaxemɨ'itɨarienikɨ meta xemuyuriyariekakɨ naitsarie nuiwarite kwiepa memɨtama watsata.

\VS{9}¿Kamɨtsɨ xetehatɨmai naime ke'axamemɨte'uyuri xetutsima, meta Kuratsie te'aitamete ke'axamemɨte'uyuri meta wa'ɨitama, meta xeme ke'axaxemɨte'uyuri meta xe'ɨitama Kura kwieyaritsie meta Kerutsareme kayeyari'utɨma?

\VS{10}Matsi, hikɨ 'akuxi nehɨxie xepɨkatehayewaku kexemɨteyurie meta xepɨkatimamawawe, ne'inɨari niukiyari meta ne'aitsikate kemaitɨka mɨpaɨ xepɨkate'u'uwa, nemɨxeyetuiri xeme meta xetutsima”.


\par }{\PP \VS{11}»'Ayumieme mɨpaɨ kanaineni Yawé Naimekɨmɨtɨrɨkaɨye, 'Ixaheri Kakaɨyarieya: “Mɨpaɨ 'ari nekaniutayɨni nexe'aye'unietɨ nekanayuyeitɨamɨkɨ, 'axaxemɨ'itɨarienikɨ, meta yunaime Kura teɨteriyari nemɨxeheuyehɨanikɨ.

\VS{12}Keyupaɨmetɨ memɨyuhayewa Kura teɨteriyari, kemɨ'ane 'Ekipitu mekɨnikutɨ memɨkatehayewakai, mɨkɨ yunaitɨ mana mekanikwikuni, 'ixiparakɨ, yatɨni haakakɨ mepɨkwini. 'Etsimemɨyumate meta 'amemɨyumate yunaitɨ mekanikwikuni hakakɨ yatɨni 'ixiparakɨ. 'Axaxe'itɨarietɨ xekanakɨnikuni, waɨkawa hipatɨ mepumamaka mexexeiyatɨ yuriyarɨwamete xepakɨne meta xexani'eriwatɨ.

\VS{13}Haakakɨ, kwiniyakɨ meta 'ixiparakɨ nekatiniwakwinitɨamɨkɨ 'Ekipitu memɨtama, kenemɨwaruyuri Kerutsaremetari.

\VS{14}Nixewitɨ pɨkatawikweni memuyuhayewaxɨ Kura kiekatari 'Ekipitu memekɨ, meta mepɨkatawikweni tawarita Kura kwieyaritsie memɨ'axɨanikɨ. Tsepa mema'eriwa memɨ'axɨanikɨ Kura kiekariyaritsie, mepɨkayɨwekaxɨani, hipatɨ xeikɨa meyu'unarɨmetɨ mepɨyɨwekaxɨani”».


\par }{\PP \VS{15}Hikɨ 'ukitsi memɨtemaikai wa'ɨitama hipame kakaɨyarixi 'ɨkwa memuwatairietɨwekai, meta 'ukarawetsixi mana memɨta'enanakai, mɨyatɨtɨ mepɨyumɨirekai mana memu'uwakai meta 'Ekipitu kwieyari tsutɨa memɨtamakai, mɨpaɨ Keremiyaxi mekateniutahɨawe:


\par }{\PP \VS{16}—Tame tepɨkahenu'enieni Yawé niukieya pemɨtatsi'utaxatɨa.

\VS{17}Matsi pɨta, tepiyeweiyani ketemutiyua: 'Ɨkwa tepitairietɨweni meta kaxie winuyari tepitiyeuririwani kakaɨyari 'Uka Muyuawitsie Ti'aitame ketemɨteyuriekai meta meripaitɨ tatutsima kememɨteyuriekai meta tate'aitɨwamete meta waparewiwamete, Kura kiekariyaritsie meta Kerutsareme kayeyari'utɨma. 'Ana tukaritsie waɨkawa 'ikwai tepexeiyakai 'aixɨa 'iyari tepu'uwakai meta tepɨkate'uka'eniwakai.

\VS{18}Peru kepauka paitɨtɨ temɨte'uhayewaxɨ kakaɨyari 'Uka Muyuawitsie Ti'aitame 'ɨkwa tetairietɨwetɨ meta kaxie winuyari mɨtiyeuriwa te'iyetuiriwatɨ tinaime teteheuyehɨatɨ tepakɨ, meta haakaxa kuyaxa pɨtatsitixɨtɨaxime.


\par }{\PP \VS{19}'Ukarawetsixita mɨpaɨ mekaniutiyuani:

\par }{\PP —Kepauka tame 'Uka Muyuawitsie Ti'aitame kakaɨyariyari 'ɨkwa temɨtairietɨwekaitsie meta kaxie winuyari mɨtiyeuriwa, takɨnama mekatenimaikaitɨni tsuira ketemɨte'utiwewiwakai 'ɨkiyaya hepaɨ 'aneneme.


\par }{\PP \VS{20}Hikɨ Keremiyaxi yunaime teɨteri mɨpaɨ katiniwaruta'eiya, 'ukitsi meta 'ukarawetsixi memenati'eiyakai:


\par }{\PP \VS{21}—¿Kamɨtsɨ xeme Yawé 'atsikaretimaime xete'erie kexemɨteyuriekai, xeme meta xetutsima, texe'aitɨwamete meta waparewiwamete meta yunaitɨ teɨteri, kepauka 'ɨkwa xemɨwatairietɨwekai Kura kiekariyaritetsie meta Kerutsareme kayeyariteyaritsie?

\VS{22}Kepauka Yawé 'ari mɨkatinewiwekai ke'axaxemɨteyuriekaikɨ mɨkɨ kemɨkatinake meta tita mɨtixani'eriwakɨ yaxeteyuriekaku, xekwie 'axa'itɨarietɨ kanayeitɨarieni, 'akumawetɨ, meta ka'akukiepayatɨ kanayeitɨarieni, hikɨ yaxeikɨa pɨ'ane.

\VS{23}Xeme hipame 'ɨkwa xepɨwarutitairi mɨkɨkɨ 'axaxepɨte'uyuri Yawé hetsiemieme, niukieya xepɨka'anu'eni, meta 'inɨari niukiyari hetsɨana mieme xepɨka'aye'atɨa, meta 'aitsikateyatsie yaxepɨkatekakɨ. 'Ayumieme 'ikɨ tukaritsie 'ikɨ 'uximatɨarika xehetsie kaninuani.


\par }{\PP \VS{24}Keremiyaxi mɨpaɨ katiniwarutahɨawe yunaime teɨteri meta 'ukarawetsixi:

\par }{\PP —Yawé niukieya xekeneu'eni yunaitɨ xeme, Kura kwieyaritsie kiekatari 'Ekipitu xemɨtitei:

\VS{25}Mɨpaɨ kanaineni Yawé Naimekɨmɨtɨrɨkaɨye, 'Ixaheri kakaɨyarieya: “Kepauka xeme yɨ'ɨitatɨ mɨpaɨ xemutiyuane: ‘Tame tetenaye'atɨakuni ketemutiyua 'ɨkwa tepɨtaiyatɨweni meta kaxie winuyari mɨtiyeuriwa tepiyetuiriwani kakaɨyari 'Uka Muyuawitsie Ti'aitame’, mɨpaɨ xeteyurietɨ xepumatsiɨkɨ kename yaxetekahu 'aku kexemutiyua. 'Aixɨa kani'aneni, xekenehu xeketenaye'atɨa kexemutiyua.

\VS{26}Peru xekeneu'eni Yawé niukieya xeme xeyunaitɨ, Kura teɨteriyari 'Ekipitu xemɨtitei. Yawé mɨpaɨ kanaineni: ‘Yɨkɨmana yuhɨritɨatɨ mumariwekɨ, xewitɨ tɨma Kura kiekame 'Ekipitu memɨtitei pɨkanetsitahɨawe, meta mɨpaɨ mepɨkatiyuani: Yawé naimekɨmɨyɨwe mayeyuri hetsiemiemekɨ.

\VS{27}Netsɨ nekaniwata'ɨwiyamɨkɨ 'axanemɨwayurienikɨ xeikɨa, hawaikɨ 'aixɨa nemɨwayurienikɨ. Haakaxakɨ meta kuyaxakɨ yunaitɨ Kura kiekatari 'Ekipitu memɨtama mekanitayunikuni.

\VS{28}'Etsiyupaɨmetɨ xeikɨa mekaniyɨwekaxɨakuni memakunuaxɨanikɨ Kura kwieyaritsie meyuta'uname kuyaxatsata. Hikɨ 'ana yunaitɨ Kuratsie kiekatari 'Ekipitu memekɨ mɨpaɨ mekatenetimaikuni xɨka neniuki 'aye'atɨariemɨkɨ yatɨni mɨkɨ waniuki’ ”.


\par }{\PP \VS{29}»Yawé mɨpaɨ kanaineni: “'Ikɨ 'inɨari kanihɨkɨtɨkamɨkɨ kename ne netixekwinitɨani mɨkɨ kwieyaritsie, mɨpaɨ xemɨtemaikakɨ kenemutayɨ paye'atɨarieni.

\VS{30}Yawé mɨpaɨ kanaineni: ‘Ne Parahuni Hupɨra mɨtitewa, 'Ekipitutsie ti'aitame, kemɨ'ane memeye'unie me'imienike wahetsɨa nekaniyetuamɨkɨ, Tserekiyaxi kenemiyuri Kura kwieyaritsie ti'aitame hepaɨ, meye'uniekai 'imienike hetsɨa Nawukurunutsuxi, Wawiruniya kwieyaritsie ti'aitame’ ”».




\par }\Chap{45}{\SH Niuki Waruki hetsiemieme
\par }
{\PP \VerseOne{1}'Ikɨ niuki kanihɨkɨtɨni Kakaɨyari niukameya Keremiyaxi Waruki mutaxatɨa Neriyaxi nu'aya, naurieka wiyari ti'aitakaku Kuhatsimi Kutsiyaxi nu'aya, kepauka Waruki mɨraka'utɨwakai xapa mukwikwiyatsie Keremiyaxi mɨpɨa tikɨhɨawekaku:

\VS{2}«Yawé mɨpaɨ kanaineni, 'Ixaheri Kakaɨyarieya, 'ahepaɨtsita Waruki:

\VS{3}“'Ekɨ mɨpaɨ peputayɨ: ‘Xɨa'ui ne. Yawé matsi waɨkawa pɨnetsi'uximatɨa. Nepu'uxeri ne'uta'aiwatɨ, 'uxipiya nepɨkakaxeiyawe’.


\par }{\PP \VS{4}»”Mɨpaɨ ketineutahɨawi, Yawé mɨpaɨ mainekɨ: ‘Nekanika'unamɨkɨ tita nemɨtiutawewi meta tita nemɨtiukaye nekanahunamɨkɨ, mɨyatɨtɨ naime 'ikɨ kwieyaritsie nekatinakumaweriyamɨkɨ.

\VS{5}¿Timamariwaweme petikuwaune 'ahetsiemieme? Mɨkɨ pepɨkatiwauka, karikɨ yunaime 'ikɨ teɨteri wahetsie 'uximatɨarika nekananunɨ'amɨkɨ, peru 'ekɨ nekamanipitɨamɨkɨ pemayeyurinikɨ tsepa hakewa pemetɨa, mɨkɨ 'a'iwarika pɨhɨkɨtɨni’ —Yawé mɨpaɨ kanaineni—”».




\par }\Chap{46}{\SH Niuki 'Ekipitu hetsiemieme
\par }
{\PP \VerseOne{1}Yawé niukieya Kayaɨyari niukameya Keremiyaxi hetsɨa kaninuani nuiwarite wahetsiemieme.


\par }{\PP \VS{2}'Ekipitu hetsiemieme, 'ikɨ niuki Parahuni Nekahu mɨtitewa ti'aitame 'Ekipitu kiekame kuyaximama kaniwahetsiemiemetɨni, naurieka wiyari ti'aitakaku Kuhatsimi Kutsiyaxi nu'aya, Kura kwieyaritsie ti'aitame, kana'iwarieni Karikemitsi tiyetewakaku, hatuxame 'Eupɨrate manuyeka 'aurie, ti'aitame Wawiruniya kiekame Nawukurunutsuxi kane'iwa:


\par }{\Q \VS{3}«Yuheima nunuwame 'amɨyewa meta 'etsimɨyewa xekeneukuha'arita,

\par }{\QB meta xekeneuhuniri xemuyutakwinikɨ.


\par }{\Q \VS{4}Kawayutsixi xekeniwaranutixiratɨaxɨa,

\par }{\QB xekenanutiyaxi memanautsawawe wahetsie.

\par }{\Q Xekeneuyukuha'aritɨa, yumu'utsie nunuwame xekenanuti'uitɨa.

\par }{\QB Pitsika xekenanuyemɨtsɨtɨaxɨa, tepɨa kamixayari xekenanakatɨxɨa.


\par }{\Q \VS{5}Peru neuxei, ¿ketɨtɨ nepɨtiniere?

\par }{\QB Kuyaximama mepa'iwarie,

\par }{\QB memamatɨ yɨ'utɨma mepekɨka.

\par }{\Q Meka'anakunenieretɨ mekaniyuta'unani.

\par }{\QB Naitsarie memɨtama mekanimamaka


\par }{\QR —Yawé mɨpaɨ kanaineni—.

\par }{\Q \VS{6}Kemɨ'ane waɨkawa manautsawe pɨkayɨwe muyuta'una

\par }{\QB meta waɨkawa mɨtɨrɨkaɨye pɨkayɨwe muwatawikweiya.

\par }{\Q Tayeta, 'Eupɨrate hatetsitayaritsie

\par }{\QB mekanitakeitsarietɨkɨkani meta mekanatixɨrɨweni.


\par }{\BB \par }
{\Q \VS{7}»¿Kemɨ'ane pɨyɨane manatimie Niru hatɨayari hepaɨ?

\par }{\QB haa muwatayuitɨariwa hepaɨ kaniuyɨneni.


\par }{\Q \VS{8}'Ekipitu kaniyɨaneni, Niru hatɨayari muwayeneka hepaɨ kanitimieni,

\par }{\QB haa muwatayuitɨariwa hepaɨ kaniuyɨneni.

\par }{\Q 'Ekipitu mɨpaɨ kanaineni: “Teikɨ nekanitiyeimɨkɨ, kwie naime nekananukanamɨkɨ,

\par }{\QB kiekarite naime nekanika'unamɨkɨ meta wateɨterima”.


\par }{\Q \VS{9}Xekeneuyutakuya, kawayutsixi kwinie xemayɨwawe.

\par }{\QB Kaxetate, karima xekeneyekɨni.

\par }{\Q Meke'uhuni yemekɨ yukukuyamete.

\par }{\Q Kɨmana memeyukunani meke'uti'ɨni

\par }{\QB kuyaxi Kutsi meta Puti kiekatari.

\par }{\Q Yutupi mekehatseiriyaxɨani

\par }{\QB kuyaxi Ririyatari.


\par }{\BB \par }
{\Q \VS{10}»'Ana tukari

\par }{\QB tati'aitɨwame Yawé Naimekɨmɨtɨrɨkaɨye pɨhetsiemiemetɨni.

\par }{\Q 'Ana tukaritsie pɨyɨkɨhɨani,

\par }{\QB memeye'unie katiniwarakapitɨamɨkɨ.

\par }{\Q 'Ixipara tiyumienetɨ kanitahuxaimɨkɨ,

\par }{\QB hauharimɨtɨ xuriyakɨ 'aixɨa katinika'erimɨkɨ.

\par }{\Q Tayeta kwieyaritsie,

\par }{\QB 'Eupɨrate hatetsitayaritsie,

\par }{\Q tati'aitɨwame, Yawé Naimekɨmɨtɨrɨkaɨye,

\par }{\QB waɨkawa puwakwini mawari hepaɨ.


\par }{\BB \par }
{\Q \VS{11}»'Uka 'ɨimari 'Ekipitu niweya,

\par }{\QB Karaha kenemie waritsamu kenewaumie.

\par }{\Q Yakɨ xeikɨa 'uayete pepɨtixeɨrie,

\par }{\QB pepɨka'anayeweni.


\par }{\Q \VS{12}Nuiwarite yamepɨtemateri kepemɨra'iwarie,

\par }{\QB 'ahiwari naitsarie kwiepa pɨ'enierie.

\par }{\Q Yukɨmana kuyaxi yuhetsie mekaniuyexɨrɨweni,

\par }{\QB hikɨ yunaitɨ kwiepa mekanatixɨrɨweni».


\par }{\PP \VS{13}'Ikɨ Yawé niukieya kanihɨkɨtɨni, Kakaɨyari niukameya Keremiyaxi hetsɨa munua, kepauka Nawukurunutsuxi Wawiruniyatsie ti'aitame 'Ekipitu tamienike munua:


\par }{\Q \VS{14}«'Ikɨ xeketeneutaxata 'Ekipitu kwieyaritsie,

\par }{\QB xekeneutaxata Mikiruri kiekariyaritsie, Menipitsi meta Tapinetsi:

\par }{\Q “'Aixɨa xeketeneuyu'uitɨa. Xekeneyukweriwayurieka.

\par }{\QB 'Ixipara yu'aurie katinamietɨyeikani”.


\par }{\Q \VS{15}¿Titayari 'akuyaxima metetihɨximawetɨka?

\par }{\QB Mepɨkayɨwawe 'amemɨti'uka,

\par }{\QB Yawé muwaratixɨrikɨ.


\par }{\Q \VS{16}Yamekatenekaxɨrɨweni,

\par }{\QB yuhetsie mekaniuyexɨrɨweni.

\par }{\Q Mɨpaɨ mekateniyɨkɨhɨaweni: “Kenanukukexi,

\par }{\QB tekani'axɨakuni tateɨterima wahetsɨa,

\par }{\Q hakewa temetinunuiwaxɨ,

\par }{\QB 'ateewa mɨkarayukwinetsie paitɨ”.


\par }{\Q \VS{17}Mana mɨpaɨ mekateniuhiwani: “Parahuni yuarika xeikɨa kanihɨkɨtɨni.

\par }{\QB Ti'aitame 'Ekipitu kiekame mɨrayu'iwakekaitsie 'ari panuyetɨa”».


\par }{\BB \par }
{\Q \VS{18}Ti'aitame mɨpaɨ kaniutaineni: «Ne nekanayeyurini.

\par }{\QB Yawé Naimekɨmɨtɨrɨkaɨye nekatinitewaka.

\par }{\Q Tawuxi hɨriyari hɨrite naime kemɨtiwara'iwa,

\par }{\QB meta hɨri Kaximeru haramara kemɨra'iwa,

\par }{\QB mɨpaɨ timariwetɨ 'upamie mɨxe'aye'unie.


\par }{\Q \VS{19}'Ekɨ, 'Ekipitu pemɨkiekame,

\par }{\QB 'a'ika keneukuha'aritɨa xeime kwieyaritsie xemanuhapanienikɨ,

\par }{\Q karikɨ Menipitsi mɨrakutewatsie 'akumawetɨ kanayeimɨkɨ,

\par }{\QB kii 'u'unitɨ puku'uni teɨteri mepumaweni.


\par }{\BB \par }
{\Q \VS{20}»Tsikeru wakiya xeiwiyari mexeiya 'Ekipitu kanihɨkɨtɨni,

\par }{\QB peru 'umekanahuni hetsɨana meye'axɨanike nakatarixi tayeta miemete.


\par }{\Q \VS{21}Kuyaxi xaɨtsie kiekatari pareku me'uhutɨ

\par }{\QB tsikerutsixi memeuwiyamatɨka wahepaɨ mepɨtematsiɨkɨ,

\par }{\Q mɨkɨtatsiere mepukununuwa,

\par }{\QB yunaitɨ meyɨnɨtɨ mepuyuta'una meka'uku'uwetɨ,

\par }{\Q watukari maye'akɨ kememɨteka'unarienikekai,

\par }{\QB kepauka memɨtekwinitɨarienikekai.


\par }{\Q \VS{22}'Ekipitu kaniyuta'una kuu hepaɨ 'utaitɨ,

\par }{\QB meye'unie hepana yɨtɨrɨkarima 'amumiekɨ.

\par }{\Q Hurawa hepana mekaniuhuni hatsa me'utɨkɨtɨ,

\par }{\QB kɨ'ewemete wa'atɨ mepɨteyɨa,


\par }{\Q \VS{23}tsepa wa'ɨtsi mɨkahayeyeyɨkɨ,

\par }{\QB naime mekanakuwitekeni —Yawé mɨpaɨ kanaineni—.

\par }{\Q Mepuyumɨire 'utsikari wareuyeta,

\par }{\QB mɨkɨ kɨ'ewemete,

\par }{\QB nixewitɨ muwaruti'inɨata pɨkayɨwe.


\par }{\Q \VS{24}'Ekipitu witsimɨti'ɨimari kanitewiyarikatsitɨariemɨkɨ

\par }{\QB meta kaniyetuiyamɨkɨ teɨteri tayeta kiekatari wahetsɨa».


\par }{\PP \VS{25}Yawé Naimekɨmɨtɨrɨkaɨye, 'Ixaheri Kakaɨyarieya mɨpaɨ kanaineni: «'Amuni nekatinikwinitɨamɨkɨ, Tewatsi kiekariyari wakakaɨyari, meta 'Ekipitu, meta wakakaɨyarixima meta mana te'aitamete, meta Parahuni meta yunaime kemɨ'ane hetsiena memɨtewiya.

\VS{26}Nekaniwayetuamɨkɨ kemɨ'ane memɨwaraye'unie wahetsɨa, Nawukurunutsuxi hetsɨa, ti'aitame Wawiruniya kiekame, meta teɨterimama wahetsɨa. 'Ariketa 'Ekipitu kiepa kanayeimɨkɨ meripaitɨ hepaɨ —Yawé mɨpaɨ kanaineni—.


\par }{\Q \VS{27}»Peru 'ekɨ, Kakuwu neti'uximayatsiriwame, pepɨkamaka,

\par }{\QB pepɨka'utimamaweni, 'Ixaheri.

\par }{\Q 'Ateewa pe'uyeikame nekamenitawikweitsitɨamɨkɨ,

\par }{\QB xeime kwieyaritsie pehanuhanieyu.

\par }{\Q Kakuwu kayuwatɨ pehexeiyatɨ pekanayeimɨkɨ,

\par }{\QB 'aixɨa 'iyari pe'uyeikatɨ pekanayeimɨkɨ.


\par }{\Q \VS{28}'Ekɨ Kakuwu neti'uximayatsiriwame, pepɨkamaka,

\par }{\QB karikɨ ne 'ahamatɨa nekaniuyeikani —Yawé mɨpaɨ kanaineni—.

\par }{\Q »Tsepa yunaime nuiwarite nemuwarutayuniyaxɨ

\par }{\QB kemɨ'ane wahetsɨa nemumatsiheutanɨ'a,

\par }{\QB 'ekɨ matsi nepɨkametsihauyehɨani.

\par }{\Q Kemɨtiheitseriekɨ nepɨmatsita'ɨxatsitɨani

\par }{\QB peru metatsiere nepɨmatikwinitɨani».




\par }\Chap{47}{\SH Niuki Piritsiteutsixi wahetsiemieme
\par }
{\PP \VerseOne{1}Parahuni Kahatsa katamiewekaku 'akuxi, Yawé yuniuki Kakaɨyari niukameya Keremiyaxi kaniupitɨani, piritsiteutsixi wahepaɨtsita:


\par }{\BB \par }
{\PP \VS{2}«Yawé mɨpaɨ kanaineni:

\par }{\Q »“Neuxei xekeneuxeiya. Haa tayeta mieme

\par }{\QB haa muwayeneika hepaɨ putaine.

\par }{\Q Kwie panukayunitɨwa meta tita mɨrexeiya,

\par }{\QB meta kiekarite metatsiere teɨteri.

\par }{\Q Yunaitɨ teɨteri meputihiwa.

\par }{\QB Meputitsuana teɨteri kwiepa memɨtama.


\par }{\Q \VS{3}Mewa'enietɨ wakawayutsixi wanautsari

\par }{\QB wakaxetate wayuarika me'enietɨ

\par }{\QB meta kaxetate waketate me'enietɨ,

\par }{\Q wapaapama yuniwema 'ukitsi mepɨwata'e'eiriwa,

\par }{\QB mepɨkatɨrɨkawi marikakɨ.


\par }{\Q \VS{4}Tukari kanaye'aniri

\par }{\QB piritsiteutsixi memakumaweriyarienikɨ,

\par }{\Q Tiru meta Tsiruni mɨnawaiyarienikɨ

\par }{\QB kemɨ'ane 'akuxi minɨ'ɨ miparewie.

\par }{\Q Piritsiteutsixi kaniwarakuyuniyamɨkɨ Yawé

\par }{\QB metatsiere yunaime haramara tetsita kiekatari Katuri mɨtitewatsie.


\par }{\Q \VS{5}Yumu'utsie mekaniyukaxikani Kahatsa kiekatari,

\par }{\QB 'Atsikaruni kiekatari mekaniuwawetɨ mekanakɨne.

\par }{\Q Xemeta, muweritsie kiekatari xemuyuhayewatɨwe,

\par }{\QB xepɨkatehayewa xeyutixiteketɨ yuwaiyaritsie.


\par }{\BB \par }
{\Q \VS{6}»”'Ai nepaine, Yawé 'ixiparaya hetsiemieme.

\par }{\QB Pepɨkatihayewa peyumienetɨ.

\par }{\Q 'Anawita kenakunuari.

\par }{\QB 'Ari kenewakexi, kayuwatɨri.


\par }{\BB \par }
{\Q \VS{7}»”¿Ketitayari ti'uxipieka,

\par }{\QB Yawé kanitanɨ'ani

\par }{\Q 'Atsikaruni mɨtamienikɨ

\par }{\QB metatsiere haramara tetsita memɨtama?”»




\par }\Chap{48}{\SH Niuki Muhawi hetsiemieme
\par }
{\R (Ker 48:29-36 – Kits 16:6-12)

\par }{\PP \VerseOne{1}Mɨpaɨ kanaineni Yawé Naimekɨmɨtɨrɨkaɨye, 'Ixaheri kakaɨyarieya, Muhawi hetsiemieme:

\par }{\Q «Xɨa'ui Newu hetsiemieme, karikɨ kanika'unariemɨkɨ.

\par }{\QB Kiriyatahini kaniwiyariemɨkɨ meta kanitewiyarikatsitɨariemɨkɨ.

\par }{\QB Kiekarieya kuraruyari 'amatitewa nitixaɨtɨ pɨkarayeitɨarieni kanika'unariemɨkɨ.


\par }{\Q \VS{2}Muhawi witsikemɨtixeiyariekai kaniukumawere,

\par }{\QB Hetsiwuni kiekariyaritsie mekatenikuxatani hepaɨtsitana mieme 'axamemiyurienikɨ:

\par }{\QB “Neuxei, hikɨmɨtɨka 'ikɨ teɨteri tepɨwarakumaweriya”.

\par }{\Q 'Ekɨtsiere Marimeni, kayuwatɨ pekanitamarimɨkɨ,

\par }{\QB pekananukuweiyariemɨkɨ 'ixiparakɨ.


\par }{\Q \VS{3}Tsuari hiwariyari kana'eniɨriɨkɨni Kurunahini kiekariyaritsie mieme:

\par }{\QB memuta'unariekɨ meta memakumaweriyariekɨ.


\par }{\Q \VS{4}Muhawi kanika'unariemɨkɨ,

\par }{\QB tɨɨriyamama watsuari 'ari kani'enierieka.


\par }{\Q \VS{5}Ruhiti teikɨmanayaritsie

\par }{\QB mekaniutihuni tsuarikɨ mekatehayewatɨ,

\par }{\Q Kurunahini kɨatsaritayaritsie

\par }{\QB kukuiniya hiwariyari kaniwati'eniɨriɨkɨni,

\par }{\QB memuka'unariekɨ.


\par }{\Q \VS{6}Xekeneuyuta'unaxɨa. Kemɨ'ane mɨyɨweni ke'uyutawikweitsitɨani.

\par }{\QB 'Ɨtsi makumawetsie mieme xekeneyu'erieka.


\par }{\Q \VS{7}'Awewiyatsie pemɨtiwiyakɨ meta 'apiinitɨarikatsie,

\par }{\QB 'ekɨtatsiere pekaniwiyariemɨkɨ.

\par }{\Q 'Akakaɨyari Kemuxi mɨtitewa kananutɨkiemɨkɨ xeime kwieyaritsie,

\par }{\QB mara'akatemama meyunaitɨ meta memɨwaparewiekai.


\par }{\Q \VS{8}Ti'uname 'ukanamieni naime kiekarite ka'unake,

\par }{\QB nixewitɨ kapɨtawikweni.

\par }{\Q Mayeweritsie ka'ayekiepayatɨ kanayeimɨkɨ,

\par }{\QB meta hɨri manaweri kanita'unariemɨkɨ,

\par }{\QB yemekɨ Yawé kemutayɨ.


\par }{\Q \VS{9}Tetetsie xeteha'utɨame xekeneutaketsa ma'eriwanikɨ Muhawi hetsiemieme,

\par }{\QB karikɨ 'ari kaniuka'unarieni,

\par }{\Q kiekariteya kanakumaweni,

\par }{\QB nixewitɨ tɨma tewi mana puka'uyeika.


\par }{\BB \par }
{\Q \VS{10}»'Axake'itɨarieka kemɨ'ane yamɨkatikayani

\par }{\QB Yawé 'uximayatsikayatsie.

\par }{\Q 'Axake'itɨarieka kemɨ'ane

\par }{\QB xuriya mɨkatayeurieni yu'ixiparakɨ.


\par }{\BB \par }
{\Q \VS{11}»Muhawi kwieyaritsie kayuwatɨ kaniumakaitɨni 'amɨtiuyukamatsietɨtɨ,

\par }{\QB kaxie winuyari mɨkawatayuitɨariwa hepaɨ.

\par }{\Q Hatsuaku mana kiekatari xeime kwieyaritsie mepɨkahehapaniewawe.

\par }{\QB Winu hepaɨ xeime haxu tekɨxiyarita pɨkakatuariewe.

\par }{\Q 'Ayumieme 'aixɨa kema'ane pɨkaheuyeiwe,

\par }{\QB meta yaxeikɨa 'aixɨa pu'ɨa».


\par }{\Q \VS{12}Yawé mɨpaɨ kanaineni: «Peru tukari kanaye'amɨkɨ

\par }{\QB kepauka teɨteri nemɨwatanɨ'ani Muhawi hetsie,

\par }{\Q yutekɨxite memɨtiyeuriexɨanikɨ,

\par }{\QB meta yuye'ɨrɨte memɨtitaraxɨanikɨ.


\par }{\Q \VS{13}Hikɨ Muhawi kaniyutitewiyamɨkɨ yukakaɨyari Kemuxi hetsiemieme,

\par }{\QB 'ixaheritsixi kememɨteyutitetewiyaxɨ Weteri hetsiemieme,

\par }{\QB tuki hetsie yemekɨ memɨtewiyakai.


\par }{\BB \par }
{\Q \VS{14}»Xeme mɨpaɨ xepɨte'uyu'ɨrekai:

\par }{\QB “Tame temɨtehayu'iwa tekanihɨkɨtɨni,

\par }{\QB teɨteri kuyaxata miemekɨ temɨkamama”.


\par }{\Q \VS{15}Muhawi kanika'unariemɨkɨ

\par }{\QB meta kiekariteya,

\par }{\Q —mɨpaɨ kanaineni Ti'aitame,

\par }{\QB Yawé Naimekɨmɨtɨrɨkaɨye mɨtitewa—:

\par }{\Q Mana kiekatari temari 'aixɨa memɨ'anene

\par }{\QB mekanikwi'iwakuni.


\par }{\Q \VS{16}Muhawi mɨka'unarienitsie kanehuraniri,

\par }{\QB 'uximatɨarikaya kanaye'aximeniri.


\par }{\Q \VS{17}Xekeneutitsuanani hetsiena mieme yunaitɨ 'auriena kiekatari,

\par }{\QB kemɨ'ane xemimariekai kemɨtimariwekai.

\par }{\Q Mɨpaɨ xekeneutiyuaneni: “'Itsɨ panumurarie

\par }{\QB mɨtɨrɨkaɨyekai meta mumariwekai”.


\par }{\BB \par }
{\Q \VS{18}»'Ekɨ, Riwuni pemɨkiekame:

\par }{\QB kenanakaye'a 'a'uwenitsie

\par }{\QB kwiepa makunaraunitsie keneutayexi,

\par }{\Q karikɨ Muhawi 'uname 'ekɨta kamenitamiemɨkɨ

\par }{\QB 'akuraru 'amatitetewa kanika'unamɨkɨ.


\par }{\Q \VS{19}'Ekɨ 'Aruhexi kiekariyaritsie pemɨkiekame,

\par }{\QB huye 'utɨa keneutakeka keneutanierixɨa,

\par }{\Q memɨyu'unatɨwe keniwaruta'iwawiya, 'ukitsi meta 'ukarawetsixi:

\par }{\QB “¿Kekuta muwa reyɨ?”


\par }{\Q \VS{20}Muhawi tixaɨtɨ pɨkarayeitɨarie,

\par }{\QB kana'iwarieni.

\par }{\Q Xekeneutitsuanani meta xekeneutihiwani.

\par }{\QB 'Axinuni hatɨayari 'utɨa xeketeneutaxata

\par }{\QB kename Muhawi 'uka'unarie.


\par }{\Q \VS{21}'Uximatɨarika kaninuani hɨri makuweritsie paitɨ:

\par }{\QB Huruni, Yahatsa meta Mepati kiekariyaritsie,


\par }{\Q \VS{22}Riwuni, Newu meta Weti-Riwɨratahini wahetsie,


\par }{\Q \VS{23}Kiriyatahini, Weti-Kamuri meta Weti-Mekuni wahetsie,


\par }{\Q \VS{24}Keriuti meta Wutsira wahetsie,

\par }{\QB meta naime kiekarite Muhawi kwieyaritsie miemete,

\par }{\QB hurawa meta 'ateewa mukumanekai.


\par }{\Q \VS{25}Muhawi tɨrɨkariyaya kaniukumawere,

\par }{\QB tɨrɨkariya pɨkahexeiyari


\par }{\QR —Yawé mɨpaɨ kanaineni—.

\par }{\BB \par }
{\Q \VS{26}»Muhawi xekeneuhayewa matiwenikɨ tawekame hepaɨ,

\par }{\QB Yawé hɨxie mariweme mayuyeitɨakɨ.

\par }{\Q Yuhayaritsie ke'ukaweni,

\par }{\QB 'atsieriwame kehayani.


\par }{\Q \VS{27}'Ekɨ Muhawi, neteɨterima 'ixaheritsixi pepuwananaimakai,

\par }{\QB pepɨwakuxatakai pewayuriyatɨ,

\par }{\QB tenawayamete wahamatɨa pemuwarutaxeiya hepaɨ.


\par }{\Q \VS{28}Muhawi kwieyaritsie kiekatari,

\par }{\QB yukiekaritetsie xekenayekɨni,

\par }{\QB 'aita xekeneuteni.

\par }{\Q Kukuruxi wahepaɨ xekene'aneni

\par }{\QB 'aitekɨa memuyuti'ituatɨwa.


\par }{\BB \par }
{\Q \VS{29}»Tekanimaika kemɨtiuyuta'ɨre Muhawi,

\par }{\QB 'ɨrikakɨ panutiyeika.

\par }{\Q Waɨkawa pɨtiyukatawe'erie meta puyuta'ɨre.

\par }{\QB Waɨkawa payu'eriya meta mariweme payuyeitɨwa.


\par }{\Q \VS{30}Ne nekanimaika kemɨtiyuwaɨriya 'axa'utaitɨ,

\par }{\QB peru tsepa kemɨtiyuta'ɨre tixaɨtɨ 'atsipɨkatiyurieni


\par }{\QR —Yawé mɨpaɨ kanaineni—.

\par }{\Q \VS{31}'Ayumieme neputatsuaka Muhawi hetsiemieme,

\par }{\QB yunaime teɨterimama wahetsiemieme nepɨnehiwerie,

\par }{\QB meta neputa'aiwa kiekari Kixi-Keretsi hetsiemieme.


\par }{\Q \VS{32}'Ahetsiemieme neputatsuaka Tsiwima kiekariyari, kaxie haraweriyari hepaɨ pemɨ'ane,

\par }{\QB keyuri Katsexi hetsiemieme,

\par }{\Q 'amamate yɨrariyari haramaratsie peuka'axe

\par }{\QB meta Katsexi paitɨ,

\par }{\Q peru kaninuamɨkɨ ti'uname

\par }{\QB 'aharawerita hetsie naime katinika'unamɨkɨ.


\par }{\Q \VS{33}Kwie 'aixɨa mɨtiu'anetsie Muhawi kwieyaritsie

\par }{\QB kaniukumawere temawierika meta nanai.

\par }{\Q Winu nepukumaweriyaxɨ memiwewiekai,

\par }{\QB meta kaxie ketsinamete memutihiwakai meyutemamawietɨ mepukumawerixɨ,

\par }{\QB hiwari hikɨ mieme temawierika hiwariyari pɨkahɨkɨri.


\par }{\BB \par }
{\Q \VS{34}»Hetsuwuni 'aiwarieya kana'eniɨriɨkɨni 'Eraré meta Yahatsa paitɨ,

\par }{\QB metatsiere Tsuhaxi paitɨ,

\par }{\QB meta Kurunahini paitɨ meta 'Ekɨrati-Tseritsiya paitɨ.

\par }{\Q Meta haixate Nimirini mieme

\par }{\QB kaniukawaxɨani.


\par }{\Q \VS{35}Teɨteri nekaniwarakumaweriyamɨkɨ Muhawi kiekatari

\par }{\QB mawari memɨwawewirie kakaɨyarixi memɨte'atimawiyarɨwatsie

\par }{\QB meta yukakaɨyarixi 'ɨkwa memɨwatairie


\par }{\QR —Yawé mɨpaɨ kanaineni—.

\par }{\BB \par }
{\Q \VS{36}»Ne'iyari pirikɨxa muyuhiwerie hepaɨ putaine,

\par }{\QB ne'iyari patsuaka Muhawi hetsiemieme,

\par }{\Q pirikɨxa hiwerika mukayuitɨwani hepaɨ putaine

\par }{\QB ne'iyari patsuaka Kixi-Keretsi hetsiemieme,

\par }{\Q mɨrakumaweriyariekɨ

\par }{\QB piiniteya ketipaɨmeme mɨtiuxeɨriekai.


\par }{\Q \VS{37}Yunaitɨ mepumu'umetse

\par }{\QB meta yunaitɨ mepanuyexirietɨka,

\par }{\Q meta yumamatetsie naitsarie mepeuxitekietɨka,

\par }{\QB metatsiere yunaitɨ hiwerika kamixayari mepanakatɨtɨka.


\par }{\Q \VS{38}Naitsarie Muhawi kwieyaritsie kii heima

\par }{\QB meta naitsarie kaye 'utɨma,

\par }{\QB tsuari xeikɨa kani'enierieka,

\par }{\Q Muhawi nemutataraxɨkɨ

\par }{\QB tekɨxi 'axamɨ'ane mehɨiyani hepaɨ


\par }{\QR —Yawé mɨpaɨ kanaineni—.

\par }{\Q \VS{39}Kekuta tiutsanarie.

\par }{\QB Neuxei mɨya mekateniutsuanani.

\par }{\Q Muhawi kanawarini

\par }{\QB tewiyarikakɨ.

\par }{\Q 'Auriena kiekatari hetsiena mieme

\par }{\QB mekanimamaka meta mekaniyuriyani».


\par }{\PP \VS{40}Yawé mɨpaɨ kanaineni:

\par }{\Q «Neuxei. Muhawi maye'unie kwixɨ hepaɨ katiniwieneni,

\par }{\QB Muhawi heima kaniwieneni.


\par }{\Q \VS{41}Kiekariteyatsie katinitahaxɨamɨkɨ,

\par }{\QB meta kiekariteya kuraruyari 'amatitɨtɨ kana'iwarieni.

\par }{\Q 'Iya tukaritsie, kuyaxi Muhawi kiekatari wa'iyari

\par }{\QB 'uka tiniwerɨmetɨ mɨtiuyɨyɨaka hepaɨ pɨ'aneni.


\par }{\Q \VS{42}Muhawi kwieyari kanikumaweriyariemɨkɨri,

\par }{\QB Yawé hɨxie mariweme mayuyeitɨakɨ.


\par }{\Q \VS{43}Marika, mɨki teukiya meta winiyari,

\par }{\QB kaniwatakwewieka Muhawi kiekatari


\par }{\QR —Yawé mɨpaɨ kanaineni—.

\par }{\Q \VS{44}Kemɨ'ane muyuta'una marikakɨ putsuta kaneukawemɨkɨ,

\par }{\QB kemɨ'aneta putsuta muwatiyani winiyaritsie kaniyɨhɨamɨkɨ,

\par }{\Q karikɨ ne nekani'atɨamɨkɨ Muhawi hetsie

\par }{\QB 'uximatɨarika kepauka tukarieya maye'ani


\par }{\QR —Yawé mɨpaɨ kanaineni—.

\par }{\BB \par }
{\Q \VS{45}»Kiekatari hipatɨ mekaniyuta'unani Hetsiwuni 'etɨriyayatsie paitɨ,

\par }{\QB mekaniuku'uweni mekatɨrɨkawitɨ.

\par }{\Q Hetsiwuni kiekariyaritsie tai payeneika,

\par }{\QB Tsikuni kiekariyaritsieta, tai

\par }{\Q Muhawi kanaya mɨtaxɨtsitɨanikɨ

\par }{\QB meta yunaime teɨteri muwanake hipame wahamatɨa memuyukwitɨwenikɨ meta memuyuti'ɨre wamu'ute.


\par }{\Q \VS{46}Xɨa'ui, Muhawi.

\par }{\QB Kemuxi kiekarieya puka'unarie,

\par }{\Q 'aniwema temari mepanuhapanieni, meta yaxeikɨa

\par }{\QB 'aniwema 'ukitsi mepanuhapanieni xeime kwieyaritsie.


\par }{\Q \VS{47}Peru 'arikeketa,

\par }{\QB Muhawi hetsie 'aixɨa 'itɨariekame nekanayeitɨamɨkɨ»,

\par }{\QR Yawé mɨpaɨ kanaineni.

\par }{\PP 'Ena kaniu'aka Muhawi kemɨtikwinitɨarieni.




\par }\Chap{49}{\SH Niuki 'Amuni hetsiemieme
\par }
{\PP \VerseOne{1}Yawé mɨpaɨ kanaineni 'amunitsixi wahetsiemieme:

\par }{\Q «¿Karikuta 'Ixaheri niwemama 'ukitsi mepɨka'u'uwa?

\par }{\QB ¿Piiniteya memɨte'anupinikɨ kari pɨkawarexeiya?

\par }{\Q ¿Titayari kakaɨyari Muruki Kahari kwieyari yupiini rayeitɨa,

\par }{\QB meta teɨterimamata mɨkɨ kiekariteyaritsie metetitei?»


\par }{\Q \VS{2}Yawé mɨpaɨ kanaineni: «Tukari kanaye'amɨkɨ,

\par }{\QB kepauka ne kuyaxi nemɨwa'atɨani me'utihiwame memɨyutakwinikɨ

\par }{\QB Xawaha kiekariyaritsie 'amunitsixi wahetsɨa,

\par }{\Q kiekarieya 'unitɨ meta ka'akukiepayatɨ kanayeimɨkɨ,

\par }{\QB meta kiekariteya kanititaiyariemɨkɨ.

\par }{\Q Hikɨ 'Ixaheri mɨpaɨ mepɨtewanawairieni yukwie

\par }{\QB meripaitɨ memunawaiyariekai


\par }{\QR —Yawé mɨpaɨ kanaineni—.

\par }{\BB \par }
{\Q \VS{3}»Keneutatsuakani, Hetsiwuni, karikɨ 'Ahi kiekariyari muka'unariekɨ.

\par }{\QB Xekeneutihiwani Xawaha niwemama 'ukari.

\par }{\Q Hiwerika kamixayari xekenanakatɨtɨkani, xekeneutitsuanani,

\par }{\QB kuraru 'amatitewa taɨta paitɨ xekenewanautsatɨweni,

\par }{\Q Muruki kakaɨyariyari 'ateewa paitɨ kananutɨkiemɨkɨ,

\par }{\QB yunaitɨ mara'akatemama meta waparewiwamete.


\par }{\Q \VS{4}'Ekɨ pepuyuta'ɨre 'akwie mayeweri hetsiemieme,

\par }{\QB 'akwie mayeweri 'aixɨa mɨtiuyuruwa hetsiemieme,

\par }{\Q Neniwe 'uka pemɨnetsi'aye'unie, 'apiinitɨarika mɨraye'atɨkatsie pemɨtiwiya,

\par }{\QB mɨpaɨ pemutaine: “¿Kemɨ'ane pɨnetsitamieni?”


\par }{\Q \VS{5}Ne marika nekananunɨ'amɨkɨ 'ahetsiemieme

\par }{\QB pemɨ'akuweiyanenikɨ naitsarie kwiepa

\par }{\QR —Yawé Naimekɨmɨtɨrɨkaɨye mɨpaɨ kanaineni —.

\par }{\Q Yunaitɨ xekanitaweiyariekuni yuxexuitɨ xekanitayeixɨakuni,

\par }{\QB nixewitɨ pɨkaxekuxeɨrieni xemuyuta'unaxɨani.


\par }{\BB \par }
{\Q \VS{6}»Peru 'arikeketa,

\par }{\QB 'amunitsixi 'aixɨa me'itɨariekame nekaniwarayeitɨamɨkɨ»,


\par }{\QR mɨpaɨ kanaineni Yawé.

\par }{\SH Niuki 'Erumi hetsiemieme
\par }
{\R (Ker 49:9-10, 14-16 – 'Awi 1:1-6)

\par }{\PP \VS{7}Yawé mɨpaɨ kanaineni Naimekɨmɨtɨrɨkaɨye 'Erumi hetsiemieme:

\par }{\Q «Kaniumaweniri memɨtemaiwawe Temani kwieyaritsie.

\par }{\QB Memɨtemaiwawekairi mepɨkatekuxata mete'uyemaitɨ.

\par }{\QB ¿Kamɨtsɨ kemɨtimaiwe tiutsewiximarie?


\par }{\Q \VS{8}Rerani kiekatari:

\par }{\QB Xekeneuyuta'una, yu'ɨtɨma xekenehu.

\par }{\QB Terɨta meutatetewatsie xekeneuyuti'awietaxɨa.

\par }{\Q 'Uximatɨarika nekanipitɨamɨkɨ 'Etsahu hetsie,

\par }{\QB kanaye'akari tukarieya mɨrakwinitɨarienitsie.


\par }{\Q \VS{9}Kaxie 'inɨwemete xɨka 'ahetsɨa me'u'axɨani,

\par }{\QB tsiereta yapaɨmeme kaxie mepɨhayewa.

\par }{\Q Xɨka tɨkarikɨ tenawayamete 'ahetsɨa me'u'axɨani,

\par }{\QB tinaime mepɨkatehanutɨni.


\par }{\Q \VS{10}Peru ne naime 'Etsahu nekatininawairiemɨkɨ,

\par }{\QB meta hakewa meyuti'awiwieta nekanitaxeiyamɨkɨ, muyuti'awieta pɨkayɨwe.

\par }{\Q Yunaitɨ mekanikwi'iwakuni niwemama, 'iwamama meta yunaitɨ 'auriena kiekatari,

\par }{\QB mekanikumaweriyariekuni meta mepɨka'u'uwaniri.


\par }{\Q \VS{11}Nutuite 'ahetsɨa miemete keniwaruku'eiri,

\par }{\QB ne watukari nepɨ'ɨwiyani.

\par }{\QB Meta wiuraxi nehetsie meketewiyani».


\par }{\PP \VS{12}Yawé mɨpaɨ kanaineni: «Kemɨ'ane wahetsie mɨkarahɨiwa mɨtiukwinitɨarienikɨ tekɨxiyari memanu'i, 'ekɨ matsi 'ahetsie mɨrahɨiwa pepɨkahayewarieni pekatikwinitɨarietɨ. Kaneuyeweka pemɨtikwinitɨarieni, matsita 'ekɨ mɨkɨ tekɨxi pekananu'imɨkɨ».

\VS{13}Yawé mɨpaɨ kanaineni: «Ne nekɨmana mɨpaɨ nekatininehɨritɨaka, Wutsira 'axa'itɨaritɨ kanayeimɨkɨ, teɨteri mekanitimamakuni, tewiyarika kanipitɨariemɨkɨ meta kanakumaweriyariemɨkɨ. Yuheyemekɨ naitɨ kiekariteya 'u'unitɨ kaniyuhayewamɨkɨ».


\par }{\Q \VS{14}Yawé niukieya nepu'eni.

\par }{\QB Xewitɨ tixaxatame nuiwarite mɨpaɨ pɨtiwakɨhɨawe:

\par }{\Q «Xekeneuyukuxeɨrieka, 'Erumi kiekariyari xekeneutami'a.

\par }{\QB Xekeneuyukuha'aritɨa xemitamienikɨ».


\par }{\BB \par }
{\Q \VS{15}«Kiekari nitixaɨtɨkɨ mɨkatiyunaki'erie nepɨmatsi'ayeitɨani,

\par }{\QB yunaitɨ teɨteri mepɨmatsixani'erieka.


\par }{\Q \VS{16}'Ekɨ 'aita mukatataritsie pemɨkiekame,

\par }{\QB meta hɨri 'amanutitɨtɨtsie:

\par }{\Q pepɨ'akwamanaxɨ hipame pewamariutatɨ

\par }{\QB meta 'a'iyari 'uyuta'ɨrekaku.

\par }{\Q Tsepa 'ateewa paitɨ pemɨyuti'itɨatɨa kwixɨ hepaɨ,

\par }{\QB mana paitɨ nemenanakahɨamɨkɨ


\par }{\QR —Yawé mɨpaɨ kanaineni—.

\par }{\Q \VS{17}'Erumi, 'umariwekaremekɨ pekanika'unariemɨkɨ,

\par }{\QB xewitɨ mɨkɨ kiekari 'aurie xɨka 'uyeyani,

\par }{\QB kanitimamɨkɨ kiekari 'unime xeiyatɨ.


\par }{\Q \VS{18}Tsuruma, Kumuxa meta kiekarite 'auriena mamanetɨka

\par }{\QB kememɨte'uka'unarie mɨpaɨ pɨtiyɨni,

\par }{\Q nixewitɨ tawari mana

\par }{\QB tewi pɨkayutakitɨani


\par }{\QR —Yawé mɨpaɨ kanaineni—.

\par }{\BB \par }
{\Q \VS{19}»Kurutani mɨ'ɨtsiyata maye mayeneika

\par }{\QB makutsiɨraɨye 'ɨxapa yapauka mɨ'axe hepaɨ,

\par }{\Q yapauka neniwatimariutamɨkɨ 'erumitsixi,

\par }{\QB wahetsiemieme xeime nekananayexeiyamɨkɨ.

\par }{\Q Tawari Kakaɨyari pumawe nehepaɨ 'anetɨ.

\par }{\QB Xewitɨ mɨnetsita'iwa pɨkayɨwe.

\par }{\QB Nixewitɨ muxatsi wahɨweme netsi 'aye'unietɨ pɨka'ayeiwe».


\par }{\Q \VS{20}'Ayumieme, xekeneu'eni Yawé kemɨtiyurienikɨ yatikuxatatɨ:

\par }{\QB 'Erumi hetsiemieme,

\par }{\Q xekeneu'eni kemɨtiyurieni

\par }{\QB Temani kiekatari wahetsiemieme:

\par }{\Q Waniwema 'etsimemɨtɨtɨ mekananuhapaniekuni

\par }{\QB muxatsi tɨɨrixi wahepaɨ,

\par }{\Q 'ayumieme makɨ'ɨxaya wahetsie mumiemetɨkai

\par }{\QB 'akumawetɨ kanayeimɨkɨ kaniti'unariemɨkɨ.


\par }{\Q \VS{21}Kwie kaniutayuani

\par }{\QB 'Erumi matihɨiyatsie,

\par }{\Q Haramara Mɨxeta hetsie paitɨ

\par }{\QB kanewa'eiyani wahiwari.


\par }{\Q \VS{22}Mɨrayuye'unie kananutiyani mɨtawienikɨ

\par }{\QB mexɨiwa kaniyutamiemɨkɨ kwixɨ hepaɨ,

\par }{\QB Wutsira kiekariyaritsie yu'anate kanitaweraxɨamɨkɨ.

\par }{\Q 'Iya tukaritsie 'Erumi kiekatari kuyaxi kwinimieme memɨte'ayu'iwa meteniuka'eniwakuni,

\par }{\QB 'uka tiniwerɨmetɨ mɨtiuka'eniwa hepaɨ.


\par }{\SH Niuki Ramatsiku hetsiemieme
\par }
{\PP \VS{23}Niuki Ramatsiku hepaɨtsita mieme:

\par }{\Q «Kamati meta 'Axipari kiekatari waɨkawa mekanimamaka,

\par }{\QB memɨte'utamarikɨri 'axakemɨtiyɨni hepaɨtsita.

\par }{\Q Waɨkawamekɨ mekani'iyarixietɨkani,

\par }{\QB memɨyunɨtɨani mepɨkayɨwawe hamewari kemɨtiuyuane hepaɨ.


\par }{\Q \VS{24}Ramatsiku kiekatari mepɨkayumaiwawe,

\par }{\QB mepuyuta'unakekai, peru marikakɨ mepɨka'uyɨwekaxɨa.

\par }{\Q Hiwerikakɨ meta kukuiniyakɨ mepɨkayɨwawe memayekɨne,

\par }{\QB 'ukarawetsixi matɨari memɨtiniwexɨaximeni wahepaɨ.


\par }{\Q \VS{25}Ramatsiku kiekariyari yunaitɨ 'aixɨa memutiyuane 'ahepaɨtsita meta pemɨnetsitemawieritɨa.

\par }{\QB ¿Ketitayari 'ateɨterima mekameteku'eiriwawe?


\par }{\Q \VS{26}'Iya tukaritsie temari

\par }{\QB kiekaritsie kaye 'utɨma mekaniuheitɨkaikuni,

\par }{\QB kuyaximama yunaitɨ mekanikwi'iwakuni


\par }{\QR —mɨpaɨ kanaineni Yawé Naimekɨmɨtɨrɨkaɨye—.

\par }{\Q \VS{27}Ramatsiku kuraruyari nekanitaiyamɨkɨ,

\par }{\QB meta mɨkɨ Weni-'Arari paratsiyuteya kanitixɨtsitɨamɨkɨ».


\par }{\SH Niuki Tseraxi meta Katsuxi wahetsiemieme
\par }
{\PP \VS{28}Yawé mɨpaɨ kanaineni Tseraxi hetsiemieme meta Katsuxi mɨtiwa'aitɨa wahetsiemieme, Nawukurunutsuxi Wawiruniyatsie ti'aitame muwarutakwikai:

\par }{\Q «Xekeneuhuni, Tseraxi xekeneutami'a.

\par }{\QB Xekeniwarutayuniya mɨkɨ teɨteri tau manatineika hepa kiekatari.


\par }{\Q \VS{29}Wa'ixuriki kiiyarite meta watewama mepɨtenawaiyarieni,

\par }{\QB wanawi 'ɨkariyarite, tinaime wapiinite meta wakameyutsixi.

\par }{\Q Teɨteri mɨpaɨ metenixehiwiekuni:

\par }{\QB “Naitsarie marika puxuawe”.


\par }{\BB \par }
{\Q \VS{30}»Xekeneuyuta'unaxɨa, Katsuxi kiekatari.

\par }{\Q 'Ari xekeneuyuta'unaxɨa, xekeneuyuti'awieta

\par }{\QB kwieta 'ameukateewata

\par }{\QR —Yawé mɨpaɨ kanaineni—.

\par }{\Q Nawukurunutsuxi, Wawiruniyatsie ti'aitame,

\par }{\QB katinikuxatani xehetsiemieme kemɨxeyurieni,

\par }{\QB kanitaxewiriyari xehetsiemieme kemɨtiyurieni.


\par }{\BB \par }
{\Q \VS{31}»Xekenehu, xekeneutami'a mɨkɨ kiekari kayuwatɨ mɨtima

\par }{\QB tixaɨtɨ 'atsikatiyuriweme muyu'erie,

\par }{\Q kiekari mɨkareka'itupari meta kɨyexi meuku'uwe mɨkahexeiya,

\par }{\QB meta yuxaɨtame 'ateewapaitɨ mukuma


\par }{\QR —Yawé mɨpaɨ kanaineni—.

\par }{\Q \VS{32}Wakameyutsixima xepiinite pɨrayani,

\par }{\QB meta wawakaitsixima memɨyumɨire xekaniwanawairiekuni,

\par }{\Q Naitsarie kwiepa nekaniwataxɨriexɨamɨkɨ

\par }{\QB mɨkɨ teɨteri yumu'utsie naime memuyukaxika,

\par }{\QB tsepa hakewa meme'uwani mepe'uximatɨarieka


\par }{\QR —Yawé mɨpaɨ kanaineni—.

\par }{\Q \VS{33}Katsuxi yawixi memayu'eririya wakie kanayeimɨkɨ,

\par }{\QB kakiepatɨri kanayeimɨkɨ yuheyemekɨ.

\par }{\Q Nixewitɨ tewi mana pɨkatayerɨni,

\par }{\QB xewitɨtɨma mana kietɨ pɨka'ayani».


\par }{\SH Niuki 'Erami hetsiemieme
\par }
{\PP \VS{34}Yawé kemutayɨ 'Erami hepaɨtsita mieme, yuniukame Keremiyaxi pɨtiutaxatɨa mɨtitaxatakɨ mexɨakame wiyaritsie Tserekiyaxi ti'aitakaku Kura kwieyaritsie.


\par }{\BB \par }
{\PP \VS{35}Mɨpaɨ kanaineni Yawé Naimekɨmɨtɨrɨkaɨye:

\par }{\Q «'Erami tupieya nekanitamuramɨkɨ,

\par }{\QB tita hetsie mɨtiyutɨrɨkariyakai nekanikumaweriyamɨkɨ.


\par }{\Q \VS{36}'Erami kwieyari hetsie kuyaxi naitsarie kiekatari nekaniwa'atɨamɨkɨ

\par }{\QB naitsarie kiekatari nekaniwarawitɨxɨamɨkɨ.

\par }{\Q Naitsarie kiekatari wahetsɨa nekaniwataxɨriexɨamɨkɨ,

\par }{\QB naitsarie kwiepa kemakuyewa

\par }{\QB mekananuhapaniexɨakuni yayupapaɨmetɨ.


\par }{\Q \VS{37}'Erami kiekatari marika nepɨwapitɨani memɨwaraye'unie wahɨxie,

\par }{\QB memɨwakwiku wahɨxie,

\par }{\Q ne nekaniha'aka wahetsiemieme,

\par }{\QB wahetsie 'uximatɨarika nekani'atɨamɨkɨ

\par }{\QR —Yawé mɨpaɨ kanaineni—.

\par }{\Q Memɨwaraye'unie mepɨwaranukuweiya

\par }{\QB yunaime mewakwimeke mepɨtehayewa.


\par }{\Q \VS{38}Ne'uweni 'Erami nepɨtakeni,

\par }{\QB meta ti'aitame mana kiekame nekanika'unamɨkɨ meta 'iparewiwametemama


\par }{\QR —Yawé mɨpaɨ kanaineni—.

\par }{\BB \par }
{\Q \VS{39}»Peru 'arikeketa

\par }{\QB 'Erami 'aixɨa 'itɨariekame nekanayeitɨamɨkɨ»,


\par }{\QR Yawé mɨpaɨ kanaineni.



\par }\Chap{50}{\SH Niuki Wawiruniya hetsiemieme
\par }
{\R (Ker 51:15-19 – Ker 10:12-16)

\par }{\PP \VerseOne{1}Yawé yuniukame Keremiyaxi kemɨtiutaxatɨa wawiruniyutsixi wahepaɨtsita meta wakwieyari hepaɨtsita mieme:


\par }{\Q \VS{2}«Xeketeniwarutaxatɨa yunaime nuiwarite kwiepa memɨtama.

\par }{\QB Xekeneutihiwani xe'ikuxatatɨ, patera xe'anuwietɨ.

\par }{\Q Tixaɨtɨ xepɨkate'anukanaka, matsi mɨpaɨ xekeneutiyuaneni:

\par }{\QB “Wawiruniya kana'iwarieni.

\par }{\Q Weri kaniyutitewiyamɨkɨ.

\par }{\QB Maxiruki kanitimurariexɨamɨkɨ 'etsipepetɨ.

\par }{\Q Kakaɨyarixi memɨwewiyatɨka meta wa'ɨkiyarite

\par }{\QB mekaniutimurarieni tixaɨtɨ mepɨkatehayeitɨarie”.


\par }{\Q \VS{3}Xewitɨ nuiwari mimienekɨ tayeta mieme,

\par }{\QB 'akumaweme mayeitɨanikɨ kwieya.

\par }{\Q Teɨteri meta tewaxi mekanayekɨnikuni meyu'unarɨmetɨ,

\par }{\QB xewitɨtɨma mana kapɨtayerɨni.


\par }{\BB \par }
{\Q \VS{4}»'Iya tukaritsie, 'iya wiyaritsie

\par }{\QB 'ixaheritsixi meta Kura teɨteriyari

\par }{\QB mekaniyehuni me'utitsuatɨ Yawé mekuwautɨwetɨ, yukakaɨyari


\par }{\QR —Yawé mɨpaɨ kanaineni—.

\par }{\Q \VS{5}Mekanita'iwaukuni Tsiyuni huyeyari kemɨreuyune,

\par }{\QB hikɨ mɨkɨ huye 'utɨa mekaniyehuni.

\par }{\Q Me'axɨame Yawé hetsie yemekɨ mekateniwiyakuni

\par }{\QB tɨratu mekaniwewikuni yuheyemekɨ, hatsuakuri memɨkahetɨmaiya.


\par }{\BB \par }
{\Q \VS{6}»Neteɨterima muxatsi xeikuraruyari memeuyexɨri hepaɨ mepɨ'ane,

\par }{\QB wahɨwemete mepɨwarutayutsitɨa,

\par }{\QB hɨritsie yuxaɨta me'u'uwame mepɨwarayeitɨa.

\par }{\Q Xeime hɨriyaritsie me'u'uwatɨ xeime hɨriyaritsieta mepekɨka,

\par }{\QB yukuraru mehatɨmaiyaka.


\par }{\Q \VS{7}Kemɨ'ane memɨwarukaxexeiya, mepɨwatikwa'a,

\par }{\QB memɨwaraye'unie mɨpaɨ meputiyuane: “Tame tahetsie pɨkarahɨiwa,

\par }{\Q mɨkɨ pɨta Yawé hepaɨtsita 'axamepɨte'uyuri,

\par }{\QB wakuraru mɨheitserie kanihɨkɨtɨni,

\par }{\QB meripaitɨ xetutsima memitakwewiekai”.


\par }{\BB \par }
{\Q \VS{8}»Xekeneuyuta'una Wawiruniya xe'u'uwatɨ,

\par }{\QB mɨkɨ kwieyari xekeneuku'eiri.

\par }{\Q Tsipuri 'ukitsi xekenehɨkɨtɨni

\par }{\QB muxatsi memɨwaruwitɨxime.


\par }{\Q \VS{9}Karikɨ ne Wawiruniya hepaɨtsita nekaniwaha'aritɨaka

\par }{\QB yumɨireme teɨteri tayeta miemete memuyutaxewirekɨ.

\par }{\Q Mekaniyukuha'aritɨakuni memitamienikɨ,

\par }{\QB tayeta kiekatari mekanika'unakuni.

\par }{\Q 'Ɨrɨkɨ kwinimieme mepɨteheutamɨiwawe

\par }{\QB yu'iwarika mete'apitɨ mepakununuwa.


\par }{\Q \VS{10}Wawiruniya naime katininawatsiyariemɨkɨ,

\par }{\QB kemɨ'ane memɨte'inawatsirieni mekanitihuxaikuni


\par }{\QR —Yawé mɨpaɨ kanaineni—.

\par }{\BB \par }
{\Q \VS{11}»Xeme, neteɨterima xemɨtewarunawatsiri,

\par }{\QB xekeneyutemamawieka xekeneutinaweni.

\par }{\Q Tsikerutsixi wahepaɨ xekenetsunatɨweni tupiriya tsata,

\par }{\QB kawayutsixi wahepaɨ xekeneutiyuaneni.


\par }{\Q \VS{12}Peru xekwieyari

\par }{\QB tixaɨtɨ pɨkarayeitɨarieni,

\par }{\QB kemɨ'ane tukari mɨxe'upitɨa tewiyarika kanipitɨariemɨkɨ.

\par }{\Q Wawiruniya 'imatɨreme kanayeimɨkɨ,

\par }{\QB makuwaki, makumawe meta maku'ayepariya kanayeimɨkɨ.


\par }{\Q \VS{13}Yawé hetsiena mieme muyeha'akɨ

\par }{\QB kiepa mana pɨka'ayaniri,

\par }{\QB matsi yeuta mana kanayeimɨkɨ.

\par }{\Q Kemɨ'ane Wawiruniya 'aurie muyeyani

\par }{\QB kanitimamɨkɨ nieretɨ kemu'itɨariekɨ.


\par }{\BB \par }
{\Q \VS{14}»Wawiruniya warita xekenaketɨkɨni,

\par }{\QB yunaitɨ tupikɨ temɨmɨmete.

\par }{\Q Xekeneutamɨ'i, naime yu'ɨrɨkɨ,

\par }{\QB Yawé hepaɨtsita 'axakatiniuyurieni.


\par }{\Q \VS{15}Waritana xekenaketɨkɨneka xekeneutihiwa, mɨpaɨ xe'utiyuatɨ:

\par }{\QB Wawiruniya puyuyetuari.

\par }{\Q Tuxiyuya patixɨri,

\par }{\QB kuraruya pa'unetɨya.

\par }{\Q Hikɨri Yawé katinekapitɨamɨkɨ.

\par }{\QB Xemeta meripaitɨ kemɨxe'uyuri,

\par }{\QB yaxeikɨata xeme xekeneuyuri.


\par }{\Q \VS{16}Wawiruniya kwieyaritsie memuka'etsa yunaime xekeniwarukuya,

\par }{\QB meta memɨ'itsanatɨwe.

\par }{\Q 'Ixiparakɨ memɨtakwikwiwakɨ 'ayumieme,

\par }{\QB yuxexuitɨ yukiekaritsie mepɨtakɨka,

\par }{\QB meta yukwieyaritsie mepuyuta'una.


\par }{\BB \par }
{\Q \VS{17}»'Ixaheritsixi muxatsi xaɨtsie memeukuyunixɨa mepɨhɨkɨ,

\par }{\QB mayetsi mekaniwareutaxɨriexɨani.

\par }{\Q Matɨari 'Atsiriyatsie ti'aitame kaniwarutikwani,

\par }{\QB hutarieka Nawukurunutsuxi, Wawiruniyatsie ti'aitame,

\par }{\QB naime 'umeteya peutimuraxɨa».


\par }{\PP \VS{18}'Ayumieme mɨpaɨ kanaineni Yawé Naimekɨmɨtɨrɨkaɨye, 'Ixaheri Kakaɨyarieya:

\par }{\Q «Wawiruniyatsie ti'aitame nekatinikwinitɨamɨkɨ metatsiere kwieya

\par }{\QB 'Atsiriya kwieyaritsie ti'aitame kenemɨtiukwinitɨa hepaɨ.


\par }{\Q \VS{19}Yanepɨtiyurieni 'ixaheritsixi memakunuaxɨanikɨ makɨ'ɨxayatsie

\par }{\QB Kaximeru hɨriyaritsie meta Watsani kwieyaritsie memɨtekwatɨwenikɨ.

\par }{\Q Kememɨteheukwaikukai mepɨtihuxani

\par }{\QB 'Epɨrahini meta Karaha hɨriyaritetsie.


\par }{\Q \VS{20}'Iya tukaritsie 'Ixaheri ke'axamɨtiuyuri pɨtiwawiyarieni,

\par }{\QB peru pɨkakaxeiriyarieni.

\par }{\Q 'Iya tukaritsie Kura hetsie 'axamɨti'ane pɨtiwawieni,

\par }{\QB peru hetsiena pɨkakaxeiyarieni,

\par }{\QB karikɨ ne nekatiniwareuyehɨwiriemɨkɨ kemɨ'ane memuyuhayewa


\par }{\QR —Yawé mɨpaɨ kanaineni—.

\par }{\BB \par }
{\Q \VS{21}»Xekeneutami'a Meratahini kwieyari

\par }{\QB meta Pekuri memɨkiekatari.

\par }{\Q Xekeniwarukuya, xekeniwaruka'una yunaime.

\par }{\QB Xeketenaye'atɨa naime kenemɨti'aita


\par }{\QR —Yawé mɨpaɨ kanaineni—.

\par }{\Q \VS{22}Mɨkɨ kwieyaritsie kuyaxa yuariyaya payu'eniɨriɨkɨ

\par }{\QB yemekɨ mariwemekɨ mepekumaweriyarɨwa.


\par }{\Q \VS{23}Ketiumurarie meta keratihɨiya tepɨa titsuname

\par }{\QB kwiepa memɨtama yunaime muwatitsunakai.

\par }{\Q Wawiruniya makumawe kanayani

\par }{\QB yunaime nuiwarite wahixɨapa.


\par }{\Q \VS{24}Winiyari nekaniuwieni 'ahetsiemieme,

\par }{\QB hikɨ mɨkɨtsie pekaniuwiere ni'atsipekatimaitɨ.

\par }{\Q Pepɨkatiumaritɨarie yapauka pepuwiyarie,

\par }{\QB Yawé pe'aye'unietɨ pematɨakɨ.


\par }{\Q \VS{25}Yawé katineuyepieniri piinite kuyaxa timieme mɨtiuyepinetsie,

\par }{\QB katinewayepini muyutamienikɨ yuhaxɨa maye'atɨanikɨ,

\par }{\Q Yawé naimekɨmɨyɨwe, meta Naimekɨmɨtɨrɨkaɨye,

\par }{\QB mɨkɨ yu'uximayatsika pexeiya 'eye'atɨanike

\par }{\QB wawiruniyutsixi wakwieyaritsie.


\par }{\Q \VS{26}Xekeneutami'a naitsarie kwiepa xemutetɨka.

\par }{\QB Wa'iku muye'ɨnetɨkatsie xeketeneuyepiexɨa.

\par }{\Q Xekeneukuxeɨri 'iku kwauyari hepaɨ,

\par }{\QB xekeniwarukuya yunaime.

\par }{\QB Xewitɨ tɨma pɨkayukuhayeikawani.


\par }{\Q \VS{27}Watsikerutsixi yunaime xekeniwarukuya.

\par }{\QB Hakewa memetikwikwiwa mana xekeniwaranuhapani.

\par }{\Q Xɨa'ui nepaine wahetsiemieme, watukari maye'akɨ,

\par }{\QB kepauka memɨtekwinitɨarienitsie.


\par }{\Q \VS{28}Yu'unamete wahiwari pa'eniuriukɨ,

\par }{\QB Wawiruniyatsie memayuye'unaxɨa,

\par }{\Q Tsiyuni mekatenikuxatatɨweni

\par }{\QB Yawé kemɨtiwarakapitɨa, takakaɨyari,

\par }{\QB tukieya memuka'unaxɨkɨ.


\par }{\BB \par }
{\Q \VS{29}»Tupikɨ temɨmɨmete xekeniwarukuxeɨri Wawiruniya memɨtamienikɨ,

\par }{\QB yunaime kemɨ'ane memɨteheutamɨiwawe,

\par }{\Q waritana xekenayaxetɨkɨni,

\par }{\QB nixeime xepɨkatayutsitɨwani.

\par }{\Q Kememɨte'uyuri mɨpaɨ xekeniwaruyuri,

\par }{\QB yaxeikɨa xeketeniwarakapitɨa kememɨxe'uyuri.

\par }{\Q Mɨkɨ Yawé muta'iwaxɨkɨ,

\par }{\QB Mɨpatsie 'Ixaheri hetsiemieme.


\par }{\Q \VS{30}'Ayumieme 'iya tukaritsie

\par }{\QB temari mana kiekatari kaye 'utɨma mekanikaxɨrikuni

\par }{\QB meta yunaitɨ kuyaximama menikwikuni


\par }{\QR —Yawé mɨpaɨ kanaineni—.

\par }{\BB \par }
{\Q \VS{31}»Nekamenaye'unieka 'ekɨ, kiekari pemɨ'ata'ɨre

\par }{\QR —Ti'aitame mɨpaɨ kanaineni, Yawé Naimekɨmɨtɨrɨkaɨye—,

\par }{\Q 'ari 'atukari kanaye'ani,

\par }{\QB kepauka pemɨtikwinitɨarienitsie.


\par }{\Q \VS{32}Muyuta'ɨre kanekawitseimɨkɨ, kanekawemɨkɨ,

\par }{\QB pumaweni kemɨ'ane menukuhana.

\par }{\Q Nekanititaiyamɨkɨ naime kiekariteya,

\par }{\QB tai naime katinititaiyamɨkɨ wa'aurie mɨrahane».


\par }{\PP \VS{33}Mɨpaɨ kanaineni Yawé Naimekɨmɨtɨrɨkaɨye:

\par }{\Q «'Ixaheritsixi meta Kura kiekatari memu'uximatɨarie mekanihɨkɨtɨni,

\par }{\QB memɨwaraye'unie mepɨwaranutaxɨri,

\par }{\QB mepɨkawapitɨa mexɨxɨnitɨ memu'uwanikɨ.


\par }{\Q \VS{34}Peru waxɨname kanitɨrɨkaɨyeni,

\par }{\QB Yawé Naimekɨmɨtɨrɨkaɨye katinitewaka.

\par }{\Q Yutɨrɨkariyakɨ wahetsie kanitanuamɨkɨ,

\par }{\QB 'aixɨa 'iyari kwiepa memu'uwanikɨ kaniwapitɨamɨkɨ,

\par }{\QB peru Wawiruniya hetsiemieme, marika kanipitɨamɨkɨ.


\par }{\BB \par }
{\Q \VS{35}»Wawiruniyutsixi mɨɨya pɨwapitɨani.

\par }{\QB Memanuyetei meta memɨtemaiwawe mana kiekatari puwakwini


\par }{\QR —Yawé mɨpaɨ kanaineni—.

\par }{\Q \VS{36}Kakaɨyari niukametemama memɨte'itawa puwakwini.

\par }{\QB Meka'u'iyarime pɨwarayeitɨani.

\par }{\Q Wakuyaxima memɨyɨwawe puwakwini.

\par }{\QB Memamakame puwarayeitɨani.


\par }{\Q \VS{37}Wakawayutsixima meta wakaxetate meke'ukwi'iwa.

\par }{\QB Yunaitɨ 'inierimama meke'ukwi'iwa.

\par }{\QB 'Ukarawetsixi wahepaɨ meke'utimamani.

\par }{\Q Tita memɨtehexeiyakai mɨraye'atɨka kereuyehɨiyani.

\par }{\QB Mekete'unawatsiyarieni.


\par }{\Q \VS{38}Haa mana mieme ke'ukumaweriyarieni.

\par }{\QB Ke'ukawatsiɨxarieni.

\par }{\Q Wawiruniya kakaɨyarixi wa'ɨkiyari kwieyari mɨhɨkɨkɨ,

\par }{\QB kakaɨyarixi 'axamemɨ'anene teɨteri rukutsixi mekaniwarayeitɨwani.


\par }{\BB \par }
{\Q \VS{39}»'Ayumieme teyukwa'amete makumawetsie miemete

\par }{\QB tsɨikɨri yeutari wahamatɨa mana mepu'uwani,

\par }{\QB metatsiere 'aruxi 'amemɨnene wakie kanayeimɨkɨ.

\par }{\Q Tawariri kiepa pɨkahayani,

\par }{\QB 'akumawetɨ kanayeimɨkɨ yuheyemekɨ.


\par }{\Q \VS{40}Kepauka Tsuruma meta Kumuxa Kakaɨyari mika'unaxɨ hepaɨ raku'anetɨ payani,

\par }{\QB meta kiekarite 'auriena mamanetɨkatei,

\par }{\Q Mana nixewitɨ pɨkayutakiitɨani,

\par }{\QB nixewitɨ tewi mana pɨkatayerɨni


\par }{\QR —Yawé mɨpaɨ kanaineni—.

\par }{\BB \par }
{\Q \VS{41}»Tayeta kuyaxi mekanayehuni,

\par }{\QB kwie manuye'atɨkatsie paitɨ kiekatari

\par }{\QB kaniyuha'aritɨaka xewitɨ kiekari mariwetɨ meta te'aitamete meyumɨiretɨ.


\par }{\Q \VS{42}'Umekanahuni tupi me'u'ɨtɨ meta pitsika 'amɨtɨtɨ,

\par }{\QB mɨkɨ 'axamekateniu'iyarini mepɨkate'uyukanenimaya.

\par }{\Q Kawayutsixi wahetsie me'utetɨ mekanahuni,

\par }{\QB wayuarika haramara kemutaine mɨpaɨ katini'eniɨriɨkɨni.

\par }{\Q Kiekari Wawiruniya witsimɨraye'ane, mematsika'unake,

\par }{\QB 'ahepa 'umekanahuni xuruku mehewetɨkaitɨ,

\par }{\QB muyuxewini hepaɨ meteyuxexeiyatɨ.


\par }{\Q \VS{43}Ti'aitame Wawiruniya kiekame katiniutamarieniri,

\par }{\QB katɨrɨkaɨyetɨri kanayani,

\par }{\Q hiwerika hexeiyatɨ patɨa,

\par }{\QB meta kukuiniya hexeiyatɨ kanayani hukame mɨtiniwerɨmeni hepaɨ.


\par }{\Q \VS{44}Kurutani mɨ'ɨtsiyata maye mayeneika

\par }{\QB makutsiɨraɨye 'ɨxapa yapauka mɨ'axe hepaɨ,

\par }{\QB 'ɨxapa makutsiɨraɨyetsie,

\par }{\Q yapauka neniwatimariutamɨkɨ Wawiruniya kiekatari,

\par }{\QB wahetsiemieme ne xeime nekananayexeiyamɨkɨ.

\par }{\Q Tawari Kakaɨyari pumawe nehepaɨ 'anetɨ.

\par }{\QB Xewitɨ mɨnetsita'iwa pɨkayɨwe.

\par }{\QB Nixewitɨ muxatsi wahɨweme netsi'aye'unietɨ pɨka'ayeiwe».


\par }{\Q \VS{45}'Ayumieme xekeneu'eni Yawé kemɨtiyurimɨkɨ

\par }{\QB Wawiruniya hepaɨtsita,

\par }{\Q xekeneu'eni kemɨtiyɨkɨhɨawe,

\par }{\QB wawiruniyutsixi wakwieyari hepaɨtsita:

\par }{\Q Mekananayehapanietɨkɨnikuni

\par }{\QB muxatsi 'etsimemupepe,

\par }{\Q mɨkɨ mɨyamemɨte'uyurikɨ,

\par }{\QB memɨtehatikwa'akaitsie 'akumawetɨ kanayeimɨkɨ.


\par }{\Q \VS{46}Kwie kanitayuamɨkɨ

\par }{\QB Wawiruniya matiwenitsie mɨka'unarienitsie,

\par }{\Q watsuari kani'enieriekamɨkɨ

\par }{\QB nuiwarite watsata.




\par }\Chap{51}{\PP \VerseOne{1}Yawé mɨpaɨ kanaineni:

\par }{\Q «'Eka tɨrɨkaɨyeme tiyu'uname nekaninetɨamɨkɨ

\par }{\QB Wawiruniya hetsiemieme meta Rewi Kamahi\FTNT{*}{{\FR 51:1 }{\FR{51:1
}}{\FT{Hepɨrayukɨ panuyɨne
}}{\FQ{Memɨnetsi'aye'unie Wa'iyari.}}} kiekatari wahetsiemieme.


\par }{\Q \VS{2}Wawiruniya hetsiemieme nepuwaranunɨ'ani

\par }{\QB teɨteri teikɨ memeihɨanikɨ,

\par }{\Q tɨriku kemɨtihenarɨwa hepaɨ mɨ'itɨarienikɨ,

\par }{\QB kepaukake 'akumaweme memɨhayewa.

\par }{\Q Kepauka mu'uximatɨarieni

\par }{\QB naitsarie kiekatari mepitamieni.


\par }{\Q \VS{3}Tupikɨ temɨmɨmete xepɨkawapitɨaka memɨtetamɨnikɨ,

\par }{\QB xepɨkawapitɨaka tepɨa kamixayari memanakatɨkɨni.

\par }{\Q Waniwema temari xepɨkawahayewani,

\par }{\QB wakuyaxima yunaime xekeniwarukuya.


\par }{\Q \VS{4}Wawiruniyutsixi yukwieyaritsie mekanikaxɨrikuni,

\par }{\QB kaye'utɨma 'ixiparakɨ mekananuyetsekiexɨakuni.


\par }{\Q \VS{5}Tsepa 'Ixaheritsixi meta Kura kiekatari waɨkawa wahetsie mɨrahɨiwa

\par }{\QB Mɨpatsie 'Ixaheri hetsiemieme hɨxie,

\par }{\Q wakakaɨyari pɨkawaruku'eiri,

\par }{\QB Yawé Naimekɨmɨtɨrɨkaɨye.


\par }{\BB \par }
{\Q \VS{6}»Wawiruniya xemu'uwa xekeneuyuta'una.

\par }{\QB Ke'uyutawikweitsitɨani kemɨ'ane mɨyɨweni.

\par }{\QB Kapa mɨkɨ 'axamemɨte'uyurikɨ mana xe'ukwi'iwa wahetsiemieme.

\par }{\Q Karikɨ kanaye'aniri tukari

\par }{\QB kepauka Yawé mɨtiwarakapitɨani,

\par }{\QB mɨkɨ yapuwayurieni kememɨte'uyurikɨ.


\par }{\Q \VS{7}Yawé mamayatsie

\par }{\QB Wawiruniya huru tekɨxiyari kanihɨkɨtɨkaitɨni

\par }{\QB naitsarie kwiepa memɨtama mɨwarutitarɨwaitɨa.

\par }{\Q Nuiwarite mɨkɨta winu mekananu'ieni

\par }{\QB hikɨ meka'u'iyaritɨ mekanayexɨrieni.


\par }{\Q \VS{8}Peru yapauka Wawiruniya kanatiweni kaneutimurixɨani.

\par }{\QB Xekeneutitsuanani hetsiena mieme.

\par }{\Q Waritsamu xekene'atɨa temi'uayemanikɨ,

\par }{\QB heiwatɨ 'anayeweni.


\par }{\Q \VS{9}»“Wawiruniya tepu'uayemakai,

\par }{\QB peru pɨka'anayewe,

\par }{\Q tepiku'eirieni, xekenakunuaxɨa yuxexuitɨ yukwieyaritsie,

\par }{\QB muyuawitsie paitɨ kanematiwani ke'axamɨtiuyuri,

\par }{\QB hai manuyekate paitɨ kaneuti'aka”.


\par }{\BB \par }
{\Q \VS{10}»“Yawé pɨtiuhekɨataxɨ heitserie ketemɨtehexeiyakɨ.

\par }{\QB Xekenayeixɨa, Tsiyunitsie tepɨtetaxata

\par }{\QB Yawé kemɨtiuyuri, takakaɨyari”.


\par }{\BB \par }
{\Q \VS{11}»Yu'ɨrɨ xekenanuyemɨaxɨa.

\par }{\QB Yuhetsie nunuwame xekeneuti'ɨi.

\par }{\Q Yawé mɨpaɨ pɨtiwaru'iyaritɨa

\par }{\QB Meriya kiekatari te'aitamete

\par }{\QB Wawiruniya memɨka'unakɨ.

\par }{\Q 'Ikɨ kanihɨkɨtɨni Yawé kemɨtiwarakapitɨani,

\par }{\QB kemɨtiyukɨhɨani yutuki hetsiemieme.


\par }{\Q \VS{12}Kuyaxa paterayari xekenanuwi

\par }{\QB Wawiruniya kuraruyari hetsiemieme.

\par }{\Q Xehɨwemete xekeniwarutɨrɨkariya.

\par }{\QB 'Ateewa nenieremete xekeniwaru'uitɨa.

\par }{\QB 'Imieri xekeneukuha'arita.

\par }{\Q Yawé katinaye'atɨamɨkɨ ke'ayumieme mɨtiyurienekai,

\par }{\QB kemɨtiuta'aitakai wawiruniyutsixi wahetsiemieme katinaye'atɨamɨkɨ.


\par }{\Q \VS{13}'Ekɨ, haa waɨkawa xuawekaku pemɨkiekame

\par }{\QB meta waɨkawa mɨraye'atɨka pemɨrexeiya pemɨxiku,

\par }{\Q 'a'imatɨrieka tukaritsie pekaniyɨaneni,

\par }{\QB pe'uyeikatɨ 'ena xeikɨa pekanati'ani.


\par }{\Q \VS{14}Yawé Naimekɨmɨtɨrɨkaɨye yuhɨritɨatɨ mɨpaɨ kaniutayɨni:

\par }{\QB “Memɨmetsi'aye'unie 'utsikari memɨyumɨire wahepaɨ meyupaɨmeme nepɨwarayeitɨani,

\par }{\QB 'ahetsiemieme meputihiwani memɨmatsiha'iwaxɨkɨ”.


\par }{\BB \par }
{\Q \VS{15}»Yawé kwie kaniutawewieni yɨtɨrɨkariyakɨ,

\par }{\QB kemɨtimaiwekɨ kwie 'aixɨa katiniuyeni,

\par }{\QB muyuawi 'ayeume kanayeitɨani kemɨrakumatekɨ.


\par }{\Q \VS{16}Tɨranarieya heyuayu, wiyeri kanikuyuaneni muyuawitsie,

\par }{\QB kwie manu'atɨka paitɨ

\par }{\QB hai kanewa'iniwani,

\par }{\Q mimierɨka tsata wiyeri kaneyenɨ'awani,

\par }{\QB meta 'eka muye'ɨnetɨkatsie peiyepiwa.


\par }{\BB \par }
{\Q \VS{17}»Yunaitɨ teɨteri 'atsimemɨkatemate meta memɨte'ukatawe'erie mepɨhɨkɨ,

\par }{\QB yunaitɨ kakaɨyarixi wawewiwamete mepɨyutetewiya yuwewiyakɨ.

\par }{\Q Wakakaɨyarixi 'itarika memɨhɨkɨkɨ,

\par }{\QB mepɨka'ayeneniere mepɨka'uti'iwe.


\par }{\Q \VS{18}Tixaɨtɨ mepɨkateyunaki'erie, wawewiya pɨnanaiyɨkɨ xeikɨa,

\par }{\QB kepauka tukari maye'ani memɨtekwinitɨarienitsie mepɨka'unarieni.


\par }{\Q \VS{19}Kakaɨyari Kakuwu manayexei nuiwarieya mayanikɨ mɨkɨ wahepaɨ pɨka'ane,

\par }{\QB mɨkɨ naime mɨtiunetɨa kanihɨkɨtɨni.

\par }{\Q Yawé Naimekɨmɨtɨrɨkaɨye katinitewaka,

\par }{\QB Meta nuiwarieya 'Ixaheri kanihɨkɨtɨni.


\par }{\BB \par }
{\Q \VS{20}»'Ekɨ nemaxu pepɨhɨkɨ, nemɨyutamemiwatsie mieme,

\par }{\QB 'akɨmana nuiwarite meta te'aitamete nepɨwatitsuna.


\par }{\Q \VS{21}'Akɨmana memutei meta kawayutsixi nepɨwatitsuna,

\par }{\QB 'akɨmana kaxetate kuyaxa miemete meta memɨwarunɨ'a nepɨwatitsuna.


\par }{\Q \VS{22}'Akɨmana 'ukitsi meta 'ukari nepɨwatitsuna,

\par }{\QB 'akɨmana temari meta 'ukirawetsixi nepɨwatitsuna,

\par }{\QB 'akɨmana temari meta 'ɨimarixi nepɨwatitsuna.


\par }{\Q \VS{23}'Akɨmana muxatsi wahɨwemete meta muxatsi nepɨwatitsuna,

\par }{\QB 'akɨmana teɨteri 'etsamete meta tuurutsixi kwietsanamete nepɨwatitsuna,

\par }{\QB 'akɨmana memanuyetei meta te'aitamete nepɨwatitsuna.


\par }{\PP \VS{24}»Peru xeme xehɨxie nekatinekapitɨamɨkɨ Wawiruniya meta yunaime mana kiekatari 'axamemɨte'uyurikɨ Tsiyuni kiekariyaritsie


\par }{\QR —Yawe mɨpaɨ kanaineni—.

\par }{\Q \VS{25}»Ne nekamenaye'unieka

\par }{\QB hɨri pemɨti'aka'uname,

\par }{\QB naime kwie pemuka'unaxɨ —Yawé mɨpaɨ kanaineni—.

\par }{\Q Netɨrɨkariyakɨ nekamanimayɨamɨkɨ,

\par }{\QB tekɨa nekamaneukakurupamɨkɨ

\par }{\QB hɨri mɨta'i nekamanayeitɨamɨkɨ.


\par }{\Q \VS{26}'Ahetsɨa mieme tete 'itsikina mieme mayanikɨ pɨkatituiyani,

\par }{\QB meta tete kii tsutɨmeyari mayanikɨ pɨkatituiyani,

\par }{\QB yuheyemekɨ pe'akumawetɨ pekanayeimɨkɨ


\par }{\QR —Yawé mɨpaɨ kanaineni—.

\par }{\BB \par }
{\Q \VS{27}»Kuyaxa paterayari xekenanuwi mɨkɨ kwieyaritsie.

\par }{\QB Kuxineta xekeneutahɨtsi nuiwarite watsata.

\par }{\Q Xekeniwaruta'ini memeye'uniekakɨ

\par }{\QB te'aitamete 'Ararati kiekame, Mini kiekame, meta 'Atsikenatsi kiekame.

\par }{\Q Xeime kuyaxi wa'ukiyari xekenanuyeyetsa.

\par }{\QB Kawayutsixi meke'ayekɨne 'utsikari memɨyumɨire wahepaɨ meteyuxexeiyatɨ.


\par }{\Q \VS{28}Xekeniwaruta'ini nuiwarite memeye'uniekakɨ,

\par }{\QB te'aitamete Meriya kiekatari,

\par }{\Q kuwexinaruritsixi meta teparewiwamete 'ahurawa memuti'u.

\par }{\QB Keyeume kwietsie mɨti'aita xekeniwaruta'ini.


\par }{\Q \VS{29}Kwie kanitayuamɨkɨ meta kaniyutakatsimɨkɨ,

\par }{\QB Yawé katinaye'atɨwani kemɨtiyurienikekai Wawiruniya hetsie,

\par }{\Q hakumaweme kanayeitɨamɨkɨ

\par }{\QB nixewitɨ mana pɨkayutakiitɨani.


\par }{\Q \VS{30}Mekateniuhayewa kuyaxi Wawiruniya kiekatari meyukwitɨwetɨ,

\par }{\QB mekaniuyuti'awieta kiekari yukuraru 'amatitetewa mexeiyatɨkata.

\par }{\Q Mekatɨrɨkawitɨ mepakɨ,

\par }{\QB 'ukarawetsixi wahepaɨ metemamatɨ mekanakɨne.

\par }{\Q Wakii kaniutitaiyarieni

\par }{\QB wakiita mɨreunatɨkatei katineumurariexɨani.


\par }{\Q \VS{31}Tixaxatame kanayenautsa xeime tixaxatame 'utɨma,

\par }{\QB xewitɨ tupiri xeime tupiri kananukuweiya,

\par }{\Q Wawiruniyatsie ti'aitame memɨtetaxatɨanikɨ

\par }{\QB kename naime kiekaritsieri mewatahaxɨakairi kuyaxi.


\par }{\Q \VS{32}Hapa 'etsimatiyeyeutsie memanukɨkatsie mekaniutetɨkani,

\par }{\QB mayehakayatɨka mekaniutitaiya,

\par }{\QB hikɨ waɨkawa kuyaxi mekanimamaka».


\par }{\PP \VS{33}Mɨpaɨtsɨ kanaineni Yawé Naimekɨmɨtɨrɨkaɨye, 'Ixaheri Kakaɨyarieya:

\par }{\Q «Wawiruniya kiekariyari witsimɨraku'ane, tɨriku waxayari hepaɨ pɨ'ane,

\par }{\QB ka'itsanarieximetɨ,

\par }{\QB 'ari tukarieya kanaye'ani mɨka'itsanarienikɨ».


\par }{\BB \par }
{\Q \VS{34}«Nawukurunutsuxi, Wawiruniyatsie ti'aitame,

\par }{\QB kaneniutakwani, kaneniuhɨxiyatsitɨani,

\par }{\QB xakɨ mayewaki hepaɨ ne'aneme kaneniuhayewa.

\par }{\Q Tiyukwa'ame mɨmariwe haramaratsie muyeyeika hepaɨ kanenanukaxɨni,

\par }{\QB 'aixɨa mɨnetiu'inɨataxɨkɨ putahuxai

\par }{\QB 'ariketa mɨnetsi hanatihayanikɨ.


\par }{\Q \VS{35}Kerutsareme kiekatari mɨpaɨ mekanaitɨkani:

\par }{\QB “Wawiruniya hetsie ketiunake

\par }{\QB nanaimarikakɨ ke'axamɨtatsi'uyuri”.

\par }{\Q Mɨpaɨ mekanaitɨkani Tsiyuni kiekatari:

\par }{\QB “Taxuriya ke'utayeurieni

\par }{\QB wawiruniyutsixi wahetsie”».


\par }{\PP \VS{36}'Ayumieme, Yawé mɨpaɨ kanaineni:

\par }{\Q «Kepemɨranuyetɨa 'ahetsie nekanitanuamɨkɨ,

\par }{\QB mɨpaɨ nekatiniwarakapitɨamɨkɨ,

\par }{\Q naime haramaraya nekanikawatsiɨxamɨkɨ,

\par }{\QB meta haixateya nekanikawatsiuxamɨkɨ.


\par }{\Q \VS{37}Wawiruniya 'unitɨ kaniyuhayewamɨkɨ,

\par }{\QB yawixi memayu'eririya wakie kanayeimɨkɨ,

\par }{\Q hipatɨ mepumamaka me'ixeiyatɨ 'axamɨtiyuxexeiyakɨ meta tewiwetɨ,

\par }{\QB ka'akukiepayatɨ kanayeimɨkɨ.


\par }{\Q \VS{38}Mana kiekatari yunaitɨ mayetsi wahepaɨ mekaniutiyuaneni,

\par }{\QB mayetsi tɨɨrixi wahepaɨ mekateniutsuanani.


\par }{\Q \VS{39}Kepauka mɨxɨkanitsie, nekaniwarakaharitɨamɨkɨ,

\par }{\QB nekaniwatitarɨwaitɨamɨkɨ yamemɨtiyɨnikɨ kemɨtiwanake.

\par }{\Q Mɨpaɨ yuheyemekɨ mekaneukutsikuni

\par }{\QB hatsuaku mepɨka'anutaneniere


\par }{\QR —Yawé mɨpaɨ kanaineni—.

\par }{\Q \VS{40}Nekaniwaranuhapamɨkɨ memekwi'iwakɨ,

\par }{\QB muxatsi tɨɨrixi memɨhɨkɨtɨni wahepaɨ,

\par }{\QB muxatsi 'ukitsi yatɨni tsipuri memɨhɨkɨtɨni wahepaɨ.


\par }{\BB \par }
{\Q \VS{41}»Kehepaɨ tiuwiyarie Tsetsaki.\FTNT{†}{{\FR 51:41 }{\FR{51:41
}}{\FT{Hepɨrayukɨ panuyɨne
}}{\FQ{'Awie Wawiruniya hetsiemieme mɨtikuxata.}}}

\par }{\QB Kehepaɨ ra'iwarie,

\par }{\QB yunaitɨ kwiepa memɨtama hetsiena mieme memɨyuti'ɨrekai.

\par }{\Q Wawiruniya makaxiwatɨ kanayani

\par }{\QB nuiwarite wahetsiemieme.


\par }{\Q \VS{42}Haramara Wawiruniya heima kaneutiyeurieni,

\par }{\QB hamewarieya kanenukanani.


\par }{\Q \VS{43}Kiekariteya 'akumawetɨ kaniyuhayewaxɨani:

\par }{\QB makuwaki hepaɨ, makumetse hepaɨ.

\par }{\Q Nixewitɨ mana pɨkakie,

\par }{\QB meta nixewitɨ mana pɨka'uyeyeika.


\par }{\Q \VS{44}Weri kakaɨyariyari wawiruniya mieme nekatinikwinitɨamɨkɨ,

\par }{\QB tita mɨtiutikwai mihayanikɨ yanekatiniyurimɨkɨ.

\par }{\Q Nuiwariteri hetsɨana tawari mepɨka'axɨani,

\par }{\QB meta Wawiruniya kuraruyari 'a'uwetɨri pɨkahayewarieni.


\par }{\BB \par }
{\Q \VS{45}»Neteɨterima, mɨkɨtsie xekenayekɨni xekeneuyuta'una.

\par }{\QB Kemɨ'ane mɨyɨweni ke'uyutawikweitsitɨani nehaxɨa mɨtiyutaiyatsie.


\par }{\Q \VS{46}Xepɨkaku'amɨweni, xepɨkamamaka

\par }{\QB kemɨtikuxaxatsiwakɨ 'ikɨ kwieyaritsie.

\par }{\Q Xexuitɨ witari manuyekɨkatsie, yɨkɨ 'anetɨta panuyeyeika niuki,

\par }{\QB nanaimarika mɨkɨ kwieyaritsie pɨtixuawere,

\par }{\QB meta te'aitamete me'ayuye'unietɨ mepakɨne.


\par }{\Q \VS{47}Tukari 'ari kanaye'aximeni

\par }{\QB kepauka nemɨtiwakwinitɨani kakaɨyarixi Wawiruniya miemete.

\par }{\Q Naitɨ mɨkɨ kwieyari kanitewiyatsitɨariemɨkɨ,

\par }{\QB hetsɨana miemete memɨkwi'iwa mana mekanikaxɨrikuni.


\par }{\Q \VS{48}Hikɨ muyuawi meta kwie,

\par }{\QB meta yunaitɨ mana memɨte'u'uwa,

\par }{\Q temawierikakɨ menitihiwakuni Wawiruniya hetsiemieme,

\par }{\QB karikɨ tayeta menayenexɨakuni memika'una


\par }{\QR —Yawé mɨpaɨ kanaineni—.

\par }{\BB \par }
{\Q \VS{49}»Peuyewetse Wawiruniya mɨka'unarienikɨ

\par }{\QB 'ixaheritsixi muwarukwikɨ,

\par }{\Q meta naitsarie kwiepa miemete

\par }{\QB Wawiruniya muwarukwikɨ.


\par }{\Q \VS{50}Xeme, xemuyuta'unaxɨ xekwi'iwake

\par }{\QB xekeneuyu'unarɨmeni xekatehayewatɨ.

\par }{\Q Yawé xekenahɨaweni 'ateewa paitɨ,

\par }{\QB xepɨkatehayewani Kerutsareme xeheku'eriwatɨ».


\par }{\BB \par }
{\Q \VS{51}«Tepeuyutetewiyakai 'axatemɨtekɨhɨawarɨwakaikɨ,

\par }{\QB tewiyarikakɨ tepɨhɨpɨnekai,

\par }{\Q teɨteri memɨkata'iwama 'ateewa kiekatari

\par }{\QB Yawé tukieyata memeutahaxɨakɨ».


\par }{\BB \par }
{\Q \VS{52}«'Ayumieme, tukari 'ukanamieni

\par }{\QB kepauka wakakaɨyarixi nemɨtiwakwinitɨanitsie,

\par }{\Q 'ayumieme naitsarie mɨkɨ kwieyaritsie

\par }{\QB memɨte'uka'eniwa meniti'iteikakuni


\par }{\QR —Yawé mɨpaɨ kanaineni—.

\par }{\Q \VS{53}Tsepanetɨ Wawiruniya muyuawitsie paitɨ meuti'axe,

\par }{\QB meta tsepa mana paitɨ yukuraru mɨtɨrɨkaɨye mutawewi,

\par }{\QB ne te'unamete nekaniwaranunɨ'amɨkɨ hetsiena mieme


\par }{\QR —Yawé mɨpaɨ kanaineni—.

\par }{\BB \par }
{\Q \VS{54}»Hiwari pa'eniɨriɨkɨ mariwemekɨ muka'unariekɨ,

\par }{\QB Wawiruniya kwieyari.


\par }{\Q \VS{55}Yawé pika'una naime,

\par }{\QB hiwarieya peutiparitɨani.

\par }{\Q Memeye'unie hamewari mɨha'a hepaɨ pɨtiyu'eniɨriɨkɨ,

\par }{\QB wahiwari pɨwa'eiya.


\par }{\Q \VS{56}Kaniye'aka Wawiruniya 'uname,

\par }{\QB kuyaximama mekanitiwiyariekuni,

\par }{\QB watupi kanitimurariemɨkɨ.

\par }{\Q Karikɨ Yawé Kakaɨyari kanihɨkɨtɨni

\par }{\QB yakatiniwarakapitɨwani yuxexuime.


\par }{\Q \VS{57}Memanuyetei meta temaiwawemete neniwatitarɨwaitɨamɨkɨ,

\par }{\QB meta kuwexinaruritsixi, teparewiwamete meta kuyaxi,

\par }{\Q hikɨ mekaneukutsikuni yuheyemekɨ,

\par }{\QB hatsuakuri mepɨkahayuhɨtɨani»,

\par }{\Q Ti'aitame mɨpaɨ kanaineni,

\par }{\QB Yawé Naimekɨmɨtɨrɨkaɨye mɨtitewa.


\par }{\PP \VS{58}Yawé mɨpaɨ kanaineni Naimekɨmɨtɨrɨkaɨye:

\par }{\Q «Wawiruniya kuraruyarite 'amatayeyeu

\par }{\QB naitɨ kanika'unariemɨkɨ,

\par }{\QB meta 'itupariteya mumamariwawe pɨtitaiyarieni.

\par }{\Q Teɨteri yakɨ xeikɨa meputi'uxixɨ,

\par }{\QB nuiwarite yakɨ xeikɨa mepɨte'uyu'uxitɨa

\par }{\QB kɨtsi xeikɨa matɨakɨ hikɨ».


\par }{\PP \VS{59}'Ikɨ 'aitsika kanihɨkɨtɨni Kakaɨyari niukameya Keremiyaxi Tserahiyaxi mɨhɨritɨa Neriyaxi nu'aya Matsehiyaxi teukarieya, kepauka Tserekiyaxi, Kura kwieyaritsie ti'aitame, hamatɨa metɨa Wawiruniya, naurieka wiyari ti'aitakaku. 'Ana Tserahiyaxi memewitɨkie mɨtiwa'aitɨa pɨhɨkɨtɨkai.

\VS{60}Keremiyaxi tinaka'utɨakaitɨni xapatsie kemɨti'uximatɨarienikekai Wawiruniya, naitɨ hepaɨtsitana raxaxatame.

\VS{61}Keremiyaxi mɨpaɨ Tserahiyaxi katiniutahɨawe: «Kepauka pemeta'ani Wawiruniya, pepɨkaratɨtɨmaiyani pemɨwarakaterɨwirienikɨ 'ikɨ niuki naime.

\VS{62}Hikɨ mɨpaɨ pepetayɨni: “Yawé, 'ekɨ mɨpaɨ pepaine kename 'ikɨ kiekari peka'una, kename hakumaweme pehayeitɨani, nixewitɨ hawaikɨ kareyeikame, tewi meta niyeutanakatɨma”.

\VS{63}Kepauka pemekanɨni xapa, tete kenakahɨaka hapa 'Eupɨrate hetsie keneukawiwi.

\VS{64}Hikɨta mɨpaɨ ketiniwaretahɨawi: “'Ipaɨ Wawiruniya katinikayunimɨkɨ, tawari pɨka'anukukeniri 'uximatɨarikatsata nemi'atɨirienitsie”».

\par }{\BB \par }
{\PP 'Ena kanikɨnɨtsirikeni Keremiyaxi niukieya.




\par }\Chap{52}{\SH Kerutsareme kemɨtiuka'unarie
\par }
{\R (Ker 52:1-21 – 2Te 24:18-20, 25:1-21, 2Kem 36:11-20, Ker 39:1-10)

\par }{\PP \VerseOne{1}Tserekiyaxi xeitewiyari heimana xewi wiyari kanexeiyakaitɨni kepauka mitsutɨa ti'aitatɨ, Kerutsareme katiniuta'aita tamamata heimana xewi wiyari. Maamaya Kamutari katinitewakaitɨni Keremiyaxi niweya, Riwina kiekame.

\VS{2}Kuhatsimi hepaɨ, Tserekiyaxi Yawé kemɨkatinake katiniuyurieni,

\VS{3}Yawé waɨkawa 'uyeha'aka, Kerutsareme meta Kura pɨwarexɨri hɨxiena memɨka'u'uwanikɨ. 'Ikɨ naitɨ mɨpaɨ katiniɨyɨni Kerutsareme meta Kura kwieyaritsie.

\par }{\PP Tserekiyaxi, Wawiruniyatsie ti'aitame kiekame 'aye'unietɨ kanayani.

\VS{4}'Atanauka wiyaritsie, tamamata metseriyaritsie meta tamamata tukaritsie ti'aitakaku Tserekiyaxi, ti'aitame Wawiruniya kiekame Nawukurunutsuxi, yunaime yukuyaxima warawitɨtɨ neyani Kerutsareme niye'ani. Kiekari hɨxie 'utayerɨka tetsariya mekaniutiwewieni kiekari kuraruyari heima memeukatsunaxɨanikɨ.

\VS{5}Kiekari mepuhupiekai kepaukake Tserekiyaxi tamamata heimana xewi wiyari ti'aitatɨ maye'atɨarie.


\par }{\PP \VS{6}'Atanauka tukaritsie naurieka metseriyaritsie, kepauka haakaxa yemekɨ matɨa mɨkɨ kiekariyaritsie, 'ari 'ikwai katixuawekaku kiekaritsie,

\VS{7}kiekari kuraruyaritsie mekaneu'ine, tsepanetɨ Wawiruniyutsixi memɨwaranutinakai, yunaitɨ kuyaxi mekaniuyuta'una. Tɨkarikɨ mekaniwayekɨne, xeime 'itupariyaritsie mekaneuyehaxɨani kuraru 'ayehutametsie meuyexawakaita, ti'aitame haraweriyaya witsimɨtiuye'ane 'aurie. Hikɨ mekaniyuta'una 'Arawa huyeyari 'utɨa,

\VS{8}peru kuyaxi wawiruniyutsixi Tserekiyaxi mekananukuweiya makuweritsie paitɨ Keriku meni'axe. Kuyaximama meneutanautsaxɨani meniku'eirieni yuxaɨtame,

\VS{9}hikɨ wawiruniyutsixi meniwiya. Hikɨ meneihana ti'aitame Wawiruniya kiekame hetsɨa Xiwɨra mekatei Kamati kwieyaritsie. Mana Nawukurunutsuxi yakaniutayɨni Tserekiyaxi kemɨ'itɨarienikekaikɨ,

\VS{10}hikɨ hɨxiena niwemama 'ukitsi mekaniwaranutixitexɨani meta Kura kwieyaritsie kiekatari ti'aitame memɨparewiekai.

\VS{11}Hikɨ yakatiniuta'aita Tserekiyaxi hɨxiteya muwatitɨkiyariexɨanikɨ meta wurunitse tepɨayari karenayarikɨ memihɨanikɨ Wawiruniya memenuhanakɨ, mana katsariyanata hayewetɨ kanemɨni.


\par }{\PP \VS{12}'Auxɨwirieka metseriyaritsie tamamata tukaritsie, tamamata heimana 'atanauka wiyari ti'aitakaku Nawukurunutsuxi Wawiruniya kiekame, ti'uximayatsiriwame Nawutsararani kuyaxi tiwa'aitɨwame, kaneyani Kerutsareme,

\VS{13}hikɨ Yawé tukieya kaniutataiya, ti'aitame paratsiyuya meta naime kiite Kerutsareme mieme, metatsiere naime kiite 'amupapakai waɨkawa meuyewekai.

\VS{14}Hikɨ kuyaxi wawiruniyutsixi naime kiekari kuraruyari meniuta'una mɨkɨ tiwa'aitɨakaku.

\VS{15}Meta Nawutsararani kaniwarehapani teɨteri mɨkɨ kiekaritsie memɨyuhayewatɨwekai 'akuxi, yumamakɨ tewewiwamete memuyuhayewakai meta hipatɨ tɨratu memuwewiekai Wawiruniya kwieyaritsie ti'aitame hamatɨa.

\VS{16}Matsi kaniwaruku'eirieni yemekɨ tixaɨtɨ memɨkateheuxeiya, kaxie mumanetɨkatei meta kwie memɨ'ɨwiyanikɨ.


\par }{\PP \VS{17}Wawiruniyutsixi tuxiyu tuki hɨxie mukawetɨkatei wurunitse tepɨayarikɨ mɨwewiyatɨkatei mɨkɨ mekaniutitara meta kaxetate haa tuayamete wurunitsekɨ mɨwewiyatɨkatei, meta katsu 'emɨyewa haa makamarike Yawé tukieya hɨxie mumakai, hikɨ mɨkɨ naime Wurunitse menetɨni Wawiruniya paitɨ.

\VS{18}Metatsiere xarite, kutsara 'amɨpapa, kɨmeme kɨxeme tɨtsamete, watsute 'emɨnene, katsuwerate, meta naime mana mɨtiyukumaɨwakai wurunitsekɨ mɨtiwewiyatɨkatei Kakaɨyari kɨmana memayexeiyanikɨ mɨ'ayumiemetetɨkai.

\VS{19}Metatsiere, kuyaxi tiwa'aitɨwame katinepini tihauxiname, 'ɨkwa taiyame, xakɨrɨte xuriya kwekwewiwamete, xarite, kɨxeme 'uitɨwamete, xakɨrɨte metatsiere tekɨxite kaxie winuyari mukatuarike naitɨ mɨkɨ huru meta pɨratakɨ pɨtiwewiyatɨkatei.


\par }{\PP \VS{20}Tuxiyu muhuta wurunitsekɨ muwewiyatɨkatei meta haa mayemakai 'emɨyewa, meta tamamata heimana huta tuurutsixi haa mayemakai hetɨa memaye'ukai, meta kaxetate hatuayamete wurunitsekɨ mɨwewiyatɨkatei, ti'aitame Tsarumuni mɨwarutiwewiekai Yawé tukieya hetsiemieme memɨhɨkɨtɨnikɨ, mɨkɨ niwaɨkawakaitɨni wurunitse mi'inɨata kemɨrahete pɨkayɨwekai.

\VS{21}Tuxiyu tuki hɨxie mukawetɨkatei 'atahaika meturuyari putɨtɨkai, meta 'auxɨwime heimana 'imeriyu kanipapakaitɨni, meta 'atahaika tsenitimeturuyari kanitsutsuikaitɨni,\FTNT{*}{{\FR 52:21 }{\FR{52:21
}}{\FT{Hepɨrayukɨ:
}}{\FQ{tamamata heimana 'atahaika tsikuriyari putɨtɨkai, meta tamamata heimana huta tsikuriyari kanipapakaitɨni, meta nauka mamate tɨɨrixiyari kanitsutsuikaitɨni.}}} taɨtana kaniuxaxawakaitɨni.

\VS{22}Tuxiyu mu'uteya heimana manatetɨkatei huta meturuyari\FTNT{†}{{\FR 52:22 }{\FR{52:22
}}{\FT{Hepɨrayukɨ:
}}{\FQ{'auxɨwime tsikuriyari.
}}} kaniutɨtɨkaitɨni, 'etsireuku'utɨkaitɨ, herie karena wipiyari pɨkaweretɨkatei meta kɨranara 'ɨkiyari panakutetɨkatei wurunitsekɨ wewiyatɨkaitɨ. Hutatɨ tuxiyu yaxeikɨa tineuku'utɨkateitɨni.

\VS{23}Xexuitɨ tuxiyu yɨkɨtsie nenakuyatsatɨkateitɨni nauka tewiyari heimana tamamata heimana 'ataxewi kɨranara 'ɨkiyari, meta karena wipiyari hetsie meukatekai xeitsienituyari kanihɨkɨtɨkaitɨni.


\par }{\PP \VS{24}Meta Nawutsararani kuyaxi wa'ukiyari, kaniwarutiwiya Tserahiyaxi mawari wewiwamete wa'ukiyari, Tsupuniyaxi mawari wewiwame hutarieka mieme, meta memuyuhaika kitenie tehɨwemete.

\VS{25}Meta kiekaritsie memɨyuhayewatɨwekai, kuyaxi mɨhɨritɨariekai kaniuwiya, meta 'atahuta meyupaɨmeme ti'aitame memɨparewiekai, meta kuyaxi wahetsiemieme kemɨtiuyɨ ti'utɨwame, kuyaxi mɨhɨritɨariekai muwakuwaunenikɨ yuteɨterima watsata meta haika tewiyari kiekatari kiekaritsie memɨyuhayewatɨwekai 'akuxi.

\VS{26}Hikɨ Nawutsararani warutiwiyaka niwarehapani ti'aitame Wawiruniya kiekame hetsɨa, Xiwɨra mukatei.

\VS{27}Mana, Kamati kwieyaritsie, ti'aitame katiniuta'aita memɨkwi'iwakɨ.

\par }{\PP Mɨpaɨ mekatenayehapanieni, Kura kwieyaritsie kiekatari 'ateewa paitɨ.

\VS{28}'Ipaɨ mekaniyupaɨmekaitɨni Nawukurunutsuxi mɨwarehapa:

\par }{\BB \par }
{\LI 'atahuta wiyari ti'aitatɨ, puwarehapa haika miriyari heimana xeitewiyari heimana haika (3.023) huriyutsixi,


\par }{\LI \VS{29}tamamata heimana 'atahaika wiyari ti'aitatɨ, 'atahaika tsienituyari heimana xeitewiyari heimana tamamata heimana huta (832) meyupaɨmeme Kerutsareme kiekatari,


\par }{\LI \VS{30}xeitewiyari heimana haika wiyari ti'aitakaku, Nawutsararani kuyaxi tiwa'aitɨwame, niwarutiwiya 'atahuta tsienituyari heimana huta tewiyari heimana meyu'auxɨwime (745) huriyutsixi.

\par }{\LI Mɨkɨ meyunaitɨ mepakɨ nauka miriyari heimana 'ataxewime tsienituyari (4.600) teɨteri.


\par }{\SH Kuhakini kemɨtiɨxɨnarie
\par }
{\R (Ker 52:31-34 – 2Te 25:27-30)

\par }{\PP \VS{31}Xeitewiyari heimana 'atahutarieka tukaritsie, tamamata heimana huta metseriyaritsie, xeitewiyari heimana tamamata heimana 'atahuta wiyari 'anuyemiekaku Kuhakini manutahɨiyatsie kura kwieyaritsie ti'aitame, 'Ewiri-Meruraki, Wawiruniyatsie ti'aitame mexɨakame wiyaritsie ti'aitatɨ Kuhakini kaniutinenimayata kaniwayexɨna katsariyanata manutahɨiyakai.

\VS{32}'Aixɨa tixeiyatɨ kanayani, wapaitɨ nekakeni hipame te'aitamete Wawiruniya kiekariyaritsie hamatɨana memu'uwakai wareuyeta.

\VS{33}Kuhakini yu'ixurikite tiuku'eirieka katsariyanata mieme, kemɨreuterixɨ 'a'uyeikatɨ ti'aitame mexayatsie katinitikwa'akaitɨni.

\VS{34}Metatsiere, kemureuterixɨ 'ayeyuritɨ kepaukake mumɨ, Kuhakini Wawiruniyatsie ti'aitame tumini kaniku'ɨitɨwakaitɨni mɨtiyunanairiekakɨ ketita mɨreuyehɨakai.


\par }