\NormalFont\ShortTitle{1 Tsamuheri}

{\MTB Mexɨakame xapayari

\par }{\MT Tsamuheri



\par }\ChapOne{1}{\SH Tsamuheri kemɨtiutinuiwaxɨ
\par }
{\PP \VerseOne{1}Merikɨtsɨ 'Epɨrahini kwieyaritsie hɨritsie mana xewitɨ tewi pukatei, Tsupi nuiwarieya Xamatahini kiekame. 'Erikana pɨtitewakai Keruhani nu'ayatɨtɨ, mɨkɨta 'Erihú punu'ayatɨkai, mɨkɨta Tuhu punu'ayatɨkai, mɨkɨta Tsupi punu'ayatɨkai mɨkɨ 'Epɨrahini nuiwarieya hetsie pɨmiemetɨkai.

\VS{2}'Erikana yuhutame yu'ɨitama pɨwarexeiyakai. Xewitɨ Hana pɨtitewakai, xewitɨta Penina. Mɨkɨ tɨɨri pɨwarexeiyakai, peru Hana pɨkaniwekai.


\par }{\PP \VS{3}Xeiwiyari 'aye'axekaku 'Erikana yukiekaritsie payeyeikakai Yawé Naimekɨmɨtɨrɨkaɨye nenewieri hepitɨanike, meta mawari heiwewirienike Tsiru mɨrakutewatsie paitɨ, mana 'Eri niwemama yuhutatɨ mepɨte'uximayakai 'Uni meta Pinexi mawari wewiwamete Yawé hetsiemiemekɨ.

\VS{4}Kepauka memɨte'utimawakai, 'ana 'Erikana yu'ɨya Penina yapaɨmeme wai niyetuiriwakaitɨni, yaxeikɨata yuniwema 'ukitsi, 'ukari kepaɨmeme mɨtiwahetsiemiemetɨkai.

\VS{5}Hana matsi 'aixɨa mɨ'anene wai kaniyetuiriwakaitɨni, waɨkawa minaki'eriekaikɨ tsepanetɨ Yawé kaniweweme meyeitɨakai.

\VS{6}Wixieya Penina waɨkawa kani'uximatɨakaitɨni, para ha'atɨ muyeikanikɨ xeikɨa, Yawé kaniweweme meyeitɨakaikɨ.


\par }{\PP \VS{7}Xeiwiyari 'aye'axekaku kepauka memeta'axekai Yawé tukita: Hana yaxeikɨa pɨtikuhɨawaruwakai. Waɨkawa kaniutatsuakakaitɨni meta pɨkatikwaimɨkɨkai.

\VS{8}Merikɨtsɨ 'Erikana kɨnaya mɨhɨkɨ mɨpaɨ katinitahɨawe: «Hana, ¿ketitayari petiutatsuaka? ¿Titayari pekatikwaimɨkɨ? ¿Titayari peti'a'iyaritɨa? ¿Tamɨ ne 'ahamatɨa nemuyeika 'a'iyari 'aixɨa kati'ane keyuri tamamata tɨɨri?»


\par }{\PP \VS{9}Heiwa Tsiru me'u'uwatɨ Hana kananukukeni tiukwaiyaku, tukita kaneyani heyutanenewienike, 'Eri mawari wewiwame mɨhɨritɨariekai kanixeiyakaitɨni, mana Yawé tukieya kitenie yu'ɨparitsie pakatei,

\VS{10}hikɨ waɨkawa yuhiwerietɨ kanitsutɨani yunenewietɨ Yawé hetsiemieme, 'utatsuatɨ katihayewatɨ.

\VS{11}Hikɨ yuhɨritɨatɨ mɨpaɨ kaniutayɨni: «Yawé Naimekɨmɨtɨrɨkaɨye, xɨka ti'uximayatame 'ahetsɨa mɨmieme pexeiyanike haweri mɨyɨane yaketinemaika kenemɨtiuka'eniwa pepɨkanetsihatɨtɨmaiyani, xɨka penetsiyetuirieni nunutsi 'ukitɨme ne matsi nemaniyetuiriemɨkɨ tukarieya naime hepaɨtsita kɨpateya hatsuaku nepɨkakaxini».


\par }{\PP \VS{12}Matsi Hana yunenewietɨ kwinimieme katineutere Yawé hahɨawetɨ, 'Eri pixeiyakai tenieyatsie.

\VS{13}Tenieya puyuatɨkatei xeikɨa, Hana yu'axɨkai puyunenewiekai, pɨkayu'eniɨriɨkɨkai kemutainekai, tawetɨ yɨaneme pɨ'eriekai 'Eri.

\VS{14}'Ayumieme mɨpaɨ pɨtitahɨawixɨ:

\par }{\PP —¿Kepaukake pepɨtihayewa pe'ienetɨ? Winuri keneuhayewa.


\par }{\PP \VS{15}Hana kanita'eiya:

\par }{\PP —Neti'aitɨwame, netawekame pepɨka'erieka, ne matsi winu meta nawa nepɨka'anu'iwe, ne matsi 'ukaratsi nemɨhiweritɨarie nepɨhɨkɨ, 'uwa nepeyetɨa ne'ukiyari Yawé hɨxie mɨnetsinɨtɨanikɨ.

\VS{16}'Ukaratsi 'axanemɨtiuka'iyari pepɨkanetsi 'erieka 'ekɨ. Mɨya nepɨreuterixɨ neyunenewietɨ kenemɨtiuka'eniwakɨ kenemɨtiyu'iyaritɨakɨ.


\par }{\PP \VS{17}'Eri mɨpaɨ katinitahɨawe:

\par }{\PP —Kenemie kayuwatɨ pehexeiyatɨ, 'Ixaheri Kakaɨyarieya kametiniyetuiriemɨkɨ tita pemɨtitawawiri.


\par }{\PP \VS{18}Hana mɨpaɨ kaniutayɨni:

\par }{\PP —Pamɨpariyutsi 'ekɨ pemɨtimate ne kenemɨtiku'eriwa.

\par }{\PP Hana mɨpaɨ tiutateutaka kaneyani, hikɨ katinekwani yapauka 'ana kwitɨwa katiniyupata kemɨtiyɨkɨhɨawekai.

\VS{19}'Uxa'arieka ximeri Yawé nenewieri me'upitɨaka menekɨne yukie Xama kiekariyaritsie. 'Erikana yɨ'ɨya matɨa Hana kaniukahuni, Yawé Hana kanaye'erieni.

\VS{20}Hana kaniutihukata, xeiwiyari hanuyeyaku xeime nunutsi 'ukitɨme kanayexeiya, Tsamuheri katiniterɨwa, mɨpaɨ 'utayɨka: «Yawé nemutawawirikɨ».


\par }{\SH Tsamuheri kemɨtiyetuiya
\par }
{\PP \VS{21}Merikɨtsɨ xeiwiyari 'aye'akuta 'Erikana kaneyani yutɨɨriyama yunaime warawitɨtɨ Yawé tukita mawari mɨwewimiekɨ Tsiru paitɨ meta mɨraye'atɨanikɨ kemutayɨkai.

\VS{22}Matsi Hana wahamatɨa pɨkahetɨa, mɨpaɨ pɨtitahɨawixɨ yɨkɨna:

\par }{\PP —Hawaikɨ nepɨkayemie, kepaukake mɨtikwaiweni nunutsi, 'anake nepenuwitɨni Yawé nepeyetuirieni, muwa meyuhayewakɨ yuheyemekɨ tukari kepaɨmeme mipitɨani.


\par }{\PP \VS{23}Kɨnayata 'Erikana mɨpaɨ katinitahɨawe:

\par }{\PP —'Aixɨa pɨ'ane yaketineuyuri kemɨmatinake, keneukunua kepaukake nunutsi yuxaɨta mɨtikwaiweni, Yawé yuniuki kehaye'atɨani.

\par }{\PP 'Ayumieme Hana yukie puyuhayewaxɨ nunutsi weriyatɨ kepaukake yuxaɨta tikwaiwetɨ matɨa.


\par }{\PP \VS{24}Kepauka mihayewaxɨ 'itsitsitɨwatɨ nunutsi, kaneyani Yawé tukita Tsiru paitɨ. Tsikeru haika wiyari hɨkame kanehana meta xeitewiyari kiruyari harina meta winu nawita 'uyemakame.

\VS{25}Hikɨ tsikeru me'utimawakari, nunutsi 'Eri mekaniyetuirieni.

\VS{26}Hana mɨpaɨ kaniutayɨni: «Neti'aitɨwame, yurikɨ nepɨtayɨni, ne 'ukaratsi nepɨhɨkɨ 'a'aurie nemutikatei 'uwa Yawé nenewieri nepitɨatɨ.

\VS{27}'Ikɨ nunutsi pɨhɨkɨ ne nemitawawiri Yawé, mɨkɨ pɨnetsiyetuiri.

\VS{28}Ne hikɨ 'ayumieme nepiyetuirieni Yawé. 'Ikɨ nunutsi kemɨreutere 'uyeikatɨ hetsiena mieme pɨhɨkɨtɨni». Hikɨ 'Eri kaniutihɨximakeni Yawé hɨxie.




\par }\Chap{2}{\SH Hana kwikarieya
\par }
{\PP \VerseOne{1}Hana kemɨtiukwikaxɨ:

\par }{\Q «Ne'iyari Yawé hetsie tiwiyatɨ puyutemawie,

\par }{\QB netɨrɨkariya mana pɨtiwiya.

\par }{\Q Nepɨnetemawie Kakaɨyari mɨnetsi'utawikweitsitɨakɨ

\par }{\QB nepɨyɨwe memɨnetsi'aye'unie nemɨwara'iwa.


\par }{\BB \par }
{\Q \VS{2}»Nixewitɨ tɨma 'apɨka'uyeika Yawé hepaɨ patsietɨ,

\par }{\QB nixewitɨ pumawe tahetsie nunuwame takakaɨyari hepaɨ,

\par }{\QB xewitɨ hepaɨna 'anetɨ pumawe.


\par }{\BB \par }
{\Q \VS{3}»Xeketeneuhayewa mariwemekɨ xetekuxatatɨ,

\par }{\QB xetemaiwaweme xeyuxatatɨ.

\par }{\Q Matsi Yawé Kakaɨyari tanaime pɨtatsimate.

\par }{\QB Pɨtimate kepauka 'aixɨa temɨteyurie, meta kepauka 'axatemɨteyurie.


\par }{\BB \par }
{\Q \VS{4}»Memɨtɨrɨkawi watupi pɨtimura

\par }{\QB matsi memɨwerarani tɨrɨkariya pɨwapitɨa.


\par }{\Q \VS{5}Meripaitɨ 'ikwai 'anayuhayewame memexeiyakai,

\par }{\QB hikɨri paa 'etsipemekɨ mepuyutua.

\par }{\Q Meripaitɨ memɨte'uka'eniwakai haakakɨ

\par }{\QB hikɨri waɨkawa 'ikwai mehexeiyatɨ mekaniu'uwani.

\par }{\Q 'Uka mɨkaniwewekai 'atahutamexɨa kaniutiniweni,

\par }{\QB matsi yumɨireme yuniwema mɨwarexeiyakai kawarexeiyatɨ kanayani.


\par }{\BB \par }
{\Q \VS{6}»Yawé tukari pɨtatsipitɨa meta mɨɨya,

\par }{\QB mɨkɨ yapɨtiyuriene temɨkateukienikɨ

\par }{\QB peru meta pɨtatsi 'anuku'uitɨwa.


\par }{\Q \VS{7}Yawé pɨtatiyetuirie temɨtehexeiyanikɨ meta pɨtatsipitɨa tixaɨ temɨkatehexeiyanikɨ,

\par }{\QB tixaɨ pɨkatarayeitɨwa 'ariketa mariweme pɨtatsi'ayeitɨwa.


\par }{\Q \VS{8}Mɨkɨ tumuanaritsata haweri mɨ'ane kananukuketɨwani,

\par }{\QB tixaɨ mɨkarexeiya xatsipa kanayehana,

\par }{\Q 'aixɨa mɨtiyenikɨ te'aitamete watsata meta miyetuirienikɨ 'uweni mariweme witsi'anekame.

\par }{\BB \par }
{\Q »Yawé kwie tsutɨmeyari katinipiinieyatɨni.

\par }{\QB Mɨkɨ hetsie kwie kaniukamani.


\par }{\Q \VS{9}Hetsiena yuri memɨte'erie yamemɨtekahu kaniwa'ɨwiyani,

\par }{\QB peru 'axateyuruwamete mekaneuyexɨrikuni makuyɨwitsie.

\par }{\QB Nixewitɨ pɨkarayu'iwa kemɨtinake yutɨrɨkariyakɨ.


\par }{\BB \par }
{\Q \VS{10}»Yawé memeye'unie kaniwaka'unamɨkɨ,

\par }{\QB muyuawitsiepaitɨ mimierɨkari kananakanɨ'amɨkɨ wahetsie.

\par }{\Q Yawé yunaime kwiepa memɨtama pɨwa'itsɨkame,

\par }{\QB mɨkɨ ti'aitamekɨ manukakeni waɨkawa tɨrɨkaɨyeme payeitɨani meta mɨkɨ menayexei tɨrɨkariya pupitɨa».


\par }{\PP \VS{11}'Erikana Xama kiekariyaritsie kaneyani yukie, peru nunutsi kaniukunuani Yawé hetsiemieme mɨtita'uximayatakɨ, 'Eri mawari wewiwame pi'ɨwiyakai.


\par }{\SH 'Eri niwemama ke'axamemɨteyuriekai
\par }
{\PP \VS{12}'Eri niwemama 'axamepɨte'u'iyarikai, Yawé mepɨka'eniekai.

\VS{13}Mɨkɨ mawari wewiwamete 'ipaɨ mepɨtekahukai: Kepauka xewitɨ mawari mɨwewienenitsie, mawari wewiwame parewiwameya tepɨa 'amupa manuxɨtetɨka hakwetɨ mana kani'axekaitɨni, hikɨ kepauka wai mɨ'etsarieka,

\VS{14}xarita tepɨa manuxɨtetɨka neukahatɨwakaitɨni, yatɨni xakɨ 'amɨpatsie, yatɨni katsuweratsie, mawari wewiwame tipiinieya naitɨ pɨrayeikakai, kepaɨmeme mɨtiku'axikekai tepɨa manɨxɨte. Mɨpaɨ mekaniwayuriekaitɨni 'ixaheritsixi Tsiru memeta'axekai.

\VS{15}Metatsiere kepauka xewitɨ mawari taiyariyari mɨwewiekatsie, mawari wewiwame parewiwameya kani'axekaitɨni, 'akuxi wiyari kahaukuniwekaku mɨpaɨ mɨtitahɨawekɨ mawari mɨwewie: «Keneneyetuiri wai mɨtiwarɨkarienikɨ mawari wewiwame hetsiemieme, warikimeri pɨkatanaki'erieni, yuikame xeikɨa».

\VS{16}Xɨka mɨtimawa mɨpaɨ tita'eiya: «Kenekwewieka 'akuxi wiya 'anuyekuneyuke kemɨreuyewetse, 'anake pekanenutuimɨkɨ kemɨmatinake», matsi ti'uximayatame mɨpaɨ pɨtikɨhɨawekai: «Hawaikɨ keneneyetuiri hikɨ yapauka, yapepɨkanetiutuitɨa ne nepɨmatsinawairieni».

\VS{17}Mɨpaɨ 'ayumieme mɨkɨ temari waɨkawa 'axamepɨteyuriekai Yawé hɨxie, mawari hetsiemieme heitserie 'aixɨa memɨkateyuriekaikɨ.


\par }{\PP \VS{18}Matsi Tsamuheri nunutsitɨtɨ, yuhetsiemieme mawari wewiwame rinu kamixayari 'anakatɨtɨ katini'uximayakaitɨni Yawé hɨxie.

\VS{19}Xeiwiyari 'aye'axekaku warutsieya kamixaya 'amɨtɨtɨ kanitiwewiriwakaitɨni, kepauka maye'axekai mawari memuyewewietɨkɨkakaitsie yukɨna hamatɨa 'ana kaneihuririwakaitɨni.

\VS{20}Hikɨ heiwa 'ana 'Eri kaniwarutanenewiya 'Erikana Hana mame Kakaɨyari 'aixɨa mɨwayurienikɨ mɨpaɨ 'utaitɨ: «Yawé kexe'upitɨani waɨkawa tɨɨri xemɨwarayexeiyakɨ, 'ikɨ 'uka nunutsi 'uta'iwauka Yawé mɨyetuirikɨ». Hikɨ 'ana yukie mekanakunuaxɨani.


\par }{\PP \VS{21}Yawé Hana 'aixɨa puyuri, tɨɨri yuhaikame 'ukitsi kaniwarayexeiya, meta yuhutame 'ukari. Mɨkɨ tukaritsie matsi Tsamuheri kaniwerekaitɨni Yawé hɨxie.


\par }{\PP \VS{22}'Eri pu'ukiratsitɨkairi, yapɨretima naime niwemama 'ixaheritsixi kememɨwayuriekai meta yapɨretima 'ukarawetsixi tuki kitenie memɨte'uximayakai wahamatɨa memukahipitekai.

\VS{23}Hikɨ mɨpaɨ katiniwarutahɨawe: «¿Ketitayari mɨyaxeteyurie? Yunaitɨ teɨteri yamepɨnetekuhɨawe ke'axaxemɨteyurie.

\VS{24}Hawaikɨ, neniwema nemɨxenaki'erie, mɨkɨ 'aixɨa pɨka'ane kexemɨtekuxaxatsiwa Yawé teɨterimama watsata.

\VS{25}Xɨka xewitɨ 'axatiuyurieni yu'iwa hepaɨtsita, Kakaɨyari kanihɨkɨtɨni kemɨ'ane heitserie mexeiya yamɨtayɨnikɨ, peru xɨka Yawé hetsɨa 'axatiuyurieni, ¿kemɨ'ane rahetsie pɨratanuani?» Matsi niwemama mepɨkahenu'eni wapaapa kemɨtiwarayemari'itɨwakai, Yawé pinakekai watukari mɨwanawairienikɨ xeikɨari.


\par }{\PP \VS{26}Peru, nunutsi Tsamuheri matsi pɨwerekai, Yawé 'aixɨa pɨtixeiyakai meta teɨteri.


\par }{\SH Niuki 'Eri niwemama kememɨ'itɨarienikekai wahepaɨtsita mieme
\par }
{\PP \VS{27}Xewitɨ tewi Kakaɨyari mayexeiya 'Eri kaneku'iwata mɨpaɨ katinitahɨawe:

\par }{\PM «Yawé mɨpaɨ kanaineni: “'Atewarima wahɨxie nepɨnehekɨataxɨ 'Ekipitu paitɨ ti'aitame Parahuni tiwa'aitɨakaku.

\VS{28}Yunaime 'ixaheritsixi waxiɨyarima watsata 'Aruni nepanayexei para nemawari wewiwame mayanikɨ, para nehɨxie nemawari taiyametsie mɨti'uximayakakɨ, meta 'ɨkwa mutitaiyanikɨ meta mawari wewiwame kamixaya manakatɨkɨnikɨ. Matsi niwemama nepɨwayetuiri mawari memɨtitaiyakɨ 'ixaheritsixi memiyetuaya nehetsiemieme.

\VS{29}¿Ketitayari xeme 'axaxeteyurie mawari meta 'imikieri, ne nemɨti'aita mɨkɨ memɨnete'atɨiriwanikɨ? ¿Ketitayari 'aniwema waɨkawa petiwanaki'erie ne pekanetsinaki'erietɨ, pekaniwawaiyatɨaka xeikɨa nemawari 'aixɨa mɨ'anenekɨ 'ixaheritsixi memɨteyetuaya nehetsiemieme?”


\par }{\PM \VS{30}»Mɨya pemɨtiuyurikɨ, hipame 'a'iwama nepɨkawapitɨani, tsepa kenemutayɨkai meripaitɨ 'atewarima kename yunaitɨ 'a'iwama 'apaapama yaxeikɨa 'aniwema menetsiparewiekakekai yuheyemekɨ. Ne Yawé 'Ixaheri Kakaɨyarieya yanekaniutayɨni. Nekaniwa'enieka memɨnetsi'enie, tixaɨtɨ nepɨkatiwarayeitɨa memɨnetsi'uxie.

\VS{31}Pehurari 'atukari mɨtixɨnitsie, xete'uximayatɨ xepɨka'akɨneri, yaxeikɨa 'atɨɨriyama, nixewitɨ 'anuiwaritsiemieme 'ukiratsi pɨka'ayani.

\VS{32}Pe'uxiwa'atɨ pepɨniereni, 'ixaheritsixi ke'aixɨa memɨ'itɨarieka, nixewitɨ 'anuiwaritsie mieme 'ukiratsi pɨka'ayani.

\VS{33}Xɨka xeime ne'upitɨani mɨti'uximayakakɨ mawari taiyame, mɨkɨ heiwerika xeikɨa nemɨmatsipitɨanikɨ 'a'iyaritsie nepɨtiyurieni, yunaitɨ 'anuiwarima mekanikwikuni metemaritɨtɨ.

\VS{34}'Ikɨ 'inɨari nepɨmatsiyetuirie: yuhutatɨ 'aniwema mekanikwikuni xeitukaritsie, 'Uni, Pinexi matɨa.


\par }{\PM \VS{35}»Peru matsi ne xeime nepanukakeni mawari wewiwame yatikamieme, yamɨtiyurieni kemɨnetinake. Hatsuaku nuiwarieya mepɨkaheuyeweni, matsi mɨixa wiyari puyeikani kemɨ'ane nemanayexei ti'aitame hɨxie.

\VS{36}'Atɨɨriyama memuyuhayewatɨweni mekani'axɨakuni metitunuma'utɨ pɨrata tuminiyari yatɨni paa 'etsipeme mɨwaminikɨ mekanitawawiriekuni, meta mɨpaɨ mekatenitawawiriekuni: “Ketaneupitɨa 'uximayatsika mawari wewiwamete temakɨnekɨ mɨpaɨ temɨteyumikwanikɨ”».




\par }\Chap{3}{\SH Yawé Tsamuheri kemɨtiutahɨawixɨ
\par }
{\PP \VerseOne{1}Tsamuheri 'akuxi yakɨ puyumaikai, kepauka Yawé mɨti'uximayatsiriekai 'Eri 'i'ɨwiyakaku, 'ana 'akuxi Yawé niukieya pɨkaheye'enieriwakai meta 'ana yuwaɨkawatɨ mɨpaɨ mepɨkatenenierekai.


\par }{\PP \VS{2}'Eri kaheunieretɨ kanayeiximekaitɨni. Xeitukaritsie heiwa kaniuka'uxipiwekaitɨni mɨwayehupukaitsie yukiita,

\VS{3}Tsamuheri kanikutsukaitɨni tukita, tɨratu kakuniyari muyekatsie Yawé hetsiemieme, Kakaɨyari kɨxemeya 'akuxi pɨtatɨkatei.

\VS{4}Yawé Tsamuheri kaniutahɨawe, mɨkɨta mɨpaɨ katinita'eiya:

\par }{\PP —'Uwa nepɨyeka.


\par }{\PP \VS{5}Mɨkɨ 'unautsarɨmetɨ kaneyani 'Eri muwayekateitsie, mɨpaɨ katinitahɨawe:

\par }{\PP —'Ena nepuwe, ¿titayari penerahiwiwa 'ekɨ?

\par }{\PP 'Eri mɨpaɨ katinita'eiya:

\par }{\PP —Nematsi nepɨkamatsihahiwiwa, keneumieni kenekani.

\par }{\PP Hikɨ Tsamuheri kaneyani yu'itaritsie.


\par }{\PP \VS{6}Peru hutarieka Yawé kanitahɨawe:

\par }{\PP —Tsamuheri.

\par }{\PP Hikɨ mɨkɨ 'anukukeka kaneyani 'Eri muwayekateitsie mɨpaɨ katinitahɨawe:

\par }{\PP —'Ena nepuwe, ¿titayari penerahɨawe 'ekɨ?

\par }{\PP 'Eri mɨpaɨ katinitahɨawe:

\par }{\PP —Neuxei neniwe, ne nepɨkamatsihahɨawe. Kenemie kenekani.


\par }{\PP \VS{7}Tsamuheri 'ana 'akuxi Yawé pɨka'eniewekai, hatsuaku yuniukikɨ pɨkatitahekɨatɨawekai.


\par }{\PP \VS{8}Yawé hairieka Tsamuheri kaniutahɨawe, mɨkɨ 'anukukeka kaneyani 'Eri mɨwayekateitsie. Mɨpaɨ katinitahɨawe:

\par }{\PP —'Ena nepuwe. ¿Ketitakɨ penereuyehɨatɨ penerahɨawe 'ekɨ?

\par }{\PP Merikɨte 'Eri mɨpaɨ katinetimani, kename Yawé temaikɨ kɨhɨawekai.


\par }{\PP \VS{9}'Eri mɨpaɨ katinitahɨawe:

\par }{\PP —Kenemie kenekani, xɨka xewitɨ tawarita matsihahɨaweni mɨpaɨ ketinetahɨawi: “Yawé yakenetineutahɨawi, mati'uximayatsiriwame pɨmatsi'enie”.

\par }{\PP Tsamuheri heyaka nekahuni yu'itaritsie.

\VS{10}Hikɨ Yawé tawarita 'ahurawa kanitahɨawe hekwamekɨ:

\par }{\PP —Tsamuheri. Tsamuheri.

\par }{\PP Tsamuheri mɨpaɨ katinita'eiya:

\par }{\PP —Keneutaniu, mati'uximayatsiriwame pɨmatsi'enie.


\par }{\PP \VS{11}Yawé mɨpaɨ katinitahɨawe:

\par }{\PP —Neuxei, paye'axime 'Ixaheri kwieyaritsie kwinimieme tiraunarikɨ nemɨwatimariuta.

\VS{12}Mɨkɨ tukariyaritsie yanetiniyurimɨkɨ naime kenemutayɨ 'Eri yaxeikɨa tɨɨriyamama wahepaɨtsita.

\VS{13}Yanepɨtitahɨawixɨ niwemama 'axamemɨteyuriekaikɨ, wahetsie nepɨrahɨa yuheyemekɨ, mɨkɨ pɨtimaikai ke'axamemutiyuanekai nehepaɨtsita, mɨkɨ matsi 'aixɨa pɨkawaruyuri timaitɨ.

\VS{14}'Ayumieme mɨpaɨ nekanaineni nuiwarimama wahepaɨtsita: Nixeime mawarikɨ ni'imikierikɨ nepɨkatiwareuyehɨwirieni ke'axamemɨte'uyuri 'Eri niwemama.


\par }{\PP \VS{15}Tsamuheri kaniukahuni, 'uxa'arieka ximeri 'itupari kaneuyepiexɨani Yawé tukita, pɨkayuwaɨriyakai 'Eri mɨtitaxatɨanikɨ kemɨtiunierekai.

\VS{16}'Ayumieme 'Eri kanita'inieni:

\par }{\PP —Tsamuheri neniwe nemɨmatsinaki'erie.

\par }{\PP Tsamuheri mɨpaɨ katinita'eiya:

\par }{\PP —'Ena nepuwe.


\par }{\PP \VS{17}'Eri mɨpaɨ katinita'iwawiya:

\par }{\PP —¿Yawé kemeretahɨawixɨ 'aku? Nepɨmatsiwawirie pepɨkaneti'awitsirieka. Kakaɨyari 'axakematsi'uyurieni kematiukwinitɨani, xɨka xeiniukiyari pekanetsi'utaxatɨani naime kemɨmatiutahɨawixɨ.


\par }{\PP \VS{18}Tsamuheri katinitaxatɨani naime, tixaɨ karanukanatɨ, 'ana 'Eri mɨpaɨ kaniutayɨni:

\par }{\PP —Yawé mɨkɨ kanihɨkɨtɨni, yaketiɨyɨni kemɨtinake.


\par }{\PP \VS{19}Tsamuheri mexi werekai Yawé hamatɨana puyeikakai, yatiniuyurieni naime kemɨrehɨawekai.

\VS{20}Naitsarie 'Ixaheri kwieyaritsie Rani mɨrakutewatsie meta Weritsewa paitɨ yamepɨtehetima Yawé yamɨtiuyurikɨ Tsamuheri niukame yuhetsiemieme mayeitɨakɨ.

\VS{21}Yawé yaxeikɨa Tsamuheri pɨtikuxaxatɨwakai Tsiru mɨrakutewatsie, mana Tsamuheri hetsɨa puyuhekɨatakai meta yuniuki pikuxaxatɨwakai.




\par }\Chap{4}{\SH Piritsiteutsixi tɨratu kakuniyari kememɨte'unawa
\par }
{\PP \VerseOne{1}Tsamuheri niukieya yunaitɨ 'ixaheritsixi mepɨmaikai. 'Ana 'ixaheritsixi mekanayekɨne mewatakwinike piritsiteutsixi, 'Ewenetsexi 'ehurakaku mekanikuyaxe. Meta piritsiteutsixi 'Apeki mɨrakutewatsie memɨkutekai,

\VS{2}yukuyaxima mekaniwarayewitɨni 'ixaheritsixi memɨwatakwinikɨ. Hikɨ mekanitsutɨani piritsiteutsixi 'ixaheritsixi wahamatɨa meyukwitɨwetɨ, 'ixaheritsixi mekana'iwarieni, mɨkɨ mekaniukwi'iwa nauka miriyari meyupaɨmetɨ.

\VS{3}Kepauka mematitekaitsie kuyaxi memu'axɨa, 'ukirawetsixi 'ixaheritsixi mɨpaɨ mekaniutiyuani: «¿Titayari Yawé tara'iwaxɨ, piritsiteutsixi pɨta titayari tiwaruparewi? Hikɨmɨ Yawé tɨratuya kakuniyari tepɨkweiyu Tsiru meka, para tahamatɨa muyeikanikɨ mɨtatsitawikweitsitɨanikɨ, memɨtatsi'aye'unie memɨkatatsi'a'iwakɨ».


\par }{\PP \VS{4}'Ana yayupaɨmeme mekaniwarenɨ'ani Tsiru paitɨ tɨratu kakuniyari memɨkweiyukɨ, Yawé Naimekɨmɨtɨrɨkaɨye tipiinieya mɨti'aita yuteɨtamete watsata. 'Eri niwemama yuhutatɨ 'Uni Pinexi matɨa mekanihɨritɨariekaitɨni Kakaɨyari tɨratuya kakuniyari.

\VS{5}Kepauka mɨkɨ mɨ'atɨarie memakuteitsie, mekanitsutɨani 'ixaheritsixi karima me'utihiwatɨ kwie naitɨ kaniutayuanekaitɨni.


\par }{\PP \VS{6}Piritsiteutsixi hiwari me'u'enieka mɨpaɨ mekateniyuku'iwawiyakaitɨni: «¿Ketitayari kwinimieme metehehiwa hepɨrayutsixi mematiteitsie?» Matsi mekateniutamarieni kename Yawé tɨratuya kakuniyari he'atɨariekai mematiteitsie,

\VS{7}hikɨ piritsiteutsixi mekaniutimamani mɨpaɨ mekaniutiyuani: «Kakaɨyari memakuteitsie kaninuani. Tameri keteyɨaka, hatsuakuri mɨpaɨ pɨkatareyuriwekai.

\VS{8}Neuxei tameri keteyɨaka. ¿Kemɨ'ane pɨtatsiparewieni kakaɨyarixi memɨtɨrɨkawi wahetsɨa, makumawetsie memɨwaruka'unaxɨ 'ekipitutari yunaime waɨkawa kwiniyakɨ?

\VS{9}Hikɨmɨtɨka piritsiteutsixi. Xɨka xekayuwaɨriyani waɨriyarika xemɨte'aitɨariekakɨ hepɨrayutsixi wahetsɨa, tame mɨkɨ kememɨte'uximaya tahetsɨa, xepɨka'utimamaweni tepeyutakwini 'ukitsi wahepaɨ».


\par }{\PP \VS{10}Hikɨ piritsiteutsixi mekaniwarutakwini 'ixaheritsixi, mekana'iwarieni 'ixaheritsixi mekaniyuta'unaxɨani, kwinie meyupaɨmetɨ mepukwi'iwaxɨ kuyaxi 'ixaheritsixi, xeitewiyari heimana tamamata miriyari.

\VS{11}Meta mekaniunawaiyarieni Kakaɨyari tɨratuya kakuniyari, metatsiere mekaniukwi'iwa 'Eri niwemama yuhutatɨ, 'Uni Pinexi matɨa.


\par }{\SH 'Eri kemɨtiumɨ
\par }
{\PP \VS{12}Merikɨtsɨ xewitɨ kuya Wenikamini xiɨyarieya, tiyukwitɨnekaku kaniyuta'una, kwitɨwa mɨkɨ tukaritsie kaneta'ani Tsiru paitɨ, naitɨ heutsanitɨ meta mu'ukwiematɨ tumuanarikɨ.

\VS{13}'Eri mana pukatei, yu'ɨparitsie 'akaitɨ huye'utɨa heutanieretɨ, yu'iyaritɨatɨ waɨkawa peumakai Kakaɨyari tɨratuya kakuniyari hepaɨtsita. Kepauka kiekaritsie kuya mɨye'a katiniwarutaxatɨani kemɨreyɨkai, 'ana yunaitɨ mekanitsutɨani me'utihiwatɨ.


\par }{\PP \VS{14}'Eri mɨpaɨ katiniuta'iwauni hiwari 'enietɨ:

\par }{\PP —¿Titayari kwinimieme hiwari re'ane?

\par }{\PP Mɨkɨ tewi yapauka hetsɨana kaneyani mɨtitaxatɨanikɨ.

\VS{15}('Ana 'Eri nauka tewiyari heimana tamamata heimana 'atahaika wiyari pexeiyakai, pɨkaheunierekairi).


\par }{\PP \VS{16}Tewi 'Eri mɨpaɨ katiniutahɨawe:

\par }{\PP —Mɨrayukwitɨnetsie nepeyetɨa, nepeneta'unaxɨ teheyukwitɨwetɨ.

\par }{\PP 'Eri mɨpaɨ katinita'iwawiya:

\par }{\PP —¿Neniwe, kereyɨane?


\par }{\PP \VS{17}'Iya mɨpaɨ katinita'eiya:

\par }{\PP —'Ixaheritsixi teɨteriyari mekaneyuta'unaxɨani piritsiteutsixi mewamakatɨ, tekana'iwarieni yemekɨ. Meta 'aniwema yuhutatɨ 'Uni Pinexi matɨa menekwi'iwa, metatsiere Kakaɨyari tɨratuya kakuniyari tekanenawaiyarieni.


\par }{\PP \VS{18}Kepauka mɨpaɨ mɨtiu'enaxɨ kename Kakaɨyari tɨratuya kakuniyari hekweiya, 'ana 'Eri yukutama kaniuweni yu'ɨparitsie 'akaitɨ kitenie kaniukaweni. Mɨ'ukiratsitɨkaikɨri meta kwinie mɨrahetekaikɨ, 'ayumieme katutsieya kaneutare kaniumɨni. Huta tewiyari wiyari 'Ixaheri kiekariyaritsie pɨti'aitametɨkai.


\par }{\PP \VS{19}Pinexi 'ɨyaya, nayehukakaitɨni 'arikeke kanitiniwenikekaitɨni. Kepauka mɨpaɨ mɨretima kename Kakaɨyari tɨratuya hekweiyakai meta yaxeikɨa mu'eya meta kɨnaya kename me'ukwikai, 'ana 'ayumieme kwitɨwa kwinimieme titakwineka kaniutiniweni waɨriyarika.

\VS{20}Teniweritɨwamete me'ixeiyaka mɨximekaku mɨpaɨ mekatenitahɨawe: «Kene'awaɨriyani, 'ukitɨme pekanayexeiya». Peru mɨkɨ pɨkawaruta'ei, pɨkawaranu'eni.

\VS{21}Peru Kakaɨyari tɨratuya mekweiyakɨ meta mu'eya kɨnaya meta memukwikɨ, 'Ikawuri katiniterɨwa yuniwe, mɨpaɨ mɨtimatsiɨkɨnikɨ kename 'ixaheritsixi Yawé xawatɨriyaya waruku'eiriekai.

\VS{22}Mɨpaɨ kaniutayɨni: «'Ixaheritsixi watɨrɨkariya petɨa. Kanetɨkieni Kakaɨyari tɨratuya».




\par }\Chap{5}{\SH 'Atsiruni meta 'Ekuruni kwieyaritsie tɨratu kakuniyari kemɨtiukatei
\par }
{\PP \VerseOne{1}Hikɨ kepauka piritsiteutsixi Kakaɨyari tɨratuya memekwei, 'Ewenetsexi meniyekweni 'Atsiruri mɨrakutewatsie mekani'atɨani,

\VS{2}kakaɨyari muwewiya Rakuhuni hetɨa mekaniteni memeyexeiyanikɨ mɨkɨ tukita.

\VS{3}'Uxa'arieka ximeri, 'Atsiruri kiekatari memanuku'ui, Rakuni kwiepa kaniukateitɨni titawimawetɨ, Yawé tɨratuya hɨxie. Hikɨ me'enukuhanaka muwakawekaitsie mekanekakeni.

\VS{4}Tawarita 'uxa'arieka ximeri, kepauka memanuku'ui mekanitaxeiya yaxeikɨa rekaikame, hutarieka hetiwaritɨ katinikateitɨni, Yawé tɨratuya hɨxie 'ukaikame. Tuki kitenie paitɨ mu'uya kaniukateitɨni, mamateyata pamumurikai 'ateewa pukuhetei.

\VS{5}'Ayumieme hikɨ, 'ikɨ tukariyaritsie Rakuhuni tukieyata memeutahake 'Atsiruri kiekariyaritsie, kitenie mepɨkaha'uwe mepimaiwe'erie nitɨma mawari wewiwamete.


\par }{\PP \VS{6}Yawé 'Atsiruri memɨtamakai meta yateewa wa'aurie memɨtamakai, haiya 'amɨnene pɨwareyenɨ'airi memɨte'uka'eniwanikɨ.

\VS{7}'Atsiruri memɨtamakai teɨteri yamepɨtehetima, ketitayari mɨya mɨtiyɨanekai mɨpaɨ meputiyua: «'Ixaheritsixi wakakaɨyari kakunieya 'ena pɨkayuhayewani takiekaritsie, mɨkɨ kakaɨyari yuhaxɨa tahetsie peyenɨ'a meta takakaɨyari Rakuhuni hetsie».


\par }{\PP \VS{8}Hikɨ yunaime piritsiteutsixi 'ukirawetsixi mekaniwarukuxeɨrieni mɨpaɨ mekateniwaruta'iwawiya:

\par }{\PP —¿Kete'iyurieni 'ikɨ 'ixaheritsixi wakakaɨyari kakunieya?

\par }{\PP Mɨpaɨ mekateniwaruta'eiya wa'ukitsiema:

\par }{\PP —Kahati kiekariyaritsie xekenetuayu.

\par }{\PP Hikɨ mɨpaɨ mepɨte'uyuri.

\VS{9}Merikɨte meheikutuaku mɨkɨ kiekaritsie, Yawé 'uximatɨarika kaneyenɨ'ani mɨkɨ kiekaritsie, haiya 'amɨnenekɨ mepɨte'uka'eniwakai mana kiekatari, tɨɨri meta 'ukirawetsixi. Mɨkɨ waɨkawa mepɨmamakai.

\VS{10}Hikɨ Kakaɨyari kakunieya mekanenɨ'ani 'Ekuruni paitɨ, yapauka kakuni mana heta'aku mɨkɨ kiekaritsie, mana kiekatari mekanitsutɨani mɨpaɨ mete'uhiwatɨ: «'Ixaheritsixi wakakaɨyari kakunieya kani'atɨarieni, mɨtatsikwinikɨ tame teyunaime».

\VS{11}Hikɨ 'ukirawetsixi piritsiteutsixi mekaniwarukuxeɨrieni, mɨpaɨ mekateniwarutahɨawe: «Xekenanukwe'i 'Ixaheri Kakaɨyarieya kakunieya. Xekenetuayu hakewa memieme, mɨkatatsikwinikɨ tame yaxeikɨa ta'iwama». Mana waɨkawa memɨmamakaikɨ mekakwikutɨ, Kakaɨyari waɨkawa kwiniya mutatuakɨ wahetsiemieme.

\VS{12}Memɨka'ukwi haiya 'amɨnene xeikɨa mekaniupitɨarieni, mɨpaɨ 'ayumieme meputihiwakai wahiwari muyuawitsiepai pɨye'axekai.




\par }\Chap{6}{\SH Piritsiteutsixi kakuni 'ixaheritsixi wahetsɨa kememɨteyetua
\par }
{\PP \VerseOne{1}Yawé tɨratuya kakuniyari piritsiteutsixi wakwieyaritsie 'atahuta metseri kaniukateitɨni,

\VS{2}piritsiteutsixi mara'akate mekaniwarukuxeɨrieni meta temaiwawemete mɨpaɨ memɨtewata'iwawiyakɨ:

\par }{\PP —¿Kete'iyurieni Yawé tɨratuya kakuniyari? Yaxeketateneutahɨawi kehepaɨ tetehenɨnɨ'ani hakewa mekatei.


\par }{\PP \VS{3}Mɨkɨ mɨpaɨ mekateniwaruta'eiya:

\par }{\PP —Xɨka mɨpaɨ xeteku'eriwani xe'iyetuakuni 'Ixaheri Kakaɨyarieya tɨratuya kakunieya, yuxaɨtame xepɨkaheinɨ'awani, kaneuyeweka 'imikieri xemɨte'iyetuirieni Kakaɨyari. Hikɨ 'aixɨa xeteheu'erietɨ xekanakɨnikuni meta mɨpaɨ xekatenetimaikuni ketitayari Kakaɨyari mɨxetikwinitɨakai.


\par }{\PP \VS{4}Hikɨ piritsiteutsixi tawarita mɨpaɨ mekateniwaruta'iwawiya:

\par }{\PP —¿Ketita tete'iyetuirieni?

\par }{\PP Mɨkɨ mɨpaɨ mekaniutiyuani:

\par }{\PP —'Auxɨwime xepɨtiwewieni hurukɨ haiya 'etsa hepaɨ 'aneneme, yu'auxɨwimeta naikatsi hurukɨ mewewiyatɨkaime, piritsiteutsixi te'aitamete kememɨyupaɨme kaniwa'inɨaritɨni, mɨkɨ kwiniya yunaime pɨxe'axiya.

\VS{5}Hikɨ 'ayumieme haiya 'amɨnene hepaɨ 'aneneme xekeneutiwewi meta naikatsi wahepaɨ me'aneneme, memɨtekɨxɨrɨwa 'ikɨ kwieyaritsie meta mɨpaɨ xeketenetimati 'ixaheritsixi wakakaɨyari pɨmariwe. Heiwatɨ tiuhayewa tixekwinitɨatɨ meta xekakaɨyarixi yaxeikɨa xekwietsie.

\VS{6}Parahuni ti'aitakaku 'ekipitutari kememɨkate'anu'enana mɨpaɨ xepɨkayɨaka. ¿Tamɨ xekatemate Kakaɨyari mɨtiwarekwinitɨa 'ixaheritsixi memɨwaretatuanikɨ?


\par }{\PP \VS{7}»Hikɨ kaxeta xekeneuta'aita hekwatɨ mɨtawewiyanikɨ. Xekeniwarayehapani yuhutame wakaitsixi memɨniwetɨka, yuku hatsuaku memɨkahanuyetewawe. Wakaitsixi kaxeta xekeniwaranawiri, tsikerutsixita kuraruta xekeniwareuta'ɨna.

\VS{8}Hikɨ Yawé kakunieya xekeneutikweka kaxetatsie xekeneukateka. Xeimeta kakuni 'auriena xekeneutiteka hurukɨ xemɨtewarutiwewi haiya meta naikatsi wa'ɨkiyarite, Kakaɨyari xemɨteyetuirienikɨ. Kaxeta xekanihayewakuni yuxaɨta mɨyemiekɨ,

\VS{9}xekenetaxeiyani. Xɨka Weti-Tsemetsi heye'ani yukwieyaritsie paitɨ, mɨpaɨ tepɨtehetimani kename Yawé tiyuriene mɨyamɨtatikwinitɨa. Peru xɨka kaxeta xaɨtsie heukuyune, mɨpaɨ tepɨtehetimani kename mɨkɨ katatsi'uyuri, kename takɨmana tete'utikwikwinixɨ».


\par }{\PP \VS{10}Mɨpaɨ mekateniuyurieni yuhutame wakaitsixi meniwetɨkaime kaxeta mekaniwaranawirieni meta tsikerutsixi kuraruta mekaniwareɨ'ɨna.

\VS{11}Hikɨ Yawé kakunieya kaxetatsie mekanikateni meta kakuni naikatsi wa'ɨkiyari hurukɨ memɨwewiyatɨkatei, yaxeikɨa 'etsa hepaɨ mɨ'anene mɨrayepine mana mekanikateni.

\VS{12}Hikɨ wakaitsixi me'utitsuatɨ huyeta mekanekɨne, Weti-Tsemetsi mɨrakutewatsie huyeyari 'utɨma, xaɨtsie tɨma mepɨkaheukuyunixɨ. Piritsiteutsixi wa'ukiyarima kaxeta'utɨa mekanekɨne, Weti-Tsemetsi kwieyaritsie mekaniye'axɨani.


\par }{\PP \VS{13}Weti-Tsemetsi kiekatari mana tɨriku mekanihɨatɨwekaitɨni mayeweritsie, kepauka kakuni memuxei meniyukatemamawieni waɨkawa.

\VS{14}Kutsuhexi Weti-Tsemetsi kiekame mati'etsakaitsie paitɨ kaninuani kaxeta mana puyuhayewaxɨ tete manukatei 'anetɨ. Hikɨ mana kiekatari kaxeta kɨyeyarikɨ mekaniutinaini, wakaitsixi meta mawari taiyariyari mekaniwarayeitɨani Yawé hetsiemieme.

\VS{15}Rewitsixi kaxeta memuti'ikapiekai, Yawé tɨratuya tete 'amɨnenatsie paitɨ mekaneteni meta kakuni hurukɨ mɨtiwewiyatɨka mɨrayepine. Mɨkɨ tukaritsie Weti-Tsemetsi kiekatari Yawé mawari taiyariyari minake mekaniuwewirieni.

\VS{16}Hikɨ piritsiteutsixi memɨyu'auxɨwi wa'ukiyarima mekaniuneniere naitɨ kemɨtiuyɨ, 'ana mekanakunuaxɨani 'Ekuruni paitɨ.


\par }{\PP \VS{17}Haiya hepaɨ mɨ'anene hurukɨ mɨwewiyatɨka piritsiteutsixi Yawé memɨyetuiri, mɨkɨ pɨ'ayumiemetɨkai xexuitɨ 'ikɨ kiekaritetsie: 'Atsiruri, Kahatsa, 'Atsikaruni, Kahati meta 'Ekuruni.

\VS{18}Yaxeikɨa naikatsi hurukɨ memɨwewiyatɨka mɨkɨ pɨwa'inɨariyaritɨkai piritsiteutsixi wa'ukiyarima yukiekari kememɨtehexeiyakai kiekari 'aixɨa mɨ'anene meta kuraru mɨkahaheitɨka. Tete 'amɨnena Yawé tɨratuya manatekietsie, hikɨ 'akuxi kanehekɨaka, 'inɨari kanehɨkɨtɨni, Kutsuhexi kwieya makumatsie Weti-Tsemetsi kiekame.


\par }{\PP \VS{19}Teɨteri mana kiekatari hipatɨ mepuyuwaɨri Yawé tɨratuya kakuniyaritsie memakanenierekɨ, peru mɨkɨ Kakaɨyari pɨwarukwi, haika tewiyari heimana tamamata meyupaɨmetɨ mepukwi. Mana kiekatari mekaniyuhiweriekaitɨni memɨte'uka'eniwakaikɨ, Yawé katiniwarukwinitɨani waɨkawa 'axamemɨte'uyurikɨ.

\VS{20}Weti-Tsemetsi memɨtamakai mɨpaɨ mekaniutiyuani: «Kakaɨyari Yawé kanihɨkɨtɨni mɨpatsie. ¿Kemɨ'ane hɨxiena putakewe? ¿Hakewa tepenunɨ'ani kakunieya tahetsɨa mɨkayuhayewanikɨ?»

\VS{21}Hikɨ mɨpaɨ mekateniwarenɨ'airieni Kiriati-Yeharini kiekatari: «Piritsiteutsixi mekani'atɨani Yawé kakunieya, xekenahu xekenakweiyu».




\par }\Chap{7}{\PP \VerseOne{1}Merikɨtsɨ Kiriati-Yeharini kiekatari, Weti-Tsemetsi paitɨ menekɨne Yawé kakunieya mekanekukweni, 'Awinarawi kie mekanihɨani 'ateewa hɨritsie kanikakateitɨni. Manata nu'aya 'Eriyatsaxi hetsie meputimei mɨpatsiekakɨ me'ihɨritɨatɨ mi'ɨwiyanikɨ.


\par }{\SH Tsamuheri piritsiteutsixi Mitsipa kemɨtiwara'iwaxɨ
\par }
{\PP \VS{2}Kiriati-Yeharini kiekariyaritsie mɨixa wiyari puyuri Yawé tɨratuya. Xeitewiyari wiyari Yawé mepɨwautɨwekai yunaitɨ 'ixaheritsixi me'utitsuatɨ meyuhɨawetɨ.

\VS{3}'Ayumieme Tsamuheri yunaime 'ixaheritsixi mɨpaɨ katiniwarutahɨawe: «Xɨka xeme xeyuwaɨriyani Yawé hetsɨa xemɨ'axɨanikɨ yu'iyarikɨ, xekeniwarexɨri kakaɨyarixi xemɨkawamate meta 'Atsitaruti 'ɨkiyarite. Yawé yuxaɨtame xeikɨa xekenayexeiyani mɨkɨ kanixetawikweitsitɨamɨkɨ piritsiteutsixi kememɨtexenanaima».

\VS{4}Hikɨ 'ana 'ixaheritsixi kakaɨyarixi Wahari hetsɨa miemete meta 'Atsitaruti 'ɨkiyarite naime mekateniwarexɨrieni, Yawé xeikɨa mehayexeiyatɨ mekanakɨne.


\par }{\PP \VS{5}Hikɨ Tsamuheri mɨpaɨ katiniuta'aita: «Xekeniwarukuxeɨri yunaime 'ixaheritsixi Mitsipa kiekariyaritsie, ne Yawé nemɨtawawirienikɨ xehetsiemieme».

\VS{6}Kepauka memuyukuxeɨri Mitsipa 'ixaheritsixi haa meniwatihapani Yawé hɨxie mekanitayeurieni. Meta mekaniuyuhakieni mɨkɨ tukaritsie, hikɨ mɨpaɨ mepɨteyuhekɨatakai yunaime wahɨxie: «Yawé hɨxie 'axatepɨte'uyuri». Tsamuheri matɨari kanitsutɨani 'ixaheritsixi tiwa'aitɨatɨ Mitsipa kiekariyaritsie.


\par }{\PP \VS{7}Piritsiteutsixi kepauka mɨpaɨ memɨtehetima kename 'ixaheritsixi meheyuxeɨriekai Mitsipa, piritsiteutsixi wa'ukiyarima mekanekɨne 'ixaheritsixi wahetsɨa mewatakwinike. Mɨpaɨ metehetimaika 'ixaheritsixi mekaniutimamani piritsiteutsixi wahepaɨtsita,

\VS{8}hikɨ mɨpaɨ Tsamuheri mekateniutahɨawe: «Pepɨkatihayewani Yawé pehahɨawetɨ tahetsiemieme mɨtatsitawikweitsitɨanikɨ piritsiteutsixi memɨkatatsiha'iwanikɨ».

\VS{9}'Ayumieme Tsamuheri muxa nunutsi kaniuwiya, mawari taiyariyari kaneyeitɨani Yawé hetsiemieme. Hikɨ 'ana Yawé kaniutahɨawe 'ixaheritsixi wahetsiemieme, Yawé kanita'eiya.


\par }{\PP \VS{10}Mexi 'akuxi Tsamuheri mawari wewiekai piritsiteutsixi mekanaye'axɨani 'ixaheritsixi mekaniwarutakwini, peru 'ana Yawé tɨranariya waɨkawa kanenɨ'ani piritsiteutsixi wahetsɨa, 'ana mɨkɨ mekaneuyuyexɨrieni mekana'iwarieni 'ixaheritsixi mekaniwara'iwa.

\VS{11}Hikɨ 'ixaheritsixi mekaniwaranukuweiya piritsiteutsixi, Mitsipa mekaniwayeweiya Weti-Kaxi paitɨ mekaniwarukwini, huyeta mewarukwiximetɨ mekaniuhukaitɨni.

\VS{12}Merikɨte Tsamuheri tete 'utituka mana kanitayeni Mitsipa Tseni wahixɨapa 'Ewenetsexi katiniterɨwa, «Yawé tatsiparewietɨ pɨkatihayewawe».


\par }{\PP \VS{13}Tsamuheri kepaɨmexɨa tukari 'amuyeikakai, Yawé yɨtɨrɨkariya puhekɨataxɨ piritsiteutsixi wahetsie. Tawariri 'ixaheritsixi mepɨkawara'iwaxɨ mepɨkayɨwawekairi wakwie memɨwanawairienikɨ.

\VS{14}Mɨpaɨ mete'uyurieka 'ixaheritsixi yukiekari mehexeiyatɨ mekanakɨne meripaitɨ piritsiteutsixi memɨwarunawairiekai, 'Ekuruni meta Kahati paitɨ ye'atɨkaime, mɨkɨ kwieyari piritsiteutsixi mekaniwarunawairiekaitɨni. 'Ana meta 'ixaheritsixi 'amuxeutsixi wahamatɨa 'aixɨa meteyuxeiyatɨ mekanakɨne.


\par }{\PP \VS{15}Tsamuheri 'ixaheritsixi wa'itsɨkame kanihɨkɨtɨkaitɨni kepaɨmexɨa wiyari 'amuyeikakai.

\VS{16}Xeiwiyari 'anuyeyeikakaku kiekaritetsie pukayeikakai Weteri, Kirikari meta Mitsipa kwieyaritsie, wa'enietɨ 'ixaheritsixi 'aixɨa tiyurienetɨ kememɨteyu'uximatɨakai.

\VS{17}'Arike pɨ'axekai Xama kiekariyaritsie manukateitsie, mana 'ukaitɨ kani'itsɨkametɨkaitɨni 'Ixaheri kwieyaritsie. Manata mawari taiyame kaniutawewieni Yawé hetsiemieme meyexeiyanikɨ.




\par }\Chap{8}{\SH 'Ixaheritsixi ti'aitame kememɨte'uta'iwau
\par }
{\PP \VerseOne{1}Merikɨtsɨ kepauka Tsamuheri mu'ukiratsitɨkairi yuniwema pɨta kaniwaruhɨritɨani, 'Ixaheri kwieyaritsie memɨte'aitanikɨ,

\VS{2}Weritsewa kiekariyaritsie metitetɨ. Matɨarieya pɨtitewakai Kuheri, hutarieka mieme 'Awiyaxi.

\VS{3}Perutsɨ mɨkɨ yuhutatɨ nixewitɨ yupaapa hepaɨ tiyurienetɨ pɨka'atɨa, kemɨtiwanake xeikɨa 'axameteyurietɨ mekanakɨne, yuhetsiemieme xeikɨa tumini menaki'erietɨ, ti'itatɨ tumini 'awie mɨnaki'erie, meta hipame 'aixɨa memɨwayurienikɨ yamɨkatiyuriene.


\par }{\PP \VS{4}'Ayumieme 'ukirawetsixi 'ixaheritsixi mekaniyukuxeɨrieni, Xama kiekariyaritsie mekanekɨne Tsamuheri metehetaxatɨanike.

\VS{5}Mɨpaɨ mekatenitahɨawe: «'Ekɨri 'ari pepu'ukiratsi, peru 'aniwema 'ahepaɨ mepɨkateyurie. 'Aixɨa pɨyɨni xeime ti'aitame ketaneyetuiri mɨtatita'aitɨanikɨ, naitsarie nuiwarite kwiepa memɨtama wahepaɨ».


\par }{\PP \VS{6}Kepauka mɨpaɨ memɨte'itahɨawixɨ kename ti'aitame meheuyehɨwa, 'ana Tsamuheri pɨka'inakixɨ. Hikɨ Yawé nenewieri kaniupitɨani,

\VS{7}matsi Yawé mɨpaɨ pɨtitahɨawixɨ: «Heitseriemekɨ keniwa'enieka 'ixaheritsixi kememaitɨka. 'Ekɨ matsi mepɨkamatsixani'erie, nepɨta mepɨkanetsinaki'erie, mepɨkayuwaɨriya nemɨtiwa'aitɨakakɨ.

\VS{8}Kepauka 'Ekipitu nemɨwarayewitɨ kememɨnetsiyuriekai hikɨ mɨpaɨ mekameniyurieka. Mepɨnetsi'uku'eiri hipame kakaɨyarixi mewarayexeiyatɨ mepakɨ.

\VS{9}Merikɨte keniwaranu'eni kememaitɨka, peru keniwarayemari'itɨa hahekɨakamekɨ kemɨtiyurieni mɨkɨ ti'aitame wahetsie tɨrɨkaɨyemekɨ».


\par }{\PP \VS{10}Hikɨ Tsamuheri teɨteri ti'aitame memuku'iwawakai katiniwarutaxatɨani Yawé kemɨtitahɨawixɨ.

\VS{11}Mɨpaɨ katiniwarutaxatɨani:

\par }{\PP —'Ipaɨ katiniyurimɨkɨ ti'aitame, tɨrɨkaɨyemekɨ katinita'aitamɨkɨ xehetsie: Yuniwema xekaninawaiyariekuni para kaxetate memɨwahɨtɨkanikɨ meta kawayutsixi kuyaxi watewama, meta ti'aitame kaxetaya manuyeyeikatsie memɨte'anuyepiwanikɨ.

\VS{12}Kuyaxi tewa'aitɨwamete mekanayeitɨariekuni meta kwietsanamete, 'itsanamete, kuyaxi wa'ixiparate wewiwamete, yaxeikɨa tita naime memɨtekumaɨwa kuyaxi.

\VS{13}Xeniwema 'ukari xeninawaiyariekunita para witsimɨtiu'ɨatɨka memɨtetiwewienikɨ meta 'ikwai wewiwametekɨ, meta paa wewiwametekɨ.

\VS{14}Xekwie 'aixɨa mɨ'anene mekanixenawairiekuni meta xekaxie haraweriyarite 'aixɨa mɨ'anene, huriwa haraweriyari kaniwayetuiriemɨkɨ memiparewie.

\VS{15}Xe'itsanari meta kepaɨmeme xemɨka'inɨni kaxie, xepɨtawawiyarieni tamamatatsiemieme xeime, ti'aitame parewiwametemama memɨyetuiriyarienikɨ.

\VS{16}Metatsiere te'uximayatamete xehetsɨa miemete 'ukitsi meta 'ukari, meta xetuurutsixi kwietsanamete 'aixɨa memɨ'anene, meta xepuxuri xepɨtenawaiyarieni ti'aitame hetsiemieme pɨta memɨteta'uximayatakɨ.

\VS{17}Xekanitawawiyariekuni yutewama tamamatatsiemieme xeime, meta xeme xekaniyɨkuni waɨriyarika xemɨte'ita'uximayatsirieni.

\VS{18}Kepauka mɨkɨ tukari maye'ani xekaniyutihɨawikuni xe'utitsuatɨ ti'aitame hepaɨtsita xe'itahɨawekatɨtɨ, 'anari Yawé pɨkaxe'enieka.


\par }{\PP \VS{19}Matsi teɨteri Tsamuheri mepɨka'u'eni yuri mepɨkate'ita'eriri, mɨpaɨ pɨta mekaniutiyuani:

\par }{\PP —Tsepatsɨ kepemaine, peru tame tati'aitɨwame tepeuyehɨwa mɨtatita'aitɨanikɨ.

\VS{20}Mɨpaɨ matsi hipame nuiwarite wahepaɨ te'anenetɨ tekanakɨnikuni, mɨtati'aitɨakakɨ meta kepauka temɨtakwiyutsie 'anuyekaitɨ meyeikanikɨ.


\par }{\PP \VS{21}Merikɨte waru'enieka teɨteri tita memɨteheuyehɨakai, Tsamuheri Yawé yakatiniutaxatɨani.


\par }{\PP \VS{22}Yawé mɨpaɨ katinita'eiya:

\par }{\PP —Keniwaranu'eni, ti'aitame xeime keniwayetuiri.

\par }{\PP 'Ayumieme 'ixaheritsixi Tsamuheri mɨpaɨ katiniwarutahɨawe:

\par }{\PP —Yukiekaritsie xekeneutayeixɨa.




\par }\Chap{9}{\SH Tsamuheri Tsahuri hatseiti kemɨtiukawiri
\par }
{\PP \VerseOne{1}Merikɨtsɨ xewitɨ tewi kaniuyeikakaitɨni Wenikamini nuiwarieya hetsiemieme, 'aixɨa pɨtixeiyariekai, Kihitsi pɨtitewakai 'Awiheri nu'aya, mɨkɨta Tseruxi nu'ya, mɨkɨta Wekurati nu'aya, mɨkɨta 'Apiha nu'ayatɨtɨ, mɨkɨ Wenikamini pɨxiɨyarieyatɨkai.

\VS{2}Kihitsi yuniwe pexeiyakai Tsahuri titewakame, mɨkɨ temaikɨ witsipɨtiyuxexeiyakai, 'ixaheri tewiyari nixewitɨ mɨpaɨ pɨka'anekai, kwinimieme putewikai hipatɨ xeikɨa naiparieyatsie mepuku'axekai.


\par }{\PP \VS{3}Heiwa mekaneuyexɨrieni Kihitsi puxurimama, yuniwe Tsahuri mɨpaɨ katiniutahɨawe: «Xeime ti'uximayatame kenawitɨtɨ puxuri keniwawaumie».

\VS{4}Tsahuri ti'uximayatame matɨa mekanekɨne, 'Epɨrahini hɨriyaritsie mekaniuyekɨne, meta Tsaritsa kwieyaritsie paitɨ mekaniuyekɨne, peru mepɨkawarutaxei. Tsarini kwieyaritsieta mekaniuyekɨne meta 'arike Wenikamini kwieyaritsie mekaniuti'iwauni, manata yaxeikɨa mepɨkawarutaxei.

\VS{5}Kepauka Tsupi kwieyaritsie memɨye'axɨa, Tsahuri ti'uximayatame mɨpaɨ katiniutahɨawe:

\par }{\PP —Hikɨmɨri. Tepakunuaxɨani, nepaapa matsi heyu'iyaritɨaka tahetsiemieme keyuri puxuri wahetsiemieme.


\par }{\PP \VS{6}Ti'uximayatame mɨpaɨ katinita'eiya:

\par }{\PP —'Ena kiekaritsie xewitɨ puka tewi Kakaɨyari mayexeiya yunaitɨ 'aixɨa memɨte'imate. Mɨkɨ kemɨtayɨni mɨpaɨ katinaye'axeni. ¿Ketitayari matsi muwa tekateheukɨ? Matsi mɨkɨ huye kataretaxatɨani kemɨ'ane temanukuweiya.


\par }{\PP \VS{7}Tsahuri mɨpaɨ katinita'iwawiya:

\par }{\PP —Xɨka teheukɨne, ¿ketita teteheimini? Tixaɨtɨri tepɨkate'atɨkɨ takɨtsiurita tikwaiwame, meta 'imikieri tepɨkatehexeiya temɨteheiyetuirienikɨ.


\par }{\PP \VS{8}Ti'uximayatame mɨpaɨ kaniutayɨni:

\par }{\PP —Matsi ne nepeixeiya haika kɨramuyari pɨrata, mɨkɨ tepeiyetuirieni tewi Kakaɨyari mayexeiya mɨtaretaxatɨanikɨ ketemɨteheuyune.


\par }{\PP \VS{9}(Meripaitɨ kiekatari 'ixaheritsixi kepauka Kakaɨyari memɨta'iwawiya, mɨpaɨ meputiyuanekai: «Tewi mɨtixeiya kemɨtiyɨni hetsɨa tepuhu», mɨpaɨ mepɨtewaruterɨwakai 'anamiemete, hikɨta Kakaɨyari niukametemama mepɨtetetewa).


\par }{\PP \VS{10}Tsahuri mɨpaɨ kaniutayɨni:

\par }{\PP —'Aixɨa kani'aneni tekanihuni.

\par }{\PP Mɨpaɨ mete'uxataka mɨkɨ kiekaritsie mekanekɨne tewi Kakaɨyari mayexeiya manukateitsie.

\VS{11}Mana kiekaritsie meheutahaxɨaximekaku 'ɨimarixi mekaniwaranukunake mekuhanɨtɨweme. Mɨpaɨ mekateniwaruta'iwawiya:

\par }{\PP —¿'Ena tiuka tewi mɨtixeiya kemɨtiyɨni?


\par }{\PP \VS{12}Mɨpaɨ mekateniwaruta'eiya:

\par }{\PP —Huu, peru huma paitɨ 'etsiwa peka. Xeiya xekeneuhuni kiekaritsie kaneye'akake, kiekatari mawari mepewewieni hɨritsie memɨte'atimawatsie.

\VS{13}Kepauka kiekaritsie xemeuye'axɨani xekaneitaxeiyakuni, xɨka xehe'axɨani kahanutiyeiwekaku hɨritsie mɨratimawatɨretsie. Teɨteri mepɨtehekwani mɨkɨ henuayuke, mɨkɨ meri mawari 'aixɨa heyurieyu, 'anake memuta'inierie metenekwaikuni. 'Ayumieme xeiya xekeneuhuni, hikɨ kwitɨwa xekaneitaxeiyakuni.


\par }{\PP \VS{14}Hikɨ Tsahuri yuparewiwame matɨa kiekaritsie menekɨne. Meheutahaxɨaximekaku Tsamuheri kaniwaranukunake, tuki manuwe hɨritsie huyeyari 'utɨa.


\par }{\PP \VS{15}Meripaitɨ Tsahuri kanuawekaku 'akuxi, Yawé Tsamuheri 'ipaɨ katiniutahekɨatɨakaitɨni:

\VS{16}«'Uxa'a, 'ipaɨ pauka xeime tewi nemenanunɨ'airiemɨkɨ Wenikamini kwieyaritsie kiekame. Pepikawirieni hatseiti para ti'aitame mayanikɨ 'ixaheritsixi mɨtiwata'aitɨanikɨ, mɨwatawikweitsitɨanikɨ piritsiteutsixi memɨwananaimakɨ. Neteɨterima nepɨwarutinenimayataxɨ, wahiwari wa'aiwari nehetsɨapai mɨye'axekɨ».

\VS{17}Kepauka Tsamuheri Tsahuri muxei, Yawé mɨpaɨ pɨtitahɨawixɨ: «Mana tewi mamie kanihɨkɨtɨni nemɨmatsihaxaxatɨwakai, mɨkɨ neteɨterima katiniwata'aitɨamɨkɨ».


\par }{\PP \VS{18}Kiekari kitenie mehaye'axɨaximetɨ, Tsahuri 'ahurawa kaniuyani Tsamuheri 'aurie, mɨpaɨ katinita'iwawiya:

\par }{\PP —¿Ketatineutaxatɨa hakewa tewi mɨtixeiya kemɨtiyɨni kiiya pewe?


\par }{\PP \VS{19}Tsamuheri mɨpaɨ katiniwaruta'eiya:

\par }{\PP —Ne tewi mɨtixeiya kemɨtiyɨni nepɨhɨkɨ. Xekenenanuweiya hɨritsie paitɨ tuki manuwe, mana xepɨtehekwani nehamatɨa. 'Uxa'ake kepauka nemɨmatsipitɨani pemɨyemiekɨ, 'anake yanepɨmatitahɨawe ketita pemɨrayexeiya.

\VS{20}Mɨkɨta puxuri memeuyexɨri haika tukari manukamie, pepɨka'a'iyaritɨakari mepetaxeiyarie.

\par }{\PP Tawarita mɨpaɨ katinitaxatɨani:

\par }{\PP —Matsi 'ixaheritsixi waɨkawa mepɨmatsiheuyehɨwa, meta yunaitɨ 'a'iwama.


\par }{\PP \VS{21}Tsahuri mɨpaɨ katinitahɨawe:

\par }{\PP —¿Titayari mɨya penetikɨhɨawe? Ne nekanihɨkɨtɨni Wenikamini xiɨyarieyatsie mieme, 'etsi mɨyumate 'Ixaheri nu'aya. Meta Wenikamini xiɨyarieyatsie miemete ne'ukiyarima tixaɨtɨ mepɨkatehɨkɨ.


\par }{\PP \VS{22}Matsi, Tsamuheri, Tsahuri meta ti'uximayatame mame kaniwarewitɨni tukita mɨrewatikwaiwatsie, yuxaɨtame kaniwarayatsa, memuta'inierie xeitewiyari heimana tamamata meyupaɨmeme wahamatɨa.

\VS{23}Hikɨ Tsamuheri 'ikwai wewiwame mɨpaɨ katiniutahɨawe:

\par }{\PP —Wai nematsi'uta'aitɨa pemiti'utakekai kenayekwe'i.


\par }{\PP \VS{24}'Ikwai wewiwame naimime teuri kaniwayekweni, Tsahuri kaniumini. Hikɨ Tsamuheri mɨpaɨ kaniutayɨni:

\par }{\PP —Kamɨ 'ahetsiemieme nemɨtiuti'utakai ketineukwaka, nekawata'iniwetɨ 'akuxi hipame, 'a'ikwai puti'utsiekairi 'ikɨ tukariyaritsie miemekɨ.

\par }{\PP Mɨpaɨ tiuyɨku mɨkɨ tukaritsie Tsahuri pɨtiukwai Tsamuheri hamatɨa.

\VS{25}Hikɨ menanakakɨne mɨratimawatɨretsie kiekaritsie meniu'axɨani, Tsamuheri Tsahuri hamatɨa katiniutixata yukii heima.

\VS{26}Ximeri 'ukatareku memanuku'uwetsie, Tsamuheri Tsahuri katiniutaxatɨani mana 'utakeka, mɨpaɨ katinitahɨawe:

\par }{\PP —Kenanukukexiri, pekaniyemieniri.

\par }{\PP Tsahuri kananukukeni, yunaitɨ kiita mekaniwayekɨne.

\VS{27}Kepauka memanayenexɨaximekai kiekaritsie, Tsamuheri Tsahuri mɨpaɨ katiniutahɨawe:

\par }{\PP —Mɨpaɨ ketineutahɨawi mati'uximayatsiriwame panuyehaitɨani, peru 'ekɨ 'etsiwa yaketineuteri nehamatɨa, niuki nepɨmatsiyetuirieni Kakaɨyari hetsɨa mieme.

\par }{\PP Hikɨ kananuyeyerɨni ti'uximayatame.




\par }\Chap{10}{\PP \VerseOne{1}Hikɨ Tsamuheri puteyu hatseiti witsimu'ɨa mayema watihanaka Tsahuri mu'uyatsie kanikawirieni. Meta kani'itseni mɨpaɨ katinitahɨawe:

\par }{\PP —Yawé kaniyɨaneni mɨmatiukawiri teɨterimama tiwa'aitɨwame pemayanikɨ.

\VS{2}Hikɨ kwitɨwa pemɨyemietsie Tseritsa peneye'amɨkɨ, Wenikamini kwieyari mata'atɨkatsie, Xakeri makateukie 'aurie, mana teɨteri yuhutame peniwarexeiyamɨkɨ. Mɨkɨ mɨpaɨ mematenetahɨawikuni: “Puxuri mepetaxeiyarie pemɨwawaunekai. Peru 'apaapa puxuri wahekɨ pɨkaheyuhɨawe, hikɨ pɨta xehetsiemieme peyu'iyaritɨa: ‘¿Mɨpaɨ pɨreku'eriwa kenetiyurieneni para neniwe nemɨtaxeiyakɨ?’ ”


\par }{\PP \VS{3}»Matsi hukaiwa paitɨ, kepauka Tawuxi xiu manuwe pemeye'ani, peniwaranukunakimɨkɨ yuhaikame teɨteri Weteri meheukɨneka, Kakaɨyari nenewieri meheupitɨayuka. Mɨkɨ xewitɨ yuhaikame tsipuri puwarahapanani, xewitɨta paa haikame pa'ɨka, xewitɨta winu nawita 'uyemakame 'ahanatɨ.

\VS{4}Mematsihetawaɨritɨame, hutame paa mekamene'ɨitɨakuni. Keniwaretanaki'eriri.


\par }{\PP \VS{5}»Mana pemɨyeyani Kiweya Kakaɨyari hetsɨa peneye'amɨkɨ, kuyaxi piritsiteutsixi mematiteitsie. Mana kiekaritsie peheutahaximetɨ Kakaɨyari niukametemama peniwaranukunakimɨkɨ tuki manuwe hɨritsie me'akaneikame. Metekuxatatɨ Kakaɨyari yatiwapitɨakaku mekaniyɨakakuni meta mete'ukayuitɨwatɨ mekaniyɨakakuni hipatɨ, kɨrautakɨ, kaitsakɨ, haripa 'amɨpapakɨ meta 'etsimɨpepekɨ.

\VS{6}Hikɨ Yawé 'Iyarieya 'ahetsie kaninuamɨkɨ tɨrɨkaɨyetɨ, 'ekɨta mɨkɨ wahamatɨa pekatinitaxatamɨkɨ yɨkɨ pe'anetɨ pekanayeimɨkɨ,

\VS{7}Kepauka maye'ani 'ikɨ 'inɨari kenemerahɨawe, mɨpaɨ ketineyurieneni kemɨreuyewetse 'ahetsiemieme, Kakaɨyari kamaniparewiekamɨkɨ.


\par }{\PP \VS{8}»Kenemie Kirikari 'ekɨ meri. Mana 'ahamatɨa mawari taiyariyari meta 'aixɨa temɨteyuxeiyanikɨ mawariyari nekanewewimɨkɨ, kepauka nemenuani, yanepɨmaretahɨawe kepemɨtiyurieneni. Perutsɨ 'atahuta tukari kenenetakwewieka».


\par }{\SH Tsahuri ti'aitame kemɨratɨa
\par }
{\PP \VS{9}Merikɨte kepauka Tsahuri metɨa Tsamuheri mana 'uku'eirieka, Kakaɨyari 'iyarieya kaniupata, 'ana mɨkɨ tukaritsie naitɨ 'inɨari kanaye'ani.

\VS{10}Kepauka Kiweya memeta'axɨa, Tsahuri tiyu'uximayatame matɨa, mana Kakaɨyari niukametemama yuwaɨkawatɨ mekanayenexɨani mewaranunakeke. Hikɨ Kakaɨyari 'iyarieya Tsahuri hetsie kaninuani tɨrɨkaɨyetɨ wahepaɨ tiyukɨhɨawetɨ kanayani, tikuxatatɨ wahamatɨa kaniyuhayewa.

\VS{11}Meripaitɨ memimatekai, me'ixeiyatɨ tikuxatame Kakaɨyari niukametemama wahamatɨa meniyuku'iwawiyakaitɨni:

\par }{\PP —¿Kekuta'uyɨ Tsahuri Kihitsi nu'aya? ¿Kamɨtsɨta mɨkɨ Kakaɨyari niukameya xewitɨ tihɨkɨ?


\par }{\PP \VS{12}Xewitɨ mana kiekametɨtɨ mɨpaɨ katiniwaruta'eiya:

\par }{\PP —¿Kamɨtsɨ kemɨ'ane pɨtiwa'aitɨa mɨkɨ?

\par }{\PP Manari hipatɨ mɨpaɨ mekaniutiyuanekaitɨni: «¿Kamɨtsɨta Tsahuri Kakaɨyari niukameya tihɨkɨ?»


\par }{\PP \VS{13}Kepauka mɨtiutahayewaxɨ Tsahuri tikuxatatɨ, 'anari yemuritsie kanitiyune tuki manuwe.

\VS{14}Hikɨ tatatsieya warukaxeiyaka mana kaniwaruta'iwawiya ti'uximayatameya mame:

\par }{\PP —¿Xeme hakewa xepe'uwakai?

\par }{\PP Tsahuri mɨpaɨ katinita'eiya:

\par }{\PP —Tame puxuri tepɨwarewautɨwekai, peru tekawaretaxeiyawawetɨ, Tsamuheri hetsɨa tekanekukɨnixɨani.


\par }{\PP \VS{15}Tsahuri tatatsieya tawarita kanita'iwawiya:

\par }{\PP —Tsamuheri kexeretahɨawixɨ kenetineutaxatɨa.


\par }{\PP \VS{16}—Heitseriemekɨ pɨtaretaxatɨa kenameri puxuri mewaretaxeiyakai.

\par }{\PP Matsi Tsahuri yutatatsi pɨkatiutaxatɨa Tsamuheri kemɨtitahɨawixɨ mɨtita'aitakɨ hepaɨtsita.


\par }{\PP \VS{17}Mɨpaɨ tiuyɨku 'arike, Tsamuheri 'ixaheritsixi kaniwaruta'inieni, Yawé hɨxie memɨyukuxeɨrienikɨ Mitsipa mɨrakutewatsie.

\VS{18}Mana 'ixaheritsixi mɨpaɨ katiniwarutahɨawe:

\par }{\PM «Mɨpaɨ kanaineni Yawé, 'Ixaheri Kakaɨyarieya: “Ne nepɨxe'ayewitɨ 'Ekipitu kwieyaritsie, 'ekipitutari waɨriyarika metexe'aitɨakaku nepɨxe'uxɨnaxɨ, meta hipatɨ te'aitamete mexenanaimakaku”.

\VS{19}Hikɨ matsi xeme yukakaɨyari xepɨkanaki'erie, kemɨ'ane 'aixɨa mɨxe'uyuri naime kexemɨte'uka'eniwakai hepaɨtsita, mɨpaɨ xeikɨa xeputiyɨane: “Hawaikɨ. Ketaneyetuiri tati'aitɨwame, para mɨtati'aitɨakakɨ”. Xekeneyukuxeɨri, Yawé hɨxie keyupaɨmetɨ xemɨnuiwarite meta xemɨxiɨyarimama».


\par }{\PP \VS{20}Hikɨ katiniuta'aita Tsamuheri 'ahurawa memakɨnekɨ 'Ixaheri nuiwarimama memɨyuta'iwakɨ, Wenikamini nuiwariyaritsie katiniunake.

\VS{21}Hikɨ katiniuta'aita memawitɨkienikɨ Wenikamini nuiwarieyatsie miemete 'ahura memakɨnekɨ, Matɨri xiɨyarimama hetsie katiniunake, 'imatɨarieka Tsahuri hetsie katiniunake Kihitsi nu'aya. Hikɨ Tsahuri mekaniutiwauni, peru mepɨkaheitaxei.

\VS{22}Hikɨ tawarita Yawé mekaniuta'iwawiya:

\par }{\PP ¿Kamɨtsɨ mɨkɨ tewi hikɨ 'ena tahamatɨa tiuyeika?

\par }{\PP Yawé mɨpaɨ kaniutayɨni:

\par }{\PP —Huu, xepiinite mɨratipinetsie kaniyu'awietani.


\par }{\PP \VS{23}Hikɨ menekɨne me'unautsaxɨaximetɨ muwa meneyehana. Kepauka Tsahuri teɨteri wahixɨapa mutake, kwinie kaniutewikaitɨni nixewitɨ tɨma naipariena pɨka'uti'axekai.

\VS{24}Tsamuheri kiekatari yunaime mɨpaɨ katiniwarutahɨawe:

\par }{\PP —Xekeneuxeiya tewi Yawé menayexei. Pumawe xewitɨ hepaɨna 'anetɨ yunaime teɨteri watsata.

\par }{\PP Yunaitɨ mɨpaɨ mekaniutiyuanekaitɨni:

\par }{\PP —Ke'ayeniereni ti'aitame yuheyemekɨ.


\par }{\PP \VS{25}Merikɨte Tsamuheri kaniwarutaxatɨani teɨteri, Kakaɨyari 'aitsikaya ti'aitame hepaɨtsita mieme, xapatsie tiwaruta'utɨirieka niti'uta Yawé hɨxie. Meta mɨpaɨ katiniuta'aita memɨtayeixɨanikɨ yunaitɨ yukiekaritetsie.


\par }{\PP \VS{26}Tsahuri meta yaxeikɨa kaneyani yukie Kiweya paitɨ, mekaneweiyakaitɨni teɨteri yayupaɨmetɨ yamemɨtekahu, kehate meta Yawé wa'iyari muyuitɨaxɨa.

\VS{27}Peru hipatɨ 'axamemɨte'u'iyari mɨpaɨ mekaniutiyuanekaitɨni: «¿'Ikɨri mɨtatsitawikweitsitɨani tihɨkɨ?» Tsahuri mepu'uxiwe'eriekai, tixaɨtɨ 'imikieri mepɨkate'imi. Tsahuri matsi pɨkayu'iyaritɨakai mɨkɨkɨ, 'atsipɨkatiwarutahɨawixɨ tsepa kememutiyuanekai pɨkawaranu'eni.




\par }\Chap{11}{\SH Tsahuri Kawetsi kiekatari kemɨtiwarutawikweitsitɨa
\par }
{\PP \VerseOne{1}Merikɨtsɨ 'amunitsixi tiwa'aitɨwame Nakaxi Kawetsi kiekariyaritsie kaniye'ani Karaha kwieyaritsie, yukuyaxima waritana kaniwara'uitɨatɨyani. Mana kiekatari mɨpaɨ mekatenitahɨawe:

\par }{\PP —Tahamatɨa tɨratu keneuwewi, matsiparewiwamete tepakɨne.


\par }{\PP \VS{2}Nakaxi mɨpaɨ katiniwaruta'eiya 'amunitanaka:

\par }{\PP —Tɨratu nepɨwewieni xehamatɨa, xɨkatsɨ xeyuwaɨriyani nemɨxewatitɨkiriexɨani xehɨxite xetserie mieme. Mɨpaɨ netiyurieme 'ixaheritsixi yunaime nepɨwananaimani.


\par }{\PP \VS{3}Hikɨ 'ukirawetsixi Kawetsi kiekatari mɨpaɨ mekatenita'eiya:

\par }{\PP —'Atahuta tukari ketaneupitɨa temɨtewatanɨ'airiexɨanikɨ 'Ixaheri kwieyaritsie naitsarie, xɨkari xewitɨ kayɨweni mɨtatsitawikweitsitɨanikɨ, 'ahetsɨari tepɨtayetuani.


\par }{\PP \VS{4}Hikɨ kepauka memutanɨ'arie Kiweya memeta'axɨa, Tsahuri kiekariena mɨhɨkɨtɨkai, mɨpaɨ mekateniwarutaxatɨani kememɨte'utahɨawarie, 'ana yunaitɨ mekaniutitsuani.

\VS{5}'Ana kwitɨ Tsahuri hɨritsie kanakaneni tuurutsixi yukwietsanamete wara'arietɨ, hikɨ mɨpaɨ katiniwaruta'iwawiya: «¿Kexetehanuyekɨ? ¿Titayari xete'utitsuana?» Hikɨ metenitaxatɨani Kawetsi kiekatari kememɨtewarutahɨawixɨ.


\par }{\PP \VS{6}Hikɨ kepauka Tsahuri mɨkɨ niuki mu'eni, Kakaɨyari 'iyarieya hetsiena kaninuani tɨrɨkaɨyetɨ. Ha'atɨ,

\VS{7}yuhutame tuurutsixi kaniwarukwini kaniwarutixiteni 'etsipepeme, tupiritsixi naitsarie 'Ixaheri kwieyaritsie kaniwareutanɨ'axɨani wai me'utɨkɨme, mɨpaɨ 'ane niuki warupitɨaka: «Mɨpaɨ mekani'itɨariekuni yunaitɨ túurutsiximama kemɨ'ane Tsahuri meta Tsamuheri mɨkawaparewieni memɨyukwiyutsie».

\par }{\PP Hikɨ Yawé kaniwarupitɨani teɨteri memɨtimamanikɨ mɨkɨ niuki hepaɨtsita, 'ayumieme yunaitɨ teɨteri mekanayekɨne meyuxewitɨ meheuyukwiyuka.

\VS{8}Tsahuri Wetseki kaniwarukuxeɨrieni muwati'inɨatakɨ, 'Ixaheri kwieyaritsie miemete haika tsienituyari miriyari mepɨyupaɨmekai, Kura kwieyaritsie miemete xeitewiyari heimana tamamata miriyari mepɨyupaɨmekai.

\VS{9}Hikɨ mɨpaɨ katiniwarutahɨawe niuki memɨ'atɨa: «Xekenehu mɨpaɨ xeketeniwaretahɨawi Kawetsi Karaha kiekatari: “'Uxa'a tuka waɨkawa muxɨkanitsie xekanitawikweitsitɨariekuni”».

\par }{\PP Niuki memɨ'atɨa mekateniwaretaxatɨani mana kiekatari. Mɨkɨ mete'utamarieka mekaniyukatemamawieni waɨkawa.

\VS{10}'Ayumieme 'amunitsixi mɨpaɨ mekateniwarutahɨawe: «'Uxa'ari xehetsɨa tepɨtayetuani, xemeri kexemɨtatsiyurieka kemɨtixenake».


\par }{\PP \VS{11}'Uxa'arieka ximeri kakahekɨariwekaku, Tsahuri niwarukuha'aritɨani kuyaxi me'ayehaikame. 'Amunitsixi mematiteitsie meniye'axɨani meniwarutakwini, mewakwitɨwetɨ tuka 'uxɨkakakuke mekateniutahayewa. Memutawikwei yuxexuitɨ mekaniyuta'unaxɨani, hipatɨri yunaitɨ mekaniukwi'iwa.


\par }{\SH Tsahuri ti'aitamekɨ kemɨretimatiwaxɨ
\par }
{\PP \VS{12}Merikɨtsɨ Tsamuheri kiekatari mɨpaɨ katiniwarutahɨawe:

\par }{\PP —¿Kemɨ'ane mepɨhɨkɨ Tsahuri memɨkanaki'eriekai tati'aitɨwame mayanikɨ? Xekeniwarahapani temɨwakwinikɨ.


\par }{\PP \VS{13}Tsahuri mɨpaɨ kaniutayɨni:

\par }{\PP —Xewitɨ pɨkamierieni hikɨ. 'Ikɨ tukaritsie Yawé 'Ixaheri puxɨnaxɨ.


\par }{\PP \VS{14}Tsamuheri mɨpaɨ katiniwarutahɨawe teɨteri:

\par }{\PP —Hikɨmɨtɨka. Kirikari tepɨyehu, 'aixɨa temeiyurienikɨ Tsahuri ti'aitame mayanikɨ.


\par }{\PP \VS{15}Merikɨte yunaitɨ Kirikari mekanekɨne, mana yunaitɨ Yawé hɨxie Tsahuri ti'aitame mekanayeitɨani. Metatsiere mana, Yawé hɨxie 'aixɨa memɨteyuxeiyanikɨ mawariyari mekaniuwewieni, Tsahuri 'ixaheritsixi yunaitɨ temawierika mekaniuwewieni.




\par }\Chap{12}{\SH Tsamuheri kemɨtiutateutaxɨ
\par }
{\PP \VerseOne{1}Merikɨtsɨ Tsamuheri 'ixaheritsixi yunaime mɨpaɨ katiniwarutahɨawe:

\par }{\PP —Xekeneneu'eni, ne naimekɨ nepɨxeheu'eniekai kexemɨnetekɨhɨawekai, tixe'aitɨwame nepɨxe'anukaketsiri mɨtixe'aitɨakakɨ.

\VS{2}Mɨkɨri kanihɨkɨtɨni mɨxeyewitɨni. Neri nepu'ukiratsi meta nepɨmutuxari meta neniwema kiekatari mekanihɨkɨtɨni. Ne nepɨxeparewie temaikɨyaripai hikɨ tukaritsie 'akuxi.

\VS{3}'Ena xepɨnetsi'uketsa. Yawé hɨxie kexemɨnete'utahɨawe xepɨyɨwawe meta menayexei hɨxie. ¿Kemɨ'ane tuuruya, puxuya nepunawa? ¿Kemɨ'ane nepukwamanaxɨ? ¿Kemɨ'ane nepuhiweritɨa? ¿Kemɨ'ane nepɨkarakapitɨa? Xekeneneutaxaneta nepɨrayukatuani kexemɨnetetawawirieni.


\par }{\PP \VS{4}Mɨkɨ mɨpaɨ mekatenita'eiya:

\par }{\PP —Hatsuaku pepɨkatatsihekwamanaxɨ, pepɨkatatsi'uhiweritɨa, nixeimetɨma pepɨkatiunawatsiri.


\par }{\PP \VS{5}Tawarita Tsamuheri mɨpaɨ katiniwarutahɨawe:

\par }{\PP —Yawé meta mɨkɨ menayexei hamatɨa memunenierixɨ mepɨhɨme, tixaɨtɨ xemɨkate'ukaxeikɨ 'axamɨti'ane nehetsie.

\par }{\PP Teɨteri mɨpaɨ mekatenita'eiya:

\par }{\PP —'Aixɨa pɨ'ane, mɨkɨ mekehɨkɨtɨni.


\par }{\PP \VS{6}Metatsiere Tsamuheri mɨpaɨ katiniwarutahɨawe:

\par }{\PP —Yawé munierixɨ pɨhɨkɨ, Muitsexi 'Aruni mɨwaranayexei memɨwarayewitɨnikɨ xetutsima 'Ekipitutsie.

\VS{7}Hikɨ xekeneneu'eni. Yawé waɨkawa 'aixɨa pɨxeyurie hikɨ yaxeikɨa xetutsima wahepaɨ, ne peru tixaɨtɨ nepɨrexeiya xehetsiemieme nemɨxetaxanetakɨ.


\par }{\PP \VS{8}»Kakuwu kepauka 'Ekipitu munua 'arikeke, nuiwarimama Yawé mekanahɨawekaitɨni muwatawikweitsitɨanikɨ. Hikɨ Yawé Muitsexi meta 'Aruni kaniwarenɨ'ani 'Ekipitu, memɨwarayewitɨnikɨ 'ena memɨwa'atɨanikɨ.

\VS{9}Peru Yawé yukakaɨyari mekanatɨmaiya, 'ayumieme mɨkɨ kaniwayetuani Tsitsara kuyaxi tiwa'aitɨwame hetsɨa Katsuxi kiekame, meta piritsiteutsixi wahetsɨa meta Muhawi ti'aitame hetsɨa, mɨkɨ mekaniwarutakwini.

\VS{10}'Ayumieme xeme Yawé xeputahɨawixɨ mɨxeparewienikɨ: “Tame 'axatepɨte'uyuri Yawé temuku'eirikɨ meta kakaɨyarixi Wahari hetsɨa miemete meta 'Atsitaruti 'ɨkiyarite tehayexeiyatɨ temakɨkɨ. Peru xɨka hikɨ petatsi'uparewieni memɨtatsi'aye'unie temɨwara'iwakɨ, 'ekɨ xeikɨari tepɨmatsi'ayexeiyani”.

\VS{11}Hikɨ 'ayumieme, Yawé Yeruwahari kaneyenɨ'ani meta Waraki, Ketexi meta Tsamuheri, mɨkɨ wareyenɨ'aka kanixe'utawikweitsitɨani memɨxe'aye'uniekai watsata, kayuwatɨ xemu'uwanikɨ yu'iyarikɨ.


\par }{\PP \VS{12}»Neuxei xeme kepauka Nakaxi 'amunitsixi tiwa'aitɨwame xemutamari xe'uniekame, xeme matsi mɨpaɨ xepɨnetekɨhɨawekai: “Pɨkatixaɨtsietɨ. Tame tepeiyehɨwa tati'aitɨwame”. Yawé matsi xekakaɨyari, tixe'aitɨwame hɨkɨtɨkaku.

\VS{13}'Aixɨa kani'aneni, tixe'aitɨwame 'ena kaniuweni xemita'iwau xemenayexei. Peru mɨpaɨ xeketenemaika, Yawé kanihɨkɨtɨni mɨkɨ xeti'aitɨwame mɨxeyetuiri.

\VS{14}Xɨka xeme meta xeti'aitɨwame, Yawé yukakaɨyari xe'eyemakatɨ xe'akɨne, xete'i'uximayatsirieka, xɨka xehei'enieka, yaxetekahutɨ 'aitsikayatsie meta xɨka 'aixɨa xete'u'uwani. Yemekɨ 'aixɨa pɨ'ane.

\VS{15}Peru, xɨka Yawé 'aitsikateya xekahanu'enieni, xɨka xeka'i'enieni, mɨkɨ kaniyeha'amɨkɨ 'axakanixeyurimɨkɨ xetutsima meripaitɨ kemɨwaruyuri hepaɨ.


\par }{\PP \VS{16}»Hikɨta xekeneneu'eni, xekeneunenieri yeme hikɨ Yawé mariwemekɨ kemɨtiyurieni.

\VS{17}Hikɨ witarita pɨkahɨkɨ, matsi 'itsanaxa pɨhɨkɨ, peru ne Yawé nenitahɨawimɨkɨ, mɨkɨ menɨ'anikɨ wiyeri meta tɨranari, mɨpaɨ 'ana yaxepɨtehetimani kename Yawé hɨxie 'axaxete'uyuri xemitawawirikɨ xeime ti'aitame».


\par }{\PP \VS{18}Tsamuheri Yawé kaniutahɨawe, hikɨ mɨkɨ tukaritsie Yawé wiyeri tɨranari kaneyenɨ'ani, hikɨ yunaitɨ teɨteri mekaniutimamani Yawé hɨxie meta Tsamuheri hɨxie.

\VS{19}'Ayumieme Tsamuheri mɨpaɨ mekateniutahɨawe:

\par }{\PP —Yawé 'akakaɨyari nenewieri keneupitɨa tahetsiemieme mate'uximayatsiriwamete mɨkatatsikwinikɨ. Tame teyunaitɨ 'axatepɨte'uyuri 'akuxi matsi ti'aitame temuta'iwaukɨ yemekɨ 'axatepɨte'uyuri.


\par }{\PP \VS{20}Tsamuheri mɨpaɨ katiniwaruta'eiya:

\par }{\PP —Xepɨkaheumamaka. Tsepanetɨ waɨkawamekɨ 'axaxemɨte'uyuri, Yawé xepɨka'uku'e'eiriwani, matsi pɨta naime yu'iyarikɨ xeketene'uximayatsirieka.

\VS{21}Kakaɨyarixi tixaɨtɨ memɨkateyunaki'erie xepɨkawarayexeiyani, mɨkɨ mepɨkayɨwawe memɨxe'uparewieni memɨxe'utawikweitsitɨani, tixaɨtɨ memɨkatehɨkɨkɨ.

\VS{22}Yawé pinake memeitimanikɨ teɨteri yemekɨ, 'ayumieme yuteɨterima pɨkawarexɨrieni, matsi pɨta yuteɨterima pɨxe'ayeitɨa xeme 'aixɨa 'iyarikɨ.

\VS{23}Peru neta Yawé kenetsiparewieka nemɨkatihayewakɨ xehetsiemieme neyunenewietɨ, xɨka ne netiuhayewa Kakaɨyari hetsiemieme 'axanepɨtiyurieni. Meta huye mɨheitserie 'aixɨa mɨ'ane nepɨxe'ɨkitɨaka 'akuxi.

\VS{24}Waɨkawamekɨ nepɨxehayehɨtɨwa Yawé xemayemakaxenikɨ, naime yu'iyarikɨ xekenayexeiyani, xehe'eriwatɨ mariwemekɨ kemɨtiuyuri xehetsiemieme.

\VS{25}Xɨka xekate'uhayewa 'axaxeteyurietɨ, xeti'aitɨwame meta xeme xekanika'unariekuni.




\par }\Chap{13}{\SH Tsamuheri Tsahuri kemɨtiutati
\par }
{\PP \VerseOne{1}Merikɨtsɨ Tsahuri xeitewiyari heimana tamamata wiyari kanexeiyakaitɨni kepauka 'Ixaheri kwieyaritsie mitsutɨa ti'aitatɨ, huta tewiyari heimana huta wiyari katiniuta'aita.


\par }{\PP \VS{2}Tsahuri 'ixaheritsixi haika miriyari kuyaxi kaniwaranayexeiya, hamatɨana mepu'uwakai huta miriyari Mikimatsi mɨrakutewatsie meta Weteri hɨriyaritsie, Kunatani hetsɨata xeimiriyari mepu'uwakai Kiweya Wenikamini kwieyaritsie. Kuyaxi memɨyuhayewaxɨ Tsahuri mɨkɨ wakie kaniwarenɨ'ani.


\par }{\PP \VS{3}Kunatani piritsiteutsixi wahetsɨa mekaniye'axɨani mekaniwarutakwini, Kehewa mɨrakutewatsie, peru piritsiteutsixi matsi mekatenetimani. Hikɨ katiniuta'aita Tsahuri 'awa mɨtahɨtsierienikɨ naitsarie 'Ixaheri kwieyaritsie mɨpaɨ haitɨ: «Hepɨrayutsixi yunaime tepɨxeheuyehɨwa».


\par }{\PP \VS{4}'Ixaheritsixi yamepɨtehetima 'ikɨ niuki hepaɨtsita kemɨtiuyɨ: «Tsahuri kuyaximama piritsiteutsixi mekaniwaretakwini, 'ayumieme matsi waɨkawa piritsiteutsixi metatsixani'erietɨ mekanakɨne». 'Ayumieme Tsahuri teɨteri mepi'eni mepuyukuxeɨri Kirikari mɨrakutewatsie.


\par }{\PP \VS{5}Meta piritsiteutsixi mekaniyukuha'aritɨani 'ixaheritsixi mewatakwinike. Haika miriyari kaxetate kuyaxa miemete mepuwarahapakai, meta 'ataxewi miriyari kuyaxi kawayutsixi wahetsie me'utetɨ, kuyaxi yu'ɨkama memuhu mepɨyumɨirekai mepɨkayu'inɨatsinɨakai xiekari hepaɨ. Mikimatsi mɨrakutewatsie mekaniye'axɨani, Weti-'Aweni mɨrakutewa 'aurie tau manatineika hepa, mana mekaniyuhayewa.

\VS{6}'Ixaheritsixi 'ahurawa memɨti'uitɨariekaikɨ mekanimamakaitɨni, kuyaxi yunaitɨ mɨpaɨ mepɨteku'eriwakai kename piritsiteutsixi mewara'iwakekai. 'Ayumieme mepɨyuti'awietaxɨa terɨta, 'ɨtsita, tetexi warie, kwieta meutaxaxawata, meta putsu muyewawakita.

\VS{7}Metatsiere hepɨrayutsixi hipatɨ menanukɨne Kurutani hatuxameyaritsie 'anutaɨye memɨyuta'unakɨ, Kahari Karaha kwieyaritsie. Peru Tsahuri puyuhayewaxɨ Kirikari, yunaitɨ kuyaximama memiteɨtakai waɨkawa mekanimamakaitɨni.


\par }{\PP \VS{8}Tsamuheri 'atahuta tukari kemɨtitukaritɨakai, Tsahuri mana kanita'ikwewakaitɨni, matsi mɨkɨ pɨkanuawekai, kuyaxi memitsutɨakaikɨ metakɨkatɨ,

\VS{9}Tsahuri mɨpaɨ katiniuta'aita: «Mawari taiyariyari mayani xekenene'atɨiri meta 'aixɨa temɨteyuxeiyanikɨ mawariyari», hikɨ mɨkɨ yukɨmana mawari kaniuwewieni.

\VS{10}Kepauka Tsamuheri munua, Tsahuri katinitahayewarɨmekaitɨni mawari wewietɨ. Tsahuri kanayeyani heinakimieka, hikɨ kanitahɨawe.

\VS{11}Tsamuheri matsi mɨpaɨ pɨtitati:

\par }{\PP —¿Kepetiuyuri 'ekɨ?

\par }{\PP Tsahuri mɨpaɨ katinita'eiya:

\par }{\PP —Nekuyaxima mepuyuta'unakai, 'ekɨta pekatinuawekai kepemɨtiutukaritakai, piritsiteutsixi Mikimatsi mɨrakutewatsie mekaniyuxeɨrieka.

\VS{12}Mɨpaɨ nepɨtiu'eri: “Piritsiteutsixi mepɨyuha'aritɨa Kirikari meye'axɨanike metatsitakwinike, peru ne Yawé mɨnetsiparewienikɨ nepɨka'itawawiriewe 'akuxi”. 'Ayumieme nepɨnewaɨri mawari nemɨwewienikɨ.


\par }{\PP \VS{13}Tsamuheri mɨpaɨ katinitahɨawe:

\par }{\PP —Neuxei pepɨka'uka'iyari. Yawé 'akakaɨyari 'aitsikaya pepɨkahaye'atɨawe kemɨmatiuta'aitɨa. Yawé matsipitɨanikekai ti'aitame pemayanikɨ yuheyemekɨ 'ixaheritsixi wahetsiemieme.

\VS{14}Hikɨ peru mɨpaɨ nepɨmarahɨawe, pepɨkareutere peti'aitatɨ. Yawé xeime pɨta tewi pukuwaune minaki'atsitɨani, 'ekɨ 'aitsikaya pemɨkahaye'atɨakɨ.


\par }{\PP \VS{15}Tsamuheri mɨpaɨ 'utayɨka Kirikari kaniyeyani, Kiweya Wenikamini kwieyaritsie kaneyani.

\par }{\SH Kunatani piritsiteutsixi kemɨtiwarutakwi
\par }
{\PP Tsahuri yukuyaxi kaniwaruti'inɨata hamatɨana memu'uwakai, 'ataxewime tsienituyari mepɨyupaɨmekai.

\VS{16}Kehewa Wenikamini kwieyaritsie mekaniyuhayewa Tsahuri yuniwematɨ Kunatani meta wakuyaxima, mexi'akuxi piritsiteutsixi Mikimatsi metitekai.

\VS{17}Piritsiteutsixi mematitekaitsie mekanayekɨne kuyaxi, me'ayehaikatɨ menayuyeitɨani: Mɨkɨ hipatɨ mekanekɨne 'Upɨra huyeyari 'utɨma, Tsuhari kwieyari hepatsie,

\VS{18}hipatɨta Weti-Kuruni mɨrakutewatsie meneutayune, hairieka Tsewuhini 'akiyari manuye'atɨkatsie, makumawe hepatsie.


\par }{\PP \VS{19}'Ixaheri kwieyaritsie naitsarie, tepɨate tiwewiwame pumawekai nixewitɨ pɨkatiwewiekai, piritsiteutsixi mepɨkawapitɨakai hepɨrayutsixi memɨtewewiekakɨ 'ixiparate tepɨa pitsikayari.

\VS{20}'Ayumieme 'ixaheritsixi yunaitɨ piritsiteutsixi wahetsɨa mekateni'aitakaitɨni mɨratamɨariexɨanikɨ tepɨa kwietsanamete, hatsarunite, hatsate meta huxate 'ɨxa xikamete.

\VS{21}'Atahaika pɨrata kɨramuyari mepɨwiyariekai xeime kwietsanamekɨ yatɨni xeime hatsarunikɨ, nauka kɨramuyarita xeime hatsakɨ meta yaxeikɨa huxa 'ɨxa xikame matamɨarienikɨ.

\VS{22}'Ayumieme kuyaxi 'ixaheritsixi nixewitɨ 'ixipara pɨkahakwekai meta tepɨa pitsikayari mepɨkahexeiyatɨkatei, Tsahuri Kunatani matɨa xeikɨa mepi'ɨkai.


\par }{\PP \VS{23}Hipatɨ kuyaxi piritsiteutsixi Mikimatsi huyeyari manukayune mekanitiyaxe.




\par }\Chap{14}{\PP \VerseOne{1}Merikɨtsɨ xeitukaritsie, Kunatani Tsahuri nu'aya, yupaapa katiutaxatɨaka, yuparewiwame xeikɨa mɨpaɨ katiniutahɨawe: «Kenaye'a. 'Anutaɨye hikɨmɨ tekananukɨnikuni piritsiteutsixi mematiteitsie».

\VS{2}Matsi Tsahuri Kiweya mɨrakutewatsie tetsita pukatei, Mikuruni mɨrakutewatsie, xeime kɨranaru kɨyeyari hetɨa, 'ataxewime tsienituyari kuyaxi hamatɨana meniu'uwakaitɨni.

\VS{3}Mawari wewiwame kamixaya 'etsimɨyewa 'Ahiyaxi panakatɨkɨkai 'Akituwi nu'aya, 'Ikawuri 'iwaya kanihɨkɨtɨkaitɨni, Pinexi nu'aya 'Eri teukarieya, Tsiru mɨrakutewatsie mawari wewiwame kanihɨkɨtɨkaitɨni Yawé hetsiemieme.

\par }{\PP Peru Kunatani kename hayeyakai nixewitɨ pɨkatimaikai.

\VS{4}Para mɨta'anikɨ piritsiteutsixi wahetsɨa, Kunatani huta 'aiyaritsie hixɨatatsie kaniuyeyani, Wutsexi, Tsene 'aiyaritsie mɨtitetewatsie.

\VS{5}Mexɨakame tayeta Mikimatsi hɨxie pɨti'anekai, xewitɨta tatsutɨa hepatsie Kehewa hɨxie pɨti'anekai.

\VS{6}Hikɨ Kunatani yuparewiwame mɨpaɨ katiniutahɨawe:

\par }{\PP —Hikɨmɨ teɨteri Kakaɨyari memɨkamate wahɨxie tekaniuyekɨnikuni, Yawé ketatsiparewieka, mɨkɨ mɨtatsitawikweitsitɨanikɨ pɨkakwaniwe, tsepanetɨ memɨyuwaɨkawa ya'etsimemɨyupaɨme wahepaɨtsita.


\par }{\PP \VS{7}'Iparewiwame mɨpaɨ katinita'eiya:

\par }{\PP —'Aixɨa pɨyɨni, naime 'ekɨ yaketineuyuri kepemɨtiku'eriwa, neta nepɨnewaɨriya nemɨmatsiparewienikɨ.


\par }{\PP \VS{8}Kunatani mɨpaɨ kaniutayɨni:

\par }{\PP —'Aixɨa kani'aneni. Para memɨtatsihexeiyakɨ hakewa mematiteitsie mana tekananukɨnikuni.

\VS{9}Xɨka mɨpaɨ metatehetahɨawe: “Temɨxehanuku'axekɨ xeketaneukwewi”, mana tekanitahayewakuni tepɨka'uhuni.

\VS{10}Perutsɨ xɨka mɨpaɨ metatehetahɨawe: “'Ena xekenatikɨni”, matsi tekaniuhukuni, mɨkɨ 'inɨari kanayeimɨkɨ Yawé kemɨtatiparewieni temɨtehayu'iwakɨ.


\par }{\PP \VS{11}Hikɨ mɨkɨ yuhutatɨ mekaniyu'eirieni piritsiteutsixi memɨwaxeiyakɨ.

\par }{\PP Hikɨ piritsiteutsixi mɨpaɨ mekateniuhiwa:

\par }{\PP —Neuxei hepɨrayutsixi kememɨteheyu'awietatɨkatei terɨta mekanitsutɨakari mewayekɨkatɨ.


\par }{\PP \VS{12}Merikɨte kuyaxi tehɨwemete Kunatani mekaniutahiwieni meta 'iparewiwameya:

\par }{\PP —'Ena xekenatikɨni, tepɨtehayexeiya tepɨtexetaxatɨani.

\par }{\PP Kunatani yuparewiwame mɨpaɨ katiniutahɨawe:

\par }{\PP —Ne'utɨma keneumieni, Yawé 'ixaheritsixi temɨtehayu'iwakɨ kataniupitɨani.


\par }{\PP \VS{13}Kunatani 'aitsie pukuwieretɨya meta 'iparewiwameya kaniweiyakaitɨni. Kunatani piritsiteutsixi mɨwaratixɨrɨwakai 'iparewiwameya pɨwatakukuyakairi.

\VS{14}Kunatani yuparewiwame hamatɨa xeitewiyari piritsiteutsixi mekaniwarukwini 'etsimakuyewatsie, matɨari me'uyutakwika mɨya mekateniuyurieni.


\par }{\SH 'Ixaheritsixi piritsiteutsixi kememɨtewara'iwaxɨ
\par }
{\PP \VS{15}Hikɨ Kakaɨyari kwie kaniutayuitɨani. Kuyaxi piritsiteutsixi mekanimamakaitɨni yunaitɨ kememɨyupaɨmekai mana memɨkutekai. Mɨkɨ yunaitɨ mekaniutimamani tehɨwemete meta kuyaxi yukukuyamete.

\VS{16}Kiweya paitɨ Wenikamini kwieyaritsie Tsahuri kuyaximama memɨtaneniere tehɨwemete mekaniwaruxeiya kuyaxi piritsiteutsixi memakuteitsie, memamatɨ mekaniyuta'unakaitɨni yuxexuitɨ.

\VS{17}Hikɨ 'ayumieme Tsahuri yukuyaxima mɨpaɨ katiniwarutahɨawe: «Xekeniwaruti'inɨata tame kemɨ'ane mepeuyewetse». Mɨpaɨ mekateniuyurieni, Kunatani meta parewiwameya meheuyewetɨ mekanakɨne.


\par }{\PP \VS{18}Hikɨ Tsahuri 'Ahiyaxi kaniuta'aitɨani Kakaɨyari kakunieya memakwenikɨ. ('Ana tɨratu kakuniyari 'ixaheritsixi wahetsɨa kaniukateitɨni).

\VS{19}Mexi 'akuxi tikuxatakai piritsiteutsixi mematiteitsie waɨkawa matsi kwinimieme katiniuyɨni, 'ayumieme Tsahuri mawari wewiwame mɨpaɨ katiniutahɨawe: «Tsepari matsi keneuhayewa».


\par }{\PP \VS{20}Hikɨ Tsahuri yukuyaxima kaniwarukuxeɨrieni yunaitɨ mekanayekɨne meyutakwinike. Piritsiteutsixi mepɨkayumaiwawekai matsi yɨkɨmana mekaniuyutikwitɨkɨne.

\VS{21}Merikɨtsɨ meripaitɨ hipatɨ hepɨrayutsixi piritsiteutsixi memɨwarutinɨkai, 'ana wahamatɨa memɨtitekai piritsiteutsixi memayuxeurietsie, 'ana Tsahuri meta Kunatani wahetsɨa pɨta mekanekɨne 'ixaheritsixi mekaniwarutinɨni.

\VS{22}'Epɨrahini hɨriyaritsie memɨyuti'awietakai hipatɨ 'ixaheritsixi, kepauka memɨte'utamari kename piritsiteutsixi meheyuta'unakai, me'uyukuxeɨrieka mekanekɨne mewareparewienike mekaniwarutinɨni.

\VS{23}'Ana tukaritsie Yawé 'ixaheritsixi mɨpaɨ katiniwarutawikweitsitɨani, Weti-'Aweni paitɨ mekaniye'axɨani meyukwitɨwetɨ.


\par }{\SH Tsahuri kemutayɨ
\par }
{\PP \VS{24}Merikɨtsɨ kuyaxi 'ixaheritsixi waɨkawa mekaneuhakakwikukaitɨni, Tsahuri mɨpaɨ mutayɨkaikɨ Kakaɨyari hɨxie kuyaxi wahetsiemieme: «Kakuyɨriwekaku 'akuxi kemɨ'ane mɨtikwani mɨkɨ Yawé 'axake'iyurieni, memɨnetsi'aye'unie nekawara'iwawekaku 'akuxi». 'Ayumieme xewitɨ tɨma 'ana tukaritsie kuya pɨkatikwakai.


\par }{\PP \VS{25}Yeuta me'uye'axɨaka, mɨpaɨ metenetimani kename kwiepa xiete xuawekai.

\VS{26}Kepauka makukɨyexiyatsie hipatɨ memu'axɨa, mɨpaɨ meteniuneniere xiete waɨkawa kanixuawekaitɨni, peru nixewitɨ pɨkayuwaɨri meme'inɨatakɨ mɨyamutayɨkaikɨ Tsahuri memamatɨ.

\VS{27}Merikɨte Kunatani yupaapa pɨka'u'eniekai kemutayɨkai yukuyaxi wahetsiemieme, kɨye makwekai 'utatseraka xiete mayema 'utseka kanekwani. 'Ana yapauka yuhɨxie hayexawatɨtɨ kanayani.

\VS{28}Hikɨ kuya xewitɨ mɨpaɨ katinitahɨawe:

\par }{\PP —'Apaapa mɨpaɨ kaniutayɨni Kakaɨyari hɨxie kuyaxi tahetsiemieme: “'Axake'u'itɨarieni kemɨ'ane 'ikɨ tukaritsie tixaɨtɨ mɨtitakwani”. 'Ayumieme kuyaxi mekaniyehakakwitɨweni.


\par }{\PP \VS{29}Kunatani mɨpaɨ kaniutayɨni:

\par }{\PP —Nepaapa mɨkɨ niukikɨ waɨkawa 'axapɨtatsi'uyuri, neuxei kepauka xiete 'etsiwa nema'inɨataxɨtsie nehayexawatɨtɨ nekanayani nehɨxie.

\VS{30}Matsitsɨ kuyaxi kemeyɨnikekai xɨka memɨtatsi'aye'unie wa'ikwai me'utikwanike, matsi piritsiteutsixi waɨkawa tepɨwakwinikekai.


\par }{\PP \VS{31}'Ixaheritsixi mɨkɨ tukaritsie piritsiteutsixi mekaniwarukwini Mikimatsi me'iyetsutɨaka 'Ayaruni paitɨ mekaniye'axɨani, kuyaxi mepɨkayɨwawekairi hakakɨ.

\VS{32}'Ayumieme piritsiteutsixi watewama mekaniwarutiwiya. Muxatsi, wakaitsixi, tsikerutsixi, mewaratixɨrieka mekaniwaranutixitexɨani, wai mekaniutikwani 'ayexuxureme memɨyumexɨitɨakaikɨ.

\VS{33}Merikɨte hipatɨ Tsahuri mekateniutaxatɨani:

\par }{\PP —Yawé hepaɨtsita 'akuyaxi 'axamepɨteheyurie, wai mekanekwaka 'ayexuxureme.

\par }{\PP Tsahuri mɨpaɨ kaniutayɨni:

\par }{\PP —'Axateyuruwamete xekanihɨkɨtɨni. Hikɨ kwitɨwa tete xekenakurupa 'amɨnena 'ena xekenene'atɨiri.


\par }{\PP \VS{34}Mɨpaɨta katiniwarutahɨawe:

\par }{\PP —Xekenehu yunaime kuyaxi mɨpaɨ xeketenewaretahɨawi yuxexuitɨ tuurutsixi, yumuxatsi mekaniwa'atɨaxɨakuni para temɨwakwinikɨ 'ena tekaniwatikwaikuni, meta 'ari wai xuxureme mepɨkahekwakari, Yawé hɨxie 'axamepɨkateheyuriekari.

\par }{\PP 'Ana tɨkariyaritsie kwitɨwa yutuurutsixi yuxexuitɨ mekaniwa'atɨaxɨani, mana mekaniwarukwini.

\VS{35}Hikɨ Tsahuri mana mawari taiyame Yawé hetsiemieme kaniutawewieni. 'Ikɨ mawari taiyame mexɨakame mieme kanayani mitawewi.

\VS{36}Mɨpaɨta katiniwarutahɨawe yukuyaxima:

\par }{\PP —Piritsiteutsixi wa'utɨma hikɨ yɨwikɨta tekaniyehuni. Kakahekɨariwekaku 'akuxi, naime tita memɨtehexeiya tekateniwarenawairiekuni, meta nixeime tepɨkahehayewa 'ayeniereme.

\par }{\PP Kuyaximama mɨpaɨ mekatenita'eiya:

\par }{\PP —Kehapaɨ matsi 'aixɨa mɨyɨni yaketineuyuri.

\par }{\PP Mawari wewiwame mɨpaɨ kaniutayɨni:

\par }{\PP —Kakaɨyari meri matsi teta'iwawiyame.


\par }{\PP \VS{37}Merikɨte 'ayumieme Tsahuri Kakaɨyari kaniuta'iwawiya: «¿Piritsiteutsixi netiwaranukuweiya? ¿'Ixaheritsixi wahetsɨa petiwayetuani?» Perutsɨ 'ana Kakaɨyari pɨka'ita'ei.

\VS{38}'Ayumieme Tsahuri mɨpaɨ kaniutayɨni:

\par }{\PP —Xeme yunaitɨ kuyaxi tewa'aitɨwamete 'ahurawa xekenakɨni, xeme hikɨ xekeneutinieri kemɨ'ane 'axapɨtiuyuri.


\par }{\PP \VS{39}Yawé meta 'ixaheritsixi mɨtatsiwikweitsitɨwame munierixɨ kanihɨkɨtɨni tsepa xɨka Kunatani neniwe hetsie tiunake, pɨkatinenimayatsieni kanimɨmɨkɨ.

\par }{\PP 'Ana nixewitɨ pɨkayuwaɨriyaxɨ yamɨtayɨnikɨ.

\VS{40}'Ayumieme 'ixaheritsixi yunaime mɨpaɨ katiniwarutahɨawe:

\par }{\PP —Xeme huma xekeneti'uti, tameta 'ena pɨta tekaniti'uikuni neniwe Kunatani hamatɨa.

\par }{\PP Mɨkɨ mɨpaɨ mekatenita'eiya:

\par }{\PP —'Ekɨtsɨ kehepaɨ 'aixɨa mɨyɨni yaketineuyuri.


\par }{\PP \VS{41}Hikɨ Tsahuri Yawé kaniutawawirieni 'Ixaheri Kakaɨyarieya, kemɨ'ane wahetsie pɨtinakekai. Kememɨteyuta'iwaxɨ Tsahuri Kunatani wahetsie katiniunake, 'iya matsi mexɨxɨnitɨ meniyuhayewa.

\VS{42}Hikɨ Tsahuri mɨpaɨ kaniutayɨni:

\par }{\PP —Hikɨta neniwe Kunatani matɨa teniyuta'iwakɨni.

\par }{\PP Matsi Kunatani hetsie katiniunake.

\VS{43}'Ayumieme Tsahuri mɨpaɨ katinitahɨawe:

\par }{\PP —Kepetiuyuri kenetineutaxatɨa.

\par }{\PP Kunatani mɨpaɨ kaniutayɨni:

\par }{\PP —Puyuri xiete nepa'inɨataxɨ 'etsiwa nekɨye kɨtsie 'ukaime. ¿'Ayumiemeri mɨkɨkɨ netimɨni?


\par }{\PP \VS{44}Tsahuri mɨpaɨ katinitahɨawe:

\par }{\PP —Xɨka 'ekɨ Kunatani peka'ɨmɨni, Kakaɨyari kenetiukwinitɨani kanetsinenimayatɨ.


\par }{\PP \VS{45}Hikɨ kuyaxi Tsahuri mɨpaɨ mekateniutahɨawe:

\par }{\PP —Kehapaɨtɨtɨ Kunatani pumɨni, mɨkɨ tiuyurieku matsi 'ixaheritsixi tepɨtehayu'iwaxɨ, tepɨtemate Yawé kemɨrayeniere, meta yaxeikɨa tepɨtemate nixewitɨ tɨma kɨpaya kwiepa pɨkakawiwieni, Kakaɨyari 'iparewiekaku ke'aixɨa mɨtiuyuri.

\par }{\PP Merikɨte Kunatani kemɨtimɨnikekai menitawikweitsitɨani.

\VS{46}Tsahuri piritsiteutsixi waranukuweiyake katiniuhayewa, 'ayumieme hipatɨ yukwieyaritsie mepakunuaxɨa piritsiteutsixi.


\par }{\PP \VS{47}Kepauka Tsahuri 'aixɨa muyuyuri mɨti'aitanikɨ 'ixaheritsixi wahetsie, Tsahuri memaye'unie yunaime kaniwarutikwitɨyani 'ahurawa memɨtitekai, muhawitsixi, 'amunitsixi, 'erumitsixi, Tsuwa kwieyaritsie te'aitamete meta piritsiteutsixi, mɨkɨ yunaime pɨwara'iwakai,

\VS{48}waɨkawa tɨrɨkariya mepexeiyakai. Metatsiere 'amarekitsixi kaniwara'iwa, meta hipame 'ixaheritsixi kaniwarutawikweitsitɨani kepauka metenawatsiyarietɨwekaku.


\par }{\SH Tsahuri niwemama
\par }
{\PP \VS{49}Merikɨtsɨ Tsahuri yuhaikame yuniwema 'ukitsi kaniwarayexeiya: Kunatani, 'Itsiwi meta Marikitsuha. Yuhutame meta 'ukari kaniwarayexeiya: Merawi 'amɨyumate pɨtitewakai, Mikari 'etsimɨyumate.

\VS{50}'Akinuhani 'ɨyaya pɨhɨkɨtɨkai 'Akimatsi nu'aya. Kuyaxi mutiwa'aitɨakai 'Awinexi pɨhɨkɨtɨkai Nexi nu'aya, Tsahuri tatatsieya.

\VS{51}Kihitsi, Tsahuri paapaya meta Nexi, 'Awinexi 'ukiyarieya, mɨkɨ yuhutatɨ 'Awiheri mepɨniwemamatɨkai.


\par }{\PP \VS{52}Kepauka Tsahuri mɨti'aitakai puyumienekai piritsiteutsixi wahamatɨa kwinimieme. 'Ayumieme kepauka Tsahuri xeime mɨxeiya tɨrɨkaɨyeme, mɨkɨ kaniwaruta'iniwakaitɨni kuya hetsiena mieme mayanikɨ.




\par }\Chap{15}{\SH Tsahuri Yawé kemɨkatitanaki'eri
\par }
{\PP \VerseOne{1}Merikɨtsɨ Tsamuheri xeitukaritsie Tsahuri mɨpaɨ katiniutahɨawe: «Yawé kaneniutanɨ'ani hatseiti nemɨmatsikawirienikɨ ti'aitame pemayanikɨ 'Ixaheri kwieyaritsie. 'Ayumieme hikɨta keneu'eni 'ikɨ Yawé niukieya.

\VS{2}Mɨpaɨ kanaineni Yawé Naimekɨmɨtɨrɨkaɨye: “Nepɨwarupitɨa 'amarekitsixi nemɨtiwakwinitɨanikɨ 'ixaheritsixi 'axamemɨwaruyurikɨ, kepauka 'Ekipitu memayekɨtsie memɨkawarupitɨakɨ wakwietsie memuyekɨnekɨ.

\VS{3}Merikɨte xekenehu hikɨ kwitɨwa 'amarekitsixi xekenewaretakuya. Naime tita memɨtehexeiya xeketenewareka'uniri, xepɨkawarenenimayaka. Yunaime xekenewarekuya, 'ukitsi, 'ukarawetsixi, tɨɨri meta 'unetsitsixi, watuurutsixi, muxatsi, kameyutsixi meta wapuxurima”».


\par }{\PP \VS{4}Merikɨtsɨ Tsahuri yukuyaxima Terahini kaniwarukuxeɨrieni: kaniwaruti'inɨata huta tsienituyari miriyari mekaniyupaɨmekaitɨni memeuyutakwiwawekai, meta tamamata miriyari mepɨyupaɨmekai Kura kwieyaritsie kiekatari.

\VS{5}'Amareki kiekariyaritsie mekanekɨne mana mekaniyuti'awieta 'akitsie.

\VS{6}Kenitsixi 'amarekitsixi mepɨwaruku'eiri Tsahuri mɨpaɨ mɨtiwarutahɨawixɨkɨ: «'Amarekitsixi teɨteriyari wahamatɨa xepɨka'u'uwani xekenehu 'ateewa paitɨ. Kepauka tateɨterima 'ixaheritsixi 'Ekipitu memayekɨ, xeme 'aixɨa xepɨtatexeiyakai, 'ayumieme xeme mɨkɨ wahamatɨa xemɨka'unarienikɨ yanepɨkara'eriwa».


\par }{\PP \VS{7}Hikɨ Tsahuri 'amarekitsixi kaniwarutakwini, Kawira mepitsutɨa 'atsita Tsuhuxi paitɨ mepɨye'axɨa, 'Ekipitu kwieyari maka'atɨkatsie yateewa.

\VS{8}'Akaki 'amarekitsixi teɨteriyari tiwa'aitɨwame mekaniuwiya 'ayeniereme mekaniuhayewa. Hipame yunaime teɨterimama 'ixiparakɨ mekaniwarukwini.

\VS{9}'Akaki meka'umieka, Tsahuri yukuyaxima wahamatɨa mekaniwaruhayewata muxatsi 'aixɨa memɨ'anene meta wakaitsixi, tsikerutsixi memɨwaiyatɨarietɨka, meta hipame piinite mɨraye'atɨka xeikɨa. 'Ikɨ naime memɨteheuyehɨani mepɨkayuwaɨri, mɨkatiyunaki'erie 'axamɨti'anene xeikɨa mekateneuyehɨani.


\par }{\PP \VS{10}Merikɨte Yawé Tsamuheri mɨpaɨ katiniutahɨawe:

\VS{11}«Hikɨke nepɨne'iyaritɨa titayari Tsahuri ti'aitame nerayeitɨa, pɨkanetsi'enie kenemɨrehɨawe yapɨkatikamie».

\par }{\PP Tsamuheri waɨkawamekɨ puyutihɨawixɨ, tɨkarikɨ kaniukatariyarieni Yawé hahɨawetɨ mɨreiyehɨwirienikɨ.

\VS{12}Hikɨ meripai ximeri 'anukukeka kaneyani Tsahuri hetsɨa, peru muwa mɨpaɨ pɨretahɨawarie: «Tsahuri Kaximeri kaneyani, mana tete hetakenike mɨpaɨ tiku'eriwatɨ 'inɨari mayanikɨ, manata mɨyetɨa Kirikari kaneyani».


\par }{\PP \VS{13}Hikɨ kepauka Tsamuheri munua, Tsahuri mɨpaɨ katinitahɨawe:

\par }{\PP —Yawé 'aixɨa kematsiyurieka. 'Ari nepɨraye'atɨa Yawé kemɨnetiuta'aitɨa.


\par }{\PP \VS{14}Tsamuheri mɨpaɨ katinitahɨawe:

\par }{\PP —Merikɨte xɨka yuritɨni peraye'atɨani, ¿Tita mɨkɨ metehamuxatsima nemɨwa'enie? ¿Tita mɨkɨ metehawakaitsixi watsuari nemɨ'enie?


\par }{\PP \VS{15}Tsahuri mɨpaɨ katinita'eiya:

\par }{\PP —'Amareki kwieyaritsie meteneyepini kuyaxi. 'Aixɨa memɨ'anene xeikɨa muxatsi mekaniwarehayewa wakaitsixi meta, Yawé 'akakaɨyari mawari pemɨwewirienikɨ, peru hipame yunaime tekateniwareuyehɨani.


\par }{\PP \VS{16}Tsamuheri mɨpaɨ katinitahɨawe 'akuxi tikuxatakaku:

\par }{\PP —'Ari ketineuhayewa. Yawé tɨkarikɨ kemɨneretahɨawixɨ nekamatinitaxatɨamɨkɨ.

\par }{\PP Tsahuri mɨpaɨ kaniutayɨni:

\par }{\PP —Nepɨmatsi'enieni.


\par }{\PP \VS{17}Hikɨ Tsamuheri mɨpaɨ katinitahɨawe:

\par }{\PP —Kaniyuritɨni tsepanetɨ 'ekɨ tixaɨtɨ pemɨkati'a'eriekai, 'ekɨ hikɨ 'ixaheritsixi tiwa'aitɨwame pekanihɨkɨtɨni. Yawé katiniuyurieni mɨmatsi'anayexei 'Ixaheri kwieyaritsie ti'aitame pemayanikɨ.

\VS{18}Meta mɨkɨ Yawé kametiutanɨ'a 'aitsikaya pemaye'atɨanikɨ. Mɨkɨ mɨpaɨ pɨmatiuta'aitɨa: “Kenemie mɨkɨ 'axateyuruwamete 'amarekitsixi keniwareka'una, keniwarekuya yunaime”.

\VS{19}¿Titayaritsɨkamɨ Yawé pekaranu'eni? ¿Titayari piinite yuhetsiemieme xetehayeitɨa, titayari Yawé kemɨkatinake petiuyuri?


\par }{\PP \VS{20}Tsahuri mɨpaɨ katinita'eiya:

\par }{\PP —Ne Yawé nepanu'eni. Kemɨnetiuta'aitɨa 'aitsikaya nepaye'atɨa. 'Akaki tepewiyaxɨ tepenutahɨa 'amarekitsixi tiwa'aitɨwame, peru 'amarekitsixi yunaime tepɨwarekwi.

\VS{21}Nekuyaxima memɨtatsi'aye'unie wamuxatsima, wawakaitsixima mekateniwareyehapani, Kirikari Yawé 'akakaɨyari hetsiemieme mawari pemɨwewirienikɨ.


\par }{\PP \VS{22}Tsamuheri mɨpaɨ katinita'eiya:

\par }{\Q «¿Tita matsi Yawé tinake:

\par }{\QB mawari taiyariyari meta hipame 'imikierite,

\par }{\QB nutsu 'aitsikaya kemaine yatepɨtekahuni?

\par }{\Q Matsi peuyewetse temi'enieka, keyuri mawari,

\par }{\QB yatemɨteyurieka peuyewetse, wai wiya matɨa pɨkaheuyewetse.


\par }{\Q \VS{23}Yemekɨ 'aixɨa pɨka'ane xɨka yakatikamieni, memɨtehetimamateke wahepaɨ pɨ'aneni,

\par }{\QB meta muyuta'ɨre, kakaɨyarixi mɨwarayexeiyani hepaɨ pɨtiyurieneni.

\par }{\Q 'Ekɨ Yawé niukieya pemuku'eirikɨ,

\par }{\QB mɨkɨta pumatsi'uku'eiri pemɨkati'aitametɨnikɨ».


\par }{\PP \VS{24}Tsahuri mɨpaɨ kaniutayɨni:

\par }{\PP —Yurikɨ pepaine 'axanepɨtiuyuri. Yawé 'aitsikaya nepɨkahaye'atɨa meta 'ekɨ kepemɨnetiuta'aitɨa. Ne kuyaxi nepɨwaretimaka 'ayumieme nepɨwaranu'eni.

\VS{25}Peru waɨkawamekɨ nepɨmatsiwawirie ke'axanemɨtiuyuri, kenetineuyehɨwiri xɨa, Yawé tepɨtahɨawe tanaitɨ keneukunua.


\par }{\PP \VS{26}Tsamuheri mɨpaɨ katinita'eiya:

\par }{\PP —Ne 'ahamatɨa nepɨkamie, Yawé niukieya 'ekɨ pepɨka'anu'eni, mɨkɨta 'ari pɨkamatsinaki'erie, 'ixaheritsixi wahetsie pemɨti'aitanikɨ.


\par }{\PP \VS{27}Hikɨ Tsamuheri 'ari heyaka ta'aurie kanaweni, Tsahuri 'ixurikieya kɨtsimeyaritsie kanitiwiere kanetsanirieni.

\VS{28}Merikɨte 'ayumieme Tsamuheri mɨpaɨ katinitahɨawe:

\par }{\PP —Yawé hikɨ kwitɨwa mɨpaɨ pɨmatiutsaniri 'Ixaheri kwieyari pemɨra'aitatsie, 'aixɨa tiuka'iyarime pɨyetuiri pɨta.

\VS{29}Yurikɨ Kakaɨyari 'Ixaheri rayu'iwame mayeitɨwa, pɨkati'itawa, pɨkayukupata, tewi kemɨtiuxaxata mɨpaɨ pɨka'ane.


\par }{\PP \VS{30}Merikɨte Tsahuri mɨpaɨ katinita'eiya:

\par }{\PP —'Axanepɨtiuyuri. Peru hikɨ nepɨmatsiwawirie 'ukirawetsixi neteɨterima wahɨxie meta 'ixaheritsixi meketemaika kenemɨti'aitame. Meta Yawé 'akakaɨyari temɨtahɨawekɨ tanaitɨ keneukunua.


\par }{\PP \VS{31}Hikɨ Tsamuheri kaniyuwaɨriya mɨkunuanikɨ hamatɨana, Tsahuri 'ana Yawé kaniutahɨawe.

\VS{32}Hikɨ mana Tsamuheri mɨpaɨ kaniutayɨni:

\par }{\PP —'Akaki 'amarekitsixi tiwa'aitɨwame xekenene'atɨiri.

\par }{\PP Kepauka Tsamuheri hepa muhanieximekai, 'Akaki mɨpaɨ pɨtiku'eriwakai ka'imienike pɨ'eriekai mɨixa tukari manukamiekaikɨri.


\par }{\PP \VS{33}Tsamuheri mɨpaɨ katinitahɨawe:

\par }{\PP —'A'ixipara hipame 'ukarawetsixi mekaniwetɨkaime pɨwaruhayewaxɨ, 'ekɨta 'amaama kaniwetɨ kaniyuhayewamɨkɨ.

\par }{\PP Kirikari mɨrakutewatsie mana Yawé hɨxie, Tsamuheri 'Akaki kaneutixitexɨani.


\par }{\PP \VS{34}Tsamuheri Xama mɨrakutewatsie kaneyani, Tsahuri meta Kiweya kaneyani yukie.

\VS{35}Yawé ti'aitame Tsahuri hayeitɨaka 'Ixaheri kwieyaritsie 'arike pɨka'inakixɨ, 'ayumieme hatsuaku Tsamuheri Tsahuri pɨka'uxei, matsi mɨixa puyuhiweriekai hetsiena mieme.




\par }\Chap{16}{\SH Rawiri kemɨranayexeiyarie
\par }
{\PP \VerseOne{1}Merikɨtsɨ Yawé Tsamuheri mɨpaɨ katiniutahɨawe:

\par }{\PP —¿Kepaɨmexɨari pepuyurieka Tsahuri hetsiemieme pe'utatsuatɨ xɨkari ne 'Ixaheri kwieyaritsie mɨti'aitametɨnikɨ neka'inaki'erieka? Matsi hatseiti 'a'awata keneutahɨniyaka kenemie. Wereni huyeyari 'utɨma nekamanitanɨ'amɨkɨ 'Itsahi kie, ne mɨkɨ nu'aya xeime nepanayexei ti'aitame mayanikɨ.


\par }{\PP \VS{2}Tsamuheri mɨpaɨ katinita'eiya:

\par }{\PP —¿Kehapaɨ netiyani? Xɨka Tsahuri mɨpaɨ retimani kanenimiemɨkɨ.

\par }{\PP Yawé mɨpaɨ katinitahɨawe:

\par }{\PP —Tsikeru kenahanatɨ, mɨpaɨ ketiniwarutahɨawi kename mawari peheuwewimie nehetsiemieme.

\VS{3}'Itsahi keneta'ini mawari pemewewienitsie, hikɨ kepemɨtiyurieni ne nekametinitaxatɨamɨkɨ, kemɨ'ane pemɨtikawirieni nehetsiemieme mɨtita'uximayatakɨ yanekamatinitahɨawimɨkɨ.


\par }{\PP \VS{4}Merikɨte Tsamuheri Yawé kemɨtita'aitɨa yakatiniuyurieni. Kepauka Wereni munua, mana kiekatari 'ukirawetsixi me'eyemakatɨ mekanitahɨawe. Mɨpaɨ mekatenita'iwawiya:

\par }{\PP —¿'Aixɨa 'anemekɨ petikɨyɨane?


\par }{\PP \VS{5}—Huu mɨpaɨ pɨ'ane. Ne Yawé mawari newewirienike nepeyetɨa. Xekeneuyu'itieka xekenakɨni nehamatɨa teyunaitɨ yapaɨmeme temɨtikwanikɨ.

\par }{\PP 'Ayumieme Tsamuheri 'Itsahi meta niwemama kaniwaru'itieni, manata mawari mawewienitsie kaniwaruta'inieni.

\VS{6}Hikɨ kepauka memu'axɨa, Tsamuheri 'Eriyawi 'uxeiyaka mɨpaɨ katiniu'erieni: «'Ikɨ xɨari kanihɨkɨtɨni Yawé menayexei yuhetsiemieme».

\VS{7}Peru Yawé Tsamuheri mɨpaɨ katiniutahɨawe:

\par }{\PP —Pepɨka'aku'ɨwiyani kememutɨtɨ yatɨni kememɨteyuxexeiya herie miemekɨ, ne matsi mɨkɨ nepɨkanaki'erie. Kememɨteyuxexeiyakɨ xeikɨa teɨteri mekaniyukɨ'ɨwiyani, ne matsi 'iyaritsie pɨta nekaniyɨkɨ'ɨwiyani.


\par }{\PP \VS{8}Hikɨ 'Itsahi 'Awinarawi kaniutahɨawe Tsamuheri hɨxie 'itakenike, peru Tsamuheri mɨpaɨ kaniutayɨni:

\par }{\PP —Yawé matsi 'ikɨ pɨka'anayexei.


\par }{\PP \VS{9}Tsama titewakameta mana kaniutakeni, yaxeikɨa Tsamuheri kaniutayɨni:

\par }{\PP —'Ikɨta yaxeikɨa Yawé pɨka'enayexei.


\par }{\PP \VS{10}'Itsahi 'atahutame yuniwema mana kaniwati'uitɨani hɨxiena, peru Tsamuheri mɨpaɨ katinitahɨawe:

\par }{\PP —Yawé xeime tɨma pɨka'anayexei.

\VS{11}¿'Ikɨri 'aniwema yunaitɨ metehɨkɨ?

\par }{\PP 'Itsahi mɨpaɨ kaniutayɨni:

\par }{\PP —'Etsimuyumate peuyewetse, mɨkɨ muxatsi pɨwarehɨne.

\par }{\PP Tsamuheri mɨpaɨ katinitahɨawe:

\par }{\PP —Muwawiemiekɨ ketineutanɨ'a mɨkɨ nuayuke tepɨyɨwawe temiyeweiyani.


\par }{\PP \VS{12}Merikɨte 'Itsahi katiniuta'aita mɨwitɨkiemiekɨ, hikɨ kani'atɨarieni. 'Aixɨa pɨti'uximayakai, temaikɨ 'aixɨa katiniyuxexeiyakaitɨni witsirehɨxitɨ. Yawé Tsamuheri mɨpaɨ katiniutahɨawe:

\par }{\PP —'Ikɨ kanihɨkɨtɨni, kenanukukeka keneukawiri hatseiti witsimu'ɨa.


\par }{\PP \VS{13}Hikɨ Tsamuheri 'awa hatseiti muyema newatihana, 'iwamama wahɨxie temaikɨ kaniukawirieni. Hikɨ Yawé 'iyarieya tɨrɨkaɨyetɨ Rawiri hetsie kaninuani, mana mɨtiyehane hamatɨana 'uyeikatɨ kanayani. Mɨpaɨ tiuyurieka Tsamuheri Xama kanakunuani yukie.


\par }{\SH Rawiri Tsahuri kemɨtiuta'uximayatsiri
\par }
{\PP \VS{14}Merikɨtsɨ Yawé 'iyarieya Tsahuri kaniuku'eirieni, mɨkɨ hetsiemieme Yawé kaneiyenɨ'airieni 'iyari 'axamɨ'ane mɨtiuka'eniwanikɨ mi'uximatɨakakɨ.

\VS{15}Te'i'uximayatsiriwamete mɨpaɨ mekatenitahɨawe:

\par }{\PP —Keperetimani 'ekɨ, Kakaɨyari hetsiemieme 'iyari 'axamɨtiuka'iyari mɨmatsi'uximatɨa.

\VS{16}'Ayumieme 'ekɨ te'a'uximayatsiriwamete ketiniwaruta'aitɨa xeime memɨtiwaunikɨ 'aripakɨ reutayuitɨaweme. Merikɨte kepauka 'iyari 'axamɨ'ane Kakaɨyari hetsɨa mieme matsikuwiwiyanitsie mɨkɨ katiniukayuitɨwamɨkɨ, 'ekɨ matsi 'aixɨa pekatineka'erietɨyeikamɨkɨ.


\par }{\PP \VS{17}Tsahuri mɨpaɨ katiniwaruta'eiya:

\par }{\PP —'Aixɨa kaniyɨmɨkɨ, 'aixɨa tiuyuitɨwame xekenenekuwawiri xekenene'atɨiri.


\par }{\PP \VS{18}Xewitɨ ti'uximayatame mɨpaɨ kaniutayɨni:

\par }{\PP —Ne xeime temaikɨ nepɨmate 'aripakɨ reutayuitɨaweme. Peuyutamiewe pɨkama, kwinimieme rakunieretɨ, heitseriemekɨ pɨtikuxata meta xeimieme pɨrayeitɨwa. Yawé hamatɨana puyeika piparewie. Paapaya 'Itsahi pɨtitewa, Wereni kiekame.


\par }{\PP \VS{19}Hikɨ Tsahuri niuki kanenɨ'ani 'Itsahi mɨpaɨ mɨretahɨawarienikɨ: «Rawiri 'aniwe kenenanɨ'airi, muxatsi mɨwarehɨne».

\VS{20}Merikɨte 'Itsahi puxu kaniuwiya Tsahuri ranunɨ'airienike, 'ikwaite, nawi kɨxauriyaritsie kaxie winuyari hɨneme, xeimeta muxa nunutsi, Tsahuri katinenɨ'airieni yuniwe Rawiri 'utɨma.

\VS{21}Rawiri kepauka munua, Tsahuri parewietɨ kanayani meta matsi waɨkawa kaninaki'eriekaitɨni para 'iparewiwameya mayanikɨ kepauka memuyutakwinitsie.

\VS{22}Hikɨ Tsahuri 'Itsahi niuki kanenɨ'airieni: «Rawiri keneupitɨa neti'uximayatsirietɨ muyuhayewakɨ, ne 'aixɨa nepɨtimate».


\par }{\PP \VS{23}Kepauka Kakaɨyari meiyenɨ'a 'iyari 'axamɨ'ane Tsahuri mukuwiwiyakai tikwinitɨanike, Rawiri yu'aripa 'utikwekwewetɨ katiniukayuitɨwakaitɨni. Tsahuri yuitɨarikayakɨ 'aixɨa katineka'erietɨyeikakaitɨni, hetsiena kanayeyeikakaitɨni 'iyari 'axamɨ'ane.




\par }\Chap{17}{\SH Rawiri Kuriyati kemɨtiumi
\par }
{\PP \VerseOne{1}Merikɨtsɨ piritsiteutsixi yukuyaxima mekaniwarukuxeɨrieni memɨyukwiyukɨ, mekaniyukuxeɨrieni Tsuku mɨrakutewatsie 'aurie, mɨkɨ kiekari Kura kwieyaritsie pɨmieme. 'Epetsiramini mɨrakutewatsie mekanitiyaxe, mɨkɨ Tsuku meta 'Atseka wahixɨapa katini'anekaitɨni.

\VS{2}Yaxeikɨata Tsahuri kaniwarukuxeɨrieni 'ixaheritsixi, mayeweritsie 'Era mɨrayetewatsie mekaniu'axɨani, 'aixɨa mekateniuyu'uitɨani piritsiteutsixi mewatakwinike.

\VS{3}Piritsiteutsixi xeime hɨritsie mepɨkatekai, xeime hɨritsieta 'ixaheritsixi, wahixɨapa kanayewerikaitɨni 'aki hexeiyatɨ.


\par }{\PP \VS{4}Merikɨte xewitɨ kuya yumemiwame piritsiteu tewiyari Kahati kiekame piritsiteutsixi mematiteitsie kanayeneni. Kuriyati pɨtitewakai, meta 'etsiwatɨkaku haika meturuyari putewikai.

\VS{5}Yumu'utsie wurunitse tepɨayari panakekai, kamixaya wurunitse tepɨayari peukamanekai, huta tewiyari heimana tamamata heimana 'auxɨwi kiruyari pɨrahetekai,

\VS{6}yu'ɨkatetsie neikamanakaitɨni wurunitse tepɨayari meta pitsika 'amɨtewi matɨkɨkai wurunitse tepɨayari pɨhɨkɨtɨkai.

\VS{7}'Ɨrɨ 'amɨtɨtɨ yumemiwame makwekai 'ɨkayari 'apupakai, kɨtsimeyaritsie tepɨa manuwekai 'atahuta kiruyari pɨrahetekai. Mɨkɨ hɨxie 'iparewiwame kaniumiekaitɨni tepɨa 'amɨyewa 'a'ɨtɨ hetsiena nunuwame.


\par }{\PP \VS{8}Hikɨ Kuriyati kuyaxi 'ixaheritsixi wahɨxie 'utakeka, mɨpaɨ katiniwarutahiwieni wananaimatɨ: «¿Titayari 'aixɨa xeteyuku'uitɨwa xetatsitakwinike? Ne piritsiteu tewiyari nepɨhɨkɨ, xeme Tsahuri te'uximayatsiriwamete xepɨhɨkɨ. Xeime xekenanayexeiya mɨnetsitamienikɨ.

\VS{9}Xɨka heyutamieweni netsi'umieni, tame xehetsɨa tetenita'uximayatakuni, peru xɨka ne ne'imieni xeme xepɨtateta'uximayatsirieni waɨriyarika».

\VS{10}Piritsiteu tewiyari 'imatɨrieka mɨpaɨ kaniutayɨni: «Ne hikɨ kuyaxi 'ixaheritsixi nepɨxeta'iwa, xeime xekenanayexeiya nehamatɨa mɨyutamienikɨ».

\VS{11}Hikɨ Tsahuri yaxeikɨa 'ixaheritsixi, piritsiteu tewiyari me'u'enieka mepɨkayuwaɨri yamemɨtiyuanikɨ matsi waɨkawa mekaniutimamani.


\par }{\PP \VS{12}Rawiri 'Itsahi kaninu'ayatɨkaitɨni, 'Epɨrata kiekame Wereni kiekame Kura kwieyaritsie. Tsahuri 'amuyeikakaitsie, 'Itsahi 'akaniyumaikaitɨniri, 'atahaikame yuniwema kaniwarexeiyakaitɨni.

\VS{13}Niwemama meyuhaikatɨ 'amepɨyumatekai mekanekɨnekaitɨni Tsahuri hamatɨa meheuyukwiyuka. 'Eriyáwi mexɨakame katinitewakaitɨni, hutarieka mieme, 'Awinarawi meta Tsama hairieka mieme pɨtitewakai.

\VS{14}Tsahuri 'ikɨ yuhaikatɨ mekaneweiya 'amemɨyumatekaikɨ. Matsi Rawiri 'etsimuyumaikai,

\VS{15}Tsahuri manuyeikakai kaneta'axekaitɨni, peru Wereni kani'axekaitɨni yupaapa muxatsimama mɨwahɨnekaikɨ.


\par }{\PP \VS{16}Piritsiteu tewiyari Kuriyati, ximeri meta taikai kani'axekaitɨni 'ixaheritsixi wahɨxie yaxeikɨa tiwakuhɨawetɨ wananaimatɨ, huta tewiyari tukari mɨpaɨ kaniyɨanekaitɨni.


\par }{\PP \VS{17}Merikɨte heiwa, 'Itsahi yuniwe Rawiri mɨpaɨ katiniutahɨawe: «'Ikɨ kɨtsiɨri tɨriku xarikiyari muyetei kenanuhani meta 'ikɨ tamamata paa, 'a'iwama mematiteitsie xeiya kenemie 'ikɨ pemɨwareyetɨirienikɨ.

\VS{18}'Ikɨta haikame kexiu kenanu'ɨiri kuyaxi tiwa'aitɨwame. Kenenierimie kememɨtehaka'iyuniwa 'a'iwama, xɨka 'aixɨa meteheu'erieka ya'ane pekaneni'atɨiriemɨkɨ.

\VS{19}'Era 'akiyari mayeweritsie pekaniwaretaxeiyamɨkɨ, Tsahuri kuyaximama 'ixaheritsixi wahamatɨa piritsiteutsixi memɨwarekwitɨwe».


\par }{\PP \VS{20}Hikɨ Rawiri 'Itsahi kemɨtita'aitɨa katinaye'atɨani. Ximeri paitɨ kananukukeni, mana yumuxatsi xeime tihɨweme 'uhɨritɨaka kaneyani huyeta naime ratɨtɨ 'ikwaite. Kuyaxi mematiteitsie kaninuani yemekɨ, meyukuha'aritɨwakaku me'utihiwatɨ 'aixɨa meteku'uwekaku.

\VS{21}Piritsiteutsixi meta 'ixaheritsixi me'anuyutaxeiyatɨ mekateniu'uni.

\VS{22}Hikɨ Rawiri yu'ika tiuku'eirieka 'ikwaite tihɨweme hetsɨa, kaniutanautsa 'iwamama memati'utsie watahɨaweke.

\VS{23}Mexi tikuxatakai yu'iwama wahamatɨa, Kuriyati, piritsiteu tewiyari kuya Kahati kiekame kanayeyani piritsiteutsixi memati'utsie yaxeikɨata tawarita tiwatahɨaweke 'ixaheritsixi, hikɨ Rawiri kani'enieni.

\VS{24}Kepauka 'ixaheritsixi Kuriyati memuxei, waɨkawa mekaniutimamani mekaniyuta'una.

\VS{25}Mɨpaɨ mekaniutiyuanekaitɨni hipatɨ: «¿Mɨkɨ tewi xetexeiya 'ixaheritsixi tatsimariutatɨ tatsi'iwamɨtɨ mayeyeika? Kemɨ'ane mimieni me'iwa, ti'aitame waɨkawa katinipitɨamɨkɨ. Meta yuniwe kaniwitɨtɨamɨkɨ waniu meta 'iwamama mepɨkateyutuaka 'ikɨ kwieyaritsie».


\par }{\PP \VS{26}Hikɨ Rawiri kaniwaruta'iwawiya hamatɨana memɨti'ukai:

\par }{\PP —¿Keme'utiyuane xɨka 'ikɨ piritsiteu tewiyari 'umieni tita tiyetuiriyarieni meta 'ixaheritsixi kemɨtatinanaima mɨtihayewakɨ? ¿Ketita 'ikɨ tiyu'erie piritsiteu tewiyari Kakaɨyari mɨkamate, Kakaɨyari mayeniere kuyaximama mɨwananaima wakwimɨtɨ?


\par }{\PP \VS{27}Mɨkɨ mɨpaɨ mekatenitahɨawe:

\par }{\PP —Kemɨ'ane mimieni, tita mɨtiutaxatsie 'imikieri katiniyetuiriyariemɨkɨ.


\par }{\PP \VS{28}'Eriyáwi Rawiri matsikaya teɨteri wahamatɨa tikuxatame kaniu'enieni, waɨkawa kaniuyeha'ani mɨkɨ hetsiemieme. Mɨpaɨ katinitatieni:

\par }{\PP —¿Kepetikuyuriene 'ekɨ 'ena paitɨ? ¿Kepaikɨ rahetsɨa muxatsi 'etsimemuyupaɨme makumawetsie pepɨwarehɨritaxɨ? Ne nekamanimaika. 'Ekɨtsɨ 'axapekatiniuka'iyarini, 'ekɨ xeikɨa pekaneyeyani penierimɨtɨ mɨrayukwitɨnetsie.


\par }{\PP \VS{29}Rawiri mɨpaɨ katinita'eiya:

\par }{\PP —¿Kenetiuyuri kuta? Hikɨketɨ nepaniuka.


\par }{\PP \VS{30}Hikɨ yu'iwa 'uku'eirieka kaneyani hipameta pɨta yaxeikɨa katiniwaruta'iwawiya, yaxeikɨata mɨkɨ mekatenitahɨawe.

\VS{31}Hipatɨ Rawiri memu'eni kemutainekai, Tsahuri mekateniutaxatɨani, hikɨ mɨwitɨkiemiekɨ katiniuta'aita.

\VS{32}Merikɨte Rawiri Tsahuri mɨpaɨ katiniutahɨawe:

\par }{\PP —Pɨkaheuyewetse xemɨmamaka 'ikɨ Piritsiteu tewiyari hepaɨtsita. Ne nekanitamiemɨkɨ.


\par }{\PP \VS{33}Hikɨ Tsahuri mɨpaɨ katinita'eiya:

\par }{\PP —Pepɨkayɨwe pemitamieni 'ekɨ 'axaɨta 'ikɨ piritsiteu tewiyari. Mɨkɨ yumienetɨ kepauka mɨreitsutɨa, 'ekɨ matsi pekaninunutsitɨni 'akuxi.


\par }{\PP \VS{34}Hikɨ Rawiri mɨpaɨ kaniutayɨni:

\par }{\PP —Ne nepaapa muxatsimama nekaniwahɨka. Merikɨte kepauka maye yanutsutɨni hutse muxa xeime 'uwiyame xɨka heihana,

\VS{35}nematsi nekanenukuweiyamɨkɨ ne'ikuwayatɨ kepaukake mitatuani. Kepauka ne 'ɨrawe netsikwaimɨtɨ mɨnetsi'anukuweiya, nepitiwaxɨani kepaukake nemimieni.

\VS{36}Xɨka ne mati'uximayatsiriwame nehɨkɨtɨtɨ mayetsi hutseri newatakukuyani, 'ikɨta yaxeikɨa piritsiteu tewiyari nepɨyurieni, Kakaɨyari mɨkamate hikɨ Kakaɨyari mayeniere kuyaximama mɨwananaima.

\VS{37}Kepauka maye meta hutse mɨnetsikuwiwiyakaitsie Yawé kemɨnetiutawikweitsitɨa, hikɨta yaxeikɨa 'ikɨ piritsiteu tewiyari hepaɨtsita kaneniparewimɨkɨ.

\par }{\PP Tsahuri mɨpaɨ katinitahɨawe:

\par }{\PP —Kenemietsɨ Yawé kematsihe'ɨwiyani.


\par }{\PP \VS{38}Hikɨ Tsahuri Rawiri kaniutikemaritɨani kuya kamixaya kanenakatɨtɨani. Mu'uyatsie miemeta wurunitse tepɨayari kanenaketsirieni meta kɨmana meuyukunama yutawitsie.

\VS{39}Hikɨ Rawiri yu'ixipara kananatatɨni, yeyanike matsi pɨka'uyɨwekaxɨa mɨka'iyamakaikɨ. Tsahuri mɨpaɨ katiniutahɨawe:

\par }{\PP —Nepɨkayɨwe 'ikɨ naime neratɨtɨ nemɨyeyani, matsi mɨpaɨ nepɨkati'iyamate.

\par }{\PP Hikɨ mɨkɨ naime katinanutihɨnaxɨani.

\VS{40}Yu'itsɨ 'utikweka, hatɨa kaneyani 'auxɨwime ha'ute teteyari 'utiteɨxɨka yukɨtsiurita kaneikayatsa, yutexɨpame 'ahurietɨ piritsiteu tewiyari hɨxie 'ahurawa kaniuyani.

\VS{41}Yaxeikɨata Kuriyati 'ahurawa kanayani Rawiri hɨxie, yuparewiwame 'utɨa.

\VS{42}Rawiri kwi kaniuxeiya, mɨtemaikɨtɨkaikɨ kanitanenixeiya, 'aixɨa katiniyuxexeiyakaitɨni witsiraka'erietɨ yuhɨxie.

\VS{43}Mɨpaɨ katinitahɨawe 'inanaimatɨ:

\par }{\PP —¿Nekuta netitsɨkɨ titayari kɨye pe'akwetɨ mana peramie?

\par }{\PP Rawiri 'axakatinikɨhɨawekaitɨni, yukakaɨyarixima pɨwawawiriekai 'axamemiyurienikɨ.

\VS{44}Mɨpaɨta katinitahɨawe:

\par }{\PP —Kenaye'a nekamanimiemɨkɨ, wirɨkɨxi meta yeutari 'awaiyari nekaniwatimimɨkɨ.


\par }{\PP \VS{45}Hikɨ Rawiri mɨpaɨ katinita'eiya:

\par }{\PP —'Ekɨ mana pekanamieni 'ixipara pe'akwetɨ, pitsika 'amɨtewi meta 'ɨrɨ, ne matsi mana nekaniumieni 'ahepa Yawé Naimekɨmɨtɨrɨkaɨye ne'ayexeiyatɨ, 'Ixaheri kuyaxiyari wakakaɨyari pemɨwananaima pewakwimɨtɨ.

\VS{46}Yawé hikɨ kwitɨwa kamaniyetuamɨkɨ, nemɨmatsimienikɨ 'amu'u nekananutixitemɨkɨ. Hikɨ kwitɨwa kuyaxi piritsiteutsixi wawaiyari nekaniwatimimɨkɨ wirɨkɨxi meta yeutari, 'ana mɨpaɨ mekatenetimaikuni naitsarie kwiepa memɨtama kename 'Ixaheri kwieyaritsie yuri Kakaɨyari 'uyeika.

\VS{47}Mɨpaɨ mekatenetimaikuni yunaitɨ hikɨ 'ena memɨ'uwa, Yawé 'ixipara meta pitsika pɨkaheuyehɨwa mɨtatsitawikweitsitɨanikɨ. Matsi Yawé pɨyumiene, mɨkɨ kanixeyetuamɨkɨ temɨxeha'iwakɨ.


\par }{\PP \VS{48}Kepauka piritsiteu mayetɨa Rawiri mienike, mɨkɨta payetɨa yapauka 'unautsarɨmetɨ hepana hɨxiena mɨtakenikɨ.

\VS{49}Hikɨ yukɨtsiurita kaneukameni tete kaniwatituni, yutexupametsie 'ikayeka piritsiteu tewiyari kaniutatuaxa, kanatana tete kaneuyerɨni. Yuhɨximakɨ kwiepa kaneweni piritsiteu tewiyari.

\VS{50}Rawiri mɨpaɨ katine'iwa piritsiteu tewiyari: Kanimieni tete texɨpametsie yekaimekɨ, 'ixipara kahauyehɨatɨ.

\VS{51}Piritsiteu tewiyari manukateitsie kaniutanautsa, 'ixiparaya watihanaka kaniheyetsitɨani mu'uya kananutiwiteni.

\par }{\PP Kepauka piritsiteutsixi yu'ukiyari waɨkawa mauyutamiewe mɨkime memuxei mekaniutinautsa mekaniyuta'unaxɨani.

\VS{52}Hikɨ 'ixaheritsixi kuyaxi yaxeikɨa Kura hetsɨa miemete, mekanitsutɨani mewakwitɨwetɨ me'utihiwatɨ, Kahati mɨrakutewatsie paitɨ mekaniye'axɨani mewakwitɨwetɨ metatsiere 'Ekuruni kitenieyaritsie paitɨ. Tsakarahini huyeyari 'utɨma Kahati mautayune meta 'Ekuruni, naitɨ mɨkɨ 'utɨma piritsiteutsixi mekwikwi'itɨ mekaneutiheteitɨni.

\VS{53}Kepauka 'ixaheritsixi memɨte'uhayewaxɨ piritsiteutsixi mewaruweiyatɨ, mekanakunuaxɨani memakutekaitsie wapiinite metehanupinike.

\VS{54}Hikɨ Kerutsareme paitɨ Rawiri Kuriyati mu'uya kanetuni, peru 'ixiparateya yu'ixuriki kiiyarita katiniuti'uta.


\par }{\PP \VS{55}Kepauka Rawiri muyumienekai piritsiteu tewiyari hamatɨa, Tsahuri 'ixeiyatɨ, 'Awinexi kuyaxi tiwa'aitɨwame mɨpaɨ katiniuta'iwawiya:

\par }{\PP —'Awinexi 'aku, ¿Kemɨ'ane mɨkɨ temaikɨ pupaapaya?

\par }{\PP —Neuxei ti'aitame, ne 'atsinepɨkatimate.


\par }{\PP \VS{56}Ti'aitame mɨpaɨ katinita'aitɨani:

\par }{\PP —Kepaikɨ pɨhɨkɨ keneuti'iwau.


\par }{\PP \VS{57}Hikɨ Rawiri kepauka munua, Kuriyati hemiekari 'akuxi piritsiteu mu'uya 'atutɨ, 'Awinexi Tsahuri hɨxie kaneiwitɨni.

\VS{58}Tsahuri mɨpaɨ katinita'iwawiya.

\par }{\PP —¿'Ekɨ temaikɨ, kemɨ'ane pepɨraniwe?

\par }{\PP Rawiri mɨpaɨ katinita'eiya:

\par }{\PP —'Itsahi Wereni kiekame nepunu'aya, katini'a'uximayatsiriwametɨni.




\par }\Chap{18}{\SH Tsahuri 'uxiwe'erikaya
\par }
{\PP \VerseOne{1-2}Merikɨtsɨ Rawiri Tsahuri yuhamatɨa metekuxatatɨ mete'utahayewakari, 'anatɨtɨ Tsahuri Rawiri pɨka'upitɨa para yukie mɨyemiekɨ yupaapa hetsɨa, 'ahura xeikɨa muyeikanikɨ ti'uximayatsirietɨ. Meta Kunatani Rawiri waɨkawa naki'erietɨ kanayani meta yɨkɨmana kemɨtiyunaki'erie hepaɨ katininaki'eriekitɨni.

\VS{3}Waɨkawa minaki'eriekaikɨ, tɨratu hamatɨana kaniuwewieni:

\VS{4}Yu'ixuriki menakuwiekai 'enakuhurieka Rawiri kaniuhuritɨani, yukamixa kanihuritɨani meta 'ixipara, yuhɨiyame yutupi naime katiniyetuirieni.


\par }{\PP \VS{5}Tsepa hakewa Tsahuri Rawiri mutanɨ'awakai, yapɨraye'atɨwakai 'aixɨa 'anemekɨ, 'ayumieme Tsahuri yukuyaxima tiwa'aitɨwamekɨ kaneyeitɨani, kuyaxi waɨkawa mekaniyutemamawiekaitɨni hepaɨtsitana, meta Tsahuri kuyaximama tewa'aitɨwamete.


\par }{\PP \VS{6}Merikɨte kepauka memakunuaxɨa kuyaxi, Rawiri piritsiteu tewiyari hemiekuri, 'ixaheritsixi yunaitɨ 'ukarawetsixi mekaniwayeyeixɨani ti'aitame Tsahuri me'anunakeke, mete'uyuitɨaximetɨ, mete'ukaye'atɨ, me'utikwitɨ,

\VS{7}waɨkawa meyutemamawietɨ mɨpaɨ mekaniutiyuanekaitɨni:

\par }{\Q «Tsahuri xeikuyaxiyari kaniwarekwini,

\par }{\QB matsi Rawiri tamamata kuyaxiyari kaniwarekwini».


\par }{\PP \VS{8}Tsahuri 'u'eneka kememutiyuanekai hepaɨtsitana kaniuyeha'ani, mɨpaɨ kaniutayɨni: «Rawiri tamamata kuyaxiyari kaniyetuiriyarɨwani, ne matsi xeihɨkɨa xeikɨa. Kaneuyeweka xeikɨari 'ikɨ kwieyaritsie mɨtita'aitakɨ».

\VS{9}Hikɨ mana mɨtiyetɨa Tsahuri Rawiri 'aixɨa katixeiyatɨ kanayani.


\par }{\PP \VS{10}Hikɨ 'uxa'arieka, Rawiri mexi 'aripakɨ tiyuitɨakai kemutiumiekai, 'iyari 'axamɨ'ane Kakaɨyari meiyenɨ'a Tsahuri hetsie kaninuani tikwinitɨanike, hikɨ Tsahuri yukiita kaniyeyeikakaitɨni mɨtaweka hepaɨ yɨanetɨ, pitsika yakɨ mɨtewi 'akwetɨ,

\VS{11}hutakɨa Rawiri kaniutamɨni, peru mɨkɨ kanikunaukwiwekaitɨni. Tsahuri mɨpaɨ putiku'eriwakai: «'Ikɨ 'ixumeritsie nepikuwieni».


\par }{\PP \VS{12}Tsahuri mɨpaɨ katinimaikaitɨni kename Yawé 'iku'eiri, Rawiri hamatɨa pɨta 'uyeikakai. 'Ayumieme Rawiri 'ayemakatɨ kanayani.

\VS{13}'Ayumieme hɨxiena mɨka'uyeikanikɨ 'ateewa kaneinɨ'ani, xeimiriyari kuyaxi tiwa'aitɨwamekɨ 'eyeitɨaka, muwa mɨtiware'aitɨakakɨ.

\VS{14}Rawiri yakatinayu'iwakaitɨni tsepa hakewa memeyutakwi, Yawé hamatɨana 'uyeikatɨ miparewiekaikɨ.

\VS{15}Tsahuri 'ixeiyatɨ Rawiri kemɨrayu'i'iwakai, waɨkawa kanimakaxekaitɨni.

\VS{16}Hikɨ 'Ixaheri kwieyaritsie meta Kura kwieyaritsie kiekatari waɨkawa Rawiri mekaninaki'eriekaitɨni, mɨkɨ manuyeka mɨhɨkɨtɨkaikɨ.


\par }{\PP \VS{17}Merikɨtsɨ heiwa Tsahuri Rawiri mɨpaɨ katiniutahɨawe:

\par }{\PP —Neniwe 'amɨyumate Merawi 'ena kaniukani, nekamaniyetuirieka pemitiwitɨnikɨ, peru pekamatɨ pekaniyumienemɨkɨ Yawé hetsiemieme,

\par }{\PP Mɨpaɨ Tsahuri katiniku'eriwakaitɨni: «'Aixɨa pɨyɨni nemamatsie mɨkamɨnikɨ, piritsiteutsixi matsi wahetsɨa mɨmɨnikɨ pɨta».


\par }{\PP \VS{18}Hikɨ mɨpaɨ katinita'eiya Rawiri:

\par }{\PP —¿Ne tita netihɨkɨ? ¿'Ixaheritsie ne'iwama kemɨ'ane mepɨhɨme, yatɨni nepaapa 'iwamama, para ti'aitame munieya ne nemayeikanikɨ?


\par }{\PP \VS{19}Hikɨ kepauka maye'a tukari yuniwe Merawi Rawiri mɨwitɨtɨanitsie, Tsahuri 'Ariheri Mekura kiekame kaniyetuirieni 'ɨyaya mayanikɨ.


\par }{\PP \VS{20}Xewitɨta Tsahuri niweya, Mikari Rawiri kaniutihiwe'erieni. Tsahuri kepauka yamɨtiutaxatɨarie waɨkawa kaniuyukatemawieni,

\VS{21}mɨpaɨ katiniu'erieni: «Neniwe nepiwitɨtɨani mɨpaɨ nemɨtiwiniyakɨ, piritsiteutsixi memimienikɨ wakwinekaku». Hikɨ Tsahuri Rawiri tawarita mɨpaɨ katiniutahɨawe:

\par }{\PP —Hikɨri nemune pekanayeimɨkɨ.


\par }{\PP \VS{22}Merikɨtsɨ Tsahuri te'i'uximayatsiriwamete mɨpaɨ katiniwaruta'aitɨani:

\par }{\PP —Rawiri yuxautame mɨpaɨ xeketenetaxatɨa: “Neuxei ti'aitame pɨmatsinenimaya, te'i'uximayatsiriwameteta yunaitɨ mepɨmatsinaki'erie. Yaketineutanaki'eri munieya pemayanikɨ”.


\par }{\PP \VS{23}Mɨkɨ mɨpaɨ Rawiri mekateniutahɨawe, peru mɨkɨ mɨpaɨ katiniwaruta'eiya:

\par }{\PP —¿Ti'aitame munieya xɨka 'ayani 'aixɨa ti'aneme xete'erie? Nematsi nepɨkarexeiya tixaɨ nepɨkatinenaki'erie.


\par }{\PP \VS{24}Tsahuri parewiwametemama mɨpaɨ mekatenitaxatɨani, Rawiri kemɨtiku'eriwakai,

\VS{25}matsi Tsahuri mɨpaɨ katiniwarutahɨawe:

\par }{\PP —Rawiri mɨpaɨ xeketenetahɨawi: “Ne neniwekɨ tixaɨtɨ nepɨkareuyehɨwa mɨnetiyetuirienikɨ hetsiena mieme. Ne 'inɨari pɨta neneuyehɨaka piritsiteutsixi waxieyame mɨnetsi'atɨirienikɨ, xeitsienituyari kename warekwi. Mɨkɨ nepɨtiwarakapitɨani kememɨnetsi'uyuri”.

\par }{\PP Matsi Tsahuri pinakekai yuheyemekɨ Rawiri piritsiteutsixi memimienikɨ.


\par }{\PP \VS{26}Hikɨ Tsahuri 'iparewiwamete kepauka Rawiri memɨte'utaxatɨa, mɨkɨ matsi yɨkɨ pɨkatiu'eri ti'aitame munieya mayanikɨ, kemɨtiwawiriekai hepaɨtsita meta 'akuxi pɨka'aye'awekai kepauka mitipiniriekai.

\VS{27}Hikɨ Rawiri kaneyani yukuyaxima warawitɨtɨ 'anari huta tsienituyari piritsiteutsixi kaniwarekwini, Tsahuri 'inɨari kaniyetuirieni miwawiriekaikɨ. Hikɨ Tsahuri yuniwe Mikari kaniwitɨtɨani.


\par }{\PP \VS{28}Tsahuri mɨpaɨ katinetimani, Yawé Rawiri hamatɨa muyeikakaikɨ meta niweya Mikari minaki'eriekaikɨ.

\VS{29}'Ayumieme Tsahuri Rawiri matsi waɨkawa 'ayemakatɨ kanayani, kemɨreuterixɨ tukarieya hepaɨtsita kaneye'uniekaitɨni.


\par }{\PP \VS{30}Hikɨ kepauka piritsiteutsixi wa'ukiyarima memayekɨkakai meheuyukwiyuka 'ixaheritsixi mewatakwinike, Rawiri matsi kaniwara'iwakaitɨni, keyuri Tsahuri kuyaximama memanuyetei. 'Ayumieme 'aixɨa katinikuxaxatsiwakaitɨni hetsiena mieme.




\par }\Chap{19}{\SH Tsahuri Rawiri kemɨtimiemɨkɨkai
\par }
{\PP \VerseOne{1}Merikɨtsɨ Tsahuri yuniwe Kunatani katiniutaxatɨani meta te'i'uximayatsiriwamete yunaime Rawiri kememɨtemieni. Peru Kunatani waɨkawa Rawiri mɨnaki'eriekaikɨ,

\VS{2}mɨpaɨ Rawiri katiniutahɨawe: «Keni'akweriwayurieka nepaapa Tsahuri katinikuwauneni kehapaɨ mɨmatimieni. 'Ɨtsita muwa keneyuti'awieta 'uxa'a ximeri.

\VS{3}Ne nepaapa hamatɨa nepayeyani hakewa pemeyu'awietatsie, 'ahepaɨtsita nepɨreitaxatɨani. Kemetayɨni nekamatinitaxatɨamɨkɨ».


\par }{\PP \VS{4}Kunatani yupaapa Tsahuri Rawiri hetsiemieme mɨpaɨ katiniutahɨawe:

\par }{\PP —'Ekɨ ti'aitame matsi mati'uximayatsiriwame Rawiri pepɨkatikwinitɨaka. Mɨkɨ matsi 'axapɨkatiyuriene, matsi 'aixɨa pɨtiyuriene 'ekɨ 'ahetsiemieme.

\VS{5}Kena'eriwani yutukari kemɨtiyetua piritsiteu tewiyari mɨmienikɨ, Yawé 'ixaheritsixi kaniwarupitɨani memɨtehayu'iwakɨ. 'Ekɨ matsi peniyutemawiekaitɨni pe'ixeiyatɨ. ¿Titayari Rawiri petimiemɨkɨni 'axapɨkatiyuriene?


\par }{\PP \VS{6}Tsahuri kepauka Kunatani mu'eni, mɨpaɨ katinita'eiya:

\par }{\PP —Kaniyuritɨni Yawé kanayeniereni, kenemaine hikɨri Rawiri pɨkamɨni 'aixɨa nepɨtixeiyani.


\par }{\PP \VS{7}Merikɨte Kunatani Rawiri 'utahɨaweka naime katinitaxatɨani Tsahuri kemutayɨ meta kaneiwitɨni Tsahuri ti'aitame hetsɨa, meripai kemɨti'uximayakai mɨpaɨ ti'uximayatɨ kanayani.


\par }{\PP \VS{8}Hikɨ tawarita mekanayekɨne piritsiteutsixi mewatakwinike, Rawiri wahamatɨata kaneyani. Yaxeikɨata mɨkɨ mekaniwarukwini memuyuta'unaxɨakai marikakɨ.


\par }{\PP \VS{9}Merikɨtsɨ Tsahuri yuparatsiyu kanayekateitɨni, tepɨa pitsikayari 'akwetɨ. Rawiri mexi tiyuitɨakai 'aripakɨ, yapauka 'iyari 'axamɨ'ane Yawé hetsɨa mieme Tsahuri hetsie kaninuani,

\VS{10}Tsahuri kanitamɨni pitsikakɨ 'ixumeritsie heixunike, peru Rawiri kaniunaukwieni, matsi xeikɨa 'ixumeritsie tepɨa kaneukeni. Mɨkɨ tɨkariyaritsie Rawiri kaniyuta'una.


\par }{\PP \VS{11}Hikɨ Tsahuri Rawiri kie teɨteri kaniwarenɨ'ani, tɨkarikɨ memitahɨnikɨ 'uxa'ariekake memimienikɨ. Peru Mikari Rawiri 'ɨyaya mɨpaɨ katinitahɨawe: «Xɨka 'ikɨ tɨkariyaritsie peka'ata'una, 'uxa'a pekanimieriemɨkɨ».

\VS{12}Hikɨ yukii hixɨapa manenieretsie muwa Rawiri kanatuani, mɨkɨ mɨpaɨ katiniyuta'una.

\VS{13}Hikɨ Mikari kɨye kakaɨyariyari hepaɨ 'anekame 'utikweka, tsipu huxarieya mu'uyatsie 'ukawetsitɨaka, Rawiri muwakahupukaitsie kanikateni 'ixurikikɨ kanenuka'eima.


\par }{\PP \VS{14}Kepauka Tsahuri teɨteri mɨwarenɨ'a Rawiri memɨwiyakɨ, Mikari mɨpaɨ katiniwarutahɨawe: «Katinikuyeni».

\VS{15}Peru Tsahuri tawarita kaniwarenɨ'ani Rawiri memanuhanakɨ: «Yu'itaritsie tsepanetɨ mɨrekaka, nemimienikɨ xekenene'atɨiri».

\VS{16}Kiita meheutahaxɨaka, 'itaritsie makatei teɨteri memixei kɨye kakaɨyariyari pɨhɨkɨtɨkai, yumu'utsie tsipu huxarieya kaniuwetsitɨakaitɨni.

\VS{17}Merikɨte Tsahuri Mikari mɨpaɨ katiniutatieni:

\par }{\PP —¿Titayari penetiu'itai? ¿Titayari nemi'unie muyuta'unakɨ petiupitɨa?

\par }{\PP Mɨkɨ mɨpaɨ katiniwaruta'eiya:

\par }{\PP —Xɨka neka'ipitɨanike waniu pɨnetsimienikekai.


\par }{\PP \VS{18}Merikɨte 'utawikweka yuta'unakari, Rawiri kaneyani Xama mɨrakutewatsie Tsamuheri hetsɨa naime reitaxatɨanike Tsahuri kemiyurienekai. 'Ayumieme mɨkɨ yuhutatɨ Nayuti mɨrakutewatsie menekɨne mana mehetiyaxeke.

\VS{19}Kepauka Tsahuri mɨpaɨ mɨretima kename Rawiri Nayuti Xama heyeikakai,

\VS{20}yuteɨterima kaniwarenɨ'ani memeiwiyakɨ. Matsi pɨta Kakaɨyari niukametemama mekaniwaretaxeiya, Tsamuheri tiwarekuxaxatɨwame. Hikɨ Kakaɨyari 'iyarieya tɨrɨkaɨyetɨ Tsahuri teɨterimama wahetsie kaninuani, mɨkɨta wahamatɨa Kakaɨyari niukieya mekaniutaxata.

\VS{21}Tsahuri niuki 'u'enieka, hipameta teɨteri kaniwarenɨ'ani, yaxeikɨata mɨkɨ kaniwaruwiya mana meniyuhayewa. Tawarita hairieka kaniwarenɨ'ani, mɨkɨta yaxeikɨa mekaniuyɨni.

\VS{22}Tsahuri 'imatɨrieka yukɨmana kaneyani Xama hetsie, Tseku mɨrakutewatsie putsu matiniere kaniye'ani.

\par }{\PP Mɨpaɨ katiniuta'iwauni:

\par }{\PP —¿Tsamuheri meta Rawiri hakewa mepetitei?

\par }{\PP Xewitɨ mɨpaɨ katinita'eiya:

\par }{\PP —Nayuti Xamatsie mekanetiteni.


\par }{\PP \VS{23}'Ayumieme Tsahuri muwaxeikɨa kaneyani, matsi Kakaɨyari 'iyarieya tɨrɨkaɨyetɨ hetsiena kaninuani, 'iyarita Tsahuri kaniwiya huye'utɨa naime tikuxatatɨ kaniuyeyani Nayuti Xama hetsie kaniuye'ani.

\VS{24}Hikɨ yu'ixɨriki kananutihɨna, kwiepa 'ukaitɨ mawetɨ, tɨkarikɨ tukarikɨ 'iyari kaniwiyakaitɨni Tsamuheri hɨxie. Xatsika mana kanayeneni: «¿Kamɨtsɨta Tsahuri Kakaɨyari niukameya tihɨkɨ?»




\par }\Chap{20}{\SH Rawiri meta Kunatani
\par }
{\PP \VerseOne{1}Merikɨtsɨ Rawiri Nayuti Xama mɨrakutewatsie kanayeyani, Kunatani manukatsie kaneyani. Mɨpaɨ katinita'iwawiya:

\par }{\PP —¿Ne kenetiuyuri? ¿Titakɨ 'axanetiuyuri yanutsɨtɨni nekapɨtiuyumi 'apaapa titayari netimiemɨkɨni?


\par }{\PP \VS{2}Kunatani mɨpaɨ katinita'eiya:

\par }{\PP —¿Titayarikuta petimierieni? Pɨkatixaɨ matsi, nepaapa naime kemɨtiyuriene kanetinikuxaxatiwani, tsepanetɨ kwinimieme mɨkati'ane. Pɨkaneti'awitsirie, 'aixɨa pɨka'ane kepemaine.


\par }{\PP \VS{3}Hikɨ Rawiri yurikɨ mɨpaɨ katinitahɨawe:

\par }{\PP —'Ekɨ pemɨnetsinaki'erie 'apaapa yakatinimaika, 'ayumieme xɨari mɨpaɨ pɨtiu'eri: “Yapɨkaretimani matsi Kunatani, mɨkanutuixiekakɨ”. Peru Yawé mayeniere hɨxie meta 'ekɨ 'ahɨxie mɨpaɨ nekanaineni, kanehuraniri nemɨmɨnikɨ.


\par }{\PP \VS{4}Kunatani mɨpaɨ katinitahɨawe:

\par }{\PP —Kenetiyurieni yakenetineutahɨawi, yanekatiniyuriemɨkɨ.


\par }{\PP \VS{5}Hikɨ Rawiri mɨpaɨ katinitahɨawe:

\par }{\PP —Pepɨtimate metseri mɨhekwa 'ixɨarariyari 'uxa'a mayani, nepɨrekwanikekai 'apaapa hamatɨa mexatsie. 'Aixɨa kaniyɨmɨkɨ nemɨneti'awietakɨ 'ɨtsita keneneupitɨa warie taikaike nemɨnuanikɨ.

\VS{6}Xɨka netsiheku'iwawani 'apaapa, Wereni nemɨmiekɨ kename ne'uyutawau 'ahetsɨa mɨpaɨ ketinetahɨawi, nekiekari meta ne'iwama muwa meheyuxeɨrie mawari mehewewienike metseri mɨhekwa hetsiemieme.

\VS{7}Xɨka mɨkɨ mɨpaɨ hetayɨni 'aixɨa kename 'ane, merikɨte 'ana kanimatsiɨkɨrimɨkɨ kename kanetsimiemɨkɨ. Xɨkata matsi heyeha'ani, mɨpaɨ mɨkɨ petinetimaimɨkɨ kenameri netsimiemɨkɨ.

\VS{8}Metsɨ Yawé hɨxie tɨratu pekaniuwewieni nehamatɨa, kename ti'a'uximayatsiriwame nehɨkɨ, 'ayumieme waɨkawa nepɨmatsiwawirie yurikɨ pemɨnetikuxaxatɨwanikɨ. Xɨka ne 'axanetiuyurieni mɨpaɨ peretimani, 'apaapa hetsɨa pepɨkanetsiyetuayani, 'ekɨ matsi keneneumi'a.


\par }{\PP \VS{9}Kunatani mɨpaɨ katinitahɨawe:

\par }{\PP —Mɨpaɨ pepɨka'utaineni, ne mɨpaɨ nepɨkatiyurieni. Matsi xɨka neretimani nepaapa kename matsimiemɨkɨ, kwitɨwa mɨpaɨ nekamatinitaxatɨamɨkɨ.


\par }{\PP \VS{10}Rawiri mɨpaɨ katinita'iwawiya:

\par }{\PP —Xɨka 'apaapa 'aixɨa kamatiu'eiya, ¿kemɨ'ane pɨnetitaxatɨani?


\par }{\PP \VS{11}Hikɨ 'aixɨa mete'uxataka naimekɨ, Kunatani Rawiri kaniuta'inieni hɨritsie memakukɨnekɨ. Hikɨ mana me'u'uwatɨ,

\VS{12}Kunatani mɨpaɨ katinitahɨawe:

\par }{\PP —Rawiri 'aku Yawé 'ixaheritsixi wakakaɨyari hɨxie yurikɨ yanepɨmarahɨawe, warie yanepɨretimani 'ipaɨ 'upaukakaku nepaapa kemɨreku'eriwa kemɨmatsiyurimɨkɨ. Xɨka kamatsimiemɨkɨni yanepɨmatitaxatɨani.

\VS{13}Peru nepaapa xɨka matsimiemɨkɨni, neta pemɨ'ata'unakɨ xɨka nekamatiutaxatɨani, Yawé 'axakenetsi'uyurieni waɨkawa, 'ekɨta 'ahamatɨa ke'uyeikani nepaapa hamatɨa kemɨtiuyeikakai.

\VS{14}Kepauka Yawé mɨmatsiparewieni xɨka 'akuxi ne'uyeikani, keneneutinenimayata, nehetsie keneutanua nemɨkamierienikɨ.

\VS{15}Hatsuaku pepɨkatihayewani ne'iwama 'aixɨa petiwaxeiyatɨ, Yawé kepauka mɨwaka'una yunaime memɨmatsi'aye'unie.

\VS{16}Yawé ketiwarukwinitɨani memɨmatsi'aye'unie.

\par }{\PP Hikɨ mɨpaɨ Kunatani tɨratu katiniuwewieni Rawiri meta 'iwamama wahamatɨa,

\VS{17}kemɨtiyunaki'eriekai yukɨmana Rawiri mɨpaɨ mɨtinaki'eriekaikɨ. Mɨya mɨtinaki'eriekaikɨ, Rawiri kaniutawawirieni mɨkɨ tɨratu hepaɨtsita yamɨtayɨnikɨ.

\VS{18}Mɨpaɨta katinitahɨawe:

\par }{\PP —Metsa mɨhekwa 'ixɨarariyari 'uxa'a kanihɨkɨtɨni. Hikɨ mematsihetɨmaiyatɨ 'a'ɨpari xeikɨa mehexeiyatɨ mekameneta'iwaukuni.

\VS{19}Kahauyewekamekɨ, warie kenemie meripaitɨ hakewa pemeyuti'awietaxɨtsie, tete 'Etseheri mɨtitewa manuka 'aurie keneyuhayewani.

\VS{20}Yuri nemɨyɨaneni hepaɨ haikakɨa nekatinitamɨimɨkɨ 'ɨrɨkɨ.

\VS{21}Hikɨ xeime netsiparewiwame nekanitanɨ'amɨkɨ miwaumiekɨ. Mɨpaɨ xɨka nerehɨaweni: “Neuxei 'ɨrɨ kene'ɨimie 'ena hurawa pukaxɨri”. Mɨkɨ mɨpaɨ pɨti'inɨaritɨni kename 'ahepaɨtsita 'atsikati'ane pekaniyɨwemɨkɨ pemɨnuani. Yawé hɨxie yurikɨ nepaineni.

\VS{22}Peru xɨka 'ipaɨ nerehɨaweni: “Neuxei humapaitɨ 'ɨrɨ pekahu”, 'ana Yawé yapɨra'eriwani pemɨ'ata'unakɨ.

\VS{23}Merikɨte Yawé xeikɨa pɨhɨkɨ munierixɨ 'ekɨ matɨa ne ketemɨte'uxa.


\par }{\PP \VS{24}Hikɨ Rawiri 'ɨtsita kaniyuti'awieta. Kepauka maye'a metsa mɨhekwa 'ixɨarariyari, ti'aitame tikwanike mexatsie kaniutiyerɨni,

\VS{25}'ixumeri 'aurie muwatiyeixatsie. Kunatani meta hɨxiena kanayerɨni, peru 'Awinexi Tsahuri 'aurie kaniutiyerɨni. Rawiri 'uparieya yuxaɨta kaniyuhayewa.

\VS{26}Hikɨ Tsahuri 'ana tukariyaritsie 'atsipɨka'utayɨ, matsi mɨpaɨ pɨtiu'eri: «Rawiri xɨari yɨkɨ katineiyurieni, 'ayumieme ka'itiyatɨ peyuhayewaxɨ, xɨari pɨkaheyɨwekaxɨa 'aixɨa meyuyurienikɨ».

\VS{27}Hikɨ 'uxa'arieka, hutarieka tukaritsie metseri mɨhekwa 'ixɨarariyari mekaniuwewieni, Rawiri yɨ'ɨparitsie pɨka'ayeixakai, hikɨ Tsahuri Kunatani mɨpaɨ katiniuta'iwawiya:

\par }{\PP —¿Keri titayari 'Itsahi nu'aya takai meta hikɨ kareukuyeixɨa mɨtikwanikɨ?


\par }{\PP \VS{28}Kunatani mɨpaɨ katinita'eiya:

\par }{\PP —Rawiri nehetsɨa kaniyutawauni Wereni mɨmiekɨ.

\VS{29}Mɨpaɨ pɨnerahɨawekai: “Keneneupitɨa ximɨxi nemɨmiekɨ. Ne'iwama mawari mepewewieni wiyari mɨhekwa hetsiemieme nekiekaritsie, nemɨmiekɨ ne'iwa mɨpaɨ pɨnerahɨawekai. Ximɨxi keneneupitɨa nemɨkahayewenikɨ, ne'iwama pɨta nemɨwaxeiyamiekɨ”. Merikɨte 'ayumieme Rawiri pɨkahekuyeixɨawe 'ahamatɨa mɨtikwanikɨ.


\par }{\PP \VS{30}Hikɨ Tsahuri waɨkawa ha'atɨ, Kunatani mɨpaɨ katiniutatieni:

\par }{\PP —'Ukaratsi 'axamɨtiuka'iyari pepɨnu'aya. Ne nekatimaikame peti'erie, 'Itsahi nu'aya matɨa kwinimieme xemɨteyunaki'erie, nepɨxeheutewiya 'ekɨ meta 'amaama pɨka'uka'iyari.

\VS{31}'Ayumieme mexi 'Itsahi nu'aya 'ena 'uyeikani, heitserie pepɨkahexeiya ti'aitame pemayanikɨ. 'Ayumieme mɨwawiemiekɨ ketineutanɨ'a, ke'atɨarieni kaneuyeweka mɨkɨ mɨmierienikɨ.


\par }{\PP \VS{32}Kunatani mɨpaɨ katinita'eiya:

\par }{\PP —¿Titayari timierieni? ¿Kekuta tiuyuri?


\par }{\PP \VS{33}Hikɨ Tsahuri ka'ita'eiyawetɨ tepɨa pitsikayari kaneihɨwirieni 'imienike. Hikɨ Kunatani mɨpaɨ katinetimani paapaya Rawiri kemɨtimiemɨkɨkai.

\VS{34}Kunatani 'uyeha'aka kananukukeni mexatsie 'utikaitɨ, 'ikwai hutarieka tukaritsie mieme pɨkatiukwai. Waɨkawa pɨyuheiweriekai paapaya 'axamutayɨkɨ Rawiri hepaɨtsita.


\par }{\PP \VS{35}Kunatani 'uxa'arieka ximeri kaneyani yeuta Rawiri hamatɨa memeyukaxeiyakɨ. Xewitɨ 'iparewiwameya temaikɨtɨtɨ kaneweiyakaitɨni.

\VS{36}Mɨpaɨ Kunatani katinitahɨawe: «Nekatinitamɨimɨkɨ 'ɨrɨ pekaniwaumieni pe'unautsarɨmetɨ».

\par }{\PP Temaikɨ kaniutanautsa, hikɨ Kunatani 'ɨrɨkɨ katiniutamɨni teewa kaniukaweni.

\VS{37}Hikɨ kepauka 'ɨrɨ makawetsie maye'a temaikɨ, Kunatani kanitahiwieni: «Humapaitɨ pekamie 'ɨrɨ. Humapaitɨ.

\VS{38}Xeiya keneumietɨ, pepɨka'ukukiekani». Kunatani mɨpaɨ tiuhiwatɨ pɨkatihayewakai. Hikɨ temaikɨ heiku'ɨka hetsɨana kaninuani minɨ'a hetsɨa.

\VS{39}Ketɨtɨ mɨtiuyuriekai temaikɨ 'atsipɨkaretima, Kunatani Rawiri hamatɨa xeikɨa mepɨtemaikai ketɨtɨ memɨteyuriekai.

\VS{40}Hikɨ Kunatani yuparewiwame yu'ɨrɨte katiniyetuirieni, mɨpaɨ katinitahɨawe: «Kenemie kiekaritsie 'a'utɨma ketinakunuitɨa».


\par }{\PP \VS{41}Hikɨ 'iparewiwameya heyaku, Rawiri mɨwayu'awietakaitsie kaniwayeyani, haikakɨa 'akatutsitaka kwiepa kaniukahɨximakeni. Hikɨ 'ana mekaniyutapa mekaniyutawaɨritɨani 'itsiyakɨ me'utitsuatɨ, kepaukake Rawiri muyunɨtɨa.


\par }{\PP \VS{42}Hikɨ Kunatani Rawiri mɨpaɨ katiniutahɨawe: «'Atsipekati'akɨhɨawetɨ kenemie Yawé hɨxie tɨratu temuwewikɨ tame teyuhutatɨ, te'iwawirietɨ 'aixɨa mɨtiyurienikɨ nehetsie meta 'ahetsie metatsiere 'anuiwarima wahetsie meta nenuiwarima wahetsie». Hikɨ 'ana Rawiri kaneyani meta Kunatani kiekaritsie kanakunuani.




\par }\Chap{21}{\SH Rawiri Nuwi kemɨtinua
\par }
{\PP \VerseOne{1}Hikɨ Rawiri Nuwi mɨrakutewatsie kaneyani mawari wewiwame 'Akimereki heu'iwatamieka, hikɨ Rawiri 'uxeiyaka kaniutimani.

\par }{\PP Mɨpaɨ katinita'iwawiya:

\par }{\PP —¿Titayari 'axaɨta pereyetɨa? ¿Kehapaɨtɨtɨri xewitɨtɨma pɨkamatsi'aweiya?


\par }{\PP \VS{2}Mɨpaɨ katinita'eiya Rawiri:

\par }{\PP —Ti'aitame netsihetanɨ'aku nepeyetɨa, titakɨ mɨnereyenɨ'a nixewitɨ tɨma mɨpaɨ pɨkatimaika. Neteɨterima 'ari yanepɨtiwaretahɨawixɨ hakewa temetakaxeiya.

\VS{3}¿Tita tikwaiwame perexeiya? Paa 'auxɨwime keneneumikwa, yatsepa tita tawarita pemɨrexeiyani.


\par }{\PP \VS{4}Mawari wewiwame mɨpaɨ kaniutayɨni:

\par }{\PP —Paa kwaiwame nepɨkahexeiya. Paa tukita mieme mɨpatsie xeikɨa nekameniumiweni, xɨka xeikɨa 'ateɨterima 'ukarawetsixi mekawarekumaɨwani meta 'ekɨ.


\par }{\PP \VS{5}Rawiri mɨpaɨ katinita'eiya:

\par }{\PP —Tame matsi kepauka temayekɨka hurawa tekaniyukahɨweni ta'ɨitama tepɨkawakumaɨwa. Matsi hikɨ teewa temetanɨ'arie tekanitahɨkatɨtɨri.


\par }{\PP \VS{6}Hikɨ mawari wewiwame Rawiri paa mɨpatsie kaniyetuirieni, hipatɨ mumawekaikɨ. Mɨkɨ paa pɨhɨkɨtɨkai Yawé hɨxie memɨwakatɨkɨkai, hipame pɨta hehekwame xɨxɨkame meneutiyatsakaitɨniri tukaritsie mieme.


\par }{\PP \VS{7}Hikɨ mɨkɨ tukaritsie xewitɨ muwa kaniyeyeikakaitɨni Tsahuri hetsɨa ti'uximayatame Yawé tukita kani'iwatakaitɨni. Mɨkɨ 'erumi tewiyari kanihɨkɨtɨkaitɨni Ruheki pɨtitewakai, muxatsi wahɨwemete Tsahuri hetsɨa miemete tiwa'aitɨwame pɨhɨkɨtɨkai.


\par }{\PP \VS{8}'Arikeketa Rawiri 'Akimereki kaniuta'iwawiya:

\par }{\PP —¿Tepɨa pitsikayari pekarexeiya yatɨni 'ixipara? Ti'aitame mexɨima kanenetanɨ'ani, ne'ixipara nemakwenikekai nepɨkaheyɨwekaxɨa yaxeikɨa tihipame.


\par }{\PP \VS{9}Mawari wewiwame mɨpaɨ katinita'eiya:

\par }{\PP —Kuriyati piritsiteu tewiyari 'ixiparaya xeikɨa nepexeiya, 'Era mayeweritsie pemími. Mana kanakani 'ixurikikɨ kani'eimeni, mawari wewiwame kamixaya warie kanakukani. Xɨka pe'awaɨriyani pemeikweni kaniyɨweni, 'ixiparate hipame nepɨkahexeiya.

\par }{\PP Rawiri mɨpaɨ kaniutayɨni:

\par }{\PP —Keneneukweitɨa, mɨkɨ 'aixɨa kaniyɨmɨkɨ.


\par }{\SH Rawiri Kahati kiekariyaritsie
\par }
{\PP \VS{10}Hikɨ Rawiri 'ana tukariyaritsie, Tsahuri hepaɨtsita 'akuxi kaniyu'unarɨmekaitɨni, Kahati kiekariyaritsie kaneyani, mana ti'aitame 'Akihitsi hetsɨa kanekuyeixɨani.

\VS{11}'Akihitsi mɨpaɨ mekateniutahɨawe 'iparewiwametemama:

\par }{\PP —¿'Ikɨ Rawiri katihɨkɨ naitsarie kwiepa ti'aitame? ¿Mɨkɨ katihɨkɨ kɨmanaya memɨte'utinei, mɨpaɨ mete'ukwitɨ:

\par }{\Q «Tsahuri kuyaxi xeimiriyari xeikɨa kaniwaruka'una,

\par }{\QB matsi Rawiri tamamata miriyari kaniwarukwini»?


\par }{\PP \VS{12}Hikɨ Rawiri mɨkɨ tiu'enieka, kaniutimani waɨkawa 'Akihitsi hepaɨtsita, Kahati kiekariyaritsie ti'aitame.

\VS{13}Hikɨ 'ayumieme kepauka memiwiyarɨmekai, meuyuyehɨani hepaɨ kaniuyɨni, kanitsutɨani yɨmɨireme wahɨxie 'axayɨanetɨ tawekame hepaɨ 'itupari kanitixutsinakaitɨni 'aɨrikayatɨ.


\par }{\PP \VS{14}Hikɨ 'ayumieme 'Akihitsi yuparewiwamete mɨtiwa'aitɨa mɨpaɨ katiniwarutahɨawe:

\par }{\PP —¿Neuxei perutsɨ xekateyuku'ɨwiya? Pɨtawe mɨkɨ tewi. ¿Titayari xenete'atɨiri?

\VS{15}¿'Akuxi meteheuyewetse memɨtarɨwe, merikɨte titayari xete'i'atɨa nehɨxie 'axamɨtiyɨnikɨ? Neuxei neparatsiyuta xekenanuyehɨwa.




\par }\Chap{22}{\SH Rawiri 'Arurani meta Mitsipa kemɨtiyuta'una
\par }
{\PP \VerseOne{1}Merikɨtsɨ Rawiri Kahati mɨrakutewatsie kaniyeyani, kaniyuta'una terɨta 'Arurani mɨrakutewatsie 'aurie. 'Ukiyarimama meta hipatɨ maremama kepauka mɨpaɨ memɨtehetima, mekanekɨne muwa paitɨ meheixeiyayuka.

\VS{2}Hikɨ 'ana yumɨiretɨ mekanitinɨni memɨneniyɨakai, memɨtehapitɨkatei meta memɨte'uka'eniwakai. 'Ana mekanitinɨni nauka tsienituyari, Rawiri tiwa'aitɨwame hɨkɨtɨtɨ kaniyuhayewa.


\par }{\PP \VS{3}Mana kaniyeyani Mitsipa mɨrakutewatsie Muhawi kwieyaritsie, mana ti'aitame mɨpaɨ katiniutawawirieni: «Nepaapama memɨ'axɨanikɨ 'ena xehamatɨa nepɨmatsiwawirie, kepauka yanemɨretimani Kakaɨyari kemɨtiyurimɨkɨ nehetsiemieme 'anake nekaniwarawitɨmieni».

\VS{4}Hikɨ mɨpaɨ katiniwaruhɨrita yupaapama Muhawi kwieyaritsie ti'aitame hetsɨa, mana mekanititekaitɨni kepauka Rawiri muyu'awietakai xeikɨa.


\par }{\PP \VS{5}Merikɨtsɨ Kakaɨyari niukameya Kahari Rawiri mɨpaɨ katiniutahɨawe: «Matsi pɨkaheuyewetse pemɨ'a'awietaneni. 'Aixɨa matsi pɨyɨni xɨka penuani Kura kwieyaritsie». Hikɨ 'ayumieme Rawiri mana mɨyetɨa kaneyani Kareti hɨriyaritsie makɨkɨyexiya kaneutiyune.


\par }{\SH Tsahuri mawari wewiwamete Nuwitari kemɨtiwarukwi
\par }
{\PP \VS{6}Merikɨtsɨ Kiweya hɨriyaritsie Tsahuri 'etɨpiwari hetɨa kaniukateitɨni, mana pɨtiutamari Rawiri yaxeikɨa teɨterimama wahepaɨtsita. Tsahuri pitsika 'amɨtewi kanakwekaitɨni, 'iparewiwamete 'auriena mekana'utɨkateitɨni yunaitɨ,

\VS{7}mɨkɨ mɨpaɨ katiniwarutahɨawe:

\par }{\PP —Xekeneu'enana, Wenikamini nuiwarimama, ¿xemeta yuri xete'erie 'Itsahi nu'aya kename kwie xeyetuiriexɨani yaxeikɨa kaxie haraweriyari meta kuyaxi xeimiriyaritsie miemete meta xeitsienituyaritsie miemete wa'ukiyarima xehayeitɨanike xete'erie?

\VS{8}Hikɨke mɨpaɨ nepɨretima yunaitɨ titayari xemɨnete'uku'eiri, titayari nixewitɨ mɨkaneraxaxatɨwa neniwe meta 'Itsahi nu'aya hamatɨa tɨratu kememɨte'uwewi. Xeme nixewitɨ tɨma pɨkaneraxaxatɨwa neniwetɨtɨ Rawiri kemɨtiuparewi netsi'aye'unietɨ mayanikɨ, hikɨ kememɨ'ane.


\par }{\PP \VS{9}Hikɨ Ruheki 'erumi tewiyari, mana Tsahuri parewiwamete wahamatɨa muyeikakai, mɨpaɨ katinitahɨawe:

\par }{\PP —Merikɨte ne Nuwi kiekariyaritsie 'Itsahi nu'aya nekanexeiya 'Akimereki 'Akituwi nu'aya hamatɨa katinekuxatakaitɨni.

\VS{10}Meta 'Akimereki Yawé kanetahɨawe Rawiri hetsiemieme meta 'ikwaite katineimini metatsiere Kuriyati 'ixiparaya kaneiyetuirieni.


\par }{\PP \VS{11}Hikɨ mawari wewiwame 'Akimereki 'Akituwi nu'aya mɨwitɨkiemiekɨ ti'aitame katiniutanɨ'ani, yaxeikɨa yunaitɨ 'iwamama, Nuwi kiekariyaritsie mawari memɨwewiwametetɨkai. Kepauka memu'axɨa,

\VS{12}Tsahuri mɨpaɨ 'Akimereki katiniutahɨawe:

\par }{\PP —'Akituwi nu'aya, keneu'ena.

\par }{\PP 'Akimereki mɨpaɨ katinita'eiya.

\par }{\PP —Neti'aitɨwame, yakeneutayɨki nepɨmatsi'enieni.


\par }{\PP \VS{13}Hikɨ Tsahuri mɨpaɨ katinitahɨawe:

\par }{\PP —¿Titayari 'ekɨ 'Itsahi nu'aya matɨa xenete'ayeheka? 'Ikwai pepɨtiyetuiri meta xeime 'ixipara pepikweitɨa. Yaxeikɨata Kakaɨyari peputahɨawixɨ hetsiena mieme, miparewienikɨ netsi'aye'unietɨ mayanikɨ, hikɨ kememɨ'ane.


\par }{\PP \VS{14}Hikɨ 'Akimereki Tsahuri mɨpaɨ katiniuta'eiya:

\par }{\PP —Ti'aitame, ¿kemɨ'ane yunaitɨ te'a'uximayatsiriwamete 'aixɨa pɨtiuyeika, Rawiri 'amune hepaɨ, kuyaxi tiwa'aitɨwame meta paratsiyuta 'aixɨa mɨtixeiyarie?

\VS{15}¿Hikɨke kuta netiuyuri Kakaɨyari nemutahɨawixɨ hetsiena mieme? Pɨkatixaɨtsietɨ. Pɨkaheuyewetse matsi neti'aitɨwame nehetsie pemɨrahɨpani, yaxeikɨata netɨɨriyama wahetsie matsi ne ti'a'uximayatsiriwame 'atsinepɨkatimate ketɨtɨxemɨyɨa.


\par }{\PP \VS{16}Hikɨ ti'aitame mɨpaɨ katinitahɨawe:

\par }{\PP —'Akimereki, 'atukariri kanaye'ani, 'ekɨ xeikɨa pɨkatixaɨ 'atɨɨriyamata.


\par }{\PP \VS{17}Merikɨte yapauka ti'aitame 'iparewiwamete memeweiyakai mɨpaɨ katiniwaruta'aitɨani:

\par }{\PP —Mawari wewiwamete Yawé hetsɨa miemete xekeniwarukuya, mɨkɨta Rawiri meputinɨi. Kemɨtiyu'unarɨmekai mepɨtemaikai, peru mɨpaɨ mepɨkanete'utahɨawixɨ.

\par }{\PP Peru ti'aitame parewiwamete mepɨka'uyuwaɨri mawari wewiwamete memɨwakwinikɨ.

\VS{18}'Ayumieme ti'aitame, Ruheki mɨpaɨ katiniuta'aitɨani:

\par }{\PP —Kamɨtsɨ 'ekɨ keniwarukuya.

\par }{\PP Hikɨ Ruheki 'erumi tewiyari kaniyuwaɨriya mɨwakwinikɨ. 'Ana tukariyaritsie nauka tewiyari heimana 'auxɨwi meyupaɨmeme kaniwarukwini mawari wewiwamete.

\VS{19}Hikɨ meta Nuwi kiekariyaritsie kaneyani, mawari wewiwamete wakie, 'ixiparakɨ kaniwarekwini 'ukitsi, 'ukarawetsixi, tɨɨri meta memutinunuiwaxɨke, tuurutsixi, puxuri meta muxatsi.


\par }{\PP \VS{20}Peru xewitɨ 'Akimereki nu'aya, 'Awiyataxi titewatɨ kaniuyuta'una, kaneyani Rawiri hetsɨa.

\VS{21}Hikɨ 'Awiyataxi kepauka Rawiri mɨtiutaxatɨa kename mawari wewiwamete Yawé hetsɨa miemete Tsahuri warekwi,

\VS{22}hikɨ Rawiri 'Awiyataxi mɨpaɨ katiniutahɨawe:

\par }{\PP —'Ana paitɨ Ruheki 'Erumi tewiyari kepauka nemexeitsie Nuwi kiekariyaritsie, mɨpaɨ nekatinetimani Tsahuri katinitaxatɨanikekaitɨni. Netsɨ ya'aneme neheutiwiwiexɨaku 'a'iwama yunaitɨ mekaniukwi'iwa.

\VS{23}Peru pepɨkaheumaka. Nehamatɨa keneyuhayewani, ne nepɨmatsi'ɨwiyani. Kemɨ'ane mɨmatsimiemɨkɨni, nepɨta matsi kenetsi'umieni.




\par }\Chap{23}{\SH Rawiri Kehira kiekariyari kemɨtiutawikweitsitɨa
\par }
{\PP \VerseOne{1}Merikɨtsɨ piritsiteutsixi Kehira kiekatari mekaniwarutakwini, watɨriku meta tinaime wapiini mekateniwarunawatsirieni. Kepauka Rawiri mɨtiutamari kemɨtiuyɨkai,

\VS{2}Yawé kaniuta'iwawiya:

\par }{\PP —¿Reuyewetse piritsiteutsixi nemɨwakwimiekɨ?

\par }{\PP Yawé mɨpaɨ katinita'eiya:

\par }{\PP —Kenemie, piritsiteutsixi keniwaretakuya, Kehira kiekariyari kenetawikweitsitɨa.


\par }{\PP \VS{3}Matsi kuyaxi Rawiri mɨpaɨ mekateniutahɨawe:

\par }{\PP —'Ena Kura takwieyaritsie te'u'uwatɨtɨ tekanimamaka, matsi Kehira kiekariyaritsie xɨka tehekɨne kuyaxi piritsiteutsixi temɨwaretakwinikɨ.


\par }{\PP \VS{4}Hikɨ Rawiri tawarita Yawé kaniutahɨawe, Kakaɨyari mɨpaɨ katinita'eiya:

\par }{\PP —Kenemie Kehira kiekariyaritsie, piritsiteutsixi nepɨmatsiyetuirieni pemɨwara'iwakɨ.


\par }{\PP \VS{5}'Ayumieme Rawiri yuteɨterima wahamatɨa mana mekanekɨne, piritsiteutsixi mekaniwaretakwini. Mewara'iwaka Rawiri piritsiteutsixi watewama mekaniwarehapani. Mɨkɨ kiekaritsie kiekatari kaniwarutawikweitsitɨani.

\VS{6}Hikɨ kepauka 'Awiyataxi Kehira paitɨ metɨa 'Akimereki nu'aya Rawiri hetsɨa hetsiena munuakakɨ 'ana mawari wewiwame kamixaya kanehuriekaitɨni.


\par }{\SH Tsahuri Rawiri kemɨranukuwei
\par }
{\PP \VS{7}Merikɨtsɨ kepauka Tsahuri mɨtiutaxatɨarie kename Rawiri Kehira kwieyaritsie heyakai mɨpaɨ katiniuhiwa: «Kakaɨyari kaneniyetuirieni. Rawiri kiekaritsie kaneutahani 'aixɨa reukunakameta, muyuta'una pɨkayɨwe muwa».

\VS{8}Hikɨ yukuyaxima yunaime kaniwarukuxeɨrieni Rawiri memɨmieyukɨ meta teɨterimama, Kehira kiekariyari warie meha'utɨkɨneme.


\par }{\PP \VS{9}Kepauka Rawiri mɨpaɨ mɨretima kename Tsahuri 'imiemɨtɨ 'uhamiekai. Hikɨ 'Awiyataxi kaniuta'inieni mawari wewiwame kamixaya mihuritɨanikɨ.

\VS{10}Rawiri kaniyutanenewieni:

\par }{\PP —Yawé 'ixaheritsixi wakakaɨyari, ne ti'a'uximayatsiriwame, nekatinimaika neya'aneme newiwiekaku, Tsahuri 'unamieni Kehira kiekariyari ka'unake.

\VS{11}¿'Ena kiekatari meneteyetuani Tsahuri hetsɨa? ¿Mɨpaɨ memɨnetekuhɨawe, tiyuri kename Tsahuri 'uhamie? Yawé ne nemaniwawirieka, 'Ixaheri Kakaɨyarieya, nemɨtimaikakɨ kenetineutaxatɨa.

\par }{\PP Yawé mɨpaɨ katinita'eiya:

\par }{\PP —Huu, kaninuamɨkɨ.


\par }{\PP \VS{12}Rawiri tawarita kanitahɨawe:

\par }{\PP —¿Kehira memɨtama metateyetuani Tsahuri hetsɨa?

\par }{\PP Yawé mɨpaɨ katinita'eiya:

\par }{\PP —Huu, mekanixeyetuakuni.


\par }{\PP \VS{13}Hikɨ 'ayumieme Rawiri yuteɨterima wahamatɨa 'ataxewi tsienituyari meyupaɨmeme warawitɨtɨ Kehira mekanayekɨne, mekaniyu'unarumekaitɨni xaɨtsie meta xaɨtsie mehau'uwatɨ. Kepauka Tsahuri mɨtiutamari Rawiri kename Kehira hayeyakairi, kaniuta'imani memɨkayutakwinikɨ.


\par }{\PP \VS{14}Merikɨte Rawiri kaniyu'awietakaitɨni makumawetsie, muwakitsie Tsipi hɨriyaritetsie. Tsahuri tukarikɨ tɨkarikɨ kaniwaunekaitɨni, matsi Kakaɨyari pɨka'iyetua hetsɨana.


\par }{\PP \VS{15}Hikɨ Rawiri Huretsi 'uyeikatɨ, makumawetsie Tsipi kwieyaritsie, mɨpaɨ katinetimani kename Tsahuri 'ayeyakai 'ikuwaunetɨ 'imienike.

\VS{16}Kunatani Tsahuri nu'aya, Rawiri kanekɨhɨawe Huretsi mɨrakutewatsie, katinitaxatɨani mɨkatihayewanikɨ Kakaɨyaritsie tiwiyatɨ.

\VS{17}Mɨpaɨ katinitahɨawe: «Pepɨkaheumaka, nepaapa pɨkayɨwekaxɨani mɨmatsimieni. 'Ekɨ 'Ixaheri kwieyaritsie ti'aitame pepayani, neta 'a'aurie mutikeni nepayani. 'Ikɨ hepaɨtsita nepaapa katinimaikari».

\VS{18}Merikɨte 'ayumieme yuhutatɨ tɨratu me'uwewieka Yawé hɨxie, Kunatani yukie kaneyani, Rawiri meta Huretsi kaniyuhayewa.


\par }{\PP \VS{19}Hikɨta Tsipi kiekatari Kiweya mekanekɨne, Tsahuri mɨpaɨ mekateniutahɨawe:

\par }{\PP —'Ekɨ pekatimate takwieyaritsie Rawiri kaniyu'awietani. Kakira hɨriyaritsie kaniuyeikani, terɨta Huretsi mɨrakutewatsie kaniyu'awietani makumawe tserietana.

\VS{20}'Ekɨ ti'aitame kepauka pemɨmie, Rawiri tekamaniyetuiriekuni.


\par }{\PP \VS{21}Tsahuri mɨpaɨ katiniwarutahɨawe:

\par }{\PP —Yawé 'aixɨa kexeyurieka waɨkawamekɨ xemɨnete'utaxatɨakɨ.

\VS{22}Xekenehu, kemɨrekuyeika xekenetaxeiyani, yaxeikɨa xekeneku'iwawani kemɨ'ane meixeiya mɨpaɨ nekatinimarieka kename kwinimieme mɨkɨ reuyuta'awietawe.

\VS{23}'Aixɨa xeketeneti'iwau naitsarie hakewa meyu'awietane, hikɨ xepɨnetehaxatɨayuta yemekɨ hakewa meyu'awietani. Hikɨ 'ana ne xehamatɨa nekaniyemieni xɨka 'aku Rawiri muwa heyeikani, nekaneitiwaumɨkɨ yunaime Kura nuiwarimama watsata.


\par }{\PP \VS{24}Merikɨte Tsipi kiekatari Tsahuri mekaniutateutɨani, yukwieyaritsie mekanekɨne. Rawiri meta teɨterimama Mahuni makumawetsie mekaniu'uwakaitɨni, 'Arawa mɨrakutewatsie makumawe tserieta.

\VS{25}Kepauka Rawiri mɨtiutaxatɨarie kename Tsahuri yuteɨterima warawitɨtɨ 'iwaunekai, Mahuni makumawe 'aiyaritɨa kanikayune. Mɨpaɨ retimaikata Tsahuri kaneyani kaniwaranukuweiya wa'utɨma.


\par }{\PP \VS{26}Hikɨ Tsahuri hɨri warie mekaniutihukaitɨni, warienata pɨta Rawiri mekaniutihukaitɨni, memɨyuta'unakɨ meyumexɨitɨatɨ. Peru Tsahuri yuteɨterima wahamatɨa wahɨxie mepu'ukairi naitsarie. Kepauka 'ari memɨwa'axirɨmekai,

\VS{27}xewitɨ tixaxatame kaninuani, Tsahuri mɨpaɨ katiniutahɨawe: «Mexɨima ti'aitame piritsiteutsixi takwieyaritsie mepeye'axɨa mepɨtatsihekwitɨwe».

\VS{28}Hikɨ 'ayumieme Tsahuri katiniuhayewa Rawiri 'uweiyatɨ, kaniukunuani piritsiteutsixi pɨta mɨwaretakwinikɨ. Tsera-'Amarekuti mana 'ayumieme katinakutewaka.

\VS{29}Rawiri mana mɨyetɨa kaneyani 'Enikari mɨrakutewatsie muwa terɨta mayekanikɨ.




\par }\Chap{24}{\SH Rawiri Tsahuri kemɨreuyehɨwiri
\par }
{\PP \VerseOne{1}Merikɨtsɨ kepauka Tsahuri Piritsiteutsixi wakwinetɨ munua, katiniutaxatɨarieni kename Rawiri 'Enikari mɨrakutewatsie heyeika makumawetsie.

\VS{2}'Ayumieme Tsahuri kuyaxi me'ayehaikame kaniwarukuha'aritɨani, kuyakɨ 'aixɨa memɨ'anene 'Ixaheri kiekatari, mekanekɨne Kapura hɨriyaritsie meta mematihɨriwatsie Rawiri kuwaunetɨ meta kuyaximama.


\par }{\PP \VS{3}Hikɨ muwa huyeta, muxatsi wakuraru makumane mekaneye'axɨani, mana 'ahurawa kaniterɨtatɨkaitɨni, muwa kaneutahani takwitake. Peru Rawiri 'upaitɨ kaneyu'awietakaitɨni terɨta, yukuyaxima wahamatɨa,

\VS{4}hikɨ mɨkɨ mɨpaɨ mekatenitahɨawe:

\par }{\PP —Hikɨrixɨa kanaye'ani, Yawé kepauka mɨpaɨ mɨmatiutahɨawixɨ: “Ne memɨmatsi'aye'unie nekamaniyetɨiriemɨkɨ, kemɨmatinake yapemɨtiyurienikɨ wahetsie”.

\par }{\PP Hikɨ Rawiri kananukukeni 'inɨkai 'umietɨ kaneyani Tsahuri manukateitsie, 'ana kamixaya kɨtsimeyari kaneukuxiteni.


\par }{\PP \VS{5}Hikɨ kaniyuhɨawekaitɨni mɨya mɨtiuyuri hepaɨtsita,

\VS{6}'ayumieme yukuyaxima mɨpaɨ katiniwarutahɨawe:

\par }{\PP —Yawé 'aixɨa kenetsiyurieka para ti'aitame 'axanemɨkayurienikɨ xeme kemɨxetinake, ne hetsiena 'axanepɨkatiyurieni, mɨkɨ Yawé menayexei kanihɨkɨtɨni.


\par }{\PP \VS{7}'Ayumieme Rawiri yukuyaxima kaniwaruta'imaiya, pɨkawarupitɨa Tsahuri memɨwiyakɨ. Hikɨ terɨta wayeyaka kaneyani huyeta.

\VS{8}Peru Rawiri pitaxeiyakai huyeta 'uyeneyuke mitahiwienikɨ, mɨpaɨ katinitahɨawe 'ehiwiwatɨ:

\par }{\PP —Neti'aitɨwame, Neti'aitɨwame.

\par }{\PP Tsahuri yu'utɨma kananakuniere, 'ana Rawiri kwiepa kaniukahɨximakeni titunumawetɨ,

\VS{9}Tsahuri mɨpaɨ katiniutahɨawe:

\par }{\PP —¿Titayari yuri petiwa'eririe 'ekɨ mɨpaɨ memɨmatekuhɨawe, kename nematsi'unie?

\VS{10}'Ekɨtsɨ pekatinetimani meta pekaniuniere hikɨ kemɨtiuyuri Yawé 'uwa terɨta. Ne neteɨterima mepɨnetsi'iniekai temɨmatsimienikɨ, peru ne nepɨkanewaɨri nemɨmatsimienikɨ, mɨpaɨ pɨta nepainekai: “Ne nepɨkanewaɨriya ti'aitame 'axanemɨyurienikɨ, mɨkɨ Yawé menayexei kanihɨkɨtɨni”.

\VS{11}Neuxei nepaapa, keneuxeiya 'a'ixuriki kɨtsimeyari nepahurie. Ne 'ikɨ 'etsiyeume nekaneukɨxiteni nepɨkamatsi'umi. Mɨpaɨ ketinemaika nehetsie tixaɨ 'axati'anetɨ pɨkatixuawe. 'Ekɨ matsi pekanenikuwauneni penetsimiemɨtɨ, tsepa ne 'axanekamatsi'uyuri.

\VS{12}Yawé tame teyuhutame tahetsie kerahɨani. Yawé katinimaika kemɨ'ane mɨtikɨhɨwirieni, peru ne hatsuaku nepɨkamatikwinitɨani.

\VS{13}Xatsika meripai mieme maine hepaɨ: “'Axamɨti'ane 'axamemɨte'u'iyari pɨwahetsiemieme”, 'ayumieme ne hatsuaku 'ekɨ 'axanepɨkamatsiyurieni.


\par }{\PP \VS{14}»¿Kemɨ'ane pepukumiene 'ixaheritsixi tiwa'aitɨwame? ¿Kemɨ'ane pepukuhupiene? Mɨkamatsi'aye'unie pepɨkuweiyane, tsɨkɨ mɨmɨki nekanihɨkɨtɨni yatɨni tepɨ.

\VS{15}Yawé kehɨkɨtɨni tame teyuhutame tahetsie kerahɨani, yaxeikɨa ke'uniere kemɨ'ane 'axamɨtiyuriene, ne kenemɨtiyuriene ke'utiniere, 'aixɨa kenetsi'uyurieni meta 'ahepaɨtsita kenetsi'utawikweitsitɨani».


\par }{\PP \VS{16}Hikɨ Rawiri kepauka tikuxatatɨ mɨtiuhayewaxɨ, Tsahuri mɨpaɨ katinita'iwawiya:

\par }{\PP —Rawiri neniwe, 'ekɨ pepetaine pemɨnetikuxaxatɨwa.

\par }{\PP Mɨpaɨ 'utayɨka kaniutatsuani karima.


\par }{\PP \VS{17}Hikɨ Tsahuri Rawiri mɨpaɨ katinikuhɨawekaitɨni:

\par }{\PP —'Ekɨ matsi 'aixɨa pepɨtiuyeika keyuri ne, 'axamɨti'anekɨ 'aixɨa pepɨnetsi'uyuri.

\VS{18}'Ayumieme hikɨ pepɨnetsixeitsitɨa nehetsie ke'aixɨa pemɨtiuyuri, Yawé 'ahetsɨa pɨnetsiyetuakai peru 'ekɨ pepɨkanetsi'umi.

\VS{19}Xɨka matsi'aye'unie xewitɨ miemɨkɨni, mɨkɨ kaniyɨwenikeyu mimienikɨ. Yawé waɨkawa 'aixɨa kematsiyurieka pemɨnereuyehɨwirikɨ.

\VS{20}'Ayumieme hikɨ mɨpaɨ nepɨretima, 'ekɨ ti'aitame pekanayeimɨkɨ, 'Ixaheri kiekatari 'aixɨa mete'u'uwatɨ mekanakɨnikuni 'ahamatɨa.

\VS{21}Yurikɨ Yawé hɨxie yakenetineutahɨawi, nenuiwarima memɨkakwi'iwanikɨ meta kememɨtetetewa memɨkahatɨmaiyarienikɨ.


\par }{\PP \VS{22}Hikɨ Rawiri yuri katinita'eririeni kemɨtitahɨawixɨ. Tsahuri 'anari yuparatsiyuta kaneyani, Rawiri meta kaneyani yukuyaxima wahamatɨa memɨwayu'awietakaitsie.




\par }\Chap{25}{\SH Rawiri, Nawari meta 'Awikahiri
\par }
{\PP \VerseOne{1}Merikɨtsɨ Tsamuheri kaniumɨni, Xamatsie kaniukateukieni matawerixɨtsie. 'Ixaheritsixi yunaitɨ mekaniyukuxeɨrieni meyuhiwerietɨ hetsiena mieme. Mɨyatiuyɨku Rawiri Mahuni makumawetsie kanakayune.


\par }{\PP \VS{2}Merikɨte Mahuni mɨrakutewatsie mana tewi xewitɨ kaniukateitɨni waɨkawa rexeiyatɨ, xeimiriyari kapuratsixi meta haika miriyari muxatsi, Kaximeri mɨrakutewatsie wahuxari kanikaxikakaitɨni, yukwie mana mexeiyakaikɨ.

\VS{3}Nawari katinitewakaitɨni, Karewi kaninuiwarieyatɨkaitɨni. 'Awikahiri 'ɨyaya katinitewakaitɨni, mɨkɨ witsikatini'ɨimarikaitɨni timaiwetɨ, matsi Nawari pɨkayukɨhɨawekai 'axakatiniuka'iyarikaitɨni.


\par }{\PP \VS{4}Hikɨ Rawiri makumawetsie 'uyeikatɨ, mɨpaɨ katinetimani kename Nawari yumuxatsi wahuxari hexinekai.

\VS{5}Merikɨte 'ayumieme temari tamamata kaniwarenɨ'ani mɨpaɨ tiwakuhɨawetɨ: «Kaximeri xekenehu, Nawari waɨritsika nehetsiemieme xekeneyetuiri.

\VS{6}Mɨpaɨ xeketenetahɨawi: “'Aixɨa xeketeu'erieka kayuwatɨ xehexeiyatɨ, yaxeikɨata 'atɨɨriyama meta 'ahetsɨa miemete te'uximayatamete.

\VS{7}Mɨpaɨ nepɨtiu'enaxɨ kename 'amuxatsima pewarexine. Meta pekatinimaika kepauka 'amuxatsi wahɨwemete tahamatɨa memu'uwakai, tepɨkawaru'uximatɨa hatsuaku. Kaximeritsie kepauka memɨtehɨtɨwekai, tixaɨtɨ tepɨkatewarunawatsiri.

\VS{8}Merikɨte te'a'uximayatsiriwamete keniwaruta'iwawiya, mɨkɨ mematenitaxatɨakuni. 'Aixɨa nepaineni 'ahepaɨtsita, xɨka 'aixɨa 'anemekɨ neteɨterima pewaranunake, 'ikɨ tukariyaritsie temawierika tekewewieka. Ximɨxi neuxei ketiniwayetuiri te'a'uximayatsiriwamete meta 'aniwe Rawiri tita pemɨrexeiyani”».


\par }{\PP \VS{9}Hikɨ kepauka Rawiri kuyaximama memu'axɨa, Nawari mɨpaɨ mekateniutaxatɨani Rawiri kemainekai, hikɨ mana mekaniti'uni meta'ikwewatɨ.

\VS{10}Merikɨte Nawari mɨpaɨ katiniwaruta'eiya:

\par }{\PP —¿Kemɨ'aneri mɨkɨ Rawiri pɨhɨkɨ? ¿Kemɨ'ane 'Itsahi punu'aya? 'Ikɨ tukaritsie yumɨiretɨ te'uximayatamete mekaniwaruku'e'eiriwani yukutsiyarima.

\VS{11}¿Titayari nepaa, nehaa, newai neteɨterima wahetsiemieme nemɨrexeiya, titayari netiwamikwani teɨteri nekawamateme hakewa memeyekɨ?


\par }{\PP \VS{12}Hikɨ Rawiri nɨ'arimama yu'utɨma mekanekɨne. Kepauka memuta'axɨa naime mekatenitaxatɨani Nawari kemɨtiwarutahɨawixɨ.

\VS{13}Hikɨ Rawiri mɨpaɨ katiniwaruta'aitɨani: «Naime 'ixiparate xeketeneukuha'arita». Hikɨ yunaitɨ mekaniyukuha'aritɨani meta Rawiri. Kuyaxi nauka tsienituyari Rawiri mekaneweiya, huta tsienituyari mekaniyuhayewa tita memɨtehexeiyakai memɨte'ɨwiyanikɨ.


\par }{\PP \VS{14}Hikɨ xewitɨ ti'uximayatame 'Awikahiri katiniutaxatɨani, Nawari 'ɨyaya: «Rawiri yuteɨterima makumawetsie heyeikatɨ kaniwareyenɨ'ani tati'aitɨwame memɨtawaɨritɨanikɨ, peru mɨkɨ 'axakatiniwaru'eiya.

\VS{15}Mɨkɨ teɨteri 'aixɨa mepɨtatexeiyakai. Kepaɨmexɨa tukari temu'uwakai wahamatɨa yeuta, hatsuaku mepɨkatatsi'u'uximatɨa, nitixaɨ mepɨkatate'unawatsiri.

\VS{16}Mɨkɨ tukarikɨ tɨkarikɨ mepɨtatsi'ɨwiyakai, mexi muxatsi tewahɨtɨwekai mana wa'aurie.

\VS{17}Hikɨ 'ekɨ 'aixɨa kepemɨtiyurieni keneutimaixɨa, karikɨtsɨ tati'aitɨwame hetsie 'axamɨti'ane katinamieni meta kiena kiekatari tahetsie. Mɨkɨ tewi 'axamɨtiuka'iyari pɨhɨkɨ, xewitɨ hamatɨana mɨtikuxatani pɨkayɨwe».


\par }{\PP \VS{18}Hikɨ yapauka 'Awikahiri paa huta tsienituyari kaniukuxeɨrieni, winu hutame nawi kɨxauriyaritsie yemaneme, muxatsi yu'aɨxɨwime mewawarikime, tɨriku xarikiyari xeitewiyari heimana tamamata heimana 'auxɨwi kiruyari, kaxie takari patsaruyari tsuirayari mekaniutiwewieni xeitsienituyari meta huta tsienituyari xapa makaka patsaruyari tsuirayari mekaniutiwewieni. Hikɨ mɨkɨ naime tiuti'ikataka puxuri wahetsie,

\VS{19}mɨtiwa'aitɨa mɨpaɨ katiniwarutahɨawe: «Xeme meri xekeneuhuni neta xe'utɨma nepɨyemie». Peru yukɨna Nawari 'ikɨ hepaɨtsita pɨkatitaxatɨa.


\par }{\PP \VS{20}'Awikahiri puxutsie 'anakaitɨ hɨritsie 'ukamietɨ Rawiri kaniuxeiya meta kuyaximama hepana me'ahukame, hikɨ mekananuyukunake.

\VS{21}Merikɨte Rawiri mɨpaɨ kaniutayɨkaitɨni: «Yakɨ xeikɨa pɨratɨa mɨkɨ tewi ketemɨte'ita'ɨwiri tewamama makumawetsie, para tixaɨ mɨkareuyehɨanikɨ. Hikɨ matsi pɨta 'axanetinakapitɨani 'aixɨa kenemɨtiparewi hepaɨtsita.

\VS{22}Hikɨ matsi Kakaɨyari 'axakenerakapitɨani kanetsinenimayatɨ xɨka yunaime Nawari teɨterimama nekawarukwini mexi kakahekɨariweni».


\par }{\PP \VS{23}'Ayumieme kepauka 'Awikahiri Rawiri muxei, mexɨima yupuxutsie 'anakayaka hɨxiena kaniutihɨximakeni kwiepa paitɨ.

\VS{24}Hetɨana 'ukaweka mɨpaɨ katinitahɨawe:

\par }{\PP —Neti'aitɨwame, neuxei hikɨ keneneupitɨa nemɨmatitaxatɨanikɨ, pemɨnetsi'enienikɨ nekamaniwawirieka, ne nekaneyɨni nehetsie kerahɨiyani.

\VS{25}'Ekɨ matsi Nawari yuri pepɨkati'eririeka, kemɨtitewa yurikɨ yapɨtiuka'iyari. Mɨkɨ mɨpaɨ panuyɨne, “mɨka'uka'iyari” mɨpaɨ katinimariwani naitsarie. Ne matsi neti'aitɨwame 'anɨ'arima pemɨwarenɨ'a nepɨkawarexei.


\par }{\PP \VS{26}»Peru hikɨ Yawé pɨkamatsipitɨa xuriya pemɨtayeurienikɨ 'ekɨ 'akɨmana yapetiwarakapitɨanike. Kaniyuritɨni Yawé kanayeyurini meta 'ekɨ. 'Ayumieme nepiwawirie kemɨ'ane memɨmatsi'aye'unie meta yunaitɨ memɨmatsimieku, Nawari hepaɨ mekatenikwinitɨariekuni.

\VS{27}Keneutanaki'eri 'ikɨ 'imikieri mati'uximayatsiriwame matsi'atɨiri, ketiniwarutamikwa 'ateɨterima.

\VS{28}Ne nepɨmatsiwawirie ti'a'uximayatsiriwame xɨka 'axanetiuyurieni kenetineuyehɨwirieka. Yurikɨ Yawé kamaniyetuiriemɨkɨ 'anuiwarima memɨkaheuyeweni mete'aitatɨ, nixewitɨ matsi 'ekɨ 'axapɨkamatsiyurieni, 'ekɨtsɨ Yawé hetsiemieme pekani'amieneni.

\VS{29}Kepauka xewitɨ mɨmatsi'uweiyani matsimiemɨtɨ, Yawé 'akakaɨyari 'atukari pɨ'ɨwiyani, peru matsi memɨmatsi'aye'unie 'ateewa mepexɨriyani memeuyewenikɨ.

\VS{30}'Ayumieme kepauka Yawé 'ixaheritsixi tiwa'aitɨwame mɨmatsi'ayeitɨa kemɨmatiutahɨawixɨ, meta 'Ixaheri kwieyaritsie kepauka mexɨakame mɨmatsi'ayeitɨa.

\VS{31}Merikɨte kepauka mɨpaɨ mɨtiyɨni, 'ekɨ 'ahetsie pepɨkarahɨpani, 'ahaxɨakɨ teɨteri pemɨwarukwikɨ 'atsimekateyuriekame. Mati'uximayatsiriwame matsi 'ekɨ kenena'eriwani kepauka Yawé 'aixɨa mɨtiyurieni 'ahetsiemieme».


\par }{\PP \VS{32}Merikɨte 'ayumieme Rawiri 'Awikahiri mɨpaɨ katiniutahɨawe:

\par }{\PP —Yawé 'aixɨa kerahɨawaruwani 'Ixaheri Kakaɨyarieya, hikɨ mɨmatsiheyenɨ'akɨ temanuyukunakekɨ.

\VS{33}'Aixɨa peke'itɨarieka 'ekɨ 'aixɨa pemɨnetiutahɨawixɨkɨ, xuriya kenemɨtitayeurienikekai nekɨmana.

\VS{34}Yawé 'ixaheritsixi takakaɨyari, pɨkanetsi'upitɨa nemɨmatikwinitɨanikɨ kenemɨtiyuriemɨkɨkai. Hikɨ matsi yanematinahɨaweni, xɨka xeiya pekaheyeyanike temanuyukunakekɨ, 'uxa'a Nawari meta teɨterimama nixewitɨ pɨkahayenierenikekai. Yurikɨ Yawé kanayeyurini.


\par }{\PP \VS{35}Merikɨte Rawiri mɨpaɨ titahɨaweka, tita mɨkɨ mɨti'atɨiriekai katinanupiini. Mɨpaɨta katinitahɨawe:

\par }{\PP —'Akie kenemie peka'a'iyaritɨatɨ, pekatinimaikari nekamananu'enieni. Kepemɨnetiutahɨawixɨ yanepɨtikayani.


\par }{\PP \VS{36}Hikɨ kepauka 'Awikahiri yukie munua, Nawari 'ixɨarari kaniwewiekaitɨni yutemawietɨ waɨkawa kanitawekaitɨ, 'ayumieme mɨkɨ 'atsipɨkatitahɨawixɨ 'uxa'ariekake.

\VS{37}Merikɨte 'uxa'ariekake kepauka Nawari mukatawaipiekai 'anake katinitaxatɨani kemɨtiuyɨkai. Nawari matsi 'u'enaka yu'iyaritsie katiniutakwine hikɨ kaniuhurieni naitɨ.

\VS{38}Hikɨ tamamata tukari 'anukayaku, Yawé Nawari katiniukwinitɨani hikɨ kaniumɨni.


\par }{\PP \VS{39}Kepauka Rawiri mɨpaɨ mɨretima kename Nawari hemɨkai, mɨpaɨ kaniutayɨni: «Yawé 'aixɨa ketikuxaxatsiwani kemɨtiuyuri, Nawari hepaɨtsita kenemɨtiyurienikekai, Yawé 'aixɨa pɨtiuyuri mati'uximayatsiriwame 'axamɨkatiyurienikɨ, matsi yapɨtiuyuri Nawari yamɨyɨnikɨ ke'axamɨtiuyuri hepaɨtsita».

\par }{\PP Hikɨ 'ayumieme Rawiri 'Awikahiri hetsɨa niuki kanenɨ'ani, 'iwawirietɨ mitiwitɨnikɨ 'ɨyaya mayanikɨ.

\VS{40}Kepauka nɨ'ariekate Kaximeri memu'axɨa, 'Awikahiri hamatɨa meteniutaxata mɨpaɨta metenitahɨawe:

\par }{\PP —Rawiri kataneyenɨ'ani kamaniwawirieka matsitiwitɨnikɨ.


\par }{\PP \VS{41}Hikɨ mɨkɨ 'ukatunumakeka kwiepa tihɨximawetɨ mɨpaɨ kaniutayɨni:

\par }{\PP —Ne Rawiri ti'uximayatsiriwame nekanihɨkɨtɨni, kemaineni yanetiniyurimɨkɨ. Yanetina'eriwani te'i'uximayatsiriwamete wa'ɨkate nemɨtihauxinanikɨ.


\par }{\PP \VS{42}Merikɨte yapauka 'Awikahiri kaniyukuha'aritɨani mɨyemiekɨ puxutsie nanutiyerɨni, te'i'uximayatsiriwamete 'ukarawetsixi 'iparewiwametemama yu'auxɨwitɨ mekaneiweiya, hikɨ Rawiri teɨterimama wa'utɨa mekanekɨne. 'Anari mɨkɨ kanitiwitɨni.


\par }{\PP \VS{43}Meta Rawiri 'Akinuhani Ketsireri kiekame kanawitɨkɨkaitɨni, merikɨte mɨkɨ yuhutatɨ mepɨ'ɨitamamatɨkai.

\VS{44}Tsahuri yuniwe Mikari Rawiri muwitɨtɨakai Paritiheri Rahitsi nu'aya kaniuwitɨtɨakaitɨni, Karini nuiwame pɨhɨkɨtɨkai.




\par }\Chap{26}{\SH Rawiri Tsahuri kemɨreuyehɨwiri
\par }
{\PP \VerseOne{1}Merikɨtsɨ Tsipi kiekatari Kiweya mekanekɨne Tsahuri mɨpaɨ metetaxatɨanike:

\par }{\PP —¿Ti'aitame petimate, Rawiri Kakira yemuriyaritsie makumawe 'aurie meyu'awieta?


\par }{\PP \VS{2}Hikɨ 'ayumieme Tsahuri kuyaxi kaniwarukuha'aritɨani haika miriyari 'ixaheritsixi mɨwaranayexei, Tsipi makumawetsie kanakayune Rawiri kuwaunetɨ.

\VS{3}Kakira yemuriyaritsie mekaniyuhayewa, makumawe hɨxie huye 'aurie. Hikɨ Rawiri makumawe 'uyeikatɨ, mɨpaɨ katinetimani kename Tsahuri 'iweiyakai,

\VS{4}'awie nenieremete kaniwarenɨ'ani hakewa meyeikakai timaimɨtɨ.

\VS{5}Hikɨ Tsahuri manuyeika kaneyani meta hakewa mehupukai katinetimani, yaxeikɨata 'Awinexi Nexi nu'aya kuyaxi tiwa'aitɨwame. Tsahuri hupaitɨ kanayekateitɨni, waritana naitsarie kuyaxi mekana'utɨkateitɨni.

\VS{6}Hikɨ 'ayumieme Rawiri 'Akimereki heti tewiyari meta 'Awitsahi Tsariwiya nu'aya Kuhawi 'iwaya kaniwaruta'iwawiya:

\par }{\PP —¿Kemɨ'ane nehamatɨa puyuwaɨriya Tsahuri manuka temuhukɨ?

\par }{\PP 'Awitsahi mɨpaɨ kaniutayɨni:

\par }{\PP —Ne 'ahamatɨa nekanimieni.


\par }{\PP \VS{7}Merikɨte Rawiri 'Awitsahi hamatɨa 'ana tɨkariyaritsie mana mekaniye'axɨani, Tsahuri mekaniuxeiya mana mematiteitsie wahixɨapa kutsume, manutimu'utsie yupitsika 'uketɨ. 'Awinexi kuyaxi tiwa'aitɨwame 'auriena kaniukateitɨni kuyaxita wawarita mekanaheitɨkateitɨni.


\par }{\PP \VS{8}'Awitsahi Rawiri mɨpaɨ katiniutahɨawe:

\par }{\PP —Hikɨ Kakaɨyari matsiyetuirie mɨmatsi'aye'unie. Nemimienikɨ keneneupitɨa. Pitsikayakɨ nekanenukatseixɨamɨkɨ, xeimieme nekatiniyuriemɨkɨ, pɨkaheuyeweka tawarita.


\par }{\PP \VS{9}Hikɨ Rawiri 'Awitsahi mɨpaɨ katiniutahɨawe:

\par }{\PP —Pepɨka'ikumemiwani, Yawé pɨka'ihayewa matsi pi'uximatɨani kemɨ'ane menayexei mɨmieni.


\par }{\PP \VS{10}Tawarita mɨpaɨ kaniutayɨni:

\par }{\PP —Kaniyuritɨni Yawé kemɨrayeyuri, mɨkɨtɨtɨ kanimiemɨkɨ. Yatɨni yɨkɨmana kanimɨmɨkɨ, yayumienetɨ kanemieriemɨkɨ.

\VS{11}Merikɨte Yawé ne kenetsiparewieka, para menayexei hetsie 'axanemɨkatiyurienikɨ, pitsikaya xeikɨa keneutikwe'i meta tekɨxieya haa muyema manutimu'utsie muwe keneutihani, kɨmɨ tekaniyehuni.


\par }{\PP \VS{12}Hikɨ Rawiri yukɨmana pitsika kaniutikweni meta tekɨxi haa muyema, Tsahuri manutimu'utsie muwekai hikɨ mekanekɨne. Nixewitɨ matsi pɨkawaruxei nixewitɨ 'atsipɨkaretima yunaitɨ mekanikutsukaitɨni. Yawé waɨkawa mɨwareukutsitɨakɨ.

\VS{13}Hikɨ Rawiri 'anutaɨye kananuyani yemuritsiepai kaneutiyani, manari 'apautatewakai Tsahuri mematiheteitsie.

\VS{14}'Ayumieme kuyaxi kaniwarutahiwieni meta 'Awinexi Nexi nu'aya:

\par }{\PP —'Awinexi. ¿Penere'enie?

\par }{\PP 'Awinexi kanita'eiya:

\par }{\PP —¿Kemɨ'ane pepetaine ti'aitame pemehiwie?


\par }{\PP \VS{15}Merikɨte Rawiri kanita'eiya:

\par }{\PP —'Awinexi, heiwa xeniu 'ekɨ kuya 'aixɨa pemɨ'ane petihɨkɨtɨni 'Ixaheri kwieyaritsie pemɨmariwa. ¿Titayari hikɨ mati'aitɨwame pekati'ɨwiyakai? Matsi nematinitaxatɨamɨkɨ xewitɨ kuya mana 'ahetsɨa kanitahani ti'aitame miemɨtɨ.


\par }{\PP \VS{16}Kepemɨtiuyuri 'aixɨa pɨka'ane, kaniyuritɨni Yawé kemɨrayeyuri. 'Ekɨ matsi peuyewetse pemumɨnikɨ meta 'akuyaxima tixe'aitɨwame xemɨka'uta'ɨwiyaxɨkɨ Yawé menayexei. Tsiparatsɨ ¿hakewa ti'aitame pitsikaya pewe, meta haa muyema tekɨxi manutimu'ukai muwekai?


\par }{\PP \VS{17}Merikɨte Tsahuri Rawiri niukieya hetimaika, mɨpaɨ kaniutayɨni:

\par }{\PP —Rawiri neniwe, 'ekɨ peretaine.

\par }{\PP Rawiri mɨpaɨ katinita'eiya:

\par }{\PP ―Huu neti'aitɨwame ne nekaniutaineni.

\VS{18}¿Titayari neti'aitɨwame mati'uximayatsiriwame penetiuweiya? ¿Kekuta netiuyuri? ¿Ketitakɨkuta 'axanetiuyuri?

\VS{19}Hikɨ 'ekɨ ti'aitame nemaniwawirieka pemɨnetsi'enienikɨ. Xɨka Yawé tiyurieneni, 'ekɨ ti'aitame pemɨnetsi'aye'uniekakɨ, kenereuyehɨwirieka Yawé meta nemawarika kenaki'erieka. Mexɨka teɨteri meteyurieka, Yawé 'axakewaruyurieni, mekanenayeweweiyani 'ena kwie Yawé mɨnetsi'uxatɨatsie mɨpaɨ menetekɨhɨawetɨ, hipame pɨta kakaɨyarixi tiwa'uximayatsiriwame mekanenayeitɨwani.

\VS{20}Hikɨ matsi 'ekɨ 'aixɨa pɨkayɨni, pemɨnetsi'uweiya penetsimiemɨtɨ. ¿Titayari 'Ixaheri kwieyaritsie ti'aitame penetiwaune tepɨ nemɨhɨkɨtɨni hepaɨ, yanutsutɨni xɨ'au 'ɨtsita kiekame hepaɨ? Ne nemaniwawirieka 'ekɨ 'ateewa pemɨkanetsikumemiwanikɨ Yawé kanierekaku.


\par }{\PP \VS{21}Hikɨ Tsahuri mɨpaɨ kaniutayɨni:

\par }{\PP —Ne 'axanepɨtiuyuri, Rawiri neniwe nehetsɨa kenenua. Nepɨkamatikwinitɨaniri. 'Ekɨ matsi pepɨkanetsi'umi pepɨnereuyehɨwiri, ne matsi nemɨka'uka'iyarini hepaɨ nepɨyɨane.


\par }{\PP \VS{22}Hikɨ Rawiri mɨpaɨ katinita'eiya:

\par }{\PP —'Ekɨ ti'aitame, 'apitsika 'ena puwe, xeime kenetanɨ'a mati'uximayatsiriwame mekweimiekɨ.

\VS{23}Merikɨte Yawé tame taxexuime ketarakapitɨani heitseriemekɨ kemɨtiyupitɨwa, yurikɨ kemaine. Yawé hikɨ pɨnetsi'atɨakai hakewa nemɨyɨwekai nemɨmatsimienikɨ, ne matsi nepɨkanewaɨri 'ekɨ Yawé matsi'anayexei pemɨhɨkɨkɨ.

\VS{24}Hikɨ mɨpaɨ nepɨretima 'atukari waɨkawa pɨraye'akai, Yawé hikɨtane netukari raye'akame kehayeitɨaka meta kenetsiwikweitsitɨaka naimekɨ kenemɨtiuka'eniwa.


\par }{\PP \VS{25}Tsahuri mɨpaɨ katinita'eiya:

\par }{\PP —Merikɨte Rawiri 'aixɨa peke'itɨarieka. Mariwemekɨ 'ekɨ pekatiniyurimɨkɨ, pekatinayu'iwakamɨkɨ naimekɨ.

\par }{\PP Hikɨ Rawiri kaneyani meta Tsahuri yuparatsiyuta kaneyani.




\par }\Chap{27}{\SH Rawiri piritsiteutsixi wahamatɨa
\par }
{\PP \VerseOne{1}Merikɨtsɨ Rawiri mɨpaɨ katiniyukɨhɨawekaitɨni: «Tsieretsɨ hatsuaku Tsahuri pɨnetsimieni. 'Aixɨa kaniyɨmɨkɨ piritsiteutsixi wakwietsie nemɨneta'unakɨ mana nemekanikɨ. Mɨpaɨ Tsahuri netsiwaunetɨ 'Ixaheri kwieyaritsie kaniti'uximɨkɨ».


\par }{\PP \VS{2}Rawiri meta kuyaximama 'ataxewi tsienituyari me'eweiyatɨ mekanekɨne Kahati kwieyaritsie mekaniye'axɨani, 'Akihitsi Mahuki nu'aya mɨra'aitakaitsie.

\VS{3}Hikɨ Rawiri meta kuyaximama mana mekaniyuhayewa, 'Akihitsi mana kaniwaruta'ɨwiya. Kuyaxi yuxexuitɨ yu'ɨitama meta yuniwema mekaniwaruwitɨkɨkaitɨni. Meta Rawiri yuhutame yu'ɨitama kaniwarawitɨkɨkaitɨni, 'Akinuhani Ketsireri kiekame meta 'Awikahiri Kaximeri kiekame, Nawari 'ɨyayatɨkai.

\VS{4}Kepauka Tsahuri mɨpaɨ mɨretima kename Rawiri Kahati kwieyaritsie 'uyuta'unakai, 'iweiyatɨri katiniuhayewa.


\par }{\PP \VS{5}Merikɨte Rawiri 'Akihitsi mɨpaɨ katiniutahɨawe: «Xɨka yuritɨni 'ekɨ ti'aitame 'aixɨa penetiuxeiya, nekamaniwawirieka kiekari xaɨtsie pemɨnetsiyetuirienikɨ mana nekaniuyeikamɨkɨ, pɨkaheuyewetse 'ena 'ahurawa temukutenikɨ».


\par }{\PP \VS{6}Hikɨ 'Akihitsi 'ana tukariyaritsie kwitɨwa Tsikɨraki kwieyari kaniyetuirieni, 'ayumieme hikɨ Tsikɨraki Kura kwieyaritsie te'aitamete katiniwapiinitɨni.


\par }{\PP \VS{7}Merikɨte Rawiri piritsiteutsixi wakwietsie xeiwiyari heimana nauka metseri kaniuyurieni mana 'uyeikatɨ.

\VS{8}Rawiri kaneyeikakaitɨni yukuyaxima wahamatɨa metewanawatsirietɨwetɨ ketsureutsixi, kiritsitsixi meta 'amarekitsixi wahetsɨa, mɨkɨ mɨixa mekaniyuriekaitɨni mana mekutetɨ, Tsuhuxi kwieyaritsie 'Ekipitu kwieyaritsie paitɨ.

\VS{9}Merikɨte kepauka Rawiri wahetsɨa mɨye'axekai yunaime kaniwatakukuyakaitɨni 'ukitsi meta 'ukarawetsixi xeime tɨma 'ayeniereme pɨkakuhayeikawakai. Meta katiniware'arɨwakaitɨni muxatsi, wakaitsixi, puxuri, kameyutsixi meta wakemarite. Hikɨ 'Akihitsi hetsɨa kani'axeikaitɨni.

\VS{10}Hikɨ xɨka 'Akihitsi mɨpaɨ re'iwawiyani: «¿Kemɨ'ane kwieyaritsie pepɨrenawa?», Rawiri mɨpaɨ katiniku'eiyakaitɨni: «Kura kwieyari hetɨa meukayunetsie», yatɨni: «Kerameri nuiwarimama», yatɨni «Tatsutɨa hepatsie, kenitsixi memanu'uwatsie».

\VS{11}Rawiri xeime 'uki ya 'ukaratsitɨme pɨkawakuhayeikawakai 'ayeniereme, mɨpaɨ tiku'eriwatɨ xɨka Kahati kwieyaritsie xeime 'atɨani, mekanitaxanetakekaitɨni kemɨtiyurienekai hepaɨtsita. 'Ikɨ mɨya tiyurienetɨ xeikɨa piritsiteutsixi wakwietsie kaniuyeikakaitɨni, kepaɨmexɨa tukari muyuri mana 'uyeikatɨ.

\VS{12}Hikɨ 'Akihitsi Rawiri yuri katini'eririekaitɨni, mɨpaɨ katiniku'eriwakaitɨni: «Merikɨte Rawiri 'ixaheritsixi wa'uxiwe'erietɨ kaniyuhayewani yuteɨterima tɨme, xɨari yuheyeme pɨnetita'uximayatsirieni».




\par }\Chap{28}{\SH Tsahuri 'Enituhuxi kiekame mɨtimaiwe hamatɨa
\par }
{\PP \VerseOne{1}Merikɨtsɨ 'iya tukariyaritsie, piritsiteutsixi yukuyaxima mekaniwarukuxeɨriexɨani 'ixaheritsixi memɨwakwiyukɨ. 'Ayumieme 'Akihitsi Rawiri mɨpaɨ katiniutahɨawe:

\par }{\PP —Mɨpaɨ ketinemaika 'ekɨ meta 'akuyaxima nehamatɨa tekanitakwiyuni tanaitɨ.


\par }{\PP \VS{2}Hikɨ Rawiri mɨpaɨ katinita'eiya:

\par }{\PP —'Aixɨa kaniyɨmɨkɨ, yapekatinetimaimɨkɨ 'ekɨ neti'aitɨwame, ne mati'uximayatsiriwame kenemɨtiyɨwe.

\par }{\PP 'Akihitsi mɨpaɨ kaniutayɨni:

\par }{\PP —Xɨka mɨpaɨ 'aneni, 'ena mɨtiyehane netsihɨweme pekanayeimɨkɨ.


\par }{\PP \VS{3}Merikɨte kepauka Tsamuheri mumɨ, 'ixaheritsixi yunaitɨ mepɨyuheiwerietɨkatei hetsiena mieme, Xamatsie menikateuku mana mɨkiekarieyatɨkaikɨ. Tsahuri mɨkɨ kwieyaritsie, memɨtemaikai mɨkite wahamatɨa memɨtekuxata meta memɨteyukewaiya kaniwarayeweiyaxɨakaitɨni.


\par }{\PP \VS{4}Hikɨ piritsiteutsixi me'uyukuxeurieka Tsuneni mɨrakutewatsie mekanikuyaxe. Meta Tsahuri 'ixaheritsixi warukuxeɨrieka mekanekɨne, Kiriwuha paitɨ mekanitiyaxe.

\VS{5}Peru kepauka Tsahuri piritsiteutsixi mɨwaruxei, kaniutimani waɨkawa yu'iyaritsie kaneuyuyehɨani.

\VS{6}'Ayumieme Yawé kaniutahɨawe, peru mɨkɨ pɨka'ita'ei, niheinɨtsitana ni'inɨari mupatsie Yawé hetsiemieme meta Kakaɨyari niukametemama waniuki.

\VS{7}Merikɨte 'ayumieme Tsahuri kuyaxi tewa'aitɨwamete, mɨpaɨ katiniwaruta'aitɨani:

\par }{\PP —Mɨtimaiwe xekenenekuwawiri mɨkite wahamatɨa mɨtikuxata, para nemumiekɨ nemeita'iwawiyakɨ.

\par }{\PP Mɨpaɨ mekatenita'eiya:

\par }{\PP —Xewitɨ 'Eniruxi kiekariyaritsie kanekani.


\par }{\PP \VS{8}Hikɨ Tsahuri kemarite yukɨ 'anenekame 'anakatɨxɨaka, teɨteri yuhutatɨ mekaneiweiya 'uyɨwikaku 'ukaratsi hetsɨa. Tsahuri mɨpaɨ katinitahɨawe:

\par }{\PP —'Iyari kene'atɨa mɨyuhekɨatakɨ nemixeiyakɨ. Mɨpaɨ ketineuyuri kemɨ'ane nemɨmatsitaxatɨani.


\par }{\PP \VS{9}Merikɨte 'ukaratsi mɨpaɨ kaniutayɨni:

\par }{\PP —¿Xɨari 'atsipepɨkatimate Tsahuri kemɨtiuyuri? 'Ikɨ kwieyaritsie mɨkite wahamatɨa memɨtekuxata meta memɨteyukewaiya kaniwarayeweiyaxɨani. 'Ekɨ penetsiwiniyamɨtɨ xeikɨa pekaniutaineni nemɨmierienikɨ.


\par }{\PP \VS{10}Merikɨte Tsahuri mɨpaɨ katinita'eiya:

\par }{\PP —Kaniyuritɨni Yawé kemɨrayeniere, yurikɨ ne nematinikuhɨaweni nixewitɨ matsi pɨkamatikwinitɨani 'ikɨ hepaɨtsita.


\par }{\PP \VS{11}'Ukaratsi mɨpaɨ kaniutayɨni:

\par }{\PP —¿Kemɨ'anekuta pepɨxeiyamɨkɨ?

\par }{\PP Tsahuri mɨpaɨ katinita'eiya:

\par }{\PP —Tsamuheri nekanixatani.


\par }{\PP \VS{12}Hikɨ 'ukaratsi Tsamuheri 'uxeiyaka kaniutahiwa marikakɨ. Mɨpaɨ katinitahɨawe:

\par }{\PP —Kari 'ekɨ Tsahuri pepɨyɨane. ¿Titayari peneti'itaiyane?


\par }{\PP \VS{13}Hikɨ ti'aitame mɨpaɨ katinitahɨawe:

\par }{\PP —Hawaikɨ pepɨkaheumaka. Tita pemɨtiuxei kenetineutaxatɨa.

\par }{\PP Mɨkɨ mɨpaɨ katinita'eiya:

\par }{\PP —'Iyari kwieta maukatewatsie 'atimieme nepɨxeiya.


\par }{\PP \VS{14}Tsahuri mɨpaɨ katinita'iwawiya:

\par }{\PP —¿Kehapaɨ tiyuxexeiya?

\par }{\PP Mɨkɨ mɨpaɨ katinitahɨawe:

\par }{\PP —Kani'ukiratsitɨni matakɨ kaniyu'eimani kwieta maukatewatsie kanatimieni.

\par }{\PP Tsahuri mɨpaɨ retimaika Tsamuheri mɨyɨanekaikɨ, kaniutihɨximakeni titunumawetɨ kwiepa.


\par }{\PP \VS{15}Hikɨ Tsamuheri Tsahuri mɨpaɨ katiniutahɨawe:

\par }{\PP —¿Titayari peneti'uximatɨa tawarita nemɨnuanikɨ?

\par }{\PP Tsahuri mɨpaɨ katinita'eiya:

\par }{\PP —Waɨkawa matsi nekanine'iyaritɨaka piritsiteutsixi mekanenimietɨweni meta Kakaɨyari kaneniuku'eirieni. Pɨkanetsiku'eiya nineheinɨtsikatsie meta Kakaɨyari niukametemama wahetsie. 'Ayumieme nemɨmatsitahɨawekɨ nekaninewaɨriya, kenemɨtiyurieni yapemɨnetitahɨawekɨ.


\par }{\PP \VS{16}Hikɨ Tsamuheri mɨpaɨ katinita'eiya:

\par }{\PP —Kamɨtsɨ xɨka Yawé matsi'uku'eirieni matsi'aye'unietɨ pɨta xɨka yuhayewa, ¿Titayari ne penera'iwawiya?

\VS{17}Matsi Yawé yakatinaye'atɨani kemutayɨkai meripaitɨ: Mɨkɨ matsi kamaniunawairieni kepemɨti'aitametɨkai, Rawiri pɨta kaniyetuirieni.

\VS{18}'Ekɨ Yawé pemɨka'anu'enikɨ, 'amarekitsixi kemɨtiwahekakai pepɨkawarukwi, 'ayumieme hikɨ mɨkɨ mɨyakamatinikwinitɨaka.

\VS{19}Merikɨte Yawé piritsiteutsixi wahetsɨa kamaniyetuamɨkɨ meta 'ixaheritsixi. 'Ekɨ meta 'aniwema 'uxa'a nehamatɨa 'uwa xekaniyuhayewakakuni meta 'ixaheritsixi mekana'iwariekuni.


\par }{\PP \VS{20}Hikɨ Tsahuri Tsamuheri 'u'enieka yapauka marikakɨ kanatiweni. Waɨkawa kaniutimani Tsamuheri mɨpaɨ mɨtitahɨawixɨkɨ meta haakakɨ kanimɨximekaitɨni, tɨkarikɨ tukarikɨ tixaɨ pɨkatitakwaiwekai.

\VS{21}Merikɨte 'ukaratsi Tsahuri 'uxeiyaka, mana 'ukaikame, mɨpaɨ katinitahɨawe:

\par }{\PP —Ne ti'a'uximayatsiriwame yanepɨtikatɨa kepemɨnetiu'aitɨa kepemɨnetiutahɨawixɨ, netukari neyetuatɨ.

\VS{22}Hikɨta 'ekɨ kenenanu'eni pekatinikwaimɨkɨ 'ikwai nepɨkawewieni, mɨpaɨ peyukamaime 'ahuyeta pekaniyemieni.


\par }{\PP \VS{23}Hikɨ Tsahuri kaniyuku'imawakaitɨni. Yaxeikɨata 'iparewiwamete mekatenikɨhɨawekaitɨni 'ukaratsi kemɨtikɨhɨawekai, 'imatɨrieka kaniyuwaɨriya. Kwiepa 'anukukeka 'utatsie kanayerɨni.

\VS{24}Merikɨte 'ukaratsi yukie tsikeru kaniweriyakaitɨni, mɨkɨ kaniumieni meta tɨriku tɨxiyari kaniupɨna, tsuirayari kaniutiwewieni kanitikwaxiya.

\VS{25}Hikɨ Tsahuri katiniukwani meta 'iparewiwamete. 'Ana tɨkariyaritsie mete'ukwaka mekanayekɨne.




\par }\Chap{29}{\SH Rawiri piritsiteutsixi kememɨkate'itanaki'eri
\par }
{\PP \VerseOne{1}Merikɨtsɨ piritsiteutsixi wa'ukiyarima yukuyaxima yunaime 'Apeki kiekariyaritsie mekaniwarukuxeɨrieni. Meta 'ixaheritsixi haixa mawietsie 'aurie Ketsireri mɨrakutewatsie mekaniyuhayewa.

\VS{2}Hikɨ kuyaxi wa'ukiyarima piritsiteutsixi mekaniwaruti'inɨata, hipatɨ wa'ukiyarima xeitsienituyari mekaniwaruwitɨkɨkaitɨni, hipatɨta xeimiriyari. 'Akihitsi meta Rawiri yukuyaxima warawitɨtɨ wa'utɨa mekaniuhukaitɨni.


\par }{\PP \VS{3}Hikɨ kuyaxi piritsiteutsixi wa'ukiyarima 'Akihitsi mɨpaɨ mekateniuta'iwawiya:

\par }{\PP —'Ikɨ hepɨrayutsixi teɨteriyari, ¿'ena kemeteyurie?

\par }{\PP 'Akihitsi mɨpaɨ katiniwaruta'eiya:

\par }{\PP —Neuxei 'ikɨ Rawiri kanihɨkɨtɨni meripaitɨ Tsahuri mɨti'uximayatsiriekai 'Ixaheritsie ti'aitame. Matsi hikɨri xeiwiyari heimana nehamatɨa kaniuyeikani, kepaukapai temuyutaxewirixɨtsie, tixaɨ hetsiena nepɨkatikaxeiyawe para yuri nemɨkati'eririekakɨ.


\par }{\PP \VS{4}Hikɨ kuyaxi piritsiteutsixi wa'ukiriyama, 'Akihitsi hepaɨtsita meha'atɨ mɨpaɨ mekatenita'aitɨani:

\par }{\PP —Keniwaranɨnɨ'a memɨyehukɨ hakewa kwie pemɨwarexatɨa. Temɨtakwiyutsie memɨtatsi'anuweiyakɨ pepɨkawapitɨaka, nɨkahɨrixɨa tame pɨta metatsihetakwini. 'Aixɨa kaniuyuyuriweni tiyu'aitɨwame hetsɨa mɨreiyehɨwirienikɨ takuyaxima watayuniyame.

\VS{5}'Ikɨ Rawiri kanihɨkɨtɨni 'ixaheritsixi meminɨawa mete'ukaye'atɨ mɨpaɨ mete'ukwitɨ:

\par }{\Q «Tsahuri xeimiriyari kaniwarukwini,

\par }{\QB peru Rawiri tamamata miriyari».


\par }{\PP \VS{6}Hikɨ mɨpaɨ tikuhɨawaruwatɨ 'Akihitsi Rawiri kaniuta'inieni, mɨpaɨ katinitahɨawe:

\par }{\PP —Kaniyuritɨni Yawé kemɨrayeniere, 'ekɨ tewi 'aixɨa pemɨtiuka'iyari pekanihɨkɨtɨni, ne yanepɨra'eriwakaku temɨtakwiyutsie pemɨnetsi'anuweiyakɨ. Kepauka pemɨnua nehetsɨa tixaɨ nepɨkatikaxeiyawe 'ahetsie 'axamɨti'ane, para yuri nemɨkamati'eririekakɨ. Peru piritsiteutsixi wa'ukiyarima yemekɨ 'aixɨa mepɨkamatexeiya.

\VS{7}'Ayumieme ne mɨpaɨ nepɨra'eriwa, 'akie kenemie 'aixɨa 'iyari pekawahaxɨatɨatɨ.


\par }{\PP \VS{8}Hikɨ Rawiri mɨpaɨ 'Akihitsi katiniutahɨawe:

\par }{\PP —¿Ketita petiukaxei 'axamɨti'ane? ¿'Ekɨ neti'aitɨwame tita petiukaxei mati'uximayatsiriwame hetsie, kepauka nemɨnetaxewirixɨtsie paitɨ 'atsita hikɨ? ¿Titayari mekanetepitɨa neti'aitɨwame meta ti'aitame memaye'unie wahamatɨa nemɨnetamienikɨ?


\par }{\PP \VS{9}'Akihitsi mɨpaɨ katinita'eiya:

\par }{\PP —Ne nekatinimaika nehetsie 'ekɨ Kakaɨyari niuki tuayameya hepaɨ pekani'aneni. Peru piritsiteutsixi tewa'aitɨwamete mɨpaɨ mekaniutiyuani pemɨkamiekɨ 'ekɨ tahamatɨa temɨtakwiyutsie.

\VS{10}Hikɨ 'uxa'a ximeripai 'ekɨ meta mati'aitɨwame te'uximayatsiriwamete 'ahamatɨa memeyekɨ, 'amɨtikahekɨare xekaniyehuni.


\par }{\PP \VS{11}Hikɨ 'uxa'arieka Rawiri meta kuyaximama ximeripai mekananuku'uni, piritsiteutsixi wakwieyaritsie mekanekɨne. Peru piritsiteutsixi Ketsireri hepa mekanekɨne.




\par }\Chap{30}{\SH Rawiri 'amarekitsixi kemɨtiwara'iwaxɨ
\par }
{\PP \VerseOne{1}Merikɨtsɨ Rawiri kuyaximama, hairieka tukaritsie Tsikɨraki mekaniu'axɨani, mana 'amarekitsixi Nekexi kwieyaritsie mekanitahaxɨakaitɨni meta Tsikɨraki kiekariyari mekaniutataiya.

\VS{2}'Ukarawetsixi mekaniwarehapani, mana yunaime memɨte'u'uwakai 'amemɨyumate meta 'etsimemɨyumate. Peru 'ayɨwekatɨka nixeime mepɨka'umi.


\par }{\PP \VS{3}Hikɨ kepauka Rawiri yukuyaxima wahamatɨa memu'axɨa, wakiekari kaniutataiyariekaitɨni, wa'ɨitama meta waniwema mekanehapaniekaitɨni.

\VS{4}Merikɨte Rawiri, hamatɨana memu'uwakai mekaniutitsuani me'utihiwatɨ kepaukake memuti'uxixɨ mepɨte'uhayewaxɨ.

\VS{5}Rawiri 'ɨitamama yuhutatɨ mekananutaxɨriyakaitɨni, 'Akinuhani Ketsireri kiekame meta 'Awikahiri Nawari Kaximeri kiekame 'ɨyayatɨkai.


\par }{\PP \VS{6}Hikɨ Rawiri kaneumakaitɨni, karikɨ kuyaximama me'itituaxixɨanike pɨ'eriekai mɨpaɨ memɨtekuxatakaikɨ, memɨte'uka'eniwakaikɨ yuniwema yunaime memɨwarutatɨmaikɨ. Matsi Rawiri kaniutɨrɨkariyarieni, Yawé yukakaɨyari hetsie yuri ti'erietɨ.

\VS{7}'Ayumieme mawari wewiwame 'Awiyataxi 'Akimereki nu'aya mɨpaɨ katiniutahɨawe:

\par }{\PP —Mawari wewiwame kamixaya 'etsimɨnena kenehurimie.

\par }{\PP 'Awiyataxi yapauka kani'atɨirieni,

\VS{8}Rawiri Yawé kaniutahɨawe:

\par }{\PP —¿'Ikɨ tenawayamete netiwaranukuweiya? ¿Netiwaranuku'axiwe?

\par }{\PP Yawé mɨpaɨ katinita'eiya:

\par }{\PP —Keniwaranukuweiya. Pekaniwaranuku'aximɨkɨ memehapanie pekaniwaretawikweitsitɨamɨkɨ.


\par }{\PP \VS{9}Hikɨ Rawiri 'ataxewi tsienituyari yukuyaxima wahamatɨa kaneyani, Wetsuxi 'akiyaritsie meheye'axɨanike. Mana mekaniyuhayewa

\VS{10}huta tsienituyari kuyaxi, 'akitsie memanukɨnekɨ mepɨka'uyɨwekaxɨa memu'u'uxekaikɨ. Hikɨ Rawiri nauka tsienituyari yukuyaxima xeikɨa warawitɨtɨ kaneyani.


\par }{\PP \VS{11}Hikɨ Rawiri teɨterimama xeime 'ekipitutanaka makumawetsie mekaniutaxeiya, Rawiri hetsɨa mekani'atɨani. Hikɨ mekatenimini meta mete'enuharitɨa,

\VS{12}xapa takari makaka tsuirayari xeime mekanimini meta hutame kaxie patsaruyari tsuirayari, matsi haika tukari haika tɨkari tixaɨ pɨkatikwakai. 'Ekipitu kiekame tiukwaka 'aixɨa katineka'erietɨyani.


\par }{\PP \VS{13}Hikɨ Rawiri mɨpaɨ katinita'iwawiya:

\par }{\PP —¿Kemɨ'ane rahetsɨa pepɨti'uximaya? ¿Hakewa pepeyetɨa?

\par }{\PP Mɨkɨ mɨpaɨ katinita'eiya:

\par }{\PP —'Ekipitutanaka nepɨhɨkɨ, waɨriyarika ti'uximayatame xeime 'amareki tewiyari hetsiemieme. Haika tukari nanukamieni nemɨtikuyekai, neti'aitɨwame kaneniuku'eirieni.

\VS{14}Kereteutsixi\FTNT{*}{{\FR 30:14 }{\FR{30:14
}}{\FQ{Kereteutsixi.
}}{\FQ{Piritsiteutsixi panuyɨne.
}}} tau manatineika tserieta memɨtamakai tekateniwarekunawatsirieni, Kura kwieyaritsie meta Karewi kwieyaritsie meta Tsikɨraki kiekariyari tetehetataiyaxɨ.


\par }{\PP \VS{15}Hikɨ Rawiri mɨpaɨ katinita'iwawiya:

\par }{\PP —¿Mɨkɨ tenawayamete hakewa mepe'uwa wahetsɨa ketananuwitɨki?

\par }{\PP 'Ekipitu kiekame mɨpaɨ katinita'eiya:

\par }{\PP —Kakaɨyari hɨxie 'ekɨ yakenetineutahɨawi, kename pekanetsimieni meta neti'aitɨwame hetsɨa pekanetsiyetuani. Mɨpaɨ netimaitɨ nekaxenanuwitɨmɨkɨ hakewa memekutei tenawayamete.


\par }{\PP \VS{16}Merikɨte 'Ekipitu kiekame 'amarekitsixi wahetsɨa kaniwarewitɨni, mɨkɨ mana memakutekaitsie mepakɨnɨkai mekaniyutemamawiekaitɨni, metekwatɨ meta me'ietɨwetɨ, piritsiteutsixi wapiini memɨtewarunawatsiriekaikɨ meta Kura kiekatari.

\VS{17}Hikɨ Rawiri 'ukahekɨareku kanitsutɨani wakwinetɨ, 'uxa'arieka taikaike katiniutahayewa. Nauka tsienituyari xeikɨa temari mekaniyuta'una yukameyutsixi wahetsie.

\VS{18}Merikɨte Rawiri naime katiniukaxeiya yupiinite tita 'amarekitsixi memɨte'inawairiekai meta yu'ɨitama yuhutame kaniwarutawikweitsitɨani.

\VS{19}Tixaɨtɨ reuyewetɨ pɨkaratɨa memɨwaraye'unie tita memɨtewarunawatsiriekai, ni waniwema 'amemɨyumate meta 'etsimemɨyumate 'ukitsi 'ukari, tixaɨtɨ wapiinite reuyewetɨ pɨkaratɨa.

\VS{20}Hikɨ Rawiri muxatsi tewaxi yunaime katiniware'arieni, metewaru'ariximetɨ kuyaximama mɨpaɨ mekateniuhiwakaitɨni: «'Ikɨ Rawiri katinipiinieyatɨni».


\par }{\PP \VS{21}Merikɨte Rawiri Wetsuxi 'akiyaritsie kanakunuani, huta tsienituyari kuyaxi memayuhayewaxɨtsie memɨ'u'uxekaikɨ memɨkaheiwei. Mɨkɨ mekanayekɨne kuyaximama mewaranunakeke, Rawiri meta 'ahurawa kaniuyani watahɨaweke.

\VS{22}Hikɨ Rawiri memaweiyakai hipatɨ kuyaxi 'axamepɨteniniukikai meta 'axamete'u'iyaritɨ mɨpaɨ mekaniutiyuani:

\par }{\PP —'Ikɨ matsi tahamatɨa mepɨka'anukɨ, 'ayumieme xɨari pɨkaheuyewetse tita temɨtehekaxei mɨkɨta temɨwayetuiriwanikɨ. Mekehekɨne yu'ɨitama mewarawitɨtɨ meta yuniwema.


\par }{\PP \VS{23}Merikɨte Rawiri mɨpaɨ katiniwarutahɨawe:

\par }{\PP —Neuxei ne'iwama mɨpaɨ xepɨkateyurieka. Yawé xeikɨa kanihɨkɨtɨni mɨkɨ naime mɨtatiyetuiri mɨtatsi'uta'ɨwiyaxɨ, tenawayamete tahetsɨa mɨwayetua memɨtatsi'utakwi.

\VS{24}¿Kemɨ'anekuta yuri pɨtixeta'eririeni kexemɨteku'eriwa? Tita temɨtewarunawairi piinite teyunaitɨ katinitahetsiemiemetɨni, 'ayumieme yaxeikɨa tipapaɨmeme tekatenitapixɨakuni memuyutakwi meta memɨtehɨkai.


\par }{\PP \VS{25}Hikɨ Rawiri 'ana tukaritsie mɨkɨ 'aitsika kaniutsutɨani 'ixaheritsixi wahetsiemieme, hikɨ 'akuxi 'ikɨ tukaritsie mɨkɨ 'aitsika mekanaye'atɨaka.


\par }{\PP \VS{26}Merikɨte manata Tsikɨraki me'u'axɨaka, Rawiri yuhamikuma 'ukirawetsixi Kura kiekatari katiniwarenɨ'airieni piinite memɨtehekaxeiyakai, mɨpaɨ tiwakɨhɨawetɨ: «'Ikɨ 'imikieri 'ena katinitipika Yawé memaye'unie wapiini temɨtehekuwikweitsitɨa».

\VS{27}Hikɨ mɨkɨ 'ukirawetsixi Weteri kiekatari 'imikierite mekatenanupini, Xamuti Nekexi, Katixi,

\VS{28}'Aruhexi, Tsipimuti, 'Etsitemuha,

\VS{29}Xakari, Kerameri nuiwarimama wakiekarite meta kenitsixi wakiekarite,

\VS{30}Kuxima kiekatari, Kuratsani, 'Ataki,

\VS{31}meta Hewuruni memɨtamakai, yaxeikɨa yunaitɨ 'ukirawetsixi hakewa Rawiri meta kuyaximama meme'axekai meripaitɨ mekateneutapixɨani.




\par }\Chap{31}{\SH Tsahuri kemɨtiumɨ
\par }
{\R (1Tsam 31:1-13 – 2Tsam 1:4-12, 1Kem 10:1-12)

\par }{\PP \VerseOne{1}Merikɨtsɨ piritsiteutsixi 'ixaheritsixi mekaniwarutakwini, peru mewaruxeiyaka mekaniuyuta'una 'ixaheritsixi. Kiriwuha yemuriyaritsie mɨkɨ yumɨiretɨ mekaniukwi'iwa.

\VS{2}Hikɨ piritsiteutsixi Tsahuri mekananukuweiya meta niwemama. Mekaniwarekwini meri Kunatani, 'Awinarawi meta Marikitsuha.

\VS{3}Kuyaxi matsi waɨkawa Tsahuri hepaɨtsita mekaniuyeha'ani, mekanenukuweiya 'ɨrɨkɨ me'imɨiximetɨ. Matsi piritsiteutsixi mehe'iwakakuri waɨkawa tiuka'eniwatɨ,

\VS{4}Tsahuri yɨhɨweme mɨpaɨ katiniutahɨawe: «'A'ixipara kenewatihanaka keneneumi'a, yaketineuyuri mexi 'iya xitekiya 'inɨariyari memɨkahexeiya meka'axɨawawe, mɨkɨ xeikɨa mekanenitinanaimakuni».

\par }{\PP Merikɨte mi'ɨwiyakai waɨkawa kanimakaitɨni, mɨkɨ mɨpaɨ mɨtiuyurieni pɨkayuwaɨriyakai, 'ayumieme Tsahuri yukɨmana yu'ixipara watihanaka kaniuyumieni.

\VS{5}Kepauka 'i'ɨwiyame Tsahuri muxei mɨkime, mɨkɨta yu'ixiparakɨ kaniuyumieni yukɨmana.

\VS{6}Xei tukaritsie Tsahuri, niwemama yuhaikatɨ, 'i'ɨwiyame meta kuyaximama yunaitɨ mɨpaɨ mekateniukwini.


\par }{\PP \VS{7}Kepauka 'ixaheritsixi muweritsie 'anutaɨye memɨtamakai meta Kurutani 'anutaɨye memɨtamakai memɨte'utamari kename kuyaxi 'ixaheritsixi meyuta'unakai, meta kename Tsahuri niwemama mehekwi'iwakai, mɨkɨta yukiekarite mekaniuku'eiriexɨani mekanekɨne. Hikɨ piritsiteutsixi 'ixaheritsixi wakiekaritsie mekaniyuhayewa.


\par }{\PP \VS{8}Hikɨ 'uxa'arieka piritsiteutsixi mana me'u'axɨaka mɨkite wapiini mete'anupinike, Kiriwuha yemuriyaritsie Tsahuri meta niwemama mekaniwarutaxeiya mekwikwi'ime.

\VS{9}Hikɨ mu'uya mekananutixiteni, piiniteya pitsikaya, 'ixiparaya meta menakekai mekateninawairieni. Naitsarie piritsiteutsixi wakwieyaritsie texaxatamete mekaniwareutanɨ'axɨani yutukiteta kakaɨyarixi memɨwayewetɨkatsie meta yunaime yuteɨterima wahɨxie.

\VS{10}Merikɨte Tsahuri 'ixiparaya, pitsikaya meta menakekai 'Atsitaruti kakaɨyariyari hetɨa mekatenetipini meta kaxarieya Wetitsani kuraruyari 'ematitewatsie mana mekanikuwieni.


\par }{\PP \VS{11}Hikɨ Kawetsi kiekatari Karaha kwieyaritsie mɨpaɨ mekatenetimani, piritsiteutsixi Tsahuri kememuyuriekai,

\VS{12}mɨkɨ hipatɨ mekamamatɨ metɨrɨkawitɨ tɨkarikɨ Wetitsani kiekariyaritsie mekanekɨne, Tsahuri meta niwemama wakaxarite meheu'ɨiyuka mana kurarutsie memukuwɨkai, hikɨ mewarakahapaka Kawetsi kiekariyaritsie mekanakunuaxɨani. Mana mekaniwarutitaiya,

\VS{13}hikɨ wa'umeyarite me'uti'ɨka xiutɨa mekanikateuku Kawetsi mɨrakutewatsie. Manata 'atahuta tukari mekaniyukahakieni.


\par }