\NormalFont\ShortTitle{Kwikari}

{\MT Kwikari witsimɨ'ane



\par }\ChapOne{1}{\PP \VerseOne{1}Tsarumuni kwikarieya xapayari.


\par }{\SP 'Uka mɨnaki'eriwa

\par }{\Q \VS{2}Xɨka, penetsi'u'itsenike 'ateni kemɨtiyu'itsewekɨ,

\par }{\QB matsi 'aixɨa pɨ'ane 'anaki'eriya, keyuri winu.


\par }{\Q \VS{3}Witsimu'ɨata pemɨ'akawiriwa, yemekɨ puwanake,

\par }{\QB 'ekɨtɨtɨ pekanihɨkɨtɨni waritsamu witsimu'ɨa.

\par }{\QB Kauka 'ayumieme 'ɨimarixi memenenaki'erie.


\par }{\Q \VS{4}Kene'amexɨitɨaka, 'ahetsiemieme yemekɨ kenenayeitɨa.

\par }{\QB Kenenanuwitɨki pemuyehuputsie, ti'aitame.

\par }{\SP Wahamikuma

\par }{\Q Tepuyutemamawieka ta'iyarikɨ teyunaitɨ,

\par }{\QB tepiku'eriwani kepemɨti'amaɨwa keyuri winu.

\par }{\QB Titakɨ mɨmatinaki'erieka panayuhayewa.


\par }{\SP 'Uka mɨnaki'eriwa

\par }{\Q \VS{5}'Uka mɨyɨwi nepɨhɨkɨ, peru witsinepɨti'iɨmari,

\par }{\QB 'ukari 'aku Kerutsaremetari,

\par }{\Q nekaniyɨwini Tseraxi teɨteriyari waxamaru hepaɨ,

\par }{\QB witsinekatini'ɨimarika Tsarumuni 'ixuriki kiiyarieya hepaɨ.


\par }{\Q \VS{6}Newaiyaritsie xepɨkanetsixeiyani nemɨyɨwikɨ,

\par }{\QB tau nenawiyari mɨyakaniuyurieni.

\par }{\Q Ne'iwama 'ukitsi mekaneniuyeheka,

\par }{\QB kaxie haraweriyari 'ɨwiyariyarikɨ mekaneniuta'aitɨani waɨriyarika,

\par }{\QB meta nekaxie 'aixɨa nepɨkatiɨ'ɨwiyaxɨ.


\par }{\Q \VS{7}Kenetineutaxatɨa, 'uki nemɨmatsinaki'erie,

\par }{\QB ¿hakewa 'amuxatsima pepɨwaretihɨwe?

\par }{\QB ¿hakewa tuka pepɨwareti'uxipitɨwa?

\par }{\Q ¿Ne titayari netikuyeika xeikɨa,

\par }{\QB 'ahamikuma wamuxatsima wahamatɨa?


\par }{\SP Wahamikuma

\par }{\Q \VS{8}Xɨka 'atsipekatimaika, 'uka witsipemɨti'ɨimari 'ukari watsata pe'uyeikatɨ,

\par }{\QB muxatsi waketate kemɨreuyuyune kenanukuweiya

\par }{\Q meta 'atsipuri tɨɨrixi keniwahɨneni,

\par }{\QB muxatsi wahɨwemete wakii maku'utsie.


\par }{\SP 'Uki mɨnaki'eriwa

\par }{\Q \VS{9}'Ekɨ meta kepemɨreuyukuniɨtɨa, 'uka nemɨmatsi naki'erie,

\par }{\QB Kawayutsixi nepɨwaraye'eriwa witsimemɨtehekɨniɨtɨarietɨka yumu'uyaritsie

\par }{\QB Parahuni kaxetaya memuhaxime.


\par }{\Q \VS{10}Witsipɨtiyuxexeiya 'a'aurite meta kepemɨti'akutsa'a.

\par }{\QB 'Akɨipi witsipɨtiutimerɨka 'akukakɨ.


\par }{\Q \VS{11}'Anakɨtsa tepɨtiwewieni hurukɨ

\par }{\QB meta pɨratakɨ.


\par }{\SP 'Uka mɨnaki'eriwa

\par }{\Q \VS{12}Ti'aitame mexi mexatsie 'utika,

\par }{\QB witsimu'ɨa nemɨnetawiri kaniɨkɨ'ɨareni hetsiena.


\par }{\Q \VS{13}'Uki neminaki'erie, mixaxi witsimu'ɨa purutsata mɨyeka hepaɨ kani'aneni,

\par }{\QB netawitsie kaneukukutsuni neheikukwekaku.


\par }{\Q \VS{14}'Uki neminaki'erie, 'aukwe tuturiyari witsimu'ɨa hepaɨ kani'aneni

\par }{\QB 'Enikaritsie kaxie 'iteɨriyari hepaɨ.


\par }{\SP 'Uki mɨnaki'eriwa

\par }{\Q \VS{15}Kwinimieme pepɨti'ɨimari, 'uka nemɨmatsinaki'erie.

\par }{\QB Witsipepɨ'ane.

\par }{\QB 'Ahɨxite, kukuruxi memɨyuhuta wahepaɨ pɨtiyuxexeiya.


\par }{\SP 'Uka mɨnaki'eriwa

\par }{\Q \VS{16}Kwinimieme pepɨtitemaikɨ, 'uki nemɨmatsinaki'erie.

\par }{\QB Yemekɨ 'ekɨ pepɨnetsinake.

\par }{\SP 'Uki mɨnaki'eriwa

\par }{\Q 'Ɨxa mɨtsitsiɨrawi ta'itari kanayeimɨkɨ kepauka temɨyutiwitɨnitsie,


\par }{\QB \VS{17}takii pikaxiyari kariuxa kanihɨkɨtɨni

\par }{\QB Huku mɨxexeurawi xawarikɨ kananukakitsieka.




\par }\Chap{2}{\SP 'Uka mɨnaki'eriwa

\par }{\Q \VerseOne{1}Ne tuutu Tsarunitsie mayeweri mɨxuawe nekanihɨkɨtɨni,

\par }{\QB xewitɨ tuturi texuxuri mayeweritsie mieme.


\par }{\SP 'Uki mɨnaki'eriwa

\par }{\Q \VS{2}'Uka neminaki'erie, kepauka hipame 'ukarawetsixi watsata muyeika,

\par }{\QB tuturi texuxuri xuyatsata muwe hepaɨ katiniyuxexeiyani.


\par }{\SP 'Uka mɨnaki'eriwa

\par }{\Q \VS{3}'Uki neminaki'erie kepauka hipame 'ukitsi watsata muyeika,

\par }{\QB xikɨti\FTNT{*}{{\FR 2:3 }{\FR{2:3
}}{\FT{Manzana.}}} 'ɨtsitsata mɨkawe hepaɨ katiniyuxexeiyani.

\par }{\Q Kaneninakeni hetɨana nemɨ'etɨpieka,

\par }{\QB witsikatinakakani takariyari.


\par }{\Q \VS{4}Kanenewitɨni kiita 'ixɨarari muwatiwewiwatsie,

\par }{\QB muwa yunaki'eriya 'inɨariyari kaniwarepitɨani.


\par }{\Q \VS{5}Kaxie takari patsaruyarikɨ keneneutatɨrɨkariya,

\par }{\QB manitsanakɨ keneneutahuxaitɨa,

\par }{\QB nekanimɨximeni naki'eriyakɨ.


\par }{\Q \VS{6}Mamaya 'utatana miemetsie nemu'u

\par }{\QB mɨniuka'uxipitɨanike,

\par }{\QB meta yutserieta miemekɨ kwimɨneniukwenike.


\par }{\SP 'Uki mɨnaki'eriwa

\par }{\Q \VS{7}Ne mɨpaɨ nepɨtixewawirie, 'ukarawetsixi Kerutsareme kiekatari,

\par }{\QB maxatsi 'ɨimarixi yeuta memu'uwakɨ,

\par }{\Q 'uka neminaki'erie xepɨkahehɨtɨaka xepɨkahei'uximatɨaka

\par }{\QB tsepa kepaukake yukɨmana manutanierixɨ.


\par }{\MS Hutariekamieme Kwikari

\par }{\SP 'Uka mɨnaki'eriwa

\par }{\Q \VS{8}'Uki neminaki'erie hiwarieya.

\par }{\QB Neuxei, 'ena kanamieni,

\par }{\Q 'utsunarɨmetɨ hɨritetsie,

\par }{\QB 'anutitsukwakatɨ hɨri 'amɨnenetsie.


\par }{\Q \VS{9}'Uki neminaki'erie maxa hepaɨ katiniyuxexeiyani,

\par }{\QB maxa temaikɨ hepaɨ kani'aneni.

\par }{\Q Paratsɨ xekeneuxeiya, takiiwarie warita kaniutiweni,

\par }{\QB 'awienierenetɨ maxawariyarietɨkata,

\par }{\QB yɨkɨ'ɨwiyatɨ mayexaxawata.


\par }{\BB \par }
{\Q \VS{10}'Uki neminaki'erie mɨpaɨ kanetiniutahɨawe:

\par }{\Q «Kenanukukexi 'uka nemɨmatsinaki'erie,

\par }{\QB hikɨmɨ kenewaye'a, 'uka witsipemɨti'ɨimari.


\par }{\Q \VS{11}Neuxei, kananuyeyaniri xexerixa,

\par }{\QB hamatɨanata kaniutanɨni wiyeri.


\par }{\Q \VS{12}Yeuta 'ari tuturi kanitineikani,

\par }{\QB kwikari tukariyari kanaye'aniri.

\par }{\Q 'Ariri naitsarie kwiepa kani'eniɨriɨkɨni

\par }{\QB kukuruxi memeɨyɨyɨxawi wakwikari.


\par }{\Q \VS{13}'Ariri piní matɨari mieme takariyari kanixuaweni,

\par }{\QB 'Ari kaxie xututɨ witsikaniukɨ'ɨareni.

\par }{\Q Kenanukukexi, 'uka nemɨmatsinaki'erie,

\par }{\QB nehetsɨa kenaye'a, 'uka witsipemɨti'ɨimari».


\par }{\SP 'Uki mɨnaki'eriwa

\par }{\Q \VS{14}Nekukuru pemeutuxa, 'ai mukatataritsie

\par }{\QB pemuyu'awieta,

\par }{\QB meta hɨri 'amɨtiumariwetsie paitɨ,

\par }{\Q kenanieri nepɨmatsixeiya,

\par }{\QB keneutaniu nepumatsi'enieni,

\par }{\Q 'aniuki 'aixɨa kanimayaka

\par }{\QB meta witsipekatini'axexeiyani.


\par }{\SP 'Uki meta 'uka memuyunaki'erie

\par }{\Q \VS{15}Kauxaitsi xekeniwarutiwiya,

\par }{\QB mɨkɨ kauxaitsi tɨɨrixi

\par }{\Q takaxie memɨtsewixima,

\par }{\QB takaxie haraweriyari xuturiyari.


\par }{\SP 'Uka mɨnaki'eriwa

\par }{\Q \VS{16}'Uki neminaki'erie nehetsiemieme kanihɨkɨtɨni, neta hetsiena mieme,

\par }{\QB mɨkɨ yumuxatsima kaniwarutihɨweni tuturi texuxuritsata.


\par }{\Q \VS{17}Tau ka'akayuniwekaku 'akuxi

\par }{\QB meta 'etɨri ka'akumaweriwekaku 'akuxi,

\par }{\QB nehetsɨa kani'axeni, 'uki neminaki'erie.

\par }{\Q Maxa hepaɨ katiniunanautsani,

\par }{\QB maxa temaikɨ hepaɨ, hɨritsie paitɨ.


\par }{\BB \par }


\PoetryChap{3}{\Q \VerseOne{1}Tɨkarikɨ, ne'itaritsie ne'ukaitɨ

\par }{\QB 'uki neminaki'erie nekaniutiwauni,

\par }{\QB matsi nepɨka'itaxei.


\par }{\Q \VS{2}Ne 'anukukeme nekaneyeikani kiekaritsie,

\par }{\QB huye mayehapanetsie meta waɨkawa mɨrewatuiyatsie,

\par }{\Q 'uki neminaki'erie nekuwaunetɨ.

\par }{\QB Ne'iwaunetɨ nepɨka'itaxeiyawe.


\par }{\BB \par }
{\Q \VS{3}Mekaneniukaxexeyani

\par }{\QB kiekaritsie tehɨwemete.

\par }{\Q Mɨpaɨ netiwara'iwawiya:

\par }{\QB «¿'Uki neminaki'erie hawaikɨ xekatehexeiya?»


\par }{\Q \VS{4}Mɨya netiwaru'iwawiyakake nekanikaxeiya

\par }{\QB 'uki neminaki'erie.

\par }{\Q Nekanitapa, neka'itatuayatɨ,

\par }{\QB nemaama kie nekaneiwitɨkɨni,

\par }{\QB kiita paitɨ hakewa nemaama mɨnetsiwatiniwexɨtsie.


\par }{\SP 'Uki mɨnaki'eriwa

\par }{\Q \VS{5}Ne mɨpaɨ nepɨtixewawirie, 'ukarawetsixi Kerutsareme kiekatari,

\par }{\QB maxatsi 'ɨimarixi yeuta memu'uwakɨ,

\par }{\Q 'uka neminaki'erie xepɨkahehɨtɨaka xepɨkahei'uximatɨaka

\par }{\QB tsepa kepaukake manutanierixɨ.


\par }{\MS Hairiekamieme Kwikari

\par }{\SP Yunaitɨ mɨkwikarɨwa

\par }{\Q \VS{6}¿Titatihɨkɨ makumawetsie mɨretineika

\par }{\QB kɨtsi 'amuweni hepaɨ tiyuxexeiyatɨ,

\par }{\Q mixaxi meta 'ɨkwa witsimu'ɨa tsata,

\par }{\QB meta waɨkawa witsimu'ɨatɨka nɨtɨ?


\par }{\Q \VS{7}Neuxei,

\par }{\QB Tsarumuni kaxetaya kaniyɨaneni.

\par }{\Q Haika tewiyari kuyaxi me'eweiyatɨ mana pamie,

\par }{\QB 'ixaheritsixi kuyaxiyaritsie memanayexeiyarie kwinimieme yeme memɨteheuyutakwiwawe.


\par }{\Q \VS{8}Yunaitɨ 'ixipara mekanakawɨtɨatɨkani,

\par }{\QB meta mekateniuti'ɨkitɨarieni memeuyutakwiwawenikɨ,

\par }{\Q yunaitɨ yu'ixipara yuhɨiyametsie mekanikawɨtɨatɨkani

\par }{\QB tɨkarikɨ mɨkweriwa'anekɨ.


\par }{\Q \VS{9}Tsarumuni yukaxeta kaniutawewieni

\par }{\QB kɨye 'aixɨa mɨ'anenekɨ Riwanu mieme.


\par }{\Q \VS{10}Matiwetɨka Pɨratakɨ kaniutiwewieni,

\par }{\QB hurukɨta mitseiriyatɨka.

\par }{\Q 'Ɨpariyarita kaniutawipa taɨraɨyemekɨ,

\par }{\QB taɨtana mekaniwaku'utɨani me'inaki'erietɨ

\par }{\QB 'ukari Kerutsareme kiekatari.


\par }{\BB \par }
{\Q \VS{11}Xekeniwayekɨni 'ukarawetsixi Tsiyunitari.

\par }{\QB Ti'aitame Tsarumuni xekenexeiyani.

\par }{\Q Yumu'utsie kanenamaka Kuruna maamaya menamaniri

\par }{\QB kepauka mutineɨkixɨtsie mieme

\par }{\QB kepauka 'iyarieya muyutemawiekai.




\par }\Chap{4}{\SP 'Uki mɨnaki'eriwa

\par }{\Q \VerseOne{1}Kwinie yemekɨ pepɨti'ɨimari 'uka nemɨmatsinaki'erie.

\par }{\QB Witsipepɨti'axexeiya.

\par }{\Q 'Ahuxite 'ixuriki pemeukuwera warita, kukuruxi memeutuxa mepɨhɨkɨ.

\par }{\Q 'Akɨpate tsipuri xeitewayari memeuyɨyɨwi wahepaɨ pɨtiyuxexeiya

\par }{\QB Karaha hɨriyaritsie memu'uwa.


\par }{\Q \VS{2}'Atamete muxatsi hekwamekɨ memutixikieni hepaɨ pɨtiyuxexeiya,

\par }{\QB xike memanatikɨ me'uka'ɨyarieka.

\par }{\Q Yuxexuitɨ mɨkɨ yu'iwama mepuwarexeiya,

\par }{\QB xewitɨ pɨkayuxaɨta.


\par }{\Q \VS{3}'Ateni hɨiyame mɨxeta hepaɨ pɨtiyuxexeiya,

\par }{\QB 'aniuki pɨnetsihehana.

\par }{\Q 'A'aurite 'ixuriki pemeukuwera warita,

\par }{\QB xikɨti hixɨata mɨxitekieka hepaɨ pɨtiyuxexeiya.


\par }{\Q \VS{4}'Akɨipi Rawiri tuxiyuya hepaɨ pɨtiyuxexeiya,

\par }{\QB tetexi mɨxitekietɨkakɨ mɨwewiya,

\par }{\Q hetsiena pukuwɨ xeimiriyari kɨmana memɨyukunarɨma,

\par }{\QB kuyaxi memɨyukunarɨma mɨkɨ naitɨ pɨhɨkɨ.


\par }{\Q \VS{5}'Atsitsi yuhutatɨ maxatsi yeutari wahepaɨ mepɨteyuxexeiya,

\par }{\QB 'ɨimari niwemama yuhutame muwarayexei

\par }{\QB memɨtekwatɨwe tuturi texuxuritsata.


\par }{\Q \VS{6}'Akuxi kakɨyɨriwekaku,

\par }{\QB 'akuxi 'etɨri katipariwekaku,

\par }{\Q nekananutiyeimɨkɨ mixaxi yemuriyaritsie,

\par }{\QB meta 'ɨkwa witsimu'ɨa hɨriyaritsie.


\par }{\BB \par }
{\Q \VS{7}Naitɨ 'ekɨ witsipepɨ'ane, 'uka nemɨmatsinaki'erie,

\par }{\QB naitɨ 'aixɨa pepɨ'ane.


\par }{\Q \VS{8}Hikɨmɨ tepanukakɨne Riwanu hɨriyaritsie, 'uka nemɨmatsihɨawene,

\par }{\QB Hikɨmɨ tepanukakɨne Riwanutsie.

\par }{\Q Kenanakaye'a 'Amaná hɨriyari 'amanutitewitsie,

\par }{\QB Tsenixi meta Heximuni yekɨrita.

\par }{\Q Kenanakaye'a hakewa mayetsi meme'uwatsie,

\par }{\QB mɨkɨ hɨritsie hakewa tɨwexi memayu'eririya wakietsie.


\par }{\BB \par }
{\Q \VS{9}Ne'iyari pepɨhɨa,

\par }{\QB ne'iwa 'uka nemetsihahɨawe,

\par }{\QB xeihɨxiyarikɨtɨtɨ penetsi'uxeiyaku,

\par }{\Q 'akuka xeiwiwierikɨ

\par }{\QB ne'iyari pepɨhɨa.


\par }{\Q \VS{10}Kwinie yemekɨ witsipa'ane 'anaki'eriya,

\par }{\QB ne'iwa 'uka nemetsihɨawene.

\par }{\Q Matsi witsipa'ane 'anaki'eriya, winu kemɨkaha'ane,

\par }{\QB meta pemuyutawiriwa witsimu'ɨa

\par }{\QB tixaɨtɨ kemɨkatiɨ'ɨa hepaɨ pepɨ'ɨa.


\par }{\Q \VS{11}'Uka nemetsihahɨawe, 'atenitsie xiete payeneika,

\par }{\QB retsi meta xiete 'anenitɨa pepɨ'awieta.

\par }{\Q Riwanu kemu'ɨa

\par }{\QB mɨpaɨta pɨ'ɨatɨka 'akamixate.


\par }{\BB \par }
{\Q \VS{12}Haraweri tuturi muwa'etsie mɨreuname pekanihɨkɨtɨni,

\par }{\QB ne'iwa 'uka nemetsihahɨawe,

\par }{\QB haraweri tuturi muwa'etsie mɨreuname meta haixa manukaname pekanihɨkɨtɨni.


\par }{\Q \VS{13}'Atsitsi xeiharaweriyari pɨhɨkɨtɨka xikɨti muwa'etsie,

\par }{\QB witsi'anenetɨ 'ikwaxi,

\par }{\QB tuturiyari naaru meta hatsahaxi,


\par }{\Q \VS{14}naitɨ kɨyexi muwatsuayatɨka witsimu'ɨatɨka,

\par }{\QB naaru meta 'atsapɨrani,

\par }{\QB karamu meta kanera,

\par }{\QB mixaxi meta 'aruhe,

\par }{\QB witsimɨti'anene xeikɨa naitɨ.


\par }{\Q \VS{15}'Ekɨ haa pekanihɨkɨtɨni harawerita mieme,

\par }{\QB haixa haa mayenierenikɨ mɨ'ayumieme mexeiya pekanihɨkɨtɨni,

\par }{\QB haa 'akiyari pekanihɨkɨtɨni Riwanu makanena.


\par }{\SP 'Uka mɨnaki'eriwa

\par }{\Q \VS{16}Kenanutanieri, 'eka tayeta mieme.

\par }{\QB 'Eka tatsutɨa mieme, niwa kenaye'a.

\par }{\Q Neharawerita xekeneuka'ekawi,

\par }{\QB witsikemɨtiuye'ɨa xekeneutawiwiexɨa.

\par }{\Q Yuharawerita 'uki neminaki'erie kehamieni

\par }{\QB muwa mieme 'ikwaxi witsima'ane keha'inɨata.




\par }\Chap{5}{\SP 'Uki mɨnaki'eriwa

\par }{\Q \VerseOne{1}Neharaweritari nekaninuani,

\par }{\QB 'uka ne'iwa nemɨmatsi naki'erie,

\par }{\Q muwa nepikaxei mixaxi waritsamu meta,

\par }{\QB muwa xiete kwaiyarikɨ ne'iyari paye'axe.

\par }{\Q Muwa nepikaxexeiya waɨkawa winu meta retsi,

\par }{\QB naitɨ 'ikɨ pɨtinehetsiemieme.

\par }{\SP Wahamikuma

\par }{\Q Hamikutsixi, xeketenekwaka xeketene'ieka,

\par }{\QB xekeneutitarɨwai naki'eriyakɨ.


\par }{\MS Nauriekamieme Kwikari

\par }{\SP 'Uka mɨnaki'eriwa

\par }{\Q \VS{2}Ne nepukutsukai, matsi ne'iyari payenierekai.

\par }{\QB Hikɨ xeime niuki nekaniu'enieni.

\par }{\QB 'Uki neminaki'erie kitenie kanatawekaitɨni.

\par }{\BB \par }
{\Q «Ne'iwa 'uka nemɨmatsi naki'erie,

\par }{\QB witsipemɨti'ɨimari nekukuru,

\par }{\QB keneneupitɨa nemeutahanikɨ.

\par }{\Q Nemu'utsie haɨtsikɨ nepumu'uhawi,

\par }{\QB tɨkarikɨ mieme hawiriya nekɨpatetsie panakaxɨrɨwe».


\par }{\BB \par }
{\Q \VS{3}Nematsi nekaniyutikemaripieni,

\par }{\QB nekapɨyɨwe tawari nemɨranakatɨni.

\par }{\Q Nematsi ne'ɨkatetsie nekaneuyuhauxixɨaniri,

\par }{\QB titayari tawari nereuyukwiemawani.


\par }{\BB \par }
{\Q \VS{4}'Uki neminaki'erie mɨreukukekatsie hewakuxawakaku,

\par }{\QB muwa kaneukumeni,

\par }{\QB netaɨta nemeiyehɨakaikɨ waɨkawa nepɨnekatemawi.


\par }{\Q \VS{5}Ne'anukukeka 'uki nemɨnaki'eirie nekatineuyepirieni,

\par }{\QB mixaxi nemamatetsie kanikakukekaitɨni.

\par }{\Q Ne'itɨwametetsie paitɨ kananuyetsukekaitɨni

\par }{\QB mɨreuyepieriketsie paitɨ kanikaxɨrɨwekaitɨni.


\par }{\BB \par }
{\Q \VS{6}Kepauka nemɨreiyepiriri 'uki neminaki'erie,

\par }{\QB 'ari kaniukumawekaitɨniri.

\par }{\Q Neyakaitɨniri,

\par }{\QB hikɨ 'utɨmana nekaneyani.

\par }{\Q Nekanitiwauni peru nepɨka'itaxei.

\par }{\QB Kepauka nemitahiwi pɨkanetsiheta'ei.


\par }{\Q \VS{7}Mekaneniutaxeiya tehɨwemete

\par }{\QB kiekaritsie meye'uwatɨ,

\par }{\Q kiekari kuraruyari memɨ'ɨwiya

\par }{\QB mekaneteniukwinitɨani mekaneneutiwaxɨani,

\par }{\QB nexikuri mekananutihurieni.


\par }{\BB \par }
{\Q \VS{8}Ne mɨpaɨ nepɨtixewawirie 'ukari Kerutsareme kiekatari,

\par }{\QB xɨka 'uki neminaki'erie hawaikɨ xehekaxeiya,

\par }{\QB mɨpaɨ xeketenetahɨawi kename netikuye ne'inaki'erietɨ.


\par }{\SP Yunaitɨ kwikarɨwame

\par }{\Q \VS{9}'Uka kwinie yemekɨ witsipemɨti'ɨimari, ketatineutaxatɨa,

\par }{\QB ¿kehepaɨ timatsiɨkɨ 'uki peminaki'erie hipame 'ukitsi watsata?

\par }{\Q ¿Kehepaɨ timatsiɨkɨ 'uki peminaki'erie hipame 'ukitsi watsata,

\par }{\QB mɨkɨ pemɨtatsiwawirie?


\par }{\SP 'Uka mɨnaki'eriwa

\par }{\Q \VS{10}'Uki neminaki'erie kwinie yemekɨ pɨtitemaikɨ, xetamekɨ 'utimerɨkatɨ,

\par }{\QB tsepa tamamata miriyari wahamatɨa muyeika kanimatsiɨkɨni.


\par }{\Q \VS{11}Mu'uya kanihurutɨni xeikɨa,

\par }{\QB kɨpateya 'etsiwa kanitutunini

\par }{\QB yɨyɨwitɨ kwatsa kemeu'ane hepaɨ.


\par }{\Q \VS{12}Hɨxiteya kukuruxi wahepaɨ kani'aneneni

\par }{\QB 'aki'utɨa memɨyetei

\par }{\Q retsikɨ me'ɨwatɨkaitɨ,

\par }{\QB tetexi witsimɨ'anene hepaɨ metehekutetɨ.


\par }{\Q \VS{13}'Auriteya waritsamu 'etsiyari hepaɨ pɨ'anene,

\par }{\QB tupiriya witsimu'ɨatɨka 'etsiyari.

\par }{\Q Teniteya tuturite 'atsutsena kanihɨkɨtɨni

\par }{\QB muwa matineika mixaxi.


\par }{\Q \VS{14}Mamateya huru tepɨayari kanihɨkɨtɨni

\par }{\QB tupatsiyukɨ ti'utɨkaitɨ.

\par }{\Q Hukaya putimerɨka witsimɨtiharuani hepaɨ

\par }{\QB ti'utɨ yuyuawimekɨ.


\par }{\Q \VS{15}Teuriteya huta 'ikitsaraɨyari pɨhɨkɨ 'anuyexawawatɨtɨ

\par }{\QB huru mɨhɨkɨakɨ yuwetɨkaitɨ.

\par }{\Q Hɨxiena xɨka 'uyeikani pumariwekare,

\par }{\QB Riwanu muyeikani hepaɨ kariuxa tsata.


\par }{\Q \VS{16}Tenieya kanakakani,

\par }{\QB mɨkɨ witsikani'aneni 'uki.

\par }{\BB \par }
{\Q Mɨpaɨ kani'aneni 'uki neminaki'erie, nehamiku,

\par }{\QB 'ukarawetsixi Kerutsareme kiekatari.




\par }\Chap{6}{\SP Yunaitɨ kwikarɨwame

\par }{\Q \VerseOne{1}¿Kekuta reuyunixɨ 'uki peminaki'erie,

\par }{\QB 'uka yemekɨ witsipemɨti'ɨimari?

\par }{\Q ¿Hakewa kuta petɨa?

\par }{\QB 'Ahamatɨa te'uhutɨ tepiwauyu.


\par }{\SP 'Uka mɨnaki'eriwa

\par }{\Q \VS{2}'Uki neminaki'erie kaneyani yuharawerita,

\par }{\QB waritsamu muye'etsietsie,

\par }{\Q muwa mɨtiwaikakɨ,

\par }{\QB tuturi 'atsutsena tipinike.


\par }{\Q \VS{3}Ne 'uki neminaki'erie hetsiemieme nekanihɨkɨtɨni,

\par }{\QB 'uki neminaki'erie nehetsieta kanimiemetɨni,

\par }{\Q Mɨkɨ yumuxatsima tuturi 'atsutsena tsata kaniwarutihɨweni.


\par }{\MS 'Auxɨwirieka Kwikari

\par }{\SP 'Uki mɨnaki'eriwa

\par }{\Q \VS{4}'Ekɨ 'uka nemɨmatsinaki'erie, witsipepɨti'ɨimari kiekari Tiritsa hepaɨ,

\par }{\QB witsipe'anetɨ kiekari Kerutsareme hepaɨ,

\par }{\QB pemɨmariwe xurawetsixi wahepaɨ.


\par }{\Q \VS{5}Kwi pepɨkanetsixeiyaniri,

\par }{\QB nepeɨxɨyarie 'ahɨxite netsixeiyakaku.

\par }{\Q 'Akɨpate tsipuri xeitewayari wahepaɨ pɨtiyuxexeiya

\par }{\QB memuyuhayatɨwe Karaha hɨriyaritsie.


\par }{\Q \VS{6}'Atamete tsipuri 'ukari tɨɨrixi wahepaɨ pɨ'anene

\par }{\QB hekwamekɨ memuti'ɨwaxɨ.

\par }{\Q Yuxexuitɨ mɨkɨ mepuyuhuhuta,

\par }{\QB xewitɨ yuxaɨta pɨka'uyeika.


\par }{\Q \VS{7}'A'aurite pemeuyukunama warita

\par }{\QB manitsana hepaɨ pɨtiyuxexeiya.


\par }{\Q \VS{8}Tsepa haika tewiyari 'ukari te'aitamete wa'ɨitama memakɨne,

\par }{\QB tsepa nauka tewiyari 'ukari memɨhɨkɨ ti'aitame hutarieka 'ɨitamama

\par }{\QB tsepa mekate'inɨaritɨ 'ukari 'ɨimarixi,


\par }{\Q \VS{9}peru xewitɨ hɨkɨa xeikɨa kanihɨkutɨni nekukuru 'etsimupe witsimɨti'ɨimari,

\par }{\QB 'uka kwinie maamaya mɨtinaki'erie,

\par }{\QB 'aixɨa mɨtixeiya mitiniwexɨ.

\par }{\Q Hipatɨ 'ukari kepauka memixeiya 'aixɨa mepɨtehehɨawe,

\par }{\QB 'ukari te'aitamete wa'ɨitama witsimemɨ'anene meta

\par }{\QB hipatɨ 'ukarawetsixi ti'aitame hutarieka 'ɨitamama mekaninɨawani.


\par }{\SP Yunaitɨ kwikarɨwame

\par }{\Q \VS{10}¿Kemɨ'ane 'ikɨ pɨyɨane witsi'anetɨ tau 'ɨrɨya hepaɨ?

\par }{\QB Witsikani'aneni metsa hepaɨ,

\par }{\QB xawatɨtɨ tau hepaɨ,

\par }{\QB mariwetɨ xurawetsixi muyuawitsie memeukatei wahepaɨ.


\par }{\SP 'Uki mɨnaki'eriwa

\par }{\Q \VS{11}Nekaneyani kariu haraweriyari muyema

\par }{\QB nemɨtixeiyakɨ hekwamekɨ mayeweritsie mɨtiyɨyɨra,

\par }{\Q ne'ixeiyamɨtɨ kaxie mɨyɨyɨra,

\par }{\QB meta manitsana kɨyeyariteyari muxutu.


\par }{\Q \VS{12}'Atsinekareyutimaiwekaku, netemawierikakɨ kauka kaxetatsie nenekaya,

\par }{\QB takiekaritsie ti'aitame kaxetayatsie.


\par }{\SP Wahamikuma

\par }{\Q \VS{13}Keneukunua, 'uka Tsurami kiekame keneukunua,

\par }{\QB keneukunua tahamatɨa keneuyeikani,

\par }{\QB tepɨmatsiheuxeiyaku.

\par }{\SP 'Uki mɨnaki'eriwa

\par }{\Q ¿Titayarikuta 'uka Tsunami kiekame xeteheuxeiyaku,

\par }{\QB neiya hutakɨa yu'utɨma mehewetɨkaikaku miemetsie hepaɨ?


\par }{\BB \par }


\PoetryChap{7}{\Q \VerseOne{1}'Uka ti'aitame pemunu'aya witsipemɨti'ɨimari,

\par }{\QB witsipɨtiyuxexeiya 'a'ɨkate kakaitsie heutawetɨkaitɨ.

\par }{\Q Witsipemanupe, nakɨtsa hepaɨ pɨ'ane

\par }{\QB 'aixɨa reutamaiwetɨ mitiwewiwa hepaɨ.


\par }{\Q \VS{2}'Axɨtemutsi tekɨxi hepaɨ pɨ'ane

\par }{\QB winu witsi'anetɨ mɨhɨne hepaɨ pɨ'ane.

\par }{\Q 'Ahuka tɨriku hɨriyari hepaɨ pɨ'ane

\par }{\QB waritana tuturi 'atsutsena mahane.


\par }{\Q \VS{3}'Atsitsi maxatsi tɨɨrixi yuhutatɨ wahepaɨ mepɨteyuxexeiya,

\par }{\QB maxa 'ɨimari yuhutame yuniwema muwarayexeiya hepaɨ.


\par }{\Q \VS{4}'Akɨipi tuxiyu mutuxa mɨtse'i kanihɨkɨtɨni,

\par }{\Q 'Ahɨxite huta haixayari pɨhɨkɨ Hetsiwuni mieme,

\par }{\QB Wati-Xawini kitenie 'aurie mɨtineniere.

\par }{\Q 'Atsuri Riwanu tuxiyuyari hepaɨ pɨ'ane,

\par }{\QB Ramatsiku meutaniere.


\par }{\Q \VS{5}'Amu'u waɨkawa pahekɨa Kaximeru hɨriyari kɨtsie mieme hepaɨ.

\par }{\QB Hiru mɨyɨtsikimawi hepaɨ pɨ'anene 'akɨpate,

\par }{\QB 'etsiwa tsiturawime pehewawɨtɨatɨ ti'aitame kwi pɨmatsixeiya 'aumɨ.


\par }{\BB \par }
{\Q \VS{6}Yemekɨ kwinie pepɨti'ɨimari, 'uka nemɨmatsinaki'erie,

\par }{\QB 'ukaratsi witsipemɨtiuka'iyari pepɨhɨkɨ.


\par }{\Q \VS{7}Kwinie peputewi takɨ 'amɨtɨtɨ hepaɨ,

\par }{\QB meta 'atsitsi huta takariyarieya pɨhɨkɨ.


\par }{\Q \VS{8}Ne mɨpaɨ nepɨtiuyɨhɨawixɨ: «Nekananutimakimɨkɨ takɨ 'amutewitsie,

\par }{\QB takariyari nepiini netinayeitɨamɨkɨ».

\par }{\Q 'Atsitsi kaxie takari hepaɨ ke'aneneni,

\par }{\QB manitsana hepaɨ peke'ɨ'ɨaka,


\par }{\QB \VS{9}winu witsima'ane hepaɨ keha'aneni 'ateni.

\par }{\SP 'Uka mɨnaki'eriwa

\par }{\Q Winu witsima'ane 'uki neminaki'erie hetsɨa keye'ani,

\par }{\QB tenieyatsie ke'utayani meta tameteyatsie.


\par }{\BB \par }
{\Q \VS{10}Ne 'uki neminaki'erie hetsiemieme nepɨhɨkɨ,

\par }{\QB kanenikuwauneni waɨkawa netsihaunaki'erietɨ.


\par }{\Q \VS{11}Niwa kenaye'a, 'uki nemɨmatsinaki'erie,

\par }{\QB yeuta tekaniyehuni,

\par }{\QB muwa yɨwikɨta tepeka'iyunieni tuturite yeutamieme tsata.


\par }{\Q \VS{12}Ximeri paitɨ tepeuhu kaxie haraweriyari tsata,

\par }{\QB tepeunieriyu kaxie kareyɨyɨrari,

\par }{\Q Xɨkari tuturiyari hetixutuweni,

\par }{\QB xɨka 'ikwaxi mayehatsiyatɨka hexutukari.

\par }{\QB Mana nekameneyetuiriemɨkɨ nenaki'eriya.


\par }{\BB \par }
{\Q \VS{13}Manirakura witsimu'ɨa kanitawiwiwani,

\par }{\QB meta naitɨ takitenie katinapika

\par }{\QB 'ikwaxi witsimɨ'anene hikɨketimieme

\par }{\Q meta 'aikɨ paitɨ timieme,

\par }{\QB nekametini'utsirieka 'ahetsietimieme 'uki nemɨmatsinaki'erie.


\par }{\BB \par }


\PoetryChap{8}{\Q \VerseOne{1}Xɨka ne'iwa pehɨkɨtɨnike,

\par }{\QB nemaama tsitsieyatsie pemutawerixɨ.

\par }{\Q Kepauka nemɨmatsi'anukunake kiekaritsie nepɨmatsiku'itsewenikeyu,

\par }{\QB xewitɨ pɨkayɨwenikeyu kename 'axaneyɨane mɨnerahɨaweni.


\par }{\Q \VS{2}'Amamatsie nekawietɨ,

\par }{\QB nemaamakie nepɨmatsi'atɨanikeyu,

\par }{\QB pemɨnetita'ɨkitɨanikɨ naki'eriya hepaɨtsita.

\par }{\Q Winu nepɨmatsi'anu'itɨanikeyu naitɨ tinɨkame,

\par }{\QB meta 'ikwaxi neharaweritamieme hayari.


\par }{\BB \par }
{\Q \VS{3}Mɨtiniyɨweniketɨ nemu'u

\par }{\QB 'utatana nemɨniuka'uxipitɨani.

\par }{\QB Mɨtiniyɨweniketɨ yutseriekɨ mɨneniuwiya.


\par }{\SP 'Uki mɨnaki'eriwa

\par }{\Q \VS{4}Ne nepɨxewawirie, 'ukarawetsixi Kerutsareme kiekatari,

\par }{\QB xepɨka'ihɨtɨaka meta xepɨka'i'uximatɨaka 'uka neminaki'erie,

\par }{\QB mɨkɨ yɨkɨmana kepaukake manutaniere.


\par }{\MS 'Ataxewiriekamieme Kwikari

\par }{\SP Yunaitɨ kwikarɨwame

\par }{\Q \VS{5}¿Kemɨ'ane pɨyɨane makumawetsie matimie

\par }{\QB 'uki minaki'erie hetsie rawiyatɨ?

\par }{\SP 'Uki mɨnaki'eriwa

\par }{\Q Xikɨti hetɨa nepɨmatsi'anutahɨtɨa,

\par }{\QB mana 'amaamatsie pepɨkaya,

\par }{\QB meta manatsiere pɨmatsi'utiniwexɨ.


\par }{\SP 'Uka mɨnaki'eriwa

\par }{\Q \VS{6}Kenena'utɨaka 'a'iyaritsie tseyu hepaɨ,

\par }{\QB tepɨa hepaɨ 'amamatsie kenena'utɨaka.

\par }{\Q Waɨkawa pɨtɨrɨkaɨye naki'eriya, mɨki hepaɨ,

\par }{\QB kaniyuritɨni naki'eriya, mɨki teukiya hepaɨ.

\par }{\Q Naki'eriya taiyari

\par }{\QB Kakaɨyari taiyaya hepaɨ kani'aneni.


\par }{\Q \VS{7}Tsepa haa muwaɨkawa pɨkayɨwe mitɨnikɨ,

\par }{\QB meta haa hatɨa mieme mikumaweriya tɨma pɨkayɨwe.

\par }{\Q Xewitɨ xɨka tita naime mɨrexeiya

\par }{\QB tipatamɨkɨni naki'eriyakɨ,

\par }{\QB 'axamɨtikɨhɨawarɨwanikɨ xeikɨa katinikaxeiyamɨkɨ.


\par }{\SP Yunaitɨ kwikarɨwame

\par }{\Q \VS{8}Kwinimieme yemekɨ 'etsipuyumate tataru 'uka

\par }{\QB 'akuxi tsitsiteya pɨkahanexɨawawe.

\par }{\Q ¿Keteteyurieni xɨka ta'iwa

\par }{\QB 'uta'iwaurieni?


\par }{\Q \VS{9}Xɨka kiekari kuraruyaritɨnike,

\par }{\QB heimana tepetayatsakeyu pɨrata.

\par }{\Q Xɨkata 'itupari hɨkɨtɨnike,

\par }{\QB heimana tepikamanikeyu kariuxa mexayari.


\par }{\SP 'Uka mɨnaki'eriwa

\par }{\Q \VS{10}Ne kiekari kuraruyari nekanihɨkɨtɨni,

\par }{\QB meta netsitsite huta tuxiyuyari pɨhɨkɨ.

\par }{\Q 'Ayumieme kepauka 'uki neminaki'erie mɨnetsikuxexeiyatsie

\par }{\QB kayuwatɨ nemukaxeiya hepaɨ nekatiniyumaika.


\par }{\BB \par }
{\Q \VS{11}Tsarumuni kaxie haraweriyari kanexeiyakaitɨni Wahari-Kamuni paitɨ,

\par }{\QB hipame te'uximayatamete kaniwarehɨritɨani.

\par }{\Q Mɨkɨ yuxexuitɨ mekaniyetuiriwakaitɨni 'ikwaxi mekaxuxuawerekai,

\par }{\QB xeimiriyari pɨrata tuminiyari.


\par }{\Q \VS{12}Tsarumuni xeimiriyari tumini kena'ɨtɨ,

\par }{\QB xemeta te'uximayatamete huta tsienituyari,

\par }{\QB peru nekaxie haraweriyari nexeikɨa pɨtinepiini.


\par }{\SP 'Uki mɨnaki'eriwa

\par }{\Q \VS{13}'Ekɨ, tuturi muwa'etsietɨkatsie pemɨti'aita,

\par }{\QB 'aniuki xeikɨa mekanita'enieka tahamikuma,

\par }{\QB kenetaniu kuta tepi'enieni.


\par }{\SP 'Uka mɨnaki'eriwa

\par }{\Q \VS{14}Xeiya keneumietɨ, 'uki nemɨmatsinaki'erie.

\par }{\QB Keneunautsarɨmetɨ maxa hepaɨ, maxa 'etsimupe hepaɨ,

\par }{\QB hɨritetsie waritsamukɨ muwiriyarietɨkatsie.


\par }