\NormalFont\ShortTitle{Kuheri}

{\MT Kuheri



\par }\ChapOne{1}{\PP \VerseOne{1}'Ikɨ Yawé niukieya kanihɨkɨtɨni, Kuheri hetsɨa munua Petuheri nu'aya.


\par }{\SH Tekɨmemete kememɨteheuyehɨa
\par }
{\Q \VS{2}Teɨteri 'ukirawetsixi 'ikɨ xekeneu'eni,

\par }{\QB Yemekɨ xekeneu'enana, yunaitɨ teɨteri 'ikɨ kwieyaritsie xemɨtitei.

\par }{\Q ¿Heiwamieme 'ipaɨ kapɨtiɨyɨ xeme xe'u'uwakaku

\par }{\QB yatɨni meripaitɨ kiekatari memu'uwakaitsie?


\par }{\Q \VS{3}'Ikɨkɨ yuniwema xeketeniwarutaxatɨa,

\par }{\QB mɨkɨta yuniwema mepɨtewataxatɨani,

\par }{\QB yaxeikɨata mɨkɨ xetutsima memɨtewataxatɨanikɨ.


\par }{\Q \VS{4}'Utsikari 'amemɨnene tita memɨte'utatexi

\par }{\QB 'utsikari yakɨmemɨnene naime mekaniutikwani,

\par }{\Q meta 'utsikari yakɨmemɨnene tita memɨte'uhayewaxɨ

\par }{\QB 'utsikari 'etsimemɨpepe naime mekateniutikwani,

\par }{\Q 'utsikari 'etsimemɨpepe tita memɨte'uhayewakai

\par }{\QB 'utsikari kwimemɨpepe mekateniutikwani.


\par }{\BB \par }
{\Q \VS{5}Xemɨtarɨwe, xekenanutaneniereni xekeneutitsuanani.

\par }{\QB Yemekɨ xekeneuti'aiwani winutsie xemɨyuyetua,

\par }{\QB matsi kaxie winuyari makaka xekaniunawaiyarieni xemi'iekaikɨ.


\par }{\Q \VS{6}Xewitɨ kiekari mɨtɨrɨkaɨye memɨkayu'inɨatsinɨa

\par }{\QB mekaniu'axɨani nekwietsie:

\par }{\Q Mɨkɨ mayetsi wahepaɨ mekateniutameni,

\par }{\QB maye 'uka tameteya 'emɨtɨtɨ hepaɨ.


\par }{\Q \VS{7}Naime mepɨte'ukakɨmixɨ kaxie xawari,

\par }{\QB piní mepukamuraxɨ.

\par }{\Q Mamateya naime meputimetseriyaxɨ,

\par }{\QB naime mepukakarauxi 'ɨkaya meta xawari.


\par }{\BB \par }
{\Q \VS{8}Neteɨterima meputitsuana 'uka 'ɨimari heiwerika 'iwiyari manahɨwa hepaɨ

\par }{\QB mitiwitɨnikekai 'umɨku hetsiemieme.


\par }{\Q \VS{9}Hatsite mawariyari meta kaxie winuyari mɨtiyeuriwakai,

\par }{\QB mɨkɨri Yawé tukieyata pɨkareyetuiwa.

\par }{\Q Mawari wewiwamete mepuyuheiwerie,

\par }{\QB Yawé hetsiemieme te'uximayatamete.


\par }{\Q \VS{10}Naitɨ 'ikwaxi pɨka'ukaxuxuawereri mɨraku'etsitɨretsie,

\par }{\QB naitɨri kwie kaniuwakini,

\par }{\Q hatsiteri naitɨ katineuyeweni,

\par }{\QB kaxie winuyariri mɨhekwa kaniukawani

\par }{\QB meta hatseiti kaniuxɨniri naitɨ.


\par }{\Q \VS{11}Xemetatsiere xeke'utiwani, te'uximayatamete,

\par }{\QB xekeneutitsuanani meta te'etsamete,

\par }{\Q xemɨte'ekai tsewara meta tɨriku xemɨteheuyehɨakɨ,

\par }{\Q naitɨtsɨari mɨraku'etsitɨre mɨtiuka'etsiwakai katineuyeweni.


\par }{\Q \VS{12}Kaxie naitɨ kaniutiyɨnare,

\par }{\QB piní kaniutawani,

\par }{\Q 'ikwaxi manitsana hepaɨ mɨ'anene kaniutiyɨnare,

\par }{\QB takɨ meta manitsana,

\par }{\QB naitɨ kɨyexite 'ɨtsita mɨreuka'u.

\par }{\Q Yaxeikɨa teɨteri watemawierika kaniutiyɨnare.


\par }{\SH Kememɨte'uta'inierie memɨtehayewanikɨ ke'axamemɨteyurie
\par }
{\Q \VS{13}Xeme mawari wewiwamete, heiwerika kamixayari xekenanakatɨkɨni xe'utitsuatɨ.

\par }{\QB Xekeneyuheiwerieka, mawari taiyame te'uximayatamete.

\par }{\Q 'Ena xekenakɨni, xeme Kakaɨyari hetsɨa te'uximayatamete,

\par }{\QB tɨkarikɨ hiwerika kamixayari xekenanakatɨkɨni,

\par }{\Q hatsite mawariyari meta kaxie winuyari mɨka'atɨariwanikɨ

\par }{\QB Kakaɨyari kiitana mɨtiuta'imaritɨxɨkɨ.


\par }{\Q \VS{14}Xekeneyuhakieka xeyuyetuatɨ,

\par }{\QB xekenewa'inieka teɨteri memayuxeɨrietsie.

\par }{\Q 'Ixaheritsixi teɨteriyari 'ukirawetsixi xekeniwaxeɨrieka

\par }{\QB Yawé xekakaɨyari kiita,

\par }{\Q yunaime teɨteri kiekari mɨtama xekeniwarukuxeɨri,

\par }{\QB meta Yawé xekeneutahɨawi.


\par }{\BB \par }
{\Q \VS{15}Xɨa'ui 'iya tukaritsie, Yawé tukarieya maye'aximekɨ.

\par }{\QB Mɨkɨ tukaritsie naime katinika'unamɨkɨ Naimekɨmɨtɨrɨkaɨye.


\par }{\BB \par }
{\Q \VS{16}Ta'ikwai kataniunawairieni

\par }{\QB tame tenenierekaku,

\par }{\Q te'utinawetɨ meta ketemɨteyutemamawiekai

\par }{\QB takakaɨyari tukieyata mieme.


\par }{\Q \VS{17}'Imɨari kaniutipɨne

\par }{\QB muka'etsiekai.

\par }{\Q 'Imɨari muwati'utsiwatsie puyexɨ

\par }{\QB meta naitɨ puti'unixɨ kiiyari

\par }{\QB mɨtiuka'etsiekai mɨreuyewekɨ.


\par }{\Q \VS{18}Tewaxi yemekɨ meputitsuana.

\par }{\QB Hau'erietɨ mepeu'uwa wakaitsixi

\par }{\Q hakewatsɨ metehetikwani katiniumaweni,

\par }{\QB yaxeikɨa muxatsi mekateniuka'eniwani.


\par }{\BB \par }
{\Q \VS{19}'Ekɨ, Yawé, ne nepɨmetsiwawirie,

\par }{\QB 'ɨxatsɨ 'ayeparitsie meuka'ukai taikɨ mutitai,

\par }{\QB tai 'amanutiteterekɨ naime katiniutitaiya kɨyexite 'ɨtsita mɨreuka'ukai.


\par }{\Q \VS{20}Tewaxi yeutari mepɨmetsikuwautɨwe meteheuyehɨatɨ,

\par }{\QB wahaa 'akiitsie naitsarie mukawaxɨakɨ

\par }{\QB tai 'ɨxa mutitaiyaxɨkɨ 'ayeparitsie.




\par }\Chap{2}{\SH 'Utsikari kuyaxiyari
\par }
{\Q \VerseOne{1}Kerutsaremetsie kuxineta xekeneutahɨtsiwani,

\par }{\QB nehɨri mɨpatsie hetsie xekeneutihiwani mɨ'enieriekakɨ.

\par }{\Q Yunaitɨ teɨteri kwiepa xemɨtama xekenemamaka,

\par }{\QB 'aritsɨari Yawé tukarieya 'ukanamieni

\par }{\QB kaniyuritɨni kanehuraniri.


\par }{\Q \VS{2}Yɨriya tukariyari kanaye'amɨkɨ,

\par }{\QB hai tukariyari mɨyɨyɨxawi kanaye'amɨkɨ.

\par }{\Q Hekɨariya kemɨtiyuhekɨa kahekɨarirɨmetɨ kwiepa,

\par }{\QB mɨpaɨ katinimakatsiukɨni kiekari mɨmariwe mɨtɨrɨkaɨye,

\par }{\Q meripaitɨ hatsuaku kemɨkatiɨyɨ,

\par }{\QB nuiwarite 'umemahu wahetsiemiemeri hatsuaku yapɨkatiyɨni.


\par }{\Q \VS{3}Mexiyukukuyamete meka'aye'axɨawawe 'iya tai kaniwatixɨtsitɨwani,

\par }{\QB kepauka mɨpaɨ mɨraye'ani tai pɨtititaiya naime.

\par }{\Q Mexixi kahaye'awe kiekari 'Ereni haraweriyari witsimɨraku'ane hepaɨ pɨtiyuxexeiya,

\par }{\QB kepauka mɨpaɨ mɨtiyɨni yeuta makumawe payani.

\par }{\QB Tɨrɨkariyaya hepaɨtsita tixaɨtɨ pɨkatitawikweni.


\par }{\Q \VS{4}Kawayutsixi wahepaɨ mepɨteyuxexeiya,

\par }{\QB kawayutsixi meha'atɨ meheuyukwiyuka wahepaɨ mepɨte'unanautsa.


\par }{\Q \VS{5}Kepauka hɨri 'emutɨtɨtsie memeutatsukwaka,

\par }{\QB kaxetatsixi yukukuyamete wayuarika hepaɨ pɨtiyu'eniɨriɨkɨ,

\par }{\Q xatsi taipa taiyarietɨ mutatsipɨarɨka hepaɨ.

\par }{\QB Kuyaxi memɨtɨrɨkawi 'aixɨa memɨteheku'u meyutakwinike mɨpaɨ mepɨteyuhekɨa.


\par }{\BB \par }
{\Q \VS{6}Teɨteri marikakɨ meputiyɨyɨaka,

\par }{\QB yunaitɨ mepunututuixietɨka.


\par }{\Q \VS{7}Mepaye'axɨa memeuyutakwiwawe wahepaɨ,

\par }{\QB wapaitɨ mepeutimake kuyaxi wahepaɨ.

\par }{\Q Yuxexuitɨ mepuhu

\par }{\QB 'aixɨa meteheuku'utɨ kememɨteyu'uitɨakai.


\par }{\Q \VS{8}Yuhetsie mepɨka'uyexɨrɨwe,

\par }{\QB heitserie mepuhu yuxexuitɨ.

\par }{\Q 'Ɨrɨtsata mekaniuhuni

\par }{\QB meka'anuyutaxɨrɨwatɨ.


\par }{\Q \VS{9}Kiekaritsie mekanitahakeni,

\par }{\QB kuraru heima mepeukamake,

\par }{\Q kiitetsie mepɨtimake,

\par }{\QB 'etsimeuyeyeutsie mepeuhake tenawayamete wahepaɨ.


\par }{\BB \par }
{\Q \VS{10}'Ikɨ kuyaxi wahɨxie kwie naitɨ puyuane

\par }{\QB meta muyuawi pukuyuane,

\par }{\Q tau meta metseri pɨyɨrixɨani,

\par }{\QB meta xurawetsixi mepɨtehayewa mehekɨariwietɨ.


\par }{\Q \VS{11}Yawé niukieya kanekutɨrarɨkani

\par }{\QB yukuyaxima wahɨxie,

\par }{\Q mepɨkayu'inɨatsinɨa kuyaximama

\par }{\QB mepɨtɨrɨkawi niukieyatsie yamemɨtekahu.

\par }{\Q Yawé tukarieya waɨkawa kanimariweni kanimakaxiwani.

\par }{\QB Xewitɨ pɨkayɨwe mɨtinewirienikɨ.


\par }{\SH Kememɨte'uta'imaiyarie memɨtehayewakɨ 'axameteyurietɨ
\par }
{\Q \VS{12}Yawé mɨpaɨ kanaineni: «Merikɨ,

\par }{\QB yunaitɨ yu'iyarikɨ nehetsɨa xekeneu'axɨa,

\par }{\QB xe'utitsuatɨ, xeyuheiwerietɨ xekatekwatɨ».


\par }{\BB \par }
{\Q \VS{13}Yu'iyaritsie xekeneuyukatsanani

\par }{\QB yukamixatsie pɨkatixaɨ.

\par }{\Q Yawé yukakaɨyari hetsɨa xekeneu'axɨa,

\par }{\QB mɨkɨ pɨtiuyukanenimaya pɨkahayu'eriya,

\par }{\Q naki'eriyakɨ pɨhɨne kwitɨwa pɨka'uyeha'arɨwe,

\par }{\QB pɨyuwaɨriya naime mɨreuyehɨwirienikɨ meta pɨkarakwinitɨani.


\par }{\Q \VS{14}Heiwatɨ Kakaɨyari 'aixɨa mɨtinixe'uxei kemɨtiku'eriwakai mɨnipataxɨ,

\par }{\QB 'aixɨa mɨti'ane mɨtatiniuhayewi.

\par }{\Q 'Imikieri hatsite mɨkɨ meta kaxie winuyari mɨtiyeuriwa

\par }{\QB Yawé xekakaɨyari hetsɨa katinimiemetɨni.


\par }{\BB \par }
{\Q \VS{15}Kerutsaremetsie kuxineta xekeneutahɨtsiwani,

\par }{\QB xeketeniwarukaxatɨa memɨyuhakienikɨ,

\par }{\Q xekeniwaruta'ini yunaime 'axeikɨa.


\par }{\Q \VS{16}Kiekatari xekeniwarukuxeɨri,

\par }{\QB xekenepatsieka xeyuxeɨrietɨ

\par }{\Q 'ukirawetsixi mana kiekatari xekeniwarukuxeɨri,

\par }{\QB 'etsimemupepe meta xekeniwarukuxeɨri

\par }{\QB meta tɨɨri memɨtsitsewetɨka.

\par }{\Q Kewayeyani hekwamekɨ mutineɨkixɨ,

\par }{\QB meta 'uka mɨhekwawikie kewayeyani yukiita.


\par }{\Q \VS{17}Xekeneutitsuanani te'uximayatamete mawari wewiwamete Yawé hetsɨa miemete,

\par }{\QB tuki mɨranutahakitɨre hɨxie meta mawari taiyame hɨxie xeti'utɨ,

\par }{\Q mɨpaɨ xe'utiyuatɨ: «Yawé 'ateɨterima ketiniwareuyehɨwirieka.

\par }{\QB Pepɨkatatsiyetuayani 'axatemɨka'itɨarienikɨ

\par }{\QB kapa nuiwarite tahetsiemieme 'axame'utiyuanikɨ.

\par }{\Q Hipatɨ mɨpaɨ memɨka'utiyuanenikɨ teɨteri:

\par }{\QB “¿Hakewa xekakaɨyari peyeika?”»


\par }{\SH Yawé kemɨtiwaruta'ei
\par }
{\Q \VS{18}Merikɨtsɨ Yawé matsiɨkɨme kanayeitɨani kemɨtinaki'eriekai yukwie hetsiemieme,

\par }{\QB katiniwareuyehɨwirieni yuteɨterima.


\par }{\PP \VS{19}Yawé mɨpaɨ katiniwaruta'eiya:

\par }{\Q «Neuxei nepɨtixeyetuirieni, hatsite, kaxie winuyari mɨhekwa meta hatseiti,

\par }{\QB waɨkawa nepɨxetihuxaitɨani 'aixɨa xeteyukuhɨaweme nepɨxehayewa.

\par }{\Q Nepɨkaxeyetuani tawari

\par }{\QB hipame kiekarite wahetsɨa xemɨnanaimarienikɨ.


\par }{\BB \par }
{\Q \VS{20}»Nepɨkawapitɨani 'utsikari xeyeta 'amemayehu,

\par }{\QB kwie makumawetsie meta makuwakitsie nepɨwareukɨnɨ'ani:

\par }{\Q Haramara Mɨmɨkitsie nepɨwakayunitɨani wakuyaxi memanuyetei,

\par }{\QB wa'utɨmata memuhu Haramara Meritexaniyatsie.

\par }{\Q Wakaxari pɨtipɨne

\par }{\QB waɨkawa pɨtiukuri'ɨaka».

\par }{\Q Yawé waɨkawa mariwemekɨ katiniyurimɨkɨ.


\par }{\Q \VS{21}Nekiekari pepɨkamaka,

\par }{\QB matsi kene'atemawieka kene'uxipieka,

\par }{\Q matsi Yawé waɨkawa mariweme katiniyuriemɨkɨ.


\par }{\Q \VS{22}Tewaxi xepɨkamamaka 'ɨtsita xemu'uwa,

\par }{\QB 'ɨxa mumawekaitsie pɨtixuawere naitɨ pɨtiyɨra,

\par }{\Q 'iteɨrite yutakariri mɨtikwaiwa pɨtixuawitɨani,

\par }{\QB piní meta kaxie waɨkawa pɨtixuawere.


\par }{\Q \VS{23}Xekeneyutemamawieka Tsiyuni tɨɨriyamama,

\par }{\QB temawierika xekenexeiyani Yawé yukakaɨyari hetsiemieme,

\par }{\QB kepauka maye'ani wiyeri pukuyuitɨani tukarieyatsie.

\par }{\Q Wiyeri pɨxehanɨ'airieni

\par }{\QB xekaka'ewawekaku meta xeka'itsanayu,

\par }{\QB meripaitɨ manukatɨatsie kemɨtiyurienekai hepaɨ.


\par }{\Q \VS{24}Mɨrati'uritɨretsie tɨriku waɨkawa pɨtixuawere,

\par }{\QB kaxie mahinarietsie winu mɨhekwa waɨkawa puxuaweni meta hatseiti.


\par }{\Q \VS{25}«Ne nepɨtixekɨhɨwirieni

\par }{\QB kepaɨmexɨa wiyari xemɨteheuyehɨa naime,

\par }{\Q 'iya kuyaxi memɨyumɨire tekɨmemete wahekɨ

\par }{\QB kenemɨtiwarenɨ'a xehetsɨa:

\par }{\Q 'amemɨnene, meta yakɨmemɨnene,

\par }{\QB 'etsimemɨpepe meta kwimemɨpepe.


\par }{\Q \VS{26}Xeme waɨkawa xepɨte'utikwa'ani, kexemɨteheukwaikɨ,

\par }{\QB Yawé yukakaɨyari hetsiemieme 'aixɨa xeputiyuaneni,

\par }{\Q xehetsiemieme 'aixɨa kemɨtiyurieni.

\par }{\QB Tawariri hatsuaku neteɨterima nepɨkawatewiyatsitɨani.


\par }{\Q \VS{27}Merikɨte 'ana mɨpaɨ mekatenetimaikuni kename ne 'ixaheritsixi wahamatɨa ne'uyeika,

\par }{\QB kename ne Yawé xekakaɨyari nehɨkɨ,

\par }{\QB xewitɨ tawari 'apɨka'uyeika kakaɨyaritɨtɨ ne'aurie.

\par }{\Q Tawari hatsuaku neteɨterima mepɨkatewiyatsitɨarieni.


\par }{\SH Yawé tukarieya
\par }
{\Q \VS{28}»'Arike mɨpaɨ tiyɨyu,

\par }{\QB ne'iyari nepɨtatuani yunaime teɨteri wahetsie.

\par }{\Q Xeme xeniwema 'ukitsi 'ukari mepɨtetaxata,

\par }{\QB 'ukirawetsixi mepɨteheinɨni

\par }{\QB temarita mepɨtexeiyatsitɨarieni.


\par }{\Q \VS{29}Mɨkɨ tukaritsie ne'iyari nepɨtatuani

\par }{\QB 'ukitsi meta 'ukari te'uximayatamete wahetsie.


\par }{\Q \VS{30}Mɨyuawitsie meta kwiepa 'inɨari nepɨtiyurieni:

\par }{\QB xuriya, tai, meta kɨtsi 'e'utɨtɨme.


\par }{\Q \VS{31}Tau yɨwitɨ kanayeimɨkɨ

\par }{\QB metserita xuriyapaɨ 'anetɨ kanayeimɨkɨ

\par }{\Q mexi Yawé tukarieya kahaye'aweni,

\par }{\QB kepauka mariwemekɨ mɨtiyurienitsie.


\par }{\Q \VS{32}Yunaitɨ Yawé memahɨawe kemɨtimariwe

\par }{\QB yutukari mekanitawikweitsitɨakuni,

\par }{\Q hɨritsie xeikɨa Tsiyuni meta Kerutsaremetsie,

\par }{\QB pɨyɨweni muyuta'una,

\par }{\QB Yawé kemɨtiwarutahuawekai.

\par }{\Q Memayeneniere wahamatɨa

\par }{\QB xeikɨa mepu'uwani Yawé mɨwaruta'ini.




\par }\Chap{3}{\SH Nuiwarite kememɨte'ukwinitɨarie
\par }
{\Q \VerseOne{1}»'Iya tukaritsie, kemɨtika'inɨaritsie maye'anikɨ,

\par }{\QB kepauka ne Kura 'aixɨa nemɨwayurieni meta Kerutsareme newahekwariyatɨ,


\par }{\Q \VS{2}yunaime nuiwarite nekaniwakuxeɨriemɨkɨ

\par }{\QB Kutsapati mayeweritsie nekaniwakanɨ'amɨkɨ.

\par }{\Q Mana nekaneutahamɨkɨ teɨteri nemɨtiwakwinitɨanikɨ

\par }{\QB neteɨterima 'Ixaheritsixi wahetsiemieme,

\par }{\Q 'ateewa nuiwarite watsata memɨwareutaweiyaxɨakɨ

\par }{\QB meta nekwie memuyutaxitekiexɨakɨ.


\par }{\Q \VS{3}Neteɨterima mepuyuta'iwiri kemɨ'anetsie mɨtinakenikɨ,

\par }{\QB tɨɨri mepuwarupataxɨ 'ukari tuminikɨ memɨyuwitɨnɨa wahekɨ,

\par }{\Q meta memɨtitarɨwenikɨ,

\par }{\QB 'ukari tɨɨrixi winukɨ mepuwarutua.


\par }{\PP \VS{4}»Merikɨte, Tiru meta Tsiruni, meta naitsarie mɨtiuyehane Piritsiteu kwieyari hetsie, ¿ketita kuta xetehayexeiya nehetsiemieme? ¿Xenetekɨhɨwirienike xeteyu'erie? Xɨka mɨpaɨ 'aneni, nematsi kwitɨ yanepɨtiyurieni xehetsie mɨtinakenikɨ kexemɨnetsiyuriku,

\VS{5}xemetsɨ nehuru meta nepɨrata xekaniunawani, yutukita paitɨ xekatenetɨni piinite waɨkawa nemɨreuyehɨwa.

\VS{6}Xeme kɨriyekutsixi wahetsɨa neteɨterima xekaniwarutuani Kerutsareme meta Kura memɨtama yukwiepa memɨka'u'uwanikɨ.


\par }{\PP \VS{7}»Matsi mɨpaɨ xeketenemaika, ne nepuwarayewitɨni tsepa hakewa paitɨ memetuiyakai, ne yanepɨtiyurieni mɨkɨ 'axakexemɨte'uyuri xehetsie mɨtinakenikɨ.

\VS{8}Xeniwema 'ukitsi 'ukari Kura kiekariyaritsie nepɨwatuani, mɨkɨta yaxeikɨa tsaweutsixi wahetsɨa mekaniwatuakuni nuiwarite 'ateewa kiekatari wahetsɨa». Yawé mɨpaɨ kaniutayɨni.


\par }{\Q \VS{9}Nuiwarite mɨpaɨ xeketeniwarutaxatɨa:

\par }{\QB Xekeneyuha'aritɨaka xemɨyutakwinikɨ.

\par }{\Q Kuyaxi xekeniwaxeɨrieka.

\par }{\QB Xekeneyuha'aritɨaka yunaitɨ 'ukitsi kuyaxa miemete xemuyutakwinikɨ.


\par }{\Q \VS{10}Hatsaruni yu'ixipara xekenayeitɨa

\par }{\QB meta huxa tɨriku xikame tepɨa 'amɨtewi xekenayeitɨa.

\par }{\Q Kemɨ'ane meumaka mɨpaɨ ke'utayɨni:

\par }{\QB «Ne nepɨka'ukama».


\par }{\Q \VS{11}Xeiya xekeneyumexɨitɨaka, nuiwarite xemɨtama ta'aurie,

\par }{\QB mana xekeneyuxeɨrieka mayeweritsie.

\par }{\BB \par }
{\Q Yawé, keniwaranɨ'a memayu'eririya 'ahetsɨa miemete.


\par }{\BB \par }
{\Q \VS{12}«Nuiwarite xekeneyukuxeɨri,

\par }{\QB xekenehu Kutsapati muyeweri paitɨ,

\par }{\Q mana nekananukayerɨmɨkɨ

\par }{\QB teɨteri 'auriena kiekatari nemɨtiwakwinitɨanikɨ.


\par }{\Q \VS{13}Keneukaxitekiri,

\par }{\QB tɨriku 'aixɨa mɨ'anene kanihɨkɨtɨni.

\par }{\Q Kaxie xekeneutiketsina,

\par }{\QB matiketsinarɨwatsie pɨhɨpɨne.

\par }{\Q Kaxie xariyariri panakayeuriwe:

\par }{\QB puwaɨkawari 'axakememɨteyurie».


\par }{\BB \par }
{\Q \VS{14}Mekaniyɨmɨireni memɨyɨxeɨrie

\par }{\QB Mayeweri maye'atɨarienitsie.

\par }{\Q 'Ari Yawé tukarieya kanehuraniri

\par }{\QB Mayeweri maye'atɨarienitsie.


\par }{\Q \VS{15}Tau meta metseri kaniyɨrixɨakuni,

\par }{\QB xurawetsixi mepɨkahekɨariwieniri.


\par }{\Q \VS{16}Yawé puyutahaxɨatɨani Tsiyunitsie paitɨ,

\par }{\QB Kerutsareme paitɨ tɨranarieya kani'enieriemɨkɨ,

\par }{\QB kwie meta muyuawi kanitayuamɨkɨ.

\par }{\Q Matsi Yawé kemɨ'ane memɨteɨterimama pɨwa'awietani,

\par }{\QB 'ixaheritsixi pɨwatɨrɨkariya.


\par }{\SH Kakaɨyari yuteɨterima 'aixɨa kemɨwaruyuri
\par }
{\Q \VS{17}«Merikɨtsɨ xeme mɨpaɨ xekatenetimaikuni, ne Yawé xekakaɨyari,

\par }{\QB Tsiyuni nemukakɨ neyemuri mɨpatsietsie.

\par }{\Q Kerutsareme mɨpatsie kanayeimɨkɨ,

\par }{\QB tawari 'ateewa kiekatari waɨriyarika mepɨkawatahaxɨani mexenawairienike.


\par }{\BB \par }
{\Q \VS{18}»'Iya tukaritsie kaxie winuyari makaka hɨritsie panexɨani,

\par }{\QB yemuritetsie retsi puhapaneni.

\par }{\QB Haa puwayenexɨani 'akite manuyehapanetsie kura kwieyaritsie.

\par }{\Q Yawé tukieyata haixa pɨtineikani,

\par }{\QB 'Akatsiya kɨyeyari pɨhatuiyani mayeweritsie mɨye'u.


\par }{\Q \VS{19}'Ekipitu naime nepɨrakumaweriya,

\par }{\QB 'Erumi makumawe nepayeitɨani,

\par }{\Q 'axamemɨwaruyurikɨ Kura kwieyaritsie kiekatari,

\par }{\QB wakwiepa waxuriya memutayeurikɨ 'atsimekateyuriekame.


\par }{\Q \VS{20}Kura kwieyaritsie meta Kerutsaremetsie kiepa payani yuheyemekɨ,

\par }{\QB yunaime nuiwari 'umemahu wahetsiemieme.


\par }{\Q \VS{21}¿Kamɨtsɨ netiwareuyehɨwirieni xuriya memutayeuri?

\par }{\QB Matsi hawaikɨ nepɨkatiwareuyehɨwirieni».


\par }{\BB \par }
{\PC Yawé Tsiyunitsie 'ukaitɨ kanayeimɨkɨ.

\par }