\NormalFont\ShortTitle{2 Tsamuheri}

{\MTB Hutarieka mieme xapayari

\par }{\MT Tsamuheri



\par }\ChapOne{1}{\SH Tsahuri kemɨtiumɨ niukiyari
\par }
{\R (2Tsam 1:4-12 – 1Tsam 31:1-13, 1Kem 10:1-12)

\par }{\PP \VerseOne{1}Merikɨtsɨ Tsahuri hemieriekuri, Rawiri Tsikɨraki mɨrakutewatsie huta tukari kaniuyurieni meta 'amarekitsixi wara'iwakari.

\VS{2}Hairieka tukaritsie xewitɨ tewi heyuta'unaka Tsikɨraki kaninuani, Tsahuri kuyaximama mematitekai heyeyaka. Kamixaya peukatsanikai meta mu'unaximatɨ kemɨtiyuhiweriekai mɨkɨ pɨ'inɨariyaritɨkai, mana Rawiri hɨxie nuaka kaniukatunumakeni kwiepa.


\par }{\PP \VS{3}Rawiri mɨpaɨ katinita'iwawiya:

\par }{\PP —¿Hakewapai pepeyetɨa?

\par }{\PP Kuya mɨpaɨ katinita'eiya:

\par }{\PP —Nepeyuta'unaxɨ 'ixaheritsixi memakuteitsie.


\par }{\PP \VS{4}Rawiri mɨpaɨ katinita'iwawiya:

\par }{\PP —Kenetineutaxatɨa naime kemɨreyɨ.

\par }{\PP Mɨkɨ tewi mɨpaɨ katinita'eiya:

\par }{\PP —Matsi 'ipaɨ pɨreyɨ takuyaxima mepeyuta'unaxɨa mɨrayukwitɨnetsie meta yuwaɨkawatɨ mekanekwi'iwa. Mɨkɨ Tsahuri meta nu'aya Kunatani mepekwi'iwaxɨ.


\par }{\PP \VS{5}Hikɨ Rawiri niuki mi'atɨiri mɨpaɨ katiniuta'iwawiya:

\par }{\PP —¿Kehapaɨtɨtɨri 'ekɨ yapepɨtimate kename Tsahuri meta nu'aya Kunatani mehekwi?


\par }{\PP \VS{6}Mɨpaɨ katinita'eiya niuki mi'atɨiri:

\par }{\PP —Ne 'atsinekatimaitɨ Kiriwuha yemuriyaritsie nekaneyeikakaitɨni. Ne nekaneixeiya kepauka Tsahuri yupitsikatsie meyukaxui, hikɨ kuyaxi kaxetatetsie me'utetɨ memeye'unie mekanehuraweiyakaitɨni meta kawayutsixi wahetsie me'utetɨ.

\VS{7}Tsahuri kananakuniere kanenexeiya. Hikɨ kanenetahɨawe, kemɨnereta'aitɨa yanekatinekayani.

\VS{8}Hikɨ kaneneta'iwawiya, kemɨ'ane nemɨhɨkɨtɨkai, ne mɨpaɨ nekatineita'eiya: “'Amareki tewiyari nepɨhɨkɨ”.

\VS{9}Hikɨ kanenetawawirieni 'ahurawa nemuyanikɨ, mɨpaɨ kanetineta'aitɨani: “Ximɨxi keneneumi'a, nepɨtiuka'eniwa xeikɨa nepɨkamɨwe”.

\VS{10}Ne 'ahurawa ne'uyaka nekaneimieni, mɨpaɨ neretimaika mɨkatawikwenikekaikɨri. Hikɨ kuruna menakekai nekanenutihanirieni meta matsɨwaya mɨraye'axe, para 'ekɨ pɨta neti'aitɨwame nemɨmatsiyetuirienikɨ.


\par }{\PP \VS{11}Hikɨ Rawiri meta hamatɨana memɨti'ukai me'u'enanaka, yukamixa mekaneukatsanaxɨani hiwerikakɨ.

\VS{12}Meyuhiwerietɨ meta meyuhakietɨ mekaniukutaikaiyarieni, Tsahuri meta nu'aya Kunatani 'ixiparakɨ memekwi'iwakaikɨ, yaxeikɨata Yawé kuyaximama wahekɨ meta 'Ixaheri nuiwariyari wahetsiemieme.


\par }{\PP \VS{13}Merikɨtsɨ Rawiri temaikɨ kaniuta'iwawiya niuki mi'atɨiri:

\par }{\PP —¿Hakewa pepekiekame?

\par }{\PP Mɨpaɨ katinita'eiya:

\par }{\PP —Teewatanaka nekanihɨkɨtɨni 'amareki tewiyari.


\par }{\PP \VS{14}Rawiri mɨpaɨ katinitatieni:

\par }{\PP —¿Kari 'ekɨ mɨya pepɨreyuri Yawé menayexei pepemi?


\par }{\PP \VS{15}Hikɨ tewi xeime yuhetsɨa mieme 'uta'inieka mɨpaɨ katinita'aitɨani:

\par }{\PP —Kenanuhanaka kenemi'a.

\par }{\PP Kemɨtiuta'aitɨariekai 'iya kaneye'atɨani kanimieni.

\VS{16}Rawiri mɨpaɨ kaniutayɨni:

\par }{\PP —'Akɨmana 'ahetsie pekatinahɨani pekaniuyumieni peyutahekɨataka Yawé menayexei pememikɨ.


\par }{\SH Rawiri kemɨtiyuhiweriekai Tsahuri meta Kunatani wahekɨ
\par }
{\PP \VS{17}Merikɨtsɨ Rawiri 'ikɨ hiwerika kwikariyari kaniutakwika Tsahuri meta nu'aya Kunatani wahepaɨtsita mieme.

\VS{18}«Tuupi kwikariyari» katiniterɨwa. Meta katiniuta'aita mɨkɨ kwikari Kura kiekatari memɨta'ɨkitɨarienikɨ. Mɨpaɨ katine'uka Katsexi xapayatsie:


\par }{\Q \VS{19}«Xɨa'ui 'Ixaheri. Wakɨmana pemɨ'ata'ɨrekai

\par }{\QB mekwikwi'itɨ yemuritsie mekanekuheni.

\par }{\QB Yuwaɨkawatɨ kuyaxi memɨtɨrɨkawi hikɨ mekanekwi'iwa.


\par }{\BB \par }
{\QB \VS{20}»Kahati kiekariyaritsie xepɨkaheikuxatani

\par }{\QB meta 'Atsikaruni kayeyari 'utɨa mɨpaɨ xepɨkatehehiwani,

\par }{\Q 'ukari piritsiteutsixi memɨkaheyutemamawiekakɨ

\par }{\QB 'ixɨarari memɨkahewewiekakɨ mɨkɨ xitekiya 'inɨariyari memɨkahexeiya waniwema.


\par }{\BB \par }
{\Q \VS{21}»Xɨa'ui, Kiriwuha hɨriyarite,

\par }{\QB xeme xehetsɨa pɨka'ukawiwiyeni meta pɨka'ukuhaɨtsiyatani.

\par }{\QB Tɨriku pɨka'utixuxuawereni mawari mayanikɨ.

\par }{\Q Tsahuri mana mukahɨiyakɨ kɨmana muyukunarɨma 'a'ɨtɨ:

\par }{\QB memɨte'ayu'iwa kɨmana memɨyukunarɨma mana mepeihɨa.


\par }{\Q \VS{22}Kunatani 'ɨrɨya

\par }{\QB yapɨtixuxurekai,

\par }{\Q yaxeikɨa Tsahuri 'ixiparaya yapɨtixurekai

\par }{\QB memɨwaraye'unie waxuriyakɨ.


\par }{\BB \par }
{\Q \VS{23}»Tsahuri Kunatani matɨa. 'Aixɨa mepɨte'u'iyarikai.

\par }{\QB Mɨkɨ 'aixɨa mepɨtenaki'eriwakai,

\par }{\QB 'axeikɨa yunaitɨ mekaniukwini.

\par }{\Q Mɨkɨ kwinimieme mekatenanautsawawekaitɨni keyuri kwixɨ,

\par }{\QB meta waɨkawa mekanitɨrɨkawikaitɨni keyuri mayetsi.


\par }{\BB \par }
{\Q \VS{24}»Xɨa'ui, 'ukarawetsixi 'Ixaheri kwieyaritsie kiekatari. Xekeneutitsuanani Tsahuri hetsiemieme,

\par }{\QB mɨxekemaritɨakai 'ixuriki witsimɨ'anekɨ kwimɨxetakɨ,

\par }{\QB meta witsimɨxekuyuruwakai huru kukateyarikɨ.


\par }{\BB \par }
{\Q \VS{25}»Xɨa'ui kuyaxi memɨtɨrɨkawi hikɨ mekanekwi'iwa

\par }{\QB Kunatani yemuri 'amanutitewatsie kanekani mɨkitɨ.


\par }{\Q \VS{26}Kunatani, 'ahetsiemieme waɨkawa nepɨneheiwerie,

\par }{\QB ne'iwa hepaɨ nepɨmatinaki'eriekai.

\par }{\Q Matsi waɨkawamekɨ nepɨmatsinaki'erikai

\par }{\QB keyuri 'ukarawetsixi ketemɨtewanaki'erie.


\par }{\BB \par }
{\Q \VS{27}»Yuwaɨkawatɨ kuyaxi memɨtɨrɨkawi hikɨ mekanekwi'iwa

\par }{\QB Yu'ixipara me'utinawaiyarieka mana mekanekuheni mekwikwi'itɨ».




\par }\Chap{2}{\SH Rawiri Kura kwieyaritsie ti'aitatɨ kemɨtitsutɨa
\par }
{\PP \VerseOne{1}Merikɨtsɨ yapaɨmexɨa tukari 'anukayaku, Rawiri Yawé mɨpaɨ katiniuta'iwawiya:

\par }{\PP —¿Netiyɨwe hipame kiekaritetsie nemɨmiekɨ Kura kwieyaritsie?

\par }{\PP Yawé mɨpaɨ katinita'eiya:

\par }{\PP —Huu, pekaniyɨweni pemɨmiekɨ.

\par }{\PP Tawarita Rawiri mɨpaɨ katinita'iwawiya:

\par }{\PP —¿Kepehaine kemɨ'ane kiekariyaritsie nepɨmie?

\par }{\PP Yawé mɨpaɨ katinita'eiya:

\par }{\PP —Hewuruni kiekariyaritsie.


\par }{\PP \VS{2}Hikɨ Rawiri mana kaneyani yu'ɨitama yuhutame warawitɨtɨ, 'Akinuhani Ketsireri kiekame meta 'Awikahiri, Nawari 'ɨyayatɨkai Kaximeri kiekame.

\VS{3}Meta yukuyaxima kaniwarewitɨni, mɨkɨ yuxexɨitɨ yutɨɨriyama mewaruwitɨkɨme, yunaitɨ mana mekaniyuhayewa Hewuruni 'aurie kiekarite 'etsimɨyeyeutsie.

\VS{4}Merikɨte Kura kwieyaritsie kiekatari Hewuruni kiekariyaritsie mekanekɨne, mana Rawiri mu'uyatsie hatseiti mekanikawirieni, mɨpaɨ mekatenenukakeni ti'aitame mayanikɨ Kura nuiwariyari hetsiemieme. Meta mekatenitaxatɨani kename Kawetsi Karaha kwieyaritsie memɨtama Tsahuri me'ukateukixɨ.

\VS{5}Hikɨ Rawiri Kawetsi kiekatari niuki kaniwarenɨ'airieni mɨpaɨ tiwarahɨawetɨ: «Yawé 'aixɨa kexeyurieka tixe'aitɨwame Tsahuri hetsie xemɨtewiyakaikɨ meta xemeikateukixɨkɨ.

\VS{6}Hikɨta, Yawé kexenaki'erieka meta 'aixɨa ketiuka'iyarini xehetsiemieme, neta 'imikieri nepɨtixeyetuirienikeyu mɨkɨ hepaɨtsita ke'aixɨa xemɨte'uyurikɨ.

\VS{7}'Ayumieme xekeneyuwaɨriyani meta xepɨkamamaka, tsepanetɨ Tsahuri tixe'aitɨwame mumɨ, Kura nuiwarimama nemu'utsie hatseiti mekaneniukawirieni tiwa'aitɨwame nemɨhɨkɨtɨnikɨ».


\par }{\SH 'Ixaheritsixi Kura nuiwarimama kememɨtewarutakwi
\par }
{\PP \VS{8}Merikɨtsɨ 'Awinexi Nexi nu'aya Tsahuri kuyaximama tiwa'aitɨwame, 'Itsiwutseti Tsahuri nu'aya kanewitɨni Makanahini kiekariyaritsie,

\VS{9}mana kanenukakeni ti'aitame mayanikɨ Karaha kiekariyari hetsie, meta Ketsuri, meta Ketsireri, 'Epɨrahini hetsiemieme, Wenikamini meta naitsarie 'Ixaheri kwieyari hetsie.


\par }{\PP \VS{10}'Itsiwutseti Tsahuri nu'aya huta tewiyari wiyari pexeiyakai kepauka 'Ixaheri kwieyaritsie ti'aitame mayeitɨarie, huta wiyari katini'aitakaitɨni. Matsi Kura nuiwarimama xeikɨa Rawiri ti'aitame mekanayeitɨwakaitɨni,

\VS{11}mɨkɨ Hewuruni 'ukaitɨ katiniuta'aita Kura nuiwarimama wahetsie 'atahuta wiyari heimana 'ataxewi metseri kaniuyurieni.


\par }{\PP \VS{12}'Awinexi Nexi nu'aya Makanahini kiekariyaritsie kanayeyani 'Itsiwutseti Tsahuri nu'aya kuyaximama warawitɨtɨ, Kawahuni kiekariyaritsie kaninuani.

\VS{13}Tsariwiya Rawiri kurieya Kuhawi pɨmamayatɨkai, mɨkɨ Kuhawi Rawiri kuyaximama wahɨxie 'anuyekaitɨ kanayeyani. Mɨkɨ kuyaxi mekananuyukunake haa muyema Kawahuni kiekariyaritsie mieme mana 'aixɨa mekateniu'uni meyutakwinike.

\VS{14}Hikɨ 'Awinexi Kuhawi mɨpaɨ katiniutahɨawe:

\par }{\PP —Ne mɨpaɨ nekanaineni yayupaɨmetɨ temari mekeyutakwini kemɨ'ane memɨte'ayu'iwa.

\par }{\PP Kuhawi mɨpaɨ katinita'eiya:

\par }{\PP —'Aixɨa kaniyɨmɨkɨ.


\par }{\PP \VS{15}Hikɨ mana mekaniukɨne tamamata heimana yuhutatɨ temari wenikamini nuiwarimama 'Itsiwutseti Tsahuri nu'aya hetsɨa miemete, meta tamamata heimana yuhutatɨ Rawiri kuyaximama.

\VS{16}Yuxexuitɨ kuyaxi memɨwaraye'unie yumu'utsie mekanikawɨrixɨani hikɨ wa'etsata mekaniwareutsexɨani, hikɨ mɨpaɨ mekateniuyukwini yupareku, 'ayumieme mana mɨpaɨ tiuyɨku, Kawahuni kiekariyari 'aurie, Kerikati Hatsurini katiniuterɨwarɨwani.\FTNT{*}{{\FR 2:16 }{\FR{2:16}}
{\FQ{Kerikati Hatsurini. Hepɨrayukɨ
}}{\FQ{'ixiparakɨ mɨrayukwitɨxɨ panuyɨne.}}}


\par }{\PP \VS{17}Mɨkɨ tukaritsie waɨkawamekɨ mekaniuyutakwini yemekɨ, Rawiri kuyaximama 'Awinexi mekana'iwa meta 'ixaheritsixi kuyaxiyari mekaniwara'iwa.

\VS{18}Mana mekaniu'uwakaitɨni Tsariwiya niwemama: Kuhawi, 'Awitsahi meta 'Atsaheri. 'Atsaheri kwinimieme pɨranautsawekai, maxa kemɨranautsawe hepaɨ 'amakuyewatsie,

\VS{19}hikɨ 'Awinexi kananukuweiya ka'ihayewatɨ.

\VS{20}Yu'utɨma hanakuniereka, 'Awinexi mɨpaɨ kaniutayɨni:

\par }{\PP —¿'Ekɨtsɨ 'Atsaheri pekatiyɨane?

\par }{\PP Mɨkɨ mɨpaɨ katinita'eiya:

\par }{\PP —Huu ne nepɨyɨane.


\par }{\PP \VS{21}Hikɨ 'Awinexi mɨpaɨ katinitahɨawe:

\par }{\PP —Neuxei keneneuhayewa. Matsi 'aixɨa pɨyɨni xeime pɨta pemɨwiyakɨ, tepɨateya 'ahetsiemieme mɨrayanikɨ.

\par }{\PP Peru 'Atsaheri pɨka'enu'eni,

\VS{22}hikɨ 'Awinexi tawarita mɨpaɨ katinitahɨawe:

\par }{\PP —'Ari penetsi'uweiyatɨ ketineuhayewa, nɨkatɨ nematsi'umieni. ¿Kehapaɨta 'a'iwa Kuhawi nerahɨaweni?


\par }{\PP \VS{23}'Atsaheri matsi ka'ihayewakaku 'iweiyatɨ, 'Awinexi yupitsika 'ɨkayarikɨ kanenakutseni, yuriepana kanitatseni. Pitsika warieyatsiepai kananeni, mana 'Atsaheri kaniukaweni.

\par }{\PP Mana yunaitɨ memuyekɨkakai 'Atsaheri kaxarieya manukatei mekaniwa'uwekaitɨni me'ixeiyakutɨ,

\VS{24}peru Kuhawi 'Awitsahi matɨa 'Awinexi mekananukuweiya. Tau kanakayunirɨmekaitɨniri kepauka 'Ahama yemɨriyaritsie memɨye'axɨa, Kihaki 'aurie Kawahuni makumawe huyeyari manuyehane.

\VS{25}Mana kuyaxi Wenikamini nuiwarimama mekaniyukuxeɨrieni 'Awinexi meparewienike, mekanayekɨne memɨwatakwinikɨ hɨri 'amanutitewatsie.

\VS{26}Hikɨ 'Awinexi Kuhawi mɨpaɨ katiniutahiwieni:

\par }{\PP —'Ari tepɨtehayewa tetakwitɨwetɨ. 'Akuyaxima mɨpaɨ ketiniwarutahɨawi memɨtatsihayewakɨ. Tamɨ mɨpaɨ pekatimate tsepa xemɨte'ayu'iwaxɨ, hiwerikata xehexeiyatɨ xemakɨne.


\par }{\PP \VS{27}Kuhawi mɨpaɨ katinita'eiya:

\par }{\PP —Yurikɨ Kakaɨyari hɨxie mɨpaɨ nekanaineni xɨka 'atsipeka'utayɨnike, matsi nekuyaxima mepɨkatariyarienikekai 'ekɨ meta 'akuyaxima texe'uweiyatɨ.


\par }{\PP \VS{28}Hikɨ 'ana Kuhawi 'awa kaniutahɨtsieni, yunaitɨ kuyaxi 'ixaheritsixi mewaruweiyatɨ mekateniuhayewa, manari mekaniyuhayewa matsi tawariri mepɨkawaranukuwei.

\VS{29}Hikɨ mɨkɨ tɨkariyaritsie 'Awinexi meta kuyaximama 'Arawa kwieyaritsie mekaniuyekɨne. Manata Kurutani hatuxameyaritsie me'anukɨneka, Wituruni kwieyaritsie mekaniuyekɨne, Makanahini paitɨ mekaniye'axɨani.


\par }{\PP \VS{30}Kepaukari Kuhawi 'Awinexi 'uweiyatɨ mɨtiuhayewaxɨ, nuaka yukuyaxima yunaime kaniwaruti'inɨata. Tamamata heimana 'atanauka Rawiri kuyaximama meheuyewetɨ mekanakɨne meta 'Atsaheri.

\VS{31}Matsi Rawiri kuyaximama haika tsienituyari heimana haika tewiyari mepɨwarukwi 'Awinexi kuyaximama Wenikamini nuiwarimama.

\VS{32}Hikɨ 'arike 'Atsaheri kaxarieya mekanekweni Wereni paitɨ mekaneikateuku, paapaya makateukietsie. Mɨkɨ tɨkariyaritsie Kuhawi meta teɨterimama mekanekɨne, hikɨ Hewuruni paitɨ ximeri mekaneta'axɨani.




\par }\Chap{3}{\PP \VerseOne{1}Tsahuri nuiwarimama mɨixa wiyari mepuyuri Rawiri nuiwarimama mewakwitɨwetɨ. Rawiri matsi waɨkawa tɨrɨkariya hexeiyatɨ kanayeiximekaitɨni ti'aitatɨ, peru Tsahuri hetsɨa mieme matsi kanitaweranaxɨaximekaitɨni.


\par }{\SH Rawiri niwemama Hewuruni memutinunuiwaxɨ
\par }
{\R (2Tsam 3:2-5 – 1Kem 3:1-4)

\par }{\LI \VS{2}Merikɨtsɨ Rawiri mexi Hewuruni kiekariyaritsie 'ukatei, tɨɨri kaniwarayexeiya:

\par }{\LIB Mexɨakame 'Aminuni pɨhɨkɨtɨkai 'Akinuhani Ketsireri kiekame nu'aya,


\par }{\LIB \VS{3}hutarieka mieme Kirehawi 'Awikahiri nu'aya, Nawari Kaximeri kiekame mɨ'ɨyayatɨkai,

\par }{\LIB hairieka mieme, 'Awitsaruni Mahaka nu'aya, ti'aitame Tarimahi nu'aya Ketsuxi kiekame,


\par }{\LIB \VS{4}naurieka mieme, 'Aruniyaxi Kakiti nu'aya,

\par }{\LIB 'auxɨwirieka mieme, Tsepatiyaxi 'Awitari nu'aya,


\par }{\LIB \VS{5}'ataxewirieka mieme, 'Itɨrehani 'Ekɨra nu'aya, xewitɨta Rawiri 'ɨyaya.

\par }{\LIB 'Ikɨ Rawiri niwemama mekanihɨkɨtɨni mɨwarayexei Hewuruni kiekariyaritsie kepauka mukatei.


\par }{\SH 'Awinexi Rawiri matɨa tɨratu kememɨte'uwewi
\par }
{\PP \VS{6}Merikɨtsɨ kepauka Tsahuri nuiwarimama memɨyukwitɨwekai Rawiri nuiwarimama wahamatɨa, 'Awinexi waɨkawa tɨrɨkariya hexeiyatɨ kanayeiximekaitɨni Tsahuri tɨɨriyamama wahetsie,

\VS{7}Tsahuri xeime pexeiyakai yutuxeri Xitsipa titewakame 'Ayaha niweya, mɨkɨ hamatɨa 'Awinexi kaniukahuni. 'Ayumieme 'Itsiwutseti mɨpaɨ katinitatieni:

\par }{\PP —¿Titayari nepaapa tuxerieya hamatɨa petiukahui?


\par }{\PP \VS{8}Hikɨ 'Awinexi waɨkawamekɨ 'uyeha'aka mɨya mɨtitahɨawixɨkɨ, mɨpaɨ katinita'eiya:

\par }{\PP —¿Ne tsɨkɨ netihɨkɨ Kura kiekame? Ne heitseriemekɨ Tsahuri tɨɨriyamama nepɨtiwa'uximayatsiriekai, yaxeikɨata 'iwamama, hamikumama, meta nepɨkamatsiyetuawe Rawiri hetsɨa. ¿Titayari hikɨ penerate'a kename 'ukaratsi hamatɨa ne'ukahui?

\VS{9}Ne, Yawé 'axakenetsi'uyurieni kanetsinenimayatɨ, xɨka Rawiri hetsɨa yanekatiuyurieni xɨka neka'iparewieni yamɨraye'anikɨ Yawé mɨpaɨ kemɨtitahɨawixɨ:

\VS{10}Tsahuri niwemama 'uweni nepɨwanawairieni, Rawiri pɨta nekaniyetuiriemɨkɨ 'Ixaheri kwieyaritsie mɨtita'aitakɨ meta Kura kwieyaritsie, Rani kwieyaritsie katsutɨme Weritsewa paitɨ ye'atɨkaime.


\par }{\PP \VS{11}'Itsiwutseti pɨkayuwaɨri 'Awinexi mɨta'eiyakɨ xeiniukiyaritɨma kanimakaxekaitɨni.

\VS{12}Hikɨ 'Awinexi 'ikɨ niuki kanenɨ'ani Rawiri hetsɨa: «'Ikɨ kwie xewitɨ pɨkarapiini, matsi 'ekɨ pɨ'ahetsiemieme. Tɨratu nehamatɨa keneuwewi, hikɨ 'ana ne nekamaniparewimɨkɨ yunaitɨ 'ixaheritsixi 'ahetsie memɨtewiyakɨ».


\par }{\PP \VS{13}Hikɨ Rawiri mɨpaɨ katinita'eiya: «'Aixɨa kani'aneni. Ne tɨratu nepɨwewieni 'ahamatɨa, perutsɨ xɨka penetsi'atɨirieni Mikari Tsahuri niweya. Mexɨka pekanetsi'atɨirieni, kanikatixaɨtɨni».

\VS{14}Metatsiere, Rawiri hipame yuhetsɨa miemete kaniwarenɨ'ani 'Itsiwutseti Tsahuri nu'aya hetsɨa, mɨpaɨ memɨteheitaxatɨanikɨ: «Ne'ɨya Mikari keneneyetuiri, xeitsienituyari piritsiteutsixi newarukwika neme'iwaxɨ».


\par }{\PP \VS{15}Mikahari kanewitɨkɨkaitɨni Paritiheri Rahitsi nu'aya, hikɨ 'Itsiwutseti katiniuta'aita mɨnawaiyarienikɨ,

\VS{16}peru Paritiheri 'utɨmana kaneyani 'utsuaximetɨ Wakurini mɨrayetewatsie paitɨ kaniye'ani. Mana 'Awinexi kanitanɨ'ani mukunuanikɨ, hikɨ Paritiheri kanenu'enieni.


\par }{\PP \VS{17}Hikɨ 'Awinexi 'ukirawetsixi 'Ixaheri kwieyaritsie kiekatari wahamatɨa katiniutaxata, mɨpaɨ katiniwarutahɨawe: «Mɨixa panuyemie xeme Rawiri ti'aitame xemɨyeitɨaku.

\VS{18}Peuyewetse 'ari mɨpaɨ xemɨteyurieni, karikɨ Yawé mɨpaɨ kaniutayɨni: “Ne Rawiri nepanayexei neteɨterima 'ixaheritsixi muwatawikweitsitɨanikɨ piritsiteutsixi wahepaɨtsita meta hipame memɨwaraye'unie wahetsɨa”».


\par }{\PP \VS{19}Metatsiere 'Awinexi wenikaminitsixi wahamatɨa katiniutaxata, hikɨ 'arike Hewuruni kaneyani Rawiri retaxatɨanike yunaitɨ 'ixaheritsixi meta Wenikamini nuiwarimama kememɨteyurikukai hepaɨtsitana.

\VS{20}Kepauka 'Awinexi Hewuruni munua, Rawiri 'ikwai 'ixɨarariyari kaniuwewieni hetsiena mieme meta memeweiyakai xeitewiyari memuyupaɨmekai wahetsiemieme.

\VS{21}Hikɨ mana 'Awinexi Rawiri mɨpaɨ katiniutahɨawe: «Ti'aitame, keneneupitɨa yunaime 'ixaheritsixi nemɨwata'inienikɨ 'ahamatɨa tɨratu memɨwewienikɨ, mɨpaɨ 'ana 'ayeumetsie pepɨti'aitani kemɨmatinake». Hikɨ Rawiri 'Awinexi kaniutateutɨani, mɨkɨta 'aixɨa 'iyari kaneyani.


\par }{\SH 'Awinexi kemɨtiumierie
\par }
{\PP \VS{22}Merikɨtsɨ Rawiri kuyaximama mekaniu'axɨani Kuhawi warawitɨtɨ hipame mewarekukwika waɨkawa mete'atɨtɨ memɨwara'iwaxɨ wapiinite. 'Awinexi Hewuruni pɨka'uyeikakairi Rawiri hetsɨa, Rawiri kaneinɨ'akaitɨniri, mɨkɨta kaneyakaitɨni 'aixɨa 'iyari.

\VS{23}Kepauka Kuhawi munua yunaime kuyaxi warawitɨtɨ, mɨpaɨ katiniutaxatɨarieni kename 'Awinexi Nexi nu'aya ti'aitame heku'iwatakai meta kename ti'aitame heinɨ'akai 'aixɨa 'iyari.


\par }{\PP \VS{24}Hikɨ 'ayumieme Kuhawi ti'aitame hetsɨa kaniye'ani mɨpaɨ katinitahɨawe: «Kaukatsɨ 'Awinexi metsiheku'iwataxɨ. ¿Ketitayari kuta petipitɨa mɨyemiekɨ?

\VS{25}Ti'aitame 'ekɨ 'Awinexi pekanimaika. Mɨkɨ kanekuyeixɨani meti'itaiyatɨ tikumainetɨ kepemɨtiku'eriwa meta naime timaimɨtɨ 'ekɨ kepemɨtiyuriene hepaɨtsita».


\par }{\PP \VS{26}Kepauka Kuhawi Rawiri hamatɨa tiutixataka muwayetɨa hipame teɨteri kaniwarenɨ'ani 'Awinexi 'utɨa, mɨkɨ Tsira putsuya matiniere menikunuitɨani. Peru Kuhawi 'ikɨ hepaɨtsita Rawiri pɨkaraxaxatɨwakai.

\VS{27}Kepauka 'Awinexi Hewuruni munua, Kuhawi xaɨtsie kaneiwitɨni kiekari kitenie, 'awie mɨreitaxatɨani hepaɨ yuxaɨtame. Muwa hukayatsie kaneitatseni hikɨ 'Awinexi kaniumɨni. Mɨpaɨ Kuhawi katinekapitɨani mutaya 'Atsaheri mumiekaikɨ.


\par }{\PP \VS{28}Kepauka Rawiri mɨretima, 'ikɨ hepaɨtsita mɨpaɨ kaniutayɨni: «Ne mɨpaɨ nekanaineni Yawé hɨxie, ne meta hakewa nemɨre'aita 'atsitepɨkateyuruwamete 'Awinexi Nexi nu'aya kemɨtiumierie hepaɨtsita.

\VS{29}Kemɨ'ane memimi mekanihɨkɨtɨni Kuhawi meta tɨɨriyamama. Hatsuaku tɨma Kuhawi tɨɨriyamama wahetsɨa mepɨkaheuyeweka meheukuhatɨkaitɨ, nawi kwiniyayari mehexeiyatɨ, yatɨni mehurietɨkaitɨ, yatɨni metakwikwiwatɨ, meta meyehaakakwitɨwetɨ».


\par }{\PP \VS{30}Kuhawi 'Awitsahi matɨa 'Awinexi mekaniumieni wa'iwa 'Atsaheri mumiekaikɨ Kawahuni kiekariyari 'aurie memayutakwitsie.


\par }{\PP \VS{31}Hikɨ Rawiri Kuhawi mɨpaɨ katiniutahɨawe meta yunaime hamatɨana memu'uwakai: «Yukamixa xekeneukatsanaxɨa, hiwerika kamixayari xekenanakatɨxɨa, 'Awinexi hetsiemieme xekeneutitsuanani». Mekweiyatsie ti'aitame Rawiri 'utɨmana kaniumiekaitɨni,

\VS{32}Hewuruni kiekariyaritsie 'Awinexi kaniukateukieni. Teukiyapa 'aurie ti'aitame karima kaniutatsuakakaitɨni meta teɨteri yunaitɨ hamatɨana mekaniutitsuanakaitɨni.

\VS{33}Hikɨ ti'aitame 'ikɨ hiwerika kwikariyari kaniutawewieni 'Awinexi hetsiemieme:

\par }{\Q «¿Titayari 'Awinexi mɨyatiumɨ

\par }{\QB mɨka'uka'iyarini hepaɨ?


\par }{\Q \VS{34}'Amamatetsie pepɨkahɨakai

\par }{\QB meta 'a'ɨkatetsie tepɨakɨ pepɨkahɨakai.

\par }{\Q Teyumemiwamete memɨmatsi'umieni

\par }{\QB hepaɨ, mɨpaɨ pekatiniumɨni».

\par }{\PP Teɨteri matsi waɨkawa mekaniutitsuanakaitɨni.

\VS{35}Rawiri hetsɨa yunaitɨ teɨteri 'ahura mekaniukɨne me'i'inietɨ 'etsiwa mɨtikwanikɨ mexi tau ka'akayuniwekai, peru mɨkɨ mɨpaɨ kaniutayɨni: «Kakaɨyari kenetiukwinitɨani kanetsinenimayatɨ xɨka paa neha'inɨata yatixaɨtɨ 'ikwai 'akuxi tau ka'anukayuniwekaku».


\par }{\PP \VS{36}Yunaitɨ teɨteri mɨkɨ mekaneitimaitɨkɨne, meta kaniwarunakire. Naime kemɨtiyurienekai ti'aitame teɨteri kaniwanakekaitɨni.

\VS{37}Mɨkɨ tukaritsie teɨteri yunaitɨ meta 'ixaheritsixi mɨpaɨ mekatenetimani kename ti'aitame katiuyuri 'Awinexi Nexi nu'aya kemɨtiumierie.


\par }{\PP \VS{38}Hikɨ ti'aitame yuteɨterima mɨpaɨ katiniwarutahɨawe: «¿Mɨpaɨ xekatemate hikɨ tewi mariwetɨ mumɨ 'Ixaheri kwieyaritsie?

\VS{39}Hikɨ ne, tsepanetɨ ti'aitamekɨ nemanayexeiyarie, 'akuxi ne nekaniweranini, Tsariwiya niwemama yɨkɨ nemɨwaruyurieni nepɨkayɨwe. Yawé 'axakerekapitɨani mɨkɨ kemɨ'ane 'axamɨtiuyuri».




\par }\Chap{4}{\SH 'Itsiwutseti kemɨtiumierie
\par }
{\PP \VerseOne{1}Merikɨtsɨ kepauka 'Itsiwutseti Tsahuri nu'aya mɨpaɨ mɨretima kename 'Awinexi Hewuruni paitɨ hemieriekai, 'ana kaniutimani meta 'ixaheritsixi yunaitɨ.

\VS{2}'Itsiwutseti teɨteri yuhutame kaniwarexeiyakaitɨni, kuyaxi tewa'aitɨwamete mekanihɨkɨtɨkaitɨni. Xewitɨ Wanaha katinitewakaitɨni, xewitɨta Xekawi, mɨkɨ meyuhutatɨ Ximuni niwemama mepɨhɨkɨtɨkai Weruti kiekame, mɨkɨ Wenikamini mepɨnuiwarimamatɨkai. Weruti Wenikamini kwieyaritsie pɨrawiyakai.

\VS{3}Weruti kiekatari meripaitɨ Kitahini mepuyuta'unaxɨ, hikɨ 'akuxi mana mekanetiteni.


\par }{\PP \VS{4}Kunatani Tsahuri nu'aya xeime yuniwe kanexeiyakaitɨni 'auxɨwime wiyari hexeiyakame Mepiwutseti titewakame muti'ɨtsaiwakai. Kepauka Ketsireri tewi heyeyaka mɨtiwarutaxatɨa kename Tsahuri meta Kunatani mehekwi'iwakai, mi'ɨwiyakai kaniyuta'unakaitɨni 'etutɨ, peru yumexɨitɨarikakɨ kanixuawa, 'ayumieme hurietɨ kanayani.


\par }{\PP \VS{5}Hikɨ Xekawi meta Wanaha Ximuni Weruti kiekame niwemama, 'Itsiwutseti kie mekanekɨne, hikɨ tuka 'amɨtiɨxɨkatsie mekaniu'axɨani, mɨkɨ kepauka mutikukutsutsie.

\VS{6}'Ukaratsi kitenie tihɨweme kaneukuni tɨriku henatɨ, hikɨ mana mɨpaɨ mekatenanutakɨne Xekawi Wanaha matɨa 'awie kiita paitɨ.

\VS{7}Kepauka 'upaitɨ memeutahaxɨa 'Itsiwutseti kanikutsukaitɨni yu'utatsie. Muwa mekaneititseixɨani mekanimieni, hikɨ mu'uya mehanutixiteka mekaneituni. Mɨkɨ tɨkaritsie 'Arawa makumawetsie mekaniuyekɨne,

\VS{8}hikɨ Hewuruni meye'axɨaka Rawiri 'Itsiwutseti mu'uya mekaniyetuirieni mɨpaɨ me'utiyuatɨ:

\par }{\PP —Neuxei 'ekɨ ti'aitame: 'Ena 'Itsiwutseti mu'uya tekamaniye'atɨirieka, Tsahuri mɨmatsi'aye'uniekai nu'aya muyutatexi matsi miemɨtɨ. Yawé hikɨ katinikɨhɨwirieni 'ekɨ ti'aitame 'ahetsiemieme, Tsahuri meta nuiwarimama kememɨmatsiyurikukai hepaɨtsita.


\par }{\PP \VS{9}Hikɨ Rawiri mɨpaɨ katiniwaruta'eiya Xekawi meta Wanaha Ximuni niwemama Weruti kiekame:

\par }{\PP —Yurikɨ Yawé hɨxie mɨpaɨ nekanaineni, 'aixɨa mɨnetsi'uyuri ne'uximatɨarikatsie,

\VS{10}meripaitɨ xewitɨ pɨnetiutaxatɨa kename Tsahuri hemɨkai, 'aixɨa ti'aneme netiutaxatɨame puyu'eriekai, peru ne tixaɨtɨ nepɨkatipitɨa, matsi nekanita'aita mɨhɨiyanikɨ meta mɨmierienikɨ mana Tsikɨraki kiekariyaritsie.

\VS{11}Matsi yemekɨ kareuyewetse xeme nemɨxekwini teyukwikate 'atsikatiyurieneme xemumikɨ mexi kutsukai yu'utatsie. 'Ayumieme xekatenayukatuakuni xemimikɨ. Nekanixekumaweriyamɨkɨ 'ena kwiepa.


\par }{\PP \VS{12}Hikɨ Rawiri yukuyaxima katiniwaruta'aitɨani memɨwakwinikɨ meta wamamate wa'ɨkate memanuxitexɨanikɨ, hikɨ Hewuruni kiekariyaritsie haa mayemarike 'aurie wakaxari mekaniuyewɨtɨani. Matsi 'Itsiwutseti mu'uya Hewuruni mekanikateuku 'Awinexi makateukietsie.




\par }\Chap{5}{\SH Rawiri 'Ixaheri kwieyaritsie ti'aitatɨ kemɨtitsutɨa
\par }
{\R (2Tsam 5:1-3 – 1Kem 11:1-3)

\par }{\PP \VerseOne{1}Merikɨtsɨ yunaitɨ 'ixaheritsixi Hewuruni kiekariyaritsie mekanekɨne Rawiri hetsɨa meteheitaxatɨanike. Mɨpaɨ mekatenitahɨawe: «'Ekɨ ti'aitame meta tame 'iwamarixi tekanihɨkɨtɨni.

\VS{2}Meripaitɨri kepauka Tsahuri mɨtati'aitɨwametɨkaitsie, 'ekɨ 'ixaheritsixi pepɨwakuwitɨnekai temɨyukwitɨwekaitsie. 'Ekɨ Yawé mɨpaɨ kamatiniutahɨawe: “'Ekɨ neteɨterima 'ixaheritsixi pekaniwayewitɨmɨkɨ meta pekatiniwata'aitɨamɨkɨ”».

\VS{3}Mɨpaɨ katiniuyɨni, 'ixaheritsixi 'ukirawetsixi Hewuruni kiekariyaritsie mekaniuyukuxeɨrieni ti'aitame Rawiri hamatɨa memɨtetixatakɨ, mana wahamatɨa Rawiri tɨratu kaniuwewieni Yawé hɨxie. Hikɨ 'ana hatseiti Rawiri mekaniukawirieni mu'uyatsie 'Ixaheri kwieyaritsie ti'aitame mayanikɨ.


\par }{\PP \VS{4}Rawiri ti'aitatɨ kepauka mitsutɨa xeitewiyari heimana tamamata wiyari pexeiyakai, huta tewiyari wiyari katiniuta'aita.

\VS{5}'Atahuta wiyari heimana 'ataxewime metseri katiniuta'aita Kura kwieyaritsie Hewuruni kiekariyaritsie, 'arike Kerutsareme 'ukaitɨ naime 'Ixaheri kwieyaritsie meta Kura kwieyaritsie katiniuta'aita xeitewiyari heimana tamamata heimana haika wiyari.


\par }{\SH Rawiri Kerutsareme kemɨra'iwaxɨ
\par }
{\R (2Tsam 5:6-16 – 1Kem 11:4-9, 3:5-9, 14:1-7)

\par }{\PP \VS{6}Merikɨtsɨ ti'aitame Rawiri yukuyaxima warawitɨtɨ Kerutsareme mekanekɨne, kewutseutsixi mana memɨtitekai mewaretakwinike. Kewutseutsixi Rawiri mana kiekaritsie kahatahaweme me'erietɨ, Rawiri mɨpaɨ mekateniutahɨawe: «'Ena pepɨkahatahani, memɨkaheuneniere meta memɨka'ɨkɨniwawetɨtɨ, mepɨteyurieni memɨmatsitaweiya».

\VS{7}Peru Rawiri pɨyɨwekaxɨa kiekari Tsiyuni kuraruya 'amatitewatsie meutahani, hikɨ 'ayumieme Rawiri kiekariena katinitewaka.

\VS{8}Rawiri mɨkɨ tukaritsie mɨpaɨ kaniutayɨni: «Kemɨ'ane mɨyuwaɨriya kewutseutsixi mɨwakwimiekɨ, tetɨata haa memuwayekwewietsie keheukahani, memɨka'ɨkɨniwawe meta memɨkaheuneniere mɨwarekwinikɨ. Ne mɨkɨ nekaniwaxani'erieka». Mana niuki mɨpaɨ manɨyɨne kanayeneni: «Memɨkaheuneniere meta memɨka'ɨkɨniwawe ti'aitame paratsiyuyata mepɨkaheutahaxɨani».


\par }{\PP \VS{9}Rawiri kiekari 'aixɨa mɨreukunametsie yukie kanayeitɨani meta Rawiri kiekariena katiniterɨwa. Meta waritana kuraru 'a'atitewame kanawewietɨyani, kwie mutahɨniyarietsie 'itsutɨaka paratsiyu manuwe paitɨ ye'akame,

\VS{10}matsi waɨkawa tɨrɨkariya hexeiyatɨ kanayeiximekaitɨni, Yawé Kakaɨyari Naimekɨmɨtɨrɨkaɨye hamatɨana muyeikakaikɨ.


\par }{\PP \VS{11}Hirami Tiru kwieyaritsie ti'aitame, Rawiri kanenɨ'airieni yuniuki tuayamete, meta kariuxa kɨyeyari kanenɨ'ani, kɨyekɨ memɨte'uximayatawawe meta tetexikɨ te'uximayatamete, ti'aitame paratsiyuya memɨtawewienikɨ.

\VS{12}'Ana Rawiri mɨpaɨ katinetimani, Yawé yuteɨterima wanaki'erietɨ, ti'aitame meyeitɨa 'ixaheritsixi wahetsie meta 'ayeumetsie mɨtita'aitakɨ mipitɨakai.


\par }{\PP \VS{13}Kepauka Rawiri Hewuruni kiekariyaritsie mayetɨa Kerutsaremetsie pɨta munua, tawarita hipame kaniwarutiwitɨni 'ukari tuxexerimama memakɨ meta 'ɨitamama, mɨkɨ wahetsie tawari niwemama mekanayenexɨani 'ukitsi meta 'ukari.

\VS{14}Mana yuniwema mɨwarayexei mɨpaɨ mekatenitetewaka: Tsamuha, Tsuwawi, Natani, Tsarumuni,

\VS{15}'Iwikaxi, 'Eritsuha, Nepeki, Kapiha,

\VS{16}'Eritsama, 'Erihara meta 'Eripereti.


\par }{\SH Rawiri piritsiteutsixi kemɨtiwara'iwaxɨ
\par }
{\R (2Tsam 5:17-25 – 1Kem 14:8-17)

\par }{\PP \VS{17}Hikɨ piritsiteutsixi yametehetimaika kename Rawiri hatseiti 'ukawiriyariekai 'Ixaheri kwieyaritsie ti'aitame mayanikɨ, hikɨ 'ayumieme yunaitɨ mepayekɨ me'itamienike, peru Rawiri retimaika kaneyani yukiekari 'aixɨa mɨreukunametsie.

\VS{18}Piritsiteutsixi mekaniu'axɨani, mayeweritsie Xepahini mɨrayetewatsie mekaniukuyaxixɨani naitsarie.

\VS{19}Hikɨ Rawiri Yawé mɨpaɨ katiniuta'iwawiya:

\par }{\PP —¿Piritsiteutsixi netiwatakwini? ¿Tɨrɨkariya penetipitɨani nemɨwara'iwakɨ?

\par }{\PP Yawé mɨpaɨ katinita'eiya:

\par }{\PP —Keniwarutakuya, nekamenipitɨamɨkɨ pemɨwara'iwakɨ.


\par }{\PP \VS{20}Hikɨ Rawiri kaneyani mana kaniwaretakwini kaniwara'iwa. 'Ayumieme mana Rawiri Wahari-Peratsini\FTNT{*}{{\FR 5:20 }{\FR{5:20
}}{\FT{Hepɨrayukɨ panuyɨne
}}{\FQ{huye kutsiyari.}}} katiniuterɨwa, mɨpaɨ 'utayɨka: «Yawé kaneutahani memɨtatsi'aye'unie watsata, haa waɨkawa mɨtɨrɨkaɨye hepaɨ».

\VS{21}Piritsiteutsixi mana yukakaɨyarixi mekaniwaruku'eirieni, hikɨ Rawiri meta kuyaximama mekaniware'ɨni.


\par }{\PP \VS{22}Merikɨte piritsiteutsixi tawarita mekaniu'axɨani Rawiri metamienike, mayeweri Xepahini mɨrayetewatsie mekaniukuyaxixɨani naitsarie.

\VS{23}Hikɨ tawarita Rawiri Yawé kaniuta'iwawiya.

\par }{\PP Yawé mɨpaɨ katinita'eiya:

\par }{\PP —'Akuxi pepɨkawarutakukuyani, wawarita xekenekɨkɨni waritsamu kɨyexiyari maku'u xekeneu'axɨa, hikɨ mana wawarita pɨta xekenayenexɨaka xekeniwarutakuya.

\VS{24}Kepauka yuarika pemɨ'enieni kuyaxi muwa memeuhuni hepaɨ wapaitɨ kɨyexi kɨtsita, 'ana xekanayekɨnikuni xemɨwatakwinikɨ, mɨkɨ pɨ'inɨari ne Yawé ne'anuyekaitɨ 'ahɨxie nepumieni kuyaxi piritsiteutsixi nemɨwakwinikɨ.


\par }{\PP \VS{25}Rawiri mɨpaɨ katiniuyurieni Yawé yemekɨ kemɨtita'aitɨakai, hikɨ piritsiteutsixi kaniwara'iwa mekaniwarukwini Kawahuni\FTNT{†}{{\FR 5:25 }{\FR{5:25}} Xeime xapayaritsie hepɨrayukɨ 'ena paine
{\FQ{Kehewa.}}} mewayeweiyaka Ketsehexi paitɨ mekaniwaye'atɨani.




\par }\Chap{6}{\SH Rawiri tɨratu kakuniyari Kerutsareme kemɨrekwei
\par }
{\R (2Tsam 6:1-19 – 1Kem 13:1-14, 15:25–16:3)

\par }{\PP \VerseOne{1}Merikɨtsɨ tawarita, Rawiri yukuyaxima kaniwarukuxeɨrieni 'aixɨa memɨ'anene memeuyutakwiwawe 'Ixaheri kwieyaritsie kiekatari, xeitewiyari heimana tamamata miriyari mekaniyupaɨmekaitɨni,

\VS{2}hikɨ yunaime yukuyaxima warawitɨtɨ kaneyani Wará paitɨ Kura kwieyaritsie, mana Kakaɨyari tɨratuya kakuniyari memanukwenikɨ, tɨratu kakuniyari hetsiena memehɨawe mɨkɨ kemɨtitewakɨ, Yawé Naimekɨmɨtɨrɨkaɨye yuteɨtamete wahixɨata mɨti'aita.

\VS{3}Merikɨte Kakaɨyari kakunieya kaxeta hekwametsie mekananutiteni, hikɨ mekaneitɨni 'Awinarawi kie mekaniyekweni, mɨkɨ yemuritsie kaniukateitɨni. 'Awinarawi niwemama 'Utsa meta 'Akihu kaxeta mɨhekwa mekanehana

\VS{4}Kakaɨyari kakunieya matɨkɨkai. 'Akihu kakuni hɨxie 'anuyekaitɨ kaniumiekaitɨni,

\VS{5}meta Rawiri meyunaitɨ teɨteri 'ixaheritsixi Yawé hɨxie mekateniukaketsinakaitɨni waɨkawamekɨ meyutemamawietɨ meta me'utikwitɨ haripa 'etsimupe meta 'amupa hayuanekaku, tepu 'etsimɨyeyeu, kaitsate meta tepɨa mutitiraurɨka.


\par }{\PP \VS{6}Hikɨ kepauka Nakuni tɨriku matikatse meye'axɨaka, tuurutsixi mekanetiketamɨrixɨani, hikɨ 'Utsa yumamakɨ Kakaɨyari kakunieya kaniutuika.

\VS{7}Hikɨ 'ayumieme, Yawé kaniuyeha'ani 'Utsa hepaɨtsita mimayɨakɨ, 'ana mana kwitɨwa katinikwinitɨani, 'Utsa 'akaniukaweni Kakaɨyari kakunieya 'aurie mɨkitɨ.


\par }{\PP \VS{8}Rawiri kaniuyeha'ani Yawé 'Utsa mumiekaikɨ, 'ayumieme mana Peretsi-'Utsa\FTNT{*}{{\FR 6:8 }{\FR{6:8
}} Hepɨrayukɨ
{\FQ{Peretsi-'Utsa panuyɨne
}}{\FQ{'Utsa mɨrakwinitɨarie.}}} katiniuterɨwa, hikɨ 'akuxi mana mɨpaɨ katinakutewaka.

\VS{9}'Ana Rawiri Yawé waɨkawa 'ayemakatɨ kanayani, mɨpaɨ kaniutayɨni: «'Aixɨa pɨyɨni matsi Yawé kakunieya xɨka nekahekweni».

\VS{10}Mɨkayuwaɨriyakaikɨri Yawé kakunieya manukwenikɨ yukiekaritsie, katiniuta'aita pɨta 'Uweri-'Erumi kie mɨhɨiyanikɨ, Kahati kiekame hetsɨa.

\VS{11}Mɨpaɨ tiɨyɨku Yawé kakunieya haika metseri kaniuyurieni 'Uweri-'Erumi Kahati kiekame kie 'ukaitɨ, hikɨ Yawé 'ana mɨkɨ 'aixɨa kaniyuriekaitɨni meta yunaime tɨɨriyamama.


\par }{\PP \VS{12}Kepauka ti'aitame Rawiri mɨpaɨ mɨtiuxatɨarie kename Yawé kakunieya 'Uweri-'Erumi kie mukateikɨ 'aixɨa wayuriekai tɨɨriyamama meta naime tita mɨrexeiyakai, hikɨ Rawiri kaneyani 'Uweri-'Erumi kie, Kakaɨyari kakunieya kanayekweni Rawiri kiekariena paitɨ kani'atɨani waɨkawa temawierikatsata.

\VS{13}Kepauka Kakaɨyari kakunieya memakwekai 'ataxewi keyari memɨye'uwekaitsie, Rawiri turu xeime kanikumemiwakaitɨni meta xeime tsikeru muwaiya, mawari memakɨnekɨ Yawé hetsiemieme.

\VS{14}Rawiri xeime xeikɨa 'anakatɨtɨ mawari wewiwame kamixaya 'etsimɨnena rinu 'ixurikiyarikɨ mɨwewiya, katiniutineitɨyani Yawé hɨxie waɨkawamekɨ yutemawietɨ.

\VS{15}Mɨpaɨ mekatenikweiximekaitɨni Yawé kakunieya yunaitɨ 'ixaheritsixi meta Rawiri, hiwaritsata metatsiere muxatsi wa'awate me'ɨhɨtsieximetɨ.


\par }{\PP \VS{16}Hikɨ kepauka Yawé kakunieya Rawiri kiekarieyatsie meutahaximekai, Mikari Tsahuri niweya yukiitsie wapaitɨ kananiere, hikɨ kepauka Rawiri muxei 'utitsukwakame meta tineineme Yawé hɨxie, waɨkawa kanitixani'erieni.


\par }{\PP \VS{17}Yawé kakunieya Rawiri 'ixuriki kiiyari kanitawewiriekaitɨni, muwa kaneitateni. Hikɨ muwata Rawiri mawari taiyariyari kaniyetuirieni meta 'aixɨa memɨteyuxeiyakɨ mawariyari.

\VS{18}'Arike mawari taiyariyari 'uwewiekari meta 'aixɨa memɨteyuxeiyanikɨ mawariyari, Rawiri Yawé Naimekɨmɨtɨrɨkaɨye kaniutawawirieni teɨteri yunaime 'aixɨa mɨwayurienikɨ,

\VS{19}meta 'ixaheritsixi yuxexuime mana memɨyuxeɨriekai memɨyumɨirekai 'ukitsi meta 'ukarawetsixi, paa kaniwarutamini, takɨ 'ikwaxiyari patsaruyari tsuirayari, meta kaxie patsaruyari papayari. 'Arike mɨpaɨ tiɨyɨku, yukie yunaitɨ mekaneutayeixɨani.


\par }{\PP \VS{20}Kepauka Rawiri munua yukie 'aixɨa wayurienike yutɨɨriyama, Mikari Tsahuri niweya kaneikunake, mɨpaɨ katinitatieni:

\par }{\PP —Neuxei hikɨ 'aixɨa pepɨka'ɨyɨ. 'Ixaheri kwieyaritsie ti'aitame kemɨtiuka'iyari hepaɨ pepɨka'ɨyɨ. Pemutitsukwakakaitsie 'ukari te'uximayatamete 'awarita mepɨmatsixeiyakai. Tewi tixaɨtɨ mɨkatihɨkɨ hepaɨ pepɨyɨanekai.


\par }{\PP \VS{21}Hikɨ Rawiri mɨpaɨ katinita'eiya:

\par }{\PP —Ne yurikɨ Yawé hɨxie nekaniyɨanekaitɨni, kemɨ'ane mɨnetsi'anayexei 'apaapa hetsiemieme meta 'a'iwama, 'ixaheritsixi nemɨtiwata'aitɨanikɨ, Yawé teɨterimama. 'Ayumieme Yawé hɨxie nepɨtiukaye'ani.

\VS{22}Peru matsi tawarita 'akuxi tixaɨtɨ nepɨkarayuyeitɨani, 'ekɨ kepemɨkatiku'eriwa, peru hikɨ mɨkɨ te'uximayatamete 'ukarawetsixi pemɨwaraxaxata mariweme mepɨnetsi'ayeitɨaka.


\par }{\PP \VS{23}Hikɨ Mikari Tsahuri niweya tɨɨri kawarayexeiyaka kaniumɨni.




\par }\Chap{7}{\SH Kakaɨyari Rawiri kemɨtiutahɨawixɨ
\par }
{\R (2Tsam 7:1-17 – 1Kem 17:1-15)

\par }{\PP \VerseOne{1}Hikɨ ti'aitame Rawiri kepauka yuparatsiyuta 'ayekaitɨ matɨa, Yawé 'uxipiya kanipitɨani yunaitɨ memeye'unie memɨka'i'uximatɨakakɨ.

\VS{2}Hikɨ Rawiri Natani Kakaɨyari niukameya mɨpaɨ katiniutahɨawe:

\par }{\PP —Neɨxei, 'aixɨa pɨka'ane ne paratsiyuta nemayeka kariuxa kɨyeyari kiiyarita, Kakaɨyari tɨratuya kakuniyari, 'ixuriki kiiyarita 'ayekaikaku.


\par }{\PP \VS{3}Natani mɨpaɨ katinita'eiya:

\par }{\PP —'Aixɨa kani'aneni. 'Ekɨ ti'aitame yaketineuyuri kepemɨti'akuhɨawe, Yawé matsi 'ahamatɨa kaniuyeikani.


\par }{\PP \VS{4}Hikɨ mɨkɨ tɨkariyaritsie Yawé niukieya Natani hetsɨa kaninuani mɨpaɨ katinitahɨawe:


\par }{\PM \VS{5}«Kenemie mɨpaɨ ketinetahɨawi Rawiri neti'uximayatsiriwame Yawé mɨpaɨ kanaineni: “'Ekɨ pepɨkahɨkɨ kii pemɨnetsitawewirieni muwa nemayekanikɨ.

\VS{6}Kepauka 'ixaheritsixi 'Ekipitu nemɨwarayewitɨtsie paitɨtɨ hatsuaku kiita nepɨka'ayeyerɨwe, matsi xeikɨa nepukuyeika, 'ixuriki tukiyarita ne'ayekaitɨ.

\VS{7}Kepaɨmexɨa tukari 'ixaheritsixi wahamatɨa nemuyeikakai, kepauka 'itsɨkate nemɨwarutanɨ'a neteɨterima 'ixaheritsixi memɨwata'ɨwiyakɨ, hatsuaku mɨkɨ xeime nepɨka'utati mɨkanetsi'utawewirikɨ kariuxa kiiyari”.


\par }{\PM \VS{8}»Kamɨtsɨ, Rawiri neti'uximayatsiriwame mɨpaɨ ketineutahɨawi, mɨpaɨ kanaineni Yawé Naimekɨmɨtɨrɨkaɨye: “Ne muxatsi pewahɨnekaku nekamananayexeiya, matsi pɨta neteɨterima 'ixaheritsixi pemɨtiwata'aitɨanikɨ.

\VS{9}Ne 'ahamatɨa nepuyeikakai tsepa kepemɨtikuyeikakai, 'ahetsiemieme memɨmatsi'aye'unie yunaime nekaniwarakuxɨtɨani. Hikɨ waɨkawa pemariweme nekamanayeitɨamɨkɨ 'ena kwiepa memɨmamariwawe wahepaɨ.

\VS{10}Meta neteɨterima 'ixaheritsixi nekaniwayetuiriemɨkɨ kwie, mana yuheyemekɨ memɨtitenikɨ 'aixɨa 'iyari mekamariutsietɨ. Mana memɨwaraye'unie mepɨkawa'uximatɨakari meripaitɨ kememɨwayuriekai,

\VS{11}kepauka 'itsɨkate nemɨwaranuka'uitɨwakaitsie neteɨterima 'ixaheritsixi wahetsie. Meta 'ekɨ nekamanipitɨamɨkɨ kayuwatɨ pemuyeikanikɨ yunaime memɨmatsi'aye'unie watsata.

\par }{\PM »”Peru hikɨ Yawé mɨpaɨ kamatinahɨaweni yapemɨtimaikakɨ mɨkɨ kamanipitɨamɨkɨ 'anuiwari kii manukuketɨanikɨ.

\VS{12}Kepaukari pemɨmɨni meta kepauka 'apaapama wahamatɨa pemɨkateukieni, 'anuiwaritsie xeime nepanayexeiya mɨtita'aitakɨ, meta yamɨtiyurienikɨ.

\VS{13}Mɨkɨ pɨhɨkɨtɨni kii nehetsiemieme mɨtawewieni muwa 'aixɨa nemɨtimariwanikɨ meta heitserie nepipitɨani yuheyemekɨ mɨti'aitanikɨ.

\VS{14}Ne paapaya nepɨhɨkɨtɨni, mɨkɨta neniwe pɨhɨkɨtɨni. 'Ayumieme kepauka 'axamɨtiyurieni, nekaneyemari'itɨamɨkɨ ne'iwaɨyɨkɨ, rapaapa mɨtiuka'iyari hepaɨ.

\VS{15}Peru ne'inaki'erietɨ nepɨka'ihayewa, Tsahuri kenemɨtiuhayewaxɨ hepaɨ, 'ekɨ pɨta hetsiena mieme heitserie nemɨmatsipitɨanikɨ.

\VS{16}'Anuiwarima yuheyemekɨ 'aixɨa 'anemekɨ mepu'uwani nehɨxie, 'a'uweni yuheyemekɨ 'apuweni”».


\par }{\PP \VS{17}Hikɨ Natani Kakaɨyari niukameya Rawiri 'ikɨ naime katiniutaxatɨani, kemɨtiutahekɨatɨarie heinɨtsi hepaɨ 'anemekɨ.


\par }{\SH Rawiri nenewierieya
\par }
{\R (2Tsam 7:18-29 – 1Kem 17:16-27)

\par }{\PP \VS{18}Hikɨ Rawiri ti'aitame kaneyani Yawé tɨratuya kakuniyari hɨxie 'utayerɨka mɨpaɨ katinitahɨawe:

\par }{\PM «Yawé meta Kakaɨyari, ¿kepaikɨ ne nepɨhɨkɨ meta netɨɨriyama, titayari mariweme penerayeitɨwani?

\VS{19}Yawé Kakaɨyari, waɨkawari pepɨnetiupitɨa, kamɨtsɨ hikɨ mɨkɨ 'etsiwa xeikɨa tihɨkɨ 'ahepaɨtsita. Ne mati'uximayatsiriwame nekanihɨkɨtɨni, waɨkawa pepɨnetiutaxatɨa ke'aixɨa pemɨtiyurieni 'arike nenuiwari wahetsiemieme. Yawé Kakaɨyari teɨteri wahetsiemieme mariweme pepɨtiyuriene.


\par }{\PM \VS{20}»¿Kehepaɨ tawarita mati'uximayatsiriwame Rawiri matitahɨawe yapekatinimaikari, 'ekɨ Yawé nekakaɨyari?

\VS{21}Mariwemekɨ 'ikɨ pekatiniuyurieni 'aniuki pehaye'atɨatɨ, kemɨmatinake hikɨ ne mati'uximayatsiriwame pemɨnetiutahekɨatɨa.


\par }{\PM \VS{22}»Pepɨmariwe 'ekɨ, Yawé naimekɨmɨyɨwe. Tame mɨpaɨ tekatenetimani xewitɨ kaniumaweni 'ahepaɨ tɨrɨkaɨyetɨ meta tawarita yuri kakaɨyari pumawe.

\VS{23}Hakewatsɨ nuiwari 'ateɨterima 'ixaheritsixi wahepaɨ me'anetɨ mepe'uwa. 'Ikɨ nuiwari xeikɨa pekaniuxɨna 'ena kwiepa, 'ateɨterima pewarayeitɨanike meta wahetsie pemetimatiwakɨ kepemɨtimariwe. Mariwemekɨ pekatiniuyurieni kepauka 'ateɨterima wahɨxie, 'Ekipitu kwieyaritsie kepemɨtatiutawikweitsitɨa, nuiwarite kananitari kepemɨtiwarayeweiyaxɨa meta wakakaɨyarixi.

\VS{24}'Ixaheri kwieyaritsie pekatiniuwiya 'ateɨterima yuheyemekɨ memɨhɨkɨtɨnikɨ meta 'ekɨ Yawé wakakaɨyari pemɨhɨkɨtɨnikɨ.


\par }{\PM \VS{25}»Hikɨ Yawé meta Kakaɨyari heitseriemekɨ yaketineuyuri ne mati'uximayatsiriwame kepemɨnetiutahɨawixɨ meta nenuiwarima wahetsiemieme. 'Aniuki kenaye'atɨa

\VS{26}teɨteri memɨmatsimaikakɨ yuheyemekɨ kemɨ'ane pemɨhɨkɨ, meta yunaitɨ 'aixɨa memutiyuanenikɨ 'ahepaɨtsita mɨpaɨ me'utiyuatɨ: “Yawé Naimekɨmɨtɨrɨkaɨye 'ixaheritsixi kaniwakakaɨyaritɨni”. Hikɨ ne Rawiri mati'uximayatsiriwame nehɨkɨtɨtɨ nenuiwari yuheyemekɨ 'ahɨxie kaniyuhayewakamɨkɨ.


\par }{\PM \VS{27}»Yawé Naimekɨmɨtɨrɨkaɨye 'ixaheritsixi wakakaɨyari, 'ekɨ mati'uximayatsiriwame meripaitɨ pepɨnetiutahekɨatɨa nenuiwaritsie kepemɨtiyurieni, 'ayumieme ne mati'uximayatsiriwame mɨyanematinikɨhɨaweni.

\VS{28}Yawé nekakaɨyari, ne mati'uximayatsiriwame waɨkawamekɨ kepemɨnetiutaxatɨa 'aixɨa mɨti'anekɨ, 'ekɨ pekanikakaɨyaritɨni meta kepemutayɨ kaniyuritɨni.

\VS{29}Neuxeitsɨ ne mati'uximayatsiriwame neniwema 'aixɨa keniwaruyuri, mɨpaɨ 'ekɨ pewa'ɨwiyakaku yuheyemekɨ mekaniu'uwakakuni nenuiwarima, 'ekɨtsɨ Yawé naimekɨmɨyɨwe yapekaniutayɨni. Xɨka nenuiwari 'aixɨa pewaruyurieni yuheyemekɨ 'aixɨa me'itɨarietɨ mepuyuhayewani».




\par }\Chap{8}{\SH Rawiri kemɨrayu'iwaxɨ
\par }
{\R (2Tsam 8:1-14 – 1Kem 18:1-13)

\par }{\PP \VerseOne{1}Hikɨ yapaɨmexɨa 'anukayaku, Rawiri piritsiteutsixi kaniwarutakwini kaniwara'iwa, hikɨ mɨkɨ tiwa'aitɨatɨ kanayani meta kaniwarunawairieni Meteki-'Ama kiekariyari.

\VS{2}Yaxeikɨata muhawitsixi kaniwara'iwa, waɨriyarika kaniwarupitɨani kwiepa memɨtihinikɨ meta kaunari ti'inɨnɨatamekɨ kaniwaruti'inɨata, mɨkɨ kemɨ'ane huta 'inɨariyaritsie memɨtekunanakekai kaniwakukuyakaitɨni, matsi hairieka 'inɨariyaritsie memɨtekunanakekai me'ayeneniereme kaniwaruhayewa. Mɨpaɨ tiuyɨku muhawitsixi Rawiri mete'uximayatsirietɨ mekanakɨne meteyukutuayatɨ hetsɨana.


\par }{\PP \VS{3}Hikɨ Rawiri Harari-'Etsexi kana'iwa, ti'aitame Xekuwi nu'aya Tsuwa kiekame, Harari-'Etsexi kepauka metɨa hatuxame 'Eupɨrate manuyeka kwieyaritsie 'aurie mana tiwiyake.

\VS{4}Rawiri xeimiriyari kaxetatsixi kaniwarunawairieni, 'atahuta miriyari kawayutsixi wahetsie memutei, meta xeitewiyari miriyari kuyaxi yɨ'ɨkama memuhukai meta kawayutsixi mekaniwarutiwiteni wateuritetsie naitsata matsi xeitsienituyari kaxetatsixi wahetsiemieme kaniwaruhayewa.


\par }{\PP \VS{5}Kepauka tsiriyutsixi Ramatsiku kiekatari Harari-'Etsexi hetsɨa memu'axɨa me'iparewienike Tsuwa mɨti'aitametɨkai, Rawiri mɨkɨ xeitewiyari heimana huta miriyari kaniwarukwini.

\VS{6}Yaxeikɨata Ramatsiku kiekariyaritsie kuyaxi tehɨwemete kaniwaru'uitɨani, hikɨ tsiriyutsixi Rawiri mete'uximayatsirietɨ mekaniyuhayewa meteyukutuayatɨ hetsɨana. Naitsarie kemɨtiyumienekai Rawiri katinayu'iwakaitɨni Yawé 'iparewiekaku.


\par }{\PP \VS{7}Hikɨ kɨmana memɨyukunarɨma hurukɨ mɨwewiyatɨka Harari-'Etsexi parewiwamete memi'ɨkai Rawiri yuhetsiemieme katinayeitɨani Kerutsareme paitɨ katinepini.

\VS{8}Metatsiere tiwaɨkawa wurunitse tepɨayarikɨ mɨtiwewiyatɨka katinetɨni Tewaki mexuawekai meta Werutahi, Harari-'Etsexi kiekariena.


\par }{\PP \VS{9}Tuhu, Kamati kiekariyaritsie ti'aitame mɨpaɨ pɨretima kename Rawiri yunaime Harari-'Etsexi kuyaximama wara'iwakai.

\VS{10}Mɨkɨta Tuhu Harari-'Etsexi kanaye'uniekaitɨni, 'ayumieme yuniwe Kurani kanenɨ'ani Rawiri ti'aitame hetsɨa 'aixɨa mɨreitahɨawekɨ, Harari-'Etsexi ma'iwaxɨkɨ. Kurani katinepini pɨratakɨ mɨtiwewiyatɨka, hurukɨ meta wurunitsekɨ.

\VS{11}Hikɨ ti'aitame Rawiri mɨkɨ Yawé katiniyetuirieni, hetsienamieme mɨrayanikɨ yaxeikɨa kemɨtiuyuri hipame nuiwarite tiwa'aitɨatɨ matɨa wapɨratakɨ meta wahurukɨ:

\VS{12}'Erumi, Muhawi, 'amunitsixi, piritsiteutsixi meta 'amarekitsixi. Meta Yawé katiniyetuirieni Harari-'Etsexi tiwapiini mɨtiwarenawairi, ti'aitame Xekuwi nu'aya Tsuwa kiekame.


\par }{\PP \VS{13}Rawiri matsi waɨkawa kaniutamariwa kepauka makunua mayeweritsie Maye'unaya heyukumieka, muwa tamamata heimana 'atahaika miriyari 'erumitsixi kaniwarekwini.

\VS{14}Yaxeikɨata 'Erumi kwieyaritsie kuyaxi tehɨwemete kaniwaru'uitɨani, naitsarie mɨkɨ kwieyaritsie Rawiri tiwa'aitɨatɨ kanayani, hikɨ mɨkɨ 'erumitsixi Rawiri hetsɨa meteyukutuayatɨ mekanakɨne. Naitsarie kemɨtiyumienekai Rawiri katinayu'iwakaitɨni Yawé 'iparewiekaku.


\par }{\SH Rawiri parewiwametemama
\par }
{\R (2Tsam 8:15-18 – 1Kem 18:14-17)

\par }{\PP \VS{15}Rawiri 'Ixaheri kwieyaritsie naitsarie katini'aitakaitɨni, yunaime teɨteri pɨtiwa'aitɨakai 'aixɨa 'anemekɨ yɨkɨ katiwaxeiyatɨ hipame meta heitseriemekɨ yatiyurienetɨ wahetsiemieme.

\VS{16}Kuhawi Tsariwiya nu'aya, kuyaxi tiwa'aitɨwame pɨhɨkɨtɨkai, Kutsapati 'Akiruri nu'aya, ti'utɨwame pɨhɨkɨtɨkai ti'aitame hetsiemieme,

\VS{17}Tsaruki 'Akituwi nu'aya meta 'Akimereki 'Awiyataxi nu'aya, mawari wewimete mepɨhɨkɨtɨkai, Tserahiyaxi kemɨtiuyɨ mɨraka'utɨwa pɨhɨkɨtɨkai,

\VS{18}Wenahiyaxi Kuyara nu'aya, mɨkɨ kuyaxi Rawiri hɨwemete kereteutsixi meta pereteutsixi pɨtiwa'aitɨwametɨkai. Mɨkɨta Rawiri niwemama 'ahurawa 'iparewiwamete\FTNT{*}{{\FR 8:18 }{\FR{8:18}} Hepɨrayukɨ panuyɨne
{\FQ{mawari wewiwamete tatsɨari
}}{\FQ{'iparewiwamete.}}} mexɨakate mepɨhɨkɨtɨkai.




\par }\Chap{9}{\SH Rawiri Mepiwutseti matɨa
\par }
{\PP \VerseOne{1}Merikɨtsɨ ti'aitame Rawiri kaniuti'iwauni xɨka 'akuxi xewitɨ Tsahuri nuiwarieya 'uyeikakaitɨni para 'aixɨa miyurienikɨ Kunatani ha'eriwatɨ.

\VS{2}Hikɨ Tsahuri tɨriyamama xeime mekanexeiyakaitɨni memɨte'ihɨritɨakai yupiinite mɨkɨ Tsiwaha pɨtitewakai, mɨkɨ mɨwitɨkiemiekɨ mekateniutanɨ'ani. Kepauka Tsiwaha Rawiri hɨxie munua, mɨpaɨ katinita'iwawiya:

\par }{\PP —¿Tsiwaha 'ekɨ petihɨkɨ?

\par }{\PP Mɨkɨ mɨpaɨ katinita'eiya:

\par }{\PP —Huu, nenepɨhɨkɨ mati'uximayatsiriwame.


\par }{\PP \VS{3}Ti'aitame tawarita kanita'iwawiya:

\par }{\PP —¿Xewitɨ 'akuxi katiyuhayewane Tsahuri nuiwarieya? Kakaɨyari pɨnetsi'uyuitɨa waɨkawa nemiparewienikɨ.

\par }{\PP Tsiwaha mɨpaɨ katinita'eiya:

\par }{\PP —Huu, ti'aitame. Kunatani 'akuxi niweya xewitɨ puyuhayewane muhurie yu'ɨkatetsie.


\par }{\PP \VS{4}Ti'aitame mɨpaɨ kaniutayɨni:

\par }{\PP —¿Hakewa peka?

\par }{\PP Tsiwaha mɨpaɨ katinita'eiya:

\par }{\PP —Ru-Rewaxi paitɨ. Makixi 'Amiheri nu'aya kie kanekani.


\par }{\PP \VS{5}Hikɨ ti'aitame Rawiri katiniutanɨ'ani mɨwawiemiekɨ Makixi 'Amiheri nu'aya kie, Ru-Rewaxi paitɨ.

\VS{6}Kepauka Mepiwutseti Kunatani nu'aya meta Tsahuri teukarieya Rawiri hɨxie munua, kaniutihɨximakeni kwiepapai.

\par }{\PP Rawiri mɨpaɨ katinita'iwawiya:

\par }{\PP —¿'Ekɨ Mepiwutseti petihɨkɨ?

\par }{\PP Mɨkɨ mɨpaɨ katinita'eiya:

\par }{\PP —Huu, nenepɨhɨkɨ mati'uximayatsiriwame.


\par }{\PP \VS{7}Hikɨ Rawiri mɨpaɨ katinitahɨawe:

\par }{\PP —Pepɨkamaka, matsi 'apaapa Kunatani neha'eriwatɨ, nepɨnewaɨriya 'aixɨa nemɨmatsiyurienikɨ. Naime nemaniyetuiriemɨkɨ kwie 'ateukari Tsahuri manuyeikakaitsie meta hikɨri 'ena mautiyune nepɨmatimikwani nemexatsie timieme.


\par }{\PP \VS{8}Mepiwutseti mɨpaɨ katinitahɨawe 'utihɨximakeka:

\par }{\PP —Ne ti'a'uximayatsiriwame tixaɨtɨ matsi nepɨkatihɨkɨ, tsɨkɨ mɨmɨki hepaɨ xeikɨa nekani'aneni.


\par }{\PP \VS{9}Hikɨ Rawiri Tsiwaha mɨpaɨ katiniutahɨawe, Tsahuri parewiwameya:

\par }{\PP —Naitɨ ketipaɨmetɨ Tsahuri mati'aitɨwame mɨtipiinieyatɨkai meta tɨɨriyamama, teukarieya Mepiwutseti nekatiniyetuirieka.

\VS{10}Mɨpaɨ nekamatini'aitɨaka kwieya keneka'etsani hetsiena mieme, mɨtiutixuxuawere pepɨtiuti'utani kiena kiekatari memɨtekwakakɨ. 'Aniwema tamamata heimana 'auxɨwi memɨyupaume mekematsi'uparewieni meta xeitewiyari te'a'uximayatsiriwamete. Matsi mati'aitɨwametɨkai teukarieya, nemexatsie katiniutikwa'amɨkɨ yuheyemekɨ.


\par }{\PP \VS{11}Tsiwaha mɨpaɨ katinita'eiya:

\par }{\PP —Ti'aitame ne nepɨnewaɨriya nemɨmatita'uximayatsirienikɨ. Naimekɨ yanekatiniyurimɨkɨ kepemɨnetita'aitɨani.

\par }{\PP 'Ana mɨtiyetɨa Mepiwutseti Rawiri mexayatsie titikwa'atɨ kanayani, ti'aitame munu'ayatɨni hepaɨ.

\VS{12}Yunaitɨ Tsiwaha tɨɨriyamama Mepiwutseti mekateni'uximayatsiriekaitɨni. Mepiwutseti yuniwe xeime kanexeiyakaitɨni Mikahiyaxi titewakame.

\VS{13}Mepiwutseti Kerutsareme kaniukateitɨni, yu'ɨkatetsie muhuriekaikɨ, mana ti'aitame mexayatsie katiniutikwa'akaitɨni.




\par }\Chap{10}{\SH Rawiri 'amunitsixi kemɨtiwara'iwaxɨ
\par }
{\R (2Tsam 10:1-19 – 1Kem 19:1-19)

\par }{\PP \VerseOne{1}Hikɨ yapaɨmexɨa 'anukayaku 'amunitsixi tiwa'aitɨwame kaniumɨni, nu'ayata Kanuni kanitsutɨani ti'aitatɨ.

\VS{2}Merikɨte Rawiri mɨpaɨ katiniu'erieni: «Peuyewetse 'aixɨa nemɨtixeiyanikɨ Kanuni Nakaxi nu'aya, nehamatɨa paapaya ketemɨteyuxewikai hepaɨ». Hikɨ niuki tuayamete kaniwarenɨ'ani, memeinɨtɨanikɨ paapaya mumɨkaikɨ.

\par }{\PP Kepauka Rawiri nɨ'arimama, memeta'axɨa 'amunitsixi wakwieyaritsie,

\VS{3}mana kiekatari ti'aitame Kanuni parewiwamete mɨpaɨ mekateniutahɨawe: «¿'Ekɨri yuri petiwa'eririe 'ikɨ niuki tuayamete Rawiri muwareyenɨ'a, memɨmatsinɨtɨanikɨ 'apaapa hepaɨtsita? Matsi kaniwareyenɨ'ani 'akiekari memɨxeiyakɨ memɨyɨ'ɨwiyakɨ 'arike memika'unakɨ».

\VS{4}Hikɨ 'ayumieme Kanuni katiniuta'aita Rawiri hetsɨamiemete memanutaxɨriyanikɨ meta wamɨxiya mataxiriexɨanikɨ hixɨata 'atɨkaime yaxeikɨata wa'ixuriki hixɨapa memɨtsanaxɨanikɨ wakɨtsapapai 'uku'atɨkaime. Hikɨ 'anake kaniwarayenɨ'ani.


\par }{\PP \VS{5}Rawiri teɨterimama waɨkawamekɨ mepɨyutetewiyakai. Hikɨ Rawiri kepauka yamɨretima kememɨte'anuyekɨnekai, yuniuki tuayamete kaniwarenɨ'ani memɨwanakiyukɨ, meta 'ikɨ niuki memɨwareyetuirienikɨ hetsienamieme: «Keriku xekeneyuhayewani, kwitɨwa 'uxepɨkahahuni kepaukake xemɨxiya metiwawere».


\par }{\PP \VS{6}Yametehetimaika 'amunitsixi Rawiri hepaɨtsita ke'axamemɨte'uyuriekai, mɨkɨ tɨratu mekaniutiwewieni te'aitamete wahetsɨa kuyaxi memɨwaranɨ'airienikɨ pɨratakɨ: tsiriyutsixi Weti-Xekuwi kiekatari meta Tsuwaha kiekatari, xeitewiyari miriyari kuyaxi mekaniyupaɨmekaitɨni yɨ'ɨkama memuhu, Mahaka ti'aitame kuyaximama xeimiriyari meta Tuwi kuyaximama tamamata heimana huta miriyari mepɨyupaɨmekai.

\VS{7}Rawiri kepauka yamɨretima, Kuhawi kaniutanɨ'ani meta yunaime kuyaximama.

\VS{8}Hikɨ 'amunitsixi yukiekari kitenie mekaniuyukuxeɨrieni meta mekaniyukuha'aritɨani memɨyukwiyukɨ, tsiriyutsixi Tsuwaha kiekatari meta Xekuwi kiekatari yateewa mekaniyuhayewakaitɨni 'amakuyewatsie, Tuwi meta Mahaka wateɨterima wahamatɨa mekaniyuhayewa.


\par }{\PP \VS{9}Hikɨ Kuhawi kepauka mɨpaɨ mɨretima kename me'ayehutakai memɨwaraye'unie, 'ayumieme kuyaxi 'ixaheritsixi memeuyutakwiwawe kaniwaranayexeiya tsiriyutsixi memɨwatakwinikɨ,

\VS{10}mɨkɨ kuyaxi memɨyuhayewaxɨ yu'iwa 'Awitsahi kaniuhɨritɨani mɨtiwata'aitɨanikɨ, 'amunitsixi memɨwatakwinikɨ.

\VS{11}'Awitsahi mɨpaɨ katiniutahɨawe: «Xɨka tsiriyutsixi metatsiha'iwarɨmeni, xeme xekanahuni xemɨtatsiparewienikɨ, xɨkata 'amunitsixi mexeha'iwarɨmeni tameta tekanixeparewikuni.

\VS{12}Xepɨkamamaka. Tekaniyutakwikuni tetawaɨriyatɨ tateɨterima wahetsiemieme meta takakaɨyari kiekariteya hetsiemieme. Yawé yaketiuyurieni kemɨtinake».


\par }{\PP \VS{13}Hikɨ 'ana kwitɨwa Kuhawi meta kuyaximama mekanekɨne tsiriyutsixi mewatakwinike, mɨkɨ mekaniyuta'unaxɨani mewaruxeiyaka.

\VS{14}Tsiriyutsixi kememɨteyuta'unakai mewaruxeiyaka, yaxeikɨata 'amunitsixi 'Awitsahi memakatɨ mekaniyuta'unaxɨani yukiekaritsie mekaniyuti'awietaxɨani. Hikɨ 'ayumieme Kuhawi katiniuhayewa 'amunitsixi watakwinike, Kerutsareme kanakunuani.


\par }{\PP \VS{15}Hikɨ tsiriyutsixi mɨpaɨ metehetimaika kememɨteha'iwariekai 'ixaheritsixi wahepaɨtsita, tawarita mekaniuyukuxeɨrieni.

\VS{16}Metatsiere Harari-'Etsexi katiniwarutanɨ'airieni tsiriyutsixi memeyukuha'aritɨanikɨ 'Eupɨrate hatuxameyari 'anutaɨye memɨtitekai, mɨkɨ matsi Kerani paitɨ mekanekɨne Tsuwaki yatiuta'aitaku, kuyaxi tiwa'aitɨwame Harari-'Etsexi hetsiemieme.


\par }{\PP \VS{17}Kepauka Rawiri yamɨretima 'ikɨ hepaɨtsita, 'ixaheritsixi yunaime kaniwarukuxeɨrieni, Kurutanitsie me'ukɨneka Kerani paitɨ mekanekɨne. Tsiriyutsixi 'aixɨa mekateniuyu'uitɨani Rawiri hepaɨtsita, 'ixaheritsixi mekaniwarutakwini,

\VS{18}peru mekaniyuta'unaxɨani 'ixaheritsixi mewamakatɨ. Rawiri 'atahuta tsienituyari kuyaxi kawayatsixi wahetsie memutekai kaniwarukwini meta huta tewiyari miriyari yɨ'ɨkama memuhukai. Meta Tsuwaki kuyaxi tsiriyutsixi tiwa'aitɨwame kaniumieni.

\VS{19}Mɨpaɨ metehetimaika tsiriyutsixi 'ixaheritsixi kememɨtewara'iwakai, te'aitamete Harari-'Etsexi memɨparewiekai, 'ixaheritsixi wahamatɨa tɨratu mekaniuwewieni kayuwatɨ memexeiyanikɨ meta mekaniyuyetuani wahetsiemieme memɨte'uximayakakɨ. Hikɨ hatsuakuri tsiriyutsixi 'amunitsixi memɨwaparewienikɨ mepɨkahekɨ.




\par }\Chap{11}{\SH Rawiri Wetitsawe hamatɨa
\par }
{\PP \VerseOne{1}Merikɨtsɨ kepauka taxarita maye'a te'aitamete memayekɨkakai meheuyukwiyuka, Rawiri Kuhawi kaniutanɨ'ani kuyaxi wa'ukiyari, yunaime kuyaxi 'ixaheritsixi wahetsɨa miemete 'amunitsixi memɨwatakwinikɨ meta Xawaha kiekariyari warie memayaxetɨkɨnekɨ. Peru Rawiri Kerutsareme kiekariyaritsie kaneyuhayewa.


\par }{\PP \VS{2}Hikɨ heiwa 'utaikaikaku Rawiri yu'itaritsie 'anukukeka, yuparatsiyu heima kaniuyeikakaitɨni, manapaitɨ 'uyeikatɨ 'ukaratsi kaniuxeiya 'ɨwaneme. 'Ukaratsi kwinimieme katini'ɨimarikaitɨni.

\VS{3}Rawiri katiniutanɨ'ani kemɨ'ane mɨhɨkɨtɨkai timaimɨtɨ, hikɨ mɨpaɨ katiniutaxatɨarieni: «Wetitsawe kanihɨkɨtɨni, 'Eriyani niweya meta 'Uriyaxi 'ɨyaya heti tewiyari».

\VS{4}Hikɨ Rawiri katiniuta'aita hetsɨana mɨ'atɨarienikɨ, kepauka Wetitsawe mɨ'atɨarie mɨkɨ hamatɨana kaniukahuni. 'Ariketa yukie kaneyani. Wetitsawe pɨkareutewikai 'akuxi xuriya mita'axiyakaitsie 'uyu'itieka,

\VS{5}hikɨ 'ayumieme kaniutihukata meta Rawiri katiniutaxatɨani mɨpaɨ mɨtimaikakɨ.


\par }{\PP \VS{6}Hikɨ Rawiri Kuhawi 'ikɨ niuki kanenɨ'airieni: «'Uriyaxi heti tewiyari kenenanɨ'airi». Kuhawi mɨpaɨ katiniuyurieni.

\VS{7}Kepauka 'Uriyaxi munua, Rawiri kanita'iwawiya Kuhawi kemɨreyurienekai meta kuyaxi kememɨtehe'uximayakai meheyukwitɨwetɨ.

\VS{8}Hikɨ mɨpaɨta katinitahɨawe: «'Akie kenemie 'a'ɨya hamatɨa kenekahu'i». Kepauka mɨwayetɨa paratsiyuta, 'Uriyaxi 'imikieri katiniyetuiriyarieni ti'aitame yatiuta'aitaku.

\VS{9}Peru 'Uriyaxi yukie pɨkahetɨa matsi paratsiyu kitenie, kuyaxi ti'aitame hɨwemete wahamatɨa pukaatei.


\par }{\PP \VS{10}Hikɨ Rawiri yakatinetimani 'Uriyaxi yukie mɨkahetɨakɨ, mɨpaɨ katinita'iwawiya:

\par }{\PP —'Ateewa pepeyetɨa. ¿Ketitayari 'akie pekaretɨa?


\par }{\PP \VS{11}'Uriyaxi mɨpaɨ katinita'eiya:

\par }{\PP —Kakaɨyari tɨratuya kakuniyari meta yunaitɨ kuyaxi 'ixaheritsixi meta Kura kiekatari 'ixuriki xamaruyaritɨa yeuta mekanekuteni, meta neti'aitɨwame Kuhawi metatsiere 'iparewiwametemama, 'aixɨa pɨka'ane ne nekiita nemɨye'ani witsinemɨtiukwa'ani meta ne'ɨya hamatɨa ne'ukahuputɨ. Yurikɨ Ti'aitame hɨxie ne mɨpaɨ nekanaineni nepɨkayɨwe mɨpaɨ nemɨyɨaneni.


\par }{\PP \VS{12}Rawiri mɨpaɨ katinitahɨawe:

\par }{\PP —'Aixɨa kani'aneni, hikɨ 'ena keneuyuhayewa, 'uxa'ake nepɨmatsi'anunɨ'ani 'a'utɨma.

\par }{\PP 'Uriyaxi mɨkɨ tukaritsie Kerutsareme kaniyuhayewa. Hikɨ 'uxa'arieka,

\VS{13}Rawiri 'ikwai 'ixɨarariyaripa kanita'inieni hikɨ mana kanititawaitɨani. Peru mɨyatɨtɨ yaxeikɨa 'Uriyaxi yukie pɨkahetɨa matsi yaxeikɨa kuyaxi tehɨwemete mematihipitetsie 'ukaitɨ kaniukatariyarieni.

\VS{14}Hikɨ 'uxa'arieka ximeri Rawiri Kuhawi xapa kaniuta'utɨirieni, 'Uriyaxi 'utɨma kaneinɨ'ani.

\VS{15}Xapa mɨpaɨ payetainekai: «'Uriyaxi kenanuyeyetsa, hakewa matsi waɨkawa memeyukwitɨwetsie. Hikɨ yuxaɨtame xekenehayewa metsekienikɨ meta memierienikɨ».


\par }{\PP \VS{16}'Ayumieme kepauka Kuhawi kiekari warie memaketɨkɨ, Kuhawi timaitɨ hakewa memayenexɨanikekai waɨkawa memeuyutakwiwawe, 'Uriyaxi mana kaniutikeni.

\VS{17}Hikɨ kepauka mana kiekatari memayekɨ Kuhawi metamienike, hipatɨ Rawiri parewiwamete mekaniukwi'iwa, yaxeikɨata 'Uriyaxi heti tewiyari kaniumierieni.


\par }{\PP \VS{18}Hikɨ Kuhawi Rawiri niuki kanenɨ'airieni naime hepaɨtsita rexaxatɨwatɨ kememɨteyutakwikai.

\VS{19}Mɨpaɨ katinihɨritɨani yuniuki tuayame: «Kepauka naime pemɨreitaxatɨani ti'aitame ketemɨteyutakwi hepaɨtsita,

\VS{20}xɨka mɨkɨ heyeha'ame mɨpaɨ meretahɨawe: “¿Titayari kwinimieme 'ahurawa xetehakɨ kiekari warita xewaretakwinike? ¿Xekatemaikai tamɨ kiekari kuraruyaritsie me'aka'utɨ memɨxetimɨnikekai?

\VS{21}¿Kemɨ'ane 'Awimereki pumi Yeruwetseti nu'aya? 'Ukaratsi katiniuyurieni wapaitɨ 'akawetɨ Tewetsi kuraruyari 'amatitewatsie teté titɨxɨme mahetekɨ mana kaneikatuaxa kɨmana kanimieni. ¿Ketitayari 'ahurawa xete'ukɨ 'ixumeri 'amatitewa hetɨa?” Xɨka mɨpaɨ mareta'iwawiya, mɨpaɨ ketinetahɨawita: “Metatsiere 'Uriyaxi heti tewiyari kanemierieni, 'ekɨ ti'aitame mati'uximayatsiriwame”».


\par }{\PP \VS{22}Hikɨ Kuhawi niuki tuayameya kaneyani. 'Uta'aka yapauka Rawiri naime katiniutaxatɨani Kuhawi kemɨreitaxatɨakai.


\par }{\PP \VS{23}Tewi niuki tuayame mɨpaɨ kaniutayɨni:

\par }{\PP —Kuyaxi memɨtatsi'aye'unie mekatana'iwarɨmekaitɨni, peru kepauka 'amakuyewatsie temu'axɨa tekaniwaranukuweiya kiekari kiteniepai tekaniwaye'atɨani.

\VS{24}Hikɨ temɨmɨmete wapaitɨ kurarutsie memaka'ukai 'akuyaxima mekaniwaretamɨni, hikɨ 'ana ta'iwama yayupaɨmetɨ mekanekwi'iwa. Yaxeikɨata 'Uriyaxi heti tewiyari kanemierieni, 'ekɨ ti'aitame mati'uximayatsiriwame.


\par }{\PP \VS{25}Merikɨte Rawiri yuniuki tuayame mɨpaɨ katiniutahɨawe:

\par }{\PP —Kuhawi mɨpaɨ ketinetahɨawi nehetsiemieme waɨkawa 'axapɨkareyɨkɨhɨaweni kemɨreyɨ hepaɨtsita, 'ixipara matsi pɨtiyumemiwa tsepa kemɨ'ane. Mɨpaɨ ketinetahɨawi tawarita hekwamekɨ kewaretakwini mana kiekatari, kepaukake mɨkɨ kiekari naime meka'una.


\par }{\PP \VS{26}Kepauka Wetitsawe mɨtiutamari kename kɨnaya 'Uriyaxi hemieriekai, 'ana yuhiwerietɨ kanayani hetsiena mieme.

\VS{27}'Arike yuhiwerietɨ tiuhayewaku, Rawiri katiniutanɨ'ani paratsiyuta mɨ'atɨarienikɨ hikɨ kanitiwitɨni meta nunutsi kanayexeiya hetsiena mieme. Rawiri kemɨtiuyuri matsi Yawé pika'inakixɨ.




\par }\Chap{12}{\SH Natani Rawiri kemɨtiutati
\par }
{\R (2Tsam 11:1, 12:29-31 – 1Kem 20:1-3)

\par }{\PP \VerseOne{1}Merikɨte Yawé Natani kanenɨ'ani Rawiri hetsɨa mɨtitaxatɨanikɨ. Kepauka mɨkɨ Kakaɨyari niukameya Rawiri hɨxie munua, mɨpaɨ katinitahɨawe:

\par }{\PP —Teɨteri yuhutatɨ xeime kiekaritsie mekanititekaitɨni. Xewitɨ waɨkawa pɨrexeiyakai, xewitɨta tixaɨtɨ pɨkarexeiyakai.

\VS{2}Xiku waɨkawa muxatsi pɨwarexeiyakai meta wakaitsixi,

\VS{3}peru tixaɨtɨ mɨkarexeiya muxa xeime xeikɨa pexeiyakai 'inaneka meta mitaweriyakai. Mɨkɨ muxa hamatɨana putawerekai meta niwemama wahamatɨa. Xakɨyatsie pɨtitikwa'akai, watsutana pɨtiharewekai meta heikukwekaku kaneukukutsukaitɨni. Mɨkɨ tewi yuniwe hepaɨ pɨtimaikai yumuxa.

\VS{4}Peru 'arike mɨpaɨ katiniuyɨni, xewitɨ 'iwatame xiku hetsɨa kaninuani, hikɨ mɨrexeiya xeime yumuxa kamiemɨtɨ meta yuwakaxi 'iwawatame mɨtiminikɨ, tewi muxa xeime xeikɨa mexeiyakai kaniunawairieni.


\par }{\PP \VS{5}Hikɨ 'u'enaka Rawiri waɨkawa kaniuyeha'ani mɨkɨ xiku hepaɨtsita, 'ayumieme Natani mɨpaɨ katiniutahɨawe:

\par }{\PP —Yurikɨ Yawé hɨxie mɨpaɨ nekanaineni, mɨkɨ tewi mɨya mɨreyuri kaneuyeweka mɨmierienikɨ.

\VS{6}Meta katinayukatuamɨkɨ naukakɨa muxa kemɨraye'akai, mɨya mɨtiuyurikɨ meta mɨka'itinenimayataxɨkɨ.


\par }{\PP \VS{7}Merikɨte Natani Rawiri mɨpaɨ katiniutahɨawe:

\par }{\PP —'Ekɨtsɨ mɨkɨ tewi pekanihɨkɨtɨni. Yawé mɨpaɨ kanaineni, 'ixaheritsixi wakakaɨyari: “Ne ti'aitame nekamanayeitɨani 'Ixaheri kwieyaritsie pemɨtita'aitakɨ meta nekamaniutawikweitsitɨani Tsahuri matsimiemɨkɨkaku.

\VS{8}Mati'aitɨwame paratsiyuya nekamaniyetuirieni meta 'ɨitamama nekamaniyetuirieni. Yaxeikɨata 'Ixaheri kwieyaritsie meta Kura kwieyaritsie nekamaniupitɨani pemɨtita'aitakɨ. Xɨka 'ikɨ matsi 'etsitipaɨmekaitɨni, matsi tawarita nekamatiniyetuirienikekaitɨni.

\VS{9}¿Merikɨte titayari Yawé niukieya petiutixani'eri, yapetiyurienetɨ tita mɨkanetinake? 'Uriyaxi heti tewiyari pekaniumieni 'ɨyaya pewitɨmɨtɨ. 'Amunitsixi wa'ixiparakɨ pekanimieni.

\VS{10}'Ayumieme hipatɨ 'anuiwarima 'uxa'atɨniwarie mepɨtakwikwiwani 'ixiparakɨ, pemɨnetsi'utatawe'erikɨ meta 'Uriyaxi heti tewiyari 'ɨyaya 'a'ɨya pemayeitɨakɨ”.


\par }{\PP \VS{11}»Yawé mɨpaɨ kanaineni: “Ne yanekatiniyurimɨkɨ 'anuiwarimatɨtɨ mepɨhɨkɨtɨni memɨmatsi'uximatɨani, penierekaku 'a'ɨitama neniwayetuamɨkɨ xeime hetsɨa, mɨkɨ matsi tukarikɨ wahamatɨa kanikahuimɨkɨ.

\VS{12}'Ekɨ 'awie kepemɨtiuyuri, ne yanekatiniyurimɨkɨ hekɨta 'ixaheritsixi yunaime wahɨxie”».


\par }{\PP \VS{13}Rawiri Natani 'u'enieka mɨpaɨ katinetimani, 'ayumieme mɨpaɨ kaniutayɨni:

\par }{\PP —Yawé hɨxie 'axanekatiniuyurieni.

\par }{\PP Hikɨ Natani mɨpaɨ katinita'eiya:

\par }{\PP —Ke'axapemɨtiuyuri Yawé kamatineuyehɨwirieniri, mɨkɨkɨ pepɨkamɨni.

\VS{14}Peru 'aniwe xeikɨa kanimɨmɨkɨ, yapetimaitɨ Yawé pemutatawe'erikɨ.


\par }{\PP \VS{15}Mɨpaɨ 'utayɨka, Natani yukie kaneyani. Hikɨ Yawé kwiniya nunutsi kaniupitɨani 'Uriyaxi 'ɨyaya meyexei Rawiri hetsiemieme, nunutsi waɨkawa katiniutakwine.

\VS{16}Rawiri Kakaɨyari kaniwawiriekaitɨni hetsienamieme yuhakietɨ, tɨkarikɨ kwiepa 'ukaitɨ tihɨximawetɨ kaniukatariyarɨwakaitɨni.

\VS{17}'Ukirawetsixi 'iparewiwamete mekanixeiyatɨwekaitɨni me'i'inietɨ manukukenikɨ, matsi mɨkɨ pɨkawaku'eniwakai meta wahamatɨa mɨtikwanikɨ kaniyuku'imawakaitɨni.


\par }{\PP \VS{18}'Atahuta tukari 'anukayaku, nunutsi kaniumɨni. Rawiri parewiwamete mekanimamakaitɨni memɨte'itaxatɨanikɨ, matsi mɨpaɨ mekaniutiyuanekaitɨni: «Kepauka nunutsi mayenierekaitsie ti'aitame temɨkɨhɨawekaitsie mɨkatatsiku'eniwakai, ¿hikɨ matsi mɨpaɨ xɨka tete'itahɨawe kenameri nunutsi hemɨ yɨkɨ katiyurieni?»

\VS{19}Rawiri matsi yuparewiwamete waruxeiyaka 'axɨkai memɨtekuxatakaikɨ, katinetimani kemɨtiuyɨkai mɨpaɨ katiniwaruta'iwawiya:

\par }{\PP —¿Nunutsi remɨri?

\par }{\PP Mɨpaɨ mekatenita'eiya:

\par }{\PP —Huu, kanemɨniri.


\par }{\PP \VS{20}Hikɨ Rawiri kwiepa 'anukukeka kwitɨwa kaniuti'ɨwa witsimu'ɨa kaniuyutawirieni, hikɨ yutikemaritɨaka Yawé tukita kaneyani nenewieri 'ipitɨanike. 'Anake paratsiyuta nuaka, katiniuta'aita 'ikwai memɨtehekatu'irienikɨ, hikɨ katiniukwani.


\par }{\PP \VS{21}'Iparewiwamete mɨpaɨ mekatenita'iwawiya:

\par }{\PP —¿Kehepaɨtɨtɨri mɨya pepɨyɨane? Kepauka nunutsi mayenierekaitsie 'ekɨ matsi pekaniyuhakiekaitɨni meta petiutatsuakakai, hikɨta matsi kutana 'ekɨ pe'anukukeka petikwa'a.


\par }{\PP \VS{22}Rawiri mɨpaɨ katiniwaruta'eiya:

\par }{\PP —Kaniyuritɨni kepauka nunutsi mayenierekaitsie nekaniyuhakiekaitɨni neyuheiwerietɨ, mɨpaɨ netiku'eriwatɨ: “Xewitɨ pɨkatimate. Heiwatɨ Yawé netsi'utinenimayata nunutsi 'upitɨani mɨtanierekɨ”.

\VS{23}Hikɨ matsi mumɨ, ¿titayari netinehakieka? ¿Netiyɨwekuta tukari ne nemipitɨanikɨ? Mɨkɨ nehetsɨa munuani pɨkayɨweri. Nepɨta 'uxa'atɨni nekaniyemieni hakewa mɨkɨ metɨa.


\par }{\PP \VS{24}Hikɨ Rawiri yu'ɨya Wetitsawe kanekunɨtɨani meta hamatɨana kaniukahuni. 'Ariketa nunutsi mekanayexeiya xeime, Rawiri Tsarumuni katiniterɨwa. Yawé nunutsi waɨkawa naki'erietɨ kanayani,

\VS{25}hikɨ yuniukame Natani kaniutanɨ'ani Keririyaxi\FTNT{*}{{\FR 12:25 }{\FR{12:25
}}{\FQ{Keririyaxi hepɨrayukɨ panuyɨne
}}{\FQ{Yawé minaki'erie nunutsi.}}} memɨteheiterɨwakɨ.


\par }{\PP \VS{26}Merikɨte 'akuxi Kuhawi 'amunitsixi wakiekari Xawaha kanimienekaitɨni peru ti'aitame muwayekateitsieri kana'iwakaitɨni.

\VS{27}Hikɨ yuniuki tuayamete kaniwarenɨ'ani Rawiri mɨpaɨ memɨtehetahɨawekɨ: «Xawaha kiekariyari nekaniutamieni, nekanikunaka wahaputsu memɨwatihanɨwetsie,

\VS{28}hikɨ 'ayumieme 'ekɨ ti'aitame nekamaniwawirieka kuyaxi memeyuhayewaxɨ yunaime pemɨwarawitɨnikɨ kiekari pemɨka'unakɨ. Mexɨka katixaɨtɨni ne yanetiniyurimɨkɨ meta kenemɨtitewa yakatinitaterɨwariemɨkɨ».


\par }{\PP \VS{29}'Ayumieme Rawiri kuyaxi yunaime warukuha'aritɨaka Xawaha kiekariyaritsie kaneyani, kanitamieni meta kane'iwa.

\VS{30}'Amunitsixi tiwa'aitɨwame kuruna manamakai hurukɨ muwewiya kaninawairieni, mɨkɨ xeitewiyari heimana tamamata heimana haika kiruyari katineuhanakaitɨni meta tetexi witsimɨ'anene kaneukatekaitɨni. Hikɨ Rawiri pɨta mekananutiketsirieni. Meta Rawiri mɨkɨ kiekaritsie mekanitahaxɨani piinite waɨkawa mekatenepini.

\VS{31}Hikɨ mana kiekatari kaniwarayeweiyaxɨani xaɨtsie pɨta, katiniwaruta'uximayatsitɨani kɨyexi xiteyarikɨ, tepɨa manuyemɨtsɨkɨ memɨte'uximayakakɨ meta hatsakɨ, yaxeikɨata waɨriyarika kaniwarupitɨani xɨnariya matitaiyarɨwa memɨte'uximayakakɨ. Naitsarie mɨpaɨ katiniuyurieni 'amunitsixi wahetsɨa, hikɨ mɨpaɨ tiu'aitaka Kerutsareme kanakunuani yunaime yukuyaxima wahamatɨa.




\par }\Chap{13}{\SH 'Aminuni Tamaxi matɨa
\par }
{\PP \VerseOne{1}Hikɨ yapaɨmexɨa 'anuyeyaku mɨpaɨ katiniuyɨni. 'Awitsaruni Rawiri nu'aya yu'iwa 'uka kanexeiyakaitɨni witsiti'ɨimarikame Tamaxi titewakame. Xewitɨta Rawiri nu'aya 'Aminuni kanitihiwe'erieni.

\VS{2}Matsi Tamaxi mɨ'ɨimaritɨkaikɨ, 'Aminuni katiniutakwine yuhɨawetɨ mɨpaɨ tiku'eriwatɨ mɨkwaniwekaikɨ yamɨtiyurienikɨ kemɨtiku'eriwakai hetsiena mieme.

\VS{3}Peru 'Aminuni yuhamiku kwinie timaiweme kanexeiyakaitɨni Kunarawi titewakame, Tsimaha kaninu'ayatɨkaitɨni meta Rawiri kanimatsuyatɨkaitɨni. Kunarawi

\VS{4}'Aminuni mɨpaɨ katiniuta'iwawiya:

\par }{\PP —¿Titayari 'ekɨ ti'aitame penu'ayatɨtɨ kwinimieme petiyɨxime petikuye? ¿Titayari pekaneraxaxatɨwa kepemɨti'akuhɨawe?

\par }{\PP Hikɨ 'Aminuni mɨpaɨ katinita'eiya:

\par }{\PP —Nerikɨ Tamaxi nepɨhiwe'erie, ne'iwa 'Awitsaruni 'iwaya.


\par }{\PP \VS{5}Kunarawi mɨpaɨ katinita'ɨkitɨani:

\par }{\PP —Keneu'akwinima pemɨtikuyeni hepaɨ ketinekani 'a'utatsie. Kepauka 'apaapa mɨmatsixeiyamie mɨpaɨ ketineutahɨawi: “Ximɨxi ne'iwa Tamaxi pamie mɨneramimiekɨ. Ne nekaneixeiyamɨkɨni 'uwa 'ikwai netiwewiriekame meta pɨnerapiniriwani”.


\par }{\PP \VS{6}Hikɨ 'Aminuni kaniukahuni yukwinimatɨ. Kepauka ti'aitame meikuxei, mɨpaɨ katinitahɨawe:

\par }{\PP —Ximɨxi ne'iwa Tamaxi pamie hutame tɨriku tsuirayari mɨnetsitiwewirienikɨ meta mɨkɨ mɨnetiminikɨ.


\par }{\PP \VS{7}Hikɨ Rawiri yuniuki tuayame kanenɨ'ani Tamaxi kie mɨreitaxatɨanikɨ, mɨpaɨ mɨreitahɨawekɨ: «'A'iwa 'Aminuni kie kenemie meta 'ikwai ketinekawewiri».

\VS{8}Tamaxi yu'iwa 'Aminuni kie kaneyani yu'utatsie hekakaikame kanetaxeiya. Yapauka tɨriku mɨtɨxiyari kaniuhawiya hutame tsuiraxi kanitiwewirieni meta kanitikwaxiya.

\VS{9}Hikɨ xakɨtsie 'ikamanaka kanei'ɨirieni, peru 'Aminuni matsi kaniyuta'imani katikwaimɨtɨ mɨpaɨ pɨta katiniuta'aita:

\par }{\PP —Yunaitɨ takwa xekenanuyekɨni, xeime tɨma nepɨkaheuxeiyamɨkɨ.

\par }{\PP Yunaitɨ mewayekɨnekuke,

\VS{10}'Aminuni Tamaxi mɨpaɨ katiniutahɨawe:

\par }{\PP —'Uwapaitɨ nemuyekukutsutsiepai kenenata'ɨiri, meta 'ekɨ kenetineumikwa.

\par }{\PP Mɨkɨ tsuira mutiwewiekai henaka'ɨka, yu'iwa 'Aminuni kane'ɨirieni kiitana paitɨ,

\VS{11}peru kepauka 'ahurawa mutɨa timinike, mɨkɨ karima kaniwiya mɨpaɨ katinitahɨawe:

\par }{\PP —Ne'iwa hikɨmɨ, nehamatɨa keneukahu'i.


\par }{\PP \VS{12}Mɨkɨ mɨpaɨ katinitahɨawe:

\par }{\PP —Ne'iwa, ketineuhayewa pepɨkanetsinanaimaka, 'ixaheritsixi mɨpaɨ tepɨkateyurie. 'Axapepɨkatiyurieneni.


\par }{\PP \VS{13}Xɨka mɨpaɨ penetsi'uyurieni ne 'anepuyeikani neyutewiyatɨ. ¿'Ekɨta kepe'aneni? 'Ekɨ 'Ixaheri kwieyaritsie 'axatiyuruwame hepaɨ xeikɨa pepɨtixeiyarieka. Ne nepɨmatsiwawirie ti'aitame hamatɨa pemɨtitaxatakɨ, yurikɨ mɨpaɨ nepaine mɨkɨ pɨkata'imani 'a'ɨya nemayanikɨ.


\par }{\PP \VS{14}'Aminuni matsi pɨka'i'eni, karima 'iwiyaka mɨkatɨrɨkaɨyekaikɨ hepaɨna, waɨriyarika 'ipitɨaka hamatɨana kaniukahuni.

\VS{15}Peru 'arike 'Aminuni 'ikumayɨakake kanitixani'erieni, meripaitɨ waɨkawa kemɨtihiwe'eriekai, hikɨtapɨta waɨkawa matsi kanitixani'erietɨyani. 'Ayumieme mɨpaɨ katinitahɨawe:

\par }{\PP —Kenanukukekari keneumieni.


\par }{\PP \VS{16}Tamaxi mɨpaɨ katinita'eiya:

\par }{\PP —Pepɨkanetsi'anuyehɨpani. Mɨya pemɨnetsi'uyuri, hikɨta 'akuxi xɨka penetsi'anuyehɨani matsi waɨkawamekɨ 'axapekatiniyurimɨkɨ.

\par }{\PP Peru mɨkɨ pɨka'enu'eni,

\VS{17}matsi pɨta tiyu'uximayatsiriwame 'uta'inieka mɨpaɨ katinita'aitɨani:

\par }{\PP —'Ikɨ 'ukaratsi kenanuyehɨwa, xɨkari pe'enuyehɨani kitenie ketineukuketsa.


\par }{\PP \VS{18}Hikɨ ti'uximayatame takwa kanenuyehɨani, kitenie katineunani.

\par }{\PP Tamaxi kamixa 'amɨtewi 'amɨmamatetɨtɨ kananakatɨkɨkaitɨni, mɨpaɨ mana ti'aitame niwemama 'ɨimarixi mekateniu'iwikaitɨni.

\VS{19}Hikɨ naxi yumu'utsie heutiwiwieka meta yukamixa heukatsanaka, yumu'utsie heutimetɨ huyeta kaneyani 'utatsuatɨ karima.

\VS{20}Hikɨ 'iwaya 'Awitsaruni mɨpaɨ katinitahɨawe 'inɨtɨatɨ:

\par }{\PP —¿'A'iwa 'Aminuni 'ahamatɨa rekahui? Merikɨte kayuwatɨ keneuyeikani netaru, keneyunɨtɨaka meta 'atsipepɨkahaineni, kani'a'iwatɨni 'atsitemɨte'uyurieni tepɨkayɨwawe.

\par }{\PP Yuhiwerietɨ xeikɨa Tamaxi 'Awitsaruni kie kaniyuhayewa.

\VS{21}Kepauka Rawiri ti'aitame mɨtiutamari naime kemɨtiuyɨkai hepaɨtsita, waɨkawa kaniuyeha'ani.

\VS{22}'Ana mɨtiyehane 'Awitsaruni 'Aminuni pɨkakuhɨawekai, matsi kanixani'eriekaitɨni 'iwaya Tamaxi hamatɨa mukahuikɨ.


\par }{\SH 'Aminuni kemɨtiumierie
\par }
{\PP \VS{23}Merikɨtsɨ huta wiyari 'anuyeyaku, 'Awitsaruni kaniwaruta'inieni yunaime ti'aitame niwemama 'ixɨararipa, Wahari-Katsuxi paitɨ, 'Epɨrahini kwieyari manuka'atɨka heuhurakaku, mana teɨterimama muxatsi mekaniwarexitɨwekaitɨni.

\VS{24}Meta 'Awitsaruni ti'aitame hetsɨa kaniye'ani mɨpaɨ katinitahɨawe:

\par }{\PP —'Ekɨ ti'aitame, ne ti'a'uximayatame nehɨkɨtɨtɨ nete'uximayatamete nekaniwarexeiyani texikamete. Ne nekamaniwawirieka memɨtehaxitɨwetsie pemɨmiekɨ meta 'aparewiwamete.


\par }{\PP \VS{25}Ti'aitame mɨpaɨ katinita'eiya:

\par }{\PP —Tixaɨ neniwe Tanaitɨ temaukɨne tepɨkayɨwawe matsi pekaneti'uxiweni petaremitɨ.

\par }{\PP 'Awitsaruni waɨriyarika kanipitɨakaitɨni, ti'aitame matsi pɨkayuwaɨri mɨyemiekɨ, mɨpaɨ xeikɨa katinitahɨawe Kakaɨyari kexehe'ɨwiyani.

\VS{26}Hikɨ 'Awitsaruni mɨpaɨ katinitahɨawe:

\par }{\PP —'Ekɨri ti'aitame pemɨkamiekɨ, ¿'aixɨa katiyɨnikeyu ne'iwa 'Aminuni xɨka heuyanike mɨtatsiheteɨtakɨ?

\par }{\PP Ti'aitame mɨpaɨ katinita'iwawiya:

\par }{\PP —¿Titayarikuta 'ahamatɨa mɨmiekɨ pereiyehɨwa?


\par }{\PP \VS{27}Peru 'Awitsaruni ti'aitame waɨriyarika kaniupitɨani, 'ayumieme ti'aitame kaniwarupitɨani 'Aminuni meta hipatɨ niwemama 'Awitsaruni 'utɨa memɨyehukɨ.

\VS{28}'Ikɨ 'Awitsaruni yuhetsɨa te'uximayatamete mɨpaɨ katiniwaruta'aitɨani: «'Aminuni xekenexeiyani xepɨkaheiyehɨpani. Kepaukari waɨkawa mɨtawekatsie ne yanekanitayɨmɨkɨ kepauka xemenukuweiya hikɨ xeme xekaneimiekuni. Xepɨkaheumamaka ne matsi nekanihɨkɨtɨni mɨpaɨ nemɨxeti'aitɨa. Xekeneyuwaɨriyani xekenetɨrɨkawini».


\par }{\PP \VS{29}Te'uximayatamete yamekateniuyurieni 'Aminuni hepaɨtsita 'Awitsaruni kemɨtiwaruta'aitɨa. Hikɨ hipatɨ ti'aitame niwemama mekananuku'uni, yuxexuitɨ yumuratsixi wahetsie me'anutiyaxixɨaka mekanekɨne meyuta'unake.


\par }{\PP \VS{30}Hikɨ 'akuxi huyeta yateewa mekaniuhukaitɨni Rawiri kepauka niuki mu'eni: «'Awitsaruni ti'aitame niwemama yunaime kaniwarekwini. Mɨkɨ nixewitɨ 'ayenieretɨ pɨkayuhayewaxɨ».


\par }{\PP \VS{31}'Ana ti'aitame 'anukukeka, yukamixa kaneukatsana hiwerika 'inɨariyari kanayeitɨani, meta kwiepa kaniuhuni. Yaxeikɨata 'iparewiwamete yunaitɨ hamatɨana memu'uwakai yukamixa mekaneukatsanaxɨani.

\VS{32}Kunarawi Tsimaha nu'aya Rawiri matsuya, mɨpaɨ katinitahɨawe:

\par }{\PP —'Ekɨ ti'aitame yunaitɨ 'aniwema mehekwi'iwame pepɨka'erieka, matsi 'Aminuni xeikɨa kane'itɨarieni. 'Awitsaruni yakatinimaikaitɨniri kepaukapai 'Aminuni Tamaxi mukumayɨatsie taruya.

\VS{33}'Ekɨ ti'aitame niukitsie yuri pepɨkati'erieka kename 'aniwema yunaitɨ mehekwi'iwaxɨ, matsi 'Aminuni xeikɨa kanemierieni.


\par }{\PP \VS{34}Neniereme kiekari mɨta'ɨwiya, mana kaneutaniere huyeta meta tau manukayuyuipiketsie neutaniere muhɨriyatsie, mana mekanakahukaitɨni yumɨiretɨ. Hikɨ ti'aitame mɨpaɨ katinekɨhɨawe: «Kurunahini huyeyaritsie teɨteri mekanakahuni muhɨriyatsie». Mexi 'Awitsaruni yuta'unakai.

\VS{35}Hikɨ Kunarawi ti'aitame yakatiniutahɨawe:

\par }{\PP —Kamɨ 'ekɨ ti'aitame, 'ena 'aniwema mekaniuti'axeni kenemɨmarahɨawekai.


\par }{\PP \VS{36}Hikɨ mɨpaɨ metekuxatatɨ mete'anunɨku ti'aitame niwemama mana mekanatanexɨani karima me'utitsuatɨ, hikɨ ti'aitame meta 'iparewiwametemama mekanitsutɨani me'utitsuatɨ mekayunɨtɨarinɨatɨ.


\par }{\PP \VS{37-38}'Awitsaruni kepauka muyuta'unaxɨ, Tarimahi hetsɨa kaneyani heyuti'awietake 'Amihuri nu'ayatsɨa, Ketsuxi kwieyaritsie ti'aitame mɨhɨkɨtɨkai. Haika wiyari mana kaniuyuhayewa. Rawiri matsi yuniwe 'Aminuni hetsiemieme kaniutitsuakakaitɨni tukarikɨ,

\VS{39}kepaukata 'Aminuni kemɨtiumɨ hepaɨtsita muyunɨtɨa, kanitsutɨani 'Awitsaruni hauxeiyamɨtɨ waɨkawamekɨ.




\par }\Chap{14}{\SH 'Awitsaruni Kerutsareme kemɨtinua
\par }
{\PP \VerseOne{1}Merikɨtsɨ Kuhawi Tsariwiya nu'aya yakatinetimani ti'aitame Rawiri 'Awitsaruni waɨkawamekɨ muku'eriwakaikɨ.

\VS{2}'Ayumieme katiniutanɨ'ani 'uka mɨwitɨkiemiekɨ waɨkawa mɨtimaiwe, mɨkɨ Tekuha mɨrakutewatsie kaniukateitɨni, mɨpaɨ katinitahɨawe:

\par }{\PP —Yuheiweriekame hepaɨ ketineu'akemaritɨa, witsimu'ɨa pepɨka'akawiriwani, matsi yuheiweriekame hepaɨ kene'aneni, 'aniwe mumɨni hepaɨ.


\par }{\PP \VS{3}Hikɨ Kuhawi mɨpaɨ katinita'aitɨani ti'aitame hetsɨa mɨmiekɨ, tita'ɨkitɨaka kemɨreitahɨawe.

\VS{4}Kepauka mɨkɨ 'ukaratsi Tekuha kiekame munua ti'aitame hɨxie, kananakatutsire kwiepapai kaniutihɨximakeni.

\par }{\PP Mɨpaɨ katinitahɨawe:

\par }{\PP —'Ekɨ ti'aitame, keneneuparewi.


\par }{\PP \VS{5}Ti'aitame mɨpaɨ katinita'iwawiya:

\par }{\PP —¿Kekuta tita perayexeiya?

\par }{\PP Mɨkɨ mɨpaɨ katinita'eiya:

\par }{\PP —Tixaɨtɨ nepɨkarexeiya, nepɨnexaɨta, nekɨna kaniumɨni.


\par }{\PP \VS{6}'Ekɨ ti'aitame ne ti'a'uximayatsiriwame yuhutame neniwema nekaniwarexeiyakaitɨni, mɨkɨ mepuyutakwi yeuta me'u'uwatɨ, matsi xewitɨ mumawekaikɨ mɨwata'imaiyakɨ, mɨkɨ xewitɨ yu'iwa kaniumieni.

\VS{7}'Ayumieme ne'iwama yunaitɨ mekanenaye'unieka, ti'aitame ne ti'a'uximayatsiriwame. Mekaneniwawirieka nemiyetuanikɨ memimienikɨ mɨtiuyumikɨ, mɨpaɨ mɨrayukatuanikɨ yu'iwa kemɨtiumi, xɨka mɨpaɨ mete'uyurieni nexaɨtame mekanenihayewakuni. Yurikɨ mɨpaɨ nekanaineni xɨka mɨpaɨ mete'uyurieni nekɨna nuiwarieya kaneuyewemɨkɨ kemɨtitewakai 'ena kwiepa.


\par }{\PP \VS{8}Ti'aitame mɨpaɨ katinita'eiya:

\par }{\PP —'Akie kenemie, ne'aixɨa nekatiniyurimɨkɨ mɨkɨ hepaɨtsita.


\par }{\PP \VS{9}Hikɨ 'ukaratsi Tekuha kiekame, mɨpaɨ katinita'eiya:

\par }{\PP —'Ekɨ ti'aitame, mɨkɨ naitɨ nehetsie kerahɨiyani meta netɨɨriyama wahetsie, ti'aitame 'ahetsie pɨkatixaɨ meta pemɨra'aitatsie.


\par }{\PP \VS{10}Ti'aitame mɨpaɨ katinitahɨawe:

\par }{\PP —Xɨka xewitɨ matsihe'uximatɨaka keneneutaxatɨa, tawariri pɨkamatsihe'uximatɨaka.


\par }{\PP \VS{11}Hikɨ 'ukaratsi mɨpaɨ katinitahɨawe:

\par }{\PP —'Ekɨ ti'aitame nekamaniwawirieka Yawé takakaɨyari keneutawawiri, neniwe xewitɨ mukakumemiwanikɨ.

\par }{\PP Ti'aitame mɨpaɨ katinita'eiya:

\par }{\PP —Yurikɨ Yawé hɨxie mɨpaɨ nekanaineni, 'aniwe 'atsipɨka'itɨarieni.


\par }{\PP \VS{12}Matsi 'ukaratsi katihayewatɨ mɨpaɨ katinikɨhɨawekaitɨni:

\par }{\PP —'Ekɨ ti'aitame ne ti'a'uximayatsirime 'ahetsɨa nemɨmieme keneneupitɨa ximɨxi matsi tawarita nemɨmatitaxatɨanikɨ.

\par }{\PP Ti'aitame mɨpaɨ katinitahɨawe:

\par }{\PP —Ketineutaxata.


\par }{\PP \VS{13}'Ukaratsi mɨpaɨ kaniutayɨni:

\par }{\PP —'Ekɨ ti'aitame Kakaɨyari teɨterimama 'axapepɨkawayurieka. 'Ekɨ 'aniukikɨ 'ahetsie pepɨrahɨpa, 'aniwe 'ateewa metɨa pemɨkapitɨakɨ munuanikɨ yukie.

\VS{14}Haa xɨka 'utayeuriyani kwiepa pɨkayɨwe tawarita mikuhanɨni, mɨpaɨ yaxeikɨata tanaitɨ tekanikwikuni. Peru matsi Kakaɨyari tatukari pɨkatatsikunawairiwa, matsi pɨta katinikuwauneni 'ateewa muyeika yuheyemekɨ 'ateewa mɨka'uyeikanikɨ.


\par }{\PP \VS{15}»'Ekɨ ti'aitame 'ahamatɨa netitaxatake ne nekaneyeyani, teɨteri waɨkawa mepɨtekuxata menetsimariutatɨ. Mɨpaɨ nepɨre'eri: “Ti'aitame hamatɨa nepɨretaxata, heiwatɨ netsihe'enieni ketita nemɨreitawawirieni,

\VS{16}'aixɨa tatsiyurietɨ ne meta neniwe memɨtatsikwiku wahepaɨtsita, tahetsie mɨtiyuhayewakɨ Kakaɨyari ketita mɨtatiyetuiri”.


\par }{\PP \VS{17}»Metatsiere mɨpaɨ nepɨre'eri, niukieya xɨari 'aixɨa netiku'eriwame pɨnetsi'ayeitɨani, 'ekɨtsɨ ti'aitame niuki tuayame Kakaɨyari hetsɨa mieme hepaɨ pekani'aneni, pemɨtimaiwe tita 'aixɨa mɨti'ane meta 'axamɨti'ane hepaɨtsita. Yawé 'akakaɨyari 'aixɨa kematsiyurieka.»


\par }{\PP \VS{18}Hikɨ mɨpaɨ tiuxataku, ti'aitame mɨpaɨ katinitahɨawe:

\par }{\PP —Nepɨmatsita'iwawiya, peru nekamaniwawirieka yurikɨ yapepɨnetitahɨawe.

\par }{\PP 'Ukaratsi mɨpaɨ katinitahɨawe:

\par }{\PP —'Ekɨ yakenetineutahɨawi.


\par }{\PP \VS{19}Ti'aitame mɨpaɨ katinita'iwawiya:

\par }{\PP —¿Wa'atɨ Kuhawi mɨpaɨ merahɨawekaku pemutaine?

\par }{\PP 'Ukaratsi mɨpaɨ katinita'eiya:

\par }{\PP —Mɨpaɨ kani'aneni, ti'aitame, Kuhawi mati'uximayatsiriwame 'ikɨ naime kanetineta'ɨkitɨani kenemɨtayɨnikekai.

\VS{20}Mɨkɨ mɨpaɨ pɨtiuyuri para 'aixɨa pemɨtiyurienikɨ. Peru 'ekɨ ti'aitame waɨkawa pekatinimaiweni niuki tuayame Kakaɨyari hetsɨa mieme hepaɨ, naime pekatinakumaika 'ikɨ kwieyaritsie kemɨtiyɨane.


\par }{\PP \VS{21}Hikɨ ti'aitame Kuhawi 'uta'inieka mɨpaɨ katinitahɨawe:

\par }{\PP —Merikɨte yanekatina'eriwani. Kenemie yaketineyuri 'Awitsaruni neniwe munuanikɨ.


\par }{\PP \VS{22}Kuhawi kwiepa kaniutihɨximakeni ti'aitame hɨxie, Kakaɨyari kaniutawawirieni 'aixɨa miyurienikɨ, mɨpaɨ tikɨhɨawetɨ:

\par }{\PP —Pamɨpariyutsi nepɨmatsipitɨa neti'aitɨwame tita nemɨmatiutawawiri yapemɨtiuyurikɨ.


\par }{\PP \VS{23}Mɨpaɨ 'utayɨka, Kuhawi Ketsuxi kwieyaritsie kaneyani, meta Kerutsareme kanakunuani 'Awitsaruni hamatɨa.

\VS{24}Ti'aitame matsi mɨpaɨ katiniuta'aita: «Yukie keheyani meta hatsuaku pɨkahamieni netsiku'iwatanetɨ». 'Ayumieme 'Awitsaruni yukie kaneyani ti'aitame hetsɨa kaye'aka.


\par }{\PP \VS{25}Naitsarie 'Ixaheri kwieyaritsie tewi pumawekai 'aixɨa tiyuxexeiyatɨ 'Awitsaruni kemɨtiyuxexeiyakai hepaɨ, 'aixɨa pɨ'anekai naitɨ kemutewikai.

\VS{26}Kɨpaya kwinimieme pɨrahetekai, xeiwiyaritsie heiwamieme pikaxikakai kwinie mɨraheterekaikɨ kɨpateya, kepauka kɨpateya mɨkaxirie memiku'inɨnɨatakai huta kiruyari pɨraheterekai.

\VS{27}Metatsiere, 'Awitsaruni yuhaikame yuniwema 'ukitsi kaniwarexeiyakaitɨni meta xeime 'uka. 'Uka Tamaxi pɨtitewakai, kepauka 'ɨimari matɨa mɨkɨta witsiti'ɨimaritɨ patɨa.


\par }{\PP \VS{28}'Awitsaruni Kerutsareme 'ukaitɨ huta wiyari kaniuyurieni ti'aitame hɨxie kaheta'axetɨ.

\VS{29}Hikɨ 'Awitsaruni heiwa Kuhawikɨ katiniutanɨ'ani ti'aitame hetsɨa mɨmiekɨ, matsi Kuhawi pɨkayutawaɨri mɨmiekɨ. Tawarita kanitanɨ'ani, Kuhawi matsi kaniyuta'imani kayuwaɨriyatɨ.

\VS{30}Hikɨ 'Awitsaruni yuhetsɨa miemete mɨpaɨ katiniwaruta'aitɨani: «Neuxei, Kuhawi tsewara kaniuka'eni nemati'etsatsie yateewa. Xekenehu xekenetataiya».

\par }{\PP Hikɨ te'i'uximayatsiriwamete mehekɨneka Kuhawi 'etsarieya mekanetataiya.

\VS{31}Hikɨ Kuhawi kaneyani kwitɨwa 'Awitsaruni kie, mɨpaɨ katinitahɨawe:

\par }{\PP —¿Ketitayari 'ahetsɨa miemete, ne'etsiya metehetataiyaxɨ?


\par }{\PP \VS{32}Hikɨ 'Awitsaruni mɨpaɨ katinita'eiya:

\par }{\PP —Ne nepɨmatsi'utanɨ'a nepɨmatsiwawiriekai ti'aitame hetsɨa pemumiekɨ meta pemeita'iwawiyakɨ ketitayari Ketsuxi kiekariyaritsie nemeyeikakai nereyetɨa. Matsi 'aixɨa pɨyɨnikekai xɨka mana neheyuhayewake. Ti'aitame hɨxie nekanimieni, xɨka nehetsie tixuaweni, kenetsi'umieni.


\par }{\PP \VS{33}Kuhawi kaneyani ti'aitame katinetaxatɨani, hikɨ ti'aitame 'Awitsaruni mɨwitɨkiemiekɨ katiniuta'aita, mɨkɨta ti'aitame hɨxie kaninuani, kwiepa 'utihɨximakeka waɨkawamekɨ reiyehɨwirietɨ. Matsi ti'aitame 'Awitsaruni kaniutanake 'itsiyakɨ kanitawaɨritɨani.




\par }\Chap{15}{\SH 'Awitsaruni Rawiri kemɨraye'uniekai ti'aitame 'ayeimɨtɨ
\par }
{\PP \VerseOne{1}Merikɨtsɨ yapaɨmexɨa tukari 'anukayaku, 'Awitsaruni kaxetate kuyaxa mieme kanikuwauni, yayupaɨmemeta kawayutsixi, yaxeikɨata 'ihɨwemete kuyaxi huta tewiyari heimana tamamata meyupaɨmeme kaniwarukuxeɨrieni.

\VS{2}Ximeri meripaitɨ heyeikatɨ huye tetsita kaniutakekakaitɨni, kiekari kitenie yateewa. Kepauka xewitɨ mana mutaneni ti'aitame hetsɨa hauyaka para 'aixɨa meiyurienikɨ 'uximatɨarika kemɨrexeiya hepaɨtsita, 'Awitsaruni kanita'iniwakaitɨni 'iku'iwawiyatɨ ke'aneme kiekaritsie meyeyakai. Mɨkɨ xɨka yutahekɨata kemɨ'ane 'Ixaheri nuiwaritsie mɨmieme,

\VS{3}'Awitsaruni mɨpaɨ katiniwakuhɨawekaitɨni: «Ketita pemɨrayexeiya 'aixɨa kani'aneni, peru matsi ti'aitame 'aixɨa mɨrakayuruwa pɨkahexeiya».

\VS{4}Mɨpaɨtatsiere 'Awitsaruni putainekai: «Xɨka tiyɨwenike 'ikɨ kwieyaritsie 'itsɨkamekɨ ne'anukakerienike. Yunaitɨ kemɨ'ane 'uximatɨarika mexeiyani yanutsutɨni 'iwaɨrika, nehetsɨa mepɨye'axenikeyu neta 'aixɨa nepɨrakayuruwanikeyu».


\par }{\PP \VS{5}Metatsiere, xɨka xewitɨ 'itahɨawe hɨxiena 'utihɨximakeni, matsi 'Awitsaruni kaniwaranukuhapanakaitɨni kaniwakutapakaitɨni waɨkawa wanaki'erietɨ meta 'itsiyakɨ kaniwawaɨritɨakaitɨni.

\VS{6}'Awitsaruni mɨpaɨ kaniwayurienekaitɨni 'ixaheritsixi yunaime ti'aitame hetsɨa memɨ'axekai para 'aixɨa mɨwayurienikɨ ketita memɨtehayexeiyakai, mɨpaɨ teɨteri katiniwara'iwa wanaki'aritɨatɨ.


\par }{\PP \VS{7}Nauka wiyari 'anuyeyaku, 'Awitsaruni ti'aitame mɨpaɨ katiniutahɨawe:

\par }{\PP —Ti'aitame keneneupitɨa Hewuruni kiekariyaritsie nemɨmiekɨ, Yawé kenemɨtiutahɨawixɨ nemɨraye'atɨanikɨ.

\VS{8}Kepauka Ketsuxi 'Arami nemuyeikakaitsie, mɨpaɨ nekaniutayɨni: “Yawé xɨka netsi'upitɨani Kerutsareme nemakunuanikɨ, mawari nekaneiwewiriemɨkɨ”.


\par }{\PP \VS{9}Ti'aitame mɨpaɨ katinita'eiya:

\par }{\PP —Kenemie peka'a'uximatɨatɨ.

\par }{\PP 'Awitsaruni kaneyani Hewuruni kwieyaritsie paitɨ,

\VS{10}peru 'ana kwitɨwa tupiritsixi kaniwareutanɨ'axɨani yunaime 'Ixaheri nuiwarimama wahetsɨa, mɨpaɨ tiwarahɨawetɨ: «Kwitɨwa kepauka kuxineta yuariyaya xeme'enieni, mɨpaɨ xeketenehiwa: “'Awitsaruni Hewuruni kiekariyaritsie katini'aitametɨni”».

\VS{11}Metatsiere 'Awitsaruni huta tsienituyari Kerutsareme kaniwayewitɨni teɨteri, mɨkɨ 'atsimepɨkatemaikai kehapaɨ mɨtiyurimɨkɨkai.

\VS{12}Hikɨ mexi'akuxi mawari 'ixɨarariyari wewiekai, 'Awitsaruni ti'aitame 'ɨxatsitɨwame kaniuta'inieni yupaapa Rawiri hetsɨa mieme, mɨkɨ 'Akituperi katinitewakaitɨni meta Kiru kiekame kanihɨkɨtɨkaitɨni. Mɨpaɨ Rawiri memaye'uniekai metɨrɨkaɨyetɨ mekanakɨnirɨmekaitɨni, 'Awitsaruni memaweiyakai matsi waɨkawa mekanakɨnirɨmekaitɨni.


\par }{\PP \VS{13}Xewitɨ tewi niuki tuayame Rawiri mɨpaɨ katinekuxatɨani: «'Ixaheritsixi yunaitɨ 'Awitsaruni mekaniutinɨni».


\par }{\PP \VS{14}Hikɨ Rawiri yunaime memiparewiekai mɨpaɨ katiniwarutahɨawe Kerutsareme hamatɨana memɨtitekai:

\par }{\PP —Hikɨmɨtɨka tekaniyehuni. Tekaniyuta'unakuni, tawarita yɨkɨ temɨyɨni tepɨkayɨwawe 'Awitsaruni hepaɨtsita temɨtata'unakɨ. Mexɨima xeiya, teka'ayekɨniwawekaku nuani. Xɨka tatsi'anuku'axe, haweri 'anekɨa pɨtatsitixɨrieni meta tateɨterima yunaime 'ixiparakɨ kaniwakwimɨkɨ.


\par }{\PP \VS{15}'Iparewiwamete mɨpaɨ mekaniutiyuani:

\par }{\PP —'Ekɨtsɨ ti'aitame kepemaineni, tame xeikɨa yatekatenikakɨnikuni.


\par }{\PP \VS{16}Hikɨ yapauka ti'aitame nayeyani yunaime yuparewiwamete warawitɨtɨ, peru kaniwaruku'eirieni tamamata meyupaɨmeme yutuxexerima paratsiyu memɨ'ɨwiyanikɨ.

\VS{17}Kepauka paratsiyuta mayetɨa yunaime yuteɨterima warawitɨtɨ, kaniwakeni kiekari manunieretsiepaitɨ.

\VS{18}Yunaitɨ 'iparewiwamete mekanitinɨni. Hikɨ kereteutsixi, pereteutsixi meta 'ataxewi tsienituyari Kahati kiekatari Kahati paitɨ memeiyeweiyakai ti'aitame hɨxie mekanika'uni.


\par }{\PP \VS{19}Ti'aitame 'Itahi Kahati kiekame mɨpaɨ katiniutahɨawe:

\par }{\PP —¿'Ekɨ ketitayari tahamatɨa pereyetɨa? Keneukunua 'Awitsaruni ti'aitame hetsɨa kenemie, 'ekɨ 'ateewa kiekame pekanihɨkɨtɨni meta 'akiekaritsie pekanayenɨ'arieni.

\VS{20}Nepɨkamatsipitɨa tahamatɨa pemɨyemiekɨ, 'ekɨ pekaniye'akake, ne 'atsinepɨkatimate ketemɨteheuyune. 'Ayumieme keneukunua 'ateɨterima keniwarawitɨtɨ. Kakaɨyari 'ahamatɨa ke'uyeikani matsinaki'erietɨ 'aixɨa tiuka'iyaritɨ.


\par }{\PP \VS{21}Matsi 'Itahi ti'aitame mɨpaɨ katiniuta'eiya:

\par }{\PP —Yurikɨ mɨpaɨ nekanaineni Yawé hɨxie meta 'ekɨ ti'aitame, tsepa temekwi'iwaxɨ yatsepa temɨkahekwi'iwaxɨ, ne nepɨyemie hakewa tsepa 'ekɨ pemetɨa.


\par }{\PP \VS{22}Ti'aitame mɨpaɨ kaniutayɨni:

\par }{\PP —'Aixɨa kani'aneni, kamɨtsɨ tahamatɨa kenemie.

\par }{\PP Mɨpaɨ 'Itahi Kahati kiekame tewiyari Rawiri teɨterimama wahamatɨa katineyani meta tɨɨriyamama memeweiyakai wahamatɨa.

\VS{23}Hikɨ yunaitɨ teɨteri mekaniutitsuanakaitɨni karima kepauka Rawiri mana muyemiekai yuteɨterima wahamatɨa, kepauka ti'aitame Kiruni 'akiyaritsie manutɨa, teɨteri yunaitɨ mekanitsutɨani makumawetsie me'erietɨ.

\VS{24}Wahamatɨata kaniumiekaitɨni Tsaruki, rewitsixi warawitɨtɨ tɨratu kakuniyari memakwekai Kakaɨyari hetsɨa mieme. Hikɨ mɨkɨ mana kakuni mekaniuka'uxipitɨani kwiepa, hikɨ 'Awiyataxi mana mawari kaniuwewieni yunaitɨ teɨteri kiekaritsie me'ayekɨnekuke katiniuhayewa.

\VS{25}'Arike ti'aitame mawari wewiwame Tsaruki mɨpaɨ katiniutahɨawe:

\par }{\PP —Keneukunuitɨa kakuni Kakaɨyari hetsɨa mieme kiekaritsie. Xɨka Yawé ne netsiparewieka, mɨkɨ yapɨtiyurieni ne nemunuanikɨ tawarita nemixeiyakɨ kakuni meta hakewa meka hikɨ.

\VS{26}Peru xɨka Yawé netsi'uku'eirieni, 'aixɨa kani'aneni tsepa, kemɨtinake nehetsie yaketiuyurieni kehapaɨ matsi 'aixɨa mɨ'ane hepaɨtsitana.


\par }{\PP \VS{27}Meta mɨpaɨ katinitahɨawe:

\par }{\PP —'Ekɨ matsi mɨtixeiya pepɨhɨkɨ, pepɨyɨwe pemukunuani kiekaritsie peka'a'uximatɨatɨ 'Awiyataxi hamatɨa, meta 'aniwe 'Akimatsi pe'awitɨtɨ meta Kunatani 'Awiyataxi nu'aya.

\VS{28}Ne makumawetsie makuweritsie nepɨnehayewa kepaukake xeme niuki xemɨnetsihanunɨ'airieni kemɨreyɨaneni hepaɨtsita.


\par }{\PP \VS{29}'Ayumieme Tsaruki meta 'Awiyataxi Kerutsareme mekaniukunuaxɨani kakuni Kakaɨyari hetsɨa mieme matɨa, mana mekaniyuhayewa.

\VS{30}Rawiri matsi, Huriwu hɨriyaritsie kaneutiyune 'utatsuatɨ, yumu'utsie 'anuyukanatɨ meta heumamawetɨ. Yaxeikɨata yunaitɨ keyupaɨmetɨ memeweiyakai yumu'utsie mekananuyukanaxɨani meta me'utitsuatɨ mekananutikɨne.

\VS{31}Merikɨte 'ana Rawiri katiniutaxatɨarieni kename 'Akituperi 'Awitsaruni Rawiri maye'unie hetinɨkai. Hikɨ Rawiri mɨpaɨ katiniuyunenewieni: «Yawé, yaketineuyuri yamɨkatiyɨnikɨ 'Akituperi kemɨtiku'eriwa».


\par }{\PP \VS{32}Kepauka Rawiri hɨritsie manune, mɨrayutinenewitɨretsie Kakaɨyari hetsiemieme, mana Hutsahi panukunakixɨ 'araki tewiyari, mɨkɨ kemɨtiyuheiweriekai 'inɨari pexeiyakai kamixa menakatɨkɨkai kanitsanikaitɨni meta yumu'utsie kanimu'unaximakaitɨni.

\VS{33}Rawiri mɨpaɨ katinitahɨawe:

\par }{\PP —Xɨka nehamatɨa peheyani, nehetsie xeikɨa katinayeimɨkɨ.

\VS{34}Matsi 'aixɨa pɨyɨni xɨka Kerutsareme peheyani, 'Awitsaruni mɨpaɨ ketinetahɨawi: “Ti'aitame, ne nepɨmati'uximayatsiriwametɨni. Meripaitɨ 'apaapa ti'uximayatsiriwame nepatɨa, matsi hikɨta 'ahetsɨa mieme nepɨhɨkɨtɨni”. Mɨpaɨ xɨka pe'ɨyɨni pepɨnetsiparewieni 'Akituperi kemɨtiku'eriwa pemɨkaheipitɨakakɨ.

\VS{35}Mana mawari wewiwamete mepɨmatsiheparewieka Tsaruki meta 'Awiyataxi, merikɨte ketita pemɨre'enieni paratsiyuta pekatiniwarekuxaxatɨwamɨkɨ.

\VS{36}Metatsiere mepɨmatsiheparewieka 'Akimatsi Tsaruki nu'aya meta Kunatani 'Awiyataxi nu'aya, mɨkɨ xekeniwarenɨ'aka memɨnetekuxaxatɨwanikɨ tsepa tita 'umɨraniereni.


\par }{\PP \VS{37}Hutsahi, Rawiri mɨhamikuyatɨkai, Kerutsareme kaninuani kepauka 'Awitsaruni kiekaritsie meutahaximekai.




\par }\Chap{16}{\SH Rawiri Tsiwaha matɨa
\par }
{\PP \VerseOne{1}Hikɨ hɨritsie me'anunexɨaka 'etsiwa 'ari yame'ahutɨ, Rawiri Tsiwaha kananukunake, Mepiwutseti ti'uximayatsiriwame, yuhutame puxuri puwarahapakai me'u'ikame, paa huta tsienituyari, kaxie patsaruyari tsuirayari xeitsienituyari, xapa 'ikwaxiyari tsuirayari xeitsienituyari meta xeime nawi kuxaɨriyaritsie kaxie winuyari.


\par }{\PP \VS{2}Ti'aitame mɨpaɨ katinita'iwawiya:

\par }{\PP —¿Keri petiyurieni 'ikɨ naime?

\par }{\PP Tsiwaha mɨpaɨ katinita'eiya:

\par }{\PP —Puxuri mepɨ'ayumiemete 'atɨɨriyama memanutiyaxekɨ, paa yaxeikɨata 'ikwaxi 'akuyaxima memitikwanikɨ pɨ'ayumieme meta kaxie winuyari kemɨ'ane memuti'uxikeni makumawetsie pɨwahetsiemieme.


\par }{\PP \VS{3}Hikɨ ti'aitame mɨpaɨ katinita'iwawiya:

\par }{\PP —¿Hakewari mati'aitɨwame teukarieya?

\par }{\PP Tsiwaha mɨpaɨ katinita'eiya:

\par }{\PP —Kerutsareme peyuhayewaxɨ. Mɨkɨ mɨpaɨ hikɨ katiniku'eriwani kename 'ixaheritsixi ti'aitamekɨ me'itahɨawe teukarieya mɨti'aitakaikɨ.


\par }{\PP \VS{4}Ti'aitame mɨpaɨ katinitahɨawe:

\par }{\PP —Merikɨte, Mepiwutseti meripaitɨ naitɨ tita mɨtipiinieyatɨkai hikɨri 'ekɨ katini'apiinitɨni.

\par }{\PP Tsiwaha mɨpaɨ kaniutayɨni:

\par }{\PP —Ne netini'a'uximayatsiriwametɨni neti'aitɨwame. 'Aixɨa pekenetsiyurieka 'ayehemekɨ ti'aitame.


\par }{\SH Tsimehi Rawiri hepaɨtsita ke'axamutainekai
\par }
{\PP \VS{5}Hikɨ kepauka Rawiri ti'aitame Wakurini munua, mana xewitɨ tewi kanayeneni Tsahuri nuiwarieyatɨtɨ, Tsimi titewatɨ Kera nu'aya. Mɨkɨ 'axatikɨhɨawetɨ kanitsutɨani,

\VS{6}tetexikɨ Rawiri kanitituaxakaitɨni meta yunaime 'iparewiwamete meta tsepa kuyaximama ti'aitame 'aurie memawetɨkatei.

\VS{7}'Itate'atɨ, Tsimi ti'aitame mɨpaɨ katinikɨhɨawekaitɨni:

\par }{\PP —Keneumieni. Tiyumemiwame, pemɨkayukatewiya.

\VS{8}'Aixɨa kani'aneni Yawé 'uximatɨarika mɨmatsipitɨa Tsahuri tɨɨriyamama pemɨwarukwikɨ. 'Ayumieme Yawé 'aniwe 'Awitsaruni pɨta ti'aitame kanayeitɨani. 'Axa'anemetsie pekaniyukahɨani. 'Ekɨta yaxeikɨa pepɨ'itɨarieni kepemɨtiuyuri pemɨti'amiekamekɨ.


\par }{\PP \VS{9}'Awitsahi Tsariwiya nu'aya ti'aitame mɨpaɨ katiniutahɨawe:

\par }{\PP —¿Kehapaɨtɨtɨ 'ikɨ tsɨkɨ mɨmɨki puyuwaɨriya 'axamɨmatikɨhɨawe neti'aitɨwame? Keneneupitɨa nemɨmiekɨ mu'uya nemanutixitenikɨ.


\par }{\PP \VS{10}Ti'aitame matsi mɨpaɨ katinita'eiya:

\par }{\PP —Nehetsiemieme pepɨka'anuyehakeni Tsariwiya nu'aya. Matsi xɨari Yawé yapɨreipitɨa 'axamɨnetitahɨawekɨ. Mɨpaɨ xɨka 'aneni, xewitɨ pɨkayɨwe mita'imaiya.


\par }{\PP \VS{11}'Awitsahi tikɨhɨawetɨ meta yunaime 'iparewiwamete, Rawiri mɨpaɨ kaniutayɨni:

\par }{\PP —Metsɨ neniwetɨtɨ kanenimiemɨkɨni, matsi 'ikɨ wenikamini tewiyari tsepa mɨnetiumi. Xekenehayewani 'axamɨnetikɨhɨawenikɨ, Yawé matsi mɨpaɨ katinita'aitɨani.

\VS{12}Yawé xɨari yapɨtimate kenemɨtiuka'eniwa, 'aixɨa mɨti'anekɨ pɨta netinakapitɨwani 'axamɨti'anekɨ nehetsie kemɨrahɨiwa.


\par }{\PP \VS{13}Rawiri meta teɨterimama mekanitsutɨani me'uhutɨ. Tsimi matsi 'aiwarita 'akuxi kaniwaruweiyakaitɨni Rawiri 'axatikɨhɨawetɨ, tetexikɨ 'ituaxirɨmetɨ meta tumuanari teikɨ 'utiwiwiwatɨ.

\VS{14}Hikɨ ti'aitame meta kemɨ'ane memeweiyakai 'uxiyakɨ mekwiximetɨ mekaniu'axɨani Kurutani hatuxameyaritsie, manake mekaniuka'uxipieni.


\par }{\SH Hutsahi 'ɨxatsieya meta 'Akituperi
\par }
{\PP \VS{15}Merikɨteta, 'Awitsaruni meta 'ixaheritsixi yunaitɨ memeweiyakai Kerutsareme mekaneutahaxɨakaitɨni, 'Akituperi yaxeikɨata kaneweiyakaitɨni.

\VS{16}Hikɨ Hutsahi 'araki tewiyari Rawiri hamikuya, 'Awitsaruni hɨxie kaniutakeni hikɨ mɨpaɨ katiniuhiwa:

\par }{\PP —Ti'aitame ke'ayeniereni. Ti'aitame ke'ayeniereni.


\par }{\PP \VS{17}Hikɨ 'Awitsaruni mɨpaɨ katinita'iwawiya:

\par }{\PP —¿'Ahamiku mɨpaɨ petinaki'erie? ¿Kehapaɨtɨtɨ tamɨ 'ekɨ titayari hamatɨana pekaretɨa?


\par }{\PP \VS{18}Hutsahi mɨpaɨ 'Awitsaruni katiniutahɨawe:

\par }{\PP —Hawaikɨ nekɨmana. Matsi ne Yawé menayexei hamikuya nekanihɨkɨtɨni meta 'ikɨ kiekaritsie kiekatari memenayexei meta 'ixaheritsixi yunaitɨ. 'Ayumieme ne 'ahetsɨa nekaniyuhayewamɨkɨ.

\VS{19}Matsi ¿kemɨ'ane kuta tawarita nepɨtita'uximayatsirieni? Nu'aya nekatinita'uximayatsiriemɨkɨ meripaitɨ 'ukiyarieya kenemɨtiuta'uximayatsiri hepaɨ.


\par }{\PP \VS{20}Mɨpaɨta 'Awitsaruni 'Akituperi katiniutahɨawe:

\par }{\PP —Xekenetimamatekeni kehapaɨ temɨteyurieni.


\par }{\PP \VS{21}'Akituperi mɨpaɨ 'Awitsaruni katiniuta'eiya:

\par }{\PP —'Ekɨ keneukahu'i 'apaapa tuxexerimama wahamatɨa, paratsiyu memɨhɨkakɨ mɨwaruku'eiri. 'Ana 'ixaheritsixi yunaitɨ mɨpaɨ mekatenetimaikɨni kename 'ekɨ ti'aitame 'apaapa pe'aye'uxiwe'erie, mɨpaɨ memɨmatsiparewie mekanitɨrɨkariyariekuni.


\par }{\PP \VS{22}Hikɨ 'ixuriki kiiyari mekaniutawewieni wapaitɨ kii heima 'Awitsaruni yupaapa tuxexerimama wahamatɨa mɨkahunikɨ 'ixaheritsixi yunaitɨ me'ixeiyakaku.

\VS{23}'Ana 'Akituperi 'ɨxatsieya Kakaɨyari 'ɨxatsieya hepaɨ kani'anekaitɨni, Rawiri mɨpaɨ katinei'eniekaitɨni meta 'Awitsaruni yaxeikɨa.




\par }\Chap{17}{\PP \VerseOne{1}Metatsiere 'Akituperi 'Awitsaruni mɨpaɨ katiniutahɨawe:

\par }{\PP —Ne tamamata heimana huta miriyari kuyaxi nekaniwaranayexeiyaweni, 'ikɨ tɨkariyaritsie kwitɨwa nekanayeyeiweni Rawiri nemɨwaumiekɨ.

\VS{2}Mɨkɨ kane'uxekamɨkɨ pɨkahetɨrɨkaɨyeni, ne nepeitamiewe, waɨkawa nepeitimariutawe meta teɨterimama nepuwaretaweiyawe hamatɨana meme'uwa. Meta ti'aitame xeikɨa nekanemieweni,

\VS{3}hipameta 'ekɨ ti'aitame nekamani'atɨirieweni. 'Ekɨ xeime tewi xeikɨa pepukuwaune mɨmɨnikɨ xɨka mɨpaɨ tiɨyɨni 'ana hipatɨ mepɨ'axɨani, hikɨ 'ana yunaitɨ teɨteri kayuwatɨ mehexeiyatɨ mepakɨne.


\par }{\PP \VS{4}'Akituperi kemɨtiuxa 'Awitsaruni kaninakire meta yunaitɨ 'ukirawetsixi 'ixaheritsixi,

\VS{5}Peru 'Awitsaruni mɨpaɨ kaniutayɨni:

\par }{\PP —Hutsahi 'araki tewiyari tekanitahɨawikunita, tsipara mɨkɨta ketiku'eriwa.


\par }{\PP \VS{6}Hutsahi kepauka munua, 'Awitsaruni mɨpaɨ katinita'iwawiya:

\par }{\PP —¿'Akituperi kemɨtiuxataxɨ mɨpaɨ teteyurieni? Xɨka katixaɨtɨni, ¿'ekɨta kepehaine?


\par }{\PP \VS{7}Hutsahi mɨpaɨ 'Awitsaruni katiniuta'eiya:

\par }{\PP —Hikɨ 'Akituperi kemaine 'aixɨa pɨka'ane.

\VS{8}'Ekɨ 'apaapa Rawiri pekanimaika yaxeikɨata kuyaximama: waɨkawa mekaniyɨwaweni hikɨ matsi mekaneha'aka hutse yeutanaka yuniwema munawaiyarieni hepaɨ. Metatsiere 'apaapa waɨkawa katinakumaika yumemiwame hepaɨ, xɨari tɨkarikɨ yukuyaxima wahamatɨa pɨkaheyuhayewani.

\VS{9}'Ariri hikɨ terɨta kaneyu'awietani yatɨni muwa xaɨtsie. Xɨka mɨkɨ meri 'aye'ani waretakwini, kemɨ'ane mɨpaɨ mɨretimani mɨpaɨ pɨtayɨni: “'Awitsaruni kuyaximama mekanekwi'iwa”.

\VS{10}Xɨka mɨpaɨ reyɨni kuyaxi waɨkawa memɨyɨwawe memayu'eririya maye 'uki hepaɨ mekanitimamakuni, metsɨ yunaitɨ 'ixaheritsixi mekatenimaika 'apaapa Rawiri kuya kwinimieme mɨreuyutamiewe kanihɨkɨtɨni meta teɨterimama memɨyɨwawe mekanihɨkɨtɨni.


\par }{\PP \VS{11}»Neta mɨpaɨ pɨta nepɨtiku'eriwa: 'Ekɨ ti'aitame yunaime 'ixaheritsixi kememɨyupaɨme keniwaruta'ini, Rani kiekatari 'atsita Weritsewa meye'atɨkaime. Mekaniyumɨireni xiekari haramara tetsita mɨtika hepaɨ, meta 'ekɨ ti'aitame pekaniwaranuwitɨmɨkɨ memɨyukwiyutsie.

\VS{12}Rawiri tekanetamiekuni, tsepa hakewa meyeikani, hetsiena tekanekaxɨrikuni haɨtsi kwiepa mɨtikaxɨrɨwe hepaɨ. Xewitɨ 'ayenieretɨ pɨkayuhayewa mɨkɨ meta nixewitɨ kuyaximama.

\VS{13}Xɨka heyuti'awieta kiekaritsie, tanaitɨ 'ixaheritsixi kaunari mana tekananuhurikuni, teyunɨtɨ tinaime mana timieme 'akitsie paitɨ teteneukaxɨrikuni, tinaime tetenakumaweriyakuni tete xewitɨ pɨkayuhayewa mana».


\par }{\PP \VS{14}'Awitsaruni meta 'ixaheritsixi yunaitɨ mɨpaɨ mekaniutiyuani:

\par }{\PP —Hutsahi 'araki tewiyari kemɨtiku'eriwa 'aixɨa kani'aneni keyuri 'Akituperi niukieya.

\par }{\PP Mɨpaɨ pɨtiɨyɨ Yawé yamainekaikɨri 'Akituperi kemɨtiku'eriwakai yamɨkatiyunikɨ, tsepanetɨ mɨkɨ matsi waɨkawa mɨtimaiwekai, mɨpaɨ 'Awitsaruni 'axamuyurienikɨ.


\par }{\PP \VS{15}Hikɨ Hutsahi mawari wewiwamete Tsaruki meta 'Awiyataxi mɨpaɨ katiniwarutahɨawe:

\par }{\PP —'Akituperi 'Awitsaruni 'ipaɨ katiniwaruxatɨani meta 'ukirawetsixi 'ixaheritsixi, neta matsi 'ipaɨ pɨta nepɨtiwarexatɨa.

\VS{16}Xeiya mexɨima Rawiri 'ikɨ niuki xekenanunɨ'airi: “Ti'aitame 'ikɨ tɨkaritsie makumawetsie makuweritsie pepɨka'ahayewani, matsi 'aixɨa pɨyɨni, yapauka 'anutaɨyepai xemanukune, nɨka xe'ukwi'iwa mana 'ekɨ ti'aitame meta memɨmatsi'aweiya”.


\par }{\PP \VS{17}Kunatani 'Akimatsi matɨa 'Enixukeri mekaniyuhayewakaitɨni. Mɨkɨ mepɨyukweriwayuriekai xewitɨ waruxeiyakɨ kiekaritsie meheutahaxɨaximekaku, 'ayumieme xewitɨ ti'uximayatame 'ukaratsi pɨhɨritɨariekai niuki mutuanenikɨ wahetsɨa para mɨkɨtari Rawiri memɨyetuiriwanikɨ.

\VS{18}Peru xewitɨ temaikɨ kaniwaruxeiya 'Awitsaruni mɨpaɨ katiniutaxatɨani, hikɨ 'ayumieme mɨkɨ mekaniyuta'una. Kepauka xeime tewi kie memu'axɨa Wakurini mɨrakutewatsie, putsuyata mekaneukahaxɨani mɨkɨ yutakwa meixeiyakaita.

\VS{19}Hikɨ mɨkɨ tewi 'ɨyaya putsu kananukanani, hetsienata tɨriku kanaxeɨrieni. Mɨkɨ hepaɨtsita nixewitɨ 'atsipɨkaretima.

\VS{20}Kepauka muwa memeutahaxɨa 'Awitsaruni kuyaximama, 'ukaratsi mɨpaɨ mekateniuta'iwawiya:

\par }{\PP —¿Hakewari Kunatani meta 'Akimatsi?

\par }{\PP 'Ukaratsi mɨpaɨ katiniwaruta'eiya:

\par }{\PP —Hapa 'anutaɨye mekananukɨne.

\par }{\PP Hikɨ Kuyaxi mekanayekɨne mewaruwauximetɨ, peru memɨkawarukaxeikɨ Kerutsareme mekanakunuaxɨani.

\VS{21}Kepauka kuyaxi memekɨ, Kunatani meta 'Akimatsi putsuta meniwatikɨne mekanekɨne Rawiri manuyeikakaitsie meteheitaxatɨanike. Mɨpaɨ mekateneitahɨawe:

\par }{\PP —Hatuxametsie xekenanukɨni mexɨima, 'Akituperi mɨpaɨ kanetayɨni kename xeke'utakwi'iwa.


\par }{\PP \VS{22}'Ayumieme Rawiri meta kemɨ'ane memeweiyakai mekanekɨne meta Kurutani hatuxameyaritsie mekananukɨne kakahekɨariwekaku 'akuxi. Yunaitɨ mekananukɨne keyupaɨmetɨ memuhukai.

\VS{23}'Akituperi matsi 'Awitsaruni mɨkahenu'enikɨ kemɨtiuxatakai, puxu 'ukuha'aritɨaka yukiekaritsie kaneyani. Kepauka yukie munua, 'aixɨa tiuyurieka yutɨɨriyama wahetsiemieme, heyaka xaɨtsie kaneyukawieni. Mɨpaɨ katiniumɨni, kaniukateukieni yupaapa teɨkipa.


\par }{\PP \VS{24}Rawiri Makanahini hepa kaneyani, meta 'Awitsaruni kanenukuweiya, Kurutanitsie kananuyani 'ixaheritsixi yunaime warawitɨtɨ.

\VS{25}'Awitsaruni Kuhawi hetsiemieme xeime kuyaxi tiwa'aitɨwame putahɨawekai 'Amatsaha titewakame, xewitɨ tewi 'Itɨra titewakame munu'ayatɨkai, mɨkɨ 'Itsimaheri xiɨyarieya pɨhɨkɨtɨkai mɨkɨ 'Awikahiri putiwitɨkai, Nakaxi niweya Tsariwiya 'iwaya Kuhawi warutsieya.

\VS{26}'Ixaheritsixi 'Awitsaruni hamatɨa memuhukai Karaha kwieyaritsie mekanitiyaxe.


\par }{\PP \VS{27}Rawiri kepauka Makanahini munua, mana mepɨtitekai Tsuwi Nakaxi nu'aya Xawaha kiekame, mɨkɨ kiekari 'amunitsixi puwakiekari, Makixi 'Amiheri nu'aya Ru-Rewaxi kiekame, meta Waxitsirahi Karaha kiekame Xukerini kiekariyaritsie.

\VS{28}Mɨkɨ matsi 'utá mepetɨkai, tekɨxite meta xarite, metatsiere tɨriku, tsewara, harina, xaki, 'imuari 'etsimɨpepe, mume 'etsimɨpepe,

\VS{29}xiete, kunere, kexiu meta muxatsi wakexiuyari. Rawiri 'ikɨ 'ikwaite mekateniyetuirieni meta teɨterimama para memɨtetikwanikɨ, mɨpaɨ meteku'eriwatɨ xɨari 'ikɨ teɨteri mepehaakakwi meta mepeharikwi makumawetsie me'u'uwatɨ, meta mepu'u'uxe.




\par }\Chap{18}{\SH 'Awitsaruni kemɨtiumɨ
\par }
{\PP \VerseOne{1}Hikɨ Rawiri yukuyaxima kaniwaruti'inɨata meta 'aixɨa katiniwaru'uitɨani, kaniwarutihɨawe xeimiriyari kuyaxi tewa'aitɨwamete meta xeitsienituyari tewa'aitɨwamete.

\VS{2}Yunaime me'ayehaikame kaniwarayeitɨani, mexɨakate Kuhawi kaniwarawitɨkɨkaitɨni, hutarieka miemete 'Awitsahi kaniwarawitɨkɨkaitɨni Tsariwiya nu'ya, Kuhawi 'iwaya meta hairieka miemete 'Itahi Kahati kiekame kaniwarawitɨkɨkaitɨni. Hikɨ kaniwarenɨ'ani memɨyukwiyukɨ. Ti'aitame mɨpaɨ kaniutayɨni:

\par }{\PP —Neta xehamatɨa nekanimieni.


\par }{\PP \VS{3}Kuyaximama peru mɨpaɨ mekatenita'eiya:

\par }{\PP —Tixaɨ, 'ekɨ ti'aitame pɨkaheuyewetse pemɨtatsi'anuweiyakɨ. Tame xɨka teheyuta'una, mɨtatsi'aye'unie pɨkatatsihanuku'erieni. Xɨkata tame hixɨata te'atɨ tehekwi'iwa, yaxeikɨa tixaɨtɨ pɨkarayani. Perɨtsɨ 'ekɨ ti'aitame kuyaxi tamamata miriyari pekatinaye'aka. 'Ayumieme matsi 'aixɨa kaniyɨmɨkɨ pemɨkunuanikɨ, pemɨtatsiparewiekakɨ kiekaritsiepai pe'ukaitɨ.


\par }{\PP \VS{4}Ti'aitame mɨpaɨ kaniutayɨni:

\par }{\PP —'Aixɨa kani'aneni, xehepaɨtsita kehepaɨ 'aixɨa mɨ'ane mɨpaɨ ne nekatinikayeimɨkɨ.

\par }{\PP Mɨpaɨ 'utayɨka, kiekari kitenie 'aurie kaniutikeni, mexi kuyaximama me'anuyekɨkakai xeitsienituyaritsixi meta xeimiriyaritsixi.

\VS{5}Metatsiere, ti'aitame mɨpaɨ katiniwarutahɨawe Kuhawi, 'Awitsahi meta 'Itahi:

\par }{\PP —Nekanixehɨritɨaka temaikɨ 'Awitsaruni xemɨkaheinanaimakakɨ.

\par }{\PP Yunaitɨ kuyaxi mekaniu'enanani, ti'aitame kuyaxi tewa'aitɨwamete kemɨtiwaruhɨritɨa 'Awitsaruni hepaɨtsita.


\par }{\PP \VS{6}Hikɨ kuyaxi mekanekɨne 'ixaheritsixi mewaretakwinike, mekaniuyukaxeiya 'Epɨrahini kwieyaritsie makuxiuyatsie mekaniuyutakwini.

\VS{7}Mɨkɨ tukaritsie kwinimieme katiniuyutikwitɨ: 'ana xeitewiyari miriyari kuyaxi mepukwi'iwaxɨ. Matsi, Rawiri kuyaximama 'Awitsaruni kuyaximama mekaniwara'iwa.

\VS{8}Meyukwitɨwetɨ mɨkɨ kwieyaritsie mekaneuyutaweiyaxɨani naitsarie, 'ayumieme mɨkɨ makuxiuyatsie yeuta matsi yuwaɨkawatɨ mekaniukwini yukɨmana, keyuri 'ixiparakɨ memukwi'iwaxɨ.


\par }{\PP \VS{9}'Awitsaruni, 'uyu'unarɨmetɨ muratsie Rawiri kuyaximama kaniwaranukunake. Hikɨ mura xiu 'atimariweme hetɨa kaneuyehani, muwa 'Awitsaruni mu'uya kɨyexitsie kaniutseni. Mura munautsarɨmekaikɨ 'Awitsaruni wapaitɨ kaniuyewiere kɨyexitsie.

\VS{10}Kuya xewitɨ munierixɨ kemɨyɨ, Kuhawi mɨpaɨ katiniutahɨawe:

\par }{\PP —'Awitsaruni nekanexeiya xiu kɨyexiyaritsie heuyewiekame.


\par }{\PP \VS{11}Kuhawi mɨpaɨ kaniutayɨni:

\par }{\PP —Kaukari pemeixei ketitayari mana pekareimi, tamamata pɨrata tuminiyari nekamani'ɨitɨanikekaitɨni meta hɨiyame xeime.


\par }{\PP \VS{12}Peru kuya mɨpaɨ katinita'eiya:

\par }{\PP —Tsepanetɨ xeimiriyari tumini pɨrata nemanu'ɨi, xɨari yaxeikɨa nenepɨkanewaɨriya para ti'aitame nu'aya nemumienikɨ, tanaitɨ tepe'enana kepauka xemehɨritɨarie 'ekɨ, 'Awitsahi meta 'Itahi ti'aitame nu'aya temaikɨ 'Awitsaruni xemɨkahenanaimakakɨ.

\VS{13}Xɨka ne neheimienike neyutatuatɨ, nekanahekɨarekekaitɨni, ti'aitame hɨxie matsi xewitɨ mɨyuta'una pɨkayɨwe, 'ekɨta yaxeikɨa pepɨkanetsiparewienikekai.


\par }{\PP \VS{14}Kuhawi mɨpaɨ kaniutayɨni:

\par }{\PP —Yakɨ xeikɨa 'ahamatɨa kwinimieme nepɨreutewi.

\par }{\PP Hikɨ yapauka, haikame pitsika 'uti'ɨka kaneyani 'Awitsaruni tawieyatsie kanei'uitɨani, mana mitaxeitsie 'akuxi kanayenierekaitɨni xiu kɨyexiyaritsie 'uyewietɨ.

\VS{15}Meta, tamamata meyupaɨmetɨ Kuhawi hɨwemete, 'Awitsaruni 'aurie meha'utɨkɨneka hutariekake mekanimieni.


\par }{\PP \VS{16}Hikɨ Kuhawi katiniuta'aita kuxineta mɨtahɨtsierienikɨ memɨtehayewakɨ kuyaxi memɨyukwitɨwe, 'ana mekateniuhayewa 'ixaheritsixi mewaruweiyatɨ.

\VS{17}Kwitɨwata 'Awitsaruni kaxarieya me'utikweka, hewatixawakaku mekaneikahɨani makuxiuyatsie tetexikɨ mekanenukanani. 'Ixaheritsixi meta mekaneuyuta'unaxɨani yukie.


\par }{\PP \VS{18}'Awitsaruni mayeyurikaitsie 'akuxi, tete kaniuta'aita 'amɨtakerienikɨ, mayeweritsie Ti'aitame mɨrayetewatsie, mɨpaɨ tiku'eriwatɨ: «Nixeimetɨma neniwe nepɨkahexeiya hetsiena mieme nemaxaxatsiwanikɨ». 'Ayumieme mɨkɨ tete 'amitake yuhepaɨ katiniterɨwa, 'ayumieme hikɨ 'akuxi mɨpaɨ katinimatiwani «'Awitsaruni 'inɨarieya tete 'amitake».


\par }{\SH Rawiri kemɨtiuyukahiweri
\par }
{\PP \VS{19}'Akimatsi Tsaruki nu'aya mɨpaɨ Kuhawi katiniutahɨawe:

\par }{\PP —Keneneupitɨa ne'unautsarɨmetɨ nemɨyemiekɨ ti'aitame nemɨretaxatɨanikɨ kename Yawé 'itawikweitsitɨa memeye'unie wahepaɨtsita.


\par }{\PP \VS{20}Kuhawi mɨpaɨ katinita'eiya:

\par }{\PP —Hawaikɨ hikɨ 'ekɨ 'ikɨ pepɨkatixatɨamie. Hawaikɨkeri pekatineixatɨamieni, hikɨ hawaikɨ, karikɨ ti'aitame nu'aya kaniumɨni.


\par }{\PP \VS{21}Hikɨ Kuhawi kuya xeime 'etiupe tewiyari hepa 'uyaka mɨpaɨ katinitanɨ'ani:

\par }{\PP —'Ekɨ kenemie, ti'aitame ketinetaxatɨa kepemɨtiunierixɨ.

\par }{\PP Tsurani tewiyari Kuhawi hɨxie 'utihɨximakeka 'unautsarɨmetɨ kaneyani.

\VS{22}'Akimatsi Tsaruki nu'aya tawarita mɨpaɨ katinitahɨawe:

\par }{\PP —Tsepatsɨ kenemɨranuyetɨa, keneneupitɨa nemɨyemiekɨ ne'unautsarɨmetɨ 'etiupe tewiyari hamatɨa.

\par }{\PP Kuhawi mɨpaɨ katinita'eiya:

\par }{\PP —Neuxeitsɨ temaikɨ, ¿ketitayarikuta petiyeimɨkɨ? Perepitɨarienike pepɨka'a'erieka pemɨretaxatakɨ.


\par }{\PP \VS{23}'Akimatsi tawarita mɨpaɨ kaniutayɨni:

\par }{\PP —Tsepa keneme'itɨarie, nepɨmiekaku.

\par }{\PP Kuhawi kanipitɨani:

\par }{\PP —Kenemiekuta.

\par }{\PP 'Akimatsi kanayeyani 'unautsarɨmetɨ muweritsie, 'etiupe tewiyari hɨxie kaniyani.

\VS{24}Rawiri kiekari kitenie putikatei mɨranutakɨkatɨretsie. Hikɨ mɨtaniere wapaitɨ panutiyakai kitenie heima paitɨ 'ixumeritsie, xeime tewi kaniuxeiya mana 'anautsarɨmeme yuxaɨta.

\VS{25}Kepauka mɨtaniere ti'aitame mɨpaɨ mɨtiutahɨawixɨ, mɨkɨ mɨpaɨ kaniutayɨni:

\par }{\PP —Xɨka yuxaɨta heyɨaneni, xɨari niuki 'aixɨa 'anuyɨneme kanikutuaneni.

\par }{\PP Mexi 'akuxi tewi mana'amiekai 'unautsarɨmetɨ,

\VS{26}mɨtaniere mɨpaɨ katinetimani xewitɨta tewi 'utɨmana kananautsarɨmekaitɨni, 'ayumieme kitenie tihɨweme mɨpaɨ katiniutahɨawe:

\par }{\PP —Xewitɨta tewi yuxaɨta mana kananautsarɨmeni.

\par }{\PP Ti'aitame mɨpaɨta kaniutayɨni:

\par }{\PP —Mɨkɨta yaxeikɨa niuki 'aixɨa 'anuyɨneme pukutuane xɨari.


\par }{\PP \VS{27}Mɨtaniere mɨpaɨta kaniutayɨni:

\par }{\PP —Mexɨakame 'Akimatsi Tsaruki nu'aya hepaɨ pɨtiunanautsa.

\par }{\PP Ti'aitame mɨpaɨ katinita'eiya:

\par }{\PP —Mɨkɨ tewi 'aixɨa pɨtiuka'iyari, xɨari niuki 'aixɨa 'anuyɨneme pukutuane.


\par }{\PP \VS{28}'Akimatsi kaninuani, ti'aitame kaniutahɨawe kwiepa 'utihɨximakeka, hikɨ mɨpaɨ katinitahɨawe:

\par }{\PP —Yawé 'aixɨa ke'itɨarieka, ti'aitame 'akakaɨyari, karikɨ kataniyetuirieni kemɨ'ane memɨmatsi'aye'uniekai.


\par }{\PP \VS{29}Ti'aitame mɨpaɨ katiniuta'iwauni:

\par }{\PP —¿Neniwe 'Awitsaruni 'aixɨa kwerietɨ reu'erie?

\par }{\PP 'Akimatsi mɨpaɨ katinita'eiya:

\par }{\PP —Kepauka mati'uximayatsiriwame Kuhawi mɨnetsihenɨ'akai, yuwaɨkawatɨ kwinimieme mepetayɨxɨa, 'atsinepɨkaretimari ne kemɨreyɨ.


\par }{\PP \VS{30}Ti'aitame mɨpaɨ katinitahɨawe:

\par }{\PP —Keniwataye'a 'ena paitɨ keneuweni.

\par }{\PP 'Akimatsi kaneutayani yateewa kaniutakeni.

\VS{31}Hikɨ 'etiupe tewiyari kaninuani, mɨpaɨ kaniutayɨni:

\par }{\PP —Ti'aitame niuki 'aixɨa 'anuyɨneme nekamenikutuirieneni. Yawé kamaniutawikweitsitɨani yunaime wahetsiemieme memɨmatsi'aye'uniekai.


\par }{\PP \VS{32}Hikɨ ti'aitame mɨpaɨ katinita'iwawiya:

\par }{\PP —¿Neniwe 'Awitsaruni 'aixɨa kwerietɨ reu'erie?

\par }{\PP 'Etiupe tewiyari mɨpaɨ katinita'eiya:

\par }{\PP —Mɨkɨ temaikɨ hepaɨ mekete'ukwine yunaitɨ memɨmatsi'aye'unie 'ekɨ ti'aitame, meta yunaitɨ kemɨ'ane 'axamemɨmatsiyuriku.


\par }{\PP \VS{33}'Ikɨ tiu'enieka, ti'aitame waɨkawa kaniuyukahiwerieni, kitenie heima kii makawetsie, kananutiyani mɨpaɨ tiutsuatɨ: «Xɨa'ɨi 'Awitsaruni, neniwe. Neniwe, 'Awitsaruni, neniwe. Ne pɨta nemɨniumɨkaitɨni 'ahetsiemieme. Xɨa'ɨi 'Awitsaruni, neniwe, neniwe».




\par }\Chap{19}{\PP \VerseOne{1}Hikɨ Kuhawi mekatenekuxatɨani kename ti'aitame waɨkawa yuheiweriekai 'Awitsaruni hetsiemieme.

\VS{2}Kepauka kuyaxi yunaitɨ memɨte'utamari, kename ti'aitame waɨkawa yuniwe hetsiemieme heyuheiweriekai, mɨkɨ tukaritsie tsepanetɨ memɨte'ayu'iwakai heiwerika tukariyari pɨta mekanayeitɨani yunaitɨ kuyaxi.

\VS{3}'Ayumieme kuyaxi kiekaritsie mekaneutahaxɨani 'awie, memuyutetewiyani hepaɨ me'anenetɨ.

\VS{4}Matsi ti'aitame, yɨhɨxie heuyukunatɨ pɨkatihayewakai karima mɨpaɨ tiuhiwatɨ: «Xɨa'ɨi, 'Awitsaruni, neniwe. Xɨa'ɨi 'Awitsaruni, neniwe, neniwe».


\par }{\PP \VS{5}Hikɨ Kuhawi kaneyani hakewa ti'aitame muwayekateitsie, mɨpaɨ katinitahɨawe: «Hikɨ 'ekɨ ti'aitame yunaime te'a'uximayatsiriwamete pepɨtatsitewiyatsitɨa temɨmatsi'utawikweitsitɨa, meta 'aniwema 'ukitsi 'ukari, meta 'a'ɨitama meta 'atuxexerima.

\VS{6}'Ekɨ memɨmatsi'aye'unie pepɨwanaki'erie, petiwaraye'uxieta kemɨ'ane memɨmatsinaki'erie. Hikɨ mɨpaɨ pekatinimatsiɨkɨni 'akuyaxima tewa'aitɨwamete pepɨkawareuyehɨwa meta 'akuyaxima. Hikɨ mɨpaɨ nekatinetimani 'ekɨ yapekatina'eriwakaitɨni pɨta tame teyunaitɨ temɨkwi'iwakekaikɨ, 'Awitsaruni pɨtata 'atiuyeikanikeyu.

\VS{7}Neuxei hikɨmɨ. Kenanuyeye'a 'akuyaxima keniwaretawaɨritɨa. Xɨka mɨpaɨ pekatiuyurieni, Yawé hɨxie yanekanaineni hikɨ tɨkariyaritsie nixewitɨ tɨma kuya 'ahetsɨa pɨkayuhayewa. 'Ana matsi waɨkawa peyuhiwerietɨ penayeimɨkɨ ti'aitame, kepemɨkati'akahiweriwekai meripaitɨ hikɨ 'akuxi».


\par }{\PP \VS{8}Hikɨ mɨpaɨ tiutahɨawarieka, ti'aitame kananukukeni kiekari kitenie kanayerɨni. Kepauka kuyaximama memɨte'utamari, yunaitɨ hɨxiena mekaniku'uni.

\par }{\SH Rawiri Kerutsareme kemɨrakunua
\par }
{\PP Hikɨ 'ixaheritsixi mekaniyuta'unakaitɨni yuxexuitɨ yukie,

\VS{9}meta naitsarie 'Ixaheri kwieyaritsie mekatenikuxatakaitɨni kemɨtiuyɨ. Mɨpaɨ meputiyuanekai: «Ti'aitame pɨtatsi'utawikweitsitɨa memɨtatsi'aye'unie wahepaɨtsita, tahetsie putanua piritsiteutsixi metate'aitɨakaku. 'Awitsaruni yɨanekaku, xeime kwieyaritsie puyuta'unaxɨ.

\VS{10}Hikɨri 'Awitsaruni, ti'aitame temeyeitɨakai, mɨrayukwitɨnetsie kanemierieni. Ti'aitame tepɨta'inieni makunuanikɨ, hikɨri pumawe xewitɨ mɨtatsita'imaiya».


\par }{\PP \VS{11}Hikɨ 'ayumieme Rawiri ti'aitame mawari wewiwamete Tsaruki meta 'Awiyataxi niuki mɨpaɨ katiniwarenɨ'airieni: «Kura kwieyaritsie kiekatari 'ukirawetsixi wahamatɨa xeketenetixata, mɨpaɨ xeketeniwaretahɨawi: “Ti'aitame katinetimani naitsarie 'Ixaheri kwieyaritsie kemɨtikuxaxatsiwa. ¿Titayari xeme 'atsixekatehaitɨka nemakunuanikɨ ne ti'aitame neparatsiyuta?

\VS{12}Ne'iwama xeme xekanihɨkɨtɨni, tekanixeinuiwaritɨni. Pɨkaheuyewetse 'amemɨteheutewini mekanetsita'iniewawetɨ”.

\VS{13}Meta 'Amatsaha mɨpaɨ xeketenetahɨawi: “'Ekɨ yemekɨ ne'iwa pekanihɨkɨtɨni. 'Ekɨ pɨta nekuyaxima tiwa'aitɨwame pekanayeimɨkɨ 'aheyemekɨ, Kuhawi pɨkatixaɨri. Kakaɨyari 'axa'aneme kenetsi'upitɨani kanetsinenimayatɨ xɨka nekaraye'atɨani”».


\par }{\PP \VS{14}Mɨpaɨ ti'aitame tiwarutahɨaweku Kura kwieyaritsie kiekatari 'aixɨa mekatenixeiya, hikɨ me'uyɨnɨka mekanita'inieni yunaitɨ munuanikɨ yunaime yukuyaxima warawitɨtɨ.

\VS{15}'Ayumieme ti'aitame matsi kaniyukuha'aritɨani mayeyanikɨ, Kurutani hatuxameyaritsie paitɨ kaninuani. Merikɨte Kura kwieyaritsie kiekatari Kirikari mekanekɨne ti'aitame memanukunakekɨ meta hapa memanakɨnetsie memɨwaranatuanikɨ.

\VS{16}Matsi Wenikamini nuiwarieya Tsimi Kera nu'aya, Wakurini kiekame, kaniyukumexɨitɨani Kura kwieyaritsie kiekatari wahamatɨa, ti'aitame Rawiri 'anunakeke.

\VS{17}Hamatɨana mekaniuhukaitɨni xeimiriyari Wenikamini nuiwarimama metatsiere Tsiwaha, Tsahuri kie mɨti'aitametɨkai, tamamata heimana meyu'auxɨwime yuniwema warawitɨtɨ meta xeitewiyari te'i'uximayatsiriwamete. 'Ikɨ meri Kurutani hatuxameyaritsie mekaniu'axɨani ti'aitame 'akuxi kanuawekaku mana,

\VS{18}hikɨ hatɨxametsie mekananukɨne ti'aitame meparewienike meta niwemama memɨwaranatuanikɨ Kurutanitsie. Kepauka ti'aitame manayanikekai, Tsimi Kera nu'aya hɨxiena kaniutihɨximakeni,

\VS{19}mɨpaɨ katinitahɨawe:

\par }{\PP —Ne nepɨmatsiwawirie nekutsiyari ti'aitame ne ke'axanemɨtiuyuri pepɨkahe'eriwani, ne ti'a'uximayatsiriwame ke'axanemɨmatsi'uyuri kepauka 'ekɨ ti'aitame Kerutsareme pemayetɨa. 'Ekɨ ti'aitame nekamaniwawirieka mɨkɨ pemɨratɨmaiyanikɨ.

\VS{20}Ne mɨpaɨ nepɨretima 'axanepɨtiuyuri, hikɨ 'ayumieme, Kutse nuiwarimama yunaitɨ meka'axɨawawekaku 'akuxi, ne meri nekanayeyani nematsi'anunakeke nekutsiyari ti'aitame.


\par }{\PP \VS{21}Peru 'Awitsahi Tsariwiya nu'aya mɨpaɨ kaniutayɨni:

\par }{\PP —Tsimi, kemɨ'ane Yawé manayexei hepaɨtsita 'axakaniutayɨni, 'ayumieme peuyewetse mɨkɨ mɨmierienikɨ.


\par }{\PP \VS{22}Rawiri mɨpaɨ katinita'eiya:

\par }{\PP —Tsariwiya niwemama, xeme xepɨka'anuyehakeni, nepɨta kenemɨtiyurieneni. Xemɨnetsi'aye'unieka hepaɨ xeputiyuane. Hikɨri yunaitɨ 'ixaheritsixi mepɨnetsihetima kename ne ti'aitame nehɨkɨ, 'ayumieme xewitɨ pɨkamɨni.


\par }{\PP \VS{23}Hikɨ ti'aitame Tsimi mɨpaɨ katiniutahɨawe:

\par }{\PP —Hawaikɨ pepɨkamɨni.


\par }{\PP \VS{24}Metatsiere Mepiwutseti Tsahuri teukarieya kanayeyani ti'aitame 'anunakeke. Yu'ɨkate pɨkatihauxiwekai meta yu'ixurikite meta yumɨxiya pɨka'ataxiwekai kepauka ti'aitame mayetɨatsietɨtɨ, kepaukakeri 'aixɨa reu'erietɨ munua Rawiri.

\VS{25}Kepauka Kerutsareme yeyaka munua ti'aitame 'anunakeke, mɨkɨ mɨpaɨ katinita'iwawiya:

\par }{\PP —Mepiwutseti 'aku, ¿Ketitayari nehamatɨa pekaretɨa?


\par }{\PP \VS{26}Mepiwutseti mɨpaɨ kaniutayɨni:

\par }{\PP —Neti'aitɨwame 'aku, pepɨtimate ne mati'uximayatsiriwame nepɨka'uyeiwe, ne mɨpaɨ nepɨra'eriwakai puxu xewitɨ panutixiratɨanikekai mɨpaɨ 'ana 'a'utɨa nemɨyemiekɨ. Matsi neti'uximayatsiriwame Tsiwaha kaneniukwamana,

\VS{27}meta ti'aitame 'ahɨxie 'axakanetinikuxatani xeikɨa kenemɨka'utayɨ. Matsi 'ekɨ ti'aitame niuki tuayame Kakaɨyari hetsɨa mieme hepaɨ pekani'aneni pekaniyɨweni yapemɨtiuyurieni nehetsie kemɨmatinake.

\VS{28}Ne'iwama teyunaitɨ nepaapa hetsiemiemete peuyewetse temɨkwi'iwakɨ 'ahɨxie neti'aitɨwame. Mɨyatɨtɨ, ti'aitame ne ti'a'uximayatsiriwame 'amexatsie pemɨratikwa'a pepɨnetsi'upitɨa nemɨtikwanikɨ. Tawarita xɨari heitserie nepɨkahexeiya nematitawawirienikɨ ti'aitame.


\par }{\PP \VS{29}Ti'aitame mɨpaɨ katinitahɨawe:

\par }{\PP —Waɨkawari matsi pemɨnetikuxaxatɨwani pɨkaheuyewetse. Ne 'ari yanekaniutayɨni 'ekɨ Tsiwaha matɨa kwie xekeneuyutaxiteki.


\par }{\PP \VS{30}Mepiwutseti mɨpaɨ katinita'eiya:

\par }{\PP —Mɨkɨ pɨyɨwe nekwie naime yuhetsiemieme mayeitɨani, ne ne'iyari 'aixɨa pɨ'ane 'ekɨ neti'aitɨwame xɨka 'aixɨa pereu'erietɨ 'aparatsiyuta penuani.


\par }{\PP \VS{31}Metatsiere Waxitsirahi Karaha kiekame Kurutani hatuxameyaritsie kaninuani. Xukerini mɨrayetewatsie paitɨ kaneyeyakaitɨni, ti'aitame kepauka hatuxametsie manuyanikekai hamatɨana memanukɨnekɨ memiparewienikɨ.

\VS{32}Waxitsirahi, 'ari kani'ukiratsitɨkaitɨni nauka tewiyari wiyari kanexeiyakaitɨni, mɨkɨ ti'aitame katinikupiniriekaitɨni tita mɨreuyehɨakai kepauka Makanahini kiekariyaritsie mukatei, mɨkɨ waɨkawa katinexeiyakaitɨni.

\VS{33}Ti'aitame mɨpaɨ katinitahɨawe:

\par }{\PP —Kenenanuweiya. Kerutsareme nehamatɨa kenekani, ne ketita pemɨreuyehɨaka nepɨmarekupinirieka.


\par }{\PP \VS{34}Waxitsirahi mɨpaɨ katinita'eiya:

\par }{\PP —Neuxei, ¿kepaɨmeme wiyari 'akuxi kuta nepuyeikani? Titayari nereumieni 'ahamatɨa Kerutsareme paitɨ.

\VS{35}Nauka tewiyari wiyari nekanexeiyaniri, waɨriyarika nekatinetimamateni tita 'aixɨa mɨti'ane meta 'axamɨti'ane, meta nepɨkareu'inɨatari neteta tita nemɨtikwa'a meta tita nemɨti'ie, meta nepɨkawa'enieri kwikamete 'ukitsi 'ukari. Pɨkaheuyewetse xɨari nemɨmatsihe'uximatɨaka.

\VS{36}¿Ketitayari kuta ti'aitame mɨpaɨ penerakapitɨanikeyu? Matsi hapa xeikɨa nekamananuteɨtamɨkɨ Kurutani hatuxameyaritsie.

\VS{37}Keneneupitɨa ne'iwama wahetsɨa nemakunuanikɨ, mana nememɨnikɨ meta nepaapama wateukiyapa nemekateukienikɨ. 'Ena nepɨmatsihɨwirieni Kimani, mɨkɨ 'ekɨ ti'aitame mɨmareta'uximayatsirienikɨ meta 'ahamatɨa manuyanikɨ hapa. Nehetsiemieme kepemɨreyurienikekai, mɨkɨ hetsiemieme mɨpaɨ ketineyuri.


\par }{\PP \VS{38}Ti'aitame mɨpaɨ katinita'eiya:

\par }{\PP —'Aixɨa kani'aneni, Kimani nehamatɨa kaniyemieni, kepemaine hetsiena mieme mɨpaɨ nekatinekayeimɨkɨ. 'Ekɨta tita tsepa pemɨreuyehɨwa nekamatiniyetuiriemɨkɨ.


\par }{\PP \VS{39}Hikɨ teɨteri meta ti'aitame Kurutani hatuxameyaritsie mekananukɨne. Meta ti'aitame Waxitsirahi kaniu'itseni metatsiere Kakaɨyari kaniutawawirieni 'aixɨa miyurienikɨ, hikɨ Waxitsirahi yukie kanakunuani.

\VS{40}Ti'aitame Kimani 'eweiyakaku meta kuyaxi Kura kwieyaritsie kiekatari metatsiere kuyaxi 'Ixaheri kwieyaritsie kiekatari hixɨapa me'atɨ me'eweiyakaku Kirikari kaneutiyune.

\VS{41}'Ayumieme hipatɨ 'ixaheritsixi ti'aitame hetsɨa mekaniye'axɨani mɨpaɨ mekatenitahɨawe:

\par }{\PP —¿Titayari ta'iwama Kura kwieyaritsie kiekatari, ti'aitame yeme yuhetsɨa mieme metehayeitɨa Kurutanitsie 'anayaku, titayari mɨkɨ xeikɨa mete'iwitɨxime meta tɨɨriyamama metatsiere kuyaximama yunaime?


\par }{\PP \VS{42}Kura kwieyaritsie kiekatari mɨpaɨ mekaniutiyuani:

\par }{\PP —¿Titayari kuta xeteha'a? Ti'aitame 'ahurawa ta'iwa mɨhɨkɨkɨ. Ti'aitame 'ikwai mɨtatsiminikɨ tepɨkayɨa meta 'imikieri mɨtatsiyetuirienikɨ.


\par }{\PP \VS{43}Matsi 'ixaheritsixi tawarita mɨpaɨ mekaniutiyuani:

\par }{\PP —¿Ketitayari kuta waɨkawa xetatsixani'erietɨ xeteyɨa? Tame matsi tamamata mexɨa heitserie tepexeiya Rawiri ti'aitame hetsiemieme keyuri xeme. Meta, tame meri tete'ita'ini munuanikɨ.

\par }{\PP Hikɨ matsi Kura kwieyaritsie kiekatarita waɨkawa meha'atɨ mekaniwaruta'eiya.




\par }\Chap{20}{\SH Tsawa Rawiri kemɨtiuyehekaxɨ
\par }
{\PP \VerseOne{1}Merikɨtsɨ xewitɨ mana puyeikakai 'axatiuka'iyaritɨ Tsawa titewatɨ Wikɨri nu'aya, Wenikamini nuiwarieya hetsiemieme. Kuxineta kaniutahɨtsieni meta mɨpaɨ katiniuhiwa:

\par }{\Q «'Ixaheritsixi, takie teyunaitɨ tepɨtayeixɨani,

\par }{\QB Rawiri hetsɨa tixaɨtɨ tepɨkatehayexeiya,

\par }{\QB meta 'etsiwatɨma mɨtatiyetuirienikɨ 'Itsahi nu'aya».


\par }{\PP \VS{2}Hikɨ 'ayumieme 'ixaheritsixi yunaitɨ Rawiri mekaniuku'eirieni, Tsawa Wikɨri nu'aya pɨta mekananukuweiya. Matsi, Kura kwieyaritsie kiekatari ti'aitame mepɨka'uku'eiri, hamatɨana mekanekɨne Kurutani meyekɨneka Kerutsareme paitɨ mekaniye'axɨani.

\VS{3}Kepauka ti'aitame Rawiri yuparatsiyuta munua Kerutsareme, yutuxexerima kaniwarayenɨ'ani tamamata memɨyupaɨmekai yuparatsiyu muwaruhɨritɨakai, xaɨtsie pɨtari me'ɨwiyariekame kaniwarayeitɨani. 'Akuxi pɨtiwamikwakai, peru tawariri wahamatɨa pɨka'ukahui. Kiita mepeunakai yuheyemekɨ, wiuraxi wahepaɨ mepɨ'anekai, mɨpaɨ me'anenetɨ mepɨyuhayewaxɨ kepaukake memukwi.


\par }{\PP \VS{4}Hikɨ ti'aitame 'Amatsaha mɨpaɨ katiniuta'aitɨani: «Kuyaxi Kura kwieyaritsie miemete keniwarukuxeɨri meta 'ena pepɨnuani wahamatɨa haika tukari 'aye'ayu».

\VS{5}Kanayeyani 'Amatsaha kuyaxi mɨwakuxeɨrienikɨ, matsi kepauka mutipiniyarie pɨkaraye'atɨa.

\VS{6}'Ayumieme Rawiri 'Awitsahi mɨpaɨ katiniutahɨawe: «Hikɨta Tsawa Wikɨri nu'aya waɨkawa matsi 'axakataniyuriemɨkɨ keyuri 'Awitsaruni. 'Ayumieme kuyaxi 'aixɨa memɨ'anene keniwaruta'inieka kenanukuweiya, nɨka xeime kiekari 'aixɨa mɨ'anetsie heyuti'awieta, tatsi'utawikweiya».

\VS{7}Hikɨ Kuhawi kuyaximama, kereteutsixi meyɨnɨtɨ meta pereteutsixi meta kuyaxi yemekɨ waɨkawa memɨyɨwawe, 'Awitsahi warawitɨkɨkaku Kerutsareme mekanayekɨne Tsawa Wikɨri nu'aya memanukuweiyakɨ.


\par }{\PP \VS{8}Kawahuni mɨrakutewatsie me'u'axɨaku tete 'amɨnena manukatsie, 'Amatsaha kaniwaranukunake. Kuhawi kuya kamixayari kananakatɨkɨkaitɨni hɨiyamekɨ 'anayɨhɨatɨ meta yuteuritsie nawaxa 'amɨpa pakakekai. Peru 'umiekaku, nawaxaya kanewatiweni.

\VS{9}Kuhawi yutseriekɨ 'Amatsaha mɨxiyayatsie kanikawiere 'i'itsenike, mɨpaɨ tiku'iwawiyatɨ: «¿Ne'iwa, keperaka'iyuniwa?»

\VS{10}'Amatsaha Kuhawi 'atsipɨkaretixei tapakɨ nawaxa 'amɨpa makwekai, hikɨ Kuhawi huriepana kaneitseni, 'Amatsaha kwinuriteya kwiepa kaniukawiwieni. 'Amatsaha xeimieme 'utsekieka kaniumɨni, hikɨ 'anatari Kuhawi meta 'iwaya 'Awitsahi mekanekɨne Tsawa Wikɨri nu'aya memuweiyakaikɨ.


\par }{\PP \VS{11}Kuya xewitɨ Kuhawi hetsɨa mieme, 'Amatsaha kaxarieya 'aurie 'utakeka, mɨpaɨ katiniuhiwa: «Kemɨ'ane Kuhawi hetsie xemɨtewiya meta Rawiri hetsie, Kuhawi xekenanuweiya».

\VS{12}Hikɨ 'Amatsaha kaxarieya xuriyakɨ heu'ɨwatɨ huye hixɨapa kaniukateitɨni, kuyaxi yunaitɨ mana memuyekɨkakai mekaniwa'uwekaitɨni me'ixeiyakutɨ. Kepauka mɨkɨ kuya mɨpaɨ mɨretima, 'ɨtsita paitɨ kaxarieya kanekutuani meta 'ixurikikɨ kanenukanani.

\VS{13}Hikɨ 'Amatsaha huyeta 'utikweiyaku, kuyaxi yunaitɨ Kuhawi matɨa mekanekɨne, Tsawa Wikɨri nu'aya me'anukuweiyake.


\par }{\PP \VS{14}Tsawa 'ixaheritsixi wanuiwarima wahetsɨa naitsarie kanakukexiya, 'Aweri-Wetimaka paitɨ kaniye'ani meta mana Wikɨri nuiwarimama yunaitɨ mekanitinɨni.

\VS{15}Kuhawi kuyaximama 'Aweri-Wetimaká kiekariyaritsie mekaniu'axuani meta menayaxetɨkɨne kiekari warie. Hetsiena memɨtikɨne mekaniutawewieni kiekari kuraruyaritsie heutiyuneme memika'unakɨ, kuyaxi kepauka kiekari tetsariyayari meka'unatɨ memitsutɨa,

\VS{16}hikɨ 'uka kwinie timaiwetɨ mɨkɨ kiekariyaritsie kiekame mɨpaɨ katiniuhiwa:

\par }{\PP —Xekeneneu'eni. Xekeneneu'eni. Kuhawi mɨpaɨ xeketenetahɨawi 'ena nehetsɨa kehayani ne hamatɨana nemɨtitaxatakɨ.


\par }{\PP \VS{17}Hikɨ Kuhawi mana 'ahurawa kaniutiyani.

\par }{\PP 'Ukaratsi mɨpaɨ katinita'iwawiya:

\par }{\PP —¿Kuhawi 'ekɨ petihɨkɨ?

\par }{\PP Kuhawi mɨpaɨ katinita'eiya:

\par }{\PP —Netsɨ nekanihɨkɨtɨni.

\par }{\PP Hikɨ 'ukaratsi mɨpaɨ katinitahɨawe:

\par }{\PP —Keneneu'eni ne ti'uximayatame 'ahetsɨa mieme kenemɨmatitaxatɨani.

\par }{\PP Kuhawi mɨpaɨ katinita'eiya:

\par }{\PP —Nepɨmatsi'enieni.


\par }{\PP \VS{18}'Uka mɨpaɨ kaniutayɨni:

\par }{\PP —Meripaitɨ, kepauka 'uximatɨarika muxuawekai, teɨteri 'aixɨa mepɨtekuyuruwakai 'ena, 'ayumieme 'ikɨ niuki mɨpaɨ manɨyɨne 'apuyeika: “Xekenehu 'aixɨa xeketeneyuri 'Aweri kiekariyaritsie”.

\VS{19}'Ikɨ kiekaritsie kiekatari matsi kayuwatɨ 'amepu'uwa meta yamepɨtekahu, 'Ixaheri kwieyaritsie matsi tame waɨkawamekɨ tepeuyewetse. ¿Ketitayari xeme xete'ika'unaku Yawé tipiinieya?


\par }{\PP \VS{20}Kuhawi mɨpaɨ kaniutayɨni:

\par }{\PP —Hawaikɨ. Kakaɨyari kenetsiparewieka mɨpaɨ nemɨkatiyurienikɨ, nemɨka'ika'unakɨ.

\VS{21}Ne mɨpaɨ 'ayumieme nepɨkanua, nematsi pɨta tewi xeime newiyake nepunua Tsawa titewakame Wikɨri nu'aya. Mɨkɨ 'Epɨrahini hɨriyaritsie pɨkiekame meta Rawiri ti'aitame 'aye'unietɨ payuyeitɨa. Xɨka mɨkɨ tewi xenetsiyetuirieni, tame tekaniyehuni.

\par }{\PP 'Ukaratsi mɨpaɨ katinita'eiya:

\par }{\PP —'Aixɨa kani'aneni. Tetsariya warie mu'uya tekaneukahɨakuni.


\par }{\PP \VS{22}'Ukaratsi waɨkawa timaiwetɨ yunaime mana kiekatari katiniwarutixatɨani. Hikɨ Tsawa Wikɨri nu'aya mu'uya mekananutixiteni meta Kuhawi hetsɨa mekaneikahɨani. 'Ana Kuhawi kuxineta kaniutahɨtsieni, kuyaxi yunaitɨ yukie mekaneutayeixɨani. Kuhawi Kerutsareme kanakunuani ti'aitame hetsɨa.


\par }{\PP \VS{23}Kuhawi 'ixaheritsixi kuyaxiyari wa'ukiyari pɨhɨkɨtɨkai, Wenahiyaxi Kuyara nu'aya kereteutsixi meta pereteutsixi ti'aitame hɨwemete wa'ukiyari pɨhɨkɨtɨkai.

\VS{24}'Arunirani waɨriyarika te'uximayatamete pɨhɨritɨariekai, meta Kutsapati 'Akiruri nu'aya ti'utɨwame pɨhɨkɨtɨkai,

\VS{25}Tsewa kemɨtiɨyɨ ti'utɨwame pɨhɨkɨtɨkai, Tsaruki meta 'Awiyataxi mawari wewiwamete mekanihɨkɨtɨkaitɨni,

\VS{26}'Ira Yahixi kiekame ti'aitame Rawiri hetsiemieme mawari wewiwame pɨhɨkɨtɨkai.




\par }\Chap{21}{\SH Kawahunitari kememɨte'unɨtɨarie
\par }
{\PP \VerseOne{1}Merikɨtsɨ Rawiri ti'aitakaku haaka kaniutaweni haika wiyari. Rawiri Yawé kaniutahɨawe miparewienikɨ, mɨpaɨ Yawé katinita'eiya: «Tsahuri meta nuiwarimama puwanakekai hipame waxuriya memɨtayeurienikɨ, mɨkɨ kawahunitari mepɨwarukwi, 'ayumieme haka kanixuaweni».


\par }{\PP \VS{2}Kawahunitari 'ixaheritsixi mepɨkahɨkɨtɨkai, 'amuxeutsixi memuyuhayewaxɨ wanuiwari pɨta mepɨhɨkɨtɨkai. Tɨratu 'ixaheritsixi mɨkɨ wahamatɨa mekaniuwewiekaitɨni yunaitɨ kayuwatɨ memu'uwanikɨ, matsi Tsahuri yemekɨ pɨka'inakekai yunaime pɨwakumaweriyakekai. Yuteɨterima waparewimɨtɨ xeikɨa 'ixaheritsixi meta Kura kwieyaritsie kiekatari. Hikɨ Rawiri kawahunitari kaniwarutakwewieni yuhetsɨa,

\VS{3}hikɨ mɨpaɨ katiniwaruta'iwawiya:

\par }{\PP —¿Xehetsiemieme kenetiyurieni kexeteha'eriwa? ¿Kehepaɨ netiyurieme 'aixɨa nepɨtiyurieni xehetsiemieme, xewitɨ ke'axamɨxe'uyuri, mɨpaɨ 'ana xeme xemitawawirienikɨ Kakaɨyari 'aixɨa mɨtatsiyurienikɨ Yawé temɨteɨterimama?


\par }{\PP \VS{4}Kawahunitari mɨpaɨ mekatenita'eiya:

\par }{\PP —Tsahuri tuminieya tame tepɨkaheuyehɨwa meta tɨɨriyamama watumini, meta tame heitserie tepɨkahexeiya xeime 'ixaheri tewiyari temumieni.

\par }{\PP 'Ayumieme tawarita ti'aitame mɨpaɨ katiniwaruta'iwawiya:

\par }{\PP —Kamɨtsɨ, ¿kexehaitɨkani kenetiyurieni xehetsiemieme?


\par }{\PP \VS{5}Mɨkɨ mɨpaɨ mekatenita'eiya:

\par }{\PP —Tsahuri pɨtatsika'unamɨkɨkai, matsi katanakɨxɨtɨanikekaitɨni meta 'Ixaheri wakwieyaritsie katanayeweiya.

\VS{6}'Ayumieme hikɨ 'atahutame Yawé menayexei Tsahuri nuiwarimama tepɨmatsiwawirie pemɨtatsiyetuirienikɨ, temɨwakawɨtɨanikɨ Yawé hɨxie Tsahuri manukatei Kiweya mɨrakutewatsie.

\par }{\PP Ti'aitame mɨpaɨ katiniwarutahɨawe:

\par }{\PP —Nekanixeyetuiriemɨkɨ.


\par }{\PP \VS{7}Matsi Rawiri Kunatani hamatɨa tɨratu memuwewiekaikɨ Yawé hɨxie, 'ayumieme ti'aitame Mepiwutseti kaniutinenimayata, Kunatani nu'aya meta Tsahuri teukarieya.

\VS{8}Matsi 'Aximuni meta xeime Mepiwutseti memɨtiwiyarienikɨ katiniuta'aita, mɨkɨ yuhutatɨ Xitsipa niwemama 'Ayaha niweya Tsahuri hamatɨa mɨwarayexeiyakai, meta Merawi Tsahuri niweya, niwemama yu'auxɨwitɨ 'Ariheri Waxitsirahi nu'aya hamatɨa mɨwarayexeiyakai Mekura kiekame.

\VS{9}Rawiri kawahunitsixi kaniwayetuirieni, mɨkɨ yemuri 'etsimupetsie mekaniwarukawɨtɨani Yawé hɨxie. Me'atahutatɨ 'axeikɨa mekaniukwini, tatsutɨariekaku tsewara 'itsanariyari.


\par }{\PP \VS{10}Hikɨ Xitsipa 'Ayaha niweya kuxitari 'utihurieka mana nuaka kaniyuka'itɨani 'ayeparitsie mana hunike, mana kaniyuhayewa 'itsanaxa mukatsutɨarietsietɨtɨ meta kepaukake mukawiyexɨ. Wirɨkɨxi tukarikɨ pɨkawapitɨakai meta tɨkarikɨ yeutari pɨkawapitɨakai wakaxari memɨkwaka.

\VS{11}Kepauka Rawiri mɨtiutaxatɨarie Xitsipa 'Ayaha niweya kemɨtiuyuriekai Tsahuri tuxerieya,

\VS{12}hikɨ Rawiri Tsahuri meta nu'aya Kunatani wa'umeteyari kanekɨ'ɨni, Kawetsi Karaha paitɨ metihetei. Piritsiteutsixi Wetitsani kiekariyaritsie teɨteri wahɨxie mekaniwarukawɨtɨakaitɨni, kepauka Tsahuri mema'iwaxɨtsie Kiriwuha yemuriyaritsie, peru Kawetsi kiekatari mɨkɨ kiekariyaritsie mekaniwarunawani.

\VS{13}Merikɨte Rawiri katiniuta'aita wa'umeteyari manu'ɨiyanikɨ Kerutsareme paitɨ. Meta yaxeikɨa 'atahuta 'ukitsi memukawɨtɨariekai.

\VS{14}Mɨpaɨ katiniukateukieni Tsahuri meta Kunatani wa'umeteyari, Kihitsi teukiyapa Tsahuri mɨpaapayatɨkai, Tsera mɨrakutewatsie Wenikamini kwieyaritsie. Naitɨ mɨpaɨ katiniɨyɨni ti'aitame yatiu'aitaku, hikɨ 'anake Kakaɨyari mɨkɨ kwieyaritsie kiekatari kaniwarutinenimayata.


\par }{\SH Rawiri hetsɨa miemete Kuriyati 'iwamama kememɨtewarukwi
\par }
{\R (2Tsam 21:15-22 – 1Kem 20:4-8)

\par }{\PP \VS{15}Merikɨtsɨ piritsiteutsixi tawarita mekanikumaixɨani memɨwatakwinikɨ 'ixaheritsixi. 'Ayumieme Rawiri kanayeyani yukuyaxima wahamatɨa memɨwatakwinikɨ. Hikɨ Rawiri kaniuti'uxe yumienetɨ,

\VS{16}'ayumieme xewitɨ kwinimieme 'utewitɨ pimieximekai 'Itsiwiwenu titewatɨ, mɨkɨ 'ixipara hekwame kanakwekaitɨni meta wurunitse pitsikayari haika kiruyari heimana 'etsiwa matsi katinahetekaitɨni.

\VS{17}Hikɨ 'Awitsahi Tsariwiya nu'aya kaneyani Rawiri parewienike, hikɨ piritsiteu katiniukwinitɨani kanimieni. 'Ana Rawiri kuyaximama mɨpaɨ mekatenitahɨawe: «Hatsuakuri 'ekɨ ti'aitame pepɨka'ayeyaniri tahamatɨa pemɨ'amienenikɨ, xewitɨ matsi'umienikɨ meta 'ixaheritsixi takɨxeme kapa 'utɨnikɨ».


\par }{\PP \VS{18}'Ariketa yapaɨmexɨa 'anuyeyaku Kuhuwi mɨrakutewatsie tawarita piritsiteutsixi mekaniwarutakwini, 'ana tukaritsie Tsiwekahi Kutsa kiekame, Tsapahi kaniumieni kwinimieme mutewikai.

\VS{19}Hairieka tawarita mekaniyutakwini manatsiere Kuhuwi mɨrakutewatsie kaniutawikweni, mɨkɨta 'Erikanani Yare-'Urekini nu'aya Wereni kiekame, Kuriyati titewakameta kaniumieni Kahati kiekame, mɨkɨ pitsikaya 'ɨkari wewiwame kɨyeyarieya hepaɨ kanipakaitɨni.

\VS{20}Tawarita Kahati kiekariyaritsie mekaniuyutakwini. Manata xewitɨ 'a'utewitɨ kaniuyeikakaitɨni, tewi kwinimieme timariwetɨ xeitewiyari heimana nauka yu'itɨwamete kanexeiyakaitɨni, yumamatetsie meta yu'ɨkatetsie 'ataxewime 'itɨwamete kanexeiyatɨkateitɨni.

\VS{21}Mɨkɨ 'ixaheritsixi kaniwa'iwamɨkɨkaitɨni memɨtimamanikɨ, peru Kunatani Tsimaha nu'aya, Rawiri matsikaya kanimieni.


\par }{\PP \VS{22}Mɨkɨ yunaukatɨ teɨteri 'amemutɨtɨ Xapaha Kahati kiekame memɨnuiwarimamatɨkai, Rawiri meta kuyaximama mekaniwarukwini.




\par }\Chap{22}{\SH Rawiri nɨawarieya
\par }
{\R (2Tsam 22:1-51 – Nɨa 18:1-50)

\par }{\PP \VerseOne{1}Rawiri 'ikɨ kwikari Yawé hetsiemieme kaniutawewieni kepauka Yawé Tsahuri hepaɨtsita kayuwatɨ mipitɨa meta yunaime memeye'unie wahepaɨtsita kepauka mitawikweitsitɨa.

\VS{2}Mɨpaɨ kaniutayɨni:

\par }{\Q «'Ekɨ Yawé ne'ai pekanihɨkɨtɨni, netsi'awiwietame pepɨhɨkɨ,

\par }{\QB meta netsiwikweitsitɨwame pepɨhɨkɨ,


\par }{\QB \VS{3}nekakaɨyari, tete kanihɨkɨtɨni mɨwa nemuyuti'awiwieta.

\par }{\Q Nehetsie nunuwame pɨhɨkɨ, tɨrɨkariya nehetsie nunuwame,

\par }{\QB nemɨwayuti'awiwieta meutitewa pepɨhɨkɨ.

\par }{\Q Mɨkɨ neheima munua kanihɨkɨtɨni meta netsiwikweitsitɨwame.

\par }{\QB 'Ekɨ pepɨnetsi'utawikweitsitɨa hipatɨ menetsimietɨwekaku.


\par }{\Q \VS{4}Yawé nekanahɨaweni, mɨkɨ 'aixɨa pɨ'ane hetsiena mieme 'aixɨa maineni,

\par }{\QB hikɨ 'ana memɨnetsi'aye'unie watsata nepɨtawikweitsitɨarieni.


\par }{\BB \par }
{\Q \VS{5}»Ne nepɨmɨximekai, hamewari hepaɨ ti'anetɨ neheima pɨyeuriwekai,

\par }{\QB haa puwayene pɨnetsihehautsitɨa.


\par }{\Q \VS{6}Mɨɨya kaunarieya teɨkiyata pɨnetsiheukahanakai,

\par }{\QB mɨɨya winiyarieyatsie nepɨnehɨa.


\par }{\Q \VS{7}Waɨkawa ne'uximatɨarietɨ Yawé nekaniutahiwieni,

\par }{\QB nekakaɨyari neputahɨawixɨ mɨnetsiparewienikɨ,

\par }{\Q mɨkɨ yutukita paitɨ kaneniu'enieni,

\par }{\QB nehiwari nakatana paitɨ kaneye'ani.


\par }{\BB \par }
{\Q \VS{8}»Hikɨ kwie kaniutayuani, kaniuyuanekaitɨni,

\par }{\QB meta muyuawi mutuikatɨka kaniwatayuaxɨani,

\par }{\QB mekaniwatayuani Kakaɨyari haxɨayakɨ.


\par }{\Q \VS{9}Yutsurita kɨtsi pakanenetɨwakai,

\par }{\QB meta yuteta tai mɨtiyuxɨxɨtsitɨwa puwayenenetɨwakai,

\par }{\QB tɨ tatɨkaitɨ kanitaxɨrɨwekaitɨni.


\par }{\BB \par }
{\Q \VS{10}»Muyuawi 'anutayepieka, kaniwakayani,

\par }{\QB haiwitɨri mɨyɨyɨwitsie 'awetɨ.


\par }{\Q \VS{11}Yuteɨtametsie 'anutiyerɨka, muyuawitsie kanayeyani,

\par }{\QB 'anayatsie 'ayerɨka 'ekatsie kaneyani


\par }{\Q \VS{12}Yɨriyakɨ meta haiwitɨri wiyeri 'ayemanemekɨ kaneuyukunani,

\par }{\QB 'ixuriki kiiyari hepaɨ 'aneme yuheima kaniutawewieni.


\par }{\Q \VS{13}Hɨxiena tɨrɨkaɨyemekɨ waɨkawa 'akuxawatɨkaku

\par }{\QB tɨ tatɨkaitɨ kanitakɨkakaitɨni.


\par }{\BB \par }
{\Q \VS{14}»Muyuawitsie Yawé tɨranarieya kaniuyu'eniɨriɨkɨre,

\par }{\QB yemekɨ Kakaɨyari 'Amutewi niukieya kanewayuku'eiya.


\par }{\Q \VS{15}Kaniwarutamɨni yu'ɨrɨkɨ meta merɨkariyakɨ,

\par }{\QB kaniwareutaxɨriexɨani meta kaniwarutaweiya.


\par }{\Q \VS{16}Yawé kaniwarutatieni

\par }{\QB meta ha'atɨ muta'iwekaikɨ,

\par }{\Q haramara hetɨa mieme kwie pahekɨarixɨ,

\par }{\QB meta kwie tsutɨmeyari hekɨa kaniyuhayewa.


\par }{\BB \par }
{\Q \VS{17}»'Amautitewatsie 'amamá pepakatseraxɨ,

\par }{\QB nemamatsie pepɨkawierixɨ meta haramara 'ameukatewatsie pekanenatihana.


\par }{\Q \VS{18}Memɨnetsi'aye'unie memɨmamariwawe watsata pɨnetsi'utawikweitsitɨa,

\par }{\QB 'iya memɨnetsixani'eriekai

\par }{\QB meta memɨtɨrɨkawikai kenemɨkatitɨrɨkaɨyekai ne.


\par }{\Q \VS{19}Kepauka nemɨkayɨwekaitsie,

\par }{\QB 'ana mekanenanukunake menetsimienike,

\par }{\QB peru Yawé matsi pɨnetsi'uparewi.


\par }{\Q \VS{20}Pɨnetsi'utawikweitsitɨa.

\par }{\QB 'Aixɨa pɨnetsi'uyuri yutemawietɨ netsinaki'erietɨ.


\par }{\BB \par }
{\Q \VS{21}»Yawé pɨnerakapitɨa heitseriemekɨ yanemɨtiyurienekaikɨ,

\par }{\QB ne'iwarika pɨnetiyetuiri tixaɨtɨ 'axanemɨkatiuyurikɨ,


\par }{\Q \VS{22}Yawé 'aitsikateya ne'enietɨ nemumiekɨ,

\par }{\QB ne hatsuaku 'axanepɨkatiyuriwe,

\par }{\QB meta nekakaɨyari nepɨkaku'eiriwetɨma.


\par }{\Q \VS{23}Ne naime nepa'eriwa kemɨti'aita,

\par }{\QB ne nepɨka'iku'eiriwe 'aitsikateya.


\par }{\Q \VS{24}Hɨxiena ne'uyeikatɨ nepɨka'ikwamanawe,

\par }{\QB meta nepɨkanewaɨriyari 'axanemɨtiyurienikɨ.


\par }{\Q \VS{25}Yawé pɨnerakapitɨa heitseriemekɨ yanemɨtiyurienekaikɨ,

\par }{\QB ne'iwarika pɨnetiyetuiri 'aixɨa 'anemekɨ nemuyeikakaikɨ hɨxiena.


\par }{\BB \par }
{\Q \VS{26}»'Ekɨ yapekatinikamieni kemɨ'ane yamɨtikamie hetsiemieme,

\par }{\QB heitserie yapepɨtiyuriene heitserie 'aixɨa memɨteyurie wahetsie,


\par }{\Q \VS{27}yuri pepɨtiwa'eririe kemɨ'ane yuri memɨmate'eririe,

\par }{\QB 'ekɨ matsi pepɨtimate mɨtiyukananaima hetsiemieme.


\par }{\Q \VS{28}Tixaɨtɨ memɨkatehayuyeitɨa memɨtehayu'iwani pepɨwapitɨa,

\par }{\QB kepauka kwi pemɨwaxeiya memɨyuti'ɨre tixaɨtɨ pepɨkatiwarayeitɨwa.


\par }{\Q \VS{29}Yawé, 'ekɨ nekɨxeme pekanihɨkɨtɨni,

\par }{\QB Yawé, 'ekɨ neyɨriya hekɨariya pepayeitɨwa.


\par }{\Q \VS{30}Penetsitɨrɨkariyakaku nekaniyɨweni memɨnetsi'aye'unie nemɨwatakwini,

\par }{\QB nekakaɨyari nehamatɨa pe'uyeikakaku kuraru 'amanutitewatsie nekaneukamakiweni.


\par }{\BB \par }
{\Q \VS{31}»Kakaɨyari huyeya matsi yemekɨ 'aixɨa kani'aneni,

\par }{\QB Yawé niukieya tixaɨtɨ pɨkareuyewetse.

\par }{\QB Kakaɨyari rahetsie tinunuwame pɨhɨkɨ kemɨ'ane hetsɨana memuyu'awieta.


\par }{\Q \VS{32}¿Kamɨtsɨ kemɨ'ane Kakaɨyari pɨhɨkɨ? Yawé xeikɨa kanihɨkɨtɨni.

\par }{\QB ¿Kemɨ'ane 'ai hepaɨ pɨ'ane? Takakaɨyari xeikɨa mɨpaɨ kani'aneni.


\par }{\Q \VS{33}Mɨkɨ kanihɨkɨtɨni kemɨ'ane tɨrɨkariya mɨnetsipitɨa,

\par }{\QB meta nehuye mɨheitseriya,


\par }{\Q \VS{34}mɨkɨ pɨnetsipitɨa maxa hepaɨ nemɨranautsawenikɨ,

\par }{\QB meta hɨri 'amutitɨtɨtsie kanenipitɨaka nemɨkahekawautsenikɨ,


\par }{\Q \VS{35}nemamatetsie kanetini'ɨkitɨaka nemauyutamiewenikɨ,

\par }{\QB meta pepɨneti'ɨkitɨa wurunitse tupiyari nemɨkemakakɨ.


\par }{\Q \VS{36}'Ekɨ pepɨnetsiheukunarɨma penetsiwikweitsitɨatɨ,

\par }{\QB 'aixɨa petiuka'iyarikaku nehetsiemieme 'aixɨa 'anemekɨ nepɨyeyani.


\par }{\Q \VS{37}Nehuye 'ari 'aixɨa pepɨyuri,

\par }{\QB ne'ɨkate pekaniutitseiriya.


\par }{\BB \par }
{\Q \VS{38}»Memɨnetsi'aye'unie nekaniwaranukuweiya meta nekaniwarukwini,

\par }{\QB nepɨkawarehayewaxɨ kepaukake yunaime nemɨwarekwi.


\par }{\Q \VS{39}Yunaimeri nepuwarekwi. Tawariri mepɨka'anuku'uni.

\par }{\QB Nehɨxie mekaniukaxɨrieni.


\par }{\Q \VS{40}'Ekɨ tɨrɨkariya pekaneniupitɨani kepauka nemuyutamitsie,

\par }{\QB memɨnetsi'aye'unie pekaniwarupitɨani nehetɨa memɨkaxɨrienikɨ.


\par }{\Q \VS{41}Memɨnetsi'aye'unie yu'ɨtɨa memɨyehukɨ pekaniwarupitɨani,

\par }{\QB mɨpaɨ 'ayumieme memɨkanetsinaki'eriekai nekatiniwara'iwa.


\par }{\Q \VS{42}Parewiya mekaniwaukaitɨni, peru nixewitɨ wahetsie pɨka'utanua.

\par }{\QB Yawé mekanihiwiekaitɨnita, matsi mɨkɨ pɨkawaruta'ei.


\par }{\Q \VS{43}'Etsimepepeme nepɨwarayeitɨa. Kwie tumuanariyari hepaɨ mepɨteyuxexeiyakai.

\par }{\QB Haxu huyeta mɨtika hepaɨ nepɨwarutiketsi.


\par }{\BB \par }
{\Q \VS{44}»Pepɨnetsi'uparewi teɨteri memɨnetsi'aye'uniekai wahetsɨa,

\par }{\QB hipame nuiwarite tiwa'aitɨwame pepɨnetsi'ayeitɨa,

\par }{\QB teɨteri nemɨkawamatekai menete'uximayatsirietɨ mepakɨ.


\par }{\Q \VS{45}Teewa mepɨkiekatari, peru ne mariweme mepɨnetsi'ayeitɨwa,

\par }{\QB kepauka nemɨtiwa'aitɨa yamekatenikahuni.


\par }{\Q \VS{46}Mɨkɨ 'ateewa kiekatari menetsixeiyatɨ mekanenimakaxeni,

\par }{\QB meta memamatɨ memuwayu'awietatsie mekaniwayekɨkani.


\par }{\Q \VS{47}Yawé kanayeyurini. Ne'ai hepaɨtsita 'aixɨa keraniuwani.

\par }{\QB Kakaɨyari netsiwikweitsitɨwame 'aixɨa ketikuxaxatsiwani.


\par }{\Q \VS{48}Mɨkɨ Kakaɨyari pɨtiwarakapitɨwa 'axakememɨnetsi'uyuri,

\par }{\QB mɨkɨ teɨteri nehetɨa puwa'atɨwa nemɨtiwa'aitɨakakɨ.


\par }{\Q \VS{49}'Ekɨ neheima pepunua memɨnetsi'aye'unie wahepaɨtsita,

\par }{\QB 'ekɨ 'aixɨa pepɨnetipitɨa memɨnetsi'aye'unie wahepaɨtsita,

\par }{\QB pekaneniwikweitsitɨaka teɨteri memɨnetsihaukuwaxɨa wahepaɨtsita.


\par }{\Q \VS{50}Yawé, 'ayumieme ne 'aixɨa nepaine 'ahepaɨtsita nuiwarite watsata,

\par }{\QB meta nɨawari 'ahetsiemieme neputikwika kepemɨtitewakɨ.


\par }{\BB \par }
{\Q \VS{51}»Yawé, ti'aitamekɨ pemɨnetsi'anayexei pepɨnetsi'upitɨa waɨkawamekɨ nemɨrayu'iwanikɨ,

\par }{\QB ne Rawiri pemɨnetsi'anayexei meta nenuiwarima

\par }{\QB keniwaruxeitsitɨa waɨkawamekɨ kepemɨtiwanaki'erie yuheyemekɨ».




\par }\Chap{23}{\SH Rawiri 'imatɨrieka kemɨtiuxataxɨ
\par }
{\PP \VerseOne{1}'Ikɨ Rawiri 'imatɨrieka mieme niukieya kanihɨkɨtɨni:

\par }{\Q «Rawiri 'Itsahi nu'aya kemɨtiwarutaxatɨa yuteɨterima,

\par }{\QB witsi'anɨyɨtɨkaime nɨawari mutiwewi 'ixaheritsixi wahetsiemieme,

\par }{\Q tewi, Mɨmariwe hepaɨtsitana 'aixɨa mutayɨ

\par }{\QB meta Kakuwu Kakaɨyarieya menayexei.


\par }{\BB \par }
{\Q \VS{2}»Yawé 'Iyarieya niuki kaneniupitɨani,

\par }{\QB hetsienamieme nemɨtaniunikɨ.


\par }{\Q \VS{3}'Ixaheritsixi wakakaɨyari mɨpaɨ kaniutayɨni,

\par }{\QB 'Ixaheritsixi wa'ai mɨpaɨ kanetiniutahɨawe:

\par }{\Q “Kemɨ'ane mɨtiwa'aitɨa teɨteri kemɨtiheitserie,

\par }{\QB kemɨ'ane Kakaɨyari 'ayemakaxetɨ mɨti'aita,


\par }{\Q \VS{4}mɨkɨ hekɨariya ximeri mieme hepaɨ kani'anemɨkɨ,

\par }{\QB kahauhaiyakaku manatineika hepaɨ,

\par }{\Q wiyeri 'utɨa manatineika hekɨariwietɨ

\par }{\QB tupiriya kwiepa mɨtinenikɨ”.


\par }{\BB \par }
{\Q \VS{5}»Kakaɨyari yuheyemekɨ nenuiwarima kaneniupitɨani,

\par }{\QB tɨratu yuheyemekɨ nehamatɨa kaniuwewieni,

\par }{\QB naime 'aixɨa hauti'aneme, mɨkayɨwe mɨpatsieni.

\par }{\Q Kakaɨyari yakatiniyuriemɨkɨ nemɨrayu'iwanikɨ,

\par }{\QB meta yamɨraye'anikɨ naitɨ tita nemɨreuyehɨwa.


\par }{\Q \VS{6}Matsi 'axamemɨteyurie xuya mewiwiwa hepaɨ mekani'aneneni,

\par }{\QB yumamakɨ nixewitɨ pɨkawakumaɨwa.


\par }{\Q \VS{7}Tepɨa matsikɨiyarikɨ kanikuxexeɨriwani meta pitsika kɨyeyarikɨ,

\par }{\QB hikɨ mana tai kanitixɨxɨtsitɨwani».


\par }{\SH Rawiri kuyaximama memeuyutakwiwawe
\par }
{\R (2Tsam 23:8-39 – 1Kem 11:10-41)

\par }{\PP \VS{8}'Ikɨ Rawiri kuyaximama kwinimieme memɨtehayu'iwakai mekanihɨkɨtɨni:

\par }{\PP Kutsewi-Watsewati Hakumuni kiekame, mɨkɨ matsi panuyekatei memuyuhaika wahetsiemieme, heiwamieme meheyukukwika yupitsikakɨ 'atahaika tsienituyari teɨteri kaniwarekwini.


\par }{\PP \VS{9}'Utɨmana mieme 'Eriyatsaxi Ruruhu 'Akuki nuiwarieya nu'aya pɨhɨkɨtɨkai, mɨkɨta xewitɨ memɨyuhaika pɨhɨkɨtɨkai kwinimieme mɨreyutamiewe. Rawiri hamatɨa kaniuyeikakaitɨni kepauka yuhutatɨ memɨwaruyehaxɨatɨa piritsiteutsixi Patsiramini mɨrakutewatsie meyuxeɨriekaku mewatakwinike. 'Ana 'ixaheritsixi mekaneutayeixɨani,

\VS{10}matsi 'Eriyatsaxi pɨka'utima, hikɨ yumɨireme piritsiteutsixi kaniwarukwini, 'uxiyakɨ mamayatsie 'ixiparaya kaniuwere. Mɨkɨ tukariyaritsie Yawé kaniwaruparewieni memɨtehayu'iwakɨ. Kuyaxi 'Eriyatsaxi manuyeika mekaniu'axɨani, matsi piritsiteutsixi wapiinite xeikɨa mete'anupinike.


\par }{\PP \VS{11}Hairieka mieme kwinimie mɨreuyutamiewe Tsamaha kanihɨkɨtɨkaitɨni 'Akehe 'Arari kiekame nu'aya. Heiwa kuyaxi piritsiteutsixi mume 'etsimɨpepe maku'etsietsie mekaniuyukuxeɨrieni. Hikɨ kuyaxi 'ixaheritsixi mɨkɨ wahɨxie mekaniuyuta'una,

\VS{12}matsi Tsamaha pɨkayuta'unaxɨ, pukunua 'ixaheritsixi wahetsie putanua, 'ana piritsiteutsixi kaniwara'iwa. 'Anata Yawé memɨtehayu'iwakɨ kaniwarupitɨani.


\par }{\PP \VS{13}Yapaɨmexɨa 'anukayakuta, xeitewiyari heimana tamamata watsata yuhaikatɨ kwinimieme memɨtetɨrɨkawi 'Arurani terɨyarita mekanekɨne, Rawiri mayu'awietatsie. 'Itsanari kanitsutɨarieximekaitɨni, matsita kuyaxi piritsiteutsixi Xepahini kwieyaritsie mayeweritsie mekaniyuxeɨriekaitɨni.

\VS{14}Matsi Rawiri pɨyu'awietakai 'aitsata, 'ana mɨtiyehanetsie kuyaxi piritsiteutsixi Wereni kwieyaritsie mekatenitahɨkaitɨni.

\VS{15}Rawiri waɨkawa hauharimɨtɨ mɨpaɨ kaniutayɨni: «Xɨkatɨ tiyɨwenike xewitɨ mɨneniuharitɨani Wereni kitenie haa mɨtiniere».

\VS{16}Hikɨ memuyuhaika memauyutakwiwawe piritsiteutsixi mematiteitsie mekanitahaxɨani, Wereni putsu mɨtiniereta haa mewatihanaka Rawiri mekanehanirieni. Peru mɨkɨ pɨkahenuhari, matsi Yawé yetuirietɨ pɨta kanitayeurieni.

\VS{17}Mɨpaɨ kaniutayɨni yemekɨ mariwemekɨ: «Yawé keneneparewieka nemɨkahenuharenikɨ. Mɨkɨ teɨteri waxuriya nemanuhareni hepaɨ nekaniyumɨkɨ yutukari memɨyetua». Pɨkayuwaɨri menuharenikɨ.

\par }{\PP Mɨkɨ yuhaikatɨ memauyutakwiwawe mariwemekɨ mekateniuyurieni.


\par }{\PP \VS{18}'Awitsahi, Kuhawi pɨ'iwaya Tsariwiya nu'aya, mɨkɨ yuhaikame kaniwanɨ'akaitɨni, mɨkɨ matsi 'aixɨa katinikuxaxatsiwakaitɨni. Heiwa pitsika xeikɨa 'akwetɨ kaniuyutamieni, kaniwarukwini haika tsienituyari kuyaxi.

\VS{19}Mɨkɨ matsi waɨkawa 'aixɨa tikuxaxatsiwatɨ kanayani keyuri memɨyuhaika, mɨkɨ tiwa'aitɨwame kanayeitɨarieni, peru mɨkɨ wahamatɨa pɨka'inɨarikai.


\par }{\PP \VS{20}Wenahiyaxi Kuyara nu'aya Kawɨtseri kiekame, mɨkɨ yumemiwame pɨhɨkɨtɨkai, waɨkawa mariweme katiniuyurieni kuyakɨ. Yuhutame teɨteri memauyutakwiwawekai Muhawi kiekatari kaniwara'iwa, xeimiemeta kepauka 'ɨwi 'ukawiwieku putsu muyewakita kaneukahani maye muwa kaniumieni.

\VS{21}Yaxeikɨata 'Ekipitu kiekame kwinimieme 'utewime kana'iwa. 'Ekipitutanaka tepɨa kanakwekaitɨni, matsi Wenahiyaxi kɨye xeikɨa kanakwekaitɨni, hikɨ tepɨaya 'inawairieka mɨkɨkɨ kanimieni.

\VS{22}Wenahiyaxi Kuyara nu'aya waɨkamexɨa mɨpaɨ katiniyumienekaitɨni rayu'iwatɨ, mɨkɨta yaxeikɨa 'aixɨa pɨtikuxaxatsiwakai memɨyuhaika memauyutakwiwawe wahepaɨ,

\VS{23}matsi mɨkɨ wahamatɨa pɨka'inɨatsiekai, tsepanetɨ waɨkawa mɨtiuyuri xeitewiyari heimana tamamata memauyutakwiwawe wahamatɨa. Meta matsi Rawiri 'ihɨwemete tiwa'aitɨwame kanayeitɨani.


\par }{\BB \par }
{\LI \VS{24}Xeitewiyari heimana tamamata memauyutakwiwawe wahamatɨa memaye'ukai 'ikɨ mekanihɨkɨtɨni:

\par }{\LIB 'Atsaheri Kuhawi 'iwaya,

\par }{\LIB 'Erikanani Ruruhu nu'aya Wereni kiekame.


\par }{\LIB \VS{25}Tsama Karuri kiekame,

\par }{\LIB 'Erikaha Karuri kiekame,


\par }{\LIB \VS{26}Heretsi Pereti kiekame,

\par }{\LIB 'Ira 'Iketsi nu'aya Tekuha kiekame,


\par }{\LIB \VS{27}'Awihetsexi 'Anatuti kiekame,

\par }{\LIB Mewunahi Kutsa kiekame,


\par }{\LIB \VS{28}Tsarimuni 'Akuki nuiwarieya,

\par }{\LIB Marahi netupatanaka,


\par }{\LIB \VS{29}Kereri Wanaha nu'aya netupatanaka,

\par }{\LIB 'Itahi Xiwahi nu'aya, Kiriweya kiekame Wenikamini kwieyaritsie,


\par }{\LIB \VS{30}Wenahiyaxi Piratuni kiekame,

\par }{\LIB Hirahi Kahatsi 'akiyaritsie kiekame,


\par }{\LIB \VS{31}'Awi-'Ariwuni Weti-'Arawa kiekame,

\par }{\LIB 'Atsimaweti Warahumi kiekame,


\par }{\LIB \VS{32}'Erihawa Tsariwini kiekame,

\par }{\LIB Yatseni niwemama,

\par }{\LIB Kunatani

\VS{33}Tsama nu'aya 'Arari kiekame,

\par }{\LIB 'Ahiyani Tsaraxi nu'aya Harari kiekame,


\par }{\LIB \VS{34}'Eripereti 'Akatsiwahi nu'aya Mahaka tewiyari,

\par }{\LIB 'Eriyani 'Akituperi nu'aya Kiru kiekame,


\par }{\LIB \VS{35}Ketsiru Kaximeri kiekame,

\par }{\LIB Parahi 'Arawi kiekame,


\par }{\LIB \VS{36}'Ikari Natani nu'aya, Tsuwa kiekame,

\par }{\LIB Wanihi Kahari kiekame,


\par }{\LIB \VS{37}Tsereki 'amuni tewiyari,

\par }{\LIB Nakarahi Weruti kiekame, Kuhawi Tsariwiya nu'aya hetsie nunuwame patɨa,


\par }{\LIB \VS{38}'Ira 'itɨrita tewiyari,

\par }{\LIB Karewi 'itɨrita tewiyari,


\par }{\LIB \VS{39}'Uriyaxi heti tewiyari.

\par }{\LI Yunaitɨ xeitewiyari heimana tamamata heimana 'atahuta mekaniyupaɨmekaitɨni.




\par }\Chap{24}{\SH Rawiri kuyaxi kemɨtiwaruti'inɨataxɨ
\par }
{\R (2Tsam 24:1-17 – 1Kem 21:1-17)

\par }{\PP \VerseOne{1}Merikɨtsɨ Yawé 'ixaheritsixi wahetsiemieme tawarita kaniuyeha'ani, Rawiri mɨpaɨ katiniu'eritɨani teɨteri wahetsiemieme mɨpaɨ mɨtayɨnikɨ: «'Ixaheri kwieyaritsie kiekatari meta Kura kwieyaritsie kiekatari kuyaxi xekeniwaruti'inɨata».

\VS{2}Hikɨ Rawiri ti'aitame, Kuhawi kuyaxi tiwa'aitɨwame mɨpaɨ katiniutahɨawe:

\par }{\PP —'Ixaheri kwieyaritsie naitsarie xekenehu, Rani mɨtiyetewatsie xekaneikatsutɨakuni Weritsewa paitɨ 'uye'atɨkaime, kuyaxi xekeniwaraka'utɨa, ne yanemɨretimanikɨ keyupaɨmetɨ memakɨne memɨyutakwini.


\par }{\PP \VS{3}Kuhawi mɨpaɨ katinita'eiya:

\par }{\PP —Yawé 'akakaɨyari xeitsienituyari paɨmexɨa kewarutimɨiriya 'ekɨ 'akuyaxima, meta kematsi'upitɨani pemɨwaxeiyakɨ. Matsi ¿'ekɨ ti'aitame ketitayarikuta mɨyapetiutaine?


\par }{\PP \VS{4}Matsi ti'aitame kemainekai yakatiniuyɨni, Kuhawi meta kuyaxi tewa'aitɨwamete kememaitɨkatei yapɨkatiuyɨ, hikɨ mekanayekɨne 'ixaheritsixi kuyaxiyari mewaraka'utɨanike.

\VS{5}Kurutani hatuxameyaritsie me'ukɨneka 'Aruhexi mɨrakutewa hetɨa mekanikuyaxe mayeweri, mana memɨyekɨta Kahari meta Katsexi kwieyaritetsie mekaniu'axɨani.

\VS{6}Karaha mekanekɨne meta Takitini Kuhutsi kwieyaritsie, Rani Kahani meye'axɨanike meta Tsiruni 'aurie mamanetɨkatsie.

\VS{7}Kiekari Tiru mɨtɨrɨkaɨyetsie mekanekɨne, naitsarie heweutsixi meta kananeutsixi wakiekaritetsie mekaniye'axɨani. 'Imatɨrieka, Weritsewa makumawetsie Kura kwieyaritsie mekaniye'axɨani.


\par }{\PP \VS{8}'Atanauka metseri heimana xeitewiyari tukari metehauyetereka mekanakunuaxɨani Kerutsareme, naitsarie me'akukexiyaka 'Ixaheri kwieyaritsie.

\VS{9}Kuhawi kuyaxi keyupaɨmeme memɨwaraka'utɨakai ti'aitame kaniyetuirieni: 'Ixaheri kwieyaritsie 'atahaika tsienituyari miriyari kuyaxi mekanakɨne 'ixiparakɨ memauyutakwiwawe meta Kura kwieyaritsie kiekatari 'auxɨwime tsienituyari miriyari mekaniyupaɨmekaitɨni.


\par }{\PP \VS{10}Hikɨ Rawiri 'anake katinetimani ke'axamɨtiuyuri kuyaxi mɨwaruti'inɨataxɨkɨ, hikɨ Yawé mɨpaɨ katiniutahɨawe: «Waɨkawa yemekɨ 'axanepɨtiuyuri. 'Atsimɨkatimate hepaɨ nepɨtiuyuri. Yawé, ne waɨkawa nepɨmatsiwawirie, kenetineuyehɨwiri kwerietɨ».


\par }{\PP \VS{11}Hikɨ kwiximeri paitɨ, Rawiri ka'anukukewekaku 'akuxi, Yawé niukieya Kakaɨyari niukameya Kahari hetsɨa kaninuani, Rawiri hetsiemieme mɨtixeiya:

\VS{12}«Rawiri hetsɨa kenemie mɨpaɨ ketinetahɨawi: “Yawé mɨpaɨ kanaineni: ‘Nepɨmatsipitɨa 'ikɨ haikame 'uximatɨarikatsie xeime pemanayexeiyakɨ, yakenetineutahɨawi ke'aneme nepɨmatsipitɨani.’ ”»

\VS{13}Hikɨ Kahari Rawiri hetsɨa nuaka mɨpaɨ katinita'iwawiya:

\par }{\PP —¿Kemɨ'ane pepeuyehɨwa: haika wiyari haakaxa takwiepa titaweni, nutsu memɨmatsi'aye'unie haika metseri mepɨmatsimietɨweni 'ekɨta pemɨ'aku'unanenikɨ, nutsu haika tukari kwiniya pɨtaweni takwieyaritsie? Keneutimaixɨa meta yakenetineutahɨawi yanemɨreitahɨawekɨ mɨnetsiheyenɨ'a.


\par }{\PP \VS{14}Rawiri Kahari mɨpaɨ katiniuta'eiya:

\par }{\PP —Yemekɨ nepɨtsaipɨne yanemutayɨni nepɨkayɨwe. Matsi 'aixɨa pɨ'ane Yawé mɨtatsi'uximatɨani, matsi naki'eriyaya mɨmariwekɨ, 'aixɨa pɨka'ane teɨteri xɨka menetsi'u'uximatɨani.


\par }{\PP \VS{15}Yawé, 'ayumieme 'Ixaheri kwieyaritsie kwiniya kaneyenɨ'ani, mɨkɨ ximeriyaritsie kanitsutɨani kemɨreku'inɨarikai mɨpaɨ katineutere, naitsarie kwiepa haika tewiyari heimana tamamata miriyari teɨteri mekaniukwini Rani meta Weritsewa paitɨ meye'atɨkaitɨ.

\VS{16}Hikɨ niuki tuayame Yawé hetsɨa mieme kaniyukuha'aritɨani Kerutsareme mɨka'unakɨ. Peru Yawé 'anatɨtɨ pɨwarutinenimayataxɨ kwiniya hepaɨtsita muwarenɨ'airiekai. Mɨpaɨ niuki tuayame katiniutahɨawe: «'Ariri ketineuhayewa». Mɨpaɨ pɨtiuyɨ 'Arahuna kewutseu tewiyari tɨriku matihena 'aurie, hakewa niuki tuayame mewekai.


\par }{\PP \VS{17}Hikɨ Rawiri kepauka niuki tuayame muxei kemɨtiwakwikai, Yawé nenewieri mɨpaɨ katiniupitɨani: «'Ikɨ teɨteri 'axamepɨkate'uyuri muxatsi wahepaɨ mepɨ'ane. Ne pɨta nekanihɨkɨtɨni 'axati'aneme nemɨreutiwiwiexɨa meta 'axanemɨtiuyuri. Nepɨta 'axamɨti'ane nehetsie ketiunake meta netɨɨriyama wahetsie».


\par }{\SH Rawiri mawari taiyame kemɨtiutawewi
\par }
{\R (2Tsam 24:18-25 – 1Kem 21:18-26)

\par }{\PP \VS{18}Hikɨ 'ana tukariyaritsie, Kahari Rawiri hetsɨa kaneyani meta mɨpaɨ katineitahɨawe: «Kenanutiyaka, mawari taiyame Yawé hetsiemieme keneutawewi, 'Arahuna kewutseu tewiyari kwieyatsie tɨriku matihenakai».


\par }{\PP \VS{19}Hikɨ Yawé Kahari mɨpaɨ tiutahɨaweku, Rawiri hetsɨa kaneyani.

\VS{20}Kepauka 'Arahuna mɨwaruxei ti'aitame meta te'i'uximayatsiriwamete 'ame'atihume, kanayeyani hɨxiena kaniutihɨximakeni.


\par }{\PP \VS{21}'Arahuna mɨpaɨ kaniutayɨni:

\par }{\PP —'Ekɨ ti'aitame, ¿ketitakɨ petinua nehetsɨa?

\par }{\PP Rawiri mɨpaɨ katinita'eiya:

\par }{\PP —'Akwie tɨriku pematihenatsie nepɨmatsikunanairiene, mana mawari taiyame Yawé hetsiemieme nemɨtawewienikɨ, kwiniya teɨteri wa'uximatɨatɨ mɨtihayewakɨ.


\par }{\PP \VS{22}Hikɨ 'Arahuna ti'aitame mɨpaɨ katiniuta'eiya:

\par }{\PP —Tita mɨmatinake ketineutimawa. 'Ena mekanixuaweni tuurutsixi mawari memayanikɨ, kɨyexi meta tɨriku 'uwame mahete meta yukute.

\VS{23}'Ikɨ naime 'ekɨ nekamatiniyetuirieka. Yawé 'akakaɨyari 'aixɨa 'anemekɨ mɨmatsixeiyanikɨ.


\par }{\PP \VS{24}Hikɨ Rawiri 'Arahuna mɨpaɨ katiniuta'eiya:

\par }{\PP —Mɨpaɨ 'aixɨa pɨkayɨni. Yawé nekakaɨyari mawari taiyariyari nemɨwewirieka tixaɨtɨkɨ nekareuyuyehɨame. Naime nekamatinitinanairiemɨkɨ kemɨraye'atɨka.

\par }{\PP Mɨpaɨ katiniuyɨni Rawiri kwie kaniunaneni meta túurutsixi, huta tewiyari heimana tamamata pɨrata rahetemekɨ katiniuyutuani.

\VS{25}Mana mawari taiyame kaniutawewieni Yawé hetsiemieme, hikɨ mana mawari taiyariyari kaniuwewieni meta 'aixɨa memɨteyuxeiyanikɨ mawariyari. 'Anake Yawé teɨteri kaniwarutinenimayata, hikɨ kwiniya katiniuhayewa 'ixaheritsixi wakwitɨ.


\par }