\NormalFont\ShortTitle{Tsupuniyaxi}

{\MT Tsupuniyaxi



\par }\ChapOne{1}{\PP \VerseOne{1}'Ikɨ Yawé niukieya kanihɨkɨtɨni, Tsupuniyaxi kemɨtiutahɨawarie Kutsi nu'aya, mɨkɨta Kerariyaxi nu'aya, mɨkɨta 'Amariyaxi nu'aya, mɨkɨta 'Etsekiyaxi nu'aya, kepauka mɨti'aitakai Kutsiyaxi 'Amuni nu'aya, Kura kwieyaritsie:


\par }{\SH Kememɨte'utaxatɨarie kememɨteka'unarieni 'arike
\par }
{\Q \VS{2}«Meteyunaime nepɨtiwareuyehɨani

\par }{\QB kemeteyupaɨmetɨ kwiepa memɨtexuawe


\par }{\QR —Yawé mɨpaɨ kanaineni—.

\par }{\Q \VS{3}Teɨteri meta tewaxi nekaniwareuyehɨamɨkɨ,

\par }{\QB meta memɨte'awɨwawe

\par }{\QB meta haramaratsie memɨteye'uwa,

\par }{\QB metatsiere kakaɨyarixi memɨwewiyatɨka metatsiere teɨteri 'axamemɨte'u'iyari yaxeikɨa.

\par }{\BB \par }
{\Q »Teɨteri nekaniwarakumaweriyamɨkɨ

\par }{\QB 'ena kwiepa naitsarie


\par }{\QR —mɨpaɨ kanaineni Yawé—.

\par }{\SH Kura kemɨtika'unarieni
\par }
{\Q \VS{4}»Kura kwieyaritsie kiekatari nepɨtiwakwinitɨani,

\par }{\QB meta yunaime Kerutsareme kiekatari.

\par }{\Q Wahari huyerieya 'ɨarime naime nepakuyeitɨani,

\par }{\QB meta mawari wewiwamete hetsɨana miemete kememɨtetetewa naime,


\par }{\Q \VS{5}meta kemɨ'ane yukii heima memukatunuma'uwe,

\par }{\QB muyuawitsie miemete xurawetsixi mewarayexeiyatɨ,

\par }{\Q meta kemɨ'ane metitunuma'utɨ,

\par }{\QB kename Yawé me'ayexeiya memutiyuane,

\par }{\QB kwitɨwata kakaɨyari Muruki yaxeikɨa memɨtehahɨawe,


\par }{\Q \VS{6}meta kemɨ'ane Yawé memuku'e'eiriwa,

\par }{\QB meta memɨka'ikuwautɨwe meta memɨkahe'iwawiya.


\par }{\Q \VS{7}Kayuwatɨ xekeneumaka Yawé Naimekɨmɨyɨwe hɨxie,

\par }{\QB Yawé mɨtixekwinitɨanitsie pehurari,

\par }{\Q Yawé mawari kaniukuha'aritɨani

\par }{\QB meta yu'inierima kaniwaru'itieniri.


\par }{\Q \VS{8}'Iya tukaritsie Yawé yumɨireme muwakwinitsie

\par }{\QB nepɨtiwakwinitɨani ti'aitame parewiwametemama meta niwemama,

\par }{\QB meta kemɨ'ane kamixate hipame kwieyaritsie miemete memanakatɨtɨka.


\par }{\Q \VS{9}'Iya tukaritsie nekatiniwakwinitɨamɨkɨ

\par }{\QB kemɨ'ane hipame kakaɨyarixi memɨwarayexeiya,

\par }{\Q meta memɨtehɨniya yukakaɨyarixi watukita piinite,

\par }{\QB 'itarikakɨ memɨte'a'iwaxɨ meta hipame mewananaimatɨ.


\par }{\BB \par }
{\Q \VS{10}»Yawé mɨpaɨ kanaineni: 'Iya tukaritsie parewiya hiwariyari pɨ'enierieni,

\par }{\QB kitenie Tsapa mɨtitewatsie paitɨ,

\par }{\QB 'aiwari pɨ'enierieni Kiekari Hutarieka Mieme makumatsie,

\par }{\QB meta waɨkawa hiwari pa'eniɨriɨkɨni yemuritetsie paitɨ.


\par }{\BB \par }
{\Q \VS{11}»Xemeta xekeneutitsuanani, tetuayamete memakutei xemɨtama.

\par }{\QB Naitɨ tita xemɨtetua katineuyehɨiyamɨkɨ,

\par }{\QB xepeuyehɨiyani yunaitɨ kemɨ'ane pɨrata xemexeiyanikɨ xemɨyɨa.


\par }{\Q \VS{12}'Iya tukaritsie Kerutsareme nepayekexiya kɨxeme ne'akwetɨ,

\par }{\QB nemɨtiwakwinitɨanikɨ kemɨ'ane yu'iyarikɨ memɨ'uxipie,

\par }{\QB kaxie winuyari mɨkakuyuitɨariwa meuyewexime hepaɨ memɨ'ane,

\par }{\Q kemɨ'ane mɨpaɨ memutiyuane: “Yawé 'atsipɨkatiyurieni,

\par }{\QB ni'aixɨa pɨkatatsiyurieni ni'axa pɨkatatsiyurieni”.


\par }{\Q \VS{13}Xepiinitɨarika memɨxeka'una wa'iwarika pɨrayani,

\par }{\QB xekii yuxaɨta puyuhayewaxɨani:

\par }{\Q “Yukii xepɨtiwewieni,

\par }{\QB peru muwa xepɨka'ayeyaxe,

\par }{\Q kaxie xepɨka'iteɨta,

\par }{\QB peru winuyari xepɨkaha'inɨata”.


\par }{\SH Yawé haxɨaya tukariyari
\par }
{\Q \VS{14}»Yawé haxɨaya tukariyari paye'axime,

\par }{\QB kanaye'aximeni yapauka.

\par }{\Q Yawé tukarieyatsie pɨ'enierieni kwinimieme memɨte'uka'eniwa hiwariyari,

\par }{\QB meta kemɨ'ane mɨkama 'ana kanitatsuamɨkɨ.


\par }{\Q \VS{15}'Iya tukaritsie haxɨa tukariyari kanayeimɨkɨ,

\par }{\QB meta 'uximatɨarika meta hiwerika tukariyari,

\par }{\Q xemɨka'unarieni meta xemakumaweriyarieni tukariyari,

\par }{\QB yɨriya tukariyari,

\par }{\Q meta haiwitɨri mɨyɨyɨxawi tukariyari,


\par }{\QB \VS{16}kuxineta meta kuyaxa hiwariyari tukariyari

\par }{\Q kiekarite kuraruyari 'amatitɨtɨ hepaɨtsita mieme,

\par }{\QB meta tuxiyu 'amutɨtɨ hepaɨtsita mieme.


\par }{\Q \VS{17}Ne nepɨwaranukuweiya teɨteri nekawa'uxipitɨatɨ,

\par }{\QB memɨkaheuneniereni hepaɨ me'anenetɨ mepu'uwani,

\par }{\QB Yawé hepaɨtsita 'axamemɨte'uyurikɨ.

\par }{\Q Waxuriya nitayeuriyamɨkɨ tumuanari hepaɨ,

\par }{\QB meta wakwinurite kwitarai hepaɨ pɨtiyuxexeiyani.


\par }{\Q \VS{18}Wahuru meta wapɨrata

\par }{\QB pɨkawatawikweitsitɨani,

\par }{\QB Yawé haxɨaya tukariyaritsie.

\par }{\Q 'Ɨtetsarikaya taiyari

\par }{\QB naime kwie pakuxɨtsitɨani,

\par }{\Q yapauka kaniwarakumaweriyamɨkɨ

\par }{\QB yunaime teɨteri kwiepa memɨtama».


\par }{\BB \par }


\PoetryChap{2}{\Q \VerseOne{1}Xekeneyuyetua, tixaɨtɨ xekatehɨmetɨtɨ xekenayuyeitɨa,

\par }{\QB teɨteri xemɨkayukatetewiya,


\par }{\Q \VS{2}yaxeketenekakɨni mexi kahaye'awe kenemutayɨ,

\par }{\QB mexi tukari xemɨkwewiyatsie xemɨtehayewakɨ xatsi yapauka kemɨre'enitsitɨariwa hepaɨ kayɨwe,

\par }{\Q mexi xehetsie kakawewe Yawé haxɨaya mɨta'a,

\par }{\QB mexi xehetsie ka'aye'awe Yawé haxɨaya tukariyari.


\par }{\Q \VS{3}Yawé xekeneutiwawa, yunaitɨ xeme tixaɨtɨ xemɨkatehayuyeitɨa 'ena kwiepa,

\par }{\QB yaxemɨteyurie 'aitsikateya kemaine.

\par }{\Q Xekeneutiwawa tita mɨtiheitserie meta 'axekeneu'uwani tixaɨtɨ xekatehayuyeitɨatɨ,

\par }{\QB heiwatɨ 'ana xe'uti'awieta,

\par }{\QB kepauka Yawé haxɨaya tukarieya maye'anitsie.


\par }{\SH Piritsiteutsixi kememɨte'utahɨawarie
\par }
{\Q \VS{4}Kahatsa kiekariyari yuxaɨtame kaniyuhayewamɨkɨ,

\par }{\QB meta yaxeikɨa 'Atsikaruni kiekariyari 'unitɨ kaniyuhayewamɨkɨ.

\par }{\Q 'Atsiruri kiekatari mekanayeweiyariekuni hekɨta,

\par }{\QB yaxeikɨata 'Ekuruni kiekatari mekanitaweiyariekuni.


\par }{\Q \VS{5}Xɨa'ui kereteutsixi teɨteriyari

\par }{\QB haramara tetsita memɨtama.

\par }{\Q Yawé niukieya xehepaɨtsita yakanaineni kemɨtixekwinitɨani,

\par }{\QB piritsiteutsixi Kanani kwieyaritsie xemɨtama:

\par }{\BB \par }
{\Q «Ne nekanixekwimɨkɨ

\par }{\QB nixeimetɨma mana nepɨkahayewa».


\par }{\BB \par }
{\Q \VS{6}Haramara tetsita 'uweritɨ 'utsiɨraɨyetɨ kanayeimɨkɨ,

\par }{\QB mɨratihɨriwa meta muxatsi wakuraru makumane.


\par }{\Q \VS{7}Mana muxatsi mekatenitikwaikuni

\par }{\QB Kura nuiwarimama memɨyuhayewa watewama.

\par }{\Q Taikai meputi'uxipiweni

\par }{\QB 'Atsikaruni kiekariyari muku'eiriwaxɨtsie,

\par }{\Q Yawé wakakaɨyari waparewienike mana kaninuamɨkɨ

\par }{\QB 'aixɨa wayurienike.


\par }{\SH Muhawi meta 'amunitsixi kememɨte'utahɨawarie
\par }
{\Q \VS{8}«Ke'axamemutiyuane muhawitsixi nekaniwa'enieka,

\par }{\QB meta 'amunitsixi wayuriyarika,

\par }{\Q neteɨterima wahepaɨtsita kememɨteheuniuka

\par }{\QB meta wakwie mewanawairietɨwetɨ.


\par }{\Q \VS{9}Yurikɨ mɨpaɨ nekanaineni,

\par }{\QB —Mɨpaɨ kanaineni Yawé Naimekɨmɨtɨrɨkaɨye, 'Ixaheri Kakaɨyarieya—,

\par }{\Q Muhawi Tsuruma kwieyari hepaɨ 'anetɨ kanayeimɨkɨ,

\par }{\QB meta 'amunitsixi Kumuxa kiekariyari hepaɨ mepɨ'itɨarieni:

\par }{\Q witsaxa 'ɨtsiyari xeikɨa payani meta 'una maxuawe,

\par }{\QB yuheyemekɨ 'akumawetɨ payani.

\par }{\Q Neteɨterima memɨyuhayewa wapiini mepɨtewanawairieni,

\par }{\QB meta neteɨterima 'akuxi memu'uwani wakwie yupiini mepayeitɨani».


\par }{\BB \par }
{\Q \VS{10}'Ikɨkɨ mekatenakapitɨariekuni memuyuta'ɨrixɨkɨ,

\par }{\QB memɨwarutaniukimakɨ meta memɨwaxani'eriekaikɨ Yawé Naimekɨmɨtɨrɨkaɨye teɨterimama.


\par }{\Q \VS{11}Mepɨtimamani kepauka Yawé

\par }{\QB yunaime kakaɨyarixi kwiepa memɨtama muwaka'una,

\par }{\Q 'ana nuiwarite teewanarixitɨtɨ,

\par }{\QB mekanikatunuma'uikuni nenewieri me'ipitɨanike,

\par }{\QB yuxexuitɨ yukwieyaritsie paitɨ.


\par }{\SH 'Etiupetsixi kememɨte'utahɨawarie
\par }
{\Q \VS{12}«Yaxeikɨata xeme, 'etiupetsixi,

\par }{\QB ne'ixiparakɨ xekanikwi'iwakuni».


\par }{\SH 'Atsiriyutsixi kememɨte'utahɨawarie
\par }
{\Q \VS{13}Yawé yutɨrɨkariya kanitanɨ'amɨkɨ tayeta memukuma wahepa.

\par }{\QB 'Atsiriya kiekatari yunaime kaniwarakukwimɨkɨ,

\par }{\Q meta Niniwe 'akumaweme kanayeitɨamɨkɨ,

\par }{\QB xiekaripa makuwaki hepaɨ.


\par }{\Q \VS{14}Kiekari muyuta'ɨre maku'ɨxaya payani muxatsi memɨte'atikwa'ani

\par }{\QB meta hipatɨ tewaxi.

\par }{\Q Mana yukie mepayeitɨani meteyunaitɨ yeutari.

\par }{\QB Nɨpe hamatɨa mikɨri tuxiyu mu'u'uni hetsie mepakayaxikeni.

\par }{\Q Watsuari kii hixɨapa nenieremetsie mepayetsuatɨkani,

\par }{\QB kitenie mɨranutahakitɨretsie pɨranu'u'unini,

\par }{\QB kariuxa kɨyeyari kii hetsie manuyehe hayekɨa puyehini.


\par }{\Q \VS{15}'Ikɨ kiekari muyutemawiekai kanihɨkɨtɨni,

\par }{\QB yu'iyarikɨ 'aixɨa 'iyari 'amukumakai,

\par }{\Q yukɨmana mɨpaɨ mutainekai:

\par }{\QB «Ne xeikɨa nepɨhɨkɨ, xewitɨ tawari pumawe».

\par }{\Q Matsi neuxei puka'unarie meta

\par }{\QB yeutari wakie patɨa.

\par }{\Q Kehate mana memuyekɨne me'ixeiyame

\par }{\QB mepuyukatemamawieni me'inanaimatɨ.




\par }\Chap{3}{\SH Kerutsareme manutimietsie kemɨtiyɨni
\par }
{\Q \VerseOne{1}Xɨa'ui kiekari hipame pemɨwananaima,

\par }{\QB pemɨkaheu'ena meta tita 'axamɨti'ane pemɨrexeiya.


\par }{\Q \VS{2}Mɨkayu'ɨxatsitɨarinɨa,

\par }{\QB meta mɨkatiyuxatɨarinɨa.

\par }{\Q Yawé hetsie yuri mɨkati'erie,

\par }{\QB meta yukakaɨyari hetsɨa 'ahurawa mɨka'uyeika.


\par }{\Q \VS{3}'Itsɨkate mana memanuka'u

\par }{\QB mayetsi memɨtehaketɨkɨka wahepaɨ mepɨ'anene,

\par }{\Q wakuwexinaruritsixi 'ɨrawetsixi yɨwikɨta memuku'uwa mekanihɨkɨtɨni

\par }{\QB tita memɨtetakwani tixaɨtɨ mepɨkatekuhayeikawa memɨkakayeikienikɨ.


\par }{\Q \VS{4}Kakaɨyari niukametemama mana kiekatari mepɨte'itawa,

\par }{\QB Kakaɨyari mepuku'eiri.

\par }{\Q Mawari wewiwamete piinite netukita timieme katipatsiekame mepɨte'ayeitɨa,

\par }{\QB meta 'aitsika kemaine yamepɨkatekahu.


\par }{\Q \VS{5}Matsi Yawé mana muka kemɨtiheitserie yapɨtiyuriene,

\par }{\QB kemɨkatiheitserie pɨkatiyuriene.

\par }{\Q Xexuime tukari mukatataretsie kemɨtiheitserie yapɨtiyuriene,

\par }{\QB meta pɨkatihayewa tukari mɨyehane mukatataretsie,

\par }{\QB peru 'axatiyuruwame tewiyarika pɨkamate.


\par }{\BB \par }
{\Q \VS{6}«Nekaniwaruka'una nuiwarite,

\par }{\QB kanakumawere wakuraru meta watuxiyu.

\par }{\Q Nekanihayewa kaye 'utɨa teɨteri 'umaweme,

\par }{\QB nixewitɨ tɨma mɨkɨ 'utɨa pɨka'uyeika.

\par }{\Q Kaniuyuhayewa wakiekarite 'u'unitɨ,

\par }{\QB nixewitɨ pɨkayuhayewaxɨ mana mukanikɨ.


\par }{\Q \VS{7}Kiekari mɨpaɨ nepɨtiutahɨawixɨ:

\par }{\QB “Yurikɨ pepɨnetsi'ayemakaxeni,

\par }{\QB kenemɨmetita'ɨxatsitɨani pepeu'enani”.

\par }{\Q Hikɨ 'ayumieme wakiekari pɨkaka'unarienikekai,

\par }{\QB naimekɨ nemɨtita'aitɨakaikɨ.

\par }{\Q Peru mɨyatɨtɨ, meyumexɨitɨatɨ mekanakɨne pɨta

\par }{\QB 'axamemɨteyurienikɨ naime hepaɨtsita.


\par }{\Q \VS{8}'Ayumieme xekenenetakwewieka,

\par }{\QB yapauka nepɨrayu'iwa

\par }{\QR —Yawé mɨpaɨ kanaineni—,

\par }{\Q 'ari nuiwarite neniwakuxeɨrimɨkɨ,

\par }{\QB meta te'aitamete

\par }{\Q nemɨtiwakwinitɨanikɨ nehaxɨakɨ,

\par }{\QB meta naimekɨ kenemɨreuha'a.

\par }{\Q Ne'ɨtetsarika taiyariyarikɨ,

\par }{\QB naitɨ kwie kanakuxɨtsitɨariemɨkɨ.


\par }{\BB \par }
{\Q \VS{9}»Teɨteri 'aixɨa me'utiyuaneme nekaniwarayeitɨamɨkɨ,

\par }{\QB para yunaitɨ memɨnetsihahɨawenikɨ Yawé kenemɨtitewa

\par }{\QB meta memɨnetsi'ayexeiyanikɨ yaxeikɨa meteyukɨhɨawetɨ.


\par }{\Q \VS{10}Kutsi hatɨayari manuyehapane 'anutaɨye me'anexɨame,

\par }{\QB 'imikieri mekaneni'atɨiriekuni

\par }{\QB memɨnetsi'ayexeiya, neteɨterima memeutaxɨriexɨa.


\par }{\Q \VS{11}Mɨkɨ tukaritsie tewiyarika xepɨkapitɨarieniri,

\par }{\QB 'ari 'axaxeteyurietɨ nehepaɨtsita xepɨtehayewa.

\par }{\Q Nekaniwarayeweiyamɨkɨ xetsata

\par }{\QB mɨkɨ teɨteri mamariwemete memayuyeitɨwa,

\par }{\Q hikɨ 'ana mepukumawere memɨyuti'ɨre

\par }{\QB nehɨri makupatsietsie.


\par }{\Q \VS{12}Mekaniyuhayewakuni xeikɨa,

\par }{\QB tixaɨtɨ memɨkatehɨkɨ.

\par }{\Q Mɨkɨ Yawé hetsie memɨtewiya memɨhɨkɨkɨ,


\par }{\QB \VS{13}'etsimeyupaɨmetɨ memɨyuhayewaxɨ 'ixaheritsixi,

\par }{\Q tita 'axamɨti'ane mepɨkateyuriekari,

\par }{\QB 'itarikakɨ mepɨkatekuxatani,

\par }{\QB kwamanarikakɨ mepɨkatekuxatani.

\par }{\Q Mekateniutikwa'akuni meta mekaniuka'uxipiwekuni

\par }{\QB nixewitɨ kawamariutakaku».


\par }{\BB \par }
{\Q \VS{14}Keneutahiwani, neniwe 'uka Tsiyuni, temawierikakɨ,

\par }{\QB memɨtehayu'iwa wahepaɨ xeketeneuhiwani, 'ixaheritsixi.

\par }{\Q Xekeneutikwikani meta xekeneyutemamawieka yu'iyarikɨ,

\par }{\QB neniwe 'uka Kerutsareme.


\par }{\Q \VS{15}Yawé pɨkatixekwinitɨaniri,

\par }{\QB kaniwarutaweiya memɨmetsi'aye'unie.

\par }{\Q Yawé, 'Ixaheritsie ti'aitame, xetsata kaniukani:

\par }{\QB hatsuakuri pepɨkaheumaka.


\par }{\Q \VS{16}Mɨkɨ tukaritsie Kerutsareme mɨpaɨ pɨtitahɨawarieni:

\par }{\QB «Tsiyuni, pepɨkamaka meta pepɨka'utaweranareni,


\par }{\Q \VS{17}Yawé 'akakaɨyari 'ahamatɨa kaniukani

\par }{\QB mɨkɨ kuya mɨrayu'iwa pɨhɨkɨ.

\par }{\Q Pɨyutemawieka 'ahetsiemieme,

\par }{\QB pɨmetsihekwariyani yunaki'eriyakɨ,

\par }{\Q kaniutakwikamɨkɨ yutemawietɨ 'ahetsiemieme


\par }{\QB \VS{18}'ixɨarari mɨhɨkɨtɨni hepaɨ».

\par }{\BB \par }
{\Q «Ne xehetsie nepɨtanuani xemɨkahiweritɨarienikɨri,

\par }{\QB mɨixari kexemɨte'anuyehu xetewiyatsitɨarietɨ.


\par }{\Q \VS{19}Mɨkɨ tukaritsie ne nekaniwaranukuweiyamɨkɨ

\par }{\QB kemɨ'ane waɨriyarika memɨtexe'aitɨa,

\par }{\Q nepɨwatawikweitsitɨani muxatsi memɨ'ɨkamɨmɨri,

\par }{\QB meta nekaniwaranukuwaumɨkɨ memeuyexɨri.

\par }{\Q Xeme xemariwame waɨkawa nepɨxe'ayeitɨani

\par }{\QB 'iya nuiwarite watsata hakewa xemetewinɨarie.


\par }{\Q \VS{20}Mɨkɨ tukaritsie ne nekanixe'atɨamɨkɨ,

\par }{\QB mɨkɨ tukaritsie nepɨxekuxeɨrieni.

\par }{\Q Xeme xemariwame waɨkawa nepɨxe'ayeitɨani

\par }{\QB yunaime teɨteri kwiepa memɨtama watsata

\par }{\Q kepauka nemɨxehakunuitɨani mɨkɨ wahɨxie

\par }{\Q 'ateewa xehehapanieku».


\par }{\QR Mɨpaɨ kaniutayɨni Yawé.

\par }