\NormalFont\ShortTitle{Nahumi}

{\MT Nahumi



\par }\ChapOne{1}{\PP \VerseOne{1}Kemɨtiyɨni niukiyari Niniwe hepaɨtsita mieme. 'Ikɨ xapa kanihɨkɨtɨni Nahumi 'Erikutsi kiekame kemɨtiunieritɨarie hepaɨtsita mɨtikuxata.


\par }{\SH Yawé kemɨtiuyeha'a Niniwe hepaɨtsita
\par }
{\Q \VS{2}Yawé Kakaɨyari mɨtiuyukakwerie kanihɨkɨtɨni meta mɨyɨkɨhɨpa.

\par }{\QB Yawé mɨyɨkɨhɨpa, Ti'aitame mayu'eriya.

\par }{\Q Yawé pɨtiwarakapitɨwa kemɨ'ane memeye'unie,

\par }{\QB mɨwaraye'unie wahepaɨtsita pɨkayuhaxɨapitɨarinɨa.


\par }{\Q \VS{3}Yawé yapauka muyeha'ani pɨkayɨwe,

\par }{\QB peru tɨrɨkariyaya pɨmariwe.

\par }{\QB Yawé tiwakwinitɨatɨ xeime tɨma pɨkahayewa.

\par }{\Q 'Eka meta wiyeri mɨtɨrɨkawitsata kaniumieni,

\par }{\Q hai tumuanari kanihɨkɨtɨni ketateya hetɨa mieme.


\par }{\Q \VS{4}Kepauka mɨkɨ mɨtita'aita haramara kaniukawaukeni,

\par }{\QB meta haa muhapane kaniukawaukeni.

\par }{\Q Watsani meta Kaximeru hɨriyaritsie 'ɨxa 'aixɨa mɨ'anene pɨtiwauke,

\par }{\QB meta kɨyexi 'emɨpapa Riwanu mieme kanitiyɨnareni.


\par }{\Q \VS{5}Kakaɨyari hɨxie hɨrite kaniutiyɨyɨakani,

\par }{\QB meta yemurite kanika'unikeni.

\par }{\Q Metatsiere hɨxiena kwie kaniutayuaneni,

\par }{\QB meta yunaitɨ hetsiena memɨte'u'uwa.


\par }{\Q \VS{6}¿Kemɨ'ane pɨyɨwe mɨtiunewieni haxɨaya hepaɨtsita?

\par }{\QB ¿Kemɨ'ane putawikweiwe haxɨaya mɨtiyukukuinetsie?

\par }{\Q Haxɨaya tai hepaɨ katiniyukukuineni,

\par }{\QB hɨxiena tetexi kanititarikeni.


\par }{\SH Niniwe kiekatari memuka'unarie
\par }
{\Q \VS{7}Yawé 'aixɨa katiniuka'iyarini,

\par }{\QB 'uximatɨarika muxuawenitsie mɨkɨ tiyu'awietame kanihɨkɨtɨni,

\par }{\QB meta kemɨ'ane hetsiena memɨtewiya wahetsie nunuwame kanihɨkɨtɨni.


\par }{\Q \VS{8}Peru Niniwe kanika'unamɨkɨ

\par }{\QB kaniwatihautsitɨamɨkɨ waɨkawa mekaneuyewekuni,

\par }{\QB tsepa makuyɨwitsie mɨwaraye'unie kaniwaranukuweiyamɨkɨ.


\par }{\Q \VS{9}¿Kemetekuxata Yawé hepaɨtsita?

\par }{\QB Mɨkɨ kememɨte'uxa katiniwamuririemɨkɨ.

\par }{\QB Xeimieme xeikɨa pɨtiwakwinitɨani.


\par }{\Q \VS{10}Tupiriya mɨwawaki hepaɨ mekanitixɨtsitɨariekuni,

\par }{\QB xuya mayuyewiya hepaɨ,

\par }{\QB meta tarɨwekarixi winu 'iiyarikɨ memanutikɨ hepaɨ.


\par }{\Q \VS{11}'Ekɨ, Niniwe, 'ahetsie pɨyetɨa

\par }{\QB Yawé hepaɨtsita 'axamɨtikuxata,

\par }{\QB 'axa'anemekɨ mɨ'ɨxatsita.


\par }{\SH Kakaɨyari teɨterimama kememɨte'utaxatɨarie
\par }
{\PP \VS{12}Yawé mɨpaɨ kanaineni:

\par }{\Q «Tsepanetɨ 'atsiriyutsixi memɨmɨire metɨrɨkawitɨ,

\par }{\QB mekanikwi'iwakuni meta mekanikumaweriyariekuni.

\par }{\Q 'Ekɨta, Kura tsepa nemɨmatsi'uhiweritɨa,

\par }{\QB tawariri nepɨkamatsihiweritɨani.


\par }{\Q \VS{13}Yuku pemetɨkɨ nekanitamuramɨkɨ

\par }{\QB kepemɨrakuwie nekamanixɨnamɨkɨ».


\par }{\Q \VS{14}Peru 'ekɨ Niniwe, 'ahepaɨtsita,

\par }{\QB Yawé 'ipaɨ katiniu'aita:

\par }{\Q «Tawari 'anuiwarima mepɨkatixuawere memɨmatsiha'eriwani kepemɨtitewa,

\par }{\QB watukita paitɨ nekaniwatitaramɨkɨ

\par }{\QB kakaɨyarixi memɨxixiyatɨka meta memɨkwaxiyarietɨka.

\par }{\Q 'Ateukiya nenikuha'aritɨamɨkɨ,

\par }{\QB 'axapemɨtiuka'iyari pemɨhɨkɨkɨ».


\par }{\SH Niuki Niniwe kemɨtiuka'unarie
\par }
{\Q \VS{15}Neuxei. 'Ari hɨritetsie kanakamieni,

\par }{\QB niuki 'aixɨa manuyɨne matɨkɨ kememɨte'ayu'iwaxɨ titaxatake,

\par }{\QB kemɨ'ane mɨtatitaxatɨani kayuwatɨ temexeiyanikɨ.

\par }{\Q Kura, 'a'ixɨarari kenewewieneniri.

\par }{\QB Kepemutayɨ ketinaye'atɨwani.

\par }{\Q 'Axamemɨte'u'iyari tawari 'akwiepa mepɨkaheutahaxɨani,

\par }{\QB 'ari mekaniukwi'iwa yunaitɨ yemekɨ.




\par }\Chap{2}{\SH Niniwe kiekariyari kemɨtika'unarieni
\par }
{\Q \VerseOne{1}Niniwe, 'ahepa kanamieni mɨmatsika'una,

\par }{\QB 'ayumieme kuyaxi wapaitɨ keniwaranutinɨ'a memɨtanenierenikɨ,

\par }{\Q huye keneta'ɨwiyani, 'akuyaxima keniwaxeɨrieka,

\par }{\QB 'ahetsie titakɨ pemɨtitanuani ketineha'aritɨaka.


\par }{\Q \VS{2}Karikɨ Yawé yakatiniyurimɨkɨ Kakuwu tawari witsimɨtixeiyarienikɨ,

\par }{\QB meta 'Ixaheri witsimɨtixeiyarienikɨ,

\par }{\Q teyu'unamete mekateninawatsirieni,

\par }{\QB 'iteɨri mukahurukarieni hepaɨ katinanuyeyani.


\par }{\BB \par }
{\Q \VS{3}Kuyaximama memɨkamama kɨmana memeuyukunarɨma kanixetani,

\par }{\QB yaxeikɨa kuyaxi mekaneuxetani.

\par }{\Q Wakaxetate tepɨayari kaniutixawatɨreni tai hepaɨ

\par }{\QB mexi meyukuha'aritɨwa meyutakwinike

\par }{\QB meta kuyaximama yupitsikate teikɨ mekanetsetserani.


\par }{\Q \VS{4}Kaxetate hau'erietɨ kaye'utɨa mekaniye'uwani,

\par }{\QB teɨteri memayukuxexeɨriwatsie mekani'axeni metewakwinitɨatɨ.

\par }{\Q Tai kɨxeme hepaɨ mekateniyuxexeiyatɨkani,

\par }{\QB meta mimierɨkari hepaɨ mekanikɨyɨaka.


\par }{\SH Niniwe kemɨtiuka'unarie meta kemɨtiunawatsiyarie
\par }
{\Q \VS{5}Niniwe kiekariyaritsie ti'aitame yukuyaxima 'aixɨa memɨ'anene kaniwaruta'inieni,

\par }{\QB mɨkɨta mexɨitɨarikakɨ mekanekaxɨrɨweni.

\par }{\Q Kuraru 'amatitewatsie meyumexɨitɨatɨ mekani'axeni

\par }{\QB mana memɨte'anutananikɨ.


\par }{\Q \VS{6}Peru haa manutaname kaneuyepierixɨani,

\par }{\QB paratsiyu pɨka'unirɨme.


\par }{\Q \VS{7}Yakatiniu'aitsieniri:

\par }{\QB Niniwetari 'ateewa mekananuhapaniekuni.

\par }{\Q 'Ukari tewa'uximayatsiriwamete kukuruxi wahepaɨ mekateniutsuanani,

\par }{\QB meta yutawitsie mekaneuyuhutsunani hiwerikakɨ.


\par }{\BB \par }
{\Q \VS{8}Niniwe kiekariyari haa manutaname mɨtari hepaɨ kani'aneni,

\par }{\QB teɨterimama mekanitayuruweni.

\par }{\Q «Xekeneukunuaxɨa» «Xekeneukunuaxɨarikɨ», mekateniuhiwieriwani,

\par }{\QB peru nixewitɨ tɨma pɨka'ukuneniere.


\par }{\Q \VS{9}Pɨrata xekenewayetɨki.

\par }{\QB Huru xekenewayetɨki.

\par }{\Q Piinitɨarika mɨraye'atɨka pɨkati'inɨari,

\par }{\QB meta piinite pɨtimɨire witsimɨti'anene mɨraye'atɨka.


\par }{\Q \VS{10}Kiekari katiniunawatsiyarieni, yuxaɨta kaniyuhayewa meta 'unitɨ.

\par }{\Q Wa'iyari kaniku'amɨwetɨkani,

\par }{\QB watunute niutiyɨyɨakatɨkani,

\par }{\Q wawaiyarite niutiyɨyɨakani,

\par }{\QB yuhɨxie mekanayetukwarawiniri.


\par }{\SH 'Ɨrawe mɨtiyukwa'a kanimɨmɨkɨ
\par }
{\Q \VS{11}¿Mayetsi waterɨ keranuyetɨa

\par }{\QB meta mayetsi tɨɨrixi waterɨ,

\par }{\Q hakewa maye 'uki, maye 'ukaratsi meta waniwema

\par }{\QB memeyu'awietakai nixewitɨ kawa'uximatɨakakɨ?


\par }{\Q \VS{12}¿Maye keranuyetɨa,

\par }{\QB yuniwema wahetsiemieme 'etsitipepeme mɨtititsanakai

\par }{\QB meta maye 'ukaratsi hetsiemieme yuxɨ'erika kɨipitɨa mawiwierekai,

\par }{\Q yuterɨta yuxɨ'erika mɨtiutahɨniyakai

\par }{\QB meta wai mutahɨniyakai mɨwayuti'awiwietatsie?


\par }{\Q \VS{13}«Peru ne hikɨ nekaninuani nematsi'aye'unietɨ

\par }{\QB —Yawé Mɨtɨrɨkaɨye mɨpaɨ kanaineni—.

\par }{\Q 'Akaxetate kuyaxa miemete naxi nekaniwarayeitɨamɨkɨ,

\par }{\QB meta 'ixiparakɨ 'aniwema mayetsi tɨɨrixi nekaniwakwimɨkɨ.

\par }{\Q 'Akwieyaritsie kiekatari memɨtenawaya nekaniwakumaweriyamɨkɨ,

\par }{\QB hatsuakuri tawarita 'atupiritsixima waniuki pɨka'enierieni».




\par }\Chap{3}{\SH Niniwe kemɨtika'unarieni
\par }
{\Q \VerseOne{1}Xɨa'ui, kiekari xuriya pemɨtayeuriwa,

\par }{\QB 'itarikakɨ pemɨhɨne,

\par }{\Q pemɨkatihayewa 'inawarikɨ,

\par }{\QB meta pemɨkatihayewamɨkɨ pe'amienetɨ.


\par }{\Q \VS{2}Kaunari 'iwaɨyɨpame yuariyaya kana'eniɨriɨkɨni,

\par }{\QB meta kaxeta 'ɨkateya yuariyari,

\par }{\Q kawayutsixi watɨranari,

\par }{\QB kaxetate wayuariya,


\par }{\Q \VS{3}kawayutsixi wanautsari,

\par }{\QB putimerɨka wa'ixiparate,

\par }{\Q pitsikate putixawatɨre,

\par }{\QB mepɨyumɨire mɨkite,

\par }{\Q kaxarite pukuxeɨrietɨka,

\par }{\QB kaxarite naitsarie kaneutiheni,

\par }{\QB yunaitɨ wahetsie mekanekaxɨrɨweni.


\par }{\Q \VS{4}'Ikɨ naitɨ mɨyakatiniuyɨni waɨkawamexɨa muyutuakɨ,

\par }{\QB mɨkɨ 'ukaratsi tuminikɨ muyumayɨinɨa witsimɨti'ɨimari,

\par }{\QB mɨkɨ mɨrakumate kemɨtiwaru'irɨwiya.

\par }{\Q Kiekarite katiniwaru'irɨwiya wahamatɨa 'ukahuputɨ,

\par }{\QB meta nuiwarite wakewaiyatɨ.


\par }{\BB \par }
{\Q \VS{5}«Ne nematsi'aye'unietɨ 'ena nekaniuweni

\par }{\QR —Yawé Naimekɨmɨtɨrɨkaɨye mɨpaɨ kanaineni—.

\par }{\Q 'Ahɨxie paitɨ 'a'iwi nenitihanimɨkɨ,

\par }{\QB nuiwarite memɨmatsixeiyakɨ kepemɨtimawe,

\par }{\QB meta te'aitamete 'atewiyarika memɨxeiyakɨ.


\par }{\Q \VS{6}Mɨkati'itiya nekamanikawirimɨkɨ,

\par }{\QB nepɨmatsitewiyatsitɨani teɨteri wahɨxie nepɨmatsihɨani.


\par }{\Q \VS{7}Yunaitɨ memɨmatsixeiya mekaniyuta'unaxɨakuni,

\par }{\QB mɨpaɨ menitiyuakuni: “Niniwe 'ari kaniuka'unarieni.

\par }{\Q ¿Kemɨ'ane puyuhiwerieka hetsiena mieme?”

\par }{\QB ¿Hakewa nepeikaxeiya kemɨ'ane minɨtɨani?»


\par }{\SH Niniwe yuheyemekɨ kemɨtika'unarieni
\par }
{\Q \VS{8}¿Kamɨtsɨ 'ekɨ matsi 'aixɨa peti'ane keyuri Tewatsi,

\par }{\QB kiekari haa hixɨapa mɨyema,

\par }{\QB Niru hatɨayari manuyehane 'aurie mukuma,

\par }{\Q haramara hetsiena munua mayeitɨa

\par }{\QB meta haa yukuraru mayeitɨa?


\par }{\Q \VS{9}Kutsi meta 'Ekipitu mepiparewiekai yemekɨ,

\par }{\QB Puti meta Riwiya meminɨ'ɨ mepɨhɨkɨtɨkai.


\par }{\Q \VS{10}Mɨyatɨtɨ, Tewatsi kiekariyari kanehanieni 'ateewa,

\par }{\QB 'ateewa paitɨ kananutahɨiyani.

\par }{\Q Niwemama mekaniutitetseweiyani

\par }{\QB kaye 'itsikinayaritsie.

\par }{\Q Teɨterimama waɨkawa memeuka'u meniyuta'iwirieni,

\par }{\QB meta mekaniwarutihɨani teɨteri wa'ukiyarima.


\par }{\BB \par }
{\Q \VS{11}Yaxeikɨata 'ekɨ, Niniwe, pekanititawaimɨkɨ,

\par }{\QB peka'uka'iyaritɨ pekanayeimɨkɨ

\par }{\Q Yaxeikɨata 'ekɨ, mɨmatsi'aye'unie pemakatɨ,

\par }{\QB pekanitiwaumɨkɨ hakewa peme'ati'awieta.


\par }{\Q \VS{12}'Akuraru 'amatitewa piní kanihɨkɨtɨni

\par }{\QB mexɨakame mieme takari mɨkwakwaxi:

\par }{\Q xɨka 'utakatsieni,

\par }{\QB kemɨ'ane mitikwani teta kaneukaxɨrɨweni.


\par }{\Q \VS{13}Neuxei, kepauka memɨwaraye'unie memɨwatakwinitsie

\par }{\QB 'akuyaxima 'ukarawetsixi wahepaɨ mekaniyɨaka.

\par }{\Q 'Akwieyaritsie mieme 'ituparite heuyepietɨkaitɨ huhutatɨ kaniyuhayewamɨkɨ,

\par }{\QB karikɨ kɨmana mɨreunamirikekai tai kanitixɨtsitɨamɨkɨ.


\par }{\SH Yakɨ xeikɨa kemɨtiukuxeɨri
\par }
{\Q \VS{14}Haa waɨkawa keneuxeɨri kuyaxi 'awarita memaketɨkɨnetsie mieme,

\par }{\QB 'akuraru 'akenatitɨriya.

\par }{\Q Haxupa kenekakexi, 'a'ɨkakɨ haxu 'aixɨa keneuyuri

\par }{\QB meta xɨnariya keneutiwewi.


\par }{\Q \VS{15}Mana kwitɨ tai kamenitaxɨtsitɨamɨkɨ

\par }{\QB meta 'ixiparakɨ pekanimieriemɨkɨ,

\par }{\QB mɨmatsi'aye'unie 'utsika mɨtikɨme hepaɨ kametinikwaimɨkɨ.

\par }{\Q Kene'amɨiriyani 'utsikari wahepaɨ

\par }{\QB meta kene'axiɨtɨaka tekɨmemete wahepaɨ.


\par }{\Q \VS{16}Tetuayamete 'ahetsɨa miemete pepɨwarutimɨiriyaxɨ

\par }{\QB xurawetsixi wareuyeta meyupaɨmeme


\par }{\Q \VS{17}Matsiparewiwamete 'utsikari wahepaɨ mekani'aneni

\par }{\QB meta 'aparatsiyuta te'uximayatamete, 'etsimemɨtepepe memɨka'u'umeyari wahepaɨ,

\par }{\QB muhaɨtɨnitsie 'ixumeri 'amɨtɨtɨ hetsie menikayaxikeni,

\par }{\Q matsi tau manatinenitsie mekaniyuta'unani,

\par }{\QB xewitɨtɨma pɨkatimate hakewa memeyuti'awietaxɨa wataxeiyake.


\par }{\BB \par }
{\Q \VS{18}'Atsiriyatsie ti'aitame,

\par }{\QB 'amuxatsi wahɨwemete karima meneukutsu,

\par }{\QB 'akuyaxima pemɨwaranayexie meneukutsixɨani.

\par }{\Q 'Ateɨterima hɨritetsie meneutaxɨriyaxɨani,

\par }{\QB pumawe xewitɨ muwakuxeɨrienikɨ.


\par }{\Q \VS{19}Kepemɨtiukakukuine 'uayeyari pumawe,

\par }{\QB 'ahaiya pɨkayu'uayemarinɨa.

\par }{\BB \par }
{\Q Yunaitɨ memɨtehetimani kepemɨranuyetɨakɨ,

\par }{\QB 'ixɨarari mekaniwewikuni ke'axapemɨranuyetɨa hepaɨtsita.

\par }{\Q ¿Kemɨ'ane nutsɨ puyuhayewaxɨ katiuka'eniexɨaka

\par }{\QB waɨkawamekɨ 'axamɨti'ane hepaɨtsita? Nixewitɨ.


\par }