\NormalFont\ShortTitle{Mikeyaxi}

{\MT Mikeyaxi



\par }\ChapOne{1}{\PP \VerseOne{1}'Ikɨ niuki kanihɨkɨtɨni Yawé Mikeyaxi Muretseti kiekame kemɨtiutaxatɨa, kepauka memɨte'aitakaitsie Kutani, 'Akatsi meta 'Etsekiyaxi, Kura kwieyaritsie te'aitamete. 'Ikɨ kanihɨkɨtɨni kemɨtiunieritɨarie mɨkɨ Tsamariya hepaɨtsita meta Kerutsareme hepaɨtsita.


\par }{\SH Yawé kemɨtinuani
\par }
{\Q \VS{2}Yunaitɨ teɨteri, xekeneu'enana,

\par }{\QB kwie keneu'ena

\par }{\QB meta yunaitɨ hetsiena xemɨte'u'uwa.

\par }{\Q Yutuki mɨpatsieta paitɨ

\par }{\QB Ti'aitame, Yawé naimekɨmɨyɨwe,

\par }{\QB kaninierekamɨkɨ xeme ke'axaxemɨteyurie.


\par }{\Q \VS{3}Neuxei. Yawé yukiita kanayeyeiximeniri,

\par }{\QB 'akanakamieniri meta kaniumieni

\par }{\QB hɨri 'amanutitɨtɨtsie.


\par }{\Q \VS{4}Hɨri heima makekatsie kanitipenikeni,

\par }{\QB xɨrɨka taikɨ mukwanani hepaɨ,

\par }{\Q kwie mayeweweri hixɨata kanitsanikeni,

\par }{\QB haa mɨtɨrɨkaɨye hixɨata mɨtsana hepaɨ.


\par }{\Q \VS{5}'Ikɨ naitɨ mɨya katiniyɨmɨkɨ Kakuwu nuiwarimama 'axamemɨte'uyurikɨ,

\par }{\QB 'ixaheritsixi teɨteriyari 'axamemɨte'uyurikɨ.

\par }{\Q Tsamariya kanihɨkɨtɨni ya'aneme meutiwiwiexɨa 'Ixaheri 'axamɨtiyurienikɨ.

\par }{\QB Meta Kerutsareme kanihɨkɨtɨni kakaɨyarixi watukite 'etsimupepe mati'ukai hɨri 'amanutitɨtɨtsie Kura kwieyaritsie.


\par }{\Q \VS{6}Tsamariya 'unimeyari kwinienetɨ 'uweme nepɨhayewa:

\par }{\QB kwietsanaripa payani kaxie maka'iteɨtsieni.

\par }{\Q Tetexiyari mayeweritsie nekaneukaxɨrimɨkɨ,

\par }{\QB meta tenariyari heyekɨa nekanihayewamɨkɨ.


\par }{\Q \VS{7}Yunaitɨ kakaɨyariximama mekanititarariekuni,

\par }{\QB tuminikɨ memuyumayɨinɨa wa'iwarikakɨ memɨwewiyatɨkakɨ taipa katineuxɨriyamɨkɨ.

\par }{\QB Ne wakakaɨyarixi yunaime nepɨwatitemɨxikita.

\par }{\Q Naitɨ tita mɨtiyutiwewi tuminikɨ kumayɨiwatɨ me'iwakaikɨ,

\par }{\QB tuminikɨ muyumayɨinɨa mɨtipitɨarieni tawari payani.


\par }{\SH Mikeyaxi hiwerikaya
\par }
{\Q \VS{8}'Ayumieme nekanititsuamɨkɨ meta kukuiniyakɨ nekaniutahiwamɨkɨ,

\par }{\QB neheumamawetɨ 'anepuyeikani meta neheumawetɨ.

\par }{\Q Yawi mayu'eriya hepaɨ nekatiniutsuakamɨkɨ,

\par }{\QB 'aru 'amɨnena hepaɨ nekatiniutsuakamɨkɨ.


\par }{\Q \VS{9}Tsamariya kemɨtiukwinitɨarie pɨkayu'uayemarinɨa:

\par }{\QB Kura kwieyaritsie kaniye'ani.

\par }{\Q Neteɨterima wahetsiepai naime kanakɨnɨni,

\par }{\QB Kerutsareme kitenieyaritsie paitɨ.


\par }{\Q \VS{10}Kahati kiekariyaritsie mɨkɨ xepɨkatehekuxatani,

\par }{\QB yemekɨ xepɨkahetitsuanani,

\par }{\Q xekenetikurupi kukuiniyakɨ

\par }{\QB Weti-Rehapɨra tumuanariyaritsie.


\par }{\Q \VS{11}Tsahapixi kiekatari,

\par }{\QB xekenayekɨni xemamawetɨ meta tixaɨtɨ xekatehayuyeitɨatɨ.

\par }{\Q Tsanani memɨtama

\par }{\QB mepɨka'uyuwaɨri memɨwayekɨnekɨ.

\par }{\Q Weti-'Etseri kiekariyari kaniuta'aiwani,

\par }{\QB 'ari pɨkaxeparewieni.


\par }{\Q \VS{12}'Aixɨa ti'aneme metetakwewietɨ mepɨte'ukakukuine,

\par }{\QB Maruti kiekatari,

\par }{\Q Yawé 'axamɨti'ane kaneyenɨ'ani

\par }{\QB Kerutsareme kitenieyaritsie paitɨ.


\par }{\BB \par }
{\Q \VS{13}Rakixi kiekatari,

\par }{\QB kawayutsixi kaxetate xekeniwaranawɨtɨiri.

\par }{\Q Xeme xehetsɨa putsutɨrixɨ Tsiyuni niweya 'axamɨtiyurienikɨ,

\par }{\QB xeme meri xepɨte'utsutɨa ke'axamɨtiyurienekai 'Ixaheri.


\par }{\Q \VS{14}'Ayumieme, Muretseti-Kahati kiekariyari xekeneutateutɨa.

\par }{\Q 'Akitsiwi kiekariyaritsie kii 'amutɨtɨ

\par }{\QB 'Ixaheri kwieyaritsie te'aitamete wawiniyari kanihɨkɨtɨni.


\par }{\BB \par }
{\Q \VS{15}Maretsa kiekatari,

\par }{\QB ne xeime tiyu'uname muwara'iwa nekananunɨ'amɨkɨ xehetsɨa,

\par }{\Q 'ixaheritsixi yemekɨ memɨkamama

\par }{\QB 'Arurani paitɨ mekani'axɨakuni memuyuti'awietakɨ.


\par }{\Q \VS{16}'Ayumieme 'amɨxiya kenanuyexika meta 'amu'utsie keneuyukametseriya,

\par }{\QB hiwerika keneuwewi 'aniwema pemɨwanaki'erie wahetsiemieme,

\par }{\Q waɨkawa keneuyukametseriya wirɨkɨ kemɨremu'u hepaɨ,

\par }{\QB karikɨ 'aniwema pekaninawaiyariemɨkɨ.




\par }\Chap{2}{\SH Kememɨtekwinitɨarieni xikutsixi memɨteyukananaima
\par }
{\Q \VerseOne{1}Xɨa'ui kemɨ'ane xeikɨa memɨyu'iyaritɨa 'axamemɨteyurienikɨ,

\par }{\QB me'uheitɨ 'akuxi ke'axamemɨteyurienikɨ memitiwewiwa.

\par }{\Q 'Amɨtikataretsie, mɨpaɨ mepɨte'eye'atɨwa

\par }{\QB mɨkɨ tɨrɨkariya memexeiyakɨ yuhetsie.


\par }{\Q \VS{2}Kwie mɨraka'etsitɨre mehiwe'erietɨ, yupiini mekanayeitɨwani,

\par }{\QB meta kiite, mɨkɨta yukii mekanayeitɨwani.

\par }{\Q Waɨriyarika me'inanaimatɨ 'uki mekateni'aitɨaka meta tɨɨriyamama,

\par }{\QB tewi meta tita mɨrexeiyakai.


\par }{\PP \VS{3}'Ayumieme, Yawé mɨpaɨ kanaineni:

\par }{\Q «Hikɨta nepɨta nekanihɨkɨtɨni nemɨne'iyaritɨa

\par }{\QB wahetsie nemi'atɨanikɨ 'axamɨtiwayuriekakɨ,

\par }{\QB mɨkɨ tsata memayuye'una mepɨkayɨwekaxɨani.

\par }{\Q Mepɨkaku'uwaniri heitserie meheutanenieretɨ meyuti'ɨretɨ,

\par }{\QB maye'akɨri tukari ke'axamemɨ'itɨarienikɨ.


\par }{\Q \VS{4}'Ana tukaritsie hipatɨ mepɨwananaimaka,

\par }{\QB hikɨ 'ikɨ hiwerika kwikariyari wahetsiemieme pɨtakwikarieni:

\par }{\Q “Tepeuyexɨri.

\par }{\QB Neteɨterima wakwie memaka'etsa mekaniyutaxitekiwani.

\par }{\Q Kehepaɨtɨtɨ menetenawairietɨwe.

\par }{\QB Memɨtatsi'a'iwaxɨ takwie mekaniyetuiriyarɨwani”».


\par }{\BB \par }
{\Q \VS{5}'Ayumieme xepɨkaheixeiyani Yawé teɨterimama watsata

\par }{\QB xeime kwie wayetuiriwame.


\par }{\SH Kakaɨyari niukametemama memɨkahɨkɨ
\par }
{\Q \VS{6}'Ikɨ Kakaɨyari niukametemama mɨpaɨ mepɨnetekɨhɨawe:

\par }{\QB «'Ari ketineuhayewa petihekɨatatɨ.

\par }{\QB Pepɨkataraxaxatɨwani kename teka'unarieni».


\par }{\Q \VS{7}Kakuwu nuiwarimama mɨpaɨ mekaniutiyuaneni:

\par }{\QB «¿Kamɨtsɨ Yawé tinewatɨ 'ari tiuhayewaxɨ?

\par }{\QB ¿Kamɨtsɨ mɨyatiuka'iyari?

\par }{\Q ¿Tamɨ niukieya 'aixɨa katiyuyuruwa?

\par }{\QB ¿Tamɨ tame 'aixɨa mɨtiuka'iyari hepaɨ tekate'u'uwa?»


\par }{\Q \VS{8}Takai xeme neteɨterima xepɨhɨkɨtɨkai,

\par }{\QB peru hikɨri xemɨnetsi'aye'unie xepakɨ.

\par }{\Q Hakewa mɨreyukwine memeyekɨka,

\par }{\QB kayuwatɨ me'uhukaku huyeta,

\par }{\QB wakamixa 'amɨtɨtɨ xepɨtewanawairietɨwe.


\par }{\Q \VS{9}Neteɨterima 'ukarawetsixi

\par }{\QB wakiita 'aixɨa memɨtemateta xepɨwarayexɨrɨwa,

\par }{\Q meta watɨɨriyama yuheyemekɨ xepɨtewanawairie

\par }{\QB naime tita nemɨtiwayetuiri.


\par }{\BB \par }
{\Q \VS{10}Xekenanuku'uti. Xekeneuhuni,

\par }{\QB 'ikɨ 'ena xema'uxipie pɨkahɨkɨ.

\par }{\Q Tita 'axamɨti'ane xepɨte'utahɨniyaxɨ,

\par }{\QB xepika'unaxɨ naime yemekɨ.


\par }{\Q \VS{11}Xɨka xewitɨ tixe'itaiyamɨtɨ,

\par }{\QB xɨka nuani ti'itawatɨ mɨpaɨ tixe'utahɨawe:

\par }{\Q «Ne nepɨtixetahekɨatɨani kaxie winuyari meta kaxie hayari wahepaɨtsita»,

\par }{\QB 'ikɨ teɨteri Kakaɨyari niukameya mepayeitɨani.


\par }{\SH Kemutayɨ kemɨtiwaxɨnakekai
\par }
{\Q \VS{12}Kakuwu, yurikɨ mɨpaɨ nekanaineni,

\par }{\QB ne yunaime 'ateɨterima nekaniwakuxeɨrimɨkɨ.

\par }{\Q 'Ixaheri, yurikɨ mɨpaɨ nekanaineni,

\par }{\QB ne nekaniwakuteɨximɨkɨ memuyuhayewaxɨ.

\par }{\Q Nepuwakuxeɨrieni muxatsi kuraruta memeuta'ɨnarieni hepaɨ,

\par }{\QB muxatsi wahepaɨ, maku'ɨxaya hixɨapa,

\par }{\QB memɨyuwaɨkawani hepaɨ tɨranari mepɨwewieni.


\par }{\Q \VS{13}Panuyekani kemɨ'ane muhuyetarɨmeni,

\par }{\QB meta mɨkɨtatsiere huye mepuyuwewirieximeni,

\par }{\Q kitenie mekaniuyekɨnikuni hikɨ mekaniyehuni,

\par }{\QB mexi tiwa'aitɨwame 'umieni 'anuyekaitɨ,

\par }{\QB mexi Yawé 'anuyekaitɨ 'umieni.




\par }\Chap{3}{\SH Kememɨtekwinitɨarieni kuwexinaruritsixi kemɨkatiheitserie memɨte'uximaya
\par }
{\PP \VerseOne{1}Hikɨ mɨpaɨ nekaniutayɨni:

\par }{\Q «Xekeneu'enana, Kakuwu nuiwarimama wakuwexinaruritsixi,

\par }{\QB xemɨ'itsɨkate 'ixaheritsixi wahetsiemieme:

\par }{\Q ¿Kareuyewetse xeme

\par }{\QB xemimaika tita mɨtiheitserie?


\par }{\Q \VS{2}Xeme 'aixɨa mɨti'ane xekateni'uxieka, tita mɨkatiheitserie pɨtata xetenaki'erie,

\par }{\QB neteɨterima me'ayeneniereme wanawiyari xepɨkatsana

\par }{\QB meta wawaiyari wa'umeyaritsie,


\par }{\Q \VS{3}xeme neteɨterima xepɨwakwa'a,

\par }{\QB wanawiyari xepɨkatsana, wa'umeteyari xepɨtimura,

\par }{\Q 'etsipepeme xepɨwatixiteke wai xarita mɨka'etsarieni hepaɨ,

\par }{\QB wai huxunuta mɨ'imaiyani hepaɨ».


\par }{\BB \par }
{\Q \VS{4}'Uxa'atɨni Yawé mekanitahiwikuni parewiya mehewawiriwatɨ,

\par }{\QB matsi mɨkɨ pɨkawata'eiya,

\par }{\Q wahetsiemieme puyuti'awieta

\par }{\QB 'axamemɨte'uyurikɨ.


\par }{\SH Kakaɨyari niukametemama memɨte'itawa meta yuri memɨtekuxata
\par }
{\Q \VS{5}'Ipaɨ kanaineni Yawé xehepaɨtsita,

\par }{\QB Kakaɨyari niukametemama neteɨterima xemɨwareuyexɨrɨwa:

\par }{\BB \par }
{\Q «Kemɨ'ane 'ikwai memɨxemikwa, kename kayuwatɨ'uma xepɨtewakuxaxatɨwa,

\par }{\QB kemɨ'ane 'ikwai memɨkaxemikwa, kename kuyaxa 'ayani xepɨtewakuxaxatɨwa.


\par }{\Q \VS{6}Hikɨ 'ayumieme, mepɨyɨriyarieni tawari tixaɨtɨkɨ mepɨkatexeiyatsitɨarieni,

\par }{\QB mepɨkayɨwekaxɨaniri memɨtetaxata kemɨtiyɨni 'arike».

\par }{\BB \par }
{\Q 'Ikɨ Kakaɨyari niukametemama wahetsiemieme tau pakayune,

\par }{\QB tukarikɨ wahetsiemieme yɨriya payani.


\par }{\Q \VS{7}'Iyaritsie mieme memɨtaneniere mepɨyutitetewiya,

\par }{\QB kakaɨyarixi memɨwaruta'iwawiya kemɨtiyɨnikɨ tixaɨtɨ mepɨkate'ayeitɨarieni.

\par }{\Q Kakaɨyari wateta pɨreunani,

\par }{\QB mɨkɨ tawari pɨkawata'eiya.


\par }{\Q \VS{8}Ne, matsi, tɨrɨkariyakɨ nekanihɨneni,

\par }{\QB nekanihɨneni Yawé 'iyarieyakɨ,

\par }{\QB meta nekanihɨneni tita mɨtiheitseriekɨ meta tɨrɨkariyakɨ,

\par }{\Q nekaniyɨweni Kakuwu nuiwarimama nemɨwarutaxatɨani ke'axamemɨtekahu

\par }{\QB nekaniyɨwenita 'ixaheritsixi nemɨwataxatɨani ke'axamemɨte'uyuri.


\par }{\SH 'Itsɨkame 'axamɨtikamiekɨ, 'ayumieme Tsiyuni puka'unarie
\par }
{\Q \VS{9}Xeme 'ikɨ xekeneu'eni,

\par }{\QB Kakuwu nuiwarimama wakuwexinaruritsixi,

\par }{\Q meta 'itsɨkate 'Ixaheri kwieyaritsie miemete,

\par }{\QB tita mɨtiheitserie xepɨxani'erie meta xepitituna niuki heitserie mɨtikuxata,


\par }{\Q \VS{10}Kerutsareme meta netuki manuwe

\par }{\QB 'imieri meta kemɨkatiheitserie tukarikɨ yapɨtixuawe.


\par }{\Q \VS{11}Wa'itsɨkate metepitɨarietɨ xeikɨa 'aixɨa mepɨteyurie,

\par }{\QB wamawari wewiwamete mepɨwa'ɨxatsitɨa meteyuwiyatɨ,

\par }{\QB meta wakakaɨyari niukametemama tuminikɨ xeikɨa mekatenikuxatani kemɨtiyɨni,

\par }{\Q 'imatɨrieka matsi, Yawé hetsie mekaniyutɨrɨkariyani, mɨpaɨ mekaniutiyuaneni:

\par }{\QB «¿Tamɨ Yawé tahamatɨa katiuyeika?

\par }{\QB Tame hawaikɨ 'axatepɨka'itɨarieni».


\par }{\Q \VS{12}'Ayumieme, xeme ya'aneme xewiwiekaku

\par }{\QB Tsiyuni kwietsanaripa hepaɨ tiyuxexeiyatɨ kanayeimɨkɨ,

\par }{\Q Kerutsareme 'unimeyari xeikɨa kaniyuhekɨarimɨkɨ,

\par }{\QB meta yemuri tuki manuwekai 'ɨtsita kanayeimɨkɨ.




\par }\Chap{4}{\SH 'Arike Tsiyuni kiekariyari ke'aixɨa mɨtitahɨawarieni
\par }
{\R (Mik 4:1-3 – Kits 2:1-4)

\par }{\Q \VerseOne{1}'Imatɨrieka tukari 'umahutsie,

\par }{\QB yemuri Yawé tukieya manuwekai

\par }{\Q hɨrite 'amutɨtɨ heima kanakayeriemɨkɨ

\par }{\QB meta mɨkɨ matsi yunaime hɨrite wara'iwatɨ kanayeimɨkɨ.

\par }{\Q Hikɨ teɨteri hepana mekaniukɨnikuni,


\par }{\QB \VS{2}meta nuiwarite yumɨiretɨ hetsɨana mekani'axɨakuni, mɨpaɨ mekanitiyuakuni:

\par }{\Q «Xekenakɨni, tepanutikɨne Yawé yemurieyatsie,

\par }{\QB Kakuwu Kakaɨyarieya tukita.

\par }{\Q Kakaɨyari yukɨmana yu'aitsikate kataneta'ɨkitɨamɨkɨ,

\par }{\QB 'ana mɨpaɨ tepɨte'u'uwani».

\par }{\Q Karikɨ Tsiyunitsie kanayeneikani 'ɨkitɨarika,

\par }{\QB Kerutsareme hetsie, Yawé niukieya.


\par }{\Q \VS{3}Kakaɨyari yɨkɨmana yumɨireme teɨteri wahetsiemieme 'aixɨa katinakayurimɨkɨ,

\par }{\QB meta tita mɨtiheitserie hepaɨtsita pɨtita'uximayata

\par }{\QB nuiwarite memɨtɨrɨkawi wahetsie meta 'ateewa kiekatari.

\par }{\Q Yu'ixiparate hatsarunite mepayeitɨaxɨani,

\par }{\QB meta yupitsikate 'ɨxa xikame mepayeitɨaxɨani.

\par }{\Q 'Ari nuiwarite mepɨkayukwitɨweniri,

\par }{\QB meta tawariri 'imieri kuyaxa mieme mepɨkayuti'ɨkitɨani.


\par }{\Q \VS{4}Yuxexuitɨ kaxie meta piní

\par }{\QB 'iteɨriyari hetɨa xepɨtiyaxikeni,

\par }{\Q nixewitɨ 'axamatɨarietɨ pɨka'ayani

\par }{\QB —Yawé Naimekɨmɨtɨrɨkaɨye mɨpaɨ kaniutayɨni—.


\par }{\Q \VS{5}Teɨteri yunaitɨ yukakaɨyarixi

\par }{\QB wahetsie metewiyatɨ mekaniuhuni,

\par }{\Q matsi tame Yawé hetsie tetewiyatɨ xeikɨa tekaniuhuni,

\par }{\QB takakaɨyari hetsie tetewiyatɨ,

\par }{\QB hikɨ 'ena mɨtiyehane meta yuheyemekɨ.


\par }{\SH 'Arike Tsiyuni kiekariyari kemɨtihekwatɨarieni
\par }
{\Q \VS{6}«Yawé mɨpaɨ kanaineni: 'Iya tukaritsie,

\par }{\QB muxatsi memɨte'utikwinitɨarie nekaniwakuxeɨrimɨkɨ,

\par }{\QB memeutaxɨriexɨa meta memɨnanaimarie.


\par }{\Q \VS{7}Muxatsi memɨwitekietɨka memuyuhayewaxɨ nekaniwarayeitɨamɨkɨ,

\par }{\QB meta 'ateewa memehapanie, xeinuiwariyari metɨrɨkaɨyeme nepɨwarayeitɨani.

\par }{\Q Yawé mɨkɨ wahetsie katini'aitakamɨkɨ Tsiyuni hɨriyaritsie

\par }{\QB hikɨ 'ena mɨtiyehane meta yuheyemekɨ.


\par }{\Q \VS{8}'Ekɨta, Muxatsi Watuxiyu,

\par }{\QB yemuri kuraru 'amatitetewa Tsiyuni kiekariyari:

\par }{\Q 'ahetsɨa kaninuamɨkɨ meripai tɨrɨkariya kepemɨrexeiyakai,

\par }{\QB mariwemekɨ kepemɨti'aitakai Kerutsareme kiekariyari».


\par }{\SH Kemɨti'uximatɨarieni meta kemɨra'iwa Tsiyuni
\par }
{\Q \VS{9}Hikɨta, ¿ketitayari kwinimieme petiuhiwa?

\par }{\QB ¿Kamɨtsɨ ti'aitame pekarexeiya?

\par }{\Q ¿Titayari 'ukaratsi niweyame kukuiniyaya meti'axiya?

\par }{\QB ¿Kamɨtsɨ matsi'ɨxatsitɨwame tiumɨ?


\par }{\Q \VS{10}Ketineukakukuineni meta keneu'atawawaɨriyani, neniwe 'uka Tsiyuni,

\par }{\QB 'ukaratsi mɨtiniwerɨmeni hepaɨ,

\par }{\Q karikɨ hikɨri 'akiekaritsie pekanayeyeimɨkɨ,

\par }{\QB meta yeuta pe'ukaitɨ pekanayeimɨkɨ.

\par }{\Q Wawiruniya pekaniyemieni, matsi mana pe'uyeikatɨ pekanixɨnariemɨkɨ,

\par }{\QB Yawé kamenixɨnamɨkɨ memɨmatsi'aye'unie kememɨmete'aitɨatsie.


\par }{\BB \par }
{\Q \VS{11}Hikɨri nuiwarite yumɨiretɨ mepɨyukuxeɨri memetsi'aye'unietɨ.

\par }{\QB Mɨpaɨ meputiyuane: «Tsiyuni kapatsietɨ ke'ayeitɨarieni.

\par }{\QB Tenenieretɨ tepɨyutemamawieka».


\par }{\Q \VS{12}Matsi mɨkɨ Yawé kemɨtiku'eriwa mepɨkatemate,

\par }{\QB meta mepɨkaheitimaitɨkɨka kemɨtiyurimɨkɨ 'arike,

\par }{\Q 'atsimepɨkatemate mɨkɨ mɨwarukuxexeɨriwa

\par }{\QB mɨwaka'itsanakɨ waxata hepaɨ.


\par }{\Q \VS{13}Kenanukukexi, neniwe 'uka Tsiyuni.

\par }{\QB Kene'uneni.

\par }{\Q 'A'awate tepɨa nekanayeitɨaxɨamɨkɨ

\par }{\QB meta 'akarutsate wurunitse nekanayeitɨaxɨamɨkɨ,

\par }{\Q yumɨireme teɨteri tumuanari pemɨwarayeitɨanikɨ,

\par }{\QB meta Yawé pekatiniyetuiriemɨkɨ tita memɨte'a'iwaxɨ 'axa'anemekɨ,

\par }{\QB tita waɨkawa memɨteheuxeiya pekatiniyetuamɨkɨ, Ti'aitame mɨhɨkɨ naitsarie kwiepa.




\par }\Chap{5}{\SH Ti'aitame Rawiri nuiwarieya hepaɨtsita
\par }
{\Q \VerseOne{1}Neniwe 'uka yumemiwame, 'akuyaxima keniwarukuxeɨri,

\par }{\QB takuraruri kananutinamieka.

\par }{\Q 'Iwaɨyɨkɨ yu'auritapa peutiweiyani

\par }{\QB 'Ixaheri kwieyaritsie ti'aitame.


\par }{\Q \VS{2}Matsi 'ekɨ, Wereni 'Epɨrata,

\par }{\QB kiekari 'etsipemɨyewa Kura nuiwarimama watsata,

\par }{\QB 'ahetsie pɨyeyani 'Ixaheritsie mɨtita'aita,

\par }{\Q tsutɨa paitɨ kiekatari puwanuiwari,

\par }{\QB watukari mɨka'inɨari.


\par }{\Q \VS{3}'Ayumieme Kakaɨyari kaniwayetuamɨkɨ mɨwaraye'unie hetsɨa,

\par }{\QB kepaukake 'ukaratsi mayehuka 'ukitɨme mɨtiniweni,

\par }{\Q hikɨ 'ixaheritsixi memehapaniekai

\par }{\QB yu'iwama 'ixaheritsixi wahetsɨa mepɨ'axɨani.


\par }{\Q \VS{4}Peru xewitɨ kaninemɨkɨ muxatsi wahepaɨ wahɨweme mayani

\par }{\QB Yawé tɨrɨkariyayakɨ,

\par }{\QB mɨkɨ kemɨtimariwe 'ipitɨakaku Yawé kakaɨyarieya.

\par }{\Q 'Aixɨa 'iyari mepu'uwani, mɨkɨ mɨti'aitanikɨ

\par }{\QB kwie kemɨyewa naimetsie.


\par }{\QB \VS{5}Mɨkɨ kayuwatɨ temu'uwanikɨ yapɨtiyurieni.

\par }{\Q Xɨka 'Atsiriya nuani takwieyaritsie

\par }{\QB takwieyari ka'unake takiekarite kuraruyari 'amatitetewa,

\par }{\Q tepitamieni yu'atahutame muxatsi wahɨwemete tewarawitɨtɨ,

\par }{\QB meta 'atahaika kuyaxi memanuyetei wahekɨ,


\par }{\Q \VS{6}mɨkɨ 'Atsiriyatsie mepɨtetahɨni 'ixiparakɨ,

\par }{\QB Nimiruri kwieyatsie, nawaxakɨ mepɨteta'aita.

\par }{\Q Xɨka 'Atsiriya takwieyari 'uka'unake,

\par }{\QB xɨka takwieyaritsie watahanike,

\par }{\QB mɨkɨ pɨtatsitawikweitsitɨani.


\par }{\SH Memuyuhayewa
\par }
{\Q \VS{7}Kakuwu nuiwarimama memuyuhayewa,

\par }{\QB teɨteri meyumɨireme watsata,

\par }{\Q haɨtsi Yawé hetsɨa mieme hepaɨ mepɨ'aneni,

\par }{\QB wiyeri 'amayetsuye tupiriya hetsie mɨkaxɨrɨwe hepaɨ,

\par }{\Q teɨteri memɨka'inɨ'a,

\par }{\QB meta tixaɨtɨ mɨkatiwarawawiriwa.


\par }{\Q \VS{8}Kakuwu nuiwarimama memuyuhayewa nuiwarite watsata,

\par }{\QB yumɨireme teɨteri watsata,

\par }{\Q maye yeutarite watsata kemɨtiyumate mɨkɨ hepaɨ mepɨ'aneni,

\par }{\QB maye temaikɨ muxatsi watsata kemɨtiyumate hepaɨ,

\par }{\Q kepauka watsata meutahani puwatixutsina meta puwatikwa'a,

\par }{\QB nixewitɨ wahetsie mɨtanuani mɨkayɨwekɨ.


\par }{\Q \VS{9}Memɨxe'aye'unie xepɨwatakwini,

\par }{\QB hikɨ yunaime xepɨwakwini memɨxekwitɨwe.


\par }{\SH Kememɨte'itiyani kakaɨyarixi memɨkawarayexeiyanikɨ
\par }
{\PP \VS{10}Yawé mɨpaɨ kanaineni:

\par }{\Q «Mɨkɨ tukaritsie 'akawayutsixi kuyaxa miemete nekaniwareuyehɨamɨkɨ,

\par }{\QB metatsiere 'akaxetate kuyaxa miemete.


\par }{\Q \VS{11}Kiekarite 'akwieyaritsie miemete nekanakuxɨtɨamɨkɨ

\par }{\QB metatsiere naime 'akiekarite kuraruyari 'ematitɨtɨ.


\par }{\Q \VS{12}Kepemɨtiyukewaiya nekaneitipariyamɨkɨ

\par }{\QB meta kakaɨyarixi memuwaruta'iwawiya kemɨtiyɨnikɨ pepɨkawarexeiyaniri.


\par }{\Q \VS{13}'Akakaɨyarixi nekaniwareutipariyamɨkɨ

\par }{\QB meta 'atetexi memɨpatsietɨka 'amɨti'u,

\par }{\Q tawariri hatsuaku wahɨxie pepɨkatitunumakeni

\par }{\QB 'amamakɨ pemɨtiwawewie wahɨxie.


\par }{\Q \VS{14}'Atserá 'ɨkiyarite nepatihunaxɨani,

\par }{\QB meta 'akiekarite 'unimeyari kwinieneme nekanikemɨkɨ,


\par }{\Q \VS{15}neha'atɨ waɨkawa nekatiniwarakapitɨamɨkɨ

\par }{\QB kemɨ'ane nuiwarite memɨkanetsi'anu'eni».




\par }\Chap{6}{\SH Kakaɨyari yuteɨterima kemɨtiwaxaneta
\par }
{\PP \VerseOne{1}Yawé kemutaine xekeneu'eni:

\par }{\Q «Kenanukukexi, hɨrite wahɨxie 'axanetsika keneyetua,

\par }{\QB yemurite 'aniuki meke'u'enieni».


\par }{\BB \par }
{\Q \VS{2}Yemurite xekeneu'eni, Yawé xanetsikaya,

\par }{\QB kayuwatɨ xekeneu'enana, kwie tsutɨmeyari,

\par }{\Q Yawé kanitsutɨaka yuteɨterima waxanetatɨ,

\par }{\QB kanitsutɨani 'ixaheritsixi wahamatɨa 'aixɨa mɨtiyurienikɨ:


\par }{\Q \VS{3}«Neteɨterima, ¿ne kenexe'uyuri?

\par }{\QB Yaxekeneteneutahɨawi kepauka nepɨxe'umuinaxɨ.


\par }{\Q \VS{4}Ne nekatiniuyurieni 'Ekipitu kwieyaritsie nemɨxe'ayewitɨ,

\par }{\QB nemɨxe'uxɨnaxɨ mɨkɨ kwieyaritsie waɨriyarika xete'aitɨariekaku.

\par }{\Q Ne nekaniwarutanɨ'ani Muitsexi, 'Aruni meta Miriyami,

\par }{\QB memɨxe'uwitɨximenikɨ.


\par }{\Q \VS{5}Neteɨterima, xekena'eriwani

\par }{\QB Waraki Muhawi kwieyaritsie ti'aitame kemɨtiyurimɨkɨkai,

\par }{\QB meta Warami Wehuxi nu'aya kemɨtita'ei.

\par }{\Q Xekena'eriwani kexemɨte'ukɨ Tsitini xemɨyekɨ Kirikari paitɨ xemu'axɨa,

\par }{\QB meta mɨpaɨ xeketenemaika Yawé kemɨtixe'utawikweitsitɨa».


\par }{\BB \par }
{\Q \VS{6}¿Kehepaɨ neyɨme Yawé hɨxie 'ahurawa nepunuani

\par }{\QB meta kehepaɨ Kakaɨyari Mɨmariwe hɨxie netikatunumakeni?

\par }{\Q ¿Netiyɨwe mawari taiyariyarikɨ

\par }{\QB yatɨni tsikeru xeiwiyari mexeiya neyetuatɨ?


\par }{\Q \VS{7}¿Yawé tiyukatemawieni miriyaritekɨ muxatsi 'ukitsi wahekɨ,

\par }{\QB yatɨni tamamata miriyari 'akiyarikɨ hatseiti muhapane?

\par }{\Q ¿Neniwe mexɨakame netiyetuani,

\par }{\QB nehetsie mɨyetɨa netiyetuani 'axanemɨtiuyurikɨ?


\par }{\BB \par }
{\Q \VS{8}Yapekatiniutaxatɨarieniri tita 'aixɨa mɨti'ane.

\par }{\QB Pepɨtiutaxatɨarieri tita mɨtitakwewie 'ahetsiemieme Yawé:

\par }{\Q Yapepɨtiyurieneni tita mɨtiheitserie hepaɨtsita,

\par }{\QB pepinaki'erieka nenimayatsika,

\par }{\QB meta Kakaɨyari hɨxie mariweme pepɨka'ayuyeitɨwani.


\par }{\SH Kememɨtekwinitɨarieni 'axamemɨte'uyurikɨ tuminikɨ meta teɨteri wahetsie
\par }
{\Q \VS{9}Nuiwarite meta teɨteri kiekaritsie kiekatari,

\par }{\QB Yawé niukieya xekeneu'eni, pɨxeha'iniwa,

\par }{\QB xɨka xetemaiwaweni, Yawé xekenemakaxeni.


\par }{\Q \VS{10}«'Axaxemɨte'u'iyari.

\par }{\QB ¿'Atsinekaraineni tumini xemexeiya 'axa'anemekɨ xeme'iwaxɨ,

\par }{\QB meta heuyewekamekɨ xemɨteku'inɨnɨata hepaɨtsita?


\par }{\Q \VS{11}¿Kename 'aixɨa 'ane nera'eriwani kirutame mɨtinawaya hepaɨtsita

\par }{\QB meta tepɨa mahete manuyeyaxike 'aixɨa mɨkareuku'inɨatsie?


\par }{\Q \VS{12}Xikutsixi kiekaritsie kiekatari 'axamepɨte'u'iyari,

\par }{\QB kiekatari mepɨte'itawa,

\par }{\QB yuteta yuneni mepexeiya ti'itawame.


\par }{\Q \VS{13}'Ayumieme ne, nekametinikwinitɨamɨkɨ nemetsitiwayatɨ,

\par }{\QB ne nepɨmetsika'una 'axapemɨtiuyurikɨ.


\par }{\Q \VS{14}Pepɨtiutikwa'ani, matsi pepɨka'utahuxarɨweni,

\par }{\QB matsi yaxeikɨa pepɨhaakatɨarieka.

\par }{\Q Pemɨtiukaxexeiyani yapɨreuyeikani,

\par }{\QB meta tita 'etsiwa pemɨrexeiyani memɨmatsi'aye'unie nekaniwayetuiriemɨkɨ.


\par }{\Q \VS{15}Tita pemɨtika'eni mɨkɨ pepɨkaka'itsana,

\par }{\QB huriwu takari tsepa pemutipɨnaxɨ hatseiti pepɨkahexeiyani,

\par }{\QB meta kaxie winuyari pepɨka'anu'ieni tsepanetɨ takariyari pemutiketsi.


\par }{\Q \VS{16}'Ekɨ 'aixɨa 'anemekɨ 'Umiri 'aitsikaya pekaniuweiyani

\par }{\QB meta naime 'Akawi nuiwarimama kememɨteyurie,

\par }{\QB yapepɨtiuyeika 'ɨxatsieya kemutiyuane.

\par }{\Q 'Ayumieme pemɨka'unarienikɨ nekameniyetuamɨkɨ,

\par }{\QB meta 'ateɨterima nekaniwatewinɨamɨkɨ.

\par }{\QB Teɨteri 'axakemematekɨhɨaweni pepinewieka».




\par }\Chap{7}{\SH Hiwerika matsi kemɨtikuxatakai tixaxatame
\par }
{\Q \VerseOne{1}Xɨa'ui ne.

\par }{\Q Wiita 'ikwaxi muti'inɨiwatsie 'anutiyaku nepunua,

\par }{\QB pɨkayɨweri kaxie nemɨtiwauni,

\par }{\Q tsikere xeixatsimuyari nepɨkahexeiya nemitikwanikɨ,

\par }{\QB xapa takari yɨrime tɨma nepɨkahexeiya, kɨmana nemɨmɨxime.


\par }{\Q \VS{2}Teɨteri Kakaɨyari memayexeiya 'ikɨ kwieyaritsie mekanakuxɨtɨarieniri,

\par }{\QB 'ena kwiepa mepumaweri teɨteri 'aixɨa memɨte'u'iyari.

\par }{\Q Yunaitɨ hipame mepɨwakwiku,

\par }{\QB meta yunaitɨ mekaniyuwiniyatɨweni.


\par }{\Q \VS{3}Nixewitɨ pɨkawara'iwa ke'axamemɨteyuriekɨ,

\par }{\QB ti'aitame parewiwametemama meta 'itsɨkate mepiku'iwawa 'awie memɨtepitɨarienikɨ.

\par }{\Q Memɨtɨrɨkawi mekateniku'iwawani xeikɨa,

\par }{\QB meta yunaitɨ mekaniyutemawieritɨaka ketita memɨtehiwe'eriekɨ.


\par }{\Q \VS{4}Watsata muyeika 'aixɨa mɨtiuka'iyari kwinimieme matsi katinihɨaka keyuri 'ɨtsi,

\par }{\QB kemɨ'ane heitserie 'amuyeika, matsi kanitunini keyuri xuya.

\par }{\Q Matsi kanaye'aximeniri memɨhɨxiyatɨarienitsie,

\par }{\QB kanehuraniri tukari memɨtekwinitɨarienitsie,

\par }{\QB kememutiyua memɨtaneniere 'ahetsɨa miemete.


\par }{\Q \VS{5}Xeime 'ahepaɨ tewi yuri pepɨkati'eririeka,

\par }{\QB 'ahamikuma wahetsie pepɨkatiwiyani,

\par }{\Q kene'akweriwayurieka kepemɨtikuxaxatɨwa

\par }{\QB 'ahamatɨa mukahupu.


\par }{\Q \VS{6}Nu'ayatɨtɨ yupapa pɨxani'erie,

\par }{\QB 'uka yumaama pɨkaheu'enie,

\par }{\QB meta mu'etsiekame yumu'e paye'unie,

\par }{\Q memɨxe'aye'unie xeme yuxexuitɨ

\par }{\QB xekiitatɨtɨ mepayetetɨka.


\par }{\Q \VS{7}Matsi ne Yawé hetsie netiwiyatɨ nepɨta'ikwewa,

\par }{\QB nepɨta'ikwewani Kakaɨyari hetsie netsiwikweitsitɨwame.

\par }{\QB Nekakaɨyari kaneni'eniemɨkɨ.


\par }{\SH 'Ikwewarika memɨtawikweitsitɨarienikɨ
\par }
{\Q \VS{8}Pemɨnetsi'aye'unie 'aku, 'axakemɨnetiyuriekɨ pepɨkayutemawieka.

\par }{\QB Nepatiwe, matsi nepanukukeni,

\par }{\QB yɨwipa nepuyeika, matsi Yawé nehekɨariya pɨhɨkɨ.


\par }{\Q \VS{9}Yawé hepaɨtsita 'axanekatiniuyurieni,

\par }{\QB 'ayumieme nepinewieni haxɨaya

\par }{\Q kepaukake 'aixɨa mɨtiyurieni kenemɨtiuyurikɨ

\par }{\QB meta kemɨtiheitserie nehetsiemieme.

\par }{\Q Hikɨ 'ana hekɨaripa pɨnetsi'atɨani

\par }{\QB meta neyutemawietɨ nepayani wikweitsitɨarikayakɨ.


\par }{\Q \VS{10}Mɨnetsi'aye'unie kepauka mɨniere,

\par }{\QB mɨpaɨ mɨnetikɨhɨawekai: «¿Hakewari 'akakaɨyari?»,

\par }{\QB waɨkawamekɨ puyutitewiya.

\par }{\Q Nekanixeiyamɨkɨ kemɨtika'unarieni,

\par }{\QB karikɨ haxu huye 'utɨa mieme hepaɨ katiniketsinariemɨkɨ.


\par }{\BB \par }
{\Q \VS{11}Kepauka 'akuraru 'amatayewa tawari mawewiyatɨyani

\par }{\QB 'ana kanihɨkɨtɨkamɨkɨ 'akwie 'apemɨtayeuriya.


\par }{\Q \VS{12}Mɨkɨ tukaritsie 'ahetsɨa mepɨ'axɨani teɨteri,

\par }{\QB 'Atsiriya metsutɨtɨ meta 'Ekipitu kiekariteyaritsie paitɨ meye'atɨ,

\par }{\Q Niru hatuxameyari manuyeka metsutɨtɨ meta 'Eupɨrate hatuxameyaritsie meye'atɨ,

\par }{\QB haramaratsie metsutɨtɨ meta tapa haramaratsie paitɨ, meta teewanarixi xeime hɨritsietari.


\par }{\Q \VS{13}Karikɨ mɨkɨ kwieyarite makumawe kanayeixɨamɨkɨ

\par }{\QB teɨterimama ya'aneme meheutiwiwiexɨaku,

\par }{\QB 'axamemɨteyuriekaikɨ.


\par }{\BB \par }
{\Q \VS{14}'A'itsɨ pe'akwetɨ 'ateɨterima keniwahɨneni,

\par }{\QB muxatsi 'atewama,

\par }{\Q yuxaɨta 'ɨtsita memɨkie,

\par }{\QB 'ɨtsi hixɨapa.

\par }{\Q Watsani meta Karaha mu'ɨxayatsie ketiniwarutimikwa

\par }{\QB meripaitɨ hepaɨ.


\par }{\Q \VS{15}Mariweme ketineuyuri wahɨxie,

\par }{\QB 'Ekipitu kwieyaritsie pemɨwarayewitɨtsie hepaɨ.


\par }{\Q \VS{16}Hipatɨ nuiwarite mekaninenierikuni mariwemekɨ kepemɨtiyurieni,

\par }{\QB hikɨ yutɨrɨkariya mekanititewiyakuni,

\par }{\Q yutenie mekaniuwɨrikuni

\par }{\QB meta memɨkaheu'enana mekanayuyeitɨakuni.


\par }{\Q \VS{17}Tumuanari mekanikutsenakuni kuuterixi wahepaɨ,

\par }{\QB kwiepa yutawima memɨteku'uwa wahepaɨ.

\par }{\Q Mepɨwayekɨne me'utiyɨyɨakatɨ hakewa memeyu'awietatɨka

\par }{\QB meta, memamatɨ 'ahɨxie,

\par }{\QB mekaniyuyetuakuni 'ahetsɨa, Yawé meta takakaɨyari.


\par }{\BB \par }
{\Q \VS{18}Pumawe Kakaɨyari 'ahepaɨ tiuka'iyaritɨ,

\par }{\QB 'axamɨti'ane mɨtareuyehɨwiriwa

\par }{\Q meta tixaɨtɨ mɨkarayeitɨwa ke'axamemɨte'uyuri

\par }{\QB teɨterima memuyuhayewaxɨ.

\par }{\Q 'Aheyemekɨ pepɨkaha'a,

\par }{\QB naki'eriya mɨmatsinakekɨ pɨta.


\par }{\Q \VS{19}Tawari ketaneutinenimayata.

\par }{\QB Ke'axatemɨte'uyuritsie kenakexi,

\par }{\QB meta naime 'axaketemɨte'uyuri haramara 'amatiyewatsie ketineukaxɨri.


\par }{\Q \VS{20}Matsiɨkɨme kenayeitɨa Kakuwu pemɨkaku'eiriwe hatsuaku,

\par }{\QB meta 'Apɨrahami heitserie kepemɨtinaki'erie,

\par }{\Q meripaitɨ tsutɨa paitɨ

\par }{\QB kepemɨti'ahɨritɨa tatutsima wahamatɨa.


\par }