\NormalFont\ShortTitle{'Awakuxi}

{\MT 'Awakuxi



\par }\ChapOne{1}{\PP \VerseOne{1}'Ikɨ kemɨtiyɨni niukiyari kanihɨkɨtɨni 'Awakuxi Kakaɨyari niukameya kemɨtiunieritɨarie.


\par }{\SH 'Awakuxi Kakaɨyari kemɨtiutahɨawixɨ
\par }
{\Q \VS{2}Yawé, ne'utahiwatɨ parewiya nepɨmatsiwawirie,

\par }{\QB peru 'ekɨ pepɨkanetsi'enie,

\par }{\Q ¿Kepaukakeri pepɨnetsihanu'enieni?

\par }{\QB Waɨkawamekɨ nepɨmatsiwawiriekai mukumawerekɨ ketemɨtenanaimarie, peru 'ekɨ 'atsipepɨkara'eriwa.


\par }{\Q \VS{3}¿Titayari penetixeiyatsitɨa hipatɨ kememɨtenanaimarie?

\par }{\QB ¿Titayari netiwaxeiyani hipatɨ kememɨtehiweritɨarie?

\par }{\Q Naitsarie nepɨtixeiya kememɨteyuka'una meta kememɨteyunanaima,

\par }{\QB kememɨteyukwitɨwe meta kememɨte'ayuye'unie.


\par }{\Q \VS{4}Nixewitɨ 'a'aitsika hetsie yapɨkatikamie

\par }{\QB meta nixewitɨ kemɨtiheitserie yapɨkatikamie yu'iwa hetsɨa.

\par }{\Q 'Axamemɨte'u'iyari kemɨtiheitserie memɨte'u'uwa mekaniwananaimaka,

\par }{\QB meta 'itsɨkame kemɨtiheitserie yapɨka'utaine.


\par }{\SH Yawé kemɨtiuta'a
\par }
{\Q \VS{5}«Xekeniwaruxeiya nuiwarite.

\par }{\QB Kwixekeniwaruxeiya meta xemamatɨ xekeneuyuhayewa.

\par }{\Q 'Ikɨ tukariyaritetsie yanepɨtiyurixime tixaɨtɨ yaxemɨkateha'eriwa

\par }{\QB tsepa xewitɨ mɨpaɨ mɨtixe'uxatɨa yuri xepɨkate'erieka.


\par }{\Q \VS{6}Karireutsixi nekaniwayuitɨamɨkɨ,

\par }{\QB mɨkɨ teɨteri memayu'eririya memɨhɨkɨ meta memɨtɨrɨkawi,

\par }{\Q naitsarie kwiepa memuku'uwa

\par }{\QB hipame wakwie yuhetsiemieme meyeitɨakutɨ.


\par }{\Q \VS{7}Mɨkɨ teɨteri mepɨmamariwawe meta mepɨmakaxiwa,

\par }{\QB yu'inɨari niukiyaritsie xeikɨa yamekatenikahuni.


\par }{\Q \VS{8}Wakawayutsixi tɨwexi wareuyeta mepayɨwawe,

\par }{\QB 'ɨrawetsixi tɨkakɨta miemete wareuyeta mepɨte'u'iyari.

\par }{\Q Kawayutsixi wahetsie me'utetɨ yumɨiretɨ meputinanautsa,

\par }{\QB memutei 'atewapaitɨ mepaneika.

\par }{\QB Wirɨkɨxi kememɨte'uxɨrɨwe memɨtetakwanitsie mɨpaɨ mekateniyumateni.


\par }{\Q \VS{9}Mekani'axɨakuni naime meteye'unarɨmetɨ,

\par }{\QB memɨyehunitsie marika puxuaweni,

\par }{\QB memɨwaranutaxɨrɨwa xiekari mɨranukutuiwa hepaɨ mekateniwaruxexeɨriwani.


\par }{\Q \VS{10}Te'aitamete mekaniwatewiyatsitɨaka,

\par }{\QB kuwexinaruritsixi mekaniwananaimaka,

\par }{\Q mekaniutinaweni kiekari yukuraru 'amatitetewa memexeiyatɨka wahepaɨtsita,

\par }{\QB xiekari 'imɨmɨiyari mekaniutiwewiwani, hikɨ kiekaritsie mekaneutahakeni.


\par }{\Q \VS{11}'Eka naime mɨtiye'unatɨyeika hepaɨ mekani'aneni,

\par }{\QB peru waɨkawa 'axamekateniuyurieni, yutɨrɨkariyatɨme yukakaɨyari memayeitɨakɨ».


\par }{\SH Hutarieka 'Awakuxi Kakaɨyari kemɨtiutahɨawixɨ
\par }
{\Q \VS{12}'Ekɨ, Yawé, yuheyemekɨ 'apekaniuyeikani.

\par }{\QB 'Ekɨ, nekakaɨyari pemɨpatsie, hatsuakutɨma pemɨkamɨwe pekanihɨkɨtɨni.

\par }{\Q 'Ekɨ, Yawé, kemɨtiheitserie memɨteyurienikɨ pepɨwa'atɨani,

\par }{\QB 'ekɨ, ne'ai, pekaniwa'atɨamɨkɨ memɨtatsi'ayemari'itɨanikɨ.


\par }{\Q \VS{13}'Ahɨxite yemekɨ pɨ'itiyatɨka 'axamɨti'ane pepɨkareuxeiyawe,

\par }{\QB pepɨkayɨwe pemɨwaxeiyani hipatɨ menanaimariekaku.

\par }{\Q ¿Titayari kamɨtsɨ 'axamemɨte'u'iyari 'atsipekatiwayuriwe?

\par }{\QB ¿Titayari kayuwatɨ petiuma

\par }{\QB mexi 'axamemɨte'u'iyari 'aixɨa memɨte'u'uwa mewakwa'a?


\par }{\Q \VS{14}Teɨteri tsapari haramaratsie memɨye'uwa pepɨwarayeitɨa,

\par }{\QB kwiepa yuhukama memɨteku'uwa memɨkatehekakutsiyari pepɨwarayeitɨa.


\par }{\Q \VS{15}Wawiruniya yukwaitsɨkɨ yunaime kaniwaranatihapanani,

\par }{\QB yuwipitekɨ yunaime kaniwakuyuruwani,

\par }{\Q yu'ataxayakɨ kaniwaranatitutuweni,

\par }{\QB mɨpaɨ meteyurietɨ mekaniyutemamawieka.


\par }{\Q \VS{16}'Ayumieme wawiruniyutsixi yu'ixiparate yukakaɨyari mekanayeitɨwani,

\par }{\QB meta mekaniwarayexeiyani.

\par }{\Q 'Ixiparate waparewiekaku

\par }{\QB waɨkawa xikutsixi mekanayexɨrieni.


\par }{\Q \VS{17}¿Kamɨtsɨ petiwapitɨaka yuheyemekɨ mɨpaɨ memɨteyurieka?

\par }{\QB ¿Yuheyemekɨ metehayu'iwani hipame wakiekaritsie metahaketɨ mewakwitɨ mekawanenimayatɨ?


\par }{\BB \par }


\PoetryChap{2}{\Q \VerseOne{1}Netanieretɨ nekaniyuhayewamɨkɨ,

\par }{\QB wapaitɨ nenieremetsie ne'akakaitɨ,

\par }{\Q nepɨta'ikwewani kemɨnetitahɨawe,

\par }{\QB kemɨnetita'eiya mɨyanemɨtitahɨawixɨkɨ.


\par }{\SH Yawé kemɨtiuta'a
\par }
{\PP \VS{2}Hikɨ Yawé mɨpaɨ kanetiniuta'eiya:

\par }{\Q «Kepemɨtiunierixɨ ketinaka'utɨa,

\par }{\QB yuhekɨakamekɨ haxu 'etsitsutsuimetsie

\par }{\QB para xeiya mekaterɨwa mɨyɨwenikɨ.


\par }{\Q \VS{3}Karikɨ kepemɨtiunierixɨ yakatiniyɨmɨkɨ yemekɨ kepauka tukaritsie yamɨtiyɨnikekai,

\par }{\QB tukari kaniyemieni maye'anikɨ, mɨkɨ tukari pɨkahayewarieni mɨka'aye'anikɨ.

\par }{\Q Tsepanetɨ 'amɨreɨtewini yakatiyɨwetɨ, keneta'ikwewani,

\par }{\QB mɨkɨ tukari kanaye'amɨkɨ kahauyewekamekɨ.


\par }{\BB \par }
{\Q \VS{4}»Memuyuti'ɨre 'iyari heitseriekame mepɨkahexeiya,

\par }{\QB peru kemɨtiheitserie 'amuyeika yuri mɨti'eriekɨ payeyurini.


\par }{\Q \VS{5}Matsi, xikutɨriya pɨtiyu'itaiya,

\par }{\QB 'ayumieme memuyuti'ɨre 'amepɨkateheutere.

\par }{\Q Yukɨipitsie 'emepanatiyeyeure, mɨki teukiya hepaɨ,

\par }{\QB meta mepɨkahuxaiwawe mɨki yɨwikame hepaɨ.

\par }{\Q Yu'aurie yunaime nuiwarite mekaniwarukuxexeɨriwani

\par }{\QB meta yunaime teɨteri mekaniwarehapanani.


\par }{\Q \VS{6}Peru mɨkɨ hatsuakutɨni tixaɨtɨ mepɨkatehayeitɨarieni.

\par }{\QB Nuiwarite mepɨwatinanaimani hikɨ 'ikɨ kwikari wahetsiemieme mepɨtakwika:

\par }{\BB \par }
{\Q »Xɨa'ui waɨkawa rexeiyatɨ mayuyeitɨa hipame tiwapiinitekɨ,

\par }{\QB meta piinitɨarika waɨkawa mɨtiukuxeɨri 'itarikakɨ.

\par }{\QB ¿Kepaukakeri pɨtihayewa mɨyatiyurienetɨ?


\par }{\Q \VS{7}Yapauka mekananuku'uikuni memɨmetehapinirie.

\par }{\QB Memetsi'aye'unietɨ mekanakɨnikuni tinaime mekameteninawairiekuni tita pemɨrexeiya,

\par }{\QB mexi 'ekɨ pe'uyɨyɨakani pekatɨrɨkaɨyetɨ.


\par }{\Q \VS{8}Nuiwarite mekaniyumɨireni pemɨtiwarunawatsiri,

\par }{\QB keyupaɨmetɨ teɨteri memɨyutawikweitsitɨani mɨkɨta mepɨmetenawatsirieni,

\par }{\Q mɨmɨirekɨ xuriya pemutayeuri,

\par }{\QB meta 'ikɨ kwie hetsie waɨkawamekɨ pemɨtiunanaimakɨ,

\par }{\QB meta 'ikɨ kiekari hetsie meta mana kiekatari pemɨwarunanaimakɨ.


\par }{\BB \par }
{\Q \VS{9}»Xɨa'ui kemɨ'ane yukiita mɨtihɨniya kwamanarikakɨ rana'iwaka

\par }{\QB yuniwema watawikweitsitɨanike

\par }{\QB wahetsie mɨkatinakenikɨ 'axamɨti'ane.


\par }{\BB \par }
{\Q \VS{10}»Kepemɨtiu'eri 'akie kiekatari pepɨwarutewiyatsitɨa xeikɨa:

\par }{\QB yumɨireme nuiwarite pepɨwareuyehɨa,

\par }{\QB peru 'ekɨtɨtɨ pepɨ'ayuri.


\par }{\Q \VS{11}'Ayumieme tetexitɨtɨ kuraru 'amatayewa hetsiemiemete mepahiwatɨka,

\par }{\QB meta kii pikaxiyaritetsie puwa'eiya wahiwari.


\par }{\BB \par }
{\Q \VS{12}»Xɨa'ui kemɨ'ane kiekari mutawewiwa hipame wakwitɨ

\par }{\QB meta kemɨ'ane kiekari mukama hipame wananaimatɨ.


\par }{\Q \VS{13}Yawé Naimekɨmɨtɨrɨkaɨye mɨpaɨ kanaineni,

\par }{\QB teɨteri tai hetsiemieme mekete'uximayaka

\par }{\QB meta nuiwarite yakɨ xeikɨa meketeyu'uxitɨaka.


\par }{\Q \VS{14}Haa haramara kemɨranukanama hepaɨ,

\par }{\QB mɨpaɨta kwie hetsie mekateniyɨkuni

\par }{\QB teɨteri Yawé tɨrɨkariyaya memaitɨ.


\par }{\BB \par }
{\Q \VS{15}»Xɨa'ui 'ekɨ, 'a'iwa pemutitawaitɨwa.

\par }{\QB Xɨa'ui 'ekɨ, winukɨ pemititawaitɨwa

\par }{\QB waiyarieya maweme pexeiyamɨtɨ.


\par }{\Q \VS{16}Mɨkɨkɨ pepɨtewiyatsitɨarieni pɨta, hawaikɨ witsipepɨkatixeiyarieni.

\par }{\QB Kamɨtsɨ 'ekɨta kenanu'i, pemɨwaxeitsitɨanikɨ xitekiya 'inɨariyari kepemɨkarexeiya.

\par }{\Q Yawé yutekɨxi yutseriekɨ mehana 'ahetsie ke'itiyeurieni,

\par }{\QB meta witsikepemɨtixeiyariekai hetsiemieme, tewiyarika kematsi'upitɨani.


\par }{\Q \VS{17}Riwanu hepaɨtsita kepemɨtiunanaima mɨkɨta kematsi'utapɨna.

\par }{\QB Tewaxi kepemɨtiwareuyehɨa mɨpaɨta peketiuka'unarieni.

\par }{\Q Karikɨ kanimɨireni xuriya pemitayeuri,

\par }{\QB meta pɨwaɨkawa 'ikɨ kwie hepaɨtsita kepemɨtiunanaima,

\par }{\QB meta 'ikɨ kiekari hetsie meta teɨterimama.


\par }{\BB \par }
{\Q \VS{18}»¿Tita tiyunaki'erie kakaɨyari mɨwewiya,

\par }{\QB kemɨ'ane mitawewi tewi kɨyekɨ tiwewiwame xɨka hɨkɨtɨni?

\par }{\Q ¿Tita tiyunaki'erie kakaɨyari mukwaxiyarie,

\par }{\QB 'itarika xeikɨa mɨti'ɨkita?

\par }{\Q Tiwewiwame kakaɨyarixi mɨwawewie mekaniuwaweme

\par }{\QB mɨkɨ xeikɨa yuri katini'erieka yuwewiyatsie.


\par }{\Q \VS{19}Xɨa'ui kemɨ'ane kɨye mɨpaɨ mɨtikɨhɨawe: “Kenanutanieri”,

\par }{\QB meta tete mɨkaniuwe: “Kenanukukexi”.

\par }{\Q Tsepanetɨ huru meta pɨrata memɨkawiriyarietɨka,

\par }{\QB tixaɨtɨ memɨxete'uta'ɨkitɨani mepɨkayɨwawe,

\par }{\QB memɨkahayeyuyurikɨ.


\par }{\Q \VS{20}Peru, Yawé yutuki muyepatsieta kanayekani,

\par }{\QB naitsarie kwiepa mɨtiuyehane hɨxiena kayuwatɨ meke'umaka».




\par }\Chap{3}{\SH 'Awakuxi kemɨtiyutanenewi
\par }
{\PP \VerseOne{1}'Awakuxi Kakaɨyari niukameya nenewierieya. Mɨpaɨ katiniukwikarieni.


\par }{\Q \VS{2}Yawé, ke'aixɨa pemɨtikuxaxatsiwa nekatinimarieka,

\par }{\QB tita pemɨtiutiwewi, Yawé, mɨkɨkɨ nepɨma.

\par }{\Q Hikɨta yaketineuyuri hekwamekɨ tame te'u'uwakaku,

\par }{\QB hikɨta tahetsiemieme yaketineuyuri temixeiyakɨ,

\par }{\QB 'ahaxɨatsie, kepemɨti'akanenimaya kena'eriwani.


\par }{\BB \par }
{\Q \VS{3}Kakaɨyari Temani mɨrayetewatsie kanayemieni,

\par }{\QB Parani hɨriyaritsie Mɨpatsie kanakamieni.

\par }{\QR \par }{\QS Tepɨ'uxipieni\par }

{\Q Xawatɨriyayakɨ muyuawitsie naitɨ puxawatɨ

\par }{\QB meta kwiepa naitsarie 'aixɨa pɨrahɨawarɨwa.


\par }{\Q \VS{4}Xawatɨriyaya merɨkariya hepaɨ pɨtiyuxexeiya,

\par }{\QB mamateyatsie mimierɨkari kaneuneikatɨkani,

\par }{\QB mɨkɨ warita tɨrɨkariyaya kaniyu'awietani.


\par }{\Q \VS{5}Kwiniya mɨyatɨ hɨxiena kananuyekani,

\par }{\QB tai kaniweiyani 'utɨmana.


\par }{\Q \VS{6}Kepauka muwakeka, kwie kaniutimamaweni,

\par }{\QB kepauka mɨtaneniere, nuiwarite mekaniutiyɨyɨakani.

\par }{\Q Meripaitɨ mieme hɨrite kanikapenikeni

\par }{\QB meta yemurite meripaitɨ miemete kanati'unikeni,

\par }{\QB matsi Kakaɨyari huyeteya yuheyemekɨ 'atsipɨkayɨwe.


\par }{\Q \VS{7}Nekaniwaxeiyani meyuhiweriekame Kutsani mɨrakutewa memɨkutei,

\par }{\QB meta Mariyani memɨkutei mekaniuyɨyɨakatɨkani.


\par }{\BB \par }
{\Q \VS{8}¿Petiha'akai, Yawé, kepauka pemiwa hatɨate?

\par }{\QB ¿Petiha'akai haa mɨtɨrɨkawi hepaɨtsita?

\par }{\Q ¿Waɨkawa petiha'akai haramara hepaɨtsita

\par }{\QB 'ayumieme 'akawayutsixi wahetsie peranutiya,

\par }{\QB meta 'akaxetate kuyaxa miemete memɨtehayu'iwa wahetsie?


\par }{\Q \VS{9}'Atupi 'ari pepuhekɨataxɨ,

\par }{\QB 'ɨrɨ peputahɨniyaxɨ 'i'uitɨwameta.
\par }{\QS Tepɨ'uxipieni\par }

{\Q Kwie hetsie hatɨate pekaniukatuani,


\par }{\QB \VS{10}hɨrite mematsixeiyatɨ mekaniutimamani.

\par }{\Q Waɨkawa wiyeri 'ekamatɨ kaniukaxɨrieni,

\par }{\QB meta hamewari 'amatiyewatsie mieme kaniuyutihaxɨatɨwani, hamewariyari 'anenetɨ muyuawitsie paitɨ kaneutimemeni.


\par }{\Q \VS{11}Tau meta metseri matɨa muyuawitsie kanewa'uweni,

\par }{\QB 'a'ɨrɨte kwinie mayɨwawe xawatɨriyayakɨ,

\par }{\QB 'apitsika 'amɨtewi xawatɨriyayakɨ.


\par }{\Q \VS{12}Peha'atɨ, naitsarie kwiepa pekaniuyeikani,

\par }{\QB waɨkawa peha'atɨ, nuiwarite pekaniwatipɨnani.


\par }{\BB \par }
{\Q \VS{13}Pekanayeyani 'ateɨterima pewaxɨnake,

\par }{\QB pekanayeyani pemenayexei 'ahetsiemieme petawikweitsitɨanike.

\par }{\Q Ti'aitame pekaniutapɨna 'axateyuruwamete wanuiwari mɨhɨkɨtɨkai,

\par }{\QB maweme pekaniuhayewa 'ɨkateyatsie katsutɨme mu'uyatsie 'u'akame.
\par }{\QS Tepɨ'uxipieni\par }


{\Q \VS{14}'Apitsika 'amɨtewikɨ kuyaximama wamu'ute pekananutixɨriexɨani,

\par }{\QB meha'atɨ mekatanitaxɨriexɨakukaitɨni,

\par }{\Q meyutemamawietɨ tahetsie kwinie netɨ mekaniukeni,

\par }{\QB mɨkayuhɨawexɨa kemɨ'itɨariwa hepaɨ.


\par }{\Q \VS{15}Haramara pekaniutaketsini 'akawayutsixi wahekɨ,

\par }{\QB pewatayuitɨwatɨ haa mɨmariwe.


\par }{\BB \par }
{\Q \VS{16}Kepauka 'ikɨ nemɨtiu'eni, netaɨta nekaniutimani,

\par }{\QB niukieyakɨ, netenite kaniutiyɨyɨaka,

\par }{\Q ne'umete mutikwaire hepaɨ nepɨreka'erietɨya,

\par }{\QB meta ne'ɨkate putiweranaxɨa.

\par }{\Q Peru ne netiukanewietɨ nekanita'ikwewani

\par }{\QB kepauka 'uximatɨarika tukari

\par }{\QB munuani 'iya nuiwari wahetsie hikɨ memɨtatsika'una.


\par }{\Q \VS{17}Tsepanetɨ xapa mɨka'ukaxutuwe,

\par }{\QB meta tsepa kaxie takari mɨka'ukayaxikeni,

\par }{\Q tsepa huriwu takari mɨkatiukaxuawerixɨ,

\par }{\QB meta kwiepa tsepa 'ikwaxite mɨkatiutixuawerixɨ,

\par }{\Q tsepanetɨ muxatsi kuraruta memuyemaweni,

\par }{\QB meta tsepa kuraruta nixewitɨ tewa mɨkayeyeika,


\par }{\Q \VS{18}tsepanetɨ mɨpaɨ mɨti'ane, ne Yawé hetsie nekaniyutemawiekamɨkɨ,

\par }{\QB nepɨnetemawieka Kakaɨyari hetsie netiwiyatɨ, netsiwikweitsitɨwame.


\par }{\BB \par }
{\Q \VS{19}Yawé naimekɨmɨyɨwe netɨrɨkariya kanihɨkɨtɨni,

\par }{\QB maxa kemayɨwe mɨpaɨ ne'ɨkate katinipitɨaka

\par }{\QB meta 'ameutitewatsie paitɨ ne'uyeikame kanenayeitɨwani.


\par }{\BB \par }
{\PC {\IT{Teyuitɨwamete wa'ukiyari. 'Ikɨ kanaritekɨ ke'utakwikarieni.}}

\par }